
Fig-  1 — 2.    Søjlekapilæler  (helt  og  delvis  korinthiske)  fra  Domkirken  i  Lund. 


UDSIGT  OVER  KUNSTENS  HISTORIE  I  DANMARK  (1895). 

Det  er  ingenlunde  al  Kunst  i  Danmark,  som  med  Rette  kan  kaldes 
dansk  Kunst.  Det  gaar  i  denne  Henseende  ikke  anderledes  med  Dan- 
mark end  med  andre  Lande:  man  modtager  en  i  bestemt  Stil  og  Form 
udviklet  Kunst  udefra,  man  modtager  i  Tidens  Løb  de  vexlende  Stil- 
arter, og  det  kommer  da  an  paa,  hvorvidt  det  modtagne  slaar  Rod  i 
Folket,  tilegnes  og  gengives  af  det  selv  i  nye  Former,  prægede  af  dets 
Ejendommelighed.  Ved  selve  Danmarks  geografiske  Beliggenhed  er  der 
givet  visse  Modsigelser  i  dets  Forhold  til  den  øvrige  Verden:  det  har 
faaet  en  vis  afsluttet  Selvstændighed;  men  da  det  tillige  ligger  ved  Alfar- 
vej og  fra  Naturens  Haand  er  et  lidet  befæstet  Land,  har  det  været  let 
overfløjet  af  alt  fremmed,  aabent  for  enhver  skiftende  Vind.  Dette  har 
ogsaa  haft  Betydning  for  dets  Kunst  og  dens  Historie.  I  det  følgende 
skildre  vi  de  Stilarter  og  Kunstformer,  som  have  fundet  Indgang  i  Dan- 
mark, og  nævne  de  vigtigste  Monumenter,  som  ere  udførte  i  dem  paa 
dansk  Grund;  men  vi  lægge  med  Forsæt  Hovedvægten  paa,  hvad  der  i 
mere  væsentlig  Betydning  bør  kaldes  dansk  Kunst,  det,  som  er  udgaaet 
fra  aktive  og  produktive  Kræfter  i  Folket  selv,  om  disse  Kræfter  end 
for  Resten  kunne  være  vakte  til  Liv  ved  Paavirkning  udefra.  I  denne 
Betydning  kan  dansk  Kunst  dog  først  paavises  med  Sikkerhed  langt 

Fig.  3.    Domkirken  i  Viborg  efter  dens  Restauration. 


fremme  i  Tiden,  og  aldeles  overvejende  i  det  19.  Aarhundrede,  hvorfor 
vi  ogsaa  behandle  dette  udførligere  end  alle  de  foregaaende. 

For  saa  vidt  som  dansk  Kunst  ogsaa  omfatter  de  forhistoriske 
Perioder,  hvad  der  navnlig  gælder  for  Kunsthaandværkets  Vedkommende, 
maa  henvises  til  den  nordiske  Arkæologi.  Kunsten  i  dens  betydnings- 
fuldere og  ledende  Arter,  Bygningskunst  og  Billedkunst,  forefinde  vi 
først  fra  den  katholske  Middelalder  og  saa  godt  som  udelukkende  i  Kir- 
kens Tjeneste.  De  ældste  Kirker,  der  byggedes  i  Danmark,  vare  af  Træ; 
der  er  næsten  intet  levnet  af  dem,  og  Bygningsmaaden  kendes  ikke 
nøjere;  men  det  kan  betragtes  som  sikkert,  at  de  have  været  ret  stadselig 
smykkede  saavel  med  Udskæringer  som  med  Farver.  Ikke  alene  i  Kon- 
struktion, men  ogsaa  i  Dekoration  have  de  sluttet  sig  nærmere  til  den 
hedenske  Oldtids  Bygningskunst  i  Norden  end  til  den  kristelige  Kirke- 
bygningskunst, som  stammede  fra  Syden,  og  som  benyttede  Sten 
(o:  naturfundne,  mere  eller  mindre  tilhugne  Sten)  til  Materiale.  Be- 
tydelige Stenkirker  opførtes  i  Danmark  fra  den  senere  Del  af  det  11.  Aar- 
hundrede  at  regne ;  til  de  ældste  hørte  f.  Ex.  Domkirken  (Trefoldigheds- 
kirken) i  Roskilde,  paabegyndt  af  Biskop  Vilhelm  og  fuldendt  og  indviet 
1081  af  hans  Efterfølger  Sven  Norbagge,  samt  St.  Albans  Kirke  i  Odense; 

Fig.  4.    Krypten  i  Domkirken  i  Lund. 


begge  afløste  ældre  Trækirker  og  bleve,  som  vi  skulle  se,  senere  atter 
afløste  af  Murstenskirker.  Men  hvad  der  nu  er  tilbage  i  Danmark  af 
det  11.  Aarhundredes  Bygninger,  er  næsten  for  intet  at  regne. 

Men  i  Løbet  af  det  12.  og  Begyndelsen  af  det  13.  Aarhundrede  havde 
Danmark  en  betydehg  og  frugtbar  Periode  i  den  kirkehge  Bygningskunst, 
og  fra  denne  Tid  stamme  de  vigtigste  og  skønneste  Kirkebygninger,  som 
endnu  staa  paa  det  gamle  danske  Riges  Grund,  om  der  end  i  senere 
Tider,  ja  endog  de  allerseneste,  vedblivende  er  bygget  paa  dem.  Det 
er  først  og  fremmest  Domkirken  (Ærkebiskopskirken,  St.  Laurentius)  i 
Lund,  hvis  Højalter  indviedes  1145,  og  de  omtrent  samtidige  Dom- 
kirker i  Ribe  og  Viborg.  Materialet  i  Lundekirken  er  Sandsten;  Ribe 
Domkirke  er  begyndt  og  delvis  udført  af  en  fra  Rhinlandene  (Ander- 
nach-Egnen)  indført  Tufsten,  Viborg  Domkirke  er  opført  af  hugget  Granit 
(Kamp). 

I  disse  Bygningers  kunstneriske  Karakter  maa  man  aldeles  ikke  se 
noget  nationalt  Dansk:  de  minde  i  det  hele  og  i  alle  Enkelthederne  om 
de  tyske  Rhinlandes  Arkitektur,  som  har  været  deres  nærmeste  For- 
billede, og  derigennem  atter  om  den  sydlandske  og  antike.  Den  Stil, 
hvori  de  ere  opførte,  og  som  overhovedet  beherskede  Bygningskunsten  i 
dette  Aarhundrede  og  i  Norden  endnu  i  en  stor  Del  af  det  næste,  var 
den  romanske,  det  vil  sige  den,  som  oprindelig  var  nedarvet  fra  det 

1  a* 

3 


antike  Rom  og  derfra  var  udbredt  dels  med  de  romerske  Vaaben,  dels 
med  Kristendommen  over  hele  det  vestligere  Europa.  Hos  de  fordum 
barbariske  Folkeslag  undergik  den  mange  Ændringer,  uden  at  dens  antike 
romerske  Herkomst  derved  blev  ukendelig  (saaledes  er   der  i  Lunds 

Domkirke,  om  end  i  min- 
dre Maalestok  og  paa  under- 
ordnede Pladser,  anvendt 
Søjler  af  den  korinthiske 
Orden  (Fig.  1 — 2) ,  endnu 
tydelig  svarende  til  de  op- 
rindelig antike  Forbilleder). 
For  de  nordiske  Landes 
Bygningskunst  var  den  ro- 
manske Stil  noget  ganske 
tilsvarende  til,  hvad  Middel- 
alderens Latin  var  for  Lit- 
teraturen :  et  Udtryk  for  den 
fremmede ,  indvandrede, 
højere  Kulturs  overlegne 
Myndighed.  Derfor  gøre 
disse  store  Kirker  Indtryk 
af  stræng  Alvor  og  højtide- 
lig Værdighed,  der  dog  i 
flere  Partier  forbinde  sig 
med  festlig  Rigdom  i  For- 
men. Anlægget  i  disse  og 
overhovedet  de  allerfleste 
Kirkebygninger  i  Danmark, 
saavel  større  som  mindre, 
stammer  fra  den  romer- 

Flg.5.    Korslulning  paa  Domkirken  i  Lund.  Basilika    med  deUS 

langstrakte,  i  Hovedsagen 
rektangulære  Form  (Fig.  3).  Langhuset  har  i  de  større  Kirker  et  højere 
Hoved-  og  Midtskib,  oprindelig  dækket  af  et  farvesmykket  Træloft,  og 
til  hver  Side  et  hvælvet  Sideskib,  der  aabner  sig  ind  mod  Midtskibet 
med  rundbuede  Arkader,  baarne  af  svære  Piller  (i  mindre  Kirker  under- 
tiden runde  Søjler);  oven  over  Sideskibene  findes  i  Ribe  og  Viborg 
Galerier,  dækkede  med  Skraatage  og  aabnende  sig  med  pyntehge  Buer 
ud  mod  Hovedskibet.  Øst  for  Langhuset  strækker  sig  et  Tværskib,  og 
atter  Øst  for  dette  fortsætter  Langhusets  Midtskib  sig  (Højkoret)  og  af- 
sluttes med  en  Halvrunding  (Apsis).  Under  det  forhøjede  Korgulv  findes 
i  Viborg  en  Kælderkirke  (»Krypt«),  og  i  Lund  en  langt  større  og  præg- 
tigere (Fig.  4),  der  ogsaa  strækker  sig  under  hele  Tværskibet.  I  det  hele 
udmærker  Korpartiet  i  Lund  (Fig.  5)  sig  ved  stor  Rigdom,  især  Krypten 

og  den  udvendige  halvrunde  Korslutning,  som  er  meget  skøn  og  prægtig; 
Kirken  har  ogsaa  en  smuk  gammel  ornamental  og  figurlig  Skulptur.' 
Ribe  Domkirke,  som  er  meget  bredt  anlagt,  har  ogsaa  rig  gammel  Skulptur 
(ReliefTerne  over  »Kathoveddøren«,  Fig. 6);  i  arkitektonisk  Henseende  har 
denne  Kirke  et  Særkende  i 
den  betydelige  Kuppel  over 
Skæringen  af  Tvær-  og  Lang- 
skibet, Paa  Grund  af  det 
haarde  og  vanskelige  Mate- 
riale (Granit)  er  Viborg  Dom- 
kirke fattigere  end  de  andre 
i  Henseende  til  plastisk  Or- 
namentik; men  en  særegen 
Skønhed  har  den  i  Langhusets 
Former  og  Proportioner,  der 
her  ere  mere  fmt  følte  og 
harmoniske  end  i  Lund  og 
Ribe  (Fig.  7).  Disse  Kirker 
have  alle  været  bestemte  til 
at  have  i  det  mindste  to 
Taarne  for  Langhusets  vest- 
lige Ende ;  men  ingen  af  dem 
har  nu  oprindelige  (roman- 
ske) Taarne  tilstrækkelig  be- 
varede. 

Disse  Domkirker  staa  hver 
i  sin  Egn  som  Patriarker  for 
hele  Slægter  af  mindre  Kirker 

i     Omegnen,     i     hvilke     det  Fig.  6.     »Katlloveddøren«  paa  Domkirken  i  Ribe. 

samme  Materiale  og  lignende 

Former  ere  anvendte.  Saaledes  er  Ribeegnen  fuld  af  Tufstenskirker  og 
Nørrejylland  med  Viborg  til  Midtpunkt  af  Granitkirker.  En  selvstæn- 
digere Stilling  til  Hovedkirkerne  indtage  flere  Kirkebygninger  af  Mellem- 
størrelse, f.  Ex.  Dalby  ved  Lund  og  Vestervig  ved  Limfjorden.  Den 
romanske  Stil  i  Danmark  har  ogsaa  Exempler  paa  Bygninger  med  saa- 
kaldt  centralt  (cirkelformet,  mangekantet)  Anlæg,  navnlig  St.  Michaels- 
kirken  i  Slesvig,  Kirken  i  Store  hedinge  og  nogle  Rundkirker  paa 
Bornholm  (Fig.  8). 

En  stor  og  overordentlig  følgerig  Forandring  foregik  under  Valdemar 
den  Stores  Regering,  allerede  i  dens  tidligere  Tid,  maaske  endog  lidt  før, 
idet  man  indførte  den  brændte  Lersten  (Mursten)  som  B3^gnings- 
æmne  saavel  til  kirkelig  som  til  verdslig  Brug:  derved  kom  Danmark 
for  første  Gang  i  Besiddelse  af  det  Materiale,  som  siden  den  Tid  ube- 
tinget har  haft  Overhaand  i  hele  dets  Bygningsvæsen.    Landet  er  jo 

Fig.  7.    Det  Indre  af  Domkirken  i  Viborg. 

Fig.  8.    Rundkirke  paa  Bornholm.  Olsker. 


selv  forholdsYis  fattigt  paa  naturlige  Sten,  der  egne  sig  godt  til  at  bygge 
med;  det  ligner  i  denne  Henseende  det  nordtyske  Sletteland  op  mod 
Østersøen,  hvor  Murstenen  ogsaa  samtidig  eller  lidt  før  vandt  Indgang. 
Medens  det  tidligere  fortrinsvis  havde  været  Jylland  og  Skaane,  som 
førte  an,  blev  nu  Sjælland  den  vigtigste  Landsdel;  samtidig  aftog  Ind- 
flydelsen fra  Rhinlandene,  hvorimod  der  knyttedes  Forbindelser  med  de 
tyske  Østersølande,  som  i  hvert  Fald  have  haft  stor  Betydning  for  Mur- 
haandværket.  Men  i  det  12.  Aarhundrede  vare  ogsaa  ledende  danske  Gejst- 
lige, der  efter  Tidens  Vis  rejste  til  Paris  for  at  studere,  traadte  i  For- 
bindelse med  Standsfæller  i  Frankrig  og  fik  fra  denne  Kant  Tilskyndelser 
med  Hensyn  til  Opførelsen  af  Kirkebygninger.  De  ældste  danske  Mur- 
stenskirker  ere  Cistercienserkirken  i  Sorø,  opført  af  Absalon,  og  Bene- 
diktinerkirken i  Ringsted,  opført  af  Valdemar  den  Store,  alvorlige  og 
strænge  Pille-Basilikaer  uden  plastiske  Prydelser,  hvortil  Murstenene  over- 
hovedet mindre  egne  sig.  Lidt  senere  fulgte  Esbern  Snares  Borgkirke 
(Vor  Frue)  i  Kalundborg  (Fig.  9),  temmelig  lille,  men  et  enestaaende 
Værk  i  dansk  Bygningskunst,  anlagt  efter  et  græsk  Kors  med  5  Taarne, 
et  i  Midten  og  et  for  Enden  af  hver  af  Korsarmene.  Det  kan  tydelig 
iagttages,  hvor  nøje  Murstensarkitekturen  i  Danmark  i  Begyndelsen  var 
knyttet  til  de  ledende  Slægter,  Kongens  egen  og  især  Absalons  og  Es- 
berns  (Hvideslægten).     Derved  fandt  den  Anvendelse  i  de  mærkelige, 

af  hugne  Sten  paabegyndte  Kirker: 
Fjenneslev  (Fig.  10)  og  Bjernede  i 
Sorøs  Omegn,  den  sidste  en  Rund- 
kirke; derved  overførtes  den  til  Aa[r- 
hus  (de  ældre  Partier  af  Domkirken), 
til  Thorsager  ved  Aarhus,  atter 
en  Rundkirke,  og  til  Skaane,  hvor  Ab- 
salon 1191  indviede  Gumløse  Kirke, 
helt  opført  af  Mursten  og  dækket  med 
romanske  Hvælvinger.  En  mærkelig 
Særstilling  i  denne  Gren  af  dansk 
Bygningskunst  indtager  det  smukt  ud- 
førte Dobbeltkapel,  der  benyttes  som 
Sognekirke  i  Ledøje  mellem  Køben- 
havn og  Roskilde.  I  Løbet  af  det  13. 
Aarhundrede  blev  Murstenen  saa  det 
almindelig  anvendte  Bygningsæmne  i 
hele  Landet. 

Til  Hvideslægtens  Murstensbygninger  hører  ogsaa  den  Kirke,  som 
har  opnaaet  den  største  nationale  Berømmelse  i  hele  Landet,  nemlig  Dom- 
kirken (St. Lucius)  i  Roskilde  (Fig.  11);  thi  det  var  efter  al  Sandsynlighed 
Absalons  yngre  Frænde,  Biskop  Peder  Sunesøn,  som  —  omtrent  fra 


Fig.  9.    Kirken  i  Kalundborg. 

Fig.  12.     Gothisk  Landsbykirke.    Følleslev  ved  Jyderup. 


1193  at  regne  —  begyndte  at  opføre  den  af  Mursten  i  Stedet  for  den 
før  nævnte  ældre  Bygning  af  Kildekalk  eller  Fraadsten,  som  skyldtes 
Vilhelm  og  Sven  Norbagge.  Peder  Sunesøn  havde  under  et  Ungdoms- 
ophold  i  Paris  været  Vidne  til  det  mægtige  Liv  i  Bygningskunsten,  som 
herskede  der  i  anden  Halvdel  af  det  12.  Aarhundrede,  og  som  endte  med  at 
forvandle  den  romanske  Stil  til  den  gothiske  med  dens  højere  Rum,  dens 
mere  opad  stræbende  Retning,  dens  større  Vinduesaabninger  og  rigere 
Lys,  dens  Gennembrydning  af  alle  den  ældre  Stils  tunge  Masser  og  brede 
Flader.  Det  er  denne  Overgangs  tidligere  Udviklingsstade,  som  Roskilde 
Domkirke  kom  til  at  afspejle,  dog  paa  en  særegen  Maade,  idet  Peder 
Sunesøn  efter  at  være  bleven  Biskop  i  Roskilde  paa  Grund  af  givne  hi- 
storiske Forhold  har  benyttet  Kathedralen  i  Tournai  i  Hennegau,  der  den- 
gang laa  under  den  franske  Krone,  til  det  nærmeste  Forbillede  for  den 
sjællandske  Kathedral*.  Dennes  mest  karakteristiske  Træk,  Kompositionen 
af  den  halvrunde  Korslutning,  svarer  navnlig  nøje  til  Kathedralen  i  Tour- 
nai: i  begge  Kirker  finde  vi  en  Omgang  forinden  og  et  Galeri  foroven, 
som  begge  aabne  sig  ind  mod  Kirken  med  Arkader,  baarne  af  Søjler, 
over  Galeriet  et  Triforium  og  derover  atter  den  ribbede  Hvælving. 
Fra  Tournais  samtidige  Arkitektur  har  Peder  Sunesøn  uden  Tvivl  ogsaa 

*  Jvf.  Forf.s  i  det  følgende  tiykte  Afhandling. 


10 


Fig.  13.    Det  Indre  af  St.  Knuds  Kirke  i  Odense. 


laant  den  tredobbelte  Vinduesgruppe  med  rundbuede  Vinduer,  som  i 
Roskilde  har  været  anvendt  hele  Kirken  rundt,  idet  enhver  Vindues- 
gruppe har  været  indføjet  i  en  lille  Spidsgavl.  Men  medens  de  franske 
Forbilleder  ere  udførte  af  tilhugne  Natursten  i  skarpe,  lette  og  fine 
Former,  maa  Roskilde  Domkirke  betragtes  som  en  Oversættelse  af 
den  franske  Arkitektur  i  Mursten,  der  gengiver  alle  Former  paa  en  bre- 
dere og  tungere  Maade.  Den  sjællandske  Domkirke,  som  er  saa  mærkelig, 
ja  enestaaende  i  hele  Norden  i  Henseende  til  Kompositionen,  staar  dog 
tilbage  for  de  ældre  danske  Murstenskirker,  hvad  Teknik  og  Haandværk 
angaar.  Den  er  ikke  alene  fattig  udstyret  med  plastiske  Enkeltheder, 
men  røber  ogsaa  paafaldende  Famlen  og  Usikkerhed  i  flere  Partier. 

Hvad  man  for  Resten  i  andre  Lande  —  i  hvert  Land  dog  med 
noget  forskellig  Betydning  —  kalder  »Overgangsstil«,  idet  man  sigter  til 
Overgangen  mellem  Romansk  og  Gothisk,  findes  kun  i  ringe  Grad  repræ- 
senteret i  Danmark:  den  betydeligste  Bygning,  som  kan  henføres  hertil, 
turde  vel  være  Løgumkloster  i  Nordslesvig.  Efter  den  glimrende  Periode 
i  Slutningen  af  det  12.  og  Begyndelsen  af  det  13.  Aarhundrede  indtraadte 
der  nemlig  pludselig  en  Ulykkestid  for  Danmark,  at  regne  fra  den  Tid, 
da  Valdemar  Sejr  toges  til  Fange  paa  Lyø  (1223).  Det  var  ude  med 
den  Overmagt,  som  Danmark  havde  kunnet  gøre  gældende  over  Nabo- 
landene; i  det  indre  svækkede  de  blodige  Stridigheder  mellem  Konge- 

sønner  og  Tronarvinger,  mellem  Gejstlighed,  Adel  og  Kongemagt,  den 
centrale  politiske  Magt  i  Riget,  ja  tilintetgjorde  den  undertiden  aldeles  i 
Løbet  af  det  13.  og  første  Halvdel  af  det  14.  Aarhundrede.  »Landet  stod 
i  Vaade«  og  kunde  intet  Bolværk  rejse  mod  den  fremmede  Indflydelse, 
især  fra  Hansestæderne  ved  Østersøen.  Selv  havde  Danmark  intet  bor- 
gerligt Stadliv  udviklet,  som  kunde  have  tilstrækkelig  Modstandskraft 
mod  disse  nye,  handelsmægtige  og  industrielle  Byer.  Disse  Forhold  ere 
i  høj  Grad  komne  den  danske  Kunst  til  Skade  i  den  gothiske  Stils 
Periode;  thi  denne  Stil  havde  netop  sin  sociale  Forudsætning  og  Grund- 
vold i  et  blomstrende  og  udviklet  borgerhgt  Stadliv.    Medens  den  i 


Fig.  14.    Plan  af  St.  Peders  Kirke  i  Malmø. 

andre  Lande  —  endog  i  Norge  og  Sverige  langt  mere  end  i  Danmark  — 
er  bleven  dyrket  med  Liv  og  Glans  og  har  frembragt  glimrende  Mindes- 
mærker, er  den  afgjort  bleven  Stifbarnet  i  den  danske  Kunsts  Historie. 
Og  ikke  engang  de  store  Regenter,  som  fulgte  efter  den  værste  Ydmy- 
gelsestid,  Valdemar  Atterdag  og  Margrete,  vare  i  Stand  til  at  give  det 
arbejdende  Liv  i  Stæderne  synderhg  mere  Kraft  og  Selvstændighed. 

I  teknisk  Henseende  er  Gothiken  i  Danmark  en  Fortsættelse  af  den 
Bygningskunst,  der  begyndte  med  Valdemar  den  Store:  Murstenen  for- 
trænger nu  alle  andre  Bygningsæmner.  De  kunstneriske  Forbindelser 
med  Udlandet  vedblive  at  være  de  samme  eller  indskrænkes  endnu  mere 
til  de  tyske  Lavlande;  det  er  i  Stæderne  paa  Østersøens  Sydkyst  og 
fremfor  alt  i  Liibeck,  at  Forbillederne  for  den  danske  Murstensgothik 
maa  søges.  Gothiken  stammer  oprindelig  fra  Frankrig  og  havde  ud- 
viklet sig  der  ved  Brugen  af  tilhugne  Natursten,  der  passede  bedst  for 
dens  Tilbøjelighed  til  stramme  og  strunke  Former  og  til  gennembrudt 
og  luftigt  Arbejde.  Dette  kunde  ikke  godt  eftergøres  i  Mursten;  men  til 
Gengæld  mlviklede  Murstensgothiken  i  Tyskland  en  vis  dekorativ  Pragt 
i  Fladernes  Behandling,  hvorved  der  ogsaa  gjordes  Brug  af  forskellig- 
farvet  Glasur  af  Murstenen.    Historisk  set  ere  de  dekorative  Motiver  her 

Fig.  15.    Det  Indre  af  Koret  i  Aarhus  Domkirke. 


at  betragte  som  Surrogater  for  de  originale  Motiver  fra  den  hugne 
Sten;  men  det  forhindrer  ikke,  at  de  kunne  have  deres  ejendommehge 
Skønhed  og  Stemning,  der  give  mange  af  Nordtysklands  gothiske  Monu- 
menter et  betydeligt  kunstnerisk  Værd.  Men  baade  i  Henseende  til 
Bygningernes  Størrelse  og  deres  tekniske  Udførelse  og  Dekoration  maa 
man  lige  over  for  den  danske  Gothik  nedstemme  Fordringerne  noget. 
Der  er  vel  kun  faa  af  de  efterladte  Monumenter,  som  tilfredsstille  fra  et 
strængt  kunstnerisk  Synspunkt;  derimod  ere  de  gamle  røde  eller  hvid- 
kalkede Mure  og   især  Kirketaarnene  med  deres  Trappegavle  blevne 

Folket  kære  som  Elementer  i  Landskabet  (Fig.  12):  vi  kunne  ved  Ind- 
trykket af  den  danske  Natur  lige  saa  lidt  tænke  paa  at  undvære  dem 
som  Bøgetræer  eller  Lærkesang.  I  Virkeligheden  opførtes  der  i  den 
gothiske  Periode  en  stor  Mængde  Kirker,  især  af  mere  underordnet 
Rang;  tillige  indmuredes  der  Hvælvinger  og  føjedes  Taarne  og  Vaaben- 

huse  til  en  Mængde  æl- 
dre, romanske  Kirke- 
bygninger. 

Den  gothiske  Stils 
Herredømme  i  Danmark 
strækker  sig  fra  anden 
Halvdel  af  det  13.  Aar- 
liundrede  til  Reforma- 
tionstiden.  Dens  ældste 
betydelige  Monument  er 
St.  Knud  i  Odense 
(Fig.  13),  der  endnu  har 
de  egentlig  for  Over- 
gangstiden karakteristi- 
ske Galerier  over  Side- 
skibene ;  den  afsluttes 
paa  engelsk  Vis  mod  Øst 
med  en  flad  Mur  med 
et  enkelt  stort  og  højt 
Vindue.  Derefter  følger 
—  for  kun  at  fremhæve 
det  vigtigste  af,  hvad 
der  endnu  er  bevaret,  — 
St.  Peder  i  Malmø 
(Fig.  14),  der  tydelig  viser 
Efterligning  af  den  store 

Fig.  16.  Biskop  Oluf  Mortensens  Vaabenhus.  Roskilde  Domkirke.       Mariekirke     i  Lubeck. 

Senere  indførtes  i  Dan- 
mark en  navnlig  i  Tyskland  meget  almindelig  Form  af  den  gothiske 
Kirkebygning,  den  saakaldte  Kirkehal  (tysk:  »Hallenkirche«),  hvis  Ejen- 
dommelighed er,  at  Sideskibene  naa  lige  saa  højt  eller  næsten  lige  saa 
højt  op  som  Midtskibet:  dette  faar  saaledes  ikke  Plads  til  Vinduer  i 
Sidemurene  over  Sideskibene,  men  hele  Kirken  maa  faa  sit  Lys  fra 
disses  Vinduer.  Her  mangler  Indtrykket  af  det  indre  Kirkerums  højt- 
stræbende  Flugt;  men  det  kan  erstattes  af  en  smuk  Stemning  af  indviet 
Fred  og  Hygge.  I  denne  Form  opførtes  det  store  Kor  (Fig.  15)  i  Aarhus 
Domkirke,  hvor  Sideskibene  dog  ere  stærkt  sammenklemte,  samt  de 
to  store  Birgittinerkirker  i  Maribo  og  Mariager.  Blandt  de  smukkeste 
gothiske  Monumenter  i  Danmark  bør  mindes  to  af  Tilbygningerne  til 


14 


Roskilde  Domkirke;  først  det  store  toetages  Helligtrekongers-Kapel, 
opført  af  Kristian  I,  dernæst  det  lille  nordøstre  kamgavlede  Vaabenhus, 
hvis  Facade  vel  er  det  pynteligste  dekorative  Arbejde  af  hele  den  danske 
Gothik  (Fig.  16). 

Af  Middelalderens  Billedkunst  i  Danmark  er  ikke  meget  be- 
varet. Ogsaa  her  er  den  ældre,  romanske  Periode  i  det  hele  interes- 
santere end  den  gothiske.  Natio- 
nalmuseet i  København  opbevarer 
et  udmærket  Arbejde  fra  anden 
Halvdel  af  det  11.  Aarhundrede: 
et  Kors  af  Hvalrostand  (»Gunhilds- 
korset«)  med  fint  udskaarne  Re- 
lieffer (Fig.  17),  der  indbyrdes  staa 
i  en  dybsindig  symbolsk  Sammen- 
hæng. Kunstneren  kalder  sig  i  en 
Indskrift  paa  Korset  Liutger,  et 
Navn,  der  vel  kan  paavises  i  Dan- 
mark, men  egentlig  er  tysk;  han 
har  dog  i  dette  Tilfælde  arbejdet 
for  en  dansk  Kongedatter.  Sten- 
skulpturerne paa  det  12.  Aarhun- 
dredes  Kirkebygninger,  især  i  Ribe 
og  Lund,  have  vi  ovenfor  berørt. 
I  ikke  faa  danske  Landsbykirker 
er  der  under  Hvidtekalken  frem- 
draget Levninger  af  Malerkunst  1  Fig.  17.  Gunhildskorset  i  Nationalmuseet, 
romansk  Stil,  naturligvis  ufuld- 
komne i  Henseende  til  Tegningen,  men  storartede  og  simple  i  Anordningen, 
alvorlige  og  højtidelige  i  Virkningen,  i  tydelig  Slægt  med  Mosaikbillederne  i 
de  romerske  Kirker  (Fig.  18).  Fra  lidt  senere  Tid  har  der  været  Glasmalerier  i 
danske  Kirker,  saaledes  i  Roskilde  Domkirke,  vistnok  allerede  fra  den  nu- 
værende Murstensbygnings  Opførelse  at  regne;  de  have  naturligvis  været  ind- 
førte udenlands  fra.  Fra  Gothikens  Tid  har  man  enkelte  rigere  Gravmæler: 
udstukne  Messingplader  af  den  Art,  som  udførtes  i  Flandern  eller  Tysk- 
land, støbte  Bronzefigurer  og  Stenbilleder  (liggende  Gravfigurer  og  Reli- 
effer); blandt  Stenbillederne  maa  især  fremhæves  det  smukke  Gravmæle 
over  Dronning  Margrethe  i  Roskilde  Domkirke,  med  Figurer  af  Ala- 
bast,  uden  Tvivl  et  Arbejde  af  Skolen  i  Koln  (Fig.  19).  Endelig,  fra  Slut- 
ningen af  Middelalderen,  en  ret  betydelig  Mængde  udskaarne,  til  Dels 
ogsaa  malede  og  forgyldte  Træarbejder.  Til  de  ældste  af  disse  høre 
Korstolene  i  Lunds  Domkirke,  smukt  udskaarne  i  rent  middelalderlig 
Stil  og  interessante  med  Hensyn  til  Fremstillingernes  Indhold.  Dernæst 
fra  en  senere  Tid  (1420)  Korstolene  i  Roskilde  Domkirke  (lignende  Ar- 
bejder i  Ringsted  og  paa  Herlufsholm)  med  en  lang  Række  bibelske 

Fig.  18.    Romansk  Kalkmaleri  i  Sæby  Kirke  ved  Tis  Sø. 

Relieffer,  mærkelige  som  de  ældste  Værker  i  Danmark  af  den  nye  rea- 
listiske Retning,  der  var  begyndt  i  Nederlandene,  for  Resten  yderst  kej- 
tede i  Udførelsen  og  uden  egentligt  kunstnerisk  Værd.  Fra  det  15.  og  Be- 
gyndelsen af  det  16.  Aarhundrede  har  man  en  Mængde  udskaarne  Altertavler 
(til  Dels  i  Forbindelse  med  virkelige  Malerier).  Iblandt  dem  findes  der 
mange  gode  Ting;  men  til  det  bedste  hører  ikke  det  bekendteste  og  an- 
seligste  Stykke:  Lybekkeren  Claus  Bergs  store  Alter  i  Odense  (Fig. 20, 
16.  Aarhundrede).  Det  langt  ypperligere,  berømte  Alter  af  Hans  Briigge- 
mann,  nu  i  Slesvig  Domkirke,  tør  vel  knap  nævnes  i  Forbindelse  med 
dansk  Kunst. —  Enkelte  Levninger  af  Vægmalerier  fra  den  senere  Middel- 
alder i  danske  Kirker  ere  langt  svagere,  mindre  rene  i  Tanke  og  Fø- 
lelse og  mindre  gedigne  i  Udførelse  end  de  gamle  romanske. 

Den  gothiske  Stil  afløses  netop  samtidig  med  Reformationens  Ind- 
førelse i  Danmark  af  den  saakaldte  Renæssance.  Som  det  ældste 
Værk  af  denne  Stil  paa  dansk  Grund  kan  nævnes  den  monumentale 
Ligsten  paa  Absalons  Grav  i  Sorø  Kirke;  den  bærer  netop  den  danske 
Reformations  Aarstal:  1536.  Dette  Sammentræf  maa  dog  egentlig  kaldes 
en  Tilfældighed;  den  nye  Slil  udviklede  sig  oprindelig  i  Firenze,  Rom  og 
andre  italienske  Byer,  der  vare  og  vedbleve  at  være  katholske;  den  ud- 
bredte sig  til  alle  Lande  i  Europa,  som  havde  tilhørt  den  romerske 

Fig.  19.    Gravmæle  over  Dronning  Margrethe  i  Roskilde  Domkirke. 


Kirke,  lige  meget  om  de  holdt  ved  den  eller  de  faldt  fra  den,  og  den 
anvendtes  lige  meget  til  Kirker  og  til  profane  Bygninger.  Men  unægtelig 
var  dens  Væsen  ikke  som  Gothikens  fra  Grunden  af  kirkeligt,  den  sva- 
rede til  den  humanistiske  Bevægelse,  der  i  Bygningskunst  ligesom  i 
Litteratur  bestod  i  en  Tilbagevenden  til  den  romerske  Oldtids  Forbilleder; 
og  for  saa  vidt  indtraf  Renæssancen  her  i  rette  Øjeblik,  idet  den  gav  en 
ny  Tid  et  nyt  Præg.  Af  Kirkebygninger  havde  Landet  fra  Katholicismens 
Tid  foreløbig  snarere  for  mange  end  for  faa:  paa  dette  Omraade  bødes 
der  kun  undtagelsesvis  Bygningskunsten  nye  Opgaver;  derimod  blev  den 
overvejende  taget  i  verdslig  Brug,  til  Herregaarde,  Købstadbygninger, 
Kongeborge  (Fig.  21).  For  Billedkunsten  bortfaldt  med  Katholicismen  en 
hel  Verden  af  Opgaver,  og  den  kom  under  en  mistænksom  kirkelig 
Censur,  hvorved  de  Muligheder,  der  turde  have  været  for  en  mere  na- 
tional Kunstøvelse  (især  af  Træskæreriet)  atter  rykkedes  ud  i  Fremtiden. 

I  Løbet  af  det  16.  og  det  17.  Aarhundrede  forskød  Forholdet  til  Udlandet 
sig  atter  noget;  det  blev  nu  mindre  de  tyske  Østersølande  end  det  nord- 
vestlige Tyskland  og  Nederlandene,  som  forsynede  Danmark  med  Kunst 
og  Kunstnere.  Saaledes  indførtes  paa  Frederik  II's  Tid  og  senere  fra 
Nederlandene  adskillige  ret  storladne  og  pompøse  Gravmæler  (især  Kri- 
stian III's  i  Roskilde  Domkirke,  af  Cornelis  Floris  i  Antwerpen);  de  ere 
udførte  af  kostbare  Stensorter  (sort  Marmor,  Alabast  o.  s.  v.)  i  en  for- 
holdsvis ren  italiensk  Renæssancestil  og  klassiske  Former.  Men  hvor 
det  kom  an  paa  større  Værker  af  Bygningskunst,  der  ikke  alene  skulde 

2  a 

Jul.  Lange :  Udvalgte  Skrifter.  ^  _ 


Fig.  20.    Claus  Berg:  Kong  Hans  og  hans  Sønner  fra  Alteret  i  Odense. 


tjene  monumentale,  men  ogsaa  praktiske  Formaal,  der  mærker  man,  at 
Renæssancens  Strøm  er  kommet  langt  bort  fra  sin  Kilde  og  ved  at 
brede  sig  ud  over  det  nordlige  Europa  har  optaget  i  sig  mangt  og  meget, 
der  tilhørte  Fortidens  Liv  og  kun  lidet  svarede  til  dens  oprindelige  Be- 
greb. De  nye  Kongeborge  med  deres  tætte  Mure  og  Taarne  med  Vindel- 
trapper forinden  og  høje  Spir  foroven  have  endnu  meget  af  Middelalderen, 
om  deres  Præg  end  er  aabnere,  friere  og  festligere.  I  de  kirkelige  Byg- 
ninger bibeholdtes  endog  med  Flid  traditionelle  Træk  fra  Landets  ældre 
kirkelige  Arkitektur.  Ellers  ere  Enkeltformerne  gennemgaaende  ander- 
ledes end  Middelalderens  og  udtrykke  et  vist  kækt  og  brovtende,  barokt 
og  forsorent  Væsen ;  kun  enkelte  Former,  som  de  firkantede  Vinduer, 
Søjlerne  m.  m.,  minde  tydelig  om  sydeuropæisk,  endog  antik  Oprindelse. 
Hovedmaterialet  vedblev  nu  som  før  at  være  Mursten;  dog  er  det  karak- 
teristisk for  denne  nye,  udenlands  fra  kommende  Stil,  at  et  af  dens 
tidligste  Hovedværker,  Kronborg,  er  opført  helt  af  hugne  Sandsten;  paa 
de  andre  Bygninger  benyttedes  Sandsten  i  Forbindelse  med  Mursten  ikke 
alene  til  rigt  dekorerede  Portaler,  men  ogsaa  til  allehaande  dekorative 
Indfatninger,  til  Rammer  uden  om  og  Baand  i  Murværket,  der  minde 
om  Bindingsværk  og  somme  Tider  om  Jernbeslag. 

I  denne  »gothiske  Renæssance«  opførtes  især  i  København  og  det 
nordøstlige  Sjælland  under  Frederik  H  og  Kristian  IV  i  hans  tidligere 
og  lykkeligere  Tid  en  Række  til  Dels  mærkelige  og  storartede  Bygninger: 
Kronborg  ved  Øresund,  der  i  Henseende  til  Enkelthedernes  Behandling 

Fig.  22.     Frederiksborg  Slot. 


er  det  stilfuldeste  og  gedigneste  Værk  af  dem  alle,  Uranienborg  paa 
Hveen  (af  Bygmesteren  Hans  van  Stenwinchel  fra  Emden,  som 
tilligemed  sin  Slægt  fik  stor  Betydning  for  dansk  Bygningskunst  i  denne 
Periode),  det  storladne  og  prægtige  Frederiksborg  (Fig.  22 — 23)  i  Indsøen 
mellem  Skovene,  Rosenborg  i  Lysthaven  ved  Hovedstaden,  Københavns 
Børs  (Fig.  24)  ved  Havn  og  Kanal,  Kristian  IV's  Gravkapel  i  Roskilde, 
Trefoldighedskirken  i  Kristianstad  i  Skaane,  mærkelig  især  i  mekanisk  Hen- 
seende ved  Konstruktionens  Lethed,  Trinitatis  Kirke  i  København  m.  m., 


Fig.  23.    Parti  af  Frederiksborgs  Slotsgaard. 

desuden  mangen  god  Bygning  af  Grund- 
mur eller  Bindingsværk  rundt  omkring 
i  danske  Købstæder  (Fig.  25).  Det  var 
atter  en  rig  og  stor  Periode  i  dansk  Byg- 
ningskunst, den  første  siden  de  store 
romanske  Kirkebygningers  Opførelse  i 
det  12.  Aarhundrede.  I  egentlig  arkitek- 
tonisk Værd,  i  nobel  og  alvorlig  gennem- 
ført Stil  har  den  romanske  Kirkearkitektur 
vel  ubetinget  Fortrinet:  i  Sammenligning 
med  den  blive  Frederik  II's  og  Kristian 
IV's  Slotte  noget  vulgære  og  barokke. 
Dog  ere  de  til  overordentlig  Dekoration 
for  Landet ;  og  naar  man  betragter  Sagen 
fra  et  udenlandsk  Synspunkt,  maa  de  til- 
trække sig  større  Opmærksomhed  end  de 
gamle  Kirker.  Disses  Arkitektur  var  jo 
importeret  ganske  færdig  udenlands  fra, 
saa  at  man  i  Udlandet  kan  finde  noget 
helt  tilsvarende,  endog  noget  endnu  for- 
trinligere i  deres  Art,  hvorimod  det  skal 
være  vanskeligt  i  andre  Lande  at  paa- 
vise  noget,  der  saa  nøje  svarer  til  eller 
overgaar  Frederiksborg  og  Kronborg.  — 
Til  Bygningskunsten  slutter  sig  allehaande 
Kunsthaandværk,  af  hvilke  der  er  efter- 
ladt mange  stadselige  og  smukke  Ting 
fra  Kristian  IV's  Tid ;  men  hvor  vi  træffe 
Navnet  paa  Mesteren  for  et  eller  andet 
rigtig  mesterligt  Arbejde,  viser  det  sig 
at  være  en  Tysker  eller  en  Nederlænder. 
Det  samme  gælder  om  Malerkunsten: 
under  Kristian  III  og  Frederik  II  var  det 
Tyskere  (Jacob  Binck,  Th.  Gemper- 
lin);  under  Kristian  IV  kom  fra  Neder- 
landene den  begavede  Maler  Karel  van 
Mander  (den  yngste),  som  virkede  i 
Danmark  ogsaa  under  Frederik  III  i  lig- 
nende malerisk  Retning  som  Hollæn- 
derne Honthorst  og  Terbriiggen ;  han  var 
vel  heller  ikke  upaavirket  af  Rembrandt. 
Danske  Malere  ere  ogsaa  blevne  oplærte 
i  jNederlandene,  men  der  var  ingen  af 
Betydning;  derimod  synes  den  dygtige 

Fig.  24.     Børstaarnet.  København. 

Kobberstikker  A.  Haelwegh  at  have  været  dansk.  Da  Karel  v.  Mander 
afløstes  af  en  yngre  Maler,  var  det  atter  en  Hollænder  (Abr.  Wuchter  s). 
Det  var  ogsaa  en  hollandsk  Kunstner,  Adrian  deVries,  som  for  Kri- 
stian IV  havde  udført  den  store  Bronzefontæne  til  Frederiksborg. 

Aarhundredet  fra  c.  1650  til  1750  var  i  kunstnerisk  Henseende  for- 
holdsvis ubetydeligt  og  uselvstændigt  i  Danmark.  I  Arkitekturen  matte- 
des den  ældre  Tids  stolte, 
ridderlige  Præg,  dens  kække 
Individualisme :  den  nye 
Absolutisme,  som  forøvrigt 
efterhaanden  blev  bygge- 
lysten nok,  havde  et  al- 
mindeligere, mere  udvisket 
Fysiognomi.  Man  føler 
Modsætningen  ved  at  sam- 
menligne Bygninger  som 
Frederiksberg  (Fig.26)  eller 
Fredensborg  (fra  Frederik 
IV's  Tid)  med  de  ældre 
Borge.  Den  langvarige  Ind- 
flydelse fra  Nederlandene 
afløstes  henimod  Aar  1700 
af  den  overvældende  Ind- 
flydelse fra  Frankrig,  som 
i  Ludvig  XIV's  og  senere 
i  Ludvig  XV's  Periode  føltes 
over  hele  Europa.  Men 
det  var  en  afgjort  uheldig 
Forandring;  thi  medens 
de  borgerlige  Nederlande 
Fig.  25.   Apotheket  i  Aalborg.  havde  saa  meget  naturligt 

Fællesskab  med  Danmark 
i  Livsvilkaar  og  national  Karakter,  kunde  det  fornemme  Frankrig  med 
dets  halvt  sydlandske  Væsen  ikke  byde  Danmark  noget,  som  virkelig 
passede  for  det.  Den  nøgterne  og  maadeholdne  Renæssance  fra  Kri- 
stian V's  og  Frederik  IV's  Tid  afløses  under  Kristian  VI  af  den 
egentlige  Rokokostil;  i  den  udførtes  to  kolossale  Slotsbygninger :  Kri- 
stiansborg  (Fig.  27,  af  E.  D.  Håuser)  og  Hirschholm  (af  L.  de  Thurah); 
men  Tiden  har  ingen  af  dem  skaanet.  Svingningen  fra  nederlandsk  til 
fransk  mærkedes  ikke  mindre  i  Billedkunsten  end  i  Arkitekturen ;  og  det 
gør  i  denne  Henseende  ikke  videre  til  Sagen,  at  der  mellem  franske  Kunst- 
nere ogsaa  dukke  tyske  op  i  Danmark,  fordi  hele  Europas  Kunst  blev 
forfransket  i  denne  Periode.  Igennem  Frankrig  begyndte  ogsaa  danske 
Kunstnere  (f.  Ex.  Maleren  H.  Krogk)  at  komme  i  Berøring  med  Italien. 

Fig.  26.    Frederiksberg  Slotsgaard.    (Efter  »Danske  Vitruvius«). 

Det  hørte  til  den  absolute  Kongemagts  Væsen  at  forherlige  sig  selv 
ved  kolossale  Bygninger  og  andre  monumentale  Foretagender,  navnhg 
Rytterstatuer  af  Monarken  selv,  og  tillige  siden  det  franske  Kunstakademis 
Stiftelse  1648  ved  Oprettelsen  af  Kunstakademier.  Under  Frederik  V's  fred- 
elskende,  men  forfængelige  Absolutisme  bleve  alle  disse  tre  Ting  satte  i 
Værk  omtrent  paa  een  Gang,  hvorved  man  dog  overvejende  gjorde  Brug 
af  franske  Kunstnere.  Til  at  opføre  en  ny,  pragtfuld  Kirkebygning,  en 
Rotunde  helt  af  Marmor  (fra  Brudene  i  Norge),  havde  man  først  anvendt 
den  danske  Bygmester  Nic.  Eigtved,  som  ogsaa  byggede  Palæerne  paa 


r  r 


Fig.  27.    E.  D.  Hauser:  Kristian  Vi  s  Kristiansborg.    (Efter  »Danske  Vitruvius«). 

Amalienborg  (Fig.  28);  men  efter  hans  Død  1754  indkaldtes  til  Op- 
førelsen af  Marmorkirken  den  dygtige  Franskmand  N.  H.  J  ar  din. 
Allerede  forinden  var  fra  Frankrig  ankommet  en  ikke  mindre  talentfuld 
Billedhugger,  J.  F.  Saly,  der  skulde  udføre  Kongens  Ryttermonument 
paa  Amalienborg.  Samtidig  hermed  (1754)  oprettedes  det  k gi.  Akademi 

for  de  skønne  Kunster,  eller  rettere  sagt:  man  ophøjede  en  Kunst- 
skole, der  allerede  forefandtes,  til  Statsskole,  til  et  kongeligt  Akademi, 
som  man  forøvrigt  aflagde  daarligt  nok,  medens  der  ikke  var  Grænse 
for  Ødselheden,  hvor  det  mere  ligefrem  kom  an  paa  Forherligelse  af 
Kongemagten.  Saly  blev  kort  efter  Akademiets  Direktør,  saa  at  det 
næsten  er  overflødigt  at  sige,  at  dets  Indretning  og  Ledelse  var  aldeles 
fransk.  Den  Stil,  som  Saly  og  Jardin  bragte  med  sig  til  Danmark,  var 
Overgangsstilen  mellem  Ludvig  XV's  Rokoko  og  den  strængere,  antiki- 


Fig.  28.    Eigtved:   Et  af  Amalienborg-Palæerne,  med  Saly's  Statue  af  Frederik  V. 

serende,  klassiske  Retning,  der  blev  betegnende  for  Ludvig  XVI's  Tid 
og  senere  for  Republiken  og  det  første  Kejserdømme.  Saly  stod  Ro- 
kokoen nærmere;  han  naaede  at  faa  sit  elegante  Monument  over  Frede- 
rik V  færdigt,  om  end  i  reduceret  Skikkelse;  Jardin,  hvis j Stil  peger 
mere  frem  mod  Eftertiden,  maatte  efterlade  sin  Marmorkirke  ufuldendt, 
men  udøvede  i  videre  Omfang  en  ret  betydelig  Indflydelse  paa  dansk 
Bygningskunst,  som  han  førte  ud  af  Rokokostilen. 

Akademiet  blev  i  sin  tidligere  Tid  virkelig  et  Middel  til  at  frigøre 
og  opdyrke  Folkets  kunstneriske  Kræfter.  I  dets  Skole  undervistes  — 
væsentlig  under  Udlændinges  Ledelse  —  en  lille  Række  danske  Yng- 
linge, som  efter  deres  Læretid  gjorde  Rejser  til  Paris,  nogle  af  dem  ogsaa 
til  Italien,  og  som  derefter  i  Aarhundredets  2  eller  3  sidste  Tiaar  selv 
stod  som  ledende  Mestere,  som  Professorer  ved  Akademiet,  hvilket  de 
bragte  op  i  Højde  med  de  bedre  tilsvarende  Anstalter  i  Europa.  Men 

den  Kunst,  som  lærtes  i  Akademiet,  var  lærd  og  klassisk  og  foreløbig 
meget  fremmed  for  Folkets  aandelige  Forudsætninger.  Billedhuggeren 
Johannes  Wiedewelt  tilegnede  sig  hjemme  og  i  Paris  især  den  pom- 
pøse og  klassiske  Stil  fra  Ludvig  XIV's  Tid;  senere  sluttede  han  i  Rom 
Venskab  med  den  berømte  tyske  Kunsthistoriker  Winckelmann  og  fik  af 
ham  theoretisk  Anvisning  til  det  rene  Studium  af  Antiken;  men  den 


Fig.  29.    Wiedewelt:   Figur  fra  Fr.  V  s  Monument  i  Roskilde  Domkirke. 


praktiske  Skole,  han  havde  gennemgaaet,  beholdt  dog  Overvægten  hos 
ham  over  den  aandrige  Tyskers  Theorier.  Hans  Hovedværker  ere  de  an- 
selige Marmormonumenter  i  Fredensborg  Slotshave  og  i  Roskilde  Dom- 
kirke (Fig.  29).  Et  langt  betydeligere  og  mere  energisk  Talent  var  Maleren 
Ni  c.  Abildgaard*,  som  i  Udlandet  studerede  alt,  hvad  der  var  klassisk: 
Antiken,  Michelangelo,  Rafael,  Tizian,  Poussin  og  Lairesse,  og  paa  denne 
Maade  udviklede  sig  til  en  Type  paa  en  lærd  og  akademisk  Maler  paa 
lignende   Vis  som   hans   samtidige  Reynolds   eller  Fuseli  i  England. 

*  Jvf.  de  følgende  Afhandlinger  af  Forf. 

Fig..  30.    Abildgaard:  Sokrates  (efter  Stik  af  Clemens). 


Desuden  havde  han  universelle  Anlæg,  gav  sig  af  med  Arkitektur  og 
Kunsthaandværk  og  havde  en  Finger  med  i  Spillet  i  Skulptur;  han  var 
belæst  paa  vanskelige  og  videnskabelige  Omraader  og  vilde  gærne  gøre 
lærde  Opdagelser.  Men  han  var  af  Sind  Despot  og  Aandsaristokrat,  be- 
tragtede Publikum  med  suveræn  Ringeagt  og  satte  ikke  mindste  Pris 
paa  at  være  i  Forstaaelse  med  en  folkelig  Tankegang.  Dette  skønner 
man  bedst  ved  det  af  ham  komponerede  Monument  for  Bondestandens 
Frigørelse  (»Frihedsstøtten«  paa  Vesterbro),  som,  uagtet  det  angaar 
den  folkeligste  Sag  af  alle,  dog  helt  igennem  taler  et  lærd  allegorisk 
Sprog,  en  Slags  kunstnerisk  Latin,  der  ligger  ganske  udenfor  de  Sam- 
fundslags Fatteevne,  hvem  Monumentet  nærmest  gælder.  Ogsaa  som 
Maler  valgte  han  helst  sine  Æmner  i  allehaande  for  den  almindelige 
Dannelse  mindre  tilgængelige  Kulturkilder;  dog  var  der  for  meget  af  en 
sand  Kunstner,  endog  Digter,  i  ham  tik  at  han  ikke  engang  imellem 
skulde  give  noget,  der  var  fuldt  tilgængeligt  og  forstaaeligt  for  Følelsen, 
endog  gribende  og  betagende  (Fig.  30).  Hans  Figurstil  er  hyppigt, 
trods  al  Lærdom  i  Enkelthederne,  manierert,  men  kan  ogsaa  undertiden 
hæve  sig  til  festlig  Skønhed.  Abildgaard  var  en  meget  indflydelsesrig 
og  med  Hensyn  til  Kunstens  klassiske  Principer  uden  Tvivl  meget 
dygtig  akademisk  Lærer;    men  da  han  naturligvis  ikke   kunde  give 

Fig.  31.    V.Erichsen:  Dronning  Juliane  Marie.  (Kunstmuseet). 


sine  Elever  nogen  Anvisning  paa  det,  som  væsentlig  fattedes  ham  selv, 
et  umiddelbart  Syn  paa  Naturen,  var  der  ingen  rigtig  Sundhed  eller 
Grøde  i  hans  Undervisning.  Blandt  hans  mere  bekendte  Elever  kunne 
nævnes  C.  F.  Høyer,  Kratzenstein  Stub,  J.  L.  Lund  og  C.  W. 
Eckersberg;  den  sidstnævnte  blev,  som  vi  skulle  se,  Fremtidens 
Mand,  men  rigtignok  i  en  ganske  anden  Retning  end  Lærerens.  —  Jens 
Juel  virkede  overvejende  som  Portrætmaler  og  vandt  paa  dette  Om- 
raade  stor  Popularitet  og  varigt  Ry,  skønt  han  i  malerisk  Gedigenhed 
aldrig  kunde  maale  sig  med  sin  ældre  samtidige.  Portrætmaleren  Vi  gi- 
li  u  s  Erichsen  (Fig.  31).   I  Juels  Portrætter  fra  hans  tidligere  Tid  er  der  dog 

2  b* 

Fig.  32.    Juel  :  Det  Rybei'gske  Familiebillede.  (Privateje). 


ikke  alene  teknisk  Virtuositet,  men  ogsaa  Alvor  i  Følelsen  og  Karakter 
i  Opfattelsen;  senere,  da  han  mere  og  mere  blev  Modemaler,  blev  hans 
Opfattelse  flov  og  sødlig;  en  vis  Gratie  i  Penselføringen  forlod  ham  dog 
aldrig  (Fig.  32).  Mere  Betydning  end  hans  senere  Portrætter  have  hans 
smaa  danske  Landskaber  (Fig.  33) :  han  blev  nemlig  af  egen  Hu  og  Drift 
Danmarks  tidligste  Landskabsmaler  paa  virkelig  kunstnerisk  Vis,  uagtet 
man  paa  flere  Maader  mærker  de  gamle  hollandske  Forbilleder  gennem 
hans  Skildring  af  dansk  Natur.  Ogsaa  Erik  Panels  en  er  værd  at  mindes 
som  Portræt-  og  Genremaler.  —  Som  Kobberstikkere  vandt  den  ældre 
(J.  M.)  og  den  yngre  (J.  G.)  Preisler  Anerkendelse;  de  bleve  dog  over- 
fløjede  af  J.  F.  Clemens,  som  i  Willes  Skole  uddannede  sig  til  en 
fuldendt  Mester  i  en  vis  simpel,  solid  og  kraftig  Stil,  der  ingenlunde 
udelukkede  Virtuositet,  men  ikke  lod  den  mærkes.  Han  anerkendtes 
ogsaa  som  en  af  Europas  ypperste  Kobberstikkere  paa  sin  Tid. 

Grundtonen  for  en  Tidsalders  Stil  er  tydeligst  udtalt  i  dens  Arki- 
tektur. Og  en  at  de  mest  ledende  og  mærkelige  Kunstnere  fra  den 
sidste  Del  af  det  18.  Aarhundrede  var  ogsaa  Arkitekten  C.  F.  Harsdorff, 
oprindelig  Elev  af  Jardin,  senere  udviklet  ved  Rejser  i  Frankrig  og 
Italien,  en  ægte  Nyklassiker  med  afgjort  Forkærlighed  for  det  fyndige, 

Fig.  33.    Juel:  Landskab  (Kunstmuseet). 


simple,  klare.  I  bevidst  Forkærlighed  for  den  antike  Stil  gik  han  alle- 
rede tidlig  endnu  et  Stykke  videre  end  Jardin.  Desværre  faldt  der 
aldrig  nogen  rigtig  stor  Opgave  i  hans  Lod ;  i  lang  Tid  havde  han  endog 
kun  lidet  at  gøre,  og  først  efter  Københavns  store  Ildebrand  1795  fik 
han  en  større  Mængde  Bestillinger,  især  fra  rige  Privatfolk.  Og  paa 
denne  Tid  havde  han  netop  med  stor  Begejstring  sat  sig  ind  i  de  nye 
Opmaalinger  og  Tegninger  af  det  gamle  Grækenlands  Arkitektur,  som 
skyldtes  engelske  Kunstnere;  tidligere  havde  den  egentlig  græske  Byg- 
ningskunst, som  dog  staar  saa  højt  over  den  romerske  i  primitiv  og 
ægte  Skønhed,  jo  næsten  ikke  været  kendt  i  Europa  og  havde  ingen  Ind- 
flydelse faaet  paa  den  moderne  europæiske.  HarsdorfF  var  en  af  de 
første  Arkitekter  i  Europa,  som  lod  de  græske  Former  afløse  de  romer- 
ske: han  indførte  den  ioniske  Søjle  i  dens  oprindelige  plastiske  Skønhed 
i  Københavns  Bygningskunst  (Amahenborgs  Kolonnade),  projekteret  1794, 
og  Privatbygninger  (Fig. 34— 35).  Om  nu  end  Harsdorff  i  senere  Tider  kan 
være  bleven  overvurderet,  maa  man  dog  meget  beklage,  at  det  ikke  blev 
en  Mand  som  ham,  der  kom  til  at  lede  Fornyelsen  af  København  efter 
de  store  Ildebrande  (Kristiansborgs  Brand  1794,  Stadbranden,  Bombarde- 
mentet 1807).  Alle  de  største  Opgaver,  Kristiansborg,  Frue  Kirke,  Raad- 
og  Domhuset  (Fig.  36),  betroedes  hans  Elev  C.  F.  Hansen,  der  meget 
mindre  kan  betragtes  som  Kunstner  end  som  Embedsarkitekt,  Chef  for 

Fig.  34.    Harsdorff:  Amalienborgs  Kolonnade. 


et  stort  arkitektonisk  Tegnekontor,  der  paa  Regeringens  Ordre  kunde 
præstere  alt  til  Faget  henhørende  i  den  gældende  Empirestil,  en  haard 
og  følesløs  Gengivelse  af  romerske  Former,  undertiden  ogsaa  —  til 
Ære  for  Harsdorffs  Minde  —  med  Anvendelse  af  et  græsk  Motiv,  dog 
misforstaaet  af  Hansen.  Ulykken  var  desuden,  at  Staten  paa  hin  Tid, 
da  den  skulde  opføre  alle  disse  første  Rangs  Pragtbygninger,  var  insolvent 


Fig  35.     Harsdorff:    Peschiers  Gaard  i  København  (nu  Landmandsbanken). 
Efter  C.  E.  Sonnes  Radering. 

Fig.  36.    C.F.Hansen:  Raad-  og  Domhuset  paa  Gammeltorv  i  København. 


Og  stedt  i  den  yderligste  økonomiske  Elendighed,  hvad  der  medførte  et 
Kniberi  i  Anvendelsen  af  Materialerne  og  i  den  kunstneriske  Udstyrelse, 
der  er  aldeles  parodisk,  naar  man  erindrer  Bygningernes  Rang  og  Be- 
tydning. Den  Side  af  Opgaven  forstod  Hansen  sig  dog  godt  paa.  Med 
den  københavnske  Bygningskunst  vedblev  det  gennem  det  19.  Aarhundredes 
første  Del  at  gaa  smaat.  Stilen  var  næsten  udelukkende  den  antikise- 
rende (Universitetsbygningen,  af  P.  Malling),  især  i  den  udprægede 
Empireform,  som  udøvedes  af  den  til  Danmark  indkaldte  Wiirttemberger 
G.  F.  Hetsch,  der  ogsaa  med  megen  Nidkærhed  arbejdede  for,  at 
Haandværkerstanden  indexerceredes  i  denne  Stil. 

Fra  den  klassiske  Skole  i  Akademiet  i  København  udgik  mod  Slut- 
ningen af  det  18.  Aarhundrede  to  yngre  Kunstnere,  som  fik  en  mere  om- 
fattende Betydning  for  den  europæiske  Kunsts  Udvikling.  Den  ene  var 
den  sydslesvigske  Maler  Asmus  Jacob  Carstens,  der  udviklede  sig 
ensomt  og  i  Opposition  mod  alle  bestaaende  kunstneriske  Forhold,  ogsaa, 
under  et  Ungdomsophold  i  København  (1776—83),  mod  de  ledende 
danske  Kunstnere  —  paa  samme  Tid  som  han  dog  gærne  vilde  lære 
noget  af  Abildgaard  — ,  derefter  forlod  Danmark  og  traadte  ud  af  et- 
hvert Forhold  til  det,  idet  han  en  kort  Tid  blev  Professor  i  Berlin  og 
derfra  atter  higede  med  hele  sin  Længsel  mod  Italien,  hvor  han  levede 
sine  sidste  Aar.  Hans  overordenthge  Kompositionstalent  og  ejendomme- 
lige, alvorlige  og  kærnefulde  Opfattelse  af  antike  Æmner  (Fig.  37)  fik 
stor  Betydning  foi  Udviklingen  af  den  tyske  Malerkunst. 

Den  anden  var  den  danske  Billedhugger  Bertel  Thorvaldsen. 

Naar  der  1895  skal  gøres  Rede  for  den  danske  Kunsts  Historie, 
forelægger  man  sig  paany  det  Spørgsmaal,  om  det  er  historisk  forsvar- 
ligt vedblivende  at  gøre  saa  meget  Væsen  af  Thorvaldsen,  som  man  tid- 
ligere har  gjort.  Det  er  et  halvt  Aarhundrede,  siden  han  døde,  og  hvor  mange 
tænke  nu  paa  ham?  Naar  der  i  den  senere  Tid  tales  om  ham  i  Ind- 
land eller  Udland,  henstilles  det  undertiden  i  det  mindste  som  uafgjort. 


Fig.  37.    Carstens:  Scene  af  Argonautertoget. 


om  hans  hele  Berømmelse  ikke  var  af  den  skrøbelige  Art,  der  af  Hi- 
storien vil  blive  dømt  som  en  Fejltagelse  af  hans  samtidige.  Dette  kan 
nu  ikke  afgøres  ved  noget  Magtsprog;  ja  ikke  engang,  hvad  man  kalder 
Beviser,  kan  klare  Sagen,  fordi  Beviser  maa  henholde  sig  til  en  æsthetisk 
Totalanskuelse,  der  ogsaa  kun  har  en  begrænset  historisk  Gyldighed. 
Her  maa  vi  lade  det  bero  ved  den  ubestridelige  historiske  Kendsgerning, 
at  den  Berømmelse,  som  han  nød  i  sin  egen  Tid  og  den  nærmest 
paafølgende,  var  langt  større  og  af  en  ganske  anderledes  overlegen  Art 
end  den,  som  er  falden  i  nogen  anden  dansk  Kunstners  Lod.  Han 
gjaldt,  enhver  anden  ufortalt,  fra  henimod  1820  til  c.  1840  for  Europas 
største  Kunstner;  uagtet  Franskmændene  stillede  sig  mindre  anerken- 
dende til  ham  end  de  andre  Nationer,  kunde  de  dog  henrives  af  Begej- 

string  og  finde,  at  Laurbærkransens  rette  Plads  var  hans  Hoved.  Og 
Tidsalderen  var  jo  stærkt  æsthetisk  sindet:  den  store  Kunstner  rangerede 
mellem  kronede  Hoveder,  eller  vel  rettere  sagt  mellem  Olympens  Guder. 
Det  maa  desuden  siges,  at  Thorvaldsens  Berømmelse  i  hans  egen  Tid 
var  fuldkommen  ægte:  det  var  ingen  Virtuosberømmelse;  thi  han  søgte 
altid  sin  Ære  i  sin  Kunsts  Grundtræk  og  Hovedlinier  og  var  ikke  og 
vilde  ikke  være  Virtuos.  Han  var  paa  ingen  Maade  noget  Prestige-Men- 
neske og  havde  ikke  mindste  Anlæg  til  at  gøre  Reklame  for  sig  selv. 
Han  producerede  og  vedblev  at  producere,  og  Verden  beundrede  og  ap- 
plauderede efterhaanden  hver  eneste  Ting,  der  udgik  fra  hans  Haand. 
Der  dryssede  og  regnede  Æresbevisninger  ned  over  ham  i  bestandig 


Fig.  38.    Thorvaldsen:  Briseis  føres  bort  fra  Achilles.    Relief.    (Thorvaldsens  Museum). 


rigere  Maal;  han  tog  derimod  og  lod  sig  ganske  naivt  forkæle;  men  selv 
har  han  aldrig  rørt  en  Finger  for  at  fremkalde  eller  fremskynde  det. 
Og  hans  Berømmelse  gik  ud  paa  noget,  der  virkelig  var  stort,  og  som 
hørte  med  til  det  betydningsfuldeste  og  centraleste  i  hele  det  aandelige 
Liv;  thi  det  var  fremfor  alle  ham,  der  gav  Tonen  an  for  sin  Tidsalder 
med  Hensyn  til  den  ideale  Opfattelse  af  Menneskeskikkelsen.  Medens 
Spørgsmaalet  ved  de  andre  Partier  af  den  danske  Kunsthistorie  bliver 
om,  hvorledes  Danmark  har  tilegnet  sig  det  øvrige  Europas  Kunst,  bUver 
Spørgsmaalet  alene  ved  Thorvaldsen  —  eller  dog  næsten  alene  ved  ham  — 
om,  hvorledes  Europa  har  tilegnet  sig,  hvad  der  udgik  fra  Danmark: 
for  saa  vidt  vejer  han  mere  end  alt  det  andet  tilsammen.  Han  gav  for 
sin  Tid  den  danske  Ejendommelighed,  som  han  medbragte  fra  sit  Fædre- 
land, en  universel  Betydning,  gjorde  den  til  Ingrediens  i  Verdensudvik- 
lingen. Og  Bevidstheden  herom  har  uden  Tvivl  ogsaa  givet  Styrke  til 
det  kunstneriske  Liv  overhovedet  i  Danmark,  ja  endog  ved  Midten  af 
Aarhundredet  til  Nationalfølelsen  i  videre  Forstand.    Derimod  kom  der 

Jul.  Lange :  Udvalgte  Skrifter.    I.  .  3  a 

senere  en  Tid,  da  Thorvaldsens  Berømmelse,  efter  at  den  egentlige  Ild  i 
den  var  slukket,  altfor  meget  gik  over  til  at  blive  et  nationalt  Dogme, 
der  holdtes  i  Live  ved  den  mest  vidtstrakte  og  tankeløse  Brug  af  hans 
Kompositioner  i  billige  og  ringe  Gengivelser  til  Dekoration  af  hvad  som 


Fig.  39.   Thorvaldsen:  Jason.  Fig.  40.  Thorvaldsen:  Hermes  som  Argusdræber. 

(Thorvaldsens  Museum).  (Thorvaldsens  Museum). 

helst.  Øjet  blev  saa  vant  til  ham,  at  det  blev  ganske  ligegyldigt  for  ham, 
tilsidst  ked  af  ham. 

I  sin  Ungdomstid  i  Danmark  udførte  Thorvaldsen  kun  nogle  Deko- 
rationsfigurer  og  mindre  Arbejder,  der  for  Akademiet  og  Kunstelskerne 
kunde  godtgøre  hans  Adkomster.  Blandt  de  akademiske  Lærere  synes 
Abildgaard  klarest  at  have  indset,  at  der  boede  noget  betydeligt  i  den 
stille  og  tilbageholdne  Yngling;  og  hans  Kammerater  betragtede  ham  som 
et  aandelig  privilegeret  Menneske.  Efter  en  regelmæssig  akademisk  Kar- 
riere drog  han  som  Stipendiat  til  Italien,  hændelsesvis  ad  Søvejen  med 
et  dansk  Orlogsskib,  saa  at  han  Syd  fra  over  Napoli  ankom  til  Rom 
(8.  Marts  1797)  i  en  Alder  af  26—27  Aar.  Denne  Rejseroute  fik  en  stor 
Betydning  for  hans  Kunst,  idet  han  saaledes  foreløbig  kun  meget  lidt 

kom  i  Berøring  med  den  italienske  Renæssance,  der,  hvis  han  var  kom- 
men Nord  fra  over  Land,  vilde  have  mødt  ham  med  fuld  Styrke  i  Fi- 
renze, hvorimod  han  nu  straks  kom  i  intensiv  og  overvejende  Berøring 
med  Antiken.    Allerede  i  Napoli  mødte  den  ham,  og  i  den  mest  ind- 


Fig.  41.  Thorvaldsen:  Hcbe.      Fig.  42.  Thorvaldsen:  Fyrstinde  Bariatinska. 
(Thorvaldsens  Museum).  (Thorvaldsens  Museum). 

tagende  Skikkelse,  idet  han  her  fik  at  se  de  antike  Vægmalerier  og 
Stukdekorationer  fra  Pompeji  og  de  andre  af  Vesuv  begravede  Byer. 
Til  Trods  for,  hvad  han  ellers  fik  at  se,  har  intet  paavirket  ham  saa 
meget  som  denne  Kunst  med  dens  Lethed  i  Behandlingen,  dens  ufor- 
lignelige Sans  for  rythmisk  Ynde  i  Holdning  og  Bevægelse  og  dens  fred- 
lyste Stemning,  hvori  selv  det  alvorligste  bliver  æsthetisk  fortonet,  men 
som  hyppigst  aander  et  idyllisk  Skælmeri.  I  Rom  fik  Carstens's  Kunst 
nogen  Indflydelse  paa  ham,  og  med  Hensyn  til  den  mere  videnskabelige 
Forstaaelse  af  Antiken  fandt  han  der  en  saa  god  Vejleder,  som  han 
overhovedet  kunde  finde,  i  den  slesvigske  Kunstarkæolog  G.  Zoéga.  I  sine 
første  Aar  i  Rom  producerede  Thorvaldsen  dog  kun  lidet.  Hvad  hans 
udvortes  Stilling  angaar,  førte  han  den  for  Danmarks  Stipendiater  al- 
mindelige, noget  trykkede  Tilværelse;  men  det  var  tillige  ejendommeligt 

for  Thorvaldsens  højnordiske  Natur,  at  han  modnedes  meget  langsomt; 
til  Gengæld  var  han  da,  efter  en  Gang  at  have  naaet  Modenheden,  i  den 
sjældneste  Grad  sikker  paa  sig  selv  og  sin  kunstneriske  Evne.  Han  selv 
og  alle  andre  gik  ud  fra,  at  hans  Ophold  i  Udlandet  kun  vilde  blive 
kort;  men  han  vilde  dog  nødig  forlade  Rom  uden  at  have  udført  et  be- 
tydeligt Værk  og  havde  i  Foraaret  1803  sin  Statue  af  Jason  med  det 

gyldne  Skind  (Fig.  39)  færdig  i  over- 
naturlig Størrelse.  Han  kom  da  slet  ikke 
til  at  forlade  Rom ;  thi  netop  som  Vognen 
holdt  for  Døren,  blev  Jason  bestilt  i 
Marmor  af  en  rig  Englænder,  hvorved 
Rejsen  foreløbig  udsattes.  Og  saaledes 
blev  det  gennem  mange  Aar  ved :  uden 
fast  Plan  for  sit  Liv  udsatte  han  bestandig 
den  stadig  paatænkte  Hjemrejse,  medens 
det  ene  Arbejde  afløste  det  andet,  hur- 
tigere og  hurtigere,  alt  som  Aarene  gik. 
Allerede  Jason  vakte  almindelig  Opmærk- 
somhed; der  gives  endog  en  Beretning 
om,  at  Canova,  som  dengang  stod  paa 
sin  Berømmelses  Tinde,  skal  have  aner- 
kendt en  »ny  og  grandios  Stil«  i  denne 
Figur.  Heller  ikke  i  den  følgende  Tid 
sparede  Canova  paa  Anerkendelse  af  sin 
Fig.  43.  Thorvaldsen:  Kristus,  nordiske   Kunstbroder;    da  denne  havde 

(Frue  Kirke,  København).  udført  siu  skøuue  Statue  af  Adouis,  om- 

talte Canova  ham  som  un  uomo  divino, 
hvilket  efter  gammel  Tradition  er  det  højeste  Lovord  om  en  Kunstner, 
som  det  italienske  Sprog  har  til  sin  Raadighed.  Overhovedet  vandt  Thor- 
valdsen i  Aarenes  Løb  megen  Berømmelse  og  Popularitet  blandt  Italie- 
nerne, hvad  der  er  saa  meget  mere  paafaldende,  som  han  temmelig  tidlig 
fra  den  germanske  Æsthetiks  Side  opstilledes  som  en  Slags  Modkandidat 
mod  Canova  til  den  højeste  Plads  i  Skulpturen  og  som  Bærer  af  et  andet 
kunstnerisk  Princip,  det,  hvorom  Winckelmann  havde  varslet.  Ganske 
uden  Rivninger  med  Italienerne  gik  det  heller  ikke  af. 

I  Thorvaldsens  første  kunstneriske  Manddomsperiode  (1803 — 19)  frem- 
stillede han  aldeles  overvejende  ideale  Æmner  fra  den  klassiske  Oldtid  (Fig.38) : 
hans  betydeligste  Relief  komposition  var  Alexandertoget  (1812),  hans  yp- 
perste Statue  »Hermes  som  Argusdræber«  (Fig.  40,  1818).  1819—20  fore- 
tog han  en  Rejse  til  sit  Fædreland,  hvor  han  som  verdensberømt  Mand 
blev  stærkt  fejret.  Men  han  vendte  snart  tilbage  til  Rom  og  levede  der 
til  1838.  Han  var  nu  kommen  i  stærkere  Berøring  med  den  Aand,  som 
efter  Napoleons  Fald  havde  afløst  Klassicismen;  og  under  Paavirkning 
af  denne  Aand  udførte  han  i  sin  senere  Periode  store  Rækker  af  kirke- 

lige  Arbejder  (først  og  fremmest  Kristusstatuen,  1821,  Fig.43)  og  tillige  et  be- 
tydeligt Antal  af  til  Dels  meget  store  offentlige  Monumenter  af  historisk  Ka- 
rakler til  forskellige  Lande  i  Europa :  Tyskland,  Polen  (Fig.  42),  Italien, 
England,  Danmark.  Han  stod  nu  tillige  i  Spidsen  for  en  Skole  af  talrige 
Elever  fra  mange  Nationer,  til  hvilke  han  overdrog  den  nøjere  Udførelse  af 
mange  af  sine  store  Arbejder.    Men  af  egen  Drift  havde  han  dog  ogsaa 


Fig.  44.    M.  G.  Bindesbøll:    Gaarden  i  Thorvaldsens  Museum. 


nu  Billeder  af  antike  Forestillinger  mellem  Hænder;  det  var  jo  hans 
gamle  Kærlighed,  og  det  var  dem,  som  havde  skabt  hans  Ry,  der  atter 
havde  draget  de  andre  Opgaver  til  ham,  de  kristelige  og  de  historiske. 
Ogsaa  paa  disse  nye  Omraader  vandt  han  megen  og  retfærdig  Anerken- 
delse, men  dog  aldrig  en  saadan  Autoritet  som  paa  det  antike:  her  be- 
gyndte Tiden  at  ile  forud  for  ham.  Oldingeaarene  indtil  sin  Død  (1844) 
tilbragte  Thorvaldsen  for  det  meste  i  Danmark,  fejret  og  hædret  af  sine 
Landsmænd  som  næppe  nogen  anden  Mand  før  eller  senere.  Dengang 
var  man  endnu  ikke  ret  begyndt  at  tale  om  national  Kunst;  og  paa  en 
Maade  vilde  dette  Begreb  jo  heller  ikke  kunne  anvendes  om  Thorvaldsen, 
der  levede  sit  produktive  Kunstnerliv  fjernt  fra  Danmark,  sysselsat  med 
Opgaver,  der  ikke  vedkom  hans  Nation  mere  end  alle  andre.  Og  dog 
var  Thorvaldsen  baade  som  Menneske  og  som  Kunstner  en  af  de  mest 
udprægede  danske  Typer,  som  hele  vor  Kulturhistorie  har  kendt:  endog 

Fig.  45.    J.V.Sonne:  Brudstykke  af  den  udvendige  Frise  paa  Thorvaldsens  Museum. 
Efter  F.  C.  Lunds  Tegning. 

i  hans  antike  Guder  og  Gudinder,  saavel  som  i  hans  Oldtids  og  Middel- 
alders Helte,  genkender  den  danske  Nation  let  sit  eget  sjælelige  Væsen. 
Der  er  ved  hele  hans  Kunst  et  gennemgaaende  Træk  af  nordisk  Blyhed 
og  undseligt  Væsen,  der  paa  en  skøn  og  ganske  ejendommelig  Maade 
forbinder  sig  med  hin  antike  Følelse  af  Blu  (alSæg),  som  er  Grundtrækket 
i  den  ældre  og  gode  græske  Kunst  (Fig.  41).  Vi  genkende  hos  Thorvaldsen 
Nordboens  Tilbøjelighed  til  rolig  Kontemplation,  Nordboens  Kølighed  og 
Mangel  paa  Lidenskab,  endog  en  særlig  dansk  Løjhed  og  Magelighed, 
der  for  Folk  af  andre  Nationer,  ja  selv  for  mere  ildfulde  danske  Naturer 
kan  faa  et  Præg  af  Søvnighed,  Men  i  Henseende  til  Udtrykket  for  en 
vis  naiv,  uforstyrret  og  fuldkommen  Lyksalighed  og  Livsalighed  har  ingen 
moderne  Kunstner  været  hans  Lige;  og  det  var  vel  til  syvende  og  sidst 
det,  som  hans  Tidsalder  bøjede  sig  for. 

Allerede  længe  inden  Thorvaldsens  Død  var  den  Tanke  modnet  og 
iværksat  at  danne  et  Museum  i  København  for  hans  Værker  og  hans 
hele  kunstneriske  Efterladenskab;  thi  han  var  en  ivrig  Samler  af  Ma- 
lerier og  Levninger  af  antik  Kunst.  Det  var  et  i  Historien  hidtil  aldeles 
enestaaende  Foretagende  og  et  ejendommeligt  Vidnesbyrd  om  Tidsalde- 
rens høje  Vurdering  af  Kunsten,  saa  meget  mere  som  Museet  kom  til  at 
slutte  sig  om  Thorvaldsens  Grav  som  sit  Centrum  og  altsaa  ikke  alene 
blev  et  Kunstmuseum,  men  et  Hædersminde  over  den  store  Kunstner- 
personlighed. Det  var  tillige  et  nationalt  Foretagende,  til  hvilket  der 
indsamledes  Bidrag  fra  hele  Folket.  Bygningen  opførtes  af  M.  G.  Binde s- 
bøll  og  var  færdig  i  1848;  uagtet  Bygmesteren  havde  allehaande  Van- 
skeligheder at  kæmpe  med,  og  allermest  den,  at  han  skulde  benytte  en 
til  Kristiansboig  Slot  hørende  gammel  Vognskursbygning,  blev  Museums- 

Fig.  46.    J.V.Sonne:  Brudstykke  af  den  udvendige  Frise  paa  Thorvaldsens  Museum. 
Efter  F.  C.  Lunds  Tegning. 

bygningen  et  af  de  gedigneste  og  ædleste  arkitektoniske  Værker  af  dansk 
Kunst.  Stilen  er  antik,  idet  Bindesbøll  drog  Fordel  af  sine  Studier  saavel 
i  græsk  som  italiensk  Arkitektur  (Fig.  44).  Han  frygtede  ikke  for  at  an- 
vende den  antike  Polykromi,  ogsaa  paa  Bygningens  Yderside,  hvilket  i 
Danmark  var  aldeles  nyt;  og  Samtiden  blev  ogsaa  noget  forskrækket  ved 
at  se  Sydens  og  Oldtidens  rige  Farver  i  det  moderne  Københavns  til- 
vante, graalige  Omgivelser.  De  farvede  Billeder  udenpaa  Museet  ud- 
førtes efter  Kartoner  af  J.  V.  Sonne  (Fig.  45 — 46).  En  særegen  Betydning 
fik  Bygningens  udmærkede  indre  Dekoration  i  Stuk  og  Farver,  der  satte 
en  Mængde  flinke  Kunstnerhænder  i  Virksomhed  under  Bygmesterens 
Ledelse. 

Hvilken  Magt  Thorvaldsens  Virksomhed  og  Ry  var  i  Danmarks 
Kunst,  føltes  overhovedet  paa  mange  Maader.  1818,  medens  han  mo- 
dellerede sin  Argusdræber,  ankom  til  Rom  en  ung  Stipendiat  fra  Akade- 
miet i  København,  Hermann  Ernst  Freund,  egenthg  tysk  af  Fødsel, 
men  allerede  fuldtud  knyttet  til  Danmark.  Han  blev  for  Thorvaldsen  paa 
mange  Maader  en  Medhjælper,  hvilket  dog  optog  altfor  meget  af  den 
Tid,  der  burde  have  været  anvendt  paa  hans  egen  Kunst.  Freund  havde 
sit  ejendommelige  Syn  paa  Antiken  og  en  strængere  Opfattelse  af  den 
end  Thorvaldsen.  Men  endnu  mere  har  han  dog  Krav  paa  at  mindes 
ved  sin  plastiske  Behandling  af  Nordens  Mythologi.  For  Malerkunsten 
havde  den  oldnordiske  Fantasiverden  ikke  været  ganske  fremmed :  Abild- 
gaard, Kratzenstein  Stub,  Eckersberg  og  J.  F.  Lund  havde  behandlet 
Æmner  af  denne  Art,  dog  uden  egentlig  Forstaaelse  af  dens  Aand;  og 
Billedhuggere  dyrkede  bestandig  de  græske  og  romerske  Guder.  Men  nu 
havde  Nordens  Oldtid  gennem  Oehlenschlågers  og  Grundtvigs  Digtning 

faaet  nyt  Liv  for  Nationen.  Under  sit  Ophold  i  Rom  vilde  Freund  vel 
næppe  være  kommen  ind  paa  disse  Opgaver,  hvis  ikke  en  ældre  Ven  i 
København,  Finansembedsmanden  Jonas  Collin,  udtrykkelig  havde  hen- 
ledt hans  Opmærksomhed  paa  dem  og  sendt  ham  Midler  til  at  sætte  sig 
ind  i  dem.  Fordybelsen  i  Mytherne  gjorde  et  mægtigt  Indtryk  paa  Kunst- 
nerens Følelse  og  Fantasi.  Frugten  deraf  blev  i  Særdeleshed  den  geniale 
Ragnaroksfrise,  som  han  dog  ikke  naaede  til  helt  at  gennemføre,  og  som 
først  efter  hans  Død  blev  fuldført  af  H.  V.  Bissen.  Thorvaldsen  havde 
været  Manden  for  at  fremstille  de  græske  Guder  i  den  evig  klare  Æther ; 
men  Freund  var  ikke  mindre  Manden  for  Skildringen  af  den  nordiske 
Gudeverdens  tragiske  Dødskamp  under  Mulm  og  truende  Skyer  (Fig.  47): 


Fig.  47.    H.E.Freund:  Brudstykke  af  Ragnaroks-Frisen. 

han  overgik  paa  dette  Omraade  langt  alle  Forgængere  og  Efterfølgere. 
Efter  Hjemkomsten  til  Danmark  kom  Freund  snart  til  at  indtage  en 
meget  indflydelsesrig  Stilling  i  Forhold  til  Kunstnerverdenen,  navnlig  den 
yngre,  som  elskede  og  forgudede  ham;  han  blev,  indtil  Høyen  afløste 
ham,  den  vigtigste  Bærer  af  en  ejendommehg  kunstnerisk  Dannelse,  der 
dannede  en  Modvægt  mod  Samtidens  litterære  og  havde  mange  Fortrin 
for  den*.  Efter  at  han  (1829)  var  bleven  Professor  ved  Kunstakademiet 
og  havde  faaet  en  Embedsbolig  anvist  i  Materialgaarden  ved  Frederiks- 
holms Kanal,  gennemførte  han  paa  en  i  Danmarks  Kunsthistorie  minde- 
værdig Maade  denne  Boligs  indre  Udstyrelse  og  Dekoration  fra  det  største 
til  det  mindste  i  ægte  kunstnerisk  Aand.  Den  antike  Stil  i  Dekorationen 
reproducerede  Freund  paa  Grundlag  af  de  Studier,  han  havde  gjort  i 
Italien,  navnlig  Pompeji.  Professoren  holdt  sig  ikke  for  god  til  selv  at 
tage  Haand  med  i  alt  Haandværksarbejdet  og  drog  desuden  yngre  Kræf- 
ter til  sig  som  Medhjælpere.    Derved  blev  han  en  kunstnerisk  Opdrager 

*  Jvf.  Forf.'s  1  det  følgende  trykte  Afhandling, 

Fig.  48.     Parti  af  Universitetsvestibulens  Vægdekoration.    Billederne  af  Const.  Hansen. 

Pilastren  af  Hilker. 


for  Københavns  Haandværkere  i  videre  Omfang,  først  og  fremmest  for 
Metalarbejderne  (thi  Freund  havde  fra  Ungdommen  af  været  en  udmærket 
Tekniker  i  denne  Retning),  dernæst  ogsaa  for  Dekorationsmalere  og  andre. 

Jul.  Lange :  Udvalgte  Skrifter.    I.  3  b 

Her  fik  f.  Ex.  Dekorationsmaleren  G.  C.  Hil  ker  sin  kunstneriske  Ind- 
øvelse ;  senere  blev  han  i  en  lang  Aarrække  den  første  Mand  i  sit  Fag  i 
Danmark.  Dekorationen  af  Freunds  Bolig  blev  ogsaa  en  Forudsætning 
og  en  Forskole  for  den  ovenfor  omtalte  indre  Dekoration  af  Thorvaldsens 


Fig.  49.    Eckersberg:  Spartanske  Drenge.  (Privateje). 


Museum,  hvor  Hilker  medvirkede,  og  tillige  for  Udsmykningen  af  Uni- 
versitetets Forhal  med  Freskomalerier  (1844 — 53),  af  hvilke  Hilker  ud- 
førte den  ornamentale  Del  og  Constantin  Hansen  Figurbillederne  over 
Æmner  af  den  græske  Mythologi  (Fig.  48).  Denne  store  Dekoration  blev  det 
sidste  og  mest  udprægede  Værk  af  den  antikiserende  Retning:  Constantin 
Hansens  Opfattelse  af  Mythologien  er  strængere,  lærdere  og  objektivere  end 
de  ældres;  og  i  teknisk  Henseende  var  det  den  største  og  sidste  Anvendelse 

af  Freskomaleriet,  som  er  set  i  Danmark.  Det  var  denne  Kunstnergruppe 
(Bindesbøll,  Hilker  og  Const.  Hansen),  som  havde  indført  det  i  nyere 
dansk  Kunst;  de  senere  Maleres  store  Billeder  paa  Muren  have  mest 
været  malede  i  Oliefarve,  saaledes  de  historiske  Malerier  i  Universitetets 


Fig.  50.    Eckersberg :  Portræt  af  Thorvaldsen.  (Kunstakademiet). 


Festsal,  hvis  Udsmykning  som  Helhed  dog  er  langt  mindre  ejendommelig 
og  gedigen  end  Forhallens. 

Nogle  Aar  efter  Freund  ankom  til  Rom  en  anden  dansk  Billedhugger, 
der  fik  en  betydelig  Fremtid,  nemlig  Sønderjyden  H.  V.  Bissen.  Indtil 
Aarhundredets  Midte  tilhørte  han  aldeles  den  Gruppe  af  Kunstnere,  som 

3  b* 

samlede  sig  om  Thorvaldsen  og  fulgte  hans  Retning,  og  udførte  mange 
fremragende  Arbejder  over  Æmner  af  græsk  Mythologi,  bl.  a.  den  kolossale 
Frise  til  Kristian sborgs  Riddersal:  Ceres's  og  Bacchus's  Triumf  (ødelagt 
ved  Slotsbranden  1884).  Men  hans  Livs  senere  og  betydningsfuldere  Del 
tilhørte  overvejende  den  nye  nationale  Retning,  hvorfor  vi  i  det  følgende 
genoptage  hans  Navn.  Blandt  de  Billedhuggere,  som  for  Resten  sluttede 


Fig.  51.    Eckersberg:  Det  Nathanson'ske  Familiebillede.  (Kunstmuseet). 


sig  til  den  Thorvaldsenske  Gruppe,  bør  erindres  den  begavede  Medaillør 
Chr.  Christensen. 

Vi  vende  tilbage  til  den  Tid,  da  Thorvaldsen  vandt  sine  første  Laur- 
bær ude  i  den  store  Verden.  Hjemme  i  hans  Fædrelands  lille  Verden 
var  det  en  kummerlig  Periode  for  Kunsten,  ikke  alene  paa  Grund  af 
økonomisk  Elendighed  og  nationale  Ulykker,  men  ogsaa  fordi  der  mang- 
lede betydeligere  ledende  kunstneriske  Kræfter.  Den  gamle  Stok  fra 
Slutningen  af  det  18.  Aarhundrede  var  næsten  uddød,  og  hvem  skulde 
tage  Arv  efter  den?  Om  Bygningskunsten  have  vi  allerede  talt,  og  om 
Billedhuggerkunsten  i  Danmark  paa  den  Tid  er  der  intet  at  sige.  I  Maler- 
kunsten var  der  vel  spredte,  ret  begavede  Kræfter  som  Blomstermaleren 
C.  D.  Fritzsch  og  Dyrmaleren  C.  D.  Gebauer,  der  nærmest  havde 
taget  Cuyp  til  Forbillede.  C.  A.  Lorentzen  skulde  gælde  for  Historie- 
maler,  men  havde  intet  at  betyde;  snarere  kunde  man  knytte  Forvent- 
ninger til  C.  G.  Kratzen  Stein  Stub,  der  rigtignok  ikke  havde  megen 


44 


Fig.  52.    Eckersberg:  Udsigt  fra  Colosseum  i  Rom.  (Privateje). 


Kraft  og  Marv,  men  ingenlunde  manglede  Aand  og  Kompositionstalent; 
imidlertid  døde  han  tidlig,  1816. 

Men  samme  Aar  vendte  Maleren  C.W.Eckersberg,  Slesviger  af 
Fødsel,  hjem  efter  et  fleraarigt  Ophold  i  Udlandet.  I  sin  Ungdom  i 
Danmark  havde  han  været  Elev  af  Abildgaard,  derefter  i  Paris  af  Louis 


Fig.  53.    Eckersberg:   Den  sydlige  Del  af  Møens  Klint.  (Kunstforeningen). 

David,  og  i  Rom  havde  han  levet  i  stadig  Omgang  med  Thorvaldsen. 
Alt  dette  lovede  jo  en  Idealist,  en  klassisk  Maler  i  stor  Stil.  Men  det 
var  der  i  Danmark  paa  hin  Tid  ikke  megen  Brug  for;  og  selv  om  der 
havde  været  det,  havde  Eckersberg  dog  ikke  været  den  rette  Mand. 
Det  blev  vel  en  stor  Fordel  for  hans  lange  Virksomhed  som  akademisk 
Lærer  —  han  blev  Professor  1817  og  døde  1853 — ,  at  han  var  udmærket 
grundig  indøvet  i  Fremstillingen  af  den  nøgne  menneskelige  Figur  (Fig.  49) ; 

men  i  hans  egen  produktive  Virk- 
somhed kom  det  ham  kun  lidet  til 
Gode.  Hans  Virksomhed  som  Hi- 
storiemaler indskrænkede  sig  næ- 
sten kun  til  nogle  Altertavler  og 
nogle  officielle  Billeder  af  de  danske 
Kongers  Historie  til  det  nye  Kri- 
stiansborg.  Han  havde  kun  ringe 
Fantasi;  derimod  havde  han  over- 
ordentlig Kærlighed  til  Realiteter, 
som  han  saa  med  sine  legemlige 
Øjne;  hans  Anlæg  gik  nærmest  i 
samme  Retning  som  de  gammel- 
nederlandske  og  gammeltyske  Rea- 
listers (van  Eycks,  Holbeins).  Han 
var  ypperlig  til  at  portrætere  Men- 
nesker og  Naturen ,  grundig  og 
utrættelig  i  Studiet  af  Forbilledet, 
fuldendt  redelig  og  samvittigheds- 
fuld i  Gengivelsen,  som  vel  ikke  er 
fri  for  noget  malerisk  Pedanteri, 
men  dog  paa  en  højst  velgørende 
Maade  er  gennemtrængt  af  Malerens  personlige  Følelse,  hans  stille  Varme 
for  sit  Æmne  (Fig.  50 — 51).  Hans  maleriske  Stil  bevarede  hele  hans 
Liv  igennem  Præget  af  hans  franske  Mester  Louis  Davids  Skole  med  dens 
klare,  renlige,  nøgterne,  prosaiske  Farve,  dens  forstandsmæssige,  grundige 
og  sanddru  Redegørelse  for  alle  haandgribelige  Ting  og  alle  faste  Former; 
det  var  en  stram  kunstnerisk  Exercits,  som  minder  om  det  franske 
Militærdespoti  og  passer  godt  til  Frederik  VI.s  Periode  i  Danmark.  Det 
bedste,  Eckersberg  har  givet,  er  vel  hans  Arkitekturbilleder  (Fig.  52),  hans 
smaa  og  faa  Landskaber  og  hans  heller  ikke  store,  men  talrige  Søbilleder 
(Fig.  53);  han  holdt  fra  Ungdommen  meget  af  at  færdes  paa  Søen  og  ind- 
førte Sømaleriet  i  dansk  Kunst.  Ved  disse  Naturbilleder  gjorde  han  Epoke  i 
dansk  Malerkunst;  medens  al  tidligere  Skildring  af  den  danske  Natur  havde 
været  aabenbart  paavirket  af  de  gamle  hollandske  Malerier,  ere  Eckers- 
bergs aldeles  selvstændige  og  udmærke  sig  ved  en  fuldendt  Renhed, 
en  camera-obscara-agtig  Natursandhed  i  Farven,  som  næppe  senere  er 


Fig.  54. 


C.  Købke  :  En  Bondekone. 
(Kunstforeningen). 

naaet  —  det  skulde  da  være  af  hans  egne  bedste  Elever.  For  Sømale- 
riets  Skyld  kastede  han  sig  ind  i  grundige  perspektiviske  Studier. 

Da  Eckersberg  forenede  en  ualmindelig  Skoledannelse  som  Maler 
med  et  Kunstnersind,  der  forholdt  sig  fuldkomment  loyalt  til  Naturstudiet, 
havde  han  Betingelser  for  at  blive  en  ypperlig  Lærer.  Hans  Kollega  ved 
Akademiet,  J.  L.  Lund,  stod  baade  som  Kunstner  og  som  Lærer,  til 
Trods  for  sit  mere  ideahstiske  Sving,  afgjort  tilbage  for  ham  og  drog 
ikke  de  yngre  til  sig.  Derimod 
stiftede  Eckersberg  Skole  i  væsent- 
ligere Betydning,   end  det  kan 
siges   om    nogen   anden  dansk 
Maler;  og  endnu  længe  efter  hans 
Død  udgjorde  den  fra  ham  stam- 
mende Tradition  Grundpræget  i 
dansk  Malerkunst.  Hvad  Eckers- 
berg lærte  sine  Elever,  var  kun 
et  Grundlag;  han  indøvede  dem 
i  sin  simple  og  retskafne  Teknik 
og  gav   dem   ved   Exempel  og 
Lære  Anvisning  paa  at  se  ganske 
lige  og   uforbeholdent  paa  Na- 
turen.   Mere  krævede  han  ikke; 
og  hvad  de  for  Resten  vilde  bruge 
deres  Kunst  til,  lod  han  være 
deres  egen  Sag;  han  vogtede  sig 
overhovedet  for  al  Tvang  over 
deres  Individualitet.  Men  det  in- 
tensive Naturstudium,  som  han  til- 
skyndede til,  gav  i  det  hele  Ele- 
verne en  Tilbøjelighed  til  at  fremstille  det  mest  nærliggende  og  hyppig 
til  at  lade  sig  nøje   med  det.     Man  fik  en  solid  Bund  under  Fød- 
derne og  lærte  at  sætte  Tæring  efter  Næring  i  kunstnerisk  Henseende; 
deraf  kom  en  vis  kritisk  Sanddruhed,  der  tog  det  meget  strængt  med 
ikke  at  lade  Kunsten   sætte  Blaar  i  Øjnene  paa  Folk  og  at  afholde 
sig  fra  alt  blændende  og  bestikkende  —  paa  den  anden  Side  vel  ogsaa 
en  vis  aandelig  Nærsynethed  og  Mangel  paa  Sving.    Selv  var  Eckersberg 
vel  meget  en  professionel  Maler,  uden  mere  omfattende  Horisont  eller 
Interesse;  hvad  hans  Elever  i  denne  Retning  følte  Trang  til,  maatte  de 
søge  andensteds,  og  de  ældre  blandt  dem  fandt  det  i  rigt  Maal  hos  den 
aandfulde  H.  E.  Freund;  senere  styrkedes  det  hos  dem  ved  deres  Rejse 
til  Italien,  som  bragte  dem  i  Berøring  med  den  store  Kunst.   Men  deraf 
kom  en  vis  Dualisme  mellem  det  simple  maleriske  Syn  paa  det  hjem- 
lige og  paa  den  anden  Side  Studiet  af  det  universelle,  navnlig  det  an- 
tike,  der  for  Tidsalderens  Opfattelse  bestandig  stod  som  det  ypperste  af 


Fig.  55. 


V.  Bendz:  Billedhuggeren  i  sit  Værksted. 
(Kunstmuseet). 

Fig.  56.    Constantin  Hansen :  Parti  af  Forum  Romanum.  (Privateje). 


al  Kunst.  Man  kan  paa  flere  Maader  iagttage,  at  det  ene  stod  det  andet 
noget  i  Vejen. 

Elever  af  Eckersberg  i  snævrere  Betydning  vare  vel  kun  de,  som 
besøgte  hans  private  Malerskole;  men  blandt  dem,  der  kun  undervistes 
af  ham  i  Akademiets  Skoler,  er  der  flere,  som  i  ligesaa  høj  Grad  paa- 
virkedes af  ham.  Det  er  een  Kunstnergruppe*  med  stærkt  fremtrædende 
Fællestræk  i  Udviklingen.  I  deres  Ungdom  malede  de  især  Portrætter 
eller  smaa  Landskaber;  i  denne  rent  hjemlige  Art  af  Malerkunst  er 
Christen  Købke  den  mest  typiske  og  mest  udmærkede  af  dem  alle; 
han  holdt  sig  endog  helst  til  sit  Hjem  i  rent  personlig  Forstand,  dets  Men- 
nesker og  dets  Omgivelser,  og  skildrede  dem  med  en  egen  tindrende  Frisk- 
hed i  Opfattelse,  Farve  og  Pensel  (Fig. 54).  Andre,  som  Albert  Kiichler, 
Vilh.  Bendz  og  Vilh.  Marstrand,  malede  idylliske  eller  humoristiske 
Genrescener  fra  Københavns  Gader  og  Stuer,  undertiden  Kunstnernes  egne 
Atelierer  (Fig. 55),  Modelskolen  eller  hvad  der  ellers  laa  dem  særlig  nær; 
blandt  dem  bør  den  tidlig  afdøde  Bendz  især  fremhæves  som  et  ægte 
malerisk  Talent.  Saa  kom  Udenlandsrejsen,  hvis  Frugter  ble  ve  Billeder 
af  italienske  Landskaber  (Fr.  Petzholdt,  Christen  Købke)  eller  af 
den  skønne  antike  og  gammelitalienske  Arkitektur  (Constantin  Hansen 
Fig. 56),  Jørgen  Roed)  og  navnlig  af  det  italienske  Folkeliv,  der  i  denne 


Jvf.  med  Hensyn  til  nogle  af  disse  Kunstnere  Afhandlinger  af  Forf.  i  det  følgende. 

Fig.  57.    Ernst  Meyer:    Eu  romersk  Gadeskriver.    (Thorvaldsens  Museum). 


Periode  af  danske  saavel  som  af  tyske,  franske  og  engelske  Malere  op- 
fattedes afgjort  idealistisk,  undertiden  temmelig  sødligt  (Ernst  Meyer 
(Fig.  57)  J.  A.  K  r  a  f  f  t,  K  ii  c  h  1  e  r  (Fig.  58),  V.  M  a  r  s  t  r  a  n  d,  C  o  n  s  t.  H  a  n  s  e  n). 
M.  Rørbye  udvidede  sine  Rejser  til  Grækenland  og  Orienten  og  malede 
derfra  Folkelivsscener  af  en  tørrere  ethnografisk  Karakter  (Fig.  59).  Men  i 
Italien  gjorde  flere  danske  Kunstnere  ogsaa  dygtige  Studier  af  antik  Maler- 
kunst og  Dekoration,  fremfor  alle  Const.  H a nsen,  eller  omhyggelige  og 
grundige  Kopier  efter  Rafael  og  Perugino  (A.  Kuchler,  J.Roed,  Const. 
Hansen)  eller  kirkelige  Billeder  under  Paavirkning  af  de  gamle  Mestere 
(Adam  Muller).  Paa  nogle  udøvede  Italien  en  saa  overvældende  Til- 
trækningskraft, at  de  slet  ikke  kom  derfra  igen:  Kuchler  blev  Katholik, 
Bodsøver  og  Franciskanermunk;  Ernst  Meyer  kunde  ikke  løsrive  sig 
fra  Folkelivsscenerne  med  de  smukke  Piger  og  de  snurrige  Munke,  som 
han  gengav  i  Oliebilleder  og  Akvareller  til  stor  Fornøjelse  for  Turister 
rundt  omkring  fra  Europa.  Men  de  fleste  danske  vendte  dog  tilbage  og 
slog  ind  paa  en  mere  national  Retning;  Christen  Købke  sagde  ved  Hjem- 
komsten, at  Blegdamsfælleden,  som  han  havde  udenfor  sine  hjemlige 
Vinduer,  var  ham  kærere  end  al  Italiens  Skønhed.  Et  Par  af  de  hjem- 
vendte, M.  H.  E.  Eddelien  og  Const.  Hansen,  fortsatte  den  ideali- 

Jul.  Lange:  Udvalgte  Skrifter.    I.  4a 

Fig.  58.    A.  Kiichler:   Romerske  Almuesfolk  købe  en  Abbatehat  til  deres  lille  Søn. 
(Thorvaldsens  Museum). 


stiske  Retning,  som  de  havde  tilegnet  sig  i  Italien;  den  sidste  stod  i  lang 
Tid  paa  Malerkunstens  yderste  højre  Fløj  som  Repræsentant  for  Stil  i 
Malerkunsten;  man  mærker  det  endog  i  Portrætterne  af  hans  danske 
samtidige,  som  i  det  store  Billede  af  »Den  grundlovgivende  Rigsforsam- 
ling« (Fig. 60).  En  anden  lærd  Maler  var  Jørgen  Roed,  hvis  Kunst  dog 
bestandig  bevarede  en  mere  naturalistisk  Karakter  (Fig.  61).  Han  blev 
Professor  ved  Akademiet ;  og  gennem  mange  Aar  var  det  ham,  som  med 
størst  Formkundskab  opretholdt  Studiet  af  Menneskeskikkelsen  i  stor 
Maalestok  (og  deri  bestaar  Billedkunstens  Rygrad). 

Den  mest  fremragende  Skikkelse  blandt  de  ovennævnte  Kunstnere 
var  dog  uden  Sammenligning  V.  Marstrand,  hvis  Glansperiode  falder 
mellem  1840  og  1870.  Fra  Fantasiens  Side  er  han  den  rigeste  Be- 
gavelse, den  danske  Malerkunst  overhovedet  har  havt,  en  prægtig  og  fro- 
dig Kunstnernatur.  Uagtet  han  var  Eckersbergs  Elev  og  virkelig  havde 
lært  noget  af  ham  (Fig.  62),  udviklede  han  sig  dog  som  en  Modsætning  til 
Læreren.  Marstrand  havde  vel  en  uddannet  artistisk  Evne,  han  udøvede 
et  sikkert  og  suverænt  Herredømme  over  Kunstens  Midler  og  var  hævet 
over  alt  Dilettanteri;  men  hans  kunstneriske  Trang  bar  ham  ikke  hen 

Fig.  59.    M.  Rørbye:  Østerlændere  ved  et  Parti  Skak.  (Kunstmuseet). 

mod  Studiet.  Han  hørte  ikke  til  dem,  som  arbejde  sig  bestandig  dybere 
og  finere  ind  i  Forstaaelsen  af  Naturen;  han  lod  sig  nøje  med  noget  en- 
gang opnaaet  for  frit  at  tumle  med  det  efter  sine  digteriske  Indskydelser. 
Derfor  tilfredsstiller  han  mindst,  hvor  hans  Udførelse  er  mest  afglattet 
og  afrundet,  hvorimod  hans  Evne  til  at  komponere  Skizzer  med  Pensel 
eller  med  Tegnepen  var  enestaaende,  hans  Produktivitet  uudtømmelig. 
I  hans  Hjerne  myldrede  det  af  Motiver  og  Ideer;  han  var  en  stor  male- 
risk Digter,  fuld  af  dramatisk  Liv  og  Kraft,  af  mandig  Skønhedsbegej st- 
ring og  ædel  Følelse  og  især  af  Vid  og  Humor,  komisk  Evne.  Han  var 
indfødt  Københavner,  og  København  havde  i  hans  Tid  en  meget  latter- 
mild Periode,  hvilket  ogsaa  paa  flere  Maader  har  faaet  Udtryk  i  Kunsten 
(f.  Ex.  i  Fritz  Jiirgensens  geniale  humoristiske  Tegninger);  men  Mar- 
strand  er  ikke  alene  den  rigeste,  men  tillige  den  fornemste,  stilfuldeste  af  den 
danske  Kunsts  Komikere.  Han  gjorde  mangfoldige  udmærkede  Kompo- 
sitioner baade  til  »Don  Quixote«  og  til  Holbergs  Komedier;  de  sidste 
have  særlig  national  Betydning,  de  ere  vel  paa  flere  Punkter  overtrufne 
af  Hans  Tegners  Holbergillustrationer,  men  i  det  hele  dog  næppe 
naaede  af  nogen  anden.  Desuden  hørte  Marstrand  til  de  danske  Malere, 
for  hvem  Italien  har  havt  mest  at  betyde.  Han  interesserede  sig  ikke 
alene  for  det  rige,  brogede,  morsomme  Folkeliv  og  for  den  skønne  Men- 


nes¥erace  (Fig.63),  men  tillige  for  visse  Sider  af  den  gamle  Kunst,  Venetia- 
nerne og  især  Paolo  Veronese,  hvis  store  Kompositioner  fremfor  alt  til- 
fredsstillede hans  Trang  til  rige,  stolte,  festlige  Indtryk  (Fig.64).  Selv  havde 
han  ogsaa  koloristisk  Evne  nok  til  at  tilegne  sig  noget  af  den  venetianske 
Kolorits  Fylde  og  Glans,  hvilket  i  hans  senere  Periode  giver  hans  Farve 
et  Præg,  der  skiller  sig  ikke  lidt  fra  det  Eckersbergske.  Til  hans  sidste 
Arbejder  høre  de  store  og  stolte  historiske  Kompositioner  i  Kristian  IV.s 
Kapel  i  Roskilde  Domkirke  (Fig.  65)  og  paa  Universitetet.  —  Saaledes 
blev  Marstrand  en  betydelig  og  selvstændig  Magt  i  dansk  Kunst,  men 


Fig.  60.    Constantin  Hansen:   Den  grundlovgivende  Rigsforsamling.  (Frederiksborg-Museet). 

en  Magt,  der  vendte  sig  udad,  mod  Folket,  mod  Publikum,  og  rev  det 
med  sig.  Hans  Kunst  laa  vel  lidt  over  den  store  Hobs  Forestillingskreds ; 
men  for  de  saakaldte  dannede  Klasser  var  han  uden  Spørgsmaal  den 
ypperste  og  populæreste.  Derimod  havde  han,  uagtet  han  tidlig  blev 
Professor  ved  Akademiet,  langt  mindre  eller  næsten  intet  at  betyde  for 
Kunstens  indre  Udvikling;  som  Lærer  var  han  lidet  betydelig  og  stiftede 
aldrig  Skole;  de  rige  Naturgaver,  som  vare  hans  Styrke,  kunde  jo  ikke 
overføres  paa  andre.  Den  Maler  af  den  følgende  Generation,  som  mest 
har  dannet  sig  efter  ham,  er  V.  Ro  sen  stand,  der  ogsaa  har  malet  Hol- 
bergske Scener. 

Vi  have  set,  hvorledes  Eckersberg  og  flere  af  hans  Elever,  ganske 
simpelt  som  en  Følge  af  deres  Realisme  og  kunstneriske  Nærsynethed, 
ledtes  til  at  fremhæve  Hjemmet  og  det  hjemlige  i  deres  Kunst, 
som  derfor  virkelig  har  faaet  en  egen  Hyggelighed  og  Varme.    Et  Men- 

neskes  Følelse  for  sit  Hjem  er  noget  rent  personligt  og  naturgivet ;  men 
denne  Følelse  kan  ved  at  knytte  sig  til  historiske  Forestillinger  blive 
mere  bevidst  og  udvide  sig  til,  hvad  man  kalder  Nationalfølelse,  En 
saadan  Overgang  fuldbyrdedes  i  den  danske  Kunst  i  Løbet  af  1840erne, 
idet  den  veltalende  og  lærde  Kunsthistoriker  N.  L.  Høy  en  gjorde  sig  til 
Talsmand  for  Nationalitetens  overvejende  Betydning  for  Kunstens 
Virksomhed.  At  denne  Doktrin  om  »Nordisk  Kunst«  sattes  i  Højsædet 
netop  i  denne  Periode,  staar  naturligvis  i  Forbindelse  med  Tidens  sociale 
og  politiske  Strømning  i  det 
hele  og  var  heller  ikke  uden 
Forbindelse  med  samtidige  og 
tilsvarende  Bevægelser  i  Ud- 
landet; allevegne  havde  den 
romantisk  •  historiske  Periode 
medført,  at  der  blev  lagt  Vægt 
paa  Kunstens  nationale  Betyd- 
ning, medens  den  ældre,  klas- 
siske Periode  havde  været  mere 
kosmopolitisk.  I  Danmark 
havde  altsaa  Forkyndelsen  af 
den  nationale  Kunst  sin  Forud- 
sætning i  den  Eckersbergske 
Betning;  hvad  Høyen  føjede 
til,  var  et  Feltraab  og  et  Pro- 
gram, som,  idet  det  fremsattes 
med  stor  Varme  og  polemisk 
Paastaaelighed ,  vistnok  blev 
til  Støtte  og  Styrke  for  mange, 
men  ogsaa  fremkaldte  en  Parti- 
deling, hvorom  der  forhen  ikke 
havde  været  Tale.  Ved  sin 
Indflydelse  i  det  offentlige  Liv 
og  sin  Embedsvirksomhed  ved 

Statens  Kunstsamlinger  begunstigede  Høyen  den  nationale  Betning  og 
værnede  om  den.  Men  Eftertiden  har  ogsaa  været  tilbøjelig  til  at  aner- 
kende, at  det  var  denne  Betning,  som  drog  de  bedste  og  soHdeste 
Kræfter,  navnhg  blandt  de  yngre,  til  sig.  I  Løbet  af  1840erne  og  Be- 
gyndelsen af  1850erne  udførtes  der  af  de  yngre  Kunstnere  Ting,  som 
i  Henseende  til  intensiv  Fordybelse  i  Æmnet  og  primitiv  Benhed  i 
Følelsen  endnu  den  Dag  i  Dag  ere  uovertrufne,  og  som  allerede  nu  fra 
Samlernes  Side  ere  Genstand  for  en  Efterspørgsel,  der  næppe  vil  bhve 
ringere  i  Fremtiden. 

Den  nationale  Bevægelse  ytrede  sig  tidHgst  i  Malerkunsten.  Den 
fantasifulde  og  kundskabsrige  Høyen  opstillede  det  Maal  at  hæve  Nor- 


Fis.  GI. 


J.  Roed:  Portræt  af  J.  C.  Drewsen. 
(Frederiksborg-Museet). 

dens  gamle  Nationalskat  af  Myther  og  Sagn  paa  kunstnerisk  Vis.  Med 
en  let  og  kæk  illustrativ  Fantasi  gjorde  Lorenz  Frølich  Forsøg  paa  at 
fremstille  Nordens  Guder  og  Helte  (Fig.66-57),  men  kunde  ikke  ganske  fyldest- 
gøre Høyens  og  hans  Skoles  Krav  til  kunstnerisk  Studium.     Saa  gjorde 


Fig.  62.    V.  Marstrand:   Portrætter  af  Konsul  C.  F.  Hage  og  Hustru.  (Privateje). 


Constantin  Hansen  lærdere  og  grundigere  Forsøg  i  samme  Retning, 
men  de  fandt  i  det  hele  mindre  Genklang  hos  PubUkum.  Senere  for- 
søgte L.  A.  Schou  og  Holger  Roed  (der  begge  døde  som  unge  Mænd) 
sig  paa  lignende  Æmner,  atter  i  friere  fantastisk  Opfattelse;  men  man 
kom  aldrig  nogen  Vej  i  denne  Retning,  dertil  var  den  fremherskende 
Eckersbergske  Skole  for  realistisk,  den  stækkede  Fantasiens  Vinger  med 
Kritik.  Høyens  Tanke  havde  egentlig  været  den,  at  man  skulde  søge 
den  nordiske  Folkestammes  oprindelige  Grundtræk  i  den  levende  Sam- 

tid,  især  i  Folkets  lavere,  af  den  moderne  Civilisation  mere  uberørte 
Lag,  blandt  Bønder  og  Fiskere.  Det  var  den  samme,  i  Grunden  rent 
æsthetiske  Betragtning,  som  ogsaa  i  Forfatningen  af  1849  fik  saa  betyde- 
lige politiske  Resultater;  de  lærde  Folk  i  København  saa  med  en  vis 
æsthetisk  Beundring  hen 
til  Landalmuen  og  be- 
tragtede den  som  den' 
rette  Indehaver  af  Fol- 
kets gamle  Urkraft ;  man 
malede  den  og  digtede 
om  den  og  løftede  den 
i  Højsædet  i  politisk 
Henseende,  medens  kun 
saare  faa  havde  rigtig 
reelt  Kendskab  til  den. 
For  Malerkunsten  blev 
Beskuelsen  af  Bøndernes 
Liv  i  Virkeligheden  næ- 
sten slet  ikke  nogen 
Overgang  til  Fremstil- 
lingen af  Guder  og  Helte; 
paa  god  dansk  Vis  be- 
fandt man  sig  bedst  paa 
det  jævne  og  malede 
Folkelivsbilleder  efter 
Virkeligheden ;  Kunsten 
blev  for  lang  Tid  en 
god  Bondeven.  Men  i 
denne  Folkelivsskildring 
fornemmer  man  for  det 
meste  meget  tydelig  Mod- 
sætningen mellem  den 
københavnsk  dannede 
Kunstner  og  det  Bonde- 
liv, som  han  maler. 
Kunstneren  medfører 
udefra ,  fra  Akademi, 
Selskabshv  og  Theater, 
endog  udenlands  fra, 
især  fra  Italien,  en  hel  ! 
Del  Begreber  om  Menneskene,  deres  Indre  og  Ydre,  som  ikke  saa  ganske 
passe  til  de  danske  Bønder;  det  er  forholdsvis  sjælden,  at  han  naar  helt  til 
Bunds  i  sand  Opfattelse  afVirkehgheden,  om  end  hans  Billede  for  Resten  kan 
være  meget  stemningsfuldt  og  elskværdigt.  Enkelte  Kunstnere,  som  dengang 


Fig.  63. 


V.  Marstrand  :    Studiefigur  til  » Oktoberfesten< 
(Privateje). 

Fig.  64.    V.  Marstrand :   Den  store  Nadvere.  (Kunstmuseet). 

ikke  længere  vare  unge,  sluttede  sig  strax  til  denne  Bevægelse,  fremfor 
alle  J.V.  Sonne,  der  frembragte  en  Mængde  originale  og  stemningsfulde, 


Fig.  C5.    V.  Marstrand:   Kristian  IV  paa  »Trefoldigheden«.    (Roskilde  Domkirke). 

poetisk  følte  og  naivt  malede  Billeder  især  af  nordsjællandske  Scener  (Fig.68). 
Desuden  malede  baade  han  og  N.  Simonsen  populære  Billeder  af  de 
slesvigske  Krige;  i  Henseende  til  kunstnerisk  Sandhed  og  Ejendommelig- 
hed have  Sonnes  Fortrinet  for  Simonsens.  Blandt  de  dengang  unge  ud- 
mærkede sig  især  tre,  omtrent  jævnaldrende  Folkelivsmalere.  Sjællænderen 
F.  Vermehren  malede  temmehg  smaa  Billeder,  mest  kun  med  en 
enkelt  eller  et  Par  Figurer  (Fig.  69) ;  han  hørte  til  dem,  som  trængte 
grundigst  til  Bunds  i  Sagen  baade  i  Henseende  til  Menneskeskildringen 


Fig.  66.    L.  Frølich:    Illustration  til  Den  ældre  Eddas  Gudesange. 


Og  Lys-  og  Luftstemningen,  hans  Billeder  vare  ikke  alene  yderst  gennem- 
førte, men  tillige  paa  ethvert  Punkt  gennemtrængte  af  Æmnets  særegne 
Karakter.  Københavneren  J.  Exner  vandt  ved  sine  elskværdige,  joviale 
og  smukt  anordnede  Bondescener  fra  Amager  og  andre  Steder  (Fig.  70)  en 
Popularitet,  som  maaske  har  været  enestaaende  i  dansk  Kunst,  idet  den 
omfattede  saa  godt  som  hele  Nationen  med  alle  dens  Samfundslag.  Den 
Maler  af  denne  Gruppe,  som  stod  Bondelivet  nærmest  og  opfattede  især 
dets  alvorlige  Sider  med  mest  Karakter  og  psykologisk  Dybde,  var 
Jyden  G hr.  Dalsgaard  i  hans  tidligere  Periode  (Fig.  71).  Til  de  oven- 
nævnte sluttede  sig  A.Dorph,  H.J.Hammer,  H.  Siegumfeldt,  F.  G. 
Lund  o.  fl. 

Fra  1840erne  at  regne  erobrede  Kunsten  i  det  hele  Landet  og  Folket 
fra  dets  forskellige  Sider  betragtet.    Tilløb  til  et  dansk  Landskabsmaleri 

Jul.  Lange:  Udvalgte  Skrifter..   I.  4b 

Fig.  67.     L.  Frølich :  Illustration  til  Den  ældre  Eddas  Gudesange. 


havde  man  ogsaa  tidligere  kendt,  allerede  fra  J.Juels  Tid;  senere  havde 
den  geniale  Nordmand  J.  C.  Dahl  under  sit  Ungdomsliv  i  Danmark 
malet  enkelte  gode  danske  Landskaber;  J.P.  Møller  var  en  professionel 
og  frugtbar  Landskabsmaler,  ikke  uden  Talent.  Efter  ham  fulgte  den 
dygtige  H.  Buntzen  og  Fr.  C.  Kiærschou.  Men  med  Undtagelse  af 
enkelte  smaa  Billeder  af  Eckersberg  og  hans  Elever  (især  Købke)  havde 
der  dog  ikke  været  nogen  Gengivelse  af  dansk  Natur,  livor  dens  Karakter 
fremtraadte ''ganske  rent  og  uden  Indblanding  fra  fremmed  Natur  og 


Fig.  68     J.V.Sonne:    Præsten  hentes.    Tegning.  (Privateje). 

Fig.  69.     F.  Yermehren :    Faarehyrdeii.  (Kunstmuseet). 

Kunst,  især  det  gamle  hollandske  Landskabsmaleri;  det  kom  først  ret 
med  et  Slægtled  af  Kunstnere,  der  fremtraadte  omtrent  fra  1840,  nogle 
Aar  tidligere  end  de  nysnævnte  Folkelivsmalere.  J.  Th.  Lundbye  delte  sit 
Studium  og  sin  Opmærksomhed  omtrent  ligelig  mellem  Landskabet  og 
Dyreverdenen  (Fig.  72-73) ;  han  røber  i  sine  tidligere  Billeder  ligesom  den 
jævnaldrende  C.  Dalgas  endnu  Indtryk  fra  de  gamle  Hollændere,  men 
aabenbarede  senere  den  reneste  Opfattelse  af  dansk,  især  sjællandsk 
Natur,  som  han  gengav  med  en  ganske  ejendommelig  nobel  og  stilfuld 
Skønhed  uden  at  betage  den  dens  jævne  Karakter.  P.  C.  Skovgaard 
havde  især  en  ægte  kunstnerisk  Følelse  for  de  mangfoldige  Planteformers 
Karakter  og  forstod  med  sin  Pensel  at  gengive  dem  med  stor  plastisk 
Skønhed,  hvorimod  han  i  Henseende  til  Stemningen  er  mindre  interes- 
sant. Hans  overlegne  og  formfulde  Sikkerhed  i  BehandHngen  og  Storhed  i 
Opfattelsen  gav  ham  en  stor  Indflydelse  paaden  følgende  Slægt  af  Landskabs- 
malere (Fig.  74).  G.  Rump  havde  egentlig  en  flersidigere  og  mere  poetisk 
Opfattelse  end  Skovgaard;  han  var  en  mild  og  fin  Kolorist  og  den  første, 
som  forstod  at  gengive  det  dæmrende  Lys  i  Bøgeskovens  Indre  (Fig.  75). 
V.  Kyhn  er  i  Henseende  til  Evnen  til  at  finde  og  fremdrage  ejendom- 
melige Motiver  den  originaleste  og  nationaleste  af  dem  alle  og  har  i  sit 
lange  Liv  vist  sig  uudtømmelig  i  denne  Retning;  derimod  har  han  i  det 

4  b* 

Fig.  70.    J.  Exner:   Søndagsbesøg  hos  Bedstefaderen.  (Kunstmuseet). 


hele  ikke  været  paa  Højde  med  de  forannævnte  i  Henseende  til  Motivernes 
Gennemførelse  (Fig.  76).  —  I  Række  med  disse  Kunstnere  kunne  endnu 
nævnes  Landskabsmaleren  C. A. Kølle  og  Blomstermaleren  O.D.Ottesen, 
der  paa  sit  snævrere  Omraade  viste  en  lignende  nænsom  Kærlighed  til 
de  Æmner,  han  behandlede,  og  en  lignende  Renhed  i  Opfattelsen. 

Ogsaa  for  Billedhuggerkunstens  Udvikling  gjorde  den  nationale 
Retning  Epoke  omtrent  ved  Midten  af  det  19.  Aarhundrede.  Vi  have  oven- 
for set,  hvorledes  H.  V.  Bissen  i  sin  tidligere  Tid  fulgte  Thorvaldsens 
Spor;  kun  sjælden  udførte  han  Figurer  over  nordiske  Opgaver,  og  gjorde 
han  en  Portrætstatue  af  en  samtidig  Mand,  fremstillede  han  ham  i  antik 
Dragt  og  under  tydelig  Paavirkning  af  antik  Kunst.  Men  da  han  efter 
Slaget  ved  Fredericia  deltog  i  Konkurrencen  om  et  Sejrsmonument, 
gjorde  han  —  efter  sin  Ven  Høyens  Tilskyndelse,  som  det  paastaas,  — 
et  djærvt  Spring  ind  i  den  nationale  Realisme,  idet  han  ikke  fremstillede 
nogen  Krigsgud  eller  anden  Idealskikkelse,  men  den  menige  Landsoldat, 
den  danske  »Jens«  fra  Geledet;  og  Bissens  store  Malmfigur  af  Landsol- 
daten, som  svinger  Bøgegrenen  og  raaber  Hurra  af  fuldt  Bryst,  blev 
meget  populær  (Fig.  77).  Da  det  nye  demokratiske  Danmark  især  i  Be- 
gyndelsen gjorde  meget  stærkere  Brug  af  folkelige  Monumenter,  end  Ab- 

Fig.  71.    C.Dalsgaard:    Landsbysnedkereii  bringer  Ligkisten.  (Kunstmuseet). 


solutismens  Tidsalder  havde  gjort,  fik  Bissen  en  betydelig  Mængde  mo- 
numentale Opgaver  at  løse  og  løste  dem,  især  hvor  det  gjaldt  om  Por- 
trætter af  samtidige,  ypperligt,  med  djærv  og  sanddru  Karakteristik ;  over- 
hovedet havde  han  særlig  Anlæg  for  Portrættet.  Fra  nu  af  var  der  kun 


Fig.  73.     J.  Th.  Lundbye :    Hoppen  og  Føllet.     (Efter  Flinchs  Træsnit). 


Tale  om  det  samtidige  Kostume  til  slige  Opgaver.  Forøvrigt  udførte 
han  Figurer  baade  fra  nordiske  og  fra  græske  Sagn,  især  over  alvorlige 
gribende,  tragiske  Motiver.  Bissen  stod  i  sin  senere  Tid  i  Spidsen  for 
et  betydeligt  Atelier,  uden  Tvivl  det  største  og  virksomste,  som  der  over- 
hovedet har  været  indenfor  Landets  egne  Grænser,  og  drog  næsten  alle 
Billedhuggere  af  den  yngre  Slægt  til  sig  som  Elever      Ved  Siden  af  ham 

*  Jvf.  en  følgende  Afhandling  af  Forf. 

Fig.  74.    P.C.Skovgaard:  Landevejen  ved  Vognserup  (Kunstmuseet). 


som  jævnbyrdig  Rival  virkede  dog  i  denne  Periode  J.  A.  J  er  ichau,  som 
vel  i  national  Betydning  langtfra  kunde  maale  sig  med  ham,  men  der- 


Fig.  75.    G.  Rump:    Parti  af  Mariager- Fjord.  (Privateje). 

Fig.  76.    Kyhn:  Sildig  Sommeraften  i  en  Bondeby.  (Kunstmuseet). 


imod  fra  sine  Ophold  i  Udlandet  medbragte  en  ikke  ringe  europæisk 
Anseelse.    I  Henseende  til  Formstudier  af  den  menneskelige  Skikkelse, 

Naturstudier  adlede  ved  Kendskab 
til  Antiken  (Fig.  78),  var  der  sikkert 
ogsaa  yderst  faa  samtidige  Billed- 
huggere (om  nogen),  som  kunde 
maale  sig  med  ham ;  det  er  disse 
Studier,  der  give  hans  tidligere  Ar- 
bejder, som  »Panterjægeren«  (Fig.79), 
et  fortrinligt  Værd,  medens  Opfattelse 
og  Komposition  ere  af  lavere  Rang 
og  mindre  originale.  Forudfor  Bissen 
havde  han  ogsaa  en  vis  »tendre« 
poetisk  Følelse;  derimod  stod  han 
langt  tilbage  for  ham  i  real  Karakter- 
sans og  mandig  Kraft  og  havde  kun 
ringe  Anlæg  for  Portrættet.  Derfor 
var  det  i  sin  Orden,  uagtet  der  blev 
klaget  stærkt  derover  som  Partisk- 
hed, at  de  monumentale  Opgaver, 
der  i  Danmark  som  allevegne  i  Eu- 

ropa  paa  den  Tid  overvejende  gik  ud  paa  Portrætter,  overdroges  til  Bissen. 
Jerichau  var  som  Kunstner  en  temmelig  ensom  Mand,  der  ikke  stiftede 
Skole;  nærmest  ham  som  kunstnerisk  Ven  og  Medarbejder  stod  H.Con- 
radsen. 

Jerichau  var  imidlertid  ubetinget  den  betydeligste  af  de  Kunstnere, 
der  stillede  sig  i  et  bestemt  lOppositionsforhold  til  den  nordiske  og 


Fig.  78.    J.  A.  Jerichau:  Fig.  79.    J.  A.  Jerichau: 

Herkules  og  Hebe.  Panterjægeren. 

(Kunstmuseet).  (Ny  Carlsberg  Glyptothek). 

nationale  Retning  i  Kunsten.  Overhovedet  var  denne  i  sin  Tid  Genstand 
for  en  ret  lidenskabelig  og  fanatisk  Opposition;  man  kritiserede  især 
Malernes  Mangel  paa  teknisk  Chic  og  Behændighed  og  vilde  ikke  lade 
den  kunstneriske  »Uskyldighed«  i  deres  Behandling  gælde.  Disse  Angreb 
gjaldt  nok  saa  meget  den  Eckersbergske  Tradition  som  den  Høyenske 
Doktrin,  der  i  Virkeligheden  heller  ikke  godt  kunde  holdes  ude  fra 
hinanden.  I  Modsætning  til  »Høyenianerne«  opstillede  man  især  Jeri- 
chaus  Hustru,  født  Baumann,  polsk  af  Fødsel,  uddannet  i  Diisseldorf, 
et  let  og  frodigt,  men  aldeles  overfladisk  Talent.    Fremdeles  en  Række 

Jul.  Lange:   Udvalgte  Skrifter.    I.  5  a 


Portrætmalere:  den  gamle  og  originale  C.  A.  J en sen(Fig.80),  J.  W. Gertner , 
der  udmærkede  sig  ved  en  vis  brillerende  Effekt,  A.  Schiøtt  og  senere 
H.  Olrik.  Genremalerne  D.  Monies  og  C.  A.  Schleisner  fremstillede 
i  Modsætning  til  Malerne  af  Bondelivet  det  københavnske  Smaaborgerliv 

o.  lign.  Men  der  var  blandt  disse 
Kunstnere  intet  positivt  Forenings- 
punkt, intet,  som  virkelig  kunde 
danne  en  Modvægt  mod  den  frem- 
herskende Retning.  Mærkeligt 
nok  var  et  Omraade  for  Maler- 
kunsten, som  skulde  synes  at 
maatte  være  særlig  nationalt,  og 
som  tillige  havde  været  et  Ynd- 
lingsfelt  for  Eckersberg,  nemlig 
Sømaleriet,  fortrinsvis  gaaet  over 
til  Kunstnere,  som  vare  stærkt 
paavirkede  udenlands  fra  og  paa 
ingen  Maade  hyldede  Læren  om 
den  nationale  Kunst,  dels  Anton 
Melbye,  dels  F.  C.  Sørensen, 
som  forøvrigt  begge  havde  meget 
Talent  og  gjorde  betydelig  Lykke 
baade  i  Indland  og  Udland. 

I  Bygningskunsten  mær- 
kedes efterhaanden  et  lignende 
Gennembrud  som  i  Malerkunst 
og  Skulptur.     Langt  ind  i  det 

Fig.  80.    c.  A.  Jensen :  Theatermaler  Troels  Lund.  Aarhuudrcde  havde  den  autiki- 

(ivunstmuseet).  serendc  Stil  været  fremherskende, 

næsten  ene  gældende:  Thorvald- 
sens Museum,  der  ikke  alene  er  det  skønneste  Værk  af  den  hele  Retning, 
men  ogsaa  det,  der  i  Aand  og  Stil  er  mest  virkelig  antikt,  blev,  som  vi 
ovenfor  saa,  først  færdigt  1848.  Lidt  yngre  end  Museets  Bygmester 
M.  G.  Bindesbøll  vare  Brødrene  Christian  og  Theophilus  Hansen; 
ligesom  han  drog  de  som  yngre  Mænd  til  Athen  og  uddannede  sig  der 
ved  flittige  og  indtrængende  Studier  i  den  oldgræske  Bygningskunst, 
hvis  Stil  de  senere  anvendte  paa  moderne  Opgaver  i  Athen  selv;  thi  de 
vandt  tidlig  en  anset  Stilling  i  Udlandets  Kunst.  Chr.  Hansen  vendte 
siden  tilbage  til  Danmark,  hvor  han  ogsaa  byggede  i  middelalderlig 
Stil  i  friere  Behandling  (Fig.  81);  Theoph.  Hansen  arbejdede  i  hele  den 
senere  Del  af  sit  Liv  i  Wien,  hvor  han  blev  berømt  og  udførte  en  Række 
Arbejder  af  den  betydeligste  Art.  1  Danmark  var  man  imidlertid  ved 
Aarhundredets  Midte  paa  Vej  til  at  optage  flove  og  uklare  Stilarter  fra 
det  moderne  Europas  Hovedstæder;  men  i  Løbet  af  1850erne  brød  Tran- 


66 


Fig.  81.     Chr.  Hansen:  Kommunehospitalet,  København. 


gen  til  kraftigere  historisk  og  national  Karakteristik  igennem.  Landets 
egne  ældre  Bygninger,  Middelalderens  og  Renæssancens,  vare  vel  allerede 
tidligere  historisk  undersøgte  af  Høyen;  men  ved  forefaldende  Udbed- 
ringer og  Ombygninger  blev  der  dog  bestandig  vist  megen  Hensynsløs- 
hed mod  deres  oprindelige  Karakter.  Dette  blev  fra  nu  af  bedre;  flere 
af  de  vigtigste  gamle  Monumenter  (Roskilde  Domkirke,  Frederiksborg 


Fig.  82.   J.  D.  Herholdt:  Parti  af  Universitetsbibliothckct,  København. 

5  a* 

67 


Fig.  83.    H.  B.  Storck:  Gaarden  i  Abel  Cathrines  Stiftelse,  København. 


efter  Branden  1859,  Viborg  Domkirke  og  efterhaanden  mange  andre) 
bleve  restavrerede  eller  genopbyggede,  i  hvert  Fald  med  historisk  Agtelse 
for  det  oprindelige  og  god  Villie  til  at  genfremstille  det,  om  man  end 
ikke  i  ethvert  Tilfælde  havde  Held  dermed.  Saaledes  vendte  den  arkitek- 
toniske Interesse  sig  afgjort  i  Retning  af  Middelalderen  og  den  ældre 
Renæssance;  og  det  var  ogsaa  disse  Stilarter,  som  Bygmestrene  lagde 
til  Grund  for  deres  selvstændige  Produktion.  Naturhgvis  kunde  Studiet 
af  Danmarks  egen  ældre  Arkitektur  ikke  være  tilstrækkeligt;  de  maatte 
ogsaa  studere  Udlandets,  men  søgte  dog  gærne  til  saadanne  Forbilleder, 
der  havde  et  vist  naturligt  Slægtskab  med  den  hjemlige  danske  Bygnings- 
kunst, f.  Ex.  det  nordligere  Italiens  eller  Tysklands  Murstensarkitektur. 
Overhovedet  kom  Murstenen  nu  atter  til  Ære  og  Værdighed;  medens 
man  i  den  klassiske  Periode  helst  havde  dækket  dens  Overflade  med 
en  Puds,  der  skulde  være  et  Surrogat  for  fornemmere  Materialer,  lod 
man  nu  dens  naturlige  røde  Farve  staa  utildækket.  Allerede  de  ældre 
Arkitekter,  vi  have  nævnt,  dannede  Overgangen  til  den  nye  Retning,  der 
dog  især  fandt  sin  Leder  i  J.  D.  H  er  holdt,  til  hvis  Exempel  de  yngre 
efterhaanden  snart  sluttede  sig,  uagtet  han  ikke  virkede  som  akademisk 
Lærer ;  tillige  har  han  dels  ved  sin  egen  Virksomhed  (Fig.  82) ,  dels  ved 
Paavirkning  paa  andre  havt  større  Indflydelse  end  nogen  anden  paa  Ka- 

Fig,  84.  .  Carl  Bloch:  Samson  i  Mollen  (Kunstmuseet). 

rakteren  af  Københavns  nyere  Bygningskunst.  Omtrent  samtidig  med 
ham  fremtraadte  F.  Mel  da  hl,  der  dog  har  været  mindre  produktiv  som 

Fig.  85.    O.  Bache :  Et  Kobbel  Heste  udenfor  en  Kro.    (Tilh.  H.  M.  Kongen). 


skabende  Arkitekt,  idet  hans  Virksomhed  er  bleven  optagen  af  Genopførelses- 
arbejder  af  den  største  og  vanskeligste  Art  (Frederiksborg,  Marmorkirken), 
ved  hvilke  det  ligesaa  meget  kom  an  paa  praktiske  og  videnskabelige 
Evner  som  paa  kunstneriske.  Her  turde  ogsaa  være  det  mest  passende 
Sted  at  minde  om  Heinrich  Hansen,  der  vel  af  Samtiden  yndedes 
mest  for  sine  sirlige  Arkitekturmaleriers  Skyld,  men  i  Virkeligheden 
havde  mindre  Betydning  som  Maler  end  ved  sine  mangesidige  Studier 
over  ældre  Arkitektur  og  Kunsthaandværk,  hvilket  ogsaa  fik  Betydning 
for  Udstyrelsen  af  det  nye  Frederiksborg.  Fra  1860erne  at  regne  har  den 
danske  Bygningskunst  i  det  hele  været  delt  mellem  to  Retninger.  Den 
ene,  der  er  mere  kosmopolitisk  og  gaar  ud  paa  moderne  Elegance,  er 
især  repræsenteret  af  Vilh.  Dahlerup,  som  har  faaet  nogle  af  de 
betydeligste  Opgaver  i  København  at  løse,  desuden  af  O.  Petersen, 
Alb.  Jensen  o.  a.  Til  den  anden,  den  Herholdtske,  historisk  nationale, 
have  sluttet  sig  Hans  Holm,  der  som  akademisk  Lærer  har  ført  den 
yngre  Slægt  endnu  videre  frem  i  Studiet  af  den  gamle  danske  Bygnings- 
kunst, og  H.  B.  Storck,  der  baade  i  sine  Restavrationsarbejder  og  sine 
selvstændige  Bygninger  (Fig.  83)  har  vist  den  fineste  Følelse  ogForstaaelse  af 
Karakteren  af  Fortidens  Arkitektur.  Uden  egentlig  at  slutte  sig  til  denne 
Retning  har  L.  Fenger  staaet  den  temmelig  nær,  fjernere  derimod 
Vilh.  Petersen  og  V.  Klein.  Over  Arkitekterne  af  den  yngre  Slægt 
har  den  Herholdtske  Skole  øvet  størst  Tiltrækning;  blandt  dem  kunne 
nævnes  V.  Koch,  A.  L.  Clemmensen,  M.  Borch,  H.  Kampmann 
og  M.  Nyrop.    De  arbejde  alle  paa  Grundlag  af  det  historiske  Studium 

Fig.  86.    O.Haslund:  To  gumle  Søndag  Eftermiddag.    (Ny  Carlsberg  Glyptothek). 

af  Middelalder  og  Renæssance;  i  den  seneste  Tid  ere  de  (det  gælder  om 
flere,  men  vel  mest  om  Nyrop)  gaaede  over  til  en  friere  Anvendelse  og 
Behandling  af  de  historisk  givne  Stilformer. 

En  Theori  om  Nationalitetens  Betydning  for  det  aandelige  Liv  trives 
naturligvis  bedre  i  et  Folk,  der  har  Lykke  med  sin  Nationalitet,  end  i 
et,  hvor  den  lider  Nederlag.  Det  kunde  derfor  heller  ikke  være  andet, 
end  at  Krigs-  og  Ulykkesaaret  1864  med  dets  snart  kendelige  Følger  for 
hele  Tænkemaaden  i  det  danske  Folk  maatte  virke  svækkende  paa  den 
Høyenske  Lære.  Dertil  kom,  at  de  vigtigste  Ledere  og  Mestere  af  den 
ældre  Slægt  kort  efter  faldt  fra,  een  efter  een:  Bissen,  Høyen,  Marstrand, 
Skovgaard  og  andre.  En  ny  Stjerne  i  Malerkunsten  havde  allerede  forinden 
draget  alles  Blik  til  sig,  nemlig  Carl  Bloch*,  som  netop  i  Aarene  om- 
kring 1864  fra  Rom  hjemsendte  det  ene  store  Billede  efter  det  andet, 
der  paa  Udstillingerne  gjorde  en  Opsigt,  hvortil  man  næppe  tidligere 
havde  set  Mage ;  det  var,  ligesom  om  det  slagne  Danmark  søgte  Lindring 
for  sine  Saar  i  ethvert  Held  paa  den  aandelige  Virksomheds  Omraade. 
Og  der  var  virkelig  i  Blochs  Arbejder  Vidnesbyrd  om  en  kunstnerisk 
Daadkraft,  en  Evne  til  at  slaa  store  Slag,  som  nok  kunde  imponere 
(Fig.  84).  Men  den  nationale  Retning  tilhørte  disse  Billeder  egentlig 
ikke,  og  de  fjernede  sig  mere  og  mere  fra  den  Eckersbergske  Teknik, 
*  Jvf.  m.  H.  t.  nogle  af  de  her  nævnte  Kunstnere  Afhandlinger  af  Forf.  i  det  følgende. 

dels  ifølge  nogen  Paavirkning  af  Samtidens  Kunst  i  Udlandet,  dels 
ifølge  Blochs  Beundring  for  den  gamle  hollandske  Kunst  (især  Rembrandt), 
der  ikke  alene  kommer  for  Dagen  i  hans  Malerier,  men  ogsaa  i  hans 
talrige  Raderinger.  I  disse  Aar  traadte  ligeledes  andre,  lidt  yngre  Kunstnere 
i  nogen  Forbindelse  med  Udlandets  Kunst,  dels  den  tidhg  afdøde  L.  A. 


Fig.  87.    Kr.  Zahrtmaiin :  Eleonora  Christine  i  Maribo  Kloster.  (Kunstmuseet). 


Schou,  dels  Otto  Bache,  der  uden  egentlig  at  gaa  i  Skole  andensteds 
dog  havde  et  vaagent  Øje  med,  hvad  der  foregik  i  Kunsten  i  Udlandet, 
især  i  Frankrig,  og  tillige  paa  egen  Haand  med  stor  Energi  og  malerisk- 
praktisk Talent  udviklede  sin  Teknik  i  en  rent  anden  Retning  end  den 
Eckersbergske  (Fig.  85).  Imidlertid  var  dennes  Time  endnu  ikke  slaaet;  Mod- 
sætningen mellem  den  nationale  Retning,  der  allerede  nu  var  rykket  op 
til  at  være  den  konservative,  og  den  udenlandske  vedblev  at  mærkes, 
medens  dog  den  stærke  Brydning  og  Agitation  fra  tidligere  Tider  stilnede 

noget  af.  Landskabsmaleriet  fulgte  overvejende  i  Skovgaards  og  Kyhns 
Spor;  blandt  Skovgaards  ældre  Elever  kunne  mindes  C.  F.  Aagaard 
og  især  J.  la  Cour,  der  fremfor  alle  arvede  sin  Mesters  store  Formsans. 
Efter  dem  fremtraadte  G.  Christensen,  H.  Foss,  A.  Fritz,  J.  D. 
Frisch,  Chr.  Zacho,  Edv.  Petersen,  Hans  Friis,  K.  O.  Brasen, 
A.  Thorenfeld  og  andre,  og  —  naar  man  vil  følge  Rækken  ned  til  den 
nyeste  Tid  —  R.  Bissen,  L.  Kabell,  Viggo  Pedersen  og  Henrik 
Jespersen  (den  sidste  har  udmærket  sig  ganske  særlig  ved  sine  for- 


Fig.  88.    A.  Helsted:  Ea  Deputation.    (Liibecks  Museum). 


trinlige,  halvt  naturvidenskabelige  Forsøg  med  Soltysvirkninger).  Alle 
disse  Kunstnere  have,  i  alt  Fald  en  Tid  lang,  væsentlig  fulgt  den  fra  de 
ældre  Landskabsmalere  udgaaede  nationale  Retning;  nogle  af  dem  maa 
vi  dog  atter  nævne  senere  i  en  anden  Sammenhæng.  Harald  Jerichau 
uddannede  sig  derimod  i  Italien  som  Landskabsmaler.  Som  Dyrmalere 
fremtraadte  foruden  O.Bache  Th.  Philipsen  og  O.Haslund;  den  sidst- 
nævnte fulgte  i  ældre  Tid  (Fig.  86)  Lundbyes  Retning,  senere  har  han  især 
udmærket  sig  som  Maler  af  Børnelivet.  I  Sømaleriet  vare  C.Neumann 
og  C.  Blache  Sørensens  Elever,  Carl  Rasmussen  uddannede  sig  mere 
paa  egen  Haand.  Chr.  Zahrtmann  følte  sig  især  hendragen  til  intime 
historiske  Skildringer  fra  Fortidens  Liv  og  blev  af  Leonora  Christinas 
»Jammersminde«  inspireret  til  en  Række  Billeder,  der  er  enestaaende  i 
det  danske  Historiemaleri  i  Henseende  til  dyb,  bevæget  Originalitet  (Fig.  87); 

Jul.  Lange :  Udvalgte  Skrifter. 


i  andre  Ting  gik  han  undertiden  over  til  Særhed.  Carl  Thomsen 
skildrede  hyggelige  Scener  i  den  dannede  Klasse  og  indførte  en  egen 
litteraturhistorisk  Memoiregenre  i  Malerkunsten;  A.  Hel  sted  malede 
psykologisk  interessante  og  vittige  Billeder  af  dansk  og  italiensk  Liv 
(Fig.88);  V.  Irminger  fandt  Motiver,  der  h^^ppig  ere  aandrige  og  poe- 
tiske, paa  de  forskelligste  Omraader;  Au  g.  Jerndorff  udviklede  sig  til 

en  ypperlig  Maler  af 
monumentale  histori- 
ske Portrætter  (Fig.89). 
H.  N.  Hansen  og 
Hans  Tegner  vise  i 
deres  Illustrationer  en 
spirituel  Opfattelse  af 
Fortidens  Stil  ogAand. 
Frants  Schwartz 
gjorde  enkelte  aand- 
rige Malerier  af  ideelt 
Indhold  og  udmær- 
kede sig  som  Raderer. 

I  Billedhuggerkun- 
sten ere,  som  vi  alle- 
rede have  antydet,  de 
fleste  Kunstnere,  der 
fremtraadte  efter  H.  V. 
Bissen  og  Jerichau, 
Lærlinge  af  Bissen 
eller  fulgte  dog  over- 
vejende hans  Retning. 
Blandt  de  ældre  maa 
nævnes  C.  Peters 
(Fig.90)  og Th. Stein, 
der  som  akademiske 
Lærere  gennem  lang 
Tid  med  mest  Avto- 

ritet  have  hævdet  den  ældre,  konservative  Retning ;  fremdeles  C  h  r.  Freund 
og  O.  E  ven  s.  I  et  friere  Forhold  til  den  Bissenske  Skole  stod  A.  W. 
Saabye,  der  især  udmærkede  sig  ved  et  grundigt  og  kunstnerisk  følt 
Detailstudium  af  den  menneskelige  Skikkelses  Former  (Fig.  91).  Bissens 
mest  begavede  Elev  var  hans  ældste  Søn,  Vilhelm  Bissen*,  som  vel 
ikke  ganske  arvede  Faderens  energiske  Produktivitet  (for  hvilken  der 
ogsaa  i  den  følgende  Tid  vilde  have  været  meget  ringere  Anvendelse), 
men  dog  er  hans  ypperste  Efterfølger  som  monumental  Plastiker  (Fig.  92), 
og  som  i  mange  Henseender  førte  det  kunstneriske  Studium  af  Natur 

*Jvf.  Afhandling  af  Forf.  i  det  følgende. 


Fig.89.    A.  Jerndorff:  Domorganist  Matthison-Hansen. 
(Kunstmuseet). 

og  Virkelighed  videre  end  han;  uagtet  han  i  det  væsenthge  er  ved- 
bleven at  staa  paa  den  ældre  danske  Skoles  Grundlag,  er  han  dog 
ingenlunde  helt  upaavirket  af  Udlandets,  især  den  franske  Kunsts  Ex- 
empler.  De  nærmest  efterfølgende  Billedhuggere,  hvis  Række  vi  her  følge 
helt  ned  til  den  nyeste  Tid,  uddannedes  nu  mere  under  udenlandsk  Paa- 


Fig.  90.    C.Peters:  En  Faun.    Statuette.  Fig.  91.    A.W.Saabye:  Dansende  Faun. 

(Ny  Carlsberg  Glyptothek).  Statuette.  (Kunstmuseet). 

virkning;  det  gælder  om  L.  Hassel  rii s  (Fig.  93),  der,  uagtet  han  oprindelig 
var  Elev  af  H.  V.  Bissen,  snart  intet  beholdt  tilbage  af  den  danske 
Tradition,  og  i  endnu  højere  Grad  om  Jul.  Schultz.  Derimod  vendte 
C.  Aarsleff  mere  tilbage  til  den  danske  Skole,  især  i  Jerichaus  Spor. 
Af  de  senest  tilkomne  kunne  nævnes  L.  Brandstrup  og  C.  Bonnesen. 
Den  betydelige  norske  Billedhugger  Stefan  Sinding,  der  har  nedsat 
sig  i  København,  har  uden  egentlig  at  smelte  sammen  med  dansk 
Kunst,  som  han  i  mange  Retninger  staar  fjernt,  dog  faaet  en  ikke  ringe 
Indflydelse  paa  den. 

En  ny  Periode  i  dansk  Kunst  —  navnlig  i  Malerkunsten,  men  dog, 
som  vi  nys  have  antydet,  ogsaa  i  Skulpturen  —  begynder  fra  Midten 

5  b* 

af  1870erne  eller  omtrent  fra  1878,  da  der  i  Paris  holdtes  en  stor 
Verdensudstilling  med  livlig  Deltagelse  fra  Norden.  Der  herskede  allerede 
forud  for  denne  Tid  blandt  de  yngre  en  vis  Utilfredshed  med  de  kunst- 
neriske Tilstande  i  Hjemmet;  Kunsten  syntes  her  ikke  rigtig  at  ville 
komme  af  Pletten,  medens  den  i  det  øvrige  Europa  traadte  ind  i  nye 

Former.  Og  i  Virkehgheden  var  der  i 
loneangivende  ældre  Kunstnerkredse  en 
ikke  ringe  Tilbøjelighed  til  at  hævde, 
at  alting  her  var  paa  det  bedste;  man 
kunde  høre  de  besynderligste  Udtalelser 
om,  at  det,  som  Udlandet  mødte  op 
med,  f.  Ex.  paa  den  store  Verdens- 
udstilling, væsentlig  kun  var  Galskab. 
Alt  imedens  det  egentlige  Liv  i  Troen 
paa  den  nationale  Kunst  var  paa  Vej 
til  at  slukkes,  var  denne  Tro  forbenet 
til  en  Slags  Konfession,  og  man  spurgte 
mere  efter  den  end  efter  Gerningerne. 
Man  lod  sig  ogsaa  i  det  hele  nøje  med 
et  altfor  ringe  Maal  af  kunstnerisk  og 
teknisk  Studium.  Men  allerede  fra  1878 
havde  yngre  Malere  (først  L.  Tuxen 
(Fig.  94)  og  senere  den  meget  begavede 
P.  S.  Krøyer  (Fig.  95)  o.  fl.)  begivet  sig 
til  Paris  for  paany  at  gaa  i  Skole  og 
erstatte  det  københavnske  Akademis 
Lærdom  med  de  franske  Atelierers.  Den 
franske  Mester,  som  de  især  søgte  til, 
Léon  Bonnat,  blev  da  yderst  forbavset 
ved  at  bemærke,  at  Skolen  i  Køben- 
.  havn  endnu  fastholdt  Traditionerne  fra 
Louis  Davids  Atelier  i  det  19.  Aarhundredes  Begyndelse,  medens  de 
alle  andre  Steder  og  først  og  fremmest  i  Frankrig  for  længe  siden 
vare  gaaede  over  til  Historien.  Og  dette  forholdt  sig  ogsaa  ganske  rigtig; 
Roed,  der  ved  Akademiet  i  København  var  den  egentlige  Lærer  i  Maling, 
opsatte  hver  Morgen  sin  Palet  nøjagtig,  som  han  havde  lært  det  af 
Eckersberg,  der  atter  havde  lært  det  af  David.  Af  Bonnat  lærte  nu  de 
unge  Danske  at  give  deres  Farve  en  langt  højere  Valør  og  mere  Glans 
i  Lyset,  overhovedet  at  lægge  mere  Vægt  paa  Valørernes  indbyrdes  For- 
hold og  paa  en  kraftigere  Kontrast  mellem  Lys  og  Skygge.  Dette  havde 
ikke  alene  en  virkelig  malerisk  Betydning,  men  det  krævedes  ogsaa  for 
at  opnaa  den  slaaende  Effekt,  der  under  de  bestandig  større  Udstillings- 
forhold  var  nødvendig  for,  at  et  Maleri  overhovedet  skulde  blive  bemærket 
og  ikke  helt  drukne  i  Massen.    Overhovedet  lærte  man  i  Paris  meget, 


Fig.  92.    V.  Bissen  : 
Slangestaven. 


Hermes  danner 
(Privateje). 

som  kunde  være  godt  for  den  mere  verdslige  Side  af  Kmisten;  for  dens 
inderligere  og  mere  sjælelige  Egenskaber  kunde  man  ikke  vente  synderlig 
Opmærksomhed  fra  Bonnats  Side,  og  dem  kunde  der  overhovedet  vanskelig 
blive  Tid  og  Lejlighed  for  danske  Malere  til  at  opdyrke  under  deres 
Ophold  i  Paris.  I  Beundringen  for,  hvad  der  kom  fra  Frankrig,  mødtes 
man  med  den  nyeste  Retning  i 
den  danske  Litteratur,  som  havde 
udviklet  sig  siden  G.  Brandes's  Op- 
træden i  Begyndelsen  af  1870erne. 
Dog  var  der  meget  væsentlige  Sider 
af  den  franske  Kunst  —  dens 
uskaansomme,  pessimistiske  Rea- 
lisme — ,  som  efterlod  sig  faa  eller 
ingen  Spor  i  de  danske  Maleres 
Arbejder;  det  gælder  ogsaa  om 
den  saakaldte  »Impressionisme«, 
der  samtidig  spillede  en  kortvarig 
Rolle  i  de  romanske  Nationers 
Kunst. 

Men  Brechen  var  nu  i  hvert 
Fald  aabnet,  og  Kravene  paa  nye 
Tilstande  gjorde  sig  gældende  over 
hele  den  yngre  Kunstnerslægls 
Linie,  idet  de  bares  frem  baade  af 
Exemplet  fra  Udlandets  Kunst  og 
af  Alliancen  med  det  »litterære 
Yenslre«  i  Landet  selv.  Disse  Krav 
var  Kunstakademiet  ude  af  Stand 

til  at  dæmpe  eller  lede.    De  frem-  pj,  93     l.  Hasselnis:   Søren  Kierkegaard. 

ragende  og  populære  Kunstnere,  statuetie.  (Ny  Carlsberg  Giyptoihek). 

som  det  talte  i  sin  Midte,  vare  kun 

faa,  saa  at  dets  kunstneriske  Avtoritet  ikke  kunde  imponere  nogen,  og 
Majoritetens  Holdning  var  vrangvillig  og  afvisende  overfor  de  yngre.  Akade- 
miet, der  ogsaa  tidligere  havde  været  belejret  udefra,  havde  for  nogle  Aar 
tilbage  i  et  Anfald  af  Frisind  begaaet  den  Uforsigtighed  at  forøge  sit 
Medlemstal  altfor  stærkt,  saa  at  det  nu  for  et  lille  Land  nærmede  sig 
det  parodiske.  Da  nu  Stormen  mod  det  rejste  sig,  kom  det  til  at  staa 
i  den  umulige  Situation,  at  det  var  galt,  hvad  enten  det  optog  nye 
Medlemmer  —  thi  saa  blev  det  endnu  større  — ,  eller  det  lod  være  — 
thi  saa  kunde  det  ikke  knytte  de  yngre  til  sig.  Nødvendigheden  af  en 
Omordning  maatte  ogsaa  anerkendes  af  Regeringen,  og  efter  at  et  fore- 
løbigt Forsøg  var  glippet,  gennemførtes  1887  en  ny  Forfatning,  som  i 
Principet  egentlig  ophævede  den  gamle  akademiske  Indretning  (Selv- 
suppleringen), men  som  blev  saa  hensynsfuldt  gennemført,  at  de  yngre 

foreløbig  dog  kun  bleve  repræsenterede  ved  et  Mindretal  i  Styrelsen. 
I  disse  Aar  oprettedes  ogsaa  under  Ledelse  af  enkelte  fremragende 
Kunstnere  udenfor  Akademiet  (Tuxen,  Krøyer,  Zahrtmann)  private 
Malerskoler,  som  fik  Understøttelse  af  Staten.  Dog  har  i  de  paafølgende 
Aar  Akademiets  Skole  atter  mere  og  mere  samlet  Ungdommen;  den  er 

ogsaa  bleven  forøget  med  [en 
sideordnet  og  stærkt  besøgt 
Kvindeskole  (1888). 

For  de  Malere,  som  frem- 
traadte  siden  Midten  af  1870erne, 
var  det  definitivt  forbi  med  den 
Eckersbergske  Tradition;  det 
gælder  ikke  alene  dem,  som 
studerede  udenlands,  navnlig  i 
Paris ;  ogsaa  de ,  som  bleve 
hjemme,  have  tilegnet  sig  den 
moderne  Kunsts  fremherskende 
Opmærksomhed  for  det  fæno- 
menale, for  Lysets  og  Luftens 
malerisk  opløsende  og  samlende 
Virkning,  saa  at  Tingene  og 
Figurerne  ikke  længere  præ- 
sentere sig  saa  tørt  og  glat  af- 
pudset som  i  de  ældres  Billeder, 
men  hyppigst  heller  ikke  saa 
grundig  opfattede  som  hos 
Fig.94.  L.  Tuxen:  Susanne  i  Badet.  Eckersberg  selv  eller  de  bedste 

(Privateje).  blandt  han  S  ældre  Elever.  Den 

direkte  Berøring  med  den  fran- 
ske Kunst  fortsattes  dog  ikke  læ^nge.  Et  varigt  Præg  af  den  bevarede 
navnlig  L.  Tuxen,  en  begavet  Kolorist,  der  især  er  bekendt  ved  sine 
store  Portrætbilleder.  P.  S.  Krøyer  søgte  efter  Udflugten  i  Spanien  og 
Italien  og  Studier  i  det  17.  Aarhundredes  store  Kolorister  (Rembrandt, 
Velazquez)  tilbage  til  sin  egen  tidlige  Ungdoms  Omraade,  de  danske 
Strande  og  Fiskerlejer,  og  har  udviklet  sig  til  en  Maler  af  Friluft  og 
Solskin,  som  kun  har  faa  Jævninge  i  Europa;  tillige  udmærker  han  sig 
som  Portrætmaler  —  undertiden  ogsaa  som  Portrætbilledhugger  —  ved  et 
sjældent  fint  og  træffende  Blik  for  det  individuelle  (Fig.  96 — 97).  Den  jævn- 
aldrende Michael  Ancher,  der  ogsaa  fra  tidlig  Tid  var  en  Elsker  af  de 
danske  Strande,  gjorde  Skridtet  fuldtud  og  bosatte  sig  paa  Skagen,  der 
overhovedet  i  en  Aarrække  udøvede  en  stærk  Tiltrækningskraft  paa  en  hel 
Gruppe  af  nordiske  Malere,  saa  at  der  endog  halvt  i  Spøg,  halvt  i  Alvor 
var  Tale  om  »Akademiet  paa  Skagen«  som  Modvægt  mod  det  slemme 
i  København.     Michael  Ancher   ægtede  der  den  begavede  Malerinde 

Fig.  95.    P.S.Krøyer:  Italiensk  Hattemager.  (Privateje). 


Anna  Ancher,  der  ogsaa  tilhører  denne  Kunstnergruppe.  Selv  er  han 
baade  til  Aanden  og  til  Haanden  tungere  anlagt  end  Krøyer  og  har 
ringere  malerisk  Uddannelse;  men  han  udmærker  sig  fremfor  ham  og 
de  andre  ved  en  vis  storladen  og  dybt  indtrængende  realistisk  Opfattelse 
af  Sømandslivet  i  dets  evige  Kamp  mod  alvorlige  og  farefulde  Forhold 
(Fig.  98).  Vi  have  her  et  Exempel  paa,  at  denne  nye  Skole  —  hvad  den  end 

direkte  eller  indirekte  skyldte  Udlandets  Kunst  —  dog  stillede  sig  i  det 
allernærmeste  og  intimeste  Forhold  til  det  hjemlige  Liv,  den  skildrede. 
Et  andet  Exempel  herpaa  frembyder  Viggo  Johansen,  der  med 
yderst  ringe  Vejledning  fra  Hjemmet  eller  Udlandet  har  udviklet  sig  til 
en  meget  ejendommelig  Mester  i  det  maleriske.  Han  maler  ah,  hvad 
der  i  det  personlige  Liv  er  ham  det  nærmeste,  sin  egen  Stue,  sin  Hustru 


Fig.  98.    M.  Ancher:  Vil  han  klare  Pynten?    (Tilh.  Hs.  Maj.  Kongen). 


Og  sine  Børn,  sine  Omgangsvenner  (Fig.  99),  og  Æmnerne  for  hans  Land- 
skaber ligge  kun  faa  Skridt  fra  hans  Dør.  Han  er  derved  en  af  de  mest 
typiske  Repræsentanter,  man  overhovedet  kan  finde,  for  den  moderne  Rea- 
lisme, hvis  Livsnerve  er  det  skjulte  Baand  mellem  Kunstneren  og  hans 
Æmne,  og  som  lever  og  aander  i  den  fuldkomne  Fortrolighed  med  Sagen. 
Blandt  de  rene  Naturnialere  staar  nærmest  ved  denne  Gruppe  Sømaleren 
G.  Locher,  der  i  sine  bedste  Billeder  har  overgaaet  sine  nærmeste 
Forgængere  i  Henseende  til  Storhed,  Friskhed  og  Sandhed  i  Skildringen 
af  Havet;  fremdeles  Landskabsmaleren  Godfr.  Gh  risten  sen,  der  gærne 
vælger  Motiverne  for  sine  store  og  farverige  Billeder  fra  de  danske 
Fjorde  og  Indsøer,  og  Th.  Nis  s,  der  har  et  sjældent  Blik  for  storladne 
og  ejendommehge  Motiver  baade  fra  Land  og  Sø;  og  de  dygtige  natura- 

Jul.  Lange:  Udvalgte  Skrifter.    I.  ga 

Fig.  99.    V.Johansen:  Aftenpassiar.  (Kunstmuseet), 

listiske  Dyrmalere  H.  Therkildsen  og  N.  Petersen  Mols.  Ældre 
af  Aar,  men  ganske  paa  den  yngre  Kunsts  Side  er  Landskabs-  og  Dyr- 
maleren Th.  Philipsen,  som  har  frembragt  nogle  af  de  aandfuldeste 
danske  Landskaber,  der  overhovedet  ere  malede  (Fig.  100).  Den  store  Op- 
mærksomhed for  Bøndernes  Liv,  der  var  saa  ejendommelig  for  Kunsten 
omkring  1850,  har  senere  tabt  sig  meget;  dog  have  L.  A.  Ring  og  H. 
A.  Brendekilde  malet  ejendommelige  Landsbyscener.  Derimod  har, 
ligesom  i  Genremaleriet  fra  1820erne  og  1830erne,  Hovedstadens  Gade- 
og  Almueliv  øvet  større  Tiltrækning;  derfra  have  navnlig  Brødrene 
Frants  og  Erik  Henningsen  hentet  rørende  eller  humoristiske 
Motiver.  Blandt  de  yngre:  Knud  Larsen,  A.  Seligmann,  G.  Wen- 
torf,  G.  Achen,  P.  Ilsted.  Blandt  de  mange  fra  Frankrig  paavirkede 
Kunstnere  staar  den  begavede  Portrætmalerinde  Bertha  Wegmann 
temmelig  ene  som  Repræsentant  for  tysk  Skole. 

Men  den  rene  Realisme,  der  var  fremherskende,  næsten  eneraadende 
i  Slutningen  af  1870erne  og  største  Delen  af  1880erne,  begyndte  nu 
henimod  1890  atter  at  lide  Skaar  i  sit  Herredømme  (som  Mærkeaar  kan 
sættes  1888,  da  der  afholdtes  en  stor  fælles  nordisk  Kunstudstilling  i 
København).  Var  ikke  denne  Afskrivning  af  den  reale  Verden  prosaisk, 
kunde  man  ikke  overlade  den  til  Fotografien?  I  Modsætning  til  den 
dukkede  der  Længsler  op  efter  det  mystiskes  Poesi.    Denne  Vending  i 

Fig.  100.    Th.  Philipsen:   En  Vej  i  Dyrehaven.  (Kunstmuseet). 


Tænkemaaden  foregik  for  Resten  ingenlunde  uden  Paavirkning  fra  Ud- 
landet, skønt  denne  ikke  kan  paavises  saa  tydelig  som  den  tidligere  i 
1870erne.  Man  kan  give  den  nye  Retning  hvilket  Navn,  man  behager  — 
og  æsthetiske  Stikord  sparedes  der  ikke  paa  — ,  f.  Ex.  det  hyppig  brugte 
»Symbolisme«;  os  forekommer  det,  at  det  Navn,  som  passer  bedst  til 
Sagen,  hvad  enten  det  tages  i  god  eller  i  daarlig  Betydning,  vilde  være 
Mysticisme.  Det  er  denne  Aand,  der  gennemtrænger  Opfattelsen 
endog  af  de  allersimpleste  Æmner,  der  for  en  rent  udvortes  Betragtning 
tidt  kunne  være  ganske  af  samme  Art  som  dem.  Realisterne  fremstille; 
men  om  end  Grænsen  mellem  Realisme  og  Mysticisme  kan  være  meget 
vanskelig  at  definere,  kan  den  dog  være  meget  tydelig  at  føle.  Det  er 
et  Gran  af  ægte  poetisk  Mystik,  som  udgør  Fortryllelsen  ved  Julius 
Paulsens  Syn  paa  Natur  og  Mennesker  (Fig.  101);  der  er  et  Gran  af  Mystik 
i  de  dæmpede  graalige  Toner,  hvori  V.  H  ammer  s  høj  indhyller  sine  ganske 
simpelt  anlagte  Skildringer  af  Virkeligheden  (Fig.  102);  der  er  noget  af  det 
samme  i  Joh.  Rohdes  Landskaber  og  i  H.  Slott-MøUers  Billeder  fra 
Fantasiens  eller  Virkelighedens  Verden.  IL.  A.  Rings  og  iBrendekildes 
Billeder  fra  Marker  og  Landeveje  er  der  kommet  et  mystisk  Element 
ind,  som  oprindelig  maaske  ikke  var  der,  ligeledes  i  den  aandfulde 
Landskabsmaler  Viggo  Pedersens  Opfattelse  af  dansk  Natur  (Fig.  103). 
Ja  man  har  i  disse  Kunstnerkredse  en  saa  udmærket  Appetit  paa  maleriske 
Mysterier,  at  man  med  den  naiveste  Glæde  lader  sig  mystificere  af  den 
rene  Snakken-Sort.    Overhovedet  vandrer  man  paa  en  farefuld  Grænse 

af  Affektation  og  befinder  sig  endda  somme  Tider  et  Stykke  hinsides 
Grænsen.  Thi  Mysterier  er  der  jo  i  al  sand  Kunst;  endog  i  den  jævneste 
ReaHsme,  naar  den  virkelig  er  Kunst,  er  der  Følelsens  og  Hjertets 
Hemmeligheder,  som  ikke  lade  sig  opløse  i  tørre  Forstandsbestemmelser. 
Men  det  sande  kunstneriske  Mysterium  virker  desto  mere  betagende,  jo 
mere  det  kommer  af  sig  selv  og  ubevidst;  den  nye  Kunst  sætter  Mysteriet 
for  meget  paa  Plakaten  og  sætter  for  meget  Præmie  paa  det.    Det  synes 


Fig.  101.    Jul.  Paulsen:  Landskab.  (Privateje). 


ikke  sjælden  at  være  Hovedopgaven  for  den  for  enhver  Pris  at  undgaa 
Lighed  med  den  gamle  o:  den  nærmest  foregaaende  Kunst.  Deraf 
kommer,  at  man  tilskriver  uudviklede,  endog  rent  barnagtige  Kunst- 
former en  vis  hemmelighedsfuld  Værdi  og  kunstig  tilegner  sig  en  Slags 
kunstnerisk  Pattebarnssprog :  man  maa  ikke  gærne  have  lært  noget,  og 
undertiden  har  man  virkelig  ingenting  lært.  Det  har  jo  ogsaa  altid 
været  et  Særkende  for  Mysticisme,  at  den  har  et  godt  Øje  til  Former, 
som  ikke  kunne  dække  Indholdet.  Men  ogsaa  hvor  denne  nye  Kunst 
er  sand,  ja  endog  udmærket  Kunst,  har  den  ligesom  den  romantiske 
Skole  i  gamle  Dage  en  vis  Tilbøjelighed  til  Arkaisme;  man  sværmer 
gærne  om  i  de  gamle  Æventyrs  fortryllede  Skove  eller  fordyber  sig  i 
Krøniker  og  Kæmpeviser  og  stiliserer  da  sine  Billeder  efter  middelalder- 
lige Kunstværker  (Fru  A.  Slott-Møller,  Brødrene  Joakim  og  Niels 
Skovgaard  og  andre).    Overhovedet  er  Stilen  i  Kunsten  atter  kommen 

til  Ære  og  Værdighed,  især  den  arkaisk-græske  og  den  tidlig  middelalderlige 
(Fig.  104),  medens  den  realistiske  Skole  altid  havde  vist  stor  Mangel  paa 
Pietet  for  slige  Fænomener;  derfor  have  ogsaa  tidligere  fremtraadte, 
ældre  Kunstnere,  der  hver  paa  sin  Vis  have  Sans  for  Stil  og  Evne  til  at 
gennemføre  den,  som  A.  Jerndorff  og  L.  Frølich,  nærmest  sluttet  sig 
til  de  yngre.  Og  Studierne  i  de  gamle  stilistiske  Forbilleder  forbinde 
sig  atter  naturlig  med  Interessen  for  dekorativ  Kunst  og  allehaande 
Kunst haandværk:  Ke- 
ramik, Møbelsnedkeri  osv. 
Denne  Interesse  har  ogsaa 
staaet  paa  Dagsordenen  i 
Udlandet,  og  i  Danmark 
tilhører  den  ingenlunde 
alene  den  Kunstnergruppe, 
vi  her  nærmest  have  for 
Øje;  Industriforeningen  be- 
gyndte allerede  1885  ved 
C.  Nyrop  at  udgive  »Tids- 
skrift for  Kunstindustri«, 
den  kgl.  Porcelænsfabrik 
har  under  Arnold  Krogs 
kunstneriske  Ledelse  vun- 
det udbredt  Berømmelse 
for  sine  dekorative  Frem- 
bringelser, 1894  oprettedes 
i  København  et  nyt  Kunst- 
industrimuseum. Men 
unægtelig  staar  Kunst- 
haandværket  ogsaa  i  nød- 
vendig indre  Sammenhæng 
med  den  yngre  Kunstner- 
gruppes Opfattelse  af  Kun- 
sten og  dens  Forhold  til  Livet;  man  vil  med  Rette  ikke  blot  drive 
Malerkunsten  som  Fag,  men  løse  Kunstens  Opgave  overalt,  hvor  der 
er  Opgaver  at  løse.  Kunsthaandværket  er  selvstændig  opdyrket  af 
Joakim  Skovgaard,  Th.  Bindesbøll  o.  fl.  Resultatet  har  dog  ikke 
saa  meget  været  en  ejendommelig  Stil,  der  kunde  faa  national  Betydning, 
som  en  Række  individuelle  Ideer  og  Indfald,  somme  Tider  meget  gode, 
somme  Tider  mindre  gode. 

Denne  nye  Skole  følte  sig,  i  Begyndelsen  ingenlunde  uden  Ret  og 
Føje,  misfornøjet  med  den  Kritik,  som  Udstillingsjuryen  udøvede,  og  de 
mest  udprægede  af  den  dannede  da  fra  1891  at  regne  den  saakaldte 
»frie  Udstilling«,  der  afholdes  aarlig  samtidig  med  den  gamle  Ud- 
stilling ved  Charlottenborg  og  naturligvis  har  været  et  Stridens  Æble  i 


Fig.  102.     V.Hammershøj:   Gammel  Kone.  (Privateje). 

Fig.  103.    Viggo  Pedersen:  Illustration  til  Kaalunds  »Eftersommeren«. 


Publikum  og  i  Pressen.  Man  undgaar  dog  ikke  i  den  frie  Udstilling  at 
føle,  at  den  mystisk-arkaistiske  Retning  ingenlunde  har  skilt  sig  klart 
ud  fra  den  foregaaende  realistiske  —  dertil  er  den  fulgt  altfor  hurtig 
efter  den.  Man  finder  skikkelig  realistiske  og  djævelsk  mystiske  Billeder 
undertiden  af  en  og  samme  Kunstner;  ja  somme  Tider  aabenbare  de 
to  Retninger  sig  i  et  og  samme  Maleri,  idet  f.  Ex.  et  dansk  Landskab 
i  den  hjemmevante  jævnt  naturalistiske  Stil  befolkes  med  Engleskikkelser 
eller  lignende  ideale  Figurer,  som  meget  tydelig  ere  studerede  efter 
gamle  italienske  Mestere  (Joakim  Skovgaard,  Viggo  Pedersen). 
Skal  nogen  enkelt  nævnes  som  Førstemand  i  den  Gruppe  af  Kunstnere, 
der  har  dannet  den  frie  Udstilling,  maa  det  dog  aabenbart  blive  Joakim 
Skovgaard,  som  med  mangesidig  Begavelse  giver  sig  i  Kast  med  hele 
det  Indbegreb  af  Opgaver,  som  denne  Kunstretning  har  stillet  sig. 

Der  staar  den  danske  Kunst  for  Øjeblikket,  fuld  af  Kræfter  og 
Fremtidsløfter.  Har  den  nogen  Fjende,  saa  er  det  vel  snarest  Nationens 
smaa  Forhold,  i  hvilke  den  gemytlige  danske  Selvtilfredshed  trives  saa 

Fig.  104.    Joakim  Skovgaard:  Kristus  modtager  den  bodfærdige  Røver  i  Paradis.  (Privateje). 


godt.  Man  lader  sig  for  let  nøje  med,  hvad  der  er  smaat  eller  kun  vel- 
ment. Det  vil  ikke  være  til  Skade  stadig  at  vedligeholde  en  vis  For- 
bindelse med  den  store  Verdens  Kunst,  eftersom  de  store  Forhold  ere 
strengere  i  deres  Fordringer  og  øve  Kræfterne  bedre. 


NICOLAI  ABRAHAM  ABILDGAARD.  (1887). 


Maleren  Abildgaard  er  født  i  København  (døbt  11.  September  1743); 
hans  Fader  var  Arkivtegneren  Søren  Abildgaard.  Da  han  som  Dreng 
ansaas  for  at  have  ringe  Evner,  sattes  han  i  Lære  hos  en  Malermester; 

men  det  maa  erindres,  at  hans  Hjem  og 
Omgivelser  samtidig  bød  hans,  da  den 
en  Gang  var  vaagnet,  ualmindelige 
Trang  til  Dannelse  Næring.  Som  Maler- 
svend arbejdede  han  paa  Dekorationer 
under  Prof.  J.  E.  Mandelberg  og  besøgte 
nu  ogsaa  det  nye  Kunstakademi,  hvor 
han  fra  1764  til  1767  vandt  Medaillerne. 
Tre  Konkurrencearbejder  af  ham  (Ma- 
lerier over  gammeltestamentariske  Æm- 
ner)  bevares  paa  Kunstakademiet;  de 
vise  tydelig,  at  det,  som  Akademiet 
paa  hin  Tid  meddelte  sine  Elever  og  atter 
krævede  af  dem,  kun  var  en  aldeles 
overfladisk  Praxis  i  at  lave  et  Billede  i 
en  Manér,  som  for  den,  der  ikke  saa 
nøjere  til,  kunde  minde  om  Nicolas  Poussin,  le  Brun  og  de  øvrige  franske 
Malere.  Naturen  kastede  man  kun  et  flygtigt  Blik  paa  gennem  en  tankeløst 
overleveret  Kunststils  Briller.  Det  blev  senere  Abildgaard  selv,  som  først 
indlagde  sig  Fortjeneste  af  at  højne  Niveauet  for  Akademiets  Malerskole 
meget  betydelig;  dog  maa  det  her  strax  bemærkes,  at  hans  Stræben 
ingensinde  gik  i  Retning  af  at  sætte  Kunsten  i  noget  nærmere,  mere 
direkte  Forhold  til  Naturen  og  Virkeligheden.  Han  var  bestandig  erklæret 
Idealist,  endog  i  den  Grad,  at  han  ikke  gav  sig  af  med  at  male  Portrætter; 
han  øste  Kunsten  i  alt  væsentUgt  op  af  den  ældre,  klassiske  Kunsts 
Kilder.  Selv  hvor  han  i  et  eller  andet  satirisk  Æmne  tegner  eller  maler 
noget,  som  skal  forestille  den  samtidige  Virkelighed,  er  Stilen  i  hans 
Fremstilling  alligevel  ikke  formet  over  Virkeligheden,  men  over  den 
store  Kunsts  Traditioner. 

For  en  dansk  Maler  af  denne  Retning  er  Udenlandsrejsen  den  vig- 
tigste Sag  af  alle.  Den  store  Guldmedaille,  som  han  havde  vundet,  gav 
ham  Adkomst  til  et  Stipendium ;  men  han  maatte  vente  paa  det  i  5  Aar 


Fig.  105.    Turretiii:  Abildgaards  Portræt 
medaillon.  (Privateje). 

(til  1772).  Medens  det  tidligere  havde  været  det  almindeligste,  at  de 
rejsende  Kunstnere  først  gik  til  Paris,  begav  Abildgaard  sig  lige  til  Rom 
og  forblev  der,  med  Udflugter  til  Neapel  o.  s.  v.,  i  5  Aar,  ivrig  beflittet 
paa  at  udvide  og  uddybe  sin  kunstneriske  Dannelse.  Efter  nedarvet 
Skik  studerede  han  Annibale  Carraccis  Freskomalerier  i  Palazzo  Farnese, 
dernæst  Rafael,  som  han,  i  alt  Fald  senere,  skattede  højere  end  alle 
andre  Malere,  og  Michelangelo,  der  dog  synes  at  have  havt  mere  Ind- 
flydelse paa  ham  end  Rafael.  For 
Koloritens  Skyld  kopierede  han  Ti- 
zians  store  Altertavle  med  den  nøgne 
Sebasliansfigur  (nu  i  Vatikanets  Gal- 
leri): den  pragtfulde,  dybe,  rødlig 
gyldne  Karnation  og  den  fede  Paa- 
sætning  af  Farven  i  denne  Skikkelse 
fik  en  overordentlig  bestemmende 
Indflydelse  paa  hans  egen  Farve- 
givning  hele  hans  Liv  igennem.  Men 
alsidig  anlagt,  som  han  var,  studerede 
han  alle  Kunstens  Grene :  Skulptur, 
Arkitektur,  Dekoration,  og  erhvervede 
sig  meget  betydelige  Kundskaber  i 
Mythologi  og  Antikviteter  saa  vel 
som  i  Anatomi  og  Perspektiv.  An- 
tikens plastiske  Sans  beundrede  og 
studerede  han  i  dens  Skulptur  og  i 
dens  Vaseformer,  Bygningsformer, 
Møbler;  Levningerne  af  dens  Maler- 
kunst, som  man  den  Gang  netop 
begyndte  at  faa  Øjet  op  for,  inter- 
esserede ham,  men  han  synes  ikke 
at  have  vurderet  dem  saa  højt,  som 
de  fortjene. 

Med  Rette  benyttede  han  sit  Op- 
hold i  Italien  mere  til  Studium  end 

til  Produktion.  Det  betydeligste  Maleri,  han  frembragte,  var  »den  jam- 
rende Filoktet«  (i  Kunstmuseet).  Det  laa  godt  for  Abildgaard  hele  hans 
Liv  igennem  at  vælge  en  enkelt,  betydningsfuld  Skikkelse  til  Genstand 
for  Maleri  eller  Tegning:  han  komponerede  vel  meget  kunstfærdig;  men 
et  dramatisk  Sammenspil  mellem  flere  Figurer  blev  aldrig  hans  Sag, 
det  hæmmes  af  hans  overvejende  Interesse  for  den  enkelte  Figurs 
Stilling  og  Linier.  Hans  Filoktet  (Fig.  107),  som  man  ikke  kan  frakende 
virkelig  Alvor,  men  heller  ikke  sige  fri  for  Affektation,  vidner  i  Hen- 
seende til  Behandlingen  af  Legemet  om  et  meget  dybtgaaende  Studium: 
enkelte  Partier,  som  højre  Arm  og  Haand,  ere  næsten  uovertræffelige; 

Jul.  Lange:  Udvalgte  Skrifter.  I. 

89 


Fif..  106. 


Alex.  Trippel :  Abildgaards  Buste. 
*  (Privateje). 


andre  Ting  rigtignok  mindre  vel  lykkede  (den  bløde,  slappe  Ryg);  Farven 
er  glødende,  stilfuld  og  skøn,  men  ganske  vist  ikke  studeret  efter  Naturen* 
Senere,  da  Abildgaard  mere  malede  sine  Figurer  »ud  af  Hovedet«,  hen- 
faldt han  til  en  Ensformighed,  som  har  været  paafaldende  for  alle: 
Skikkelserne  blive  alle  lange  og  smalle  ligesom  hans  egen,  deres  Gang 
krumknæet  og  slæbende;  Bevægelsen  af  Figurens  enkelte  Dele  følges 
ikke  rigtig  ad,  falder  ikke  sammen  til  en  hel,  sandt  opfattet  Bevægelse; 
heri  føler  man  allermest  Savnet  af  et  skarpt  og  hurtigt  Blik  for  det 
virkelige  Livs  Fænomener.  Dog  bliver  der  bestandig  noget  vist  storladent 
ved  hans  Skikkelser,  og  det  bør  stærkt  fremhæves,  at  man  vilde  kunne 
sammensamle  et  lille  Galleri  af  tegnede  og  malede  Abildgaardske  Figurer, 
maaske  mest  fra  hans  senere  Periode,  af  en  ren  og  glimrende  Skønhed, 
Frembringelser  af  en  virkehg  udmærket  Kunst. 

I  Juni  1777  forlod  Abildgaard  Rom  med  Haab  om  at  kunne  blive 
Professor  ved  Akademiet  i  Kjøbenhavn,  efter  at  Als  var  død  Aaret  i 
Forvejen.  Han  stod  nu  virkelig  som  en  af  Europas  lærdeste  akademiske 
Malere,  i  lignende  Betydning,  som  man  kan  bruge  dette  Udtryk  om  hans 
samtidige:  Mengs,  Fuseli,  Julien  de  Parme,  Reynolds,  Benjamin  West; 
hans  Navn  var  kendt  og  anset  flere  Steder  i  Europa.  Inden  Hjem- 
komsten opholdt  han  sig  nogle  Maaneder  i  Paris.  Her  fik  Poussins 
Stil,  der  jo  tidhg  havde  indvirket  paa  ham  gennem  Overlevering,  vistnok 
ny  Betydning  for  ham ;  man  synes  ogsaa  at  spore  Indflydelse  af  Eustache 
Lesueur.  Det  manglede  ikke  paa  Opfordringer  til  at  gøre  Medlems- 
arbejde  for  Optagelse  i  det  franske  Akademi;  men  han  undslog  sig 
af  Mangel  paa  Tid  —  ikke  af  Stolthed,  udtalte  han  senere,  skønt  han 
med  det  samme  erklærede,  at  han  ikke  satte  altfor  megen  Pris  paa 
denne  Ære. 

I  December  samme  Aar  er  han  atter  i  sit  Fædreland.  Han  udvirker 
extraordinært ,  at  han  strax  kan  blive  agreeret  ved  Akademiet,  tager  der- 
efter fat  paa  sit  Medlem sarbej de  (»Sven  Tveskæg  og  de  danske  Kvinder«), 
bliver  Medlem  af  Akademiet  næste  Foraar,  ansøger  strax  om  at  blive 
Professor  og  opnaar  det.  Samtidig  med  en  flittig  Virksomhed  i  Akade- 
miet er  han  i  de  første  16 — 17  Aar  derefter  tillige  meget  produktiv  som 
Kunstner.  Hans  store  monumentale  Værker  skulle  vi  strax  omtale;  men 
foruden  dem  udgaar  der  fra  hans  Atelier  en  Mængde  mindre,  hvortil 
Æmnerne  vare  tagne  fra  allehaande  litterære  Kilder  —  undertiden 
mindre  bekendte,  eftersom  Abildgaard  satte  mere  Pris  paa  Anseelse  for 
Lærdom  end  paa  at  blive  let  forstaaet.  Der  var  græsk  Mythologi  og 
romersk  Historie,  Scener  fra  det  gamle  Norden  efter  Saxe  eller  efter 
Ewalds  Behandlinger,  Ossianske  og  Shakespeareske  Skikkelser,  Illustra- 
tioner til  Niels  Klim,  som  udkom  i  Clemens's  smukke  Stik.  Skulde 
noget  særlig  fremhæves,  kunde  det  vel  blive  hans  smaa  Malerier  med 
enkelte  Figurer  af  de  to  heroiske  Skjalde  Homer  og  Ossian  (Fig.108),  eller 
hans  Sokrates  i  Fængslet  (alle  ligeledes  stukne  af  Clemens).  Tillige  syslede 

Fig.  107.    Abildgaard:  Filoklct.  (Kunstmuseet). 


han  med  Modellering,  Kobberstikkunst,  Læsning  og  Forfattervirksom- 
hed o.  s.  V. 

Omtrent  1780  bød  den  danske  Regering  ham  som  »kongelig  Historie- 
maler« en  højst  ærefuld  Virksomhed:  de  største  monumentale  Opgaver, 
som  kunde  falde  i  en  dansk  Malers  Lod,  og  en  efter  Datidens  Priser 
anselig  Løn  derfor  (1000  Rdl.  d.  C.  =  3200  Kr.  aarlig).  Den  overdrog 
ham  nemlig  at  udføre  fædrelandshistoriske  Malerier  til  Kristiansborgs 
Riddersal,  det  betydningsfuldeste  Rum  af  verdslig  Karakter  i  hele  Landet. 
Paa  de  større  Vægfelter  for  neden  skulde  den  nyere  Tids  Historie  frem- 
stilles i  et  Billede  fra  enhver  af  de  oldenborgske  Kongers  Regeringstid, 
i  Salens  øvre  Del  Æmner  fra  de  ældre  kristelige  Kongers  Historie,  og  i 
Loftet  allegoriske  Malerier  med  Hentydning  til  Rigets  Tilstand  under 
Oldtidens  hedenske  Konger.  Til  disse  Billeder  —  Oliemaleri  paa  Lærred 
i  fuld  Farve  —  sluttede  sig  andre,  malede  graat  i  graat  som  Relieffer. 
Nogle  af  Hovedbillederne  vare  rent  historiske  Malerier,  f.  Ex.  Kristian  IV. 
i  Slaget  ved  Femern,  havde  til  Dels  endog  en  temmelig  tør  administrativ 
Karakter,  som  Kristian  VFs  Oprettelse  af  Dokken,  Flaadearsenalet  og 
Brandkassen  i  København.  Men  paa  andre  Malerier  vare  historiske 
og  allegoriske  Figurer  blandede  mellem  hverandre  efter  det  Exempel, 
som  Rubens  havde  givet  i  sit  berømte  Galérie  Medicis.  Frederik  V. 
var  forherliget  som  »den  hyperboræiske  Apollo«,  tronende  paa  Skyer, 

omgivet  af  Minerva  medica  (Hentydning  til  Hospitalerne),  Juno  Lucina 
(Fødselsstiftelsen),  »Freden«,  »Kunstakademiet«,  Neptun  o.  s.  v.  Dette 
allegoriske  Element  var  eneraadende  i  fire  Dørstykker,  som  Abildgaard 


Fig.  108.    Abildgaard:  Ossian.  (Kunstmuseet). 


malede  i  »Suveræn-Gemakket«  paa  Kristiansborg,  og  som  forestillede 
Hovedepokerne  i  Europas  Historie. 

Den  Slags  Allegori  ansaas  af  Tidsalderens  Æsthetikere  for  »Kunstens 
højeste  og  vanskeligste  Trin,  som  kun  Malere  af  første  Rang  kunde  op- 
naa«,  og  Abildgaard  erhvervede  sig  Navn  af  en  »højst  genial  Allegori- 
maler«. Man  beundrede  f.  Ex.,  at  han  for  at  minde  om  Krudtets  Op- 
findelse havde  fremstillet  »Europa«  siddende  paa  en  Kanon,  der  er 
omstrøet  med  Bomber  og  Kugler.  »Europa«  saas  her  —  med  Hensyn 
til  Søfart  og  Handel  —  med  et  Kompas  i  den  ene  Haand  og  et  Par 
Vægtskaale  i  den  anden.  »Vægtskaalene  staa  i  Ligevægt,  men  ere  tomme 
—  hvor  sindrig  udtrykkende!«   udraabes  der.    (Der  skal  dog  en  ret 

sindrig  Læser  eller  Beskuer  til  at  fatte,  hvori  det  sindrige  her  egentlig 
bestaar).  Disse  dybsindige  Ideer  ansaa  man  for  særlig  udviklende  for 
den  unge  Kronprins:  »Store,  og  sikkert  —  derom  kan  ej  tvivles  uden 
af  dem,  som  intet  kende  til  hans  Karakter  —  frugtbare,  gavnrige 
Tanker  maa  gennemstrømme  hans  Sjæl  ved  ethvert  Blik,  han  kaster 
paa  dem.« 

Det  var,  som  man  ser,  en  Slags  kunstnerisk  Hieroglyfskrift.  Abild- 
gaard vilde  selv  have  vedkendt  sig  dette  Udtryk:  han  beundrede  de 


Fig.  109.    Abildgaard:  Lc  sort  des  artistes.    (.Efter  Stik  af  Clemens). 


gamles  »vittige  Billedsprog«  og  paastod,  at,  »der  var  et  sandt  Billedsprog 
hos  Grækerne  som  Hieroglyferne  hos  Ægypterne«.  Han  satte  en  Stolthed 
i  at  kunne  dechifrere  den  kunstige  Sammenstilling  af  Symboler  paa 
sent  antike  Monumenter;  man  har  fra  lians  Haand  en  virkelig  sindrig 
og  lærd  Fortolkning  af  en  antik  Marmortavle  med  Solens  Billede 
(Minerva  1793,  H).  Men  Hieroglyfer  kunne  kun  læses  af  indviede,  og 
et  ChifFersprog  duer  kun  for  dem,  der  ere  i  Besiddelse  af  Nøglen  til 
det.  Derfor  arbejdede  Abildgaard  kun  for  et  lærd  og  yderst  faatalligt 
Publikum,  eller  maaske  egentlig  for  slet  intet,  og  havde  ogsaa,  som  han 
ved  Lejlighed  røber,  en  Følelse  af  »at  fattes  Venner,  som  forstode  ham«. 
For  det  større  Publikum  nærede  han  en  suveræn  Foragt.  Et  satirisk 
Billede  af  ham  (Fig.  109),  »le  sort  des  artistes«,  stukket  af  Clemens,  viser 
Publikum  foran  el  Maleri:  det  bestaar  af  Personer  med  Æselsøren,  Svine- 

og  Faarehoveder,  af  Kalkuner  og  Gæs  o.  s.  v.  Billedet  har  følgende 
Motlo  af  la  Fontaine: 

Geci  s'adresse  å  vous,  esprits  du  dernier  ordre, 

Qui  n'étant  bons  å  rien,  cherchent  sur  tout  å  mordre. 

Dette  er  jo  meget  fornemt;  men  det  .er  desværre  for  en  Kmistner 
en  mer  end  halvt  ulykkelig  Stilling  at  staa  i  et  saa  aldeles  fjernt  For- 
hold til  dem,  der  skulle  se  hans  Billeder. 

Han  var  unægtelig  ikke  saa  ganske  kommet  paa  sin  rette  Hylde. 
Derfor  ligger  det  Spørgsmaal  nær,  om  han  da  egentlig  var  kaldet  til  at 
være  Kunstner,  et  Spørgsmaal,  som  Høyen,  og  senere  Weilbach,  har 
besvaret  benægtende.  Det  skal  være  »ene  ved  Arbejde,  ved  Flid«, 
at  han  har  naaet  sine  Resultater;  »det  var  en  begavet  og  aandrig 
Mand,  som  invita  Minerva  søgte  at  blive  Kunstner«.  Men  det  er  ikke 
rigtigt.  Ingen  Kunstner  i  Verden  er  bleven  fremragende  uden  stor  Flid; 
men  ingen  har  frembragt  Arbejder  som  mange  af  Abildgaards  alene  ved 
Flid.  Han  havde  store  Naturgaver  netop  til  det  egentlig  kunstneriske  i 
Kunsten,  et  overordentlig  sikkert  Øje  for  Form  og  et  endnu  finere  for 
Farve:  han  staar  endnu  som  en  af  de  faa  danske  Malere,  der  med  Rette 
kunne  kaldes  Kolorister.  Ogsaa  for  den  rent  mekaniske,  praktiske  Del 
af  sin  Kunst  havde  han  udmærkede  Evner:  han  var  en  Virtuos,  en 
dreven  Tekniker.  Det,  som  det  skortede  paa,  var  ikke  Kaldet  og  Evnen, 
men  det  rette  Kunstnersind,  der  finder  sig  rigtig  fyldestgjort  ved  Ud- 
øvelsen af  Kunsten.  Med  sin  overlegne  Intelligens  og  stærke  Selvfølelse 
vilde  han  fremfor  alt  være  en  af  de  Mænd,  som  gik  i  Spidsen  for  Ud- 
viklingen. Der  har  været  Tider,  da  de  forreste  Pladser  virkelig  indtoges 
af  Kunstnerne;  men  det  kunde  ikke  blive  Tilfældet  i  en  Tid,  der  var 
saa  mægtig  bevæget  af  filosofiske  og  politiske  Kampe  som  Abildgaards, 
tilmed  i  et  Land,  hvor  Kunsten  var  ny  og  en  lidet  anerkendt  Magt. 
Derfor  havde  han  ikke  nok  i  sin  Kunst,  selv  om  han  paa  de  gamle 
Renæssancemestres  Vis  vilde  udøve  alle  Kunster.  Han  vilde  være  Leder 
og  Styrer,  Tænker,  Forsker,  Kritiker,  Lærd.  Og  dette  virkede  tilbage 
paa  hans  Malerkunst:  for  at  give  den  en  Stemme  med  i  Diskussionen 
gjorde  han  den  mere  filosofisk  og  pædagogisk,  end  dens  Natur  tillod; 
den  led  Skade  paa  sin  æsthetiske  Uskyldighed,  erstattede  den  umiddel- 
bare Følelse  ved  spidsfindig  udspekulerede  Hentydninger,  saa  at  til  Slut- 
ning Forklaringen  i  Katalogen  blev  mere  vigtig  end  Malerierne  selv. 

Kristiansborgs  Brand  i  Februar  1794  blev  en  afgørende  Begivenhed 
i  Abildgaards  Liv.  »Nu  brænder  mit  Navn«,  raabte  den  ærgerrige  Mand. 
Han  havde  den  Gang  afleveret  10  af  de  større  Malerier,  af  hvilke  kun 
3  frelstes.  Ikke  alene  Fortidens  Arbejde  gik  til  Grunde,  ogsaa  Fremtidens 
Virksomhed  og  dens  Løn  indskrænkedes  med  ét.  Den  kraftige  Mands 
Virkelyst  led  et  alvorligt  Knæk:  Arbejdet  i  Atelieret  smagte  ham  i  lang 
Tid  ikke,  som  Maler  frembragte  han  i  G  Aar  saa  godt  som  intet.  Arki- 

tektur  og  Dekoration  synes  i  denne  Mellemtid  at  have  været  mere  til- 
lokkende for  ham.  Han  ledede  Dekorationen  af  det  Levetzau'ske  Palais 
paa  Amalienborg*;  i  det  plastiske  Arbejde  deltog  hans  unge  Ven  Thor- 
valdsen. Genopførelsen  af  store  Partier  af  København  efter  Branden 
1795  gav  ham  ikke  alene  flere  dekorative  Opgaver,  men  gjorde  ham 


Fig.  110.    Abildgaard:  Scene  af  Terenls's  »Andria«.  (Kunstmuseet). 


endog  til  udøvende  Arkitekt:  Vinhandler  Lorenzens  Gaard  paa  Nytorv** 
opførtes  efter  hans  smukke  Plan  (desuden  vistnok  en  stor  Gaard  paa 
Gammeltorv***).  Han  syslede  ogsaa  med  Planer  til  Kristiansborgs  Gen- 
opførelse. Men  i  Begyndelsen  af  det  nye  Aarhundrede  fik  han  under 
forandrede  huslige  Forhold  ny  Lyst  til  Malerkunsten.  Han  udførte  med 
megen  Omhu  fire  Malerier,  som  fremslille  Scener  af  Terents's  Komedie 
»Andria«  (i  Kunstmuseet,  Fig.  110),  desuden  et  Par  fine  Smaabilleder  af 
Appulejus's  »Gyldne  Æsel«  (sammesteds).  I  de  terentsiske  Billeder  har 
Abildgaard,  som  Høyen  fremhæver,  mindre  tænkt  paa  at  fremstille  det 

*f.T.  Bolig  for  Prins  Kristian.    **  nu  Nr.  5.    ***nu  nedreven. 

antike  Theater  end  Hverdagslivet  i  en  antik  By:  det  er  derfor  en  In- 
konsekvens, at  Davus  optræder  med  den  komiske  Maske  for  Ansigtet. 
Meget  i  disse  Malerier  minder  for  Resten  endnu  om  Poussin. 

Abildgaard,  som  i  sin  Ungdom  havde  oplevet  den  Struenseeske 
Periode  i  Danmark,  senere  i  Rom  Jesuiterordenens  Ophævelse  og  i 
Paris  de  stærke  Brydninger,  der  gik  forud  for  Revolutionen,  hyldede 
afgjort  frisindede  og  fritænkerske  Anskuelser.  Han  var  saa  temmelig  en 
Præstehader  og  vistnok  en  meget  lunken  Beundrer  af  Kongerne,  om  han 
end  med  sin  Pensel  forherligede  den  oldenborgske  Stamme.  Hvor 
Regeringen  selv  optraadte  i  den  n^^e  Tids  Aand,  som  ved  Bondeeman- 
cipationen, samstemmede  han  med  den:  han  var  en  af  Indbyderne  til 
Indsamling  for  Frihedsstøtten  (1792),  han  gav  Tegning  til  dette  Monument 
som  Helhed  og  til  de  to  Relieffer  paa  Fodstykket.  Men  for  Resten  kom 
hans  Anskuelser,  især  i  den  sidste  Tid  af  det  18.  Aarhundrede,  tidt  i 
Strid  med  konservative  Avtoriteter  og  Traditioner.  I  en  (anonym)  Artikel 
i  »Minerva«  1798  protesterer  han  i  en  irriteret  Tone  imod,  at  en  Hæders- 
medaille  for  Biskop  Balle  havde  faaet  Mottoet:  »Religionens  Ven, 
Statens  Ven«  (»Vi  ville  ikke  engang  betragte  disse  Ord  i  deres  videste 
og  mest  forhadte  Betydning,  —  at  ingen  skulde  være  Statens  Ven  uden 

tillige  at  være  Religionens«  men  »hvad  har  Politik  med  Dogmatik, 

Stat  med  Religion,  nogen  menneskelig  eller  borgerlig  Myndighed  med 
min  Tro  at  gøre?«).  Han  var  den  Gang  Omgangsven  med  den  franske 
Republiks  Repræsentanter  og  med  P.  A.  Heiberg.  Da  Heiberg  ifølge 
Hof-  og  Stadsrettens  Dom  af  24.  December  1799  skulde  gaa  i  Land- 
flygtighed, tegnede  Abildgaard  til  hans  Stambog  et  Billede  af  en  kvindelig 
Skikkelse,  som  i  fortvivlet  Sorg  og  Skam  skjuler  Ansigtet  i  Hænderne, 
medens  Retfærdighedens  Symboler  ligge  henslængte  paa  Jorden.  Han 
snærtede  ogsaa  Samfundstilstandene  i  satiriske  Billeder  i  en  Aand,  som 
minder  om  P.A.Heibergs  polemiske  Digte  (»Lykkens  Tempel«  (Fig.  111), 
malet  paa  en  Kakkelovnsskærm,  og  Laterna-magica-Billeder,  stukne  af  Cle- 
mens m.  m.).  Det  kan  være  hvast  og  sindrigt  og  i  kunstnerisk  Hen- 
seende pikant  og  smukt;  men  det  er  ligesom  Billederne  til  Niels  Klim 
ganske  blottet  for  umiddelbart  komisk  Lune. 

I  sit  Forhold  til  Akademiet  og  sine  Kunstfæller  begyndte  Abildgaard 
som  Opponent  og  endte  som  Despot.  Allerede  da  han  ansøgte  om 
Rejsestipendium,  optraadte  han  som  Reformator,  idet  han  krævede 
Stipendierne  tildelte  ikke  som  hidtil  efter  Anciennitet,  men  efter  Kon- 
kurrence. Han  havde  Ret  i  Principet  og  vandt  Sejr,  maaske  ved 
Struensees  Indblanding;  naturligvis  høstede  han  selv  Fordelen  deraf. 
Næppe  er  han  bleven  Professor  (1778),  før  han  nedlægger  Indsigelse 
imod  den  Bestemmelse,  at  Professorerne  selv  skulle  betale  deres  Patenter, 
og  erklærer  sig  utilfreds  med  sin  Løn  som  kgl.  Historiemaler  (til  Dronning 
Juliane  Marie  sagde  han:  »Deres  Majestæt,  jeg  tjener  nu  paa  det  samme 
som  en  Hyrekusk«).    Ogsaa  denne  Gang  føjede  man  ham.    Senere,  da 

han  ansaa  sig  for  moden  til  at  blive  Akademiets  Direktør,  1787,  nedlagde 
han  Indsigelse  mod  den  forrige  Direktørs,  Wiedewelts,  Genvalg;  fore- 
løbig uden  Held,  dog  opnaaede  han  næste  Gang  sit  Ønske,  idet  han 
enstemmig  valgtes  til  Direktør  for  Perioden  1789—91.    Saa  længe  hans 


Fig.  111.    Abildgaard:  Lykkens  Tempel.    (Efter  Slik  af  Clemens). 


ældre  Kolleger  Wiedewelt  og  især  Harsdorff  levede,  kunde  hans  Ind- 
flydelse næppe  være  eneraadende,  om  man  end  allerede  tidligere  kunde 
høre  ham  kaldt  »den  almægtige  Abildgaard«;  men  da  de  faldt  fra  eller 
svækkedes,  var  der  ikke  længere  nogen  indenfor  Akademiet,  som  kunde 
holde  ham  Stangen.  Han  var  uafbrudt  dets  Direktør  fra  1801  til  sin 
Død  1809.  Akademiet  kunde  paa  mange  Maader  være  tjent  med  en 
saa  dygtig  Mand  til  Leder;  han  har  bl.  a.  Fortjeneste  af  dets  Forsyning 
med  Gibsafstøbninger  og  andet  Apparat.  Men  han  kunde  optræde  over- 
maade  egenraadig  og  havde  en  Tilbøjelighed  til  at  samle  saa  meget  af 

Jul.  Lange  :  Udvalgte  Skrifter.  ' 


Akademiet  og  overhovedet  af  Landets  monumentale  Kunstøvelse  i  sin 
Person  som  muligt.  Foruden  at  være  Professor  ved  Modelskolen  vilde 
han  ogsaa  være  Professor  i  Mythologi  og  i  Anatomi ;  dog  føjede  Rege- 
ringen ham  ikke  heri,  saa  lidt  som  i  hans  Ønske  om  at  lede  Kristians- 
borgs  Genopførelse.  Mødte  han  Vanskeligheder  fra  Akademiet,  trak  han 
sig  gerne  som  den  vrede  Achilles  tilbage  i  sit  Telt;  det  skete  navnlig 
1798—1800. 

Som  Personlighed  er  Abildgaard  bleven  meget  strængt  bedømt  fra 
forskellige  Sider.  En  samvittighedsfuld  Historiker  som  Werlauflf  (Hist. 
Tidsskr.  4.  Række,  4.  Bd.),  der  endog  har  overdrevne  Forestillinger  om 
hans  kunstneriske  Betydning,  siger,  at  »han  fra  Karakterens  Side  var 
mindre  anset;  man  antog  og  har  stedse  antaget,  at  han  i  høj  Grad  var 
Egoist  og  derfor  søgte  at  fjerne  eller  nedtrykke  alle  fremspirende  Talenter, 
i  hvilke  han  troede  at  kunne  befrygte  nogen  Rival«.  Denne  Dom  kan, 
som  ogsaa  Weilbach  har  antydet,  ikke  anses  for  retfærdig.  Abildgaard 
har  en  Gang  ved  Lejlighed  ytret:  »Hvad  de  franske  kalde  jalousie  de 
métier,  tror  jeg  ikke,  man  med  Rette  skal  kunne  beskylde  mig  for,  i 
det  mindste  er  jeg  mig  det  ikke  selv  bevidst«.  Naar  man  til  Støtte  for 
Anklagen  nævner  hans  bekendte  Sammenstød  med  A.  J.  Carstens,  da 
denne  i  sin  Ungdom  opholdt  sig  i  København,  maa  det  erindres,  at 
Carstens  selv  netop  meddeler,  at  Abildgaard  efter  at  have  set  hans 
tidligste  Forsøg  vilde  drage  ham  frem  og  drage  ham  til  sig.  At  det 
kort  efter  kom  til  et  skarpt  Brud  imellem  dem,  er  ikke  saa  underligt, 
eftersom  Carstens  fra  sin  Side  medbragte  en  lignende  Lyst  til  at  »ned- 
lægge Indsigelser«,  som  var  ejendommelig  for  Abildgaard,  ja  endog  aaben- 
bart  brændte  af  Lyst  til  at  udmærke  sig  som  Oprører;  han  karakteriserer 
selv  sin  Færd  paa  et  lidt  senere  Standpunkt  som  »starrsinniger  Trotz«. 

Vistnok  krævede  Abildgaard  meget  for  sig  selv:  Magt,  Indflydelse, 
en  rundelig  og  anset  Tilværelse;  men  han  satte  Pris  paa  det  virkelige 
og  solide  Venskab  og  var  ikke  ligegyldig  for  andres  Interesser,  naar  de 
vare  Interesse  værd.  Dette  bevises  især  af  hans  Forhold  til  Thorvaldsen, 
som  er  mindeværdigt  i  vor  Kunsts  Historie.  Abildgaard  synes  tidligere 
end  nogen  anden  at  have  havt  en  bestemt  Overbevisning  om  Thorvaldsens 
Betydning,  og  det  uagtet  den  unge  Kunstners  naive,  bløde,  drømmende 
Natur,  der  var  saa  utilgængelig  for  lærde  Kundskaber,  var  meget  for- 
skellig fra  hans  egen.  Han  tog  sig  med  den  utrætteligste  Iver  af  Thor- 
valdsens Sager  og  gjorde  ham  uundværlige  Tjenester.  Og  hans  Venskab 
for  Thorvaldsen  gjaldt  ikke  alene  den  lovende  Kunstner,  men  strakte 
sig  til  hans  rent  menneskelige  Forhold.  Under  Begyndelsen  af  Thor- 
valdsens Ophold  i  Italien  hjalp  Abildgaard  uafladelig  hans  fattige  For- 
ældre. En  Ytring  af  den  gamle  Fader  i  et  Brev  til  Sønnen  i  Rom  for- 
tjener at  anføres  til  Modvægt  mod  hint  Ry  for  Egoisme:  »Der  er  ingen 
af  dine  Venner,  der  har  gjort  mig  noget  godt,  undtagen  Hr.  Justitsraad 
Abildgaard.« 

Fig.  112.    Tegning  af  Sergei:  Abildgaard  i  sin  Stue. 


Men  i  Venskab  gælder  det  ikke  alene  om  positive  Tjenester,  men 
ogsaa  om  Maaden,  hvorpaa  de  ydes :  af  Maaden  kender  man  Hjertelaget. 
Og  heri  har  der  vistnok  tit  været  noget  stødende  ved  Abildgaards  Færd. 
Han  synes  temmelig  hensynsløst  at  have  paabyrdet  Thorvaldsen  Hverv 
og  Kommissioner,  der  voldte  Omkostninger,  uden  at  være  tilstrækkelig 
redebon  til  dække  disse.  Og  han  taler  lidt  vel  meget  om  sin  Protektion. 
»Vær  De  ganske  roHg«,  skriver  han,  »jeg  har  en  Gang  været  saa  heldig 
at  kunne  bidrage  noget  til  Deres  Vel,  og  jeg  slipper  sjælden  halvgjort 
Arbejde.  Hvad  jeg  kan  gøre  for  Dem,  kan  De  lide  paa,  skal  ikke  blive 
forsømt.«  Abildgaard  kunde  med  Sandhed  udtale  disse  Ord;  men  man 
synes  dog  at  mærke  igennem  dem  et  Sind,  der  ingenlunde  glemmer  sig 
selv  for  Vennens  Interesser,  men  tager  den  Opgave  at  virke  for  dem 
som  et  Stykke  Arbejde,  der  tiltaler  hans  stolte  Energi,  hans  Lyst  til  at 
sætte  sin  Villie  igennem.  Desuden  var  han  overdrevent  lidt  følsom  i  sin 
Udtryksmaade,  som  da  han  i  et  Brev  af  17.  Januar  1804,  rent  i  Forbi- 
gaaende  og  midt  inde  mellem  andre  Ting,  melder  Thorvaldsen  —  hans 
Moders  Død!  (»Om  De  ikke  allerede  véd  det,  vil  jeg  herved  lade  Dem 
vide,  at  Deres  Moder  er  død  og  begraven  for  en  14  Dage  siden;  naar 
Deres  Fader  trænger,  kommer  han  til  mig,  og  jeg  giver  ham  den  Under- 
støttelse, jeg  formaar,  som  jeg  for  Fremtiden  skal  vedblive  for  Deres 
Skyld.«)  Intet  Under,  at  Thorvaldsen  baade  ved  Indholdet  og  Formen 
af  denne  Meddelelse  følte  et  Stik  i  Hjertet,  som  i  længere  Tid  gjorde 
ham  bittert  stemt  mod  Abildgaard.  Og  dog  var  det  Abildgaard,  som  i 
Gerningen  ogsaa  havde  hjulpet  her,  idet  han  havde  lagt  de  fornødne 


Penge  ud  til  Moderens  Begravelse.  Han  brugte  senere  det  Udtryk,  at 
han  havde  »betalt  hendes  Begravelse«;  men  af  et  Brev  fra  Gotskalk 
Thorvaldsen  ser  man  dog,  at  det  denne  Gang  var  et  Laan. 

Vi  fremdrage  dette  Træk  exempelvis  til  Oplysning  om  hans  Handle- 
maade  i  rent  menneskelige  Anliggender.  Ligesom  hans  Kunst  har  hans 
personlige  Væsen  baaret  Præg  af  Villiens  og  Intelligensens  Overvægt 
over  den  umiddelbare  Følelse.  Han  har  desuden  vistnok  manglet  en 
vis  naturlig  Ynde,  været  haard  og  kantet  af  Væsen  ligesom  af  Figur, 
kold,  arrogant  og  bydende  i  sin  Tale,  selv  hvor  han  mente  det  godt. 
Deraf  forstaar  man  let,  at  han  har  stødt  an  imod  manges  Egoisme, 
hvilket  atter  tilstrækkelig  forklarer,  at  han  selv  er  bleven  udskreget  som 
en  stor  Egoist.  Paa  hin  Tid,  da  den  offentlige  Stemme  kun  gjorde  sig 
lidet  gældende  om  Kunstens  Anliggender,  maatte  Kritiken  lige  saa  vel 
som  Kunsten  mest  udøves  fra  oven,  fra  Akademiet  og  dets  styrende 
Mænd.  Sikkert  har  mangt  et  lille  Kunstneræmnes  Indbildskhed  vaandet 
sig  for  hans  hvasse,  spodske  Ord  og  ment  sig  berettiget  til  at  jamre 
over,  at  han  ingen  Rival  vilde  taale  ved  Siden  af  sig,  selv  om  ved- 
kommende aldeles  manglede  Evne  til  at  blive  hans  Rival.  Om  han  end 
»fra  Karakterens  Side  var  mindre  anset«,  saa  har  han  dog  sikkert  i  det 
mindste  været  anset  for  at  have  Karakter,  hvilket  ikke  er  nogen  ringe  Ros. 

En  samtidig  Tegning  viser  Abildgaard  i  et  af  hans  smukke,  rummelige 
Værelser  paa  Charlottenborg  (Fig.  112):  den  lange,  magre  Skikkelse  sidder 
fordybet  i  sine  Tanker,  med  Ryggen  støttet  mod  en  Kommode,  hvori  han  har 
sin  Samling  af  Mønter,  Kobberstik  o.  s.  v. ;  Fødderne  med  Tøfler  paa 
strækker  han  hen  imod  Kakkelovnen.  En  opslagen  Bog  har  han  lagt 
fra  sig;  en  stor  Reol  med  Bøger  staar  umiddelbart  ved  Siden  af  ham. 
Det  har  vistnok  været  en  Yndlingssituation  for  Abildgaard,  som  en 
Vennehaand  (formodenthg  Sergei)  her  har  skildret.  Han  lagde  megen 
Vægt  paa  en  skøn,  solid,  kunstnerisk  Udstyrelse  af  sit  Hjem,  gav  selv 
Tegninger  til  sine  Møbler  efter  antike  Motiver,  i  en  Stil,  som  den  Gang 
var  ny  i  Danmark,  og  omgav  sig  med  en  ret  kostbar  Samling  af  Billed- 
værker, Bøger  og  allehaande  Kunstsager.  Hjemmet  havde  ikke  altid 
været  lykkeligt  for  ham.  Hans  første  Hustru,  f.  Oxholm,  skal  have 
været  »en  meget  lunefuld  Person«;  Ægteskabet  opløstes  ved  Skilsmisse, 
og  en  Søn  af  det  døde.  Senere,  som  en  Mand  paa  60  Aar,  1803,  indgik 
han  et  nyt  Ægteskab  med  en  smuk  og  aandrig  ung  Kone,  som  var 
skilt  fra  sin  Mand  (Juliane  Marie  f  Ottesen,  f.  i  Ostindien  1770,  f  1848, 
forhen  gift  med  Kammerjunker  A.  Hauch).  Det  skal  have  været  et 
virkeligt  Inklinationsparti,  og  det  gjorde  den  aldrende  Mand  lykkelig. 
Paa  et  af  sine  seneste  Malerier,  en  af  Illustrationerne  til  Terents'  »Andria«, 
har  Abildgaard  malet  sig  selv  i  Mellemgrunden  som  en  antik  Borger, 
staaende  i  sin  Husdør  med  sin  Hund,  medens  den  unge  Hustru  sidder 
udenfor  Døren  med  Barnet  paa  Skødet  —  en  Gruppe  af  ualmindelig 
Skønhed.    Det  er  et  idealiseret  Billede  af  hans  sene  huslige  Lykke. 

Ægteskabet  skænkede  ham  to  Sønner  og  en  Datter.  Han  forøgede  endnu 
dette  Familielivs  Skønhed  ved  at  købe  et  yndigt  lille  Landsted,  Spurve- 
skjul, ved  Frederiksdal;  der  døde  han  4.  Juni  1809,  efterladende  sig 
rundelige  Kaar  for  sin  Familie. 

Hans  Portræt  er  malet  af  Juel  og  Lorentzen  (Fig.  113)  og  modelleret 
i  Medaillon  af  hans  Ven,  den  berømte  Sergei.  Senere  har  Saabye  model- 
leret en  Statue  af  ham  efter  samtidige  Portrætter. 


ABILDGAARDS  VÆRD  SOM  KUNSTNER.  (1887). 

En  akademisk  Maler,  en  lærd  Maler,  en  Maler  af  alle  mulige 
klassiske  Guder  og  Gudinder  og  af  alle  umulige  Allegorier  til  Ære  for  den 
oldenborgske  Kongestamme,  en  Atelier-  og  en  Stuekunstner  og  alt  andet 
end  en  Friluftskunstner,  og  dertil  en  meget  aandsfornem  Despot  i  sin 
lille  akademiske  Verden,  en  Professor  lige  ud  til  Fingerspidserne,  en 
Direktør,  som  dirigerede  af  Hjertens  Lyst,  oven  i  Købet  Justitsraad,  vel 
kun  af  Titel,  men  i  Sind  og  Hjerte  ikke  saa  lidt  af  en  »virkelig  Justits- 
raad« —  hvorfor  mane  et  saa  gyseligt  Spøgelse  op  af  den  Grav,  hvori 
han  har  slumret  i  snart  78  Aar,  uden  at  hans  Fred  er  bleven  altfor 
meget  forstyrret  af  Efterverdenens  Omtale?  Lad  Justitsraad  og  Professor 
N.  A.  Abildgaard  have  nok  i  den  Avtoritet  og  Anseelse,  som  han  nød  i 
rigeligt  Maal  blandt  sine  samtidige;  men  kom  ikke  med  ham  til  Nu- 
tiden, som  har  himmelvidt  forskellige  Begreber  om,  hvorledes  en  Kunstner 
skal  være!  Præsentér  ham  i  alt  Fald  for  specielle  Yndere  af  historiske 
Kuriositeter,  udgrav  hans  Mumie  til  Glæde  for  Arkæologer,  men  forskaan 
det  større  Publikum !  Vil  du  endelig  udgrave  en  Kunstner-Mumie,  saa  find 
en  Mand,  der  har  en  mindre  modbydelig  officiel  Lugt  ved  sig,  et  rigtig 
smukt,  miskendt  Geni,  som  er  død  paa  Straa  paa  et  Tagkammer  efter 
hele  sin  Levetid  at  have  staaet  i  Gabestokken  for  alle  officielle  Dum- 
rianer, og  VIS  os,  at  der  netop  stak  mere  i  ham  end  i  alle  Direktører 
og  Professorer  tilsammen!  Saaledes  skal  man  læse  Historien  —  hvis 
man  overhovedet  skal  læse  den. 

Slige  Tanker  røre  sig  vel  hos  mangen  Læser,  især  af  den  yngre 
Kunstnerverden,  naar  de  se  Navnet  Abildgaard  over  en  Artikel.  Men 
hvad  skal  man  gøre?  Om  man  end  nok  saa  gerne  vilde  tjene  sit  Publi- 
kum med  at  opgrave  et  miskendt  Geni,  saa  kommer  det  dog  an 
paa,  om  Historien  virkelig  har  et  hidtil  ukendt  Exemplar  i  Behold. 
Men  er  ikke  Abildgaard  selv  lidt  af  et  miskendt  Geni?  Han 
var  det  visselig  ikke  i  sin  Tid;  han  var  tværtimod  »kgl.  Historiemaler« 
og  sad  lunt  inden  Vægge;  men  for  Eftertidens  Øjne  er  megen  Aner- 
kendelse og  officiel  Glans  i  en  Mands  egen  Tid  den  daarligste  Anbefaling 
af  alle.  Man  gør  uden  videre  et  Efterkrav  gældende  og  er  altfor  til- 
bøjelig til  at  mene,  at  der  kun  bliver  Nul  eller  Minus  tilbage,  naar  alt 

det,  der  stak  Mandens  Samtid  i  Øjnene,  subtraheres  fra  hans  Bo.  Ogsaa 
paa  den  Maade  kan  et  virkeligt  Geni  bUve  miskendt. 

Ved  paany  at  gennemgaa  Abildgaard  som  Kunstner  og  som  Person- 
lighed i  Anledning  af  det  nye  »Biografiske  Lexikon«,  er  det  blevet  mig 
klart,  at  man  ingenlunde  gør  Ret  —  hverken  mod  ham  eller  mod  sig  selv  — 
i  at  betragte  ham  som  saaledes  »gaaet  over  til  Historien«,  at  man  ikke 

længer  skulde  kunne  høste 
umiddelbar  Glæde  eller  Ud- 
bytte af  enkelte  af  hans  Vær- 
ker. Derfor  vilde  jeg  gerne 
paany  anbefale  ham  netop 
til  det  større  Publikums  Op- 
mærksomhed. Det  maa  vist- 
nok indrømmes,  at  det  alt 
i  alt  er  meget  lidt  af  hans 
Livsværk,  som  endnu  har 
holdt  sig  friskt  —  men  op- 
rigtig talt:  gaar  det  ikke, 
naar  man  skal  se  nøjere  efter, 
paa  samme  Vis  med  de  fleste, 
endog  meget  berømte.  Pro- 
ducenter i  Litteratur  og 
Kunst  fra  tilbagelagte  Perio- 
der? Hvor  liden  Plads  vilde 
f.  Ex.  ikke  et  Udvalg  af 
Ewalds  Værker  tage  op,  der 
kun  omfattede  det,  som  vi 
nu  til  Dags  fuldt  ud  kunne 
tilegne  os  og  glæde  os  over? 
Og  dog  holde  vi  med  Rette 
Ewald  i  den  højeste  Ære  som  en  af  vore  faa  uforglemmelige. 

Miskendelsen  af  Abildgaard  har  faaet  sit  bestemteste  Udtryk  af  N. 
Høyen,  som  paastaar,  at  det  ene  var  »ved  Flid«,  ved  »Anstrængelse«. 
at  Abildgaard  blev,  hvad  han  blev:  det  var  en  »begavet  og  kundskabsrig 
Mand,  som  invita  Minerva  vilde  være  Maler.«  Saa  kækt  formulerede 
Ord  hænge  godt  fast  i  Hukommelsen;  og  disse  have  ogsaa  vitterlig  faaet 
en  stor  Indflydelse  paa  den  senere  Opfattelse  af  Abildgaard.  Nu  maa 
det  ikke  glemmes,  at  Høyen,  til  Trods  for  meget  grundige  og  omfattende 
Studier  i  alle  sine  Æmner,  alligevel  væsentlig  improviserede  alle  sine 
Udtalelser,  ikke  mindre  i  Foredrag  end  i  Samtale,  —  hvilket  ogsaa 
havde  til  Følge,  at  han  undertiden  forbavsede  sine  Tilhørere  ved  Ytringer, 
der  aldeles  modsagde  hinanden  indbyrdes,  skønt  de  hver  for  sig,  Punkt 
for  Punkt,  kunde  have  deres  virkelige  Berettigelse;  thi  Livet  og  Tænk- 
ningen ere  nu  engang  fulde  af  Modsigelser.    Worsaae  har  —  i  de 


Fig.  113.    C.  A.  Lorentzen:  Portræt  af  Abildgaard. 
(Kunstakademiet). 

Erindringer,  han  har  efterladt  —  paa  en  temmehg  spydig  Maade  og 
uden  sand  Forstaaelse  fortalt  et  saadant  lidt  barokt  Træk  om  Høyen. 
Der  var  ved  dennes  stærkt  bevægede  og  hedblodige  Natur  noget  vulkansk; 
han  kunde  i  en  glimrende  Eruption  kaste  om  sig  med  stærke  Ord  som 
med  Projektiler,  der  vel  traf,  undertiden  ogsaa  smertede  og  saarede,  men 
just  ikke  altid  ramte  Sagen  som  et  sikkert  Skud  i  dens  Centrum.  Det 
skulde  derfor  ikke  have  undret  mig  altfor  meget,  om  jeg  Dagen  efter, 
at  han  havde  udtalt  sig  saaledes  om  Abildgaard,  havde  hørt  Ytringer 
fra  ham  om  det  samme  Æmne  i  temmelig  modsat  Retning.  Andre 
mene,  at  det  hele  væsentlig  beroede  paa  en  Misstemning  mellem  ham 
og  Abildgaards  længe  efterlevende  Enke  (f  1848) :  hun  var  en  glimrende 
Personlighed,  men  skal  undertiden  have  irriteret  sine  mere  indsigtsfulde 
bekendte  ved  en  vidt  dreven  Forgudelse  af  sin  afdøde  Mand. 

Som  Høyens  Ord  nu  engang  ere  faldne,  bero  de  ganske  sikkert  paa 
Miskendelse.  I  den  Periode,  da  han  talte,  var  der  her  i  Landet  over- 
hovedet en  farlig  Tilbøjelighed  til  at  undervurdere  »Flid«  og  »Anstrængelse«. 
Det  var  Egenskaber  for  Myrer  og  Trælle,  men  de  vedkom  ikke  »Geni« 
og  »Beaandelse«,  der  fik  alt  det  for  intet,  som  andre  maatte  arbejde  sig 
til.  Det  er  uden  Tvivl  fremfor  alle  G.  Brandes's  Fortjeneste  at  have 
vendt  vort  Folks  Betragtningsmaade  i  en  anden  Retning,  hvilket  han 
allerede  havde  gjort  meget  længe,  før  han  i  Fjor  offentliggjorde  sin  Af- 
handling om  Aladdin  som  dansk  Type.  Med  al  sin  historiske  Lærdom 
forstod  Høyen  sig  endnu  ikke  ret  paa  den  historiske  Jordbundslære  og 
tænkte  sig  ikke  Geniet  som  den,  der  —  ligesom  alle  Adams  Sønner  — 
skulde  dyrke  Jorden  »i  sit  Ansigts  Sved«  :  »Musers  Søn  har  aldrig 
svedt«,  som  Oehlenschlåger  saa  stolt  siger.  For  ham  var  Geniet  væsentlig 
en  »Genius«  med  et  stort  Overflødighedshorn,  fuldt  af  prægtige  Frugter; 
dem  skulde  man  kende  og  beundre  og  lovprise;  men  at  undersøge, 
hvordan  de  vare  blevne  til,  var  et  næsvist  Pedanteri.  Og  virkelig  ejede 
vor  Kunst  den  Gang  en  uendelig  rigt  begavet  Aladdin,  nemlig  Marstrand, 
en  Mand,  der  med  al  Ære  repræsenterede  sin  Type,  og  som  var  Genstand 
for  Høyens  udelte  Beundring. 

Hvad  enten  man  nu  vil  tilgive  Abildgaard  det  eller  ikke  —  saa  er 
det  unægtelig  klart,  at  han  maa  have  studeret  og  arbejdet  med  anstrængt 
Flid.  Han  kan  ikke  fralægge  sig  Beskyldningen.  Han  havde  hele  Livet 
igennem  Lyst  og  Anlæg  til,  hvad  man  kunde  kalde  Krai^kunster  (tours 
de  force),  til  at  spille  en  stor,  indvunden  Kundskab  og  Dygtighed  ud: 
»Det  skulde  være  kækt,  det  skulde  være  lærd«,  som  Høyen  meget 
træffende  siger.  Man  har  beskyldt  ham  for  at  være  Egoist  i  sin  Vandel, 
og  man  har  vistnok  ikke  havt  ganske  Ret  deri,  naar  man  tager  Ordet  i 
den  almindehge  Betydning;  men  vist  er  det,  at  hans  Æ;^o  er  meget  stærkt 
fremherskende  i  alt,  hvad  han  gjorde,  baade  som  Kunstner  og  som 
Menneske:  et  energisk  kæmpende  og  villende  Jeg,  der  idelig  som  en 
Dykker  springer  paa  Hovedet  ud  i  Vanskelighedernes  stride  Malstrøm 


103 


og  kommer  op  igen,  kry  og  glad  over  sin  egen  Kraft.  Der  er  deri 
virkelig  noget,  som  han  havde  til  fælles  med  Michelangelo  —  i  ærbødig 
Afstand  naturligvis.  Og  vi  danske  skulde  ikke  være  altfor  slemme  mod 
den  Slags  Naturer,  fordi  de  ere  saa  sjældne  iblandt  os;  vi  har  havt  flere 
af  de  naive  og  bløde,  som  hgge  fromt  paa  Knæ  foran  deres  Opgaver,  — 
og  det  er  ogsaa  en  god  Slags. 

Men  til  hans  Lyst  til  at  tumle  med  Vanskeligheder  svarede  ganske 
ualmindelige,  medfødte  Evner,  Evner  til  det  speciellest  kunstneriske  i 


Fig.  114.    Abildgaard:  Tegning  til  P.A.Heibergs  Stam! 


Kunsten:  Form-  og  Farvegivningen.  I  sine  Modeltegninger,  som  Kunst- 
akademiet bevarer,  viser  han  sig  som  en  Tegner  af  den  menneskelige 
Skikkelse,  der  i  fuldkomment  indvundet  Herredømme  over  Sagen  og  i 
Virtuositet  til  at  udtrykke  den  endnu  ikke  har  havt  sin  Mage  indenfor 
Danmarks  Grænser;  tror  man,  at  sligt  opnaas  alene  ved  Flid  og 
Anstrængelse  uden  Naturbegavelse?  Abildgaard  er  tillige  en  af  de  ganske 
faa  danske  Malere,  som  med  Rette  kunne  kaldes  Kolorister,  —  og  paa 
dette  Punkt  slaar  den  stakkels  Flid  og  Anstrængelse  uden  det  naturlige 
Øje  endnu  mindre  til,  end  hvor  Talen  er  om  Formen.  Ganske  vist: 
han  studerede  ikke  Farven  i  del  fri,  han  gav  sig  ikke  umiddelbart  i 
Kast  med  Naturen;  han  øste  Kunsten  op  af  Kunsten,  af  Michelangelo, 
Tizian,  Antiken,  Poussin  o.  s.  v.  Jeg  nægter  ikke,  at  dette  udelukker  ham 
fra  Navnet  af  en  virkelig  stor  Kunstner;  men  derfor  har  han  lige  godt 
aflagt  de  umiskendeligste  Beviser  paa,  at  hans  hele  Organisation  af 
Naturens  Haand  var  anlagt  paa  det  kunstneriske.  Der  kan  i  mange 
Punkter  have  været  noget  forfejlet  i  den  Maade,  hvorpaa  han  forvaltede 
sit  Pund;  men  Pundet  manglede  han  i  Sandhed  ikke.  Endog  til  det 
mest  mekaniske  i  Kunsten,  Haandgerningen  i  den,  havde  denne  lærde 
og  belæste  og  somme  Tider  altfor  sindrige  Allegoriker  aldeles  udmærkede 

Evner:  der  er  vistnok  ingen  dansk  Maler,  som  har  været  en  mere  dreven 
Tekniker  end  Abildgaard,  en  mere  alsidig  Virtuos. 

Og  endelig  er  der  —  som  ovenfor  antydet  —  hint  lille  Antal  af 
Figurer  og  Grupper  fra  hans  Haand,  i  hvilke  der  bryder  en  ren  og 
glimrende  Skønhed  igennem.  Han  har  allerede  somme  Tider  truffet 
den  Skønhedsaare,  som 
Thorvaldsen  senere  aab- 
nede  til  et  saa  rigt  Kilde- 
væld. 

Kunstnerne  nu  til 
Dags  male,  som  bekendt, 
gerne  deres  egen  huslige 
Lyksalighed:  deres  Hu- 
stru først  og  fremmest 
—  uden  Omstændighe- 
der eller  i  Omstændig- 
heder —  eller  deres  Børn, 
deres  Dagligstue,  deres 
Venner  og  bekendte  og 
deres  Atelier. 

Det  svarer  paa  den 
mest  direkte  Maade  til 
Læren  om,  at  et  Kunst- 
værks Værd  er  afhængigt 
af  det  personlige  Værd, 
som  Æmnet  har  for 
Kunstneren.  Saaledes 
tænkte  man  visselig  ikke 
i  Abildgaards  Periode;  men  Personlighedskravet  maatte  naturligvis  alligevel 
gjøre  sig  gældende,  om  end  ubevidst,  og  kunde  føre  til  ligeartede  Resultater. 
I  Kunstmuseet  kan  man  se  Abildgaards  tire  Malerier  over  Æmner  af  en 
gammel  romersk  Komedie,  Terents's  »Andria« :  det  er  aldeles  ikke  per- 
sonhgt,  men  meget  lærd,  baade  lærd  Arkæologi  og  lærd  Malerkunst. 
Publikum,  som  ingen  Forpligtelser  har  til  Lærdom,  tænker  ligesaa  lidt 
paa  at  se  paa  disse  Malerier  som  paa  at  oplukke  en  gammel  Foliant  i 
et  Bibliothek;  og  det  kan  man  vel  ikke  ganske  fortænke  det  i.  Men 
paa  et  af  dem  er  der  i  Mellemgrunden  en  Gruppe,  som  for  den,  der  vil 
se  med  aabne  Øjne,  nødvendigvis  maa  drage  Blikket  til  sig  med  uimod- 
staaelig  Tillokkelse,  en  ligefrem  dejlig  Gruppe:  en  ung  Moder  siddende 
udenfor  Husdøren  med  sin  Glut  paa  Skødet,  og  hendes  aldrende  Mand, 
en  alvorlig,  lidt  barsk  udseende  antik  Borger,  staaende  ved  Siden  med 
den  hvide  Pudel.  Det  skiller  sig  ved  første  Øjekast  ikke  fra  det  øvrige 
paa  disse  Billeder,  det  er  samme  Kostume,  samme  Stil  og  Tilsnit:  det 
er  blot  skønnere  og  mere  inderlig  følt.    Hemmeligheden  herved  —  som 

for  Resten  er  bekendt  nok  —  bestaar  deri,  at  Abildgaard  i  denne  Gruppe 
har  skildret  sit  eget  lykkelige  Familieliv,  som  han  først  havde  vundet 
sent,  idet  han  som  60aarig  Mand  ægtede  en  ung  Kone,  men  som  derfor 
sikkert  har  været  ham  des  mere  dyrebart. 

Blandt  de  Abildgaardske  Tegninger  er  der  en,  der  giver  et  karak- 
teristisk Billede  af  Manden  selv,  som  han  i  Virkeligheden  var.  Den  be- 
vares, ligesom  de  øvrige,  blandt  Abildgaards 
Haandtegninger  paa  Kobberstiksamlingen ; 
dog  er  den  tydelig  nok  ikke  tegnet  af  Abild- 
gaard selv,  men  af  en  Ven,  uden  Tvivl 
Sergei,  som  fra  Stockholm  et  Par  Gange 
gæstede  ham  paa  Charlottenborg.  Det  er  et 
Billede  af  en  alvorlig,  noget  sær  Mand,  som 
ikke  føler  synderlig  Trang  til  Selskab,  maa- 
ske  endog  hilser  den,  der  vilde  træde  ind 
ad  Døren,  med  en  vranten  Mine ;  en  Mand, 
som  læser  meget  —  og  ikke  just  Romaner 
fra  et  Lejebibliothek  — ,  og  tænker  over, 
hvad  han  læser;  en  Mand,  som  i  Selskab 
med  Fortidens  udvalgte  Aander  nærer  en 
suveræn  Ringeagt  for  det  store  Publikums 
Mening. 

En  anden  af  Tegningerne  (Fig.  114)  —  en 
Kalkering  over  Abildgaards  originale  Teg- 
ning —  har  nogen  historisk  Interesse.  Det 
er  den,  som  han  udførte  til  sin  Ven  P.  A.  Hei- 
bergs Stambog  i  den  sidste  Uge  af  det  forrige 
Aarhundrede,  efter  at  Heiberg  ved  Hof-  og 
Stadsrettens  Dom  af  24.  Dec.  1799  var  bleven 
dømt  til  at  »forvises  Kongens  Riger  og 
Lande«.  Det  er  klart  nok,  at  Abildgaard, 
en  Mand,  der  stod  temmelig  højt  paa  Rang-  og  Embeds-Stigen  i 
Kongens  Riger  og  Lande,  har  vedkendt  sig  meget  kætterske  Me- 
ninger om  Hof-  og  Stadsrettens  Retfærdighed ,  idet  han  tegnede  denne 
Kvindeskikkelse  (»Nemesis«?),  som  i  fortvivlet  Sorg  og  Skam  skjuler 
Hovedet  i  Hænderne,  medens  Retfærdighedens  Jævnmaal  ligger  hen- 
slængt paa  Jorden.  Men  Abildgaard  var  i  det  hele  en  Fritænker  — 
ikke  alene  i  religiøse  Anliggender;  thi  det  var  saa  godt  som  alle  de 
betydelige  Kunstnere  paa  hans  Tid  — ,  men  ogsaa  i  politiske  Sager. 
Uagtet  han  med  sin  Pensel  forherligede  Kongemagten ,  var  han  af 
Tænkemaade  Republikaner,  og  kun  hvor  Regeringen  selv  gik  i  Spidsen 
for  en  Udvikling  i  frisindet  Retning,  som  ved  Bonde-Emancipationen, 
kunde  han  af  Hjertet  slutte  sig  til  den.  Han  var  en  af  Indbyderne  til 
Oprettelsen  af   »Friheds-Støtten«   paa  Vesterbro  (1792);    han  gav  selv 


Fig.  116.    Abildgaard:  Melpomene. 
Tegning. 


106 


Tegning  til  Monumentet  som  Helhed  og  til  de  to  Relieffer  paa  Fodstykket. 
Dertil  hører  den  smukke  »Retfærdighedens  Genius«  (Fig.  115).  Det  er 
en  af  de  Figurer,  som  tydeligst  vise  Overgangen  til  Thorvaldsens  tid- 
ligere Stil. 

Og  hvis  man  vilde  lægge  den  sidste  af  vore  Af  bildninger:  den  smukke, 
stolte  Melpomene  med  Masken  og  Køllen  (Fig.  116),  frem  for  en  Kunstkender, 
vilde  han  maaske  karakterisere  den  som  meget  »Thorvaldsensk«  — 
naturligvis  fra  Thorvaldsens  Ungdomsperiode.  Man  vilde  dog  let  kunne 
blive  enig  om,  at  det  ikke  var  den  gamle  Abildgaard,  som  slægtede  den 
unge  Thorvaldsen  paa,  men  omvendt:  det  var  den  ældre,  der  viste  Vejen. 
Til  Trods  for  Abildgaards  mange  Manerer,  især  fra  hans  mellemste 
Periode:  de  smalle  Figurer  med  de  lange,  tenformede  Lemmer,  den 
slæbende  Gang  og  de  usammenhængende  Bevægelser  og  det  for  alle 
Vinde  flyvende  Haar  kæmpede  han  sig  mod  Slutningen  frem  til  mere 
Lys  og  Klarhed  —  tilgiv  ham  hans  »Fhd  og  Anstrængelse« !  Denne 
Melpomene  er  uden  Tvivl  tegnet  som  Udkast  til  en  Statue  i  Arveprins 
Frederiks  Palæ  paa  Amalienborg,  som  efter  Kristiansborgs  Brand  1794 
blev  dekoreret  under  Abildgaards  Ledelse.  Efter  hans  Tegninger  model- 
lerede, eller  rettere:  opmurede  den  unge  Thorvaldsen  med  Sten  og  Stuk 
nogle  smukke  Musestatuer,  som  endnu  findes  i  dette  Palæ.  Melpomene, 
som  her  er  gengiven,  er  dog,  saa  vidt  vides,  ikke  udført,  hvor  meget 
den  end  kunde  have  fortjent  det. 

Og  nu  maa  man  endelig  ikke  tro,  at  de  her  præsenterede  Billinger 
ere  de  eneste  Kort,  som  en  Beundrer  af  Abildgaard  har  paa  Haanden. 
Se  selv  efter  i  vore  Samlinger! 


HUNDREDAARS-JUBILÆET  FOR  FRIHEDSSTØTTEN.  (1892). 

»Aar  efter  Christi  Fødsel  1792,  satte  eenige  Borgere  her  en  Støtte 
af  Steen,  til  Minde  om  deres  Konges  Christian  den  Syvendes  Velgierninger 
imod  Dannemarks  Bondestand,  og  især  ved  at  løse  dem  fra  Stavns- 
baandet. « 

Disse  Ord  ere  indgravede  paa  en  Guldplade,  som  den  31te  Juli  1792 
højtidelig  nedlagdes  af  Kronprins  Frederik  i  den  Grund  udenfor  Vester- 
port, der  var  udset  til  Plads  for  Bondefriheds-Monumentet  —  eller,  som 
det  senere  for  det  meste  er  blevet  kaldt,  »Frihedsstøtten«.  Altsaa  er 
det  indeværende  Aar,  Kong  Kristian  den  Niendes  og  Dronning  Louises 
Guldbryllupsaar,  ogsaa  Jubilæumsaar  for  dette  Mindesmærke.  For  den 
Sag,  til  hvis  Ære  det  er  rejst,  —  de  store  Landboreformer,  Stavnsbaandets 
Løsning  —  fejrede  vi  Mindefester  for  4  Aar  siden  (1888),  og  den  blev 
ved  denne  Lejlighed  grundig  oplyst  ved  en  Række  fortrinlige  Skrifter  af 
vore  Historikere  og  Nationaløkonomer.  Naturligvis  er  Monumentet  en 
Sag  af  ringere  Betydning  og  Rækkevidde;  og  dog  har  ogsaa  det  en  ret 

mærkelig  Plads  i  vort  Folks  Historie  og  Kunsthistorie.  Det  viser  os  det 
ideelle  Lys,  hvori  Datiden  saa  Landboreformerne  og  vilde  have  dem 
sete,  og  det  viser  os  vor  Kunsts  Evne  paa  dens  daværende  Udviklingstrin 
til  at  udtrykke,  hvad  der  bevægede  sig  i  Nationen.  Det  fortjener  derfor 
vel,  at  Mindet  om  dets  Tilblivelse  opfriskes  ved  en  lille  Artikel;  ja  det 
kunde  vel  egentlig  fortjene  en  udførligere  monografisk  Studie,  end  der 
her  er  Tid  og  Plads  til.  — 

Frihedsstøtten  maa  kaldes  vort  første  folkelige  Monument,  Patriarken 
for  dem  alle,  saa  mange  der  end  senere  ere  komne  til.  Ordet  »folkelig« 
maa  her  vel  forstaas  med  visse  Indskrænkninger  —  hvorom  mere 
nedenfor  — ;  men  det  kan  i  hvert  Fald  bruges  med  Rette. 

Om  de  ældre  Monumenter  for  vore  Konger  —  Rytterstatuerne  paa 
Hallandsaas  og  Amalienborg  —  kunde  det  derimod  ikke  med  Rette 
bruges:  de  vare  væsentlig  Udtryk  for  det  absolute  Monarkis  Selvfor- 
herligelse. Paa  Fodstykket  til  Frederik  den  Femtes  Rytterstatue  paa 
x\malienborg  staar  der  vel  —  paa  Latin  og  paa  Bronzetavler  — ,  at 
Monumentet  er  rejst  af  det  asiatiske  Kompagni  (Socii  negotiationis  Åsiaticæ 
pietatis  puhlicæ  monumentum  posuere) ;  det  skulde  altsaa  være,  om  end 
ikke  hele  Folket,  saa  dog  en  Del  af  Kongens  Undersaatter,  hvem  Statuen 
skyldtes.  Men  det  maa  ikke  forstaas  ganske  efter  Bogstaven.  At  Monu- 
mentet skulde  oprejses  —  endog  efter  en  langt  større  Plan,  end  det  til 
Slutningen  blev  — ,  var  en  af  Kongen  og  Hoffet  besluttet  Sag;  og  den 
franske  Billedhugger,  der  skulde  udføre  det,  (J.  F.  Saly),  var  allerede 
indkaldt  til  Danmark,  førend  man  for  at  rejse  Penge  til  de  store  Om- 
kostninger henvendte  sig  til  det  kongelige  danske  asiatiske  Kompagni, 
der  ansaas  for  at  have  gjort  gode  Forretninger  i  den  nærmest  foregaaende 
Tid.  Idet  Selskabet  gik  loyalt  ind  paa  Sagen,  erhvervede  det  sig  ogsaa 
Ret  til  at  rejse  Monumentet  i  sit  Navn 

Men  i  Kristian  den  Syvendes  Tid,  især  efter  Struensees  Fald,  da 
Patriotismen  blev  sat  i  Højsædet  og  Modersmaalet  og  den  danske  Natio- 
nalitets Ret  erkendtes  ovenfra,  nærmede  man  sig  efterhaanden  mere  til^ 
hvad  der  i  sand  Betydning  kan  kaldes  folkelige  Mindesmærker.  Ved 
Anlæggene  paa  Jægerspris  lod  et  Medlem  af  Kongehuset,  Arveprins 
Frederik,  Mindestøtter  rejse  til  Ære  for  Mænd  af  Folket,  der  i  tidligere 
eller  senere  Tider  havde  indlagt  sig  Fortjenester  af  Fædrelandets  Udvikling. 

*  Det  oprindelige  og  overordentlig  storartede  Udkast  til  et  Kongemonument  paa 
Amalienborg  skyldtes  som  bekendt  Marcus  Tuscher  (Thiele,  Kunstakademiet  og  Hest- 
statuen paa  Amalienborg,  1860).  Hvor  lidet  Tuscher  ved  sin  Plan,  der  dog  virkelig  blev 
Udgangspunkt  for  det  hele  Foretagende,  havde  taget  Hensyn  til  Sagens  økonomiske  Side, 
fremgaar  af  de  Ord,  hvormed  han  ledsagede  sin  Tegning:  xSollte  hier,  wider  Vermuthen, 
eingewandt  werden,  dass  zur  Ausfiihrung  dieser  Zeichnung  sehr  viel  Geld  erfordert  wiirde, 
so  habe  ich  die  Ehre  darauf  zu  antworten,  dass,  mir  nach,  alle  Baarschaften  der  Welt 
nicht  besser  konnten  angewandt  werden,  als  in  Sachen,  die  zur  Ehre  und  Gedåchtniss 
Seiner  Majestat  des  Konigs,  zur  Zierde  einer  Stadt  und  zum  Vergniigen  und  Nutzen  der 
Inwohner  dienten.« 

Et  Monument  maa  dog  særlig  fremhæves  her  i  Forbindelse  med  Friheds- 
støtten, som  dens  nærmeste  Forgænger,  nemlig  Obelisken  paa  Gentofte 
Bakke  (Fig.  117),  oprejst  til 

Minde  om  den  afdøde  Grev  mimmmu\imuuumunummmuununmmmumtimmmmimmm\mimmnm 

Johan  Hartvig  Ernst  Bern- 
storff, som  paa  sit  Gods  først 
havde  givet  Exemplet  for 
Bøndernes  Frigørelse  (Fælles- 
skabets Ophævelse  og  Ejen- 
doms Meddelelse).  Den  er 
smykket  med  Agerdyrknings- 
Emblemer  og  Borgerkrone; 
hele  Støtten,  af  norsk  Mar- 
mor, er  udført  af  Johannes 
Wiedewelt  og  blev  afdækket 
den  28de  August  1783.  Naar 
man  lige  fra  den  Tid  og  ind- 
til nu  plejer  at  sige,  at  det 
var  Godset  Bernstorffs  Bøn- 
der, som  ved  dette  Mindes- 
mærke lagde  deres  Taknem- 
melighed for  Dagen  mod  den 
ædle  og  berømte  Godsherre, 
saa  maa  dette  vel  forstaas 
saaledes,  at  Omkostningerne 
vare  indsamlede  hos  Bøn- 
derne; hvorimod  det  ikke 
er  rimeligt  at  antage,  at  Bøn- 
derne af  sig  selv,  uden  Vej- 
ledning, skulde  have  fattet 
Ideen  til  at  rejse  et  saadant 
Monument,  udført  af  Kunst- 
nerhaand :  de  kofteklædte 
have  her  uden  Tvivl  ladet 
sig  lede  af  kjoleklædte  Folk, 
hvis  Dannelse  havde  gjort 
dem  fortrolige  med  Kunstens 
Anvendelse  til  slige  Øjemed*.  Det  er  ogsaa  ret  betegnende,  at  Indskriften 
paa  dette  Mindesmærke,  som  paa  Forsiden  er  dansk,  paa  Bagsiden  er 


Fig.  117. 


Wiedewelt:  Bernstorff-Obelisken  paa  Gentofte 
Bakke. 


*  Se:  Kort  Beskrivelse  over  Forfatningen  paa  Godset  Bernstorff  før  og  efter  Fælles- 
skabets Ophævelse  og  Ejendoms  Meddelelse,  med  Forklaring  over  den  af  Bønderne  op- 
rettede Obelisk,  Kiøbenhavn  1783.  Deri  Justitsraad  og  Amtsforvalter  Nis  Hammeleffs 
»Tale  til  Gaardmændene,  som  have  bekostet  Obelisken  paa  Bernstorff  Gods«. 

gengivet  paa  Latin.  Man  havde  endnu  ikke  ret  Tillid  til,  at  Moders- 
maalet  kunde  gælde  »for  Tid  og  Evigtied« 

Om  Gentofte-Obelisken  skrev  Edvard  Storm  et  paa  Tidens  Vis 
smukt  Digt,  hvori  dens  Betydning  som  Mindesmærke  i  en  ny  og  mere 
folkelig  Aand  fremhæves  saaledes: 

Hvad  sjældent  Monument  henrykker  —  Din  Sjæl,  forbauste  Vandrings- 
mand? —  Hvor  uligt  hine  Kunstens  Stykker,  —  Som  hyklede  for  en 
Tyran!  —  Sig,  Marmor!  livem  du  mest  gør  Ære:  —  Den,  dig  fortjente,  eller 
gav.  —  Hvor  sødt,  taknemmelig  at  være !  —  Hvor  stort,  at  leve  i  sin  Grav? 

Og  vistnok  fortjener  dette  Bondemonument  al  Ære,  og  det  har  en 
ret  betydningsfuld  Plads  i  vor  Udvikling;  men  det  gælder  jo  kun  en 
Reform  paa  et  enkelt  Gods,  om  det  end  vidner  for  hele  Folket  om, 
hvad  dér  var  bleven  udrettet. 

Den  store  Frihedsstøtte  lige  udenfor  Hovedstaden  gælder  derimod  en 
Sag  af  største  Vigtighed  for  hele  Folket,  og  Indbydelsen  til  at  yde  Bidrag 
til  den  henvender  sig  for  første  Gang  til  hele  Folket.  Denne  Indbydelse 
var  udstedt  den  23.  April  1791,  og  den  indeholder  saa  meget  om  Fore- 
tagendets Historie  og  Betydning,  at  det  er  rigtigst  her  at  gengive  den 
kun  med  Udeladelser  af  enkelte  selvforstaaelige  Ting  **. 

»Mange  agtbare  Medborgere  ytrede,  ved  de  sidst  forbigangne  Hs.  Maje- 
stæt Kongens  og  Hs.  Kongelige  Højhed  Kronprinsens  Fødsels-Feste,  det 
Ønske:  At  der  maatte  samles  Subskription  til  et  Mindesmærke,  som 
paa  et  bekvemt  Sted  her  i  Hovedstaden,  om  hvilket  blev  nærmere  aller- 
underdanigst at  ansøge,  kunde  oprejses,  til  Erindring  om  de  landsfader- 
lige Velgerninger,  Hs.  Majestæt  i  vore  Dage  har  bevist  den  hæderlige 
Bondestand,  især  ved  at  ophæve  Stavnsbaandet  til  Godserne,  og  at  be- 
stemme, efter  nøje  overvejede  Retfærdighedens  og  Billighedens  Grund- 
sætninger, denne  arbejdende  og  nyttige  Borgerklasses  Rettigheder  og 
Pligter :  Alt  med  kongelig  og  ædelmodig  Opmærksomhed  paa  Menneskets 
Værd,  gensidige  Ejendommes  Betryggelse,  og  almindelig  Velstands  Fremme; 
og  alt  paa  en  Tid,  da  Krige  og  Krigsødelæggelser  have  forstyrret  eller 
svækket  Agerdyrkning  og  Velstand  i  saa  mange  andre  Lande  i  Europa. 
De  have  tillige  erklæret  sig  villige  til  at  bidrage  til  Bekostningerne,  og 
anmodet  os,  Suhm  og  Lund,  nuværende  Formand  for  Naturhistorie- 
Selskabet,  Fabritius,  Malling,  Colbiornsen,  nu  Præsidenter  i 
Landhusholdnings-Selskabet,  og  mig  Abildgaard,  da  Direktør  for 
Charlottenborg  Kunst-Akademi,  at  drage  Omsorg  for  denne  Sag. 

*  Ved  at  sammenligne  den  latinske  Text  med  den  danske  ledes  man  endog  snarest 
til  at  antage,  at  den  latinske  er  den  oprindelige  og  den  danske  oversat  efter  den.  Den 
danske  lyder:  Æreminde  efter  Døden  —  for  —  Johan  Hartvig  Ernst  —  Greve  af  Bern- 
storff—  som  gav  —  udskiftede  hovningsfrie  arvelige  —  Gaarde  —  med  dem  Stræbsomhed 
Velstand  alt  —  til  Mønster  for  Efterslægten  —  MDCCLXVII  —  oprettet  —  af  Godsets 
takfulde  Beboere  —  MDGGLXXXIII  — . 

**  Minerva,  April,  Maj  og  Juni  1791,  S.  185. 

»I  den  Anledning  har  jeg,  Abildgaard,  givet  Tegning  til  et  Monu- 
ment og  derefter  bragt  samme  i  Model.  Tegningen,  saavel  som  Modellet, 
kan  hos  mig  tages  i  Øjesyn  af  Subskribenterne  *. 

»Monumentet  er  en  Obelisk  af  bornholmsk  Sandsten,  som,  ved  Ind- 
skrifter paa  begge  Sider,  viser  de  lovlige  Rettigheder,  Hs.  Majestæt  har 
givet  Bondestanden,  i  Forbindelse  med  dens  Pligter  mod  Fædreneland, 
Øvrighed  og  Medborgere. 

»Obelisken  staar  paa  et  firkantet  Postament  af  norsk  Marmor,  hvis 
fire  Sider  zires  med  Medailloner  og  Indskrift-Tavler,  hvilke  udfyldes  med 
Basreliefs  og  Indskrifter,  som  alle  nærmere  bestemmes. 

»Paa  de  fire  Hjørner  af  det  firkantede  Postament  anbringes  fire 
Pjedestaller,  et  paa  hvert  Hjørne.  Paa  disse  kommer  fire  Figurer,  hver 
3^/2  Alen  høj,  af  italiensk  Marmor,  som  forestille  Troskab,  Tapperhed, 
Jorddyrknings-Flid,  Fædrenelands-Kærlighed  med  deres  Attributter.  Den 
førstes  Attribut  er  en  Hund,  den  andens  mange  Spyd  indviklede  i  en 
Fane,  den  tredjes  en  Plov  og  et  Overflødigheds  Horn,  den  fjerdes  en 
Borgerkrone  (corona  civica  og  fasces). 

»Hele  Monumentet  bliver  24 Alen  højt  og  vil  koste  omtrent  10,000 Rdl. 
til  hvilken  Sum  Subskription  hos  enhver  af  os  underskrevne  modtages. 

Man  kan  tegne  sig  for  saa  meget  og  for  saa  lidt,  som  man  behager  . 

Vi  paatage  os  derhos  alle  tillige  Bestyrelsen  af  Arbejdet  ligesom  vi 

og  ville  bestræbe  os  for,  at  Monumentet  kan  være  færdigt  til  at  oprejses, 
om  muligt,  ved  Hs.  Maj.  Kongens  og  Hs.  kgl.  Højhed  Kronprinsens 
Fødsels-Feste  1792. 

»Allerede  medens  Modellet  har  været  i  Arbejde,  og  førend  offentlig 
Indbydelse  har  kunnet  ske,  er  tegnet  for  mere  end  det  halve  af  Sub- 
skriptions-Summen.« — 

Indbydelsen  er  undertegnet  af  de  ovenfor  fremhævede  sex  Navne. 
Denne  Række  Navne  er  ret  mærkelig.  Det  er  lutter  højt  staaende  Per- 
soner, Førere  for  Landets  Intelligens;  der  mangler  blot  —  en  Bonde,  en 
Repræsentant  for  den  Stand,  hvis  Velfærd  og  Værdighed  Landbo-Reformen 
havde  havt  for  Øje,  og  hvis  Stavnsbaand  var  blevet  løst.  Det  var  jo 
dog  til  Tak  for  Kongens  Velgerninger  mod  Danmarks  Bondestand,  at 
Monumentet  skulde  rejses. 

Hvorvidt  der  fra  Bondestanden  er  flydt  Pengebidrag  til  dette  Formaal, 
kender  jeg  intet  Middel  til  nærmere  at  oplyse.  Af  Indbydelsens  Ord  at 
slutte  har  det  næppe  været  Bidrag  fra  Bønder,  som  have  sikret  det  hele 
Foretagende;  og  i  hvert  Fald  er  Initiativet  til  det  udgaaet  fra  Mænd  af 
en  rent  anden  Art.    En  af  dem  (Christian  Colbjornsen)  havde  indlagt 

*  Jeg  har  foresjiurgt  mange  Steder  baade  i  offentlige  Institutioner  og  hos  private, 
om  Tegningen  og  Modellen  eller  en  af  dem  ikke  skulde  findes  endnu;  men  ingensteds 
har  man  kunnet  give  mig  Besked  om  dem. 

**  I  Følge  R.  Nyerups  Københavns  Beskrivelse  (1800)  S.  352  kom  Monumentet  dog  til 
at  koste  henved  14000  Rdlr. 

sig  overordentlige  Fortjenester  af  Reformarbejdet ;  andre  stod  det  fjernere 
og  vare  kun  beundrende  Tilskuere  til  »Kongens  Velgerninger  mod  deres 
Brødre«.  Der  digtedes  ogsaa  paa  hin  Tid  Vers,  som  skulde  udtale 
Bøndernes  Følelser  af  Taknemlighed ;  men  det  var  andre  —  Hovedstads- 
poeter — ,  som  lagde  Bønderne  Ordene  i  Munden.  Ogsaa  i  vore  Dage 
vilde  Planen  til  et  folkeligt,  kunstnerisk  Mindesmærke  snarest  udgaa  fra, 
hvad  man  kalder  Intelligensen;  men  man  vilde  i  hvert  Fald  strax  se 
sig  om  efter  Bønder,  der  vilde  træde  til  som  Medindbydere.  At  man  for 
hundrede  Aar  siden  næppe  er  faldet  paa  at  opfordre  dem  til  at  sætte 
deres  Navne  mellem  Kammerherrers,  Etats-  og  Justitsraaders,  er  vistnok 
ret  betegnende  for  Reformens  Natur:  man  opfattede  Bondestanden  endnu 
noget  abstrakt  som  en  i  politisk  Henseende  passiv  Klasse  af  Mennesker, 
der  kun  ved  Regeringsforanstaltninger  ovenfra  kunde  hæve  sin  Andel  i 
»Menneskets  Værd«.  Det  aktive  i  Sagen,  Følelsen  af  denne  »hæderlige  Bonde- 
stands«, denne  »arbejdende  og  nyttige  Borgerklasses«  Rettigheder  og  Pligter 
og  de  fra  denne  Følelse  udspringende  Handlinger  hørte  aldeles  hjemme 
i  de  Samfundslag,  der  vare  tilgængelige  for  Tidens  Kulturstrømninger. 

Men  i  hvert  Fald  fejrede  København  Nedlæggelsen  af  Grundstenen 
den  31te  Juli  1792  som  en  Folkefest.  Beretningerne  undlade  ikke  at 
omtale,  at  »Himlen  selv  syntes  emblematisk  at  højtideligholde  denne 
Fest:  Nys  førend  Højtideligheden  skulde  gaa  for  sig,  var  Luften  paa 
denne  ellers  meget  skønne  Sommerdag  bleven  mørk  af  stigende  Torden- 
skyer. Regnen  begyndte  at  anmelde  Uvejret.  Men  næppe  havde  Kanonerne 
forkyndt  Festens  Begyndelse,  førend  og  Skyerne  begyndte  at  adsplittes, 
og  den  var  ikke  forbi,  førend  hele  Horizonten  var  igen  fuldkommen 
blid  og  rolig«.  Efter  at  mange  tusinde  Tilskuere  havde  forsamlet  sig, 
modtoges  Kronprinsen  paa  Pladsen  af  Statsministrene,  Københavns 
Magistrat  og  32  Mænd  og  Indbyderne  til  Subskriptionen.  Her  vare  altsaa 
alle  Reformbevægelsens  Hovedledere,  Kronprins  Frederik,  A.  P.  Bernstorff, 
Clir.  D.  Reventlow  og  Colbjornsen,  forsamlede.  Blandt  Indbyderne  var 
den  berømte  Historiker  Kammerherre  P.  F.  Suhm  udset  til  Festtaler; 
men  da  han  ved  Sygdom  var  forhindret  fra  at  møde,  maatté  General- 
prokurør  Colbjornsen  og  Justitsraad  Ove  Malling  indtræde  i  hans  Sted. 
Begge  holdt  korte  og  smukt  formede  Taler  til  Kronprinsen,  Colbjornsen 
ved  hans  Ankomst,  Malling,  da  Prinsen  nedlagde  Pladen  i  Grundstenen 
og  til  Afslutning.  Ved  Bortkørselen  ledsagedes  Kronprins  Frederik  af  en 
stor  Del  af  den  forsamlede  Skare.  »Der  strøedes  Blomster  paa  hans 
Vej  af  nogle  af  Stadens  ædle  Borgerinder  fra  Altaner,  hvor  han  kom 
forbi,  hvorfra  ogsaa  Musik  lød  ham  imøde.  Resten  af  Dagen  var  en 
fortsat  Glædesfest  for  dem,  som  havde  været  til  Stede  ved  den  egentlige 
Højtidelighed,  og  festlig  er  Dagen  for  alle  Fædrelandets  forstandige  og 
skønsomme  Borgere«  *. 

*  Minerva,  Juli,  August  og  September  1792,  S.  135  ff.  Den  danske  Tilskuer  II,  2  (1792) 
S.  468  fY. 

Fuldt  færdigt  stod  Monumentet  ikke  før  i  Efteraaret  1797.  En  høj- 
tidelig Afsløring  synes  ikke  at  have  fundet  Sted.  — 

Indskrifterne  paa  Friliedsstøtten ,  affattede  af  Thomas  Tliaarup, 
udtrykke  sig  alene  paa  Modersmaalet  og  tale  et  fyndigt  og  smukt  Dansk. 
De  lyde  saaledes,    Paa  Obeliskens  Østside:   kongen  —  kiendte  —  at  — 

BORGERFRIEHED  —  BESTEMT  —  VED  —  RETFÆRDIG  LOV  GIVER  —  KIER- 
LIGHED TIL  --  FÆDRELAND  —  MOD  TIL  DETS  VÆRN  —  LYST  TIL  KUNDSKAB  — 
ATTRAAE  TIL  FLID  —  HAAB  OM  HELD  —  Paa  ObeliskeUS  Vestside :  KONGEN 
—  BØD  —  STAVNSBAANDET  —  SKAL  OPHØRE  —  LANDBOELOVENE  —  GIVES  — 
ORDEN  OG  KRAFT  —  AT  —  DEN  FRIE  BONDE  —  KAN  VORDE  —  KIEK  OG  OP- 
LYST   —    FLITTIG  OG  GOD    —    HÆDERLIG  BORGER    —    LYKKELIG   —    Paa  Fod- 

stykkets  Sydside:  for  —  Christian  den  syvende  —  de  danskes  og  nor- 
skes —  KONGE  —  AF  —  EENIGE  OG  TAKNEMMELIGE  —  BORGERE  —  Paa  Fod- 

stykkets  Nordside:  grundstenen  —  blev  lagt  af  —  frederik  —  kOxNGens 

SØN  —  FOLKETS  VEN  —  MDCCXCII. 

Derimod  kan  man  ikke  saa  ganske  sige,  at  Monumentet  taler  Folkets 
Sprog  som  Kunst  betragtet,  i  Henseende  til  Skikkelser  og  Former. 

Og  dog  skulde  Kunsten  jo  efter  sit  Væsen  udtrykke  sig  endnu  mere 
almenfattelig  end  Sproget,  endog  Modersmaalet.  For  at  forstaa  et  Billede 
behøver  man  ikke  engang  at  have  lært  at  læse  —  et  Fortrin  ved  Billed- 
kunsten, der  kunde  have  været  god  Brug  for  i  Slutningen  af  forrige 
Aarhundrede,  især  ved  et  Monument,  som  særlig  gjaldt  Almuen.  Saaledes 
oversattes  i  Middelalderen  Bibelens  Ord  og  Text  i  Billeder,  udtrykkelig 
til  Brug  for  Fattigfolk,  for  hvem  Bibelen  paa  Græsk  og  Hebraisk  eller 
i  latinsk  Oversættelse  var  en  lukket  Bog. 

Der  havde  i  den  danske  Kunst  i  Løbet  af  det  forrige  Aarhundrede 
virkelig  været  en  og  anden  Tilnærmelse  til  folkelig  Udtryksmaade,  som 
ogsaa  Almuen  kunde  forstaa.  Joh.  Gottfr.  Grunds  vel  bekendte  Sten- 
figurer i  Nordmandsdalen  i  Fredensborg  Slotspark  fortjene  just  ikke  Bos 
for  Ynde  og  Skønhed;  men  de  ere  dog  i  kunstnerisk  Henseende  ret 
mærkelige  som  tidlige  Forsøg  paa  Gengivelse  af  nordiske  Bønders  virke- 
lige Udseende.  Og  af  slige  Forsøg  var  der  flere.  Da  der  blev  Tale  om 
et  Bondefriheds-Monument  paa  Bernstorff  Gods,  gjorde  Billedhuggeren 
C.  F.  Stanley  et  Udkast  til  en  Statue  —  ikke  af  Grev  J.  H.  E.  Bernstorff, 
hvad  der  ellers  kunde  have  været  rimeligt  nok,  men  af  en  Bonde  i 
Landarbejdernes  simple  Dragt  og  støttet  til  sin  Spade;  Udkastet  er  stukket 
i  Kobber  af  G.  Haas.  Dog  vilde  det  maaske  snarest  være  blevet  en 
Bondeskikkelse  af  den  Art,  som  man  tinder  dem  paa  franske  Hyrde- 
billeder fra  Rococotiden ;  der  skulde  endnu  løbe  meget  Vand  til  Stranden, 
før  vor  Billedhuggerkunst  lærte  at  give  en  virkelighedstro  Skildring  af 
den  danske  Jens;  det  skete  først  efter  Aaret  1850  ved  H.  V.  Bissens 
Landsoldat  i  Fredericia. 

Den  danske  Regering  havde  vel  i  Løbet  af  det  18de  Aarhundrede 
udrettet  meget  for  at  knytte  Kunsten  til  Landet  selv  og  derved  opdyrke 

J.  Lange:  Udvalgte  Skrifter.    I.  ^ 


Folkets  kunstneriske  Evner.  Den  Tid  var  uigenkaldelig  forbi,  da  enhver 
større  Opgave  for  Kunsten  krævede  Indkaldelsen  af  en  fremmed  Mester: 
Akademiet  var  blevet  grundlagt,  og  et  dygtigt  Kuld  af  danske  Kunstnere 
var  blevet  opdraget  i  det  og  stod  nu  selv  som  Mestere.  Men  alt  dette 
var  sket  ovenfra;  og  der  var  endnu  meget  langt  tilbage  til,  at  den  Kunst, 
som  udgik  fra  Akademiet,  og  som  næsten  var  eneherskende,  kunde  naa 
Grunden  og  Bunden  i  det  danske  Folk.  Det  var  en  lærd  og  klassisk, 
en  fornem  og  akademisk  Kunst,  grundet  paa  Studier  efter  romerske  For- 
billeder i  den  Aand,  hvori  disse  Forbilleder  vare  blevne  opfattede  i  det 
nyere  Italien  og  Frankrig.  Her  i  Landet  ligesom  i  det  øvrige  Europa 
talte  Kunsten  helst  Latin,  hvor  den  skulde  løse  monumentale  Opgaver; 
og  den  Ros,  som  vore  dygtige  Kunstnere  fra  hin  Tid  kunde  gøre  Krav 
paa,  og  som  ogsaa  alle  Vegne  fra  blev  indrømmet  dem,  bestod  i,  at  de 
stod  paa  Højden  af  Tidsalderens  akademiske  Dannelse  og  udtrykte  sig 
lige  saa  grundig,  korrekt  og  smukt  som  Kunstnerne  andensteds  i  Europa 
paa  det  kunstneriske  Romersprog. 

Hvor  mange  af  de  Hundredetusinder  af  frigjorte  Bønder,  som  i 
Løbet  af  et  Aarhundrede  have  passeret  Vesterbro,  have  lagt  Mærke  til 
det  runde  Relief  paa  Østsiden  af  Støttens  Fodstykke?  Og  hvor  mange 
af  dem  have  kunnet  ane,  at  det  netop  forestillede  Bondens  Frigørelse? 
Hvem  andre  end  Personer,  som  i  det  mindste  havde  taget  Magistergraden, 
have  været  i  Besiddelse  af  Nøglen  til  denne  Gaade  uden  først  at  lede 
efter  den?  Man  ser  paa  Relieffet  en  ung  nøgen  Svend  staaende  lige 
over  for  en  siddende  Kvinde  i  lange  Klæder:  hun  bøjer  sig  fremover  og 
berører  Ynglingens  Pande  med  en  lille  Stav.  Det  sigter  til  den  Skik  i 
det  gamle  Rom,  at  en  Slave,  som  skulde  frigives,  førtes  frem  for  Prætor, 
der  berørte  ham  med  sin  Stav  som  Tegn  paa  hans  fremtidige  frie  Stand. 
Kvinden  paa  vort  Relief  maa  da  vel  mere  i  Almindelighed  opfattes  som 
»Statsmagten«,  »Regeringen«.  Sandsynligvis  har  Kunstneren  ved  Berøringen 
af  den  frigivnes  Pande  tillige  tænkt  paa  noget  saadant,  som  er  udtalt  i 
Indskriften  ovenover:  at  Borgerfrihed  giver  »Lyst  til  Kundskab,  Attraa 
til  Flid«  o.  s.  V.,  kort  sagt:  en  Vækkelse  af  de  intellektuelle  Evner,  noget 
lignende,  som  ogsaa  udtrykkes  ved,  at  Pallas  Athene  sætter  Sommer- 
fuglen paa  det  af  Prometheus  skabte  Menneskes  Hoved  —  men  hvor 
himmelvidt  ere  vi  ikke  her  fra  en  for  vort  Folk  umiddelbart  forstaaelig 
Udtryksmaade  * ! 

*  Hvorledes  man  søgte  og  fandt  slige  Ideer,  kan  paa  dette  Punkt  med  stor  Sand- 
sj^nlighed  oplyses  nøjere.  Det  nyeste  Hjælpemiddel  i  den  kunstneriske  Ikonologi  var 
dengang  »Encyclopédie  méthodique:  Antiquités,  M^thologie,  Diplomatique  des  Cliartes  et 
Chronologie«,  som  udkom  hos  Pankoucke  i  Paris.   I  det  3dic  Bind,  udkommet  1790,  findes 

en  Artikel:  Liberté,  der  bl.  a.  indeholder  følgende:  dans  d'autres  médailles  [Romaines] 

c'est  une  femme,  qui  tient  d'une  main  un  honnet  et  de  Tautre  ime  pique  ou  une  baguette, 
dont  les  maitres  frappoient  légerement  leurs  esclaves  lorsqu'ils  voulaient  les  mettre  en 
liberté.  —  At  Friheds  huen  skulde  være  anvendt  som  Attribut  i  Danmarks  Hovedstad 
samtidig  med  Tenorismen  i  Frankrig,  kunde  i  hvert  Fald  ikke  ventes.   Men  den  kvindc- 

Relieffet  paa  Vestsiden :  den 
vingede  Genius  af  Retfærdig- 
heden, som  den  kaldes,  —  nøj- 
agtigere burde  det  maaske  hedde : 
Lighed  for  Loven  — ,  fremstillet 
med  Jævnmaal  (»Vaterpas«)  og 
fasces,  er  i  kunstnerisk  Hen- 
seende meget  smukkere  —  se 
Abildgaards  prægtige  og  fyrige 
Haandtegning  til  dette  Relief, 
som  foran  er  meddelt  i  Gengi- 
velse! Denne  Allegori  er  vel  og- 
saa  gaaet  noget  mere  over  i  den 
almindelige  Bevidsthed  og  for- 
staas  af  nogle  flere  end  den 
første;  men  egentlig  taler  den 
dog  ogsaa  et  ganske  fremmed 
Sprog. 

Og  saaledes  gaar  det  ogsaa 
med  de  fire  allegoriske  Statuer. 
Mon  nogen  Bonde,  som  flittig 
har  dyrket  sin  Jord,  nogensinde 
har  genkendt  sit  Livs  Idræt  i 
Statuen  af  »Jorddyrkningsflid«, 
der  ikke  er  andet  end  en  statelig 
Kvinde,  som  bærer  paa  nogle 
Attributer?  Man  kan  ikke  nægte, 
at  hin  Tids  akademiske  Plastik 
gjorde  altfor  rigelig  Brug  af  et 
Korps  af  kvindelige  Statister  — 
Væsener  med  græske  Næser  og 
symmetrisk  Legemsbygning  — , 
der  holdtes  rede  til  at  forestille 
ethvertsomhelst  abstrakt  Be- 
greb, naar  man  kun  fra  Alle- 
goriens Pulterkammer  fik  frem- 
hentet  de  Attributer,  der  netop 
passede  til  Lejligheden — ennem, 

men  kun  lidet  talende  Udtryksmaade !  Det  gjaldt  da  for  disse  Statister 
kun  om  at  bære  den  antike  Dragt  og  Attributerne  paa  en  smagfuld 
Maade  og  fremfor  alt  om  den  noble  plastiske  Stilling.    Og  heri  fortjene 

lige  Figur  paa  Relieffet  skal  heller  ikke  være  nogen  Personifikation  af  Friheden,  men  af 
Statsmagten,  den  Magt,  som  giver  fri.  (Den  romerske  Formel  rude  donari  kan  næppe 
anvendes  paa  dette  Relief). 

8* 

Fig.  118.   Wiedewelt:  Obelisk-Komposition. 


Frihedsstøttens  Statuer  Opmærksomhed:  de  høre  til  de  første  i  Europa, 
som  virkehg  ere  opdragne  i  Antikens  plastiske  Skole  og  have  lært  noget 
af  dens  stolte  Simpelhed  i  Holdningen.  Figuren  af  »Tapperheden«  — 
den  med  Løvehuden  over  Hovedet,  paa  Støttens  sydvestlige  Hjørne  — 
bærer  vistnok  Prisen  i  denne  Henseende,  livorimod  man  paa  et  Par  af 
de  andre,  især  »Fædrelandskærliglieden«  (paa  det  nordøstlige  Hjørne), 
mærker  noget  sammenstykket  og  udvortes  arrangeret  i  Stillingen.  En 
af  Statuerne,  nemlig  Wiedewelts  Figur  af  »Troskaben«  (det  vil  sige: 
Troskab  mod  Kongen,  undersaatlig  Loyalitet)  liar  fremfor  de  øvrige  faaet 
indblæst  noget  af  Livets  Aande  og  af  dets  Glød  i  Hjertet,  saaledes  at 
man  forstaar  dens  allegoriske  Sprog  uden  Forklaring.  Det  aabne,  fugtige 
Blik,  det  sjælfuldt  bevægede  i  Holdningen  og  den  mod  Brystet  trykkede 
'  Haand  giver  et  rent  menneskeligt  Udtryk  for  Troskab,  saa  at  man  helst 
vilde  undvære  den  symbolske  Hund  ved  Siden,  der  leder  Tanken  hen 
paa  Hundetroskab. 

Foruden  denne  Statue  har  Wiedewelt  ogsaa  i  Marmor  udført  Relieffet 
af  »Retfærdigheden«,  hvortil  Abildgaard  havde  givet  Tegning.  Statuen 
af  »Jorddyrkningsflid«  skyldes  Andreas  Weidenhaupt  og  Figurerne  af 
»Tapperhed«  og  »Fædrelandskærlighed«  Nicolai  Dajon.  Relieffet  af  »Fri- 
gørelsen« kan  ganske  sikkert  antages  at  være  komponeret  af  Abildgaard, 
hvem  der  saa  end  har  hugget  det  i  Marmor.  Abildgaard  har  vistnok 
ogsaa  havt  en  Finger  med  i  Spillet  ved  Kompositionen  af  »Tapper- 
hedens« Statue.  Men  i  det  hele  ligger  der  ikke  megen  Vægt  paa  at  ud- 
finde, hvem  der  er  Mester  for  ethvert  af  Monumentets  enkelte  Partier, 
eftersom  alting  leder  til  at  antage,  at  der  mellem  Kunstnerne  indbyrdes 
har  fundet  et  livligt  Samarbejde  Sted,  hvis  Traade  have  krydset  hver- 
andre paa  en  Maade,  der  nu  ikke  nøjere  lader  sig  udrede.  De  mødtes 
jo  som  Medlemmer  af  Akademiet  paa  Charlottenborg,  eller  de  boede  der; 
de  kom  i  hverandres  Stuer  og  Værksteder. 

Dette  maa  man  ogsaa  have  for  Øje,  naar  Talen  er  om  Komposi- 
tionen af  Monumentet  som  arkitektonisk  Helhed.  I  Subskriptions-Ind- 
bydelsen nævner  Abildgaard  sig  vel  som  den,  der  har  givet  Tegning  til 
Støtten  og  bragt  den  i  Model;  og  da  hans  Ord  selvfølgelig  staa  til 
Troende,  maa  han  fremfor  alle  andre  betragtes  som  Frihedsstøttens 
kunstneriske  Fader,  navnlig  dens  Arkitekt;  han  udøvede  som  bekendt 
ogsaa  gerne  Arkitekturen,  hvor  Lejlighed  gaves,  og  havde  flittig  studeret 
den  antike  (romerske)  Bygningskunst.  Det  er  vel  ogsaa  ham,  som  har 
lagt  Planen  til  de  plastiske  Allegorier  i  deres  ideelle  Sammenhæng.  Men 
det  er  tillige  bevisligt,  at  Wiedewelt  har  gjort  Studier  og  Udkast  til 
Kompositionen  af  et  lignende  Monument  og  at  hans  Forarbejder  ikke 
ere  blevne  uden  Betydning  for  Frihedsstøtten  i  den  Skikkelse,  hvori  vi 
kende  den,  —  og  det  uagtet  Wiedewelt  og  Abildgaard  ikke  altid  vare  de 
bedste  Venner. 

Monumentets  Hovedstykke,  den  store  Obelisk,  er,  som  man  véd,  en 

Form,  der  iiedleder  sin  Herkomst  fra  det  gamle  Ægypten.  Men  den 
oprindelige  ægyptiske  Obelisk  ser  anderledes  ud:  den  staar  ikke  paa  et 
Postament,  men  umiddelbart  paa  Grundfladen ;  den  er,  selv  hvor  den 
naar  en  anselig  Højde,  udført  af  et  enkelt  Stykke  haard  Granit;  den 
ender  foroven  i  en  temmelig  stejl  og  spids  lille  Pyramide,  og  dens  hele 
krystallinske  Form  har  faaet  en  fint  tilsieben  Overflade,  —  hvilket  alt 
tilsammen  unægtelig  gør  en  fornemmere  Virkning  end  Vesterbros  af 
Sandstenskvadre  opstablede  Støtte  Allerede  i  Oldtiden  vare  ægyptiske 
Obelisker  overførte  til  Rom  og  opstillede  der;  de  gamle  ægyptiske  Vid- 
undere bleve  da  i  nyere  Tider,  i  det  pavelige  Rom,  benyttede  som  Midt- 
stykker i  storartede  dekorative  og  monumentale  Opstillinger  til  Prydelse 
for  mange  af  de  prægtige  aabne  Pladser,  som  findes  i  Pavestaden.  I 
Europas  Kunst  er  Obeliskformen  ogsaa  bleven  efterlignet  til  allehaande 
monumentale  Anvendelser.  Den  var  i  Ægypten  egentlig  bestemt  til 
Rærer  af  hieroglyfiske  Indskrifter,  som  indhuggedes  med  uforlignehg 
stilfuld  Elegance  i  dens  glatte  Sideflader.  Europæerne  stirrede  med 
Undren  paa  disse  mystiske  Tegn,  disse  Løver  og  Ørne,  Øjne  og  Ren, 
Ibiser  og  Torbister  og  alt  det  øvrige  smukke  Krimskrams,  der  spottede  al 
Fortolkningskunst ,  indtil  endelig  vort  Aarhundredes  Videnskab  fik  Rugt 
med  Tydningen.  Hvor  man  efterlignede  Obeliskformen,  erstattede  man 
da  Hieroglyferne  med  andre,  mere  fattelige  Tegn  eller  med  Indskrifter. 

Det  vilde  føre  altfor  vidt  at  granske  Udviklingen  af  dette  ejen- 
dommelige Motiv,  Obelisken  i  dens  moderne  Anvendelse.  Her  maa  vi 
nøjes  med  at  sige,  at  det  var  et  Yndlingsmotiv  for  Wiedewelt,  som 
mangfoldige  Gange  havde  benyttet  det  i  dets  simplere  Form  til  Minde- 
støtter: den  bekendteste  af  dem,  Rernstorlf-Obelisken,  er  ovenfor  omtalt. 
Desuden  finder  man  blandt  Wiedewelts  efterladte  Tegninger  (i  Kunst- 
akademiet) Ideer  til  større  Obelisk-Kompositioner,  der  tydelig  nok  netop 
ere  tænkte  som  Monumenter  for  Landbo-Reformerne.  En  af  dem  er  her 
gengivet  i  Omrids  (Fig.  118).  En  nøgen  Kvinde  afslører  en  Obelisk,  bedækket 
med  en  Art  Landbo-Hieroglyfer  af  Kunstnerens  egen  Opfindelse:  Hakker, 
Spader,  Leer,  Plejler,  Rikuber,  Tønder,  Skibe,  Regnorme,  Køer  o.  s.  v.: 
Meningen  skal  vel  være,  at  det  er  »Sandheden«  eller  »Visdommen«,  som 
afslører  Landøkonomiens  Gaader,  —  et  snurrigt  Exempel  paa  en  vis 
kunstnerisk  Mystik  fra  Oplysningstiden,  som  Wiedewelt  forresten  ingen- 
lunde var  ene  om.   Hvad  Hieroglyfer  virkelig  var,  vidste  dengang  hverken 

*  For  Retfæt  dighedens  Skyld  kunde  der  dog  gøres  opmærksom  ])aa,  at  store  mono- 
lithe  (af  et  enkelt  Stenstjiike  udførte)  Arbejder  gennem  hele  Historiens  Forløb  have 
været  karakteristiske  for  despotiske  Regeringsforhold,  af  den  simple  Grund,  at  de  have 
krævet  Trællearbejde  efter  en  storartet  Maalestok.  Det  er  Riger  som  det  gamle  ægyptiske, 
til  Dels  ogsaa  som  det  romerske  i  Kejsertiden  eller  det  moderne  russiske,  der  have  ud- 
mærket sig  ved  Forkærlighed  for  store  monolithe  Værker.  Derimod  er  denne  Slags 
Arbejde  ikke  karakteristisk  for  den  skønne  græske  Kunst  i  Oldtiden.  Den  vilde  derfor 
ogsaa  fra  et  politisk  Synspunkt  ikke  egne  sig  godt  for  et  Monument  til  Ære  for  Almuens 
Frigivelse. 

Fig.  119.    Fraii^ois  Anguier:  Gravmæle  over 
Hertugerne  af  Longueville. 

Obeliskformen  er  omgiven  af  alle 
Maade,  at  man  ved  Synet  af  det,  t 


han  eller  nogen  anden;  des  bedre 
kunde  man  lave  nye  og  lægge  alle- 
haande  dybsindige  Tanker  ind  i  dem. 
Om  Wiedewelt  i  denne  Tegning  har 
givet  et  Udkast  til  Bernstorff-Støtten 
eller  til  det  store  Folkemonument, 
kan  vel  ikke  siges  med  Sikkerhed; 
men  sandsynligvis  har  han  dog 
tænkt  paa  det  sidste ,  eftersom  han 
—  i  Fantasien  —  har  været  saa 
overdaadig  med  Anvendelsen  af  kost- 
bart Materiale,  at  Omkostningerne 
langt  vilde  overstige  de  Bernstortf- 
ske  Bønders  Evne.  Obelisken  skulde, 
som  en  Paaskrift  viser,  være  af  et 
helt  Stykke  Granit,  Fodstykket  lige- 
ledes af  Granit,  Figuren  af  hvidt 
italiensk  Marmor,  Klædet  af  Porfyr, 
den  ægyptiske  Løve  forneden  af 
Basalt,  Inskriptionen  og  Ankeret  af 
»korinthisk  Metal«  [Bronze].  En  an- 
den Tegning  af  Wiedewelt  nærmer 
sig  langt  mere  til  Frihedsstøttens 
Komposition,  saaledes  som  den  til 
Slutningen  blev;  dog  maa  det  ind- 
rømmes, at  den  endelige  Redaktion 
af  Monumentets  Form,  som  skyldes 
Abildgaard,  ubetinget  er  heldigere. 

Til  det  nærmeste  Forbillede  for 
denne  Komposition  synes  man  at 
have  valgt  et  ældre  fransk  Monu- 
ment i  Paris.  Jeg  siger  udtrykkelig: 
det  nærmeste  Forbillede  —  ikke  det 
eneste;  thi  da  vore  ledende  Kunstnere 
paa  hin  Tid,  ikke  alene  Abildgaard, 
men  ogsaa  Harsdorff  og  Wiedewelt, 
vare  fortrolige  med  Monumenterne 
baade  i  Rom  og  i  Paris,  kan  deres 
Fantasi  umuligt  have  været  udeluk- 
kende bundet  til  et  enkelt  Forbillede. 
Men  i  hvert  Fald  kendte  de  fra  Pa- 
ris et  meget  smukt  Monument,  hvor 
goriske  Hjørneligurer  paa  en  saadan 
il  Trods  for  nogen  Forskel,  ikke  kan 

holde  Erindringen  om  vor 
Frihedsstøtte  borte.  Det 
er  Gravmælet  over  Her- 
tugerne af  Longueville, 
udført  (rimeligvis  mellem 
Aarene  1663  og  1669)  af 
Francois  Anguier.  Det 
havde  oprindelig  sin  Plads 
i  et  Kapel  i  Celestinerkir- 
ken  i  Paris  —  og  der  have 
ogsaa  vore  Kunstnere  set 
det  — ;  nu  til  Dags  ser 
man  det  i  Louvre-Museet 
(Sculptures  du  moyen  åge 
et  de  la  renaissance) 

Hvad  der  bekræfter 
Formodningen  om  en  vir- 
kelig kunsthistorisk  For- 
bindelse paa  dette  Punkt, 
er  den  Omstændighed,  at 
der  i  vort  Kunstakademis 
Haandtegningsamling  (C 
Nr.  32)  findes  et  gammelt 
Foliohæfte  med  smukke 
Tegninger  og  Opmaalin- 
ger  af  enkelte  udvalgte 
franske  Gravmonumenter, 
og  deriblandt  netop  det 
Longuevilleske.  Hæftet 
stammer  fra  Wiedewelts 
Samling ;  Tegningerne  ere 
udførte  af  en  fransk  Arki- 
tekt Moutou.  Idet  vi  stille 
Afbildningerne  af  det 
franske  Monument  og  af 
vor  Frihedsstøtte  (Fig.  119 

*  Allerede  i  et  tidligere 
Skrift,  Sergei  og  Thorvald- 
sen, S.  194,  har  jeg  henpeget 
paa  det  Longuevilleske  Monu- 
ments Forhold  til  Frihedsstøt- 
ten.   Jeg  har  ogsaa  der  i  større 

Omfang  udviklet  den  Betydning,  som  den  ældre  franske  Klassicisme  eller  klassiske 
Renæssance  fra  Ludvig  den  Fjortendes  tidligere  Tid  endnu  har  havt  for  den  nye  Klassi- 
cisme i  Danmark  i  den  sidste  Del  af  forrige  Aarhundrede. 


Illlllllllllllllilllllllllliiiiiy^  I 
Fig.  120.  Abildgaard 


llil!iiilllli1llll!ll!'!!!ll!illllllMflllllM 
TirTllillIlllllHIllllllllliillillllllllllllllillllllii 
Frihedsstøtten  paa  Vesterbro. 

og  120)  ligeoverfor  hinanden  til  umiddelbar  Sammenligning,  kunne  vi 
spare  os  en  udførlig  Redegørelse  for  deres  indbyrdes  Lighed  og  For- 
skel. Sammenligningen  maa  vistnok  i  det  hele  falde  ud  til  Ære  for  det 
gamle  franske  Kunstværk;  og  havde  man  de  to  Monumenter  for  sig  i 
Original,  vilde  det  franske,  som  rigtignok  er  meget  mindre,  gøre  sig  sejr- 
rigt gældende  ved  den  smagfulde  Anvendelse  af  smukt  Materiale:  sort  og 
hvidt  Marmor  og  forgyldt  Kobber  i  Reliefferne. 

Den  Ros  fortjene  vore  Kunstnere  i  hvert  Fald:  at  have  valgt  deres 
Forbillede  med  Smag.  De  have  heller  ikke  slavisk  underkastet  sig  det; 
man  mærker  i  deres  Løsning  af  Opgaven,  at  de  tilhøre  en  Tid,  der 
stræber  efter  strængere  Gengivelse  af  de  antike  Former,  medens  det 
gamle  franske  Monument  i  Hovedsagen  endnu  tilhører  Renæssancestilen, 
der  dog  her  har  en  ualmindelig  klassisk  Holdning.  Paa  det  Longuevilleske 
Monument  forestille  Statuerne  de  fire  verdslige  Kardinaldyder:  Tapperhed, 
Klogskab,  Maadehold  og  Retfærdighed,  Allegorier,  som  ere  fremstillede 
mange  hundrede  Gange  i  Middelalderen  og  Renæssancetiden.  En  af  dem, 
»Tapperheden«,  er  fælles  for  det  franske  og  det  danske  Monument  og 
er  paa  dem  begge  karakteriseret  ved  Herkules's  Løvehud  baaret  over 
Hovedet;  dog  er  denne  Karakteristik  af  »Fortitudo«  meget  almindehg. 
Den  Maade,  hvorpaa  Statuerne  forbinde  sig  med  Postamentet,  er  i 
dekorativ  og  arkitektonisk  Henseende  vistnok  meget  smukkere  —  fastere, 
mere  sammensmeltet  —  paa  det  parisiske  Monument  end  paa  det  køben- 
havnske ;  men  den  medfører,  at  Figurerne  maa  læne  sig  til  Postamentet, 
Paa  Frihedsstøtten  ere  Figurerne  opstillede  lidt  vel  meget  som  smaa 
Brikker  udenom  den  vældige  Obelisk,  hvilket  dekorativt  betragtet  gør  en 
mere  tør  og  mager  Virkning ;  men  at  de  staa  frit  og  kun  hvile  paa  deres 
egne  Ben,  er  forøvrigt  et  Fortrin  i  Henseende  til  det  plastiske  Udtryk; 
det  hjælper  til  at  give  Skikkelserne,  hver  for  sig  tagne,  en  mere  ethisk 
og  selvstændig  Holdning.  — 

Frihedsstøtten  har  i  hundrede  Aar  været  et  ædelt  Smykke  for  Køben- 
havn, et  Minde  om  en  liøjsindet,  frisindet,  idealt-sindet  Tid,  udført  af 
en  stilfuld,  om  end  noget  aandsaristokratisk  Kunst.  Men  det  er  et 
Spørgsmaal,  om  man  har  valgt  dens  Plads  heldigt.  De  Tanker  og  den 
Aand,  som  den  udtrykker,  kræve  mere  Ro  i  Sindet  hos  Beskueren,  end 
de  kunne  vente  sig  midt  paa  den  stærkest  befærdede  Alfarvej.  Vilde 
den  ikke  have  været  bedre  stillet  lidt  til  Siden  af  Vejen ,  rolig  omgivet 
af  høje  Træer?  Man  har  maaske  oprindelig  haabet,  at  den,  stillet  lige 
midt  i  Færdselen  mellem  Bønderne,  som  søgte  til  og  fra  Hovedstaden, 
i  Tidens  Løb  vilde  blive  bedre  forstaaet  af  dem,  end  den  strax  kunde 
være.  Men  medens  Vogne  have  rullet  og  Kvæg  og  Mennesker  have 
vandret  forbi  den,  tættere  og  travlere  for  hvert  af  de  hundrede  Aar,  der 
er  gaaet,  er  det  vist  ikke  hændet  meget  tidt,  at  nogen  Betragter  har  givet 
sig  Stunder  til  en  virkelig  Tilegnelse  af  Monumentets  Form  og  Ideer. 
Under  stærk  Færdsel  bliver  Opfattelsen  sløv  og  spredt.   Og  nu  til  Dags, 

da  Sporvogne  og  Jernbaner  ere  komne  til,  er  Færdselen  bleven  saa 
travl  udenom,  at  man  næsten  kan  sige,  at  Frihedsstøtten  staar  godt 
gemt  midt  i  den.  Man  ser  jo  nok,  at  den  er  der  —  men  hvad  er  det 
egentlig  for  en  gammel  Ting? 

STATUETTEN  AF  JOHANNES  EWALD.  (1883). 

En  kunstnerisk  Fremstilling  af  Johannes  Ewalds  Skikkelse,  hidrørende 
fra  hans  Samtid,  turde  forud  være  anbefalet  til  Opmærksomhed.  Den  Sta- 
tuette, eller  maaske  rettere  Statueskizze,  som  her  er  afbildet  (Fig.  121),  har 
hidtil  uden  Tvivl  været  ukendt  for  det  danske  Publikum.  Den  findes  dog 
omtalt  i  et  bekendt  Skrift,  M.  Hammerichs  »Ewalds  Levned«  (Kjøben- 
havn  1861),  i  et  Tillæg  (S.  148),  som  handler  om  Portrætterne  af  Ewald. 
Efter  at  have  nævnet  blandt  plastiske  Portrætter  Stanleys  Buste,  som  nu 
er  almindelig  bekendt  og  udbredt  i  Afstøbninger,  og  en  anden  Buste  af  Hart- 
mann Beeken,  som  nu  synes  forsvunden,  siger  Hammerich  :  »Endelig  er  der 
en  Statuette  af  Ewald  i  Lænestol  med  Puder  i,  i  en  lidende  Stilling;  en 
Afstøbning  af  den  har  tilhørt  Arkitekten  Prof.  Magens  og  er  nu  i  mit  Eje.« 

Naar  Hammerich  arbejdede  paa  en  Bog,  var  han  saa  opfjddt  af  sit 
Foretagende  og  saa  ivrig  for  alt,  hvad  der  knyttede  sig  til  det,  endog  det 
mindste,  at  hans  varme  Interesse  for  Sagen  gik  over  til  hans  Bekendt- 
skabskreds i  vidt  Omfang.  En  saadan  smittende  Enthusiasme  medfører 
af  sig  selv,  at  allehaande  halvglemte  Oplysninger  og  Genstande  atter 
drages  frem  for  Lyset.  Saaledes  er  det  gaaet  med  denne  Statuette,  som 
Hammerich,  dengang  han  gjorde  Forstudier  til  sin  Bog,  fik  til  Foræring 
af  Kammerherreinde  Falbe,  til  hvem  den  var  gaaet  i  Arv  fra  J.  B.  Magens, 
der  fra  1799  til  sin  Død  1814  var  Professor  ved  Kunstakademiet.  Saa- 
ledes er  det  ogsaa  gaaet  med  et  Par  gamle  Portrætter,  smaa  Oliemalerier,, 
af  Thomas  Kingo  og  hans  Hustru,  der  ligeledes  kom  i  Hammerichs  Eje. 
Efter  hans  Død  har  hans  Enke,  Fru  Anna  Mathea  Hammerich  paa  Ise- 
lingen,  i  Erkendelsen  af,  at  slige  smaa  Minder  om  vore  store  Mænd  bør 
være  almindelig  tilgængelige,  foræret  baade  Ewaldstatuen  og  de  Kingoske 
Portrætter  til  det  nationalhistoriske  Museum  paa  Frederiksborg. 

Til  Text  for  Afbildningen  vil  jeg  endnu  kun  med  et  Par  Ord  gøre 
Rede  for,  hvad  man  har  i  denne  14  Tommer  høje  Figur,  der  kun  er 
bevaret  i  det  skrøbelige  Gibs,  som  fra  gammel  Tid  af  har  modtaget  en 
ikke  videre  forskønnende  mørk  Overmaling,  der  maaske  skal  forestille 
Bronzering. 

Som  et  egentligt  Portræt  —  endog  kun  et  skizzeret  Portræt  —  af 
Ewald  kan  Statuen  næppe  opfattes.  Hverken  Hovedet  eller  den  øvrige 
Figur  har  et  saadant  Præg  af  Individualitet,  som  kunde  tyde  paa,  at 
Kunstneren  har  havt  noget  nøjere  Kendskab  til  den  berømte  værkbrudne. 
Han  har  —  maaske  først  efter  Digterens  Død  —  følt  sig  greben  af  Tanken 
om  denne  Forening  af  Hjertets  og  Aandens  Lys  og  Legemets  Elendighed 

og  har  saa  udtrykt  sin  Forestilling  i  de  Former,  som  han  ifølge  sin 
kunstneriske  Udvikling  havde  inde.  Det  er  et  Billede  af  Ewald  som 
historisk-poetisk  Skikkelse  af  samme  Art  som  de,  L.  Hasselriis  og  C.  Peters 
i  vore  Dage  have  udført;  dets  historiske  Fortrin  beror  kun  paa,  at  Kunst- 
neren i  alt  Fald  kan  have 
set  Ewald.  Men  Figuren  er 
skizzeret  med  Aand  og  Dyg- 
tighed og  mangler  ikke,  uag- 
tet den  hlle  Maalestok,  et 
vist  Præg  af  Storhed. 

Hvem  denne  samtidige 
Kunstner  har  været,  derom 
gives  der  ikke  længer  nogen 
Tradition;  og  Statuen  selv 
bærer  intet  Navn  eller  Mærke. 
Jeg  for  min  Del  vilde  ikke 
vove  at  gætte  blandt  de  mange 
samtidige  af  Ewald,  der 
kunde  have  udført  en  Sta- 
tuette af  ham;  men  jeg  kan 
dog  ikke  tilbageholde  det 
meget  bestemte  og  positive 
Indtryk,  som  Statuen  baade 
tidligere  og  senere  har  gjort 
paa  mig,  af  at  hidrøre  fra 
Nicolai  Abildgaard.  Det 
er  bekendt  nok,  at  denne 
betydelige  Maler  —  der  be- 
vislig stod  Magens  særdeles 
nær  —  ogsaa  gav  sig  af  med 
at  modellere.  Weilbach  an- 
fører i  sit  Kunstner-Lexikon  en  Tradition  om,  at  han  skal  have  ment  om 
sig  selv,  at  han  kunde  have  drevet  det  videre  som  Billedhugger  end  som 
Maler,  og  meddeler,  at  hans  Familie  længe  bevarede  modellerede  Skizzer 
fra  hans  Haand.  Hvad  der  i  denne  Figur  især  saa  bestemt  leder  Tanken 
hen  paa  Abildgaard,  er  den  lange,  mægtige  Legemsbygning,  der  maaske 
mere  har  lignet  Abildgaard  selv  end  Ewald,  og  en  vis  melankolsk  og 
storladen  Stemning,  som  vel  halvvejs  stammer  fra  Studiet  af  Michelangelo, 
men  som  Abildgaard  dog  gav  et  Præg  af  sin  egen  Ejendommelighed. 
Sikkerlig  har  Michelangelos  berømte  Statue  af  Lorenzo  de'  Medici  (»il 
Pensiero«)  foresvævet  den  Kunstner,  der  har  gjort  Figuren.  Det  var 
ligesaa  lidt  Abildgaards  som  Michelangelos  Fag  at  gøre  egentlige  Por- 
trætter; de  vare  begge  to  afgjort  Idealister  og  skabte  Stemningsfigurer  i 
friere  Former. 


Fis.  121 


Abildgaard?:  Statuette  af  Johannes  Ewald. 
Frederiksborg-Museet. 

TRE  UTRYKTE  BREVE  FRA  THORVALDSEN.  (1890). 


De  to  hidtil  utrykte  —  skønt  som  det  senere  vil  ses  —  ikke  aldeles 
upaaagtede,  Breve  fra  Thorvaldsen,  fra  1810  og  1811,  som  her  meddeles 
først,  ere  mig  overladte  til  Offentliggørelse  af  Assistent  i  Rigsarkivet, 
Hr.  Cand.  mag.  Gerh.  Hornemann  og  tilhøre  Hr.  Postmester  Kali. 
De  ere  skrevne  til  Etatsraad  West,  som  den  Gang  opholdt  sig  i  Paris, 
men  forinden  havde  levet  i  længere  Tid  i  Rom.  West  var  en  dannet 
Kunstelsker,  som  ved  sin  kort  efter  paafølgende  Død  efterlod  sig  en  Sam- 
ling gamle  Malerier,  fra  hvilken  den  kgl.  Malerisamling  fik  meget  smukke 
og  kostbare  Forøgelser.  Han  havde  i  Rom  gjort  Bestilling  hos  Thor- 
valdsen paa  den  Marmorbuste  af  Thorvaldsen  selv,  i  Hermeform  og  lidt 
over  naturlig  Størrelse,  som  senere  kom  i  Kunstakademiets  Eje  og  endnu 
findes  paa  Charlottenborg.  Strængt  taget  ere  Thorvaldsens  Breve  kun 
at  betragte  som  egenhændige  Tilføjelser  af  Kunstneren  til  Breve  til  West 
fra  Maleren  C.  F.  Høyer,  der  paa  denne  Tid  boede  i  Rom  i  fortrolig 
Omgang  med  Thorvaldsen.  Paa  hvert  af  Arkene  fylder  Høyers  Brev  de 
tre  første  Sider,  Thorvaldsens  kun  den  sidste.  Brevenes  Dateringer  hid- 
røre ligeledes  fra  Høyer  og  angaa  hans  Breve  og  ikke  Thorvaldsens 
Tilføjelser,  som  først  ere  skrevne  senere,  maaske  temmelig  lang  Tid 
bagefter. 

I. 

Rom.  den  S.  December  iSlO. 

Kiæreste  Hr.  Etatzraad!  Jeg  tilføyer  nogle  Linier  i  Hr.  Høyers  Brev 
—  for  at  bevidne  Dem  min  Agtelse,  som  jeg  immer  bærer  for  en  sand 
Patriot  og  for  at  lykønske  Dem  til  Deres  Forening  med  Deres  agtvær- 
dige Ven  —  og  da  jeg  er  overbeviis  om  Deres  utrættelige  Iver  for  en 
hver  god  Sags  Fremme,  saa  beder  jeg  Dem  paa  det  venskabeligste  her 
ved,  at  De  paa  det  Kraftigste  tager  sig  af  Hr.  Høyers  Sag  —  De  kiænder 
den  til  fulte  jeg  behøver  ikke  at  sige  —  mere"^.  —  Fra  Baronesse  Schu- 
bart**  har  jeg  faaet  Brev  hun  tilmælder  mig  at  hendes  Mand  har  af 

*  I  det  Brev  fra  C.  F.  Høyer,  som  gaar  forud  for  Thorvaldsens  paa  samme  Ark  Papir, 
anmoder  Høyer  West  om  at  være  hans  Talsmand  ved  Akademiet  i  København,  der  med 
Hensyn  til  hans  Hjemrejse  stiller  Fordringer,  som  H.  finder  urimelige. 

**  Om  den  danske  Ministerresident  ved  Pavehoffet  Baron  Schubarts  og  hans  Hustrus 
venskabelige  Forhold  til  Thorvaldsen  indeholde  som  bekendt  Thieles  biografiske  Værker 
rigelige  Oplysninger. 

Kongen  faaet  Tilladelse  til  at  reise  hjem  til  Foraaret  —  men  fra  ham 
selv  har  jeg  ikke  havt  Brev  og  altsaa  ikke  endnu  erholdt  Bogen.  Hvad 
mig  selv  angaaer  saa  lever  jeg  ved  det  gamle  og  paa  nogen  forkiølelse 
nær  befinder  mig  vel  —  Jeg  har  været  inviteret  at  concurere  til  at  giøre 
Dronningen  af  Prøysens  Monument  men  da  jeg  ikke  skytter  om  at  con- 
curere har  jeg  afslaaet  Samme*  —  De  Commissioner  De  har  beæret  mig 
med  skal  jeg  saa  snar  mulig  med  Fornøyelse  forrette.  Hr.  Etatzraaden 
kiænder  mig  at  være  en  Hader  af  at  skrive  og  en  Elsker  af  at  modtage 
Breve;  jeg  haaber  der  for  og  formeddelst  Deres  Godhed  for  mig  at  De 
undskylder  mig  mit  Brevs  Korthed  og  derhos  at  De  fornøyer  mig  snar 
med  gode  Efterretninger  fra  Dem  selv  Deres  Ven**  og  hvad  De  veed 
der  interesserer  mig.  Lev  vel  lev  vel!  med  sand  høyagtelse  og  Venskab 
Deres  hengivnest  ^_  Thorvaldsen. 


H. 

Rom  d.  13de  Mrt.  1811. 

Høytærede  Hr.  Etatzraad! 

Deres  kiære  Brev  har  jeg  med  sand  fornøyelse  modtaget  da  jeg  deraf 
seer  at  Deres  befindende  gode  Hr.  Etatsraad  er  merkkelig  bedre  som 
altiid  vel  glæde  mig  usigelig  at  hiøre  det  gaaer  Dem  Vel.  Ifølge  Deres 
siste  Brev  erfarer  jeg  at  De  ønsker  at  see  Tiiden  an,  før  de  beslutter: 
noget  afsendt  fra  Rom  —  hvilket  jeg  finder  meget  rimelig  —  Jeg  har 
saaledes  i  Betragtning  af  Tiider  -  og  Omstændighederne  solgt  for  billig 
Pris  Figurerne  som  De  veed  jeg  havde  tilbudet  Commissionen  for  Slots- 
Bygningen  i  Kjøbenhavn  —  og  tilhører  nu  Prins  Putbus***.  Jeg  har 
den  senere  Tiid  havt  den  Fornøyelse  at  bidrage  til  Hr.  Rauchs  lykke, 
ved  det  at  jeg  i  mit  Brev  til  Kongen  af  Prøysen,  angaaende  Indbydelsen 
til  Dronningens  Monument,  yttrede:  at  jeg  fandt  det  var  ubillig  at  paa- 
tage mig  et  Saadant  Arbeide,  da  han  selv  havde  egen  Lands  dugelige 
Kunstnere  —  Ifølge  heraf  har  Hr.  Rauch  faaet  benævnte  Arbejde  f.  løv- 
rigt hvad  mig  angaaer  saa  lever  jeg  ved  det  gamle  og  moerer  mig  for- 
nærværende Tiid  med  at  modellere  en  Amor  f  f.  Jeg  har  vildet  bragt  den 
gode  Hr.  v.  Smithen  til  Pre.  Boniatofchy fff  men  han  er  endnu  ikke  kom- 

*  Denne  Sag  omtales  nærmere  nedenfor. 
**  Hvem  denne  agtværdige  Ven  har  været,  kan  ikke  oplyses. 
***  Se  Thiele,  Thorvaldsen  i  Rom,  I,  170. 
t  Om  denne  Sag  mere  nedenfor, 
tt  Talen  kan  næppe  være  om  andet  end  om  den  Statue  af  Amor,  der  holder  Sommer- 
fuglen med  højre  Haand  og  Pilen  i  den  sænkede  venstre,  som   er  afbildet  hos  Thiele: 
Den  danske  Billedhugger  B.  Thorvaldsen,  I.  Tab.  L.    Af  denne  Figur  findes  intet  Exemplar 
i  Museet.    Jvf.  Thiele,  Thorvaldsen  i  Rom,  1.135  og  min  Bog,  Sergei  og  Thorvaldsen  177. 

ttt  Ikke  at  forvexle  med  den  berømte  Josepli  Poniatowski,  der  faldt  ved  Leipzig,  og 
hvis  Monument  Thorvaldsen  senere  udførte.  Her  menes  formodentlig  Fyrst  Stanislaus 
Poniatowski,  som  boede  i  Rom. 

men  tilbage  —  Sig'  Antonino  og  Palmaroli  lever  vel  og  lader  Dem  paa 
det  forbindtligste  helse.  Efter  seneste  Efterretning  fra  Baron  Schubart 
hedder  det:  at  han  den  15d  Apl  reiser  til  Dannemark;  hans  Secretaer 
Sig^  Olento  og  den  lille  Frederico  Zoéga  reiser  med  —  han  agter  i  August 
at  komme  ingen  [!]  til  Italien.  Efter  Deres  sædvanlige  Bestemthed  og 
Mod  varer  det  rimelig  ikke  længe  før  Hr.  Etatzraaden  begiver  sig  paa 
Hiemreisen  —  og  vel  jeg  da  ønske  at  De  ved  Deres  Ankomst  til  Fædrene- 
landet maa  have  lige  saa  meget  Lykke  som  De  immer  har  den  Virk- 
somhed, til  at  befordre  Konstens  Fremme  —  Jeg  takker  Dem  mange 
Gange  for  Deres  meget  underholdende  interessante  Breve  —  Gid !  De 
bestandig  leve  Vel  ønsker  Deres  ganske  hengivne 

Albert  Thorvaldsen. 

Som  bekendt  skal  Thorvaldsen  have  sagt,  at  han  hellere  vilde  hugge 
to  Buster  af  Marmor  end  skrive  ét  Brev.  For  at  forstaa  Braadden  i 
denne  Ytring  maa  man  erindre,  at  det  netop  var  ham  et  vanskeligt  og 
ængsteligt  Arbejde  at  hugge  Buster  i  Marmor:  havde  han  villet  betegne, 
hvad  der  faldt  ham  let  og  var  ham  kært,  saa  havde  han  nævnt  at  mo- 
dellere, for  Exempel  et  lille  Relief.  Det  er  da  heller  intet  Under,  at  den, 
som  læser  hans  Breve,  og  endnu  mere  den,  som  udgiver  og  kommen- 
terer dem,  en  Gang  imellem  udbryder:  Aa,  gid  det  var  et  lille  Relief  i 
Stedet  for  et  Brev!  I  sine  plastiske  Arbejder  aabenbarer  han  sig  fra  den 
lyseste  og  skønneste  Retside;  i  hans  Breve  lære  vi  ham  vistnok  aldrig 
at  kende  anderledes  end  paa  Vrangen.  Hans  Orthografi  vil  jeg  nu  slet 
ikke  tale  om  for  ikke  at  lægge  mere  Ved  til  den  orthografiske  Fanatisme, 
hvis  Larm  i  den  sidste  Tid  har  genlydt  i  vor  Nation  ligesom  fordum  de 
dogmatiske  Stridigheder  i  B^^zanz.  Hans  Orthografi  er  maaske  endog 
bedre  end  sit  Rygte.  Det  er  overhovedet  ikke  imod  Brevskrivningens 
Regler,  at  Thorvaldsen  synder;  tværtimod:  han  overholder  dem  altfor 
godt.  De  fleste  af  hans  Breve  —  og  det  gælder  ogsaa  de  her  meddelte 
—  bestaa  for  største  Delen  af  epistolarisk  Fyldekalk,  den  Slags  banale 
Floskler,  som  anses  for  at  »høre  sig  til«.  Hvad  der  ellers  kan  gøre  Læs- 
ningen af  Breve  interessant:  en  vis  umiddelbar  Friskhed,  et  personligt 
Liv  i  Udtryk  og  Meddelelse,  mangler  aldeles  i  Thorvaldsens ;  hans  Brev- 
stil er  ikke  mere  personlig  end  en  Lektie  af  Talemaader,  bestemte  for 
Børns  elementære  Opdragelse  til  Selskabslivet. 

Thorvaldsen  var  i  venskabelig  Omgang  ikke  indesluttet  eller  ord- 
knap; han  har  endog  havt  en  vis  Genialitet  i  Brugen  af  Ordet.  Der 
faldt  smaa  Epigrammer  ud  fra  hans  Mund  i  lakonisk  Stil  og  tillige 
krydrede  med  attisk  Salt,  Ytringer,  som  forenede  Visdom  og  Naivetet 
ligesom  fra  en  forhomerisk  Tidsalder.  Men  naar  han  fik  en  Pen  i 
Haanden ,  var  der  intet  længer  tilbage  af  den  store  og  sjældne  Mand : 
det  faldt  ham  slet  ikke  ind,  at  man  kunde  skrive,  som  man  talte.  Dette 
har  uden  Tvivl  staaet  i  Forbindelse  med  den  Varsomhed  og  Mistænk- 

somhed  i  allehaande  verdslige  Forhold,  som  tidlig  fremtraadte  hos  ham. 
Han  var  ligesaa  forsigtig  med  det  skrevne  Ord  som  en  Almuesmand, 
der  vel  vogter  sig  for  at  give  noget  skrevet  fra  sig,  som  han  bagefter 
kan  faa  Fortræd  af.    Hans  Ven  Ludvig  Bødtchers  skælmske  Vers: 

Der  er  i  Blæk  en  sælsom  Magt 
Som  gør  selv  Lucifer  forsagt,  — 

synes  at  kunne  gælde  om  ham.  Hans  kloge  og  lyse  Aand  har  meget 
vel  indset,  at  han  paa  dette  Punkt  var  saa  teknisk  ubehjælpsom,  at  en 
Skoledreng  kunde  spille  Mester  imod  ham;  og  han  har  da  fundet  det 
bedre  rent  at  sige  Pas  —  saa  vidt  som  han  da  kunde  faa  Lov  dertil  af 
en  Samtid,  der  netop  drev  en  uhyre  Luxus  med  Brevskriveri. 

Men  det  hjælper  ikke:  naar  man  er  Thorvaldsen,  maa  ens  Breve 
alligevel  frem,  endog  trods  Folks,  som  have  langt  mere  Anlæg  til  at  føre 
Pennen.  Der  findes  altid  et  eller  andet  for  Kunstens  Historie  i  dem. 
Det  vigtigste  i  de  her  aftrykte  Breve  er  de  Ytringer ,  som  forekomme  i 
dem  begge,  om  Oprindelsen  til  et  meget  berømt  Monument:  Rauchs  lig- 
gende Marmorfigur  af  Dronning  Louise  af  Preussen  i  Mausoleet  i  Charlotten- 
burgs  Park  ved  Berlin,  et  Værk,  som  idelig  ses  og  beundres  af  en  Mængde 
rejsende  ogsaa  fra  Norden  og  dyrkes  som  en  Helligdom  i  den  stor- 
mægtige Hohenzollernske  Slægt.  Noget  hidtil  ukendt  Faktum  om  denne 
Sag  lære  Brevene  os  vel  ikke;  men  de  give  nye  Bidrag  til  Opfattelsen 
af  Thorvaldsens  Forhold  til  Sagen,  der  har  en  ikke  ringe  Interesse.  Og 
det  kan  ikke  nægtes,  at  hans  Breve  ogsaa  her  vende  Vrangsiden  af  ham 
frem:  de  berøve  ham  som  Menneske  en  Ros  for  opofrende  Handlemaade 
i  denne  Sag,  som  han  hidtil  har  nydt,  saavidt  mig  bekendt,  ubestridt 
og  som  endog  har  genlydt  i  de  seneste  Aar.  Ak,  havde  det  blot  været 
to  Relieffer,  der  vare  fundne,  i  Stedet  for  to  Breve!  Dog  maa  det  strax 
bemærkes,  at  der  ikke  oplyses  noget,  som  egentlig  kan  lægges  Mesteren 
til  Last;  det  er  blot  en  Legende  om  en  ædel  Daad,  der  vejres  bort. 

Sagen  forholder  sig  saaledes: 

Da  den  berømte  Dronning  Louise  af  Preussen  var  død  i  Juli  Maa- 
ned  1810,  lod  Enkemanden,  Kong  Friedrich  Wilhelm  III  Christian  Rauch 
først  udføre  en  Marmorbuste  af  Dronningen  til  hendes  Monument.  Rauch, 
som  i  sin  Ungdom  havde  været  Kammerlakaj  hos  Dronning  Louise,  var 
nu  en  Mand  paa  33  Aar  og  allerede  en  udviklet  Kunstner;  han  levede 
i  Rom  i  venskabelig  og  fortrolig  Omgang  med  Thorvaldsen ,  som  var 
7  Aar  ældre  og  langt  mere  navnkundig.  Da  Rauchs  Buste  var  sendt  til 
Berlin,  fattede  Kongen  imidlertid  en  anden  Beslutning  om  Monumentet: 
han  vilde  lade  Dronningens  Skikkelse  udføre,  liggende  ovenpaa  Sarko- 
fagen, slumrende,  i  Overensstemmelse  med  den  bekendte  Tradition 
fra  Middelalderen  og  Renæssancen.  Men  denne  Opgave  paatænkte  han 
i  Begyndelsen  ikke  at  overdrage  til  Rauch;  han  vilde  have  berømtere 
Kræfter  dertil  og  befalede  sin  Minister  Wilh.  von  Humboldt  at  indbyde 

Canova  og  Thorvaldsen  til  at  deltage  i  en  Konkurrence  om  den.  Thor- 
valdsen undslog  sig  imidlertid  for  at  modtage  denne  Ære. 

Man  har  endnu  Koncepten  til  hans  Svarskrivelse  til  Humboldt,  da- 
teret 12.  November  1810  (Thiele,  Thorvaldsen  i  Rom,  I.  166  f.).  Den 
er  naturligvis  affattet  paa  Tysk  af  en  eller  anden  hjælpsom  Haand,  men 
udtrykker  Kunstnerens  Anskuelse  om  Sagen.  Han  giver  her  to  Grunde 
for  sit  Afslag:  for  det  første,  at  Kongen  af  Preussen  selv  har  Kunst- 
nere i  sin  Tjeneste,  der  ere  denne  Opgave  voxne  —  han  har  herved 
maaske  tænkt  særlig  paa  Rauch,  men  nævner  ham  ikke  — ;  for  det 
andet,  »at  han  (Thorvaldsen)  aldrig  har  indladt  sig  paa  at  gøre  Teg- 
ninger til  et  Arbejde,  naar  det  ikke  allerede  var  bestilt  og  paabegyndt« 
—  det  vil  altsaa  sige,  a.t  han  overhovedet  ikke  indlader  sig  paa 
at  konkurrere.  »Thi  —  fortsætter  han  —  en  én  Gang  indsendt  og 
approberet  Tegning  vilde  bestandig  hindre  mig  i,  ved  Anlægget  af  Ar- 
bejdet i  stor  Maalestok,  trods  min  bedre  Overbevisning  at  foretrække 
noget  skønnere  og  bedre  for  ej  at  komme  i  Strid  med  den  godkendte 
Tegning«.  Hvis  ikke  disse  to  Grunde  havde  været,  vilde  han  naturligvis 
med  Fornøjelse  have  modtaget  Kongens  saa  ærefulde  Opfordring  og  der- 
ved opfyldt  Ministerens  Ønske  osv.,  osv. 

I  Modsætning  til  denne  officielle  Skrivelse  er  det  kort  efter  følgende 
Brev  til  West  af  8de  December  1810  (se  ovenfor)  at  betragte  som  en  rent 
fortrolig  og  uforbeholden  Meddelelse,  saa  meget  mere  som  den  Ven, 
han  skriver  til,  aldeles  intet  har  at  gøre  med  Sagen  og  er  langt  borte 
baade  fra  Rom  og  Berlin.  Her  angiver  han  ingen  anden  Grund  for  sit 
Afslag  end  den,  at  han  »ikke  skøtter  om  at  konkurrere«.  Det  kan 
ikke  undgaa  nogen  agtpaagivende  Læsers  Opmærksomhed,  at  det  næste 
Brev  til  West,  af  13de  Marts  1811,  vel  ikke  strængt  taget  siger  det  tidligere 
imod,  men  at  det  dog  vender  en  ganske  anden  Side  af  Sagen  frem:  han  har 
havt  den  Fornøjelse  at  bidrage  til  Ranchs  Lykke,  idet  han  i  sit  Brev  til 
Kongen  (eller  hans  Minister)  havde  ytret,  at  han  fandt  det  ubilligt 
at  paatage  sig  et  saadant  Arbejde,  da  Kongen  havde  egen 
Lands  duelige  Kunstnere.  Og  denne  Side  af  Sagen  synes  unægtelig 
at  være  den  eneste,  som  Rauch  har  faaet  at  se.  Rauch  skriver  nemlig 
6te  April  1811  til  J.  L.  Lund  (den  danske  Maler):  »aus  Freundschaft 
undseltenerDelikatesse  sch  lu  g  (Thorvaldsen)  dieganzeSache 
ab;  all  s  o  rein  riicksicht  1  ich  auf  mich«.  Det  kan  ikke  nægtes,  at 
denne  meget  idealistiske  Anskuelse  af  Thorvaldsens  Bevæggrunde  lige- 
frem strider  imod  Thorvaldsens  egen  Udtalelse  til  West  i  hans  første 
Brev.    Men  da  hans  Ord  ikke  have  været  tilstrækkelig  kendte  *,  er  denne 

*  Rent  ukendte  have  de  dog  ikke  været.  Thiele  (Thorv.  i  Rom,  I,  175)  meddeler 
et  Brudstj^kke  af  en  Koncept  til  det  andet  af  de  her  meddelte  Breve  til  West  og  tilføjer 
i  en  Note  den  Passus  af  første  Brev,  som  handler  om  denne  Sag.  Men  besynderlig  nok 
antager  Thiele  Koncepten  til  det  første  Brev  for  at  være  en  anden  —  altsaa  forkastet  — 
Koncept  til  det  andet  Brev.    For  at  forstaa  Sagen  rigtig  er  det  netop  af  Betydning  at 

Anskuelse  bleven  staaende  ved  Magt  som  gældende  Sandhed  og  gentaget 
flere  Steder  i  temmelig  rørende  Udtryk.  Endnu  i  1887  anfører  L.  v.  Ur- 
lichs  Thorvaldsens  Færd  ved  denne  Lejlighed  som  Bevis  for,  at  han 
uden  Misundelse  ydede  ogsaa  selvstændige  Kunstnere  sin  Bistand*. 

Det  er  nu  ikke  vanskeligt  at  forstaa,  at  Kong  Friedrich  Wilhelms 
Opfordring  til  Konkurrence  aldeles  ikke  har  kunnet  være  tillokkende  for 
Thorvaldsen.  Man  maa  stille  sig  Situationen  for  Øje,  som  den  faktisk 
var,  og  ikke  betragte  den  i  Belysning  af  Eftertiden.  Han  skulde  konkur- 
rere med  Canova,  der  var  13  Aar  ældre  end  han,  og  langt  tidligere  ud- 
viklet som  Kunstner,  og  som  dog  endnu  stod  i  sin  kraftigste  Manddom. 
Og  hvad  var  Thorvaldsen  selv  i  Aaret  1810?  —  En  Mand,  der  havde 
udført  nogle  —  ikke  mange  —  skønne  Værkqr,  og  af  hvem  mange 
ventede  noget  overordentligt,  men  endnu  ikke  en  Kunstner  af  grund- 
fæstet Verdensry.  Han  havde  den  Gang  hverken  gjort  sit  Alexandertog 
eller  sin  Merkur.  Derimod  kan  man  vanskelig  gøre  sig  for  høje  Fore- 
stillinger om  Canovas  Berømmelse  og  Avtoritet  paa  denne  Tid.  Vi  have 
let  ved  bagefter  at  foretrække  Thorvaldsen;  men  vil  man  danne  sig  en 
Forestilling  om  Samtidens  Dom,  maa  Canovas  store  Forspring  i  Vædde- 
løbet tages  i  Betragtning.  Han  vilde  uden  Tvivl  have  samlet  de  fleste 
Stemmer:  at  lade  ham  besejres  i  en  Konkurrence,  dertil  hørte  der  en 
Art  af  ideelt  Mod,  som  man  allermindst  kan  vente  fra  et  Hof,  der  bindes 
af  tusinde  konventionelle  Hensyn**. 

Talen  var  desuden  om  at  udføre  en  liggende,  sovende  Skikkelse  i 
statuarisk  Form,  og  det  var  en  Opgave,  som  umulig  kunde  være  Thor- 
valdsen tilpas.  Man  behøver  kun  at  tænke  sig  en  Figur  af  denne  Art 
sat  ind  i  hans  Museum  for  at  faa  en  ganske  tydelig  Fornemmelse  af, 
hvor  lidet  den  vilde  stemme  med  Karakteren  af  hans  hele  Produktion. 
Jeg  skal  tillade  mig  i  denne  Henseende  at  henvise  til,  hvad  jeg  i  min 
Bog  om  Sergei  og  Thorvaldsen  (S.  188  ff.)  har  udviklet  om  Betydningen 
af  Ligevægten  i  Figuren  som  Hovedproblemet  for  Thorvaldsens  pla- 
stiske Kunst,  og  hans  deraf  følgende  meget  kendelige  Utilbøjelighed  til 
at  gøre  liggende  Figurer,  især  som  Statuer. 

Det  er  Grunde  nok  for,  at  han  »ikke  skøttede  om  at  konkurrere«. 
Men  der  var  en  anden  Ting,  som  han  i  Reglen  heller  ikke  skøttede  om, 

lægge  Mærke  til  Tidsafstanden  mellem  de  to  Udtalelser.  I  Henhold  til  Thieles  anf.  Bog 
179  (sign.  Noterne  175)  skulde  man  antage,  at  Thorvaldsen  først  ved  Ranchs  Brev  fra 
Berlin  af  12te  Maj  1811  havde  faaet  Underretningom,  at  Friedrich  Wilhelm  111  to  Dage 
forinden  havde  bestemt  sig  for  Ranchs  Udkast.  Men  dette  kan  ikke  forliges  med  Brevet 
til  West,  som  er  dateret  (af  Høyer^  13de  Marts  1811,  og  maa  være  skrevet  (af  Thor- 
valdsen) før  d.  15de  April. 

*  L.  V.  Urlichs,  Thorvaldsen  in  Rom.  Ans  Wagners  Papieren.  Wiirzburg  1887. 
**  Der  er  Ting,  som  tyde  paa,  at  Kong  Friedrich  Wilhelm  oprindelig  kun  har  tænkt 
at  lade  Canova  som  Samtidens  største  Billedhugger  udføre  Monumentet;  det  turde  da 
være  Humboldt,  som  har  draget  ThorA  aidsen  ind  med  i  Sagen  og  faaet  Kongen  til  at 
arrangere  en  Konkurrence.   Men  herom  kan  jeg  kun  3'^tre  Gisninger. 

nemlig  at  give  Opgaver  fra  sig,  som  kunde  fremme  hans  Ære  og  Vel- 
færd. En  Mand,  der  kendte  ham  meget  nøje,  har  udtrykt  dette  saaledes: 
»Thorvaldsen  hat  den  hosen  Grundsatz  alle  nur  moglichen 
An t råge  anzun  ehmen« 

Det  kommer  herved  an  paa,  hvorledes  man  skal  forstaa,  og  hvor- 
ledes han  selv  har  forstaaet,  hvad  der  var  ham  »muligt«;  men  for 
Resten  véd  jeg  ikke,  hvorfor  Grundsætningen  skal  stemples  som  »bos«. 
Der  er  vist  ingen  moralsk  eller  social  Lov,  som  byder,  at  en  Kunstner 
skal  afstaa  de  Opfordringer,  der  rettes  til  ham,  til  andre  Kunstnere, 
naar  han  har  en  Følelse  af,  at  han  er  dem  voxen,  og  at  de  kunne 
fremme  hans  Udvikling.  Den  Slags  Ædelmodighed  har  ingen  Lov  til  at 
forlange;  og  ganske  vist  var  denne  Dyd  —  hvis  det  ellers  er  en  Dyd  — 
ikke  Thorvaldsens.  I  det  her  omhandlede  Tilfælde  er  det  tydeligt  nok, 
at  han  ikke  har  afstaaet  andet  end  det,  han  alligevel  ikke 
har  villet  modtage.  Hvis  man  kan  bebrejde  ham  noget  i  Sagen,  saa 
er  det  alene  det,  at  han  har  fundet  sig  i,  at  det  fik  Udseende  af,  — 
eller  muligvis  selv  en  Smule  har  givet  det  Udseende  af,  —  at  han  ved 
at  henvise  Kongen  af  Preussen  til  hans  eget  Lands  Billedhuggere  gjorde 
et  Offer  for  Rauch  og  indlagde  sig  Fortjenesten  af  en  højmodig  Handling. 
Naa  Herregud!  Lad  den,  som  aldrig  har  talt  en  anden  efter  Munden, 
kaste  den  første  Sten!  Det  maa  herved  ogsaa  erindres,  at  Thorvaldsen 
ifølge  gældende  Sømmehghedsregler  aldeles  ikke  kunde  svare  Kongen 
eller  Ministeren  ligefrem,  at  han  »ikke  skøttede  om  at  konkurrere«,  men 
at  han  maatte  svøbe  sit  Afslag  ind  i  Motiver,  som  kunde  være  Kongen 
nogenlunde  behagelige. 

»Han  siger  sig  selv  imod  fra  den  ene  Dag  til  den  anden,  og  staar 
ikke  mere  ved,  hvad  han  kort  i  Forvejen  har  udtalt«,  —  saaledes  tales 
der  om  Thorvaldsen  allerede  i  denne  Periode  af  den  bayerske  Billed- 
hugger Martin  Wagner  (1773 — 1858),  en  djærv  og  solid  Personlighed, 
der  stod  ham  meget  nær  og  hele  Livet  igennem  saa  med  den  højeste 
Beundring  op  til  ham  som  Kunstner.  Wagner  kalder  ham  mistroisk, 
upaalidelig,  tvetunget.  Wagner  har  vistnok  for  det  meste  været  skarpere 
i  sin  Dom  end  Rauch  eller  H.  E.  Freund;  men  da  Freund,  som  af  alle, 
der  have  kendt  ham,  roses  som  en  ualmindelig  ren  Karakter,  omtrent 
ved  Nytaar  1828  forlod  Rom  efter  mange  Aars  Samliv  og  Samarbejde 
med  Thorvaldsen,  var  det  med  meget  bitre  Følelser  mod  Mesteren.  Thor- 
valdsen havde  grædt  sine  skyldige  Taarer  ved  Afskeden;  men  det  for- 
hindrede ikke,  at  Freund  gav  sit  Hjerte  Luft  i  et  Brev  til  Wagner,  som 
maa  have  været  meget  lidt  smigrende  for  Thorvaldsens  Karakter.  Man 
kender  ikke  direkte  Freunds  Brev;  men  man  kan  dømme  om  dets  Ind- 
hold af  Wagners  Svar,  der  er  aftrykt  i  V.  Freunds  Biografi  af  sin  Fader**. 

*  Uiiichs,  anf.  Skrift  S.  16.  Af  et  Brev  fra  J.  M.  Wagner  af  22.  Febr.  1825. 
**  Victor  Freund:  H.  E.  Freunds  Levned,  udgivet  af  H.  R.  Baumann,  Kbhvn.  1883, 
290,  147. 

»Hvad  De  siger  om  Hr.  v.  Thorvaldsen,  er  kun  altfor  sandt.  Jeg  ved  det 
kun  altfor  godt;  og,  som  De  af  tidligere  Samtaler  vel  har  kunnet  mærke, 
gør  jeg  ikke  først  nu  denne  Erfaring.  Han  er  uforbederlig;  og  hans 
Taarer  ere,  som  De  meget  rigtig  bemærker,  kun  Krokodilletaarer«.  I 
samme  Aand  dømmer  Marstrand  om  ham,  da  han  nogle  Aar  senere  gør 
hans  personlige  Bekendtskab  i  Rom.  Alle  finde  de  ham  uforlignelig  som 
Kunstner;  og  man  kan  heller  ikke  sige,  at  de  hade  ham  som  Menneske: 
de  vilde  saa  inderlig  gerne  elske  ham;  men  de  kunne  ikke  lade  være 
at  finde  ham  noget  for  vanskelig  at  holde  ud. 

Om  der  i  de  medfødte  og  nedarvede  Karakterspirer  hos  Thorvaldsen 
har  ligget  nogen  Disposition  til  de  Egenskaber,  som  hans  yngre  Kunst- 
fæller klage  over,  —  hvem  kan  vide  det?  Men  der  hører  i  hvert  Fald 
ikke  megen  Eftertanke  til  at  indse,  at  der  krævedes  et  meget  stort 
Kvantum  Kunstner-Egoisme,  for  at  hans  medfødte  kunstneriske  Evner 
kunde  realiseres  efter  den  storartede  Maalestok,  hvori  det  skete.  Det 
menneskelige  Samkvem  har  sine  Naturlove,  hvis  Herredømme  strækker 
sig  dybt  ind  over  den  individuelle  Karakter.  Man  faar  intet  for  intet, 
alting  koster  noget.  Og  det  Mirakel,  at  et  Almuesbarn  fra  en  ubetydelig 
lille  Nation  uden  kunstnerisk  Fortid  vinder  frem  til  den  første  Plads  i 
Europa,  hvor  det  gjaldt  om  at  fremstille  Menneskehedens  Ideal,  det 
koster  grumme  meget.  Ligesaa  sikkert  som  et  ualmindeligt  Pragtexemplar 
i  Planteverdenen  vil  suge  Safterne  til  sig  fra  de  omgivende  Organismer 
og  tage  Lys  og  Sol  fra  dem,  ligesaa  sikkert  vil  en  ualmindelig  mægtig 
individuel  Udvikling  paa  Menneskelivets  Omraade  kræve  sine  Ofre  fra 
Omgivelserne.  De  jamrende  Stemmer,  som  vi  hørte  ovenfor,  betyde 
ikke  andet  end  dette:  især  var  Freund  paa  mange  Maader  en  virkelig 
Martyr  for,  hvad  Thorvaldsens  Overlegenhed  krævede  for  sig.  Og  Freund 
var  dog  selv  et  meget  betydeligt  Kunstneranlæg. 

Alt  Thorvaldsens  Vrøvleri,  hans  Ubestemthed,  Uordholdenhed,  endog 
Tvetungethed  var  ham,  som  jeg  tidligere  (Sergei  og  Thorvaldsen  S.  81) 
har  udtrykt  det,  som  et  blødt,  tæt  og  sejt  Hylster,  hvori  han  instinkt- 
mæssig spandt  sit  egentlige  Kunstnerliv  og  sin  kostelige  Produktivitet 
ind.  Sligt  maatte  under  hans  Situation  til,  for  at  hans  Produktion  kunde 
gro  og  udfolde  sig  med  dens  uforlignelige  Præg  af  uforstyrret  Lyksalig- 
hed og  Livsalighed.  Han  kunde  ikke  handle  efter  Kobbersmedemester 
Smidts  Grundsætninger:  »Mit  Ord  brj^der  jeg  inte.  Vil  De  bestille  en 
Maskine  hos  mig  til  paa  Fredag,  saa  siger  jeg:  Nej  det  kan  jeg  inte; 
men  paa  Søndag  skal  den  være  færdig.  Og  naar  De  saa  kommer  paa 
Søndag,  saa  staar  Maskinen  der  fiks  og  færdig.  Saadan  har  jeg  gjort 
hele  mit  Liv,  og  saadan  vil  jeg  blive  ved«.  Det  er  visselig  gode  Grund- 
sætninger ikke  alene  for  Filistre,  men  for  alle  Mennesker;  men  det  er 
lettere  at  fyldestgøre  dem  som  Kobbersmed  i  Kannikestræde  end  som 
dansk  Billedhugger  for  hele  Europa.  — 

Det  tredje  Brev,  aftrykt  nedenfor,  er  mig  overladt  til  Offentliggørelse 

af  Ejeren,  Boghandler  O.  Wroblewski,  som  opbevarer  det  i  sin  Avto- 
grafsamling.  Det  er  stilet  til  H.  E.  Freund  og  bestaar,  som  man  ser,  af 
to  Dele:  den  første  og  største  er  —  naturligvis  efter  Thorvaldsens  Op- 
fordring —  i  hans  Navn  ført  i  Pennen  af  Ludvig  Bødtcher,  der 
under  sit  Ophold  i  Rom  trolig  hjalp  Mesteren  som  en  Slags  frivillig 
Sekretær  og  som  bekendt  indlagde  sig  den  største  Fortjeneste  ved  at 
bidrage  til  at  sikre  hans  kunstneriske  Efterladenskab  for  hans  Fædre- 
land. Kun  den  rent  personlige  Slutningshilsen  til  Freund  er  skrevet  af 
Thorvaldsen  selv.  Om  Thorvaldsens  Forhold  til  Freund,  som  ovenfor  er 
berørt,  giver  Thieles  store  biografiske  Værk  om  Thorvaldsen  mange- 
haande  Oplysninger,  naturligvis  overvejende  —  skønt  ingenlunde  en- 
sidig —  fra  Thorvaldsens  Synspunkt,  medens  Victor  Freund  i  sin  Faders 
Levnedsbeskrivelse  betragter  det  fra  den  modsatte  Side.  Dette  Forhold 
har  stor  kunsthistorisk  og  psykologisk  Interesse  og  fortjente  egentlig  en 
grundig  monografisk  Behandling. 

in. 

(Med  Bødtchers  Haandskrift:) 

Rom  d.  Ide  August  183^. 

Kjære  Hr.  Freund! 

Da  det  lader  til  at  min  Afreise  til  Danmark  endnu  drager  sig 
længere  ud,  og  der  under  disse  Omstændigheder  ere  adskjellige  Ting  i 
Hjemmet,  som  jeg  ønskede  mig  en  nøiagtig  Efterretning  om,  saa  sender 
jeg  Dem  disse  Linier  med  min  hjerteligste  Hilsen  og  med  Bøn  om  at 
De  i  saa  Henseende  venskabeligt  vil  være  mig  behjelpelig.  — 

Jeg  veed  nemlig  Ingen  til  hvem  jeg  kunde  henvende  mig  bedre  end 
til  Dem  for  at  modtage  en  omstændelig  Beretning  angaaende  mine  hjem- 
sendte Arbeiders  Skjæbne  i  Kjøbenhavn  *,  hvad  der  er  udpakket  og  hvad 
endnu  henstaaer  og  hvor?  hvad  der  har  lidt  ved  Transporten  —  kort 
sagt:  en  detailleret  Fortælling  af  det  Hele,  hvilket  De  som  min  Ven  og 
som  den,  der  kjender  Forholdene  bedst,  vilde  være  istand  til  at  give  mig. 

Foruden  dette  Andragende  beder  jeg  Dem  at  vise  mig  nok  en  God- 
hed. Min  Datters  Giftermaal**  har  næmlig  gjort  mig  det  særdeles  magt- 
paaliggende  at  indsætte  saa  hurtigt  som  inueligt  20,000  Spec:  i  National- 
banken. Jeg  har  i  den  Anledning  ført  Brevvexling  med  Hr.  Conferents- 
raad  Collin***  og  Andre  og  opskrevet  hvad  mig  tilkom  i  Hjemmet  for 

*  Korvetten  Gaiathea  havde  1833  bragt  en  stor  Ladning  af  Thorvaldsens  Arbejder 
fra  Livorno  til  Kjøbenhavn. 

**  Juledag  1832  var  Elisa  Thorvaldsen  i  Laj^bach  bleven  viet  til  Oberstløjtnant 
Paulsen. 

***  Jvf.  Thorvaldsens  Brev  til  Collin  af  26.  Oktober  1833  hos  Thiele.  Thorvaldsen  i 
Bom,  IL  497,  desuden  Collins  Indberetning  til  Frederik  VI,  sammesteds  518;  Thorvaldsens 
Brev  til  Collin  af  16.  April  1834,  525  o.  s.  v. 

leverede  Arbeider,  for  saaledes  af  Regjeringen  at  faa  denne  Sum  udredet, 
idet  jeg  tillige  androg  paa  den  Sikkerhed  Regjeringen  stedse  vilde  have 
i  mine  andre  Arbeider,  i  Tilfælde  at  mit  Tilgodehavende  blev  ringere 
end  den  omtalte  Summa,  der  desuden  forblev  i  Landet. 

Jeg  har  imidlertid  intet  bestemt  Svar  modtaget,  og  da  Tiden  er  mig 
om  at  gjøre,  beder  jeg  Dem  kjære  Ven  igjennem  Vedkommende  at  er- 
kyndige Dem  om  denne  Sags  Udfald:  jeg  ønsker  kun  et  Ja  eller  Nei, 
forat  jeg,  i  Tilfælde  at  Regjeringen  nægter  mig  mit  —  jeg  synes  billige  — 
Ønske,  selv  kan  igjennem  andre  Veie  faa  denne  Pengesag  bragt  i  Rigtig- 
hed. — 

Jeg  veed  kjære  Freund  at  De  ikke  unddrager  mig  Deres  gode  Bi- 
stand i  disse  tvende  Anliggender,  og  jeg  ønsker  mig  en  Leilighed  til  at 
vise  Dem  hvor  redebon  jeg  er  til  enhver  Gjentjeneste.  — 

(Med  Thorvaldsens  egen  Haandskrift:) 

Hr.  Bissen  reiste  fra  Rom  d.  2  Agust,  han  vil  best  kunde  fortælle 
Dem  hvorledes  det  gaaer  til  her  i  Rom.  Jeg  ønskede  at  vide  hvorledes 
det  gaaer  Dem  Gode  Ven  jeg  har  saa  lang  tiid  ikke  spørt  noget  fra  Dem. 
Gud  give  det  maatte  gaae  Dem  saa  Vel  som  det  ønskes  af  Deres  hen- 
givne Ven  „ 

Thorvaldsen 

(Med  Bødtchers  Haandskrift:) 

S.  T.  Hr.  Professor,  Billedhugger  H.  Freund. 

Efterskrift.  Det  kan  ikke  undgaa  nogens  Opmærksomhed,  hvor 
nøje  det  Thema,  som  ovenfor  er  afhandlet,  berører  den  betydningsfulde 
og  tidssvarende  Debat*  mellem  G.  Brandes  og  Høffding  om  aristokratisk 
Radikalisme.  Saa  vidt  jeg  skønner,  afgiver  Thorvaldsens  Historie  et  af 
mange  Beviser  for,  at  Aanden  i  den  Brandes-Nietzsche'ske  Theori  ingen- 
lunde var  fremmed  for  vore  Bedste-  og  Oldeforældres  Slægtled,  om  de 
end  ikke  vilde  have  vedkendt  sig  den  i  den  Nietzsche'ske  Form  eller 
akcepteret  de  Konsekvenser,  han  udleder  af  den,  og  som  vel  heller  ikke 
alle  ere  sande  Konsekvenser.  I  hvert  Fald  forekommer  det  mig  at  være 
af  højeste  Vigtighed,  at  man  fuldt  ud  vedkender  sig,  at  Livet  ikke  var 
værdt  at  leve,  hvis  Maximum  af  de  enkelte  Menneskers  aande- 
lige  Højdemaal  aftog,  alt  som  vi  kom  frem  i  Tiden.  En  Verden 
af  lutter  smaat  lykkelige  Smaamennesker,  Menneskebillinger,  udstykkede 
Mennesker  paa  udstykket  Jord  —  nej  maa  vi  være  fri!  Og  jeg  tror,  at 
der  er  al  Opfordring  til  at  takke  dem,  som  i  vor  Tid  slaa  til  Lyd  om, 
at  der  er  Fare  paa  Færde  med  den  Sag.  Cavour  skal  allerede  have  sagt, 

at  han  indsaa  nok,  at  Menneskeheden  i  mange  Maader  gik  fremad  

men  Mennesket?? 

*  i  »Tilskueren«  1890. 

Uden  at  jeg  ellers  kan  føle  Kald  til  at  blande  mig  i  en  filosofisk 
Debat,  der  vilde  ligge  over  mine  Kræfter,  vil  jeg  blot  i  Anledning  af  det 
kunsthistoriske  Fænomen,  jeg  ovenfor  har  behandlet,  tillade  mig  nogle 
Ord  om  Grundlaget  for  Betragtningen  af  et  saadant  Fænomen. 

Det  ligger  nær  at  bruge  Kunstnerpersonligheder  som  Exempler  paa 
Stormeniiesker  i  Forhold  til  deres  Gerning:  thi  i  Kunsten  vidner  Ger- 
ningen (Kunstværket)  mest  direkte  og  i  psykologisk  Henseende  fyldigst 
om  den  producerende  Personlighed:  om  hans  Følelse,  Fantasi,  Intelligens, 
altsammen  i  ét.  Ja  allevegne,  hvor  Gerningen  vidner  saaledes  om  det 
handlende  Subjekt,  er  der  noget  kunstnerisk  i  deri.  Den,  som  studerer 
Goethes  Lyrik,  studerer  med  det  samme  ret  egentlig  Goethe;  men  den, 
som  studerer  Gravitationstheorien ,  kan  ikke  siges  paa  samme  Maade  at 
studere  Newton.  Paa  kunstnerisk  Omraade  gælde  tydeligst  Brandes's 
Ord  om,  at  man  »ikke  kan  skrælle  Manden  for  hans  Livsgerning, 
Stjernen  for  dens  Straaler«.  Men  det  er  maaske  alligevel  mindre  over- 
bevisende at  tage  sine  Exempler  fi^a  Kunstnernes  Rækker,  hvad  Brandes 
i  saa  høj  Grad  gør,  fordi  i  Kunsten  ethvert  Nyttehensyn  bortfalder,  og 
fordi  derfor  mangen  vil  spørge,  om  Kunstneren  da  ikke  til  syvende  og 
sidst  vil  kunne  undværes. 

Man  kan  tage  andre  Exempler,  som  gaa  Velfærdsmoralen  langt 
nærmere  paa  Livet;  jeg  vil  nævne  en  Nutidsstorhed  som  Pasteur.  I 
hans  Livs  Virksomhed  synes  den  drivende  Kraft  tydelig  nok  at  være 
selve  Velfærdsmoralens  Grundsætning:  den  størst  mulige  Lykke  for  det 
størst  mulige  Antal.  Er  der  noget  nyttigt  Menneske,  saa  er  det  ham. 
Med  bevidst  Villie  arbejder  han  paa  at  gavne  sine  Medmennesker  i  det 
videst  mulige  Omfang:  Tusinder  af  simple  Arbejdere,  der  leve  af  Vinavl, 
eller  hvemsomhelst ,  der  bides  af  gale  Hunde,  eller  hvad  det  ellers  kan 
være.  Her  give  Gerningens  Resultater  ingen  umiddelbare  Indblik  i  den 
Personlighed,  som  de  skyldes.  En  stor  Mængde  Mennesker  tage  Gavn 
af  dem,  uden  at  de  have  Evne  til  at  gøre  middelbare  Slutninger  om 
den  sjældne  personlige  Kraft,  som  er  Kilden  til  dem;  og  det  er  vel  netop 
den  store  Mands  Mening  med  dem.  Men  den  mere  indsigtsfulde  véd  og 
forstaar,  at  Resultatet  —  det,  som  redder  Liv,  Sundhed,  Tryghed  for 
saa  mange  —  slet  ikke  vilde  komme  ud  uden  under  Forudsætning  af 
en  saadan  Forening  i  en  enkelt  Person  af  kolossal  Kundskab,  dyb  og 
klar  Forstand  paa  Virkeligheden  og  nobel  og  udholdende  Villie.  Den 
mere  indsigtsfulde  har  derfor  den  Pligt  at  vurdere  og  takke  det  store 
Menneske.  Naar  Talen  er  om  Velfærds  moral,  er  det  jo  ikke  nok  at 
fæste  Bhkket  paa  Formaalet  og  Resultatet:  Velfærden;  thi  forsaavidt 
som  denne  kan  naas  ad  upersonlig  Vej,  ved  Held  og  Lykketræf,  inter- 
esserer den  ikke  Moralen;  det  er  Arbejdet  paa  Velfærden,  altsaa  et  arbej- 
dende Subjekt,  som  det  kommer  an  paa.  Og  størst  Ære  er  der  for  den, 
som  arbejder  størst  og  bedst,  og  som  i  sin  Aand  sammenfatter  flest  af 
Arbejdets  Traade.  En  Mand  som  Pasteur  synes  i  lige  høj  Grad  at  maatte 

være  et  Kælebarn  for  Velfærdsmoralen  og  for  Theorien  om  det  store 
Menneske;  og  egentlig  gælder  vel  det  samme  om  alle  store  Mennesker; 
det  er  kun  tydeligst  ved  en  Mand  som  ham.  Og  selv  om  man  slet  ikke 
vil  indrømme  noget  til  en  æsthetisk  Beundring  for  den  glimrende  Evne 
og  for  Arbejdets  Triumfer,  saa  er  der  jo  dog  en  anden  moralsk  Side  ved 
det  store  Menneske:  det  store  Exempel  til  Efterfølgelse.  Derfer  er  der 
ogsaa  noget  værdifuldt  ved  overordentlige  Anstrængelser  af  tvivlsom  Nytte, 
f.  Ex.  ved  at  foretage  en  Spaseretur  tværs  over  Grønland. 

Arbejdets  Deling  kan  aldrig  erstatte  den  store  enkeltes  langtrækkende 
Tanker  og  vidt  omfattende  Gerning.  Siden  Salomos  Dage  have  Menne- 
skene vel  havt  en  udpræget  Respekt  for  Myrerne,  som  ere  flittige  og  i  en 
sjælden  Grad  forstaa  sig  paa  Arbejdets  Deling.  Men  uden  Forklejnelse 
for  dem  tør  det  maaske  antages,  at  de  ikke  have  nogen  Sans  for  Stor- 
hed; og  Følgen  deraf  er,  at  de  aldrig  komme  videre:  den  ene  Myretue 
er  og  forbliver  ligesom  den  anden.  Disse  hædrede  Myrer  kunde  jo  en 
Gang  til  en  Afvexling  nedlade  sig  til  at  gaa  til  Mennesket  og  blive  vise. 

Men  det  synes  mig  tvivlsomt,  om  man  med  Rette  kan  tale  om  det 
som  et  »Maal«  at  »frembringe  og  opretholde  de  store  enkelte«.  Denne 
højst  sjælden  forekommende  Art  vil  ikke  lade  sig  kultivere.  Og  her 
komme  vi  til  noget,  som  kan  forarge  og  bringe  Folk  til  at  slaa  Kors  for 
sig,  men  som  alligevel  er  sandt  og  maa  siges,  nemlig  at  det  store  Menneske 
altid  mere  eller  mindre  vil  være  henvist  til  Selvtægt.  Man  kan  ikke 
lægge  Verden  til  Rette  for  ham  for  at  skaane  ham  for  Vanskeligheder; 
han  vil  altid  komme  paa  tværs  af  dens  »programmæssige«  Forløb,  fordi 
Initiativet  beror  hos  ham.  Dette  fører  paa  ingen  Maade  til  den  flove 
og  kvalme  Forgudelse  og  Forkælelse  af  Geniet  eller  Villighed  til  at  give 
det  Fribrev  i  alle  Retninger,  som  trivedes  saa  godt  et  Par  Slægtled  til- 
bage, og  som  udklækkede  en  saa  urimelig  Mængde  smaa  Storheder. 
Man  kan  overhovedet  ikke  faa  Storheden  ind  under  nogen  Slags  Pro- 
gram eller  holde  nogen  Rubrik  aaben  for  den;  thi  Storheden  forbeholder 
sig  selv  at  skrive  Programmet  og  begynder  med  at  vælte  Rubriken 
over  Ende  for  selv  at  indrette  sig  efter  sit  Formaal.  Det  store  Menneske 
er  den  nye  Begivenhed.  Deraf  vil  uundgaaelig  følge  noget  tragisk  i  dets 
Skæbne  —  mere  eller  mindre.  Verden  maa  nemlig  til  enhver  Tid  ind- 
rette sig  paa  at  undvære  det  store  Menneske  og  leve  efter  et  Program, 
der  ikke  regner  med  ham;  derfor  vil  han  ogsaa  for  det^ meste  i  Begyndel- 
sen modtages  som  en  Hund  i  et  Spil  Kegler,  og  man  vil  først  ret  takke 
ham  bagefter.  Det  bestaaende,  som  han  med  en  højere,  Ret  ophæver  for 
at  erstatte  det  med  noget  bedre,  vil  altid  udøve  en  vis  —  og  hyppigst 
ingen  ringe  —  Hævn  over  ham. 

Med  andre  Ord:  det  store  Menneske  kan  aldrig  helt  tæmmes. 
Dette  stemmer  med,  at  den  individuelle  Storhed  faktisk  trivedes  bedst 
paa  de  Udviklingstrin  af  Samfundsordenen,  da  Mennesket  havde  noget 
mere  af  et  vildt  Dyr  ved  sig,  og  da  Jordbunden  var  noget  gødet  med 

Blod.  Det  er  f.  Ex.  ikke  nogen  Tilfældighed,  at  den  store  kristelige  Kunst 
voxede  op  i  Religionskrigenes  Periode.  Vi  bede  —  og  med  god  Grund  — 
Vorherre  bevare  os  for  Samfundsforhold  som  Italiens  i  Renæssancetiden; 
men  paa  samme  Tid  se  vi  —  med  ikke  mindre  Grund  —  med  en  god 
Del  Misundelse  tilbage  til  dem  for  deres  Kulturfrugters  Skyld.  I  Myre- 
tuen findes  slige  Modsigelser  maaske  ikke;  men  Menneskelivet  kan  ikke 
komme  ud  over  dem.  Det  er  paa  én  Gang  Kval  og  Fryd,  og  det  er 
»Uroen«  i  Udviklingen. 

Og  Storhedens  Selvtægt  undgaas  heller  ikke  under  mere  regulerede 
Tilstande,  naar  Storheden  da  ikke  helt  er  reguleret  ud  af  dem.  Det  store 
Menneske  er  den,  som  gør  det  bedst  i  en  eller  anden  Hovedretning  — 
naturligvis  under  store  Forhold,  under  omfattende  Konkurrence.  Om 
Gerningen  end  er  aldrig  saa  samfundsgavnlig,  vil  der  dog  altid  være 
dem,  som  jamre  og  klage  over  ham  og  raabe  paa  Forurettelse,  nemlig 
de,  som  gøre  det  næstbedst.  Den,  som  opfinder  den  rette  Kur  mod 
en  ødelæggende  Sygdom,  vil  —  maaske  —  prises  som  en  stor  Velgører 
af  alle  dem,  som  lide  af  Sygdommen;  men  han  kan  i  alt  Fald  være 
sikker  paa,  at  de,  som  ellers  gav  sig  af  med  at  kurere  den,  ikke  ville 
kalde  ham  en  Velgører  mod  dem.  Det  eneste,  man  forud  kan  indrømme 
Menneskestorheden,  er,  at  Terrainet  holdes  aabent  for  en  virkelig  fri 
Konkurrence.  I  den  gennemført  socialistiske  Stat  vil  det  store  Menneske 
være  umuligt. 

Hvad  Thorvaldsen  angaar  —  for  at  vende  tilbage  til  ham  — ,  saa 
var  han  af  et  stort  Menneske  at  være  et  ganske  ualmindelig  lykkeligt 
Menneske.  Ja  var  der  noget,  som  gjorde  hans  Storhed  Afbræk,  saa  var 
det  maaske  snarest,  at  Vejen  efterhaanden  blev  ham  altfor  banet,  idet 
alle  veg  til  Side  og  gjorde  Plads  for  ham.  Men  hvis  han  tilegnede  sig 
Lodder  i  Lykken,  som  andre  kunde  have  havt  Krav  paa,  saa  drog  det 
dog  ogsaa  sin  Hævn  efter  sig.  Saa  vist  som  det  er  en  stor  Lykke  for 
et  Menneske  at  have  Venner,  som  slutte  sig  fuldt  og  oprigtig  til  ham, 
saa  vist  er  det  ogsaa  et  stort,  om  end  maaske  skjult,  Skaar  i  Lykken^ 
at  to  af  de  Venner  og  Fæller,  der  stod  ham  allernærmest,  som  Freund 
og  Wagner,  skrev  saaledes  til  hinanden  om  ham,  som  de  gjorde. 


HERMANN  ERNST  FREUND  (1891). 


Freund  (Fig.122— 23)  var  en  Tysker,  født  i  Uthlede  ved  Bremen  15.0kt. 
1786,  Søn  af  en  hannoveransk  Dyrlæge,  Julius  Conrad  Freund,  og  Gatharine 
Elisabeth,  født  v.  Wiirden.  Moderen  havde  en  Broder,  som  var  Klejnsmed 
i  København;  hos  ham  blev  Hermann  Freund  —  ligesom  tidligere  hans 
ældre  Broder  —  sat  i  Lære  i  en  Alder  af  17 — 18  Aar.  Det  var  dog  først 
1807,  da  han  under  det  engelske  Overfald  gjorde  Tjeneste  som  Artillerist 
ved  Københavns  Forsvar  og  derved  ogsaa  kom  til  at  gøre  fjendtlig 
Front  mod  sine  Landsmænd,  Hannoveranerne,  at  han  i  Sind  og  Hu 
helt  sluttede  sig  til  Danmark;  dansk  Indfødsret  blev  ham  bevilget  1811. 
Imidlertid  havde  han  uddannet  sig  til  Fuldkommenhed  i  Smedehaand- 
værket  og  gav  sig  af  med  Gravering;  efter  at  have  gennemgaaet  Kunst- 
akademiets lavere  Skoler  begyndte  han  ogsaa  at  uddanne  sig  som 
Medaillør  under  Vejledning  af  J.  Gonradsen.  Da  hans  mangesidige 
Evner  vakte  Opmærksomhed,  vilde  Arkitekten  G.  F.  Hansen,  den  al- 
mægtige Mand  i  vor  daværende  Kunstverden,  anvende  ham  som  Stukka- 
tør ved  Arbejdet  paa  det  nye  Kristiansborg.  Men  Freund  vilde  ikke 
gaa  ind  herpaa;  han  vilde  have  Tiden  til  sin  Raadighed  for  at  uddanne 
sig  til  Billedhugger  eller  —  hvis  det  ikke  skulde  lykkes  —  blive  Medaillør. 
Dette  fandt  Hansen  noget  fordringsfuldt  og  lod  den  elskværdige  Bemærk- 
ning falde,  at  naar  Freund  havde  sultet  nogle  Gange  og  i  denne  Til- 
stand havde  tænkt  videre  over  Sagen,  kunde  de  jo  atter  tales  ved.  Den 
indbyrdes  Misstemning  mellem  de  to  Mænd,  der  allerede  blev  udsaaet 
under  denne  irriterende  Samtale,  groede  siden  op  og  fik  uheldsvangre 
Følger  for  hele  Freunds  øvrige  Liv.  Det  varede  vel  ikke  mange  Aar, 
før  Hansen  virkelig  blev  nødt  til  at  sætte  Freund  i  Arbejde  som  Billed- 
hugger; men  han  undlod  blot  at  betale  ham. 

I  Aarenes  Løb  udførte  Freund  flere  Medaillestempler  og  blev  saa 
fortrolig  med  Møntvæsenets  Teknik,  at  FinanskoUegiet  1813  sendte  ham 
til  Kongsberg  for  at  lede  en  Forandring  af  Møntmaskinerne.  Men  han 
maatte  arbejde  sig  tungt  frem,  for  en  stor  Del  som  Avtodidakt;  en  Statue 
(Eurydice),  som  han  havde  modelleret,  og  som  baade  han  selv  og  andre 
lovede  sig  meget  af,  styrtede  ned,  før  den  var  afformet;  Akademiets 
Guldmedaillekonkurser  voldte  ham  ogsaa  et  Par  Gange  Skuffelser.  Endelig 
vandt  han  (Efteraaret  1817)  den  store  Guldmedaille  for  et  Relief  af 
Abraham,   som  forviser   Hagar,   et  besynderlig  uslebet  Arbejde,  men 

paafaldende  ved  en  egen  jætteagtig  Storladenhed  i  Figurernes  Stil.  Med 
Medaillen  fulgte  et  Rejsestipendium  for  3  Aar.  Freund  tiltraadte  Rejsen 
saa  snart  som  muligt,  besøgte  først  sit  Barndomshjem  og  sine  Forældre, 
derpaa  sine  Brødre,  udmærket  dygtige  Mænd,  af  hvilke  den  ene  var 
Møntmester  i  Altona,  den  anden  havde  en  Maskinfabrik  i  Berlin;  der 
tilbragte  Freund  Vintermaanederne  i  vækkende  og  oplivende  Omgang. 
I  Foraaret  1818  var  han  allerede  i  Italien  og  gjorde  kortere  Ophold  i 
Venedig  og  Florents.  Det  for- 
tjener Opmærksomhed,  at  han 
blev  stærkt  grebet  ved  Synet  af 
Michelangelos  Storværker  i  San 
Lorenzo  i  Florents,  fordi  det 
ellers  i  denne  Periode  var  Kæt- 
teri at  beundre  Michelangelo. 

I  April  kom  Freund  til  Rom 
og  søgte  naturligvis  strax  til  Thor- 
valdsen, som  netop  paa  denne 
Tid  modellerede  sin  Merkur,  det 
Værk,  hvormed  han  betraadte 
den  højeste  Tinde  af  sin  kunst- 
neriske Udvikling.  Freund  var 
den  første  Billedhugger,  som  blev 
sendt  til  Thorvaldsen  fra  Dan- 
mark, og  jævn  og  vennesæl,  som 
Thorvaldsen  var,  uagtet  han 
snart  betragtedes  mere  som  en 
Gud  end  som  et  Menneske,  mod- 
tog han  sin  unge  Landsmand 
broderlig,  gav  ham  Plads  i  sine 
Værksteder  og  optog  ham  endog 
kort  efter  som  Fælle  i  sin  Bolig. 

Han  rettede  ham  godmodig  under  hans  Arbejde,  hvad  Freund  selv  følte, 
at  han  trængte  til;  thi  han  var  —  efter  sine  egne  Ord  —  endnu  »raa 
som  Kunstner,  lig  en  Sten  med  skarpe  og  haarde  Kanter«,  der  skulde 
blødgøres  ved  Thorvaldsens  Paavirkning,  naar  man  blot  ikke  »rørte  ved 
Kærnen«.  Men  Thorvaldsen  agtede  denne  Kærne;  han  roste  ogsaa  Freund 
saaledes,  at  man  i  hans  Ord  fornemmer  den  sande  Sympathi  og  For- 
staaelse.  Da  Freund  udførte  et  af  sine  første  Arbejder  i  Marmor  og 
maatte  døje  Skuldertræk  og  Smil  af  Værkstedets  øvede  Marmorarbejdere 
for  sin  Mangel  paa  Rutine,  sagde  Thorvaldsen,  at  han  netop  var  til- 
freds: i  de  andres  Arbejder  mærkede  man  Stenhuggeren,  men  hos 
Freund  Billedhuggeren;  »de  andres  vare  gjorte  med  Jernet,  men  hans 
med  Hjernen«. 

Det  første  Arbejde,  som  Freund  tog  fat  paa  i  Rom,  var  en  Statue 


22.    Felsing:  Portræt  af  Freund  (Privateje). 


187 


af  en  ganske  ung  Hyrdepige  (»Chloe«),  der  holder  et  Lam  paa  Skødet 
og  lader  det  drikke  af  en  Skaal,  et  naivt  idyllisk  Livsbillede  i  antik  Stil. 
Derefter  genoptog  han  sin  tidligere  Idé  til  en  Eurydice  og  udførte  en 
staaende  Merkur  i  stræng  antik  Stil.  Til  hans  tidligste  romerske  Arbejder 
høre  ogsaa  to  Portrætbuster  af  hans  Venner  C.A.Jensen  (Portrætmaleren) 
og  B.  S.Ingemann  (Fig.  124);  under  hans  Ophold  i  Rom  kom  senere  et  Par 
Buster  til,  af  Digteren  F.L.  Stolberg  og  den  tyske  Billedhugger  J.  M.Wagner 

(Fig. 125).  Alle  disse  Buster  ere  højst 
betydelige  Arbejder,  især  Wagners. 
I  overlegen  Lethed  i  Behandlingen 
staa  de  tilbage  for  Thorvaldsens 
Portrætbuster,  de  vidne  endog 
snarere  om  en  næsten  besværlig 
Grundighed  i  Arbejdet.  Men  den 
individuelle  Karakter  er  gengivet 
med  virkelig  monumental  Storhed 
og  lysende  plastisk  Klarhed  og  til- 
lige med  et  gennemtrængende  Blik 
for  dens  Liv  i  Enkelthederne. 
Grundlaget  for  Opfattelsen  er  den 
græske  Portrætstil;  men  den  er 
her  forenet  med  en  skarp  og  djærv 
Realisme,  som  er  i  Slægt  med 
Donatellos  eller  Diirers.  Det  er  en 
Plastik,  som  har  Næb  og  Kløer. 
Her,  som  i  alle  sine  Arbejder,  gaar 
Freund  ud  paa  at  give,  hvad  man 
i  Form  og  Udtryk  kan  kalde  Kærnen 
i  Sagen;  ved  Behandlingen  af  Over- 
lladen  var  han  —  som  de  fleste 
jævnaldrende  Billedhuggere  —  en 
afgjort  Modstander  af  Ca  novas 
glatte  Delikatesse  og  overhovedet 
af  al  Stræben  efter  at  opfatte  Le- 
gemet fra  den  stoflige  Side,  at  fremkalde  et  illuderende  Indtryk  af  Kødets 
Blødhed  og  »morbidezza«.  Han  gik  endog  videre  end  Thorvaldsen  til 
den  modsatte  Side,  saa  at  man  i  hans  Arbejders  strængt  behandlede 
Overflade  unægtelig  ikke  ganske  glemmer  Materialets  —  Marmorels  eller 
Bronzens  —  Haardhed  og  Kulde. 

Det  manglede  ikke  paa  Anerkendelse  af  Freunds  Evner;  men  han 
kunde  alligevel  ikke  ret  faa  Vind  i  Sejlene  og  led  desuden  snart  en  alvor- 
lig Skuffelse.  Ved  Genopførelsen  af  Frue  Kirke  i  København  havde  man 
paatænkt  at  lade  udføre  12  Apostelfigurer  til  Nicher  i  Kirkens  Indre; 
oprindelig  vilde  man  have  dem  fra  Thorvaldsen  og  lod  hans  Venner  i 


Fig.  123.     Christen  Købke  :  Portræt  af 
H.  E.  Freund.  (Kunstakademiet). 

private  Breve  berøre  Opgaven  for  ham.  Men  man  fik  ikke  et  Ord  til 
Svar,  og  man  maalte  gaa  varsomt  til  Værks,  da  hans  hurtig  stigende 
Berømmelse  let  kunde  blive  for  dyr  at  honorere.  Saa  overdrog  man 
Arbejdet  til  Freund  endnu  inden  hans  Afrejse  fra  Danmark,  og  uagtet 
Freund  ikke  fik  egentligt  Brev  paa  Bestillingen,  betragtede  han  dog  det 
givne  Tilsagn  som  sin  væsentligste  økonomiske  Støtte  under  Opholdet  i 
Rom.  Han  gav  sig  snart  til  at  modellere  nogle  Apostelfigurer  i  mindre 
Maalestok,  en  af  dem  (Tliaddæus)  gjorde  han  endog  færdig  i  fuldt  Maal. 
Imidlertid  rejste  Thorvaldsen  i  Aarene  1819 — 20  til  Danmark,  overladende 
Bestyrelsen  af  sine  Værksteder  til  sine  to  ypperste  Medhjælpere,  Tenerani 
og  Freund.  Under  Thorvaldsens  Forhandlinger  i  København  med  Kommis- 
sionen for  Kirkebygningen  gled  Bestillingen  paa  Apostlene  atter  over  til 
ham,  dog  vel  at  mærke  som  et  Led  af  den  store  Cyklus  af  kristelig 
Plastik,  der  senere  blev  udført  til  Frue  Kirke  og  netop  ved  sin  stor- 
artede Sammenhæng,  som  Værk  af  en  enkelt  Kunstner,  blev  en  af 
de  mærkeligste  Begivenheder  i  Skulpturens  nyere  Historie.  Naar  man 
ser  Sagen  fra  denne  Side,  vil  man  betænke  sig  paa  at  anklage  Thorvald- 
sen for  at  have  givet  Anledning  til,  at  en  Bestilling  blev  frataget  Freund, 
hvor  meget  end  denne  i  økonomisk  Henseende  havde  den  nødig.  Allige- 
vel følte  Thorvaldsen  sig  meget  trykket  ved  Sagen  ligeoverfor  sin  yngre 
Ven,  og  han  glemte  heller  ikke,  at  han  skyldte  ham  at  skalTe  ham  Er- 
statning ved  andre  Bestillinger  og  indstændige  Anbefalinger.  Han  udvirkede 
virkelig  Tilsagn  fra  Slotsbygningskommissionen  om  en  hel  Række  Arbejder 
for  Freund;  men  uagtet  Kommissionen  gav  meget  formelle  Erklæringer, 
synes  man  langt  mere  at  have  tænkt  paa  at  berolige  Thorvaldsens  Sam- 
vittighed i  Øjeblikket  end  paa  at  indfri  Løfterne  til  Freund  i  Tidens 
Løb.  Freund  følte  sig  som  »en  Mand,  der  har  lidt  Skibbrud«.  I  et  for- 
trohgt  Brev  skriver  han:  »Hvor  meget  har  ikke  den  hele  Sag  sat  mig 
tilbage,  og  hvilket  Forhold  til  Thorvaldsen  og  Kunstnerne!  Jeg  forholder 
mig  aldeles  lidende.  —  Jeg  maa  binde  mit  lille,  men  kraftige  Farløj  til 
Thorvaldsens  store  og  lade  drive  —  hvorhen  og  hvortil,  det  maa  Gud  vide!« 

Som  Erstatning  for  12  Apostle  skulde  Freund  bl.  a.  udføre  4  Evan- 
gelister til  Slotskirken.  Det  eneste,  som  kom  ud  deraf,  var  en  Statue  af 
Lukas  (1825);  den  hører  ikke  til  de  Værker,  i  hvilke  hans  originale  Be- 
gavelse bryder  kraftig  frem,  men  vidner  i  alt  Fald  om  stor  plastisk 
Dannelse.  Da  den  blev  sendt  hjem,  blev  den  under  et  daaiiigt  Paaskud 
magasineret  indtil  efter  Freunds  Død  og  ligeledes  først  betalt  —  med 
Halvdelen  af  Prisen  —  til  hans  Enke.  Om  man  end  noget  mere  end 
Freunds  Søn  og  Biograf  har  Øje  for  de  Vanskeligheder,  som  disse 
Kommissioner  havde  at  kæmpe  med,  der  skulde  tilvejebringe  store  Første- 
rangs Pragtbygninger  under  Nødstilstand  eller  Ebbe  i  Statskassen,  saa 
maa  deres  —  og  det  vil  da  egentlig  sige:  C.  F.  Hansens  —  Færd  imod 
Freund  i  flere  Tilfælde  kaldes  aldeles  uforsvarlig.  Efter  Freunds  Død 
undskyldte  Hansen  sig  offentlig  med  Kunstnerens  vedblivende  Tavshed 

om  Sagen  og  overdrevne  Delikatesse.  Om  Hansen  just  dermed  er  und- 
skyldt, er  rigtignok  tvivlsomt;  mer  i  hvert  Fald  rammer  han  et  karakte- 
ristisk Træk  hos  Freund,  som  altid  mødte  Uret  og  Krænkelser  med 
Tavshed,  uagtet  han  vel  en  Gang  imellem  havde  skyldt  sig  selv  at  tage 
sig  kraftig  til  Rette.  Det,  som  man  senere  har  kaldt  »Kampen  for 
Retten«,  indlod  han  sig  aldrig  paa:  han  led  under  en  vis  stolt  Blyhed, 
og  desuden  gaar  det  vistnok  hyppig  saaledes  med  Mennesker,  hvis  indre 
Liv  er  stærkt  optaget  af  Tanker  og  Ideer,  at  de  betragte  Kævl  om  Penge- 
sager og  verdslige  Vanskeligheder 
som  en  Indrømmelse  til  de  fjendt- 
lige Magter,  der  gribe  forstyrrende 
ind  i  deres  Aands  fredede  Helligdom. 

Ogsaa  i  Forholdet  til  Thorvald- 
sen iagttog  Freund  Tavshed,  saa  snart 
som  der  viste  sig  Skyer  i  Horisonten. 
Han  tav  da  ikke  alene  for  sin  egen 
Skyld,  men  ogsaa  for  Mesterens, 
hvem  han  ikke  for  alt  i  Verden  vilde 
forstyrre  i  hans  Idéverden.  Den  havde 
i  Freund  selv  den  varmeste  Beundrer, 
og  i  den  var  allerede  hele  Europa 
interesseret.  Om  hvad  der  hørte  den 
til,  talte  de  gerne  og  fortrolig  med 
hinanden;  endog  til  Thorvaldsens 
inderste  Tanker  over  de  højeste  Op- 
gaver i  Kunsten  havde  Freund  Ad- 
gang; saaledes  klarede  Kristusstatuens 
Motiv  sig  for  Thorvaldsen  under  en 
Samtale  med  hans  yngre  Ven.  Over- 
hovedet har  Thorvaldsen  maaske  i 
hele  sin  Manddomsalder  ikke  følt  sig 

Fig.  124.    H.E.Freund:  Buste  af  Ingemann.         knyttet  Saa  nær  til    UOgCt  MeUUeske 
(Ny  Carlsberg  Glyptothek).  .'i  j  j  i  i 

som  til  Freund;  men  det  laa  nu  en 
Gang  ikke  i  hans  kølige  Natur  at 
knytte  sig  meget  inderlig  til  noget  andet  Menneske;  ogsaa  deraf 
kunde  jo  komme  Forstyrrelser.  For  Freund  gik  det  snart  op,  hvor 
vanskeligt  det  faldt  hans  kære  Mester  »et  eneste  Øjeblik  at  glemme  sig 
selv«  og  tænke  sig  i  en  andens  Sted.  Thorvaldsen  havde  allerede  til 
Fuldkommenhed  indøvet  den  Kunst  at  lade  denne  Verdens  Sorger  saa 
vidt  muligt  glide  over  paa  sine  beundrende  Omgivelser:  og  hvem  kunde 
han  stole  bedre  paa  end  den  trofaste,  nidkære  Freund?  Der  var  paa 
hin  Tid  endnu  noget  naivt  i  Forholdet  mellem  Mester  og  Elev,  noget, 
der  mindede  om  Haandværkerstanden ,  som  jo  desuden  baade  Thor- 
valdsen og  Freund  oprindelig  vare  gaaede  ud  fra.  Deraf  fulgte  for  Freund 

en  hel  Mængde  Udenoms-  og  Indenomsforretning  med  Tilsyn  og  Om- 
visning, Indpakning,  Forsendelse,  Regnskabsførelse,  ja  endog  Forretnings- 
rejser; og  alt  det  stjal  en  urimelig  Mængde  af  hans  Tid  og  indbragte 
ham  knap  engang  Tak;  thi  det  var  vel  noget,  som  nødvendig  maatte 
gøres,  men  helst  ligesom  ved  usynlige  Kræfter,  der  ikke  maatte  tiltrække 
sig  Mesterens  Opmærksomhed.  Freund  led  åyhi  derved,  netop  fordi  der 
i  ham  selv  boede  store  Evner  til  selvstændig  Produktion.  »Jeg  vogtede 
den  riges  Hjord«,  hedder  det  i  et  Brev  fra  1822,  »medens  min  egen 
brægede  af  Hunger  i  Stalden,  og 
mangen  Gang,  naar  en  jublende 
Mængde  omgav  den  Hjord,  jeg 
vogtede,  hørte  jeg  ikke  dens 
Støj  for  Lyden,  som  Ekkoet 
bragte  fra  Stalden,  hvor  min 
Hjord  sultede«. 

Det  hører  til  de  skønne 
Følger,  som  et  Geni  og  et  Ex- 
empel  som  Thorvaldsens  drage 
efter  sig,  at  ædle,  beslægtede 
Kræfter  kaldes  frem  til  Liv  og 
Haab.  Men  de  nye  Spirer  trives 
ikke  i  Skyggen  af  den  en  Gang 
udfoldede,  mægtige  Trækrone. 
Verden  er  aldeles  ikke  forberedt 
paa  at  honorere  deres  Krav  til 
Plads,  til  Virksomhed  og  Lykke. 
Mest  gaar  det  ud  over  den  stores 
nærmeste  Efterfølger. 

Et  Fingerpeg  udefra  førte 
imidlertid  Freund  til  hans  Held 
ind  paa  en  helt  ny  Bane.  Det 

kom   mærkelig  nok  fra  en  For-  Fig.125.    H.E.Freund:  Buste  af  den  tyske  Billed- 

.  hugger  J.  M.  Wtxgner.  (Kunstmuseet). 

retnmgsmand,  en  Finansdepu- 
teret,  nemlig  den  kloge  og  kraf- 
tige Jonas  Collin,  hvem  Danmarks  Aandsliv  paa  hin  Tid  skylder  saa  meget; 
han  kendte  Freund  fra  hans  tidligere  Virksomhed  ved  Mønten  og  vedblev 
altid  at  være  ham  en  tro  og  virksom  Ven.  Han  foreslog  Freund  allerede  ved 
et  Brev  fra  Oktbr.  1820  at  forsøge  sig  paa  Behandling  af  nordisk  Mytho- 
logi,  og  han  lod  det  ikke  blive  ved  Ord:  han  sluttede  sig  sammen  med 
nogle  ansete  Kunstnere  i  Danmark  og  fik  udsat  Præmier  for  kunstneriske 
Fremstillinger  af  nordisk  Mythologi.  Til  Freund  sendte  han  foruden  Ind- 
bydelsen til  denne  Konkurrence  ogsaa  Finn  Magnusens  Oversættelse  af 
den  ældre  Edda  og  Oehlenschlågers  den  Gang  nye  »Nordens  Guder«. 
Freund  modtog  Opfordringen  med  nogen  Ængstelighed,  men  dog  med 

største  Interesse  og  tænkte  grundig  over  den;  da  han  fordybede  sig  i  de 
tilsendte  Bøger,  fængede  de  snart  i  hans  Fantasi,  saa  at  han  saa  den 
ene  herhge  Opgave  for  sig  efter  den  anden.  Her  er  det  store  ØjebUk  i 
hans  Kunstnerhv.  Vel  var  Nordens  Gude-  og  Helteverden  langtfra  noget 


Fig.  12G.     H.E.Freund:  Loke.     Statuette.  (Kunstmuseet). 


ubetraadt  Felt  for  Kunsten;  men  intet  Forsøg  havde  ret  slaaet  igennem. 
Og  navnlig  for  Skulpturen  var  Opgaven  ny;  den  var  bragt  i  Forslag  for 
Thorvaldsen,  men  det  laa  mere  for  ham  at  give  Kunstens  gamle  Op- 
gaver en  fiddendt  Løsning  end  at  bryde  ny  Malm  for  den.  Det  nye  ved 
denne  Sag  drog  netop  Freund  mægtig  til  den.  Da  han  var  færdig  med 
sine  Konkurrenceskizzer  (Foraaret  1822),  skrev  han  til  sin  Broder:  »Den 

Tid,  jeg  har  været  her,  har  jeg  saa  godt  som  krøbet  paa  alle  fire;  i  den 
senere  Tid  har  jeg  begyndt  at  rejse  mig  og  staa  paa  mine  egne  Ben  og 
se  mig  om  efter  andre  og  blive  set,  og  det  lader,  som  jeg  er  et  halvt 
Hoved  højere  end  alle  de  andre  —  lang  nok  er  jeg,  ikke  sandt,  Broder?« 


Fig.  127.     H.E.  Freund:  Odin.   Bron/.estatuetle.  (Kunstforeningen). 


Han  havde  tidligere  fantaseret  om  at  eje  10000  Specier,  især  for  al  faa 
eget  Værksted,  medens  han  nu  maatte  putte  sine  Ting  omkring  i  Krogene 
hos  Thorvaldsen.  Nu  véd  han  nøjere,  hvad  han  vilde  med  Pengene: 
han  vilde  »stikke  dem  allesammen  i  Nordens  Guder«.  —  »Hvilken 
herlig  Jordbund  der  saa  var  givet  mig  til  Dyrkning,  ligesaa  god  som 
hin  Grækernes  første  Jordbund,  de  fik  til  Laans  hos  Ægypterne,  og  som 
har  baaret  saadanne  guddommelige  Frugter!  Hvor  jeg  skulde  staa  tidlig 

Fig.  128.     H.  E.  Freund:  Brudstykke  af  Ragnaroksfrisen. 


op!  — «.  Brevet  slutter  med  Hentydninger  til  dem,  som  »tro  at  have 
forpagtet  Kunsten  ene  af  Vorherre;  men  Vorherre  er  ingen  Herremand, 
som  forpagter  Jorden  bort«.  —  Ja,  Freund  havde  virkelig  rejst  sig  og 
drog  Vejret  dybt  og  stolt.  Da  den  tyske  Kunsthistoriker  L.  Schorn  1823 
gjorde  hans  Bekendtskab  i  Rom,  viste  og  forklarede  Freund  ham  med 
særlig  Forkærlighed  sine  Udkast  af  nordiske  Æmner;  »hans  ligefremme, 
aabne  Væsen  udfoldede  sig  da  til  stor  Elskværdighed,  og  hans  ædle 
nordiske  Skikkelse  s^^ntes  højere  og  mere  helteagtig,  medens  han  talte 
om  Eddaens  Guder  og  Helte«. 

Freund  vandt  de  udsatte  Præmier  for  Billedhuggere  ved  nogle  Statue- 
skizzer  af  nordiske  Guder  (Fig.  126 — 27),  af  hvilke  Odin  senere  blev  omhygge- 
lig, skønt  noget  tørt,  udført  i  Bronze  i  lille  Maalestok;  nogle  af  Figurerne 
kendes  nu  kun  gennem,  yderst  maadelige  Kobberstik  af  S,  H.  Petersen. 
Han  fik  ogsaa  Præmie  for  en  Reliefskizze  af  Mimer  og  Balder,  der  udspørge 
Nornerne.  Men  hans  Ideer  gik  langt  videre;  han  vilde  gøre  en  Frise, 
»hvori  Handlinger  og  Situationer  af  alle  Nordens  Guder,  Alfer,  Vaner, 
Dværge,  Muspels  Sønner,  Hel  og  Mennesker  skulde  gribe  ind  i  hver- 
andre som  Leddene  af  en  Kæde  uden  Ende«.  Da  der  dog  for  ethvert 
Menneskeværk  maa  sættes  et  Punktum,  anslog  han  Frisens  Længde  til 
det  firdobbelte  af  Thorvaldsens  Alexandertog.  Naar  et  saadant  Værk  skulde 
finde  en  Plads  i  den  virkehge  Verden,  maatte  det  nærmest  være  i  det 
nye  Kristiansborg;  derom  forhandlede  Collin  paa  Freunds  Vegne  med 
Slotsbygningskommissionen,  som  heller  ikke  var  uvillig  til  at  gaa  ind 
paa  Sagen,  men  ikke  uden  Føje  nedsatte  det  af  Freund  opgivne  Maal 
stærkt  (til  en  Femtedel),  hvilket  atter  foranledigede  Freund  til  at  be- 
grænse Æmnet  til  Ragnaroksmythen,  hvad  der  vel  ikke  er  Grund  til  at 
klage  over. 

Ragnaroksfrisen,  som  Freund  modellerede  Skizzen  til  i  1825 — 26,  blev 
hans  Hovedværk  og  et  af  de  sjældne  Storværker  af  dansk  Kunst.  Det 
er  en  Guldgrube  af  energisk  og  genial  Fantasi.  For  at  forstaa  Komposi- 
tionens kunstneriske  Karakter  ret  maa  man  mindes,  at  det  hele  oprindelig 

Fig.  129.     H.E.Freund:  Brudstykke  af  Ragnaroksfrisen. 


er  blevet  til  ved,  at  enkelte  mythologiske  Billeder  ere  kædede  sammen. 
Medens  Thorvaldsens  Alexandertog  er  som  en  fyldig,  jævnt  rindende 
Strøm  af  straalende  Skønhed  i  det  klare  Dagslys,  virker  Freunds  Ragnarok 
mere  som  en  Række  stærke  Glimt  over  Nattens  og  Tusmørkets  Gaader. 
Freund  følte  sig  overhovedet  tiltrukket  af  Mysteriets  Verden,  og  om 
hans  Stil  end  i  det  hele  er  dannet  over  den  ældre,  strængere  græske, 
følte  han  sig  ikke  afskrækket  fra  at  indsmelte  Træk  i  den,  som  fra  et 
rent  klassisk  Synspunkt  maa  kaldes  barbariske  og  barokke,  naar  der 
blot  var  en  kraftig  Smag  af  det  primitive,  urmenneskelige  ved  dem. 
Saaledes  frembyder  Frisen  en  rig,  ligesom  mangefarvet  Afvexling:  der  er 
Valhals  ædle  Skikkelser,  som  hist  og  her  unægtelig  vise  Slægtskab  med 
græske  Guder,  Ejnherjerne,  der  minde  om  Oldtidens  nordeuropæiske 
Folk,  som  de  ere  afbildede  paa  romerske  Monumenter,  de  vældige  raa 
Jætteskikkelser,  Puslingerne  i  Fjældet  og  Muspels  Sønner,  der  komme 
fra  Syd,  og  som  derfor  have  faaet  Skikkelse  af  Negre;  der  er  mange- 
haande  Dyr  og  fantastiske  Uhyrer,  Lindorme,  Griffer.  Der  er  Udtryk 
for  en  vild  tragisk  Pathos,  afvexlende  med  Træk  af  en  frisk  og  kysk 
Gratie,  endog  af  Lune,  og  Motiver  af  en  storladen,  drømmerisk  Symbolik. 
Til  de  ypperste  Enkeltheder  høre  den  djærve,  nøgne  Thor,  der  svinger 
sin  Hammer  mod  Midgaardsormen  (Fig.  129),  og  den  snigende  Loke  med  det 
skadefro  Smil  over  det  fede,  skægløse  Ansigt,  listende  sig  frem  som  Fører 
for  Jætterne;  Gruppen  af  Vanernes  Møer  med  deres  Vandurner,  der 
klynge  sig  sammen  i  Luften  som  en  Regnsky,  og  fremfor  alt  den  hemme- 
hghedsfulde  Surt  (Fig.  128),  der  med  blaseret  Magelighed  knap  nok  rejser 
sig  fra  sin  liggende  Stilling  og  uden  at  fjerne  Klædebonnet,  der  hænger 
nedover  hans  Ansigt,  udstrækker  sit  Flammesværd  med  Bud  til  de  sorte 
Skarer  om  at  stikke  Verden  i  Brand:  det  er  som  en  Anelse  om  den 
kommende  Nihihsme.  —  At  Freunds  Forstaaelse  af  Edda  paa  visse 
Punkter  kan  være  vildledt  af  Finn  Magnusens  lærde  Noter  og  af  Oehlen- 
schlågers  Udmalinger,  er  vistnok  sandt ;  hvorvidt  hans  Værk  for  øvrigt  — 
objektivt  og  videnskabelig  —  svarer  til  den  ægte  nordiske  Mythologi, 

er  egentlig  et  Spørgsmaal  uden  Bund,  fordi  Billeder  af  en  fuldt  udviklet 
Kunst  overliovedet  umulig  kunne  dække  en  Fantasi  som  Eddaens,  hvis 
Væsen  netop  er,  at  den  ikke  har  gennemgaaet  nogen  kunstnerisk  Ud- 
vikling. Senere  ere  andre  Kunstnere  gaaede  videre  i  Retning  af  at  bygge 
Skildringen  af  Nordens  Gudeverden  paa  et  nøjagtigt  Kendskab  til  de 
gamle  Nordboers  virkelige  Liv;  men  endnu  er  ingen  naaet  til  at  give  en 
saa  ægte  mythologisk  Mythologi  som  Freund.  Et  senere  fundet  Hoved- 
værk af  antik  Kunst,  den  store  Frise  af  Guders  og  Giganters  Kamp  fra 
Pergamon,  frembyder  adskillige  Sammenligningspunkter  med  Ragnaroks- 
frisen;  hvilke  Fortrin  det  græske  Værk  end  ellers  kan  have,  saa  overgaar 
det  vissehg  ikke  Freunds  i  mythologisk  Alvor. 

Men  over  Iværksættelsen  af  dette  store  Foretagende  hvilede  Freunds 
og  Kristiansborg  Slots  onde  Stjerner.  Han  selv  naaede  kun  at  faa  et 
enkelt  Parti  modelleret  færdigt;  Resten  blev  udført  af  andre;  ved  Kristians- 
borgs  Brand  1884  gik  det  hele  til  Grunde.  Den  bedste  Oplysning  om 
det  har  man  nu  i  de  af  H.  Olrik  efter  den  originale  Skizze  udførte,  af 
Kunstforeningen  i  København  udgivne  Omridstegninger  (medTextaf  Høyen). 

Fra  Danmark  krævede  man  Freunds  Hjemkomst:  den  nordiske 
Frise  burde  gøres  færdig  i  Norden.  Selv  vilde  han  saare  nødig  forlade 
Italien,  især  for  den  antike  Kunsts  Skyld,  som  han  havde  fordybet  sig  i 
og  vundet  et  alsidigt  og  grundigt  Kendskab  til.  Med  sine  smaa  Midler 
havde  han  samlet  smukke  Ting;  lians  Forestillinger  om  Antiken  vare  i 
mange  Henseender  nøjagtigere  og  mere  fremskredne  end  Thorvaldsens. 
Freund  hørte  til  de  første,  som  ret  indsaa  Betydningen  af  Farvens  An- 
vendelse i  den  antike  Plastik  og  Bygningskunst;  han  gjorde  ogsaa  senere 
nogle  Forsøg  i  polykrom  Skulptur.  De  arkæologiske  Interesser  delte  han 
med  Brøndsted  og  med  Prins  Kristian  Frederik  (senere  Kristian  VIII), 
som  han  begge  havde  lært  at  kende  i  Italien;  Prinsen  viste  ham  Venlig- 
hed i  alle  hans  Anliggender,  men  lagde  til  Gengæld  Beslag  paa  meget  af 
hans  Tid.  Nærmest  sluttede  Freund  sig  til  J.  M.  Wagner  og  senere  til 
H.  V.  Bissen,  som  1825  kom  til  Rom;  med  Bissen  gjorde  han  i  Foraaret 
1827  en  Fodvandring  gennem  Syditalien  og  Sicilien,  hvor  de  to  Kunstnere 
ret  i  Frihed  nød  Landets  og  Oldtidskunstens  Skønhed.  Des  mindre  be- 
hagelig blev  Tilbagekomsten  til  Rom.  Medens  Freunds  Tid  for  største 
Delen  blev  optaget  af  Indpakning  og  Forsendelse  af  Thorvaldsenske 
Sager,  maatte  han  fra  Mesterens  Side  taale  Ting,  som  han  selv  opfattede 
som  Krænkelser  og  Beviser  paa  kold  Egoisme  og  Utaknemmelighed. 
Freund  havde  ikke  længer  Tro  til  Thorvaldsens  Sindelag  imod  ham. 
Men  overfor  Wagner  udtalte  Thorvaldsen  dog  sin  Sorg  over,  at  Freund 
skilte  sig  fra  ham,  og  paastod,  at  alt  kunde  have  været  bedre,  hvis 
Freund  ikke  havde  tiet,  men  udtalt  sig  frit  og  aabent;  og  Wagner,  der 
selv  ellers  ikke  havde  for  god  Tro  til  Thorvaldsen,  fik  det  Indtryk,  at 
han  her  mente  det  alvorlig.  Et  bedre  Forhold  mellem  de  to  danske 
Billedhuggere  groede  efterhaanden  atter  op. 

Mod  Slutningen  af  1827  forlod  Freund  endelig  Rom.  Fra  Florents 
af  gik  han  hele  den  øvrige  Vej  til  Danmark  paa  sin  Fod  lig  en  rejsende 
Haandværkssvend,  men  førte  dog  i  sin  Ransel  noget  med  sig,  som  man 
ikke  finder  i  en  Haandværkssvends,  nemlig  en  udvalgt  Skat  af  skønne 
græske  Mønter,  det  kæreste  for  ham  af  alt,  hvad  han  havde  samlet  i 
Italien.  Han  skyede  ikke  de  lange  Veje.  Vandringen  gik  først  til  Paris,  der- 
fra over  Strasburg  til  Miinchen  og  saa  mod  Nord  over  Dresden  og  Berlin 
til  Danmark,  hvor  han  ankom  sent  paa  Efteraaret  1828.  Men  Rejsen  skal 
have  medført  en  legemlig  Overanstrængelse,  der  fremskyndede  hans  Død. 


Fif^.  130.    H.E.  Freund:  Klaver.  (Frederiksborg-Museet). 


Uagtet  han  fandt  de  kunstneriske  Forhold  i  Danmark  at  være  et 
saa  daarligt  Bytte  mod  de  romerske,  at  han  følte  sig  stærkt  fristet  til  at 
vende  tilbage  igen  til  Italien,  skulde  han  dog  nu  have  sin  Plads  anvist 
i  vor  lille  Kunstverden.  Han  blev  saa  snart  som  muligt  valgt  til  Medlem 
af  Akademiet  (som  Medlemsarbejde  udførte  han  en  siddende  Thor);  i 
Oktbr.  1829  valgtes  han  ogsaa  til  Professor  ved  Modelskolen.  Værksteder 
og  Bolig  fik  lian  anvist  i  Materialgaarden  ved  Frederiksholms  Kanal,  og 
til  Indretningen  af  den  foreløbig  ubrugelige  Bolig  anvistes  der  ham  et 
ret  klækkeligt  Beløb.  Dette  benyttede  Freund  til  en  Dekoration  og  Ud- 
styrelse af  Boligen,  som  fik  en  mærkelig  Plads  i  vor  Kunsts  Historie. 
Han  var  kommet  fra  Italien  ligesom  helt  ladet  med  Studier  af  antik 
Dekoration  og  Kunsthaandværk;  han  havde  i  Pompeji  set,  hvorledes 
Kunsten  i  Oldtiden  gennemtrængte  alt,  hvad  der  hører  Livet  til,  det 


mindste  som  det  største.  Og  dette  var  for  ham  blevet  en  Religion,  som 
han  viede  sit  Hjertes  Ild.  Nu,  da  det  gjaldt  om  hans  egen  Bolig  og 
Arne,  vilde  han  virkeliggøre  sine  Idealer;  Pragt  og  Luxus  lod  han  gerne 
fare;  men  enhver  Flade  skulde  smykkes,  ethvert  Møbel  og  Redskab 
skulde  have  sin  sindrige  og  skønne  Form,  i  Overensstemmelse  med  Brug 
og  Hensigt  (Fig.130).  Han  tog  selv  Haand  i  alt  Slags  Arbejde  og  skaffede  sig 
ogsaa  yngre  Medhjælpere,  der  her  fik  deres  kunstneriske  Indvielse  under 

Freunds  Ledelse,  saaledes  Dekorations- 
maleren G.  C.  Hilker.  Freund  havde  des- 
uden sine  særegne  Hensigter  med  Ind- 
retningen af  sit  Hjem :  da  det  var  fær- 
digt, førte  han  som  sin  Brud  dertil  sin 
Frænke  Amalie  Elisabeth  v.  Wiirden,  en 
Datter  af  den  Morbroder,  i  hvis  Hus 
han  havde  fundet  sit  første  Hjem  i  Kø- 
benhavn, og  med  hende  levede  han  i 
et  lykkeligt  Ægteskab.  Alligevel  havde 
han  —  karakteristisk  nok  —  givet  sit  nye 
Hjem  det  Navn:  »Erindring  fra  et  bedre 
Sted«,  idet  han  tænkte  paa  Italien, 
der  for  ham  og  mange  samtidige  stod 
som  Kunstens  eneste  virkelige  Hjem.  Da 
Kunsten  i  Norden  i  det  hele  dog  ikke 
kan  grundlægges  paa  en  saa  elegisk  Be- 
tragtning, men  har  sine  egne  Krav  at 
fyldestgøre,  fik  Freunds  Foretagende 
Fig.131.   H.E.Freund:  Drengen  paa      ^leller  ikke  deu  praktiske  Betydning  for 

Svanen.  (Rosenborg  Have).  vort    PrivatlivS    KuUSt,     SOm     det  ellerS 

ved  sit  indre  Værd  fortjente  at  have. 
»Pompejanske«  Dekorationer  vare  vel  almindelige  nok,  men  kun  i  det 
indre  af  Thorvaldsens  Museum  fik  den  sydlandske  Udsmykning  en  fuldt 
berettiget  Plads.  Den  vilde  imidlertid  ikke  have  kunnet  gennemføres  saa 
ypperlig  i  Museet,  hvis  ikke  Freunds  Foretagende  var  gaaet  forud. 

Til  nogen  Produktion  i  større  Stil  i  Billedhuggerkunsten  vare  For- 
holdene i  Danmark  ikke;  desuden  havde  Freund  hverken  legemlig  eller 
aandelig  ganske  den  samme  Friskhed  som  tidligere.  Under  den  evinde- 
lige, smaalige  Modgang,  han  mødte,  blev  selv  hans  Iver  for  Ragnaroks- 
frisen  noget  slappet.  Dog  var  han  ingenlunde  uvirksom,  han  frembragte 
endog  et  ret  betydeligt  Antal  af  mindre  Værker,  deriblandt  meget  ypper- 
ligt, hvoraf  vi  her  kun  kunne  minde  om  enkelte  vigtige  Ting  som  Portræt- 
busterne af  Collin  og  C.  F.  Hansen,  Springvandsgruppen  af  Drengen  med 
Svanen  i  Rosenborg  Have,  et  dejligt  Udkast  til  en  Medaille  i  Anledning  af  Fre- 
derik VI's  Død,  de  mesterlige  Minderelieffer  over  Biskop  F.  Munter  og  Prof. 
Jens  Møller  i  Frue  Kirkes  Omgang  (Fig.  131  —133).  Især  udgik  der  fra  hans 

Haand  og  Værksted  en  Mængde  Gravmæler  i  græsk  Stil,  som  hyppig 
minde  om  de  gamle  Gravmæler  fra  Athen  med  deres  ethisk-skønne  Billeder 
af  FamiHelivet  (Fig.  133).  Ved  mange  Opgaver,  der  vedkom  Kunsten,  ind- 
rømmede man  nu  gerne  Freund  en  ledende  Plads,  da  man  endelig 
havde  faaet  Øjet  op  for,  hvilken  mærkelig  og  selvstændig  Kunstner  man 
havde  i  ham.  Ogsaa  i  Danmark  blev  meget  af  hans  Tid  optaget  af 
Thorvaldsens  Anliggender :  havde  han  i  Rom  maattet  sørge  for  Afsendelsen 
af  Mesterens  Værker,  saa 
maatte  han  her  sørge  for 
Modtagelse,  OpstilHng  o.desl. 
Han  udførte  alle  saadanne 
Hverv  med  redebon  Nidkær- 
hed for  den  gode  Sag;  han 
var  en  af  Hovedmændene 
ved  Tilvejebringelsen  af 
Thorvaldsens  Museum ;  og 
naar  han  paa  de  farvede 
Billeder  udenpaa  Museet  blev 
fremstillet  som  den,  der  for- 
rest blandt  Thorvaldsens 
danske  Venner  iler  ham  i 
Møde  ved  hans  Hjemkomst 
til  Fædrelandet,  saa  inde- 
holder Billedet  intet  andet 
end  den  historiske  Sandhed. 

Men  fra  hans  50.  Aar  at 
regne   var   hans  legemlige 

Kraft  allerede  meget  nedbrudt,  og  30.  Juni  1840  bukkede  han  under  for  en 
Hjertesygdom.  Mindet  om  hans  Personlighed  er  bevaret  i  gode  Portrætter 
(især  et  Maleri  af  Købke  og  en  Buste  af  Bissen).  Freund  var  (ligesom 
mange  af  de  Skikkelser,  han  fremstillede)  høj  og  lang.  Hovedet  var  lille, 
Haar  og  Øjne  brune.  Hans  Blik  og  Miner  og  hele  Væsen  vare  gennem- 
lyste af  Sindets  Renhed  og  prægede  paa  én  Gang  af  alvorlig  Tænksom- 
hed og  Gemytsvarme.  Der  har  næppe  været  nogen  Kunstner  i  Danmark, 
hvis  menneskelige  Karakter  har  vakt  saa  stor  Hengivenhed  og  saa  fuld- 
kommen Tillid  som  Freund;  derom  give  hans  samtidiges  Udtalelser  det 
ene  Vidnesbyrd  efter  det  andet:  »den  gæve  Freund«  (Thiele);  »en  grund- 
ærlig, solid  og  mandig  Tænkemaade  og  Vandel,  der  gør  ham  elskelig 
for  alle  de  Landsmænd,  han  omgaas«  (Brøndsted);  »der  zutrauliche, 
biedere,  kernhafte,  ernstheitere  Mann«  (Schorn)  m.m.  En  saadan  Kunstner- 
aand,  baaret  af  en  saadan  Personlighed,  har  udøvet  en  overordentlig 
adlende  og  udviklende  Indflydelse  paa  sine  Omgivelser,  fra  Mænd  som 
Bissen,  Høyen,  G.  Bindesbøll,  Hilker,  Chr.  Christensen,  H.  Conradsen  osv. 
til  mangen  Tekniker  og  Haandværker,  hvis  Navn  ikke  mindes  i  videre 


Fig.  132.     H.E.Freund:  Udkast  til  Medaille  i 
Anledning  af  Fr.  VI's  Død. 

Kredse.  Men  Freunds  Væsen  kan  næppe  ganske  tages  til  Indtægt  for 
den  danske  Nationalitet,  hvor  fuldt  og  helt  han  end  sluttede  sig  til  den. 
Hans  tyske  Herkomst  fornemmes  i  hans  Kunst  og  navnhg  i  hans  Brev- 
stil, der  hyppig  har  et  vist  pathetisk  Sving,  en  Gang  imellem  vel  endog 
noget  højtravende  (»iiberschwanglich«),  som  ikke  ligner  dansk  Udtryks- 
maade.  Dog  vidne  hans  Breve  ogsaa  om  en  højst  elskværdig  Karakter. 


Fig.  133.    H.E.Freund:  Professor  Jens  Møllers  Mindesten.     (Frue  Kirke). 


Freunds  eneste  Søn,  Victor  Freund  (f.  1836  f  1881),  som  fra  Barn- 
dommen af  bar  paa  en  svagelig  Helbred,  der  ikke  lovede  noget  langt 
Liv,  , satte  sig  tidlig  den  Livsopgave  at  skrive  Faderens  Biografi  og  at 
oplyse  alt,  hvad  han  havde  maattet  lide  fra  Slotsbygningskommissionens 
Side.  Hans  Afhandling  om  det  sidstnævnte  Ænine  blev  af  en  berømt 
Jurist  træffende  betegnet  som  »Blodhævn«:  den  kaster  derved  et  Lys 
tilbage  over  den  Tradition,  der  fra  Freund  gik  i  Arv  til  hans  nærmeste, 
og  som  vistnok  ikke  raabte  om  Hævn,  men  dog  indeholdt  en  smertelig 
Klage  over  Tab  af  dyrebar  Tid  og  Kraft. 

Fig.  134,  H.V.  Bissen:  Brudstykke  af    Bacchus  og  Ceres  ;.    Tegning.    (Ny  Carlsberg  Glyptothek). 


HERMAN  VILHELM  BISSEN  (1888). 

Bissen  var  et  Barn  fra  Grænselinien  mellem  Dansk  og  Tysk  i 
Sønderjylland,  ja,  Linien  var  endog  draget  midt  igennem  hans  Familie. 
Faderen,  Christian  Gottlieb  Vilhelm  Bissen,  var  Holstener,  Moderen,  Anna 
Margrethe  Dorothea,  født  Elfendehl,  var  fra  den  dansktalende  Del  af  Sønder- 
jylland; indbyrdes  talte  Forældrene  Plattysk.  Han  blev  født  13.  Okt. 
1798  i  Byen  Slesvig,  hvor  Forældrene  foreløbig  havde  Bopæl;  et  Aars 
Tid  senere  købte  Faderen  en  Landejendom  i  Angel,  hvor  Sproget  den 
Gang  mest  var  dansk;  her  henlevede  Bissen  sin  Barndom  indtil  Fjortenaars- 
alderen.  Hans  Udtale  af  det  danske  Modersmaal  bevarede  hele  Livet 
igennem  et  stærkt  sønderjysk  Tonefald;  for  Resten  var  hans  Racepræg 
paafaldende  rent  nordisk,  Haar  og  Skæg  rødligblond,  Øjnene  lyseblaa 
og  meget  skarpe.  Ved  hans  Udseende  som  ældre  Mand  har  man  ret 
trættende  fundet  noget,  der  mindede  om  Forestillingen  om  Odin. 

Som  Barn  var  han  tilbagetrukken  og  stille,  ogsaa  i  senere  Aar  meget 
lidt  støjende.  Regelmæssig  Undervisning  fik  han  ikke;  dog  var  han 
lærelysten  og  især  ivrig  til  at  samle  Planter  og  Insekter;  overhovedet 
var  Blikket  for  det  ejendommelige  ved  de  forskellige  levende  Væseners 
—  Dyrearters  og  menneskelige  Individers  —  Adfærd  en  meget  frem- 
herskende Evne  hos  ham  gennem  hele  hans  Liv.  Uden  Anvisning 
røbede  han  ogsaa  tidlig  Evner  til  Tegning  og  Modellering  og  opmuntredes 
deri  af  sin  Moder,  som  han  i  det  hele  slægtede  paa.  1812  flyttede  Fa- 
milien igen  til  Slesvig  By,  her  sattes  han  i  Borgerskole  og  skulde  efter 
Konfirmationen  1815  i  Snedkerlære.  Men  hans  kunstneriske  Anlæg 
havde  vakt  Opmærksomhed  hos  nogle  Venner  af  Famihen,  og  man 
sammenskød  en  lille  Sum,  for  at  han  kunde  komme  til  København  og 
uddanne  sig  til  Maler  (Nov.  1816).    Han  var  ogsaa  flittig  paa  Kunst- 

akademiet,  men  fandt  ikke  Smag  i  København  og  vendte  1818  tilbage 
til  Hjemmet  med  den  Tanke  at  gaa  til  Tyskland.  Men  medens  han  op- 
holdt sig  i  Slesvig,  fik  Byen  netop  Besøg  af  Prins  Kristian  (senere  Kong 
Kristian  VIII);  Provst  Callisen  greb  Lejligheden  til  at  tale  Bissens  Sag; 


Fig.  135.     H.V.  Bissen:   Selvportræt.  (Px'ivateje). 


han  blev  ogsaa  forestillet,  og  Prinsen  lovede  ham  en  Understøttelse,  imod 
at  han  atter  gik  til  København  og  fortsatte  sin  Uddannelse  der. 

I  Slutningen  af  1818  arbejdede  han  igen  paa  Akademiet;  desuden 
tegnede  og  malede  han  Portrætter  for  Erhvervs  Skyld,  udførte  endog  et 
historisk  Maleri  (»Axel  og  Valborg«).    Men  han  havde  ligesaa  megen 

Lyst  til  Modellering  og  opmuntredes  deri  af  Professor  J.  L.  Lund.  Et 
ganske  lille  Tilfælde  hjalp  ham  til  at  træffe  Valget  mellem  de  to  Kunst- 
arter. Da  han  skulde  konkurrere  til  den  lille  Guldmedaille,  var  han 
endnu  aldeles  tvivlraadig,  om  han  skulde  gøre  det  som  Maler  eller  som 
Billedhugger.  Til  Skizzekonkursen  mødte  han  derfor  med  Redskaber 
baade  til  Maling  og  Modellering,  idet  han  vilde  træffe  sit  Valg,  alt  efter- 
som den  Opgave,  der  blev  stillet,  og  som  var  den  samme  for  begge  Kunst- 
arter, forekom  ham  at  !  egne  sig 
bedst  for  den  ene  eller  den  anden 
af  dem.  Opgaven  lød :  Jakobs 
Sønner  vise  Faderen  Josefs  blo- 
dige Kjortel.  Bissen  var  derefter 
lige  nær :  Æmnet  syntes  ham  lige 
vel  egnet  for  et  Relief  og  for  et 
Maleri.  Han  staar  uvis  og  raad- 
vild,  tilfældigvis  med  Farve- 
spatelen i  Haanden;  fordybet  i 
sin  Tvivl  trykker  og  bøjer  han 
dens  elastiske  Spids  mod  Bord- 
pladen —  den  knækker,  og  Valget 
er  afgjort,  fordi  han  ikke  kan 
indlade  [sig  paa  at  male  uden 
Spatel.  Hans  Valg  af  Billedhugger- 
kunsten kom  til  at  gælde  for  hele 
Livet.  For  sit  Relief  af  Jakobs 
Sønner  fik  han  den  lille  Guld- 
medaille  1821.  I  de  følgende  to 
Aar  udfører  han  en  lille  Statue 
over  et  græsk  Æmne  (Orfeus), 
gør  Tegninger  af  nordisk  Mytho- 
logi  og,  efter  offentlig  Bestilling, 

til  Slotskirkens  indre  Dekoration  4  ReHeffer  af  bibelske  Æmner  og  nogle 
dekorative  Englefigurer. 

1823  fik  han  Akademiets  store  Guldmedaille  og  tiltraadte  i  Decbr. 
med  offentlig  Understøttelse  sin  store  Udenlandsrejse.  I  Berlin  saa  han 
Rauchs  nye  Arbejder,  i  Niirnberg  vakte  den  gamle  Peter  Vischers  Værker 
hans  Interesse.  Fra  Miinchen  gik  han  i  Selskab  med  Maleren  Ernst 
Meyer  til  Fods  over  Alperne  til  Venedig,  hvis  Arkitektur  gjorde  et 
slaaende  Indtryk  paa  ham;  den  ældre  italienske  Billedhuggerkunst  der- 
imod, som  han  især  saa  i  Florents,  lærte  han  først  nogle  Aar  senere  at 
skatte  efter  Fortjeneste.  Til  Rom  ankom  han  i  Septbr.  1824.  Her  fandt 
han  Thorvaldsen  paa  Højden  af  hans  Berømmelse  og  storartede  Virk- 
somhed og  kom  som  Landsmand  og  Kunstbroder  i  mangfoldig  For- 
bindelse med  ham.   Et  egenthg  nøje  personligt  Forhold  udviklede  der  sig 


Fig.  136.     H  V.  Bissen:  Portræt.  Fotografi. 

dog  aldrig  imellem  dem,  dertil  var  Bissen  for  beskeden  og  tilbageholden; 
med  H.  E.  Freund  sluttede  han  derimod  et  inderligt  og  fortroligt  Venskab. 

Uagtet  Bissen  ved  nogle  Studier 
og  Arbejder  modtog  Vejledning  af 
Thorvaldsen,  traadte  han  dog 
heller  ikke  i  noget  varigt  og  sam- 
menhængende Forhold  til  ham  som 
Elev.  Alligevel  fik  Thorvaldsen 
som  Kunstner  en  meget  afgørende 
Indflydelse  paa  ham.  Han  var 
kommet  til  Italien  uden  bestemt 
udviklede  Forestillinger  om  sin 
Kunsts  Maal  og  Midler;  nu  ind- 
arbejdedes han  i  den  Aand  og  Ret- 
ning, som  karakteriserede  Thor- 
valdsens senere  Virksomhed. 

Vel  studerede  han  ogsaa  paa 
egen  Haand  flittig  den  antike  Kunst, 
og  af  Naturen  droges  hans  Blik 
mere  end  Thorvaldsens  til  visse 
Sider  af  Antiken  (det  tragiske,  det 
kæmpende);  men  disse  selvstæn- 
dige Indtryk  satte  først  ret  Frugt 
i  hans  senere  Aar;  foreløbig  slut- 
tede han  sig  overvejende  til  Thor- 
valdsens mere  idylliske  Skønheds- 
dyrkelse.  Imidlertid  havde  han 
meget  at  kæmpe  med :  en  svagelig 
Helbred,  der  jævnlig  voldte  ham 
stærke  Legemssmerter,  dyb  Mis- 
tillid til  sine  egne  Kræfter  og  Mis- 
fornøjelse med  sine  første  Forsøg, 
tekniske  Vanskeligheder,  især  ved 
Marmorarbejdet ,  som  satte  hans 
Udholdenhed  paa  haarde  Prøver. 
Først  da  han  omtrent  havde  naaet 
det  30.  Aar,  kunde  han  med  mere 
Klarhed  over,  hvad  han  vilde,  drage 
Fordel  af  sin  sjældne  naturlige 
Energi  og  Produktionsevne.  Han 
udviklede  derefter  i  40  Aar  en 
rastløs  Produktivitet,  der  i  Omfang 
næppe  giver  Thorvaldsens  noget 
efter.  Her  kunne  selvfølgelig  kun  hans  vigtigste  Værker  anføres.   I  Rom 


Fig.  137.     H.  V.  Bissen  :  Blomsterpige. 
(Ny  Carlsberg  Glyptothek). 

vakte  han  først  ret  Opmærksomhed  ved  nogle  Statuer,  der  udførtes  i 
Marmor  til  rige  Kunstelskere:  Blomsterpigen  (1829,  Fig.  137),  Paris  med 
Æblet  (1832,  flere  Gange  omarbejdet),  Ceres.  For  Thorvaldsen  skizzerede 
og  modellerede  han  1833 — 34  hele  Monumentet  over  Gutenberg  til  Mainz. 

Derefter  drog  han  tilbage  til  Danmark.  Her  satte  han  Bo  1835  og 
ægtede  Emilie  Hedevig  Møller,  hvem  han  i  sin  Ungdom  havde  lært  at 
kende  som  ganske  ung  Pige  og  under  10  Aars  Fraværelse  bevaret  i 


Fig.  138.     H.V.  Bissen:    Gudrun,  Margrethe,  Eleklra.    (Ny  Carlsberg  Glyplothek). 


trofast  Minde.  Hun  var  Datter  af  en  industridrivende,  som  det  var 
gaaet  tilbage  for;  af  Væsen  var  hun  mere  oprømt  og  talende  end  Bissen 
selv,  hun  gjorde  hans  Hus  lykkeligt  og  fødte  ham  5  Børn,  af  hvilke 
dog  de  2  døde  tidlig.  Samtidig  fik  han  store  Bestillinger  af  Regeringen 
til  Udsmykningen  af  det  genopførte  Kristiansborg,  og  man  anviste  ham 
gode  Værksteder  i  Materialgaarden  ved  Frederiksholms  Kanal.  I  1835 
valgtes  han  ogsaa  til  Medlem  af  Akademiet;  hans  Receptionsarbejde  var 
Statuen  Valkyrien,  et  smukt  nordisk  Sidestykke  til  Thorvaldsens  Hebe. 
Senere,  efter  Freunds  Død  1840,  blev  han  ogsaa  Professor  ved  Akade- 
miet og  har  atter  senere  fungeret  som  dets  Direktør;  dog  har  han 
hverken  i  den  ene  eller  den  anden  af  disse  Egenskaber  følt  sig  stærkt 
knyttet  til  det.  Hans  Lærervirksomhed,  som  blev  meget  betydelig,  ud- 
øvedes mest  i  hans  eget  Værksted. 

Til  Kristiansborgs  Riddersal  modellerede  han  1835 — 41  den  store 
Frise  af  Ceres  og  Bacchus  (Fig.  134),  som  med  deres  Følge  drage  ud  fra 
Olympens  Gudeforsamling  for  at  bringe  den  raa  og  vilde  Menneskeslægt 
Civilisationens  Goder,  et  Relief  med  over  300  Figurer,  1  Al.  7  T.  højt,  130  Al. 
langt,  betydelig  større  end  Thorvaldsens  Alexandertog  og  Freunds  Rag- 
naroksfrise  tilsammen  tagne,  et  kolossalt  og  righoldigt  Arbejde,  om  det 
end  ikke  i  indre  Betydning  ganske  kan  maale  sig  med  hine  sjældne 

Mesterværker  af  hans  Kunst- 
brødre. Det  andet  store  Værk  til 
Kristiansborg  var  de  18  kvinde- 
lige Statuer  til  Dronningens  Trappe 
(Fig.  138),  nemlig  4  af  Middel- 
alderens danske  Dronninger  og 
14  Kvindeskikkelser  fra  nordiske 
og  græske  Heltesagn,  parvis  sam- 
menstillede efter  beslægtede  Mo- 
tiver, saaledes  at  en  nordisk  og 
en  græsk  svare  til  hinanden.  Hele 
denne  Række  Statuer  var  skiz- 
zeret  1838;  men  færdig  stod  den 
først  20  Aar  senere;  13  af  Figu- 
rerne ere  endda  modellerede  i 
Aarene  1856 — 58.  At  Kostumet 
i  de  nordiske  Figurer  her  er  rig- 
tigere, og  at  f.  Ex.  Brynhild  som 
Skjoldmø  er  forstaaet  bedre  i 
Overensstemmelse  med  Kilde- 
Fig.139.  H.v.  Bissen:  En  Dreng,  som  fisker.  skrifterne  end  i  tidligere  Frem- 
(Ny  Carlsberg  Glyptothek).  stillinger  af  Nordens  Oldtid ,  er 

vel  en  Fortjeneste;  men  Æren 
herfor  tilkommer  maaske  mere  Bissens  lærde  Raadgivere,  navnlig 
Høyen,  end  ham  selv.  I  Behandlingen  af  Legemsformen  er  Modsæt- 
ningen mellem  nordisk  og  græsk  ikke  gennemført  med  synderlig  skarp 
Konsekvens,  tilmed  da  Statuerne  ere  mere  skizzerede  end  udførte. 
Derimod  har  han  forstaaet  i  det  psykologiske  gennemgaaende  at  karak- 
terisere Forskellen  mellem  de  to  Oldtidsfolk.  Og  hvad  der  kaster 
Glans  over  det  hele,  er  den  poetiske  Styrke  og  Inderlighed,  hvormed 
flere  af  Motiverne,  især  de  tragiske,  ere  grebne,  det  dybe  Blik  ind  i 
en  stærkt  bevæget  Sjæl.  Figuren  af  Ingeborg,  der  stirrer  paa  Ringen, 
som  Hjalmar  har  sendt  hende  i  sin  Dødsstund,  hører  til  de  ypperste 
Værker  af  nordisk  Kunst. 

Andre  store  Foretagender  havde  han  taget  i  Arv  efter  Thorvaldsen : 
3  af  de  kolossale  Statuer  ved  Portalet  paa  Kristiansborg,  Victoria  paa 
Kvadrigaen  over  Thorvaldsens  Museum.    Efter  Thorvaldsens  Død  blev 

Bissen  hans  kunstneriske  Executor  testamenti  og  ledede  senere  Udførelsen 
af  hans  Værker  i  Marmor.  Ogsaa  gennem  hans  egen  Produktion  ved- 
blev der  at  gaa  en  Thorvaldsensk  Strømning;  dertil  kan  bl.  a.  henregnes 
de  smukke  Figurer  af  Nymfen,  der  sætter  sin  Haarfletning,  og  Hylas, 
udførte  kort  efter  et  Ophold  i  Rom  1841—42,  og  et  Par  Amorfigurer. 
Mere  ejendommelige  for  Bissen  er  en  Række  unge  Skikkelser,  der  ere  frem- 
gaaede  af  hans  Indtryk  af  det  sydlandske  Folkeliv  i  den  ham  saa  kære 
italienske  Natur,  men  paa  antik 
Vis  fremstillede  nøgne:  en  Dreng, 
som  fisker  (Fig.  139),  en  lille  Tig- 
gerdreng, og  langt  senere  (c.  1862) 
en  skøn  Statue  af  en  Hyrdedreng 
(Fig.  140),  som  staar  drømmende, 
med  sin  Stav  lagt  paa  tværs  over 
Nakken  og  Hænderne  hvilende 
over  den;  desuden  nogle  Figurer 
af  badende  Piger.  Og  endnu 
mere  ejendommelig  Bissenske,  og 
slet  ikke  Thorvaldsenske,  er  en 
Række  betydningsfulde  Statuer 
fra  Halvtredserne  af  Skikkelser  fra 
den  græske  Poesi,  alle  karakteri- 
serede ved  et  indre  lidelsesfuldt 
Oprør,  en  mægtig  Sjælekamp  — 
Orestes,  der  flygter  for  Furierne, 
som  han  ser  rejse  sig  fra  Mode- 
rens Blod;  Filoktet  i  hans  en- 
somme     Kvaler      paa      LemnOS  pj^^^^,     H.  V.  Bissen  .  Hyrdedreng. 

(Fig.  141) ;  Achilles,  siddende  paa  (Ny  Carlsberg  Giyptothek). 

Havstranden  i  Harme  og  Fortør- 
nelse over  den  røvede  Briseis  (Fig.  142).  Til  slige  Motiver  af  en  mandig 
Pathos  havde  Bissen  mere  indre  Kald  end  til  dem,  hvor  det  gjaldt  om 
at  udtrykke  en  ophøjet  olympisk  Klarhed  (Apollon  og  Athene  i  Univer- 
sitetets Forhal,  modellerede  i  Midten  af  Fyrrerne).  De  kirkelige  og  bi- 
belske Æmner  trængtes  mere  tilbage  i  hans  Kunst,  skønt  han  ikke  af- 
viste dem;  Fremstillingen  af  Moses  som  Lovgiver  (Statuen  udenfor  Frue 
Kirke,  1853)  var  en  Opgave,  der  laa  godt  for  ham. 

Vi  have  allerede  fulgt  hans  Virksomhed  delvis  langt  frem  i  Tiden. 
Men  imidlertid  var  der  omkring  Aaret  1848  hurtig  foregaaet  store  For- 
andringer i  hans  personlige,  huslige  og  kunstneriske  Liv.  Hans  Helbred, 
der  hidtil  havde  været  svag,  blev  efter  et  Par  Vandkure  i  Gråfenberg, 
1846  og  47,  stærk  og  paalidelig,  dermed  kom  ny  Friskhed  og  Arbejds- 
kraft. 1850  mistede  han  sin  Hustru;  2  Aar  senere  giftede  han  sig  paany 
(med  Marie  Cathrine  Sonne,  Søster  til  Maleren).    De  store  politiske  Be- 


157 


givenheder  vakte  nye  Følelser  til  et  stærkt  Liv  hos  ham,  saa  meget 
mere  som  han  ifølge  sin  Fødsel  og  sine  Barndomsminder  følte  sig 
personlig  delagtig  i  Striden  om  den  danske  Nationalitet  i  Slesvig.  Tid- 
ligere havde  han  arbejdet  meget  for  tyske  Kunstelskere,  især  for  de 
store  Pengemænd  i  Altona,  Bauer  og  Donner:  dermed  var  det  nu  forbi; 
men  til  Gengæld  fik  han  fra  det  danske  Folks  Side,  gennem  National- 
subskriptioner, en  stor  Række  nye  og  betydningsfulde  Opgaver  at  løse. 


Folkets  Stolthed  og  Glæde  over  Sejren  ved  Fredericia  førte  strax 
til  Tanken  om  et  Sejrsmonument.  Jerichau  og  Bissen  gjorde  hver  sin 
Skizze:  Jerichau  en  Thor,  Bissen  den  danske  Landsoldat,  og  Bissens  blev 
foretrukket  med  stor  Stemmeflerhed  (17.  Juni  1850).  Det  var  en  Mærkedag 
i  vor  Kunsts  Historie:  Billedhuggerkunsten  havde  stillet  sig  i  et  helt  nyt 
Forhold  til  sin  Opgave  og  til  Nationen.  Bissens  Landsoldat  (Fig.77)  sætter 
Foden  paa  den  erobrede  Mørser,  svinger  sin  Bøgegren  med  en  stor,  mandig 
Glæde  og  raaber  sit  Hurra  af  et  rigtig  fuldt  og  stærkt  Vejr  fra  Lungerne. 
Fra  de  ophøjede  og  fjerne  Forestillinger  var  Kunsten  traadt  ned  paa 
Hjemmets  jævne  Grund  og  havde  fremstillet  en  Mand  fra  de  meniges 
Række.  I  Stedet  for  ideal  Nøgenhed  eller  frit  plastisk  Klædebon  havde 
den  taget  til  Takke  med  Soldatermunduren,  knappet  om  Legemet  som 
en  grov,  smaafoldet  Skede;  men  denne  Dragt  var  den  virkelige,  og  det 
var  Virkeligheden,  man  vilde  ære.    Vilde  Kunsten  leve  Folkets  Liv,  saa 


Fig.  141.     H.  V.  Bissen:  Flloktet. 
(Ny  Carlsberg  Glyptothek). 


Og  med  hele  Kunsten  i  Dan- 
mark var  der  foregaaet  store  For- 
andringer: den  blev  mere  og  mere 
baaret  af  en  Aand,  der  var  ganske 
forskellig  fra  den,  som  havde 
baaret  Thorvaldsens.  Malerne 
havde  begyndt  at  studere  Hjem- 
mets Natur-  og  Folkeliv  paa  første 
Haand;  Bissens  Ven  Høyen  for- 
kyndte i  Taler  og  Samtaler,  at 
Kunstens  Liv  maatte  udgaa  fra 
det  nationale  Liv.  Saaledes  danne 
Bissens  sidste  20  Aar  en  klart 
begrænset  Periode  i  hans  Liv  og 
uden  Tvivl  den  mærkeligste.  Efter 
Thorvaldsens  Død  stod  han  som 
Danmarks  ypperste  Billedhugger, 
udrustet  med  stor  Avtoritet.  Han 
slap  ikke  sin  Fortids  Traade,  men 
han  fulgte  dem  med  mere  per- 
sonlig og  selvstændig  Frihed.  Og 
han  begyndte,  efter  at  have  fyldt 
50  Aar,  nye  Traade. 

maatte  den  ikke  vrage  dets  Grovbrød,  om  det  end  til  en  Overgang 
smagte  ilde.    I  samme  Aand,  om  end  i  en  anden  sjælelig  Tonart,  frem- 


Fig.  142.    H.  V.  Bissen :  Achilles.    (Ny  Carlsberg  Glyptothek). 

stillede  Bissen  Soldaterne,  der  jorde  deres  Kammerat  (det  store  Gravrelief  i 
Fredericia,  Fig.  143),  og  Maleren  Lundby  es  Monument  udenpaa  Garnisons- 
kirken i  København.   Han  anvendte  ogsaa  fra  nu  af  det  moderne  Kostume 

i  alle  sine  Portrætstatuer,  medens  han  tidligere  (1837)  havde  fremstillet 
A.  S.  Ørsted  i  antik  Dragt.  Efter  Landsoldaten  i  Fredericia  fulgte  det 
kolossale  Løvemonument  i  Flensborg,  udført  1860,  —  forhastet  i  sin 
Tanke  og  snart  fortabt.  For  at  gøre  Studier  til  den  store  Løve  rejste 
Bissen  til  Paris,  hvor  han  havde  Tilhold  hos  en  Broder,  som  var  bosat 
der  som  Urmager. 

Allerede  tidligere  havde  Bissen  gjort  adskillige  Portrætter;  men  først  i 
sine  sidste  20  Aar  udfoldede  han  i  denne  Retning  en  rig  Virksomhed, 

om  hvilken  det  med  Rette  er 
bleven  sagt,  at  den  giver  mange 
og  fortræffelige  Bidrag  til  vor 
Personalhistorie.  Nogle  af  hans 
Portrætbuster  udførtes  som  Na- 
tionalmonumenter ,  mange  efter 
privat  Bestilling;  men  ikke  faa 
af  dem  vare,  som  Høyen  med- 
deler, fremkaldte  af  Kunstnerens 
egen  Trang  til  hos  sig  at  bevare 
Trækkene  af  de  Mænd,  der  vare 
blevne  ham  kære  ved  deres  Virk- 
somhed i  det  offenthge  Liv,  i 
Kunst  og  i  Videnskab.  Dertil 
kan  føjes,  at  hans  senere  Por- 
trætbuster aabenbart  ere  fortrin- 
ligere end  de  tidligere;  en  af  de 
allerbedste  er  K.  Mantzius's,  som 
ved  Bissens  Død  ikke  var  ganske 
fuldendt.  Thorvaldsen  og  Freund 
have  hver  paa  sin  Vis  Fortrin  i 
Behandhngen  af  et  Portræthoveds 
Form,  der  hos  Bissen  en  Gang  imellem  kan  blive  lidt  træet  og  fattig,  om  den 
end  altid  er  solidt  underbygget.  Men  i  psykologisk  og  fysiognomisk  Skarp- 
syn for  de  forskelligste  Individualiteter  er  Bissen  vistnok  den  ypperste.  Forud 
for  de  andre  har  han  ogsaa  en  mærkelig  Evne  til  gennem  Busten  alene 
at  give  et  Indtryk  af  den  hele  Skikkelse  med  dens  ejendommelige  Gang, 
Holdning,  Lader  (f.  Ex.  Busterne  af  Madvig,  Jap.  Steenstrup,  Thomander, 
J.  L.  Heiberg  (Fig.  144),  H.  C.  Andersen,  H.  Hertz  o.  m.  a.).  Dette  Blik  for  Per- 
sonens individuelle  Optræden  kommer  ogsaa  fortræffelig  frem  i  hans 
Portrætstatuer,  som  for  det  meste  ere  udførte  til  eller  anvendte  til 
Nationalmonumenter.  Bissen  gaar  med  djærv  Sanddruhed  løs  paa  den 
virkelige  og  konkrete  Karakter  uden  at  holde  »Lovtaler«  i  gammel  Maner. 
Hans  Frederik  VI  (1856)  er  virkelig  Kongen  af  Guds  Naade ,  som 
selv  redelig  og  samvittighedsfuld  kender  sin  Myndighed  til  at  kræve 
andre  til  Regnskab,  men  han  har  ogsaa  lidt  af  en  buldrende  Under- 


Fig.[l43.     H.V.  Bissen:  Relief  paa  Krigergraven 
i  Fredericia. 


officers  Væsen,  saaledes  som  Kongen  jo  havde  det.  A.  S.  Ørsted  (Fig.  145) 
sidder  fordybet  i  sine  Tanker,  men  synes,  idet  han  støtter  det  store 
Hoved  i  Haanden,  saa  overvældet  af  sin  egen  lærde  Dialektik,  som  om 
han  ikke  befandt  sig  ganske  vel.  H.  C.  Ørsted  (c.  1862)  holder  sin  Forelæs- 
ning saa  idéopfyldt,  saa  barneglad  og  saa  troskyldig  kejtet  i  Holdningen 
som  i  levende  Live.  Grev  A.  W.  Moltke  (c.  1856)  slæber  sit  gamle,  tunge 
Legeme  besværlig  fremad;  men 
der  er  den  mildeste  og  nob- 
leste patriarkalske  Værdighed 
udbredt  over  hans  Person. 
Oehlenschlåger  (1855)  strækker 
sig  i  sin  Lænestol,  løj  og  mage- 
lig, men  med  en  kongelig  Fø- 
lelse af  at  være  en  af  de  ud- 
valgte. Frederik  VII  paa  sin 
Hesteryg  slaar  ud  med  Haan- 
den saa  bredt  og  rundt  og 
folkelig,  som  netop  han  forstod 
at  optræde  ligeoverfor  den 
store  Mængde.  Af  kvindelige 
Portrætstatuer  har  Bissen  ud- 
ført en  smuk  siddende  Figur 
af  sin  første  Hustru  (Fig.  146) 
og  en  staaende  af  Fru  Hei- 
berg, udmærket  ved  et  levende, 
kækt,  aandfuldt  Udtryk. 

I  de  sidste  18  Aar  af  sit 
Liv  havde  han  faaet  omtrent 
et  ligesaa  stort  Antal  National- 
monumenter at  udføre  til  of- 
fentlig    Plads     i    Hovedstaden  Fig.  144.     H.  V.  Bissen:  BusU-  af  J.  L.  Hcil)eig. 

eller  Provinserne,  deriblandt  en  (Kunstmuseet). 
Række  store,  endog  kolossale 

Opgaver,  foruden  en  Mængde  andre  offentlige  Arbejder.  Kravet  til 
folkelige  Monumenter  fik  fra  Begivenhederne  i  1848  at  regne  pludselig 
en  Styrke  og  et  Omfang,  som  hidtil  knap  var  anet  i  Danmark,  og  dette 
Krav  skulde  næsten  alene  fyldestgøres  af  Bissen;  han  fik  derved  en  saa 
fremskudt  national  Betydning,  som  næppe  nogen  anden  dansk  Kunstner 
har  havt.  I  det  hele  og  store  var  hans  personlige  Følelse  fuldt  med  ved 
disse  Opgaver,  og  hans  plastiske  Dannelse  og  overordentlige  Arbejds- 
kraft slog  til  ved  deres  Løsning.  Man  maa  derfor  kalde  Bissen  en  lykkelig 
Kunstner,  og  han  betragtede  ogsaa  sig  selv  som  saadan.  I  hans  Værk- 
sted var  der  travl  og  storartet  Virksomhed ;  der  fik  de  fleste  Billed- 
huggere af  den  følgende  Generation  deres  Skole;  efterhaanden  skal  der 

Jul.  Lange:  Udvalgte  Skrifter. 


i  Aarenes  Løb  have  været  over  100  Lærlinge  og  Medhjælpere  i  Virk- 
somhed, deriblandt  flere  fra  Nabolandene  (f.  Ex.  Svenskeren  Molin,  Nord- 
manden B.  Bergslien ,  Finlænderne  Runeberg  og  Takanen).  Som  Over- 
skud af  sin  Kunstnervirksomhed  efterlod  Bissen  sig  ved  sin  Død  omtrent 
60,000  Kroner. 

Uden  Skaar  var  Lykken  dog  ikke:  han  vidste  nok,  at  han  efter- 
haanden  blev  stærkt  kritiseret.  Det  maa  her  være  tilladt  at  sige,  at 
Publikums  Konversationskritik  af  hans  Kunst  undertiden  har  været  im- 
becil nok,  og  at  den  fornemmere  Kritik,  som  forlød  fra  Personer  af  høj 
og  fin  litterær  Dannelse,  heller  ikke  just  skulde  indgyde  ham  synderlig 
Agtelse  ved  kunstnerisk  Indsigt.  Synet  for  det,  som  gør  Kunsten  til 
Kunst,  hørte  endnu  aldeles  ikke  med  til  Nationens  almindelige  Dannelse, 
end  ikke  den  højeste,  hvorimod  et  vist  æsthetisk-litterært  Ræsonnement 
var  glimrende  udviklet  og  talte  med  om  alt.  Men  Bissen  havde  heller  ikke 
altid  det  rette  Kald  til  at  fyldestgøre  hver  enkelt  af  de  Opgaver,  der 
stilledes  til  hans  Kunst.  Det  gælder  f.  Ex.  om  Statuen  af  Oehlenschlåger. 
Bissen,  som  vel  vidste,  at  man  ikke  var  fornøjet  med  den,  ytrede  ved  given 
Lejlighed:  »Oehlenschlåger  sagde  en  Gang:  jeg  er  en  lykkelig  Mand,  thi 
jeg  er  en  smuk  Mand,  og  jeg  er  Danmarks  største  Digter.  I  disse  Ord 
har  man  hele  Manden:  en  lykkelig  Mand,  en  smuk  Mand,  en  stor 
Digter  og  —  en  forfængelig  Mand.  Det  havde  jeg  for  Øje,  da  jeg  ud- 
førte Statuen.«  En  saadan  Ytring  viser  et  skarpt  kritisk  Syn  for  Karak- 
teristiken,  men  just  ingen  varm  Sympathi  for  Oehlenschlåger,  hvem  Na- 
tionen vist  hellere  vilde  have  set  fremstillet  som  den  unge  Digter,  der 
slog  til  Lyd  for  et  helt  nyt  Aandsliv  i  Norden,  end  som  den  aldrende 
Mand,  der  hviler  sig  paa  sine  Lavrbær.  Alligevel  er  Bissens  Fremstilling  af 
de  Personer,  han  selv  har  set,  altid  levende  og  mærkelig;  hans  Billeder  af  For- 
tidens Skikkelser  (Tordenskjold,  Tyge  Brahe)  have  noget  mindre  Interesse. 

Til  en  saa  masseagtig  Virksomhed  hørte  ikke  alene  en  energisk, 
men  ogsaa  en  hurtig  arbejdende  Kunstner,  der  kunde  rive  Produktionen 
rask  fra  Haanden.  I  denne  Retning  gjorde  Bissen  snarest  altfor  godt  Fyl- 
dest. At  dægge  og  kæle  rolig  for  et  Arbejde,  at  meddele  det  den  kunst- 
neriske Kærligheds  varme  Aandepust,  at  vinde  Prisen  for  Fuldendthed 
i  Frembringelsen,  at  udarbejde  Karakteristiken  i  det  fine  og  enkelte, 
det  var  ikke  hans  Sag.  Han  underordnede,  undertiden  med  lidt  Ubarm- 
hjertighed, alt  under  Hovedsagen  og  Helheden.  Hans  solide  Forstudier 
og  naturlige  Sans  for  kraftige,  tydelige  Træk,  for  Plastikens  store  Tøm- 
merværk, gjorde  ham  til  en  virkelig  Mester.  Men  hans  Værker  frembyde 
intet  af  den  Interesse,  som  beror  paa  skrupuløs  Fordybelse  i  Studiet, 
navnlig  af  den  menneskelige  Skikkelse;  i  denne  Retning  havde  Thor- 
valdsens senere  Produktion,  der  dannede  Grundlaget  for  hans,  heller 
ikke  stemt  Fordringerne  højt,  og  han  manglede  den  Spore,  som  en 
livlig  Konkurrence  og  kunstnerisk  Forstaaelse  fra  Publikums  Side  kunde 
have  givet  ham. 

Der  var  derfor  naturlige  Grunde  til,  at  Bissen  i  hele  sin  senere  Tid 
kom  i  et  vanskeligt  Forhold  til  sin  talentfuldeste  yngre  Kunstbroder  i  Dan- 
mark, Jerichau,  et  Forhold,  som  udgør  et  vigtigt  Kapitel  af  hans  Kunstner- 
biografi, men  som  er  vanskeligt  at  oplyse.  For  Jerichaus  Beundrere 
stillede  det  sig  saaledes,  at  Bissen  ifølge  sit  Forhold  til  det  toneangivende 
Parti  i  Danmark  og  sit  nøje  personlige  Venskab  med  Høyen,  den  yp- 
perste, eller  rettere  eneste, 
Avtoritet  i  den  kunstneriske 
Kritik,  havde  faaet  et  ube- 
rettiget Monopol  paa  alle 
monumentale  Arbejder,  til 
Skade  for  den  frie  kunst- 
neriske Virksomhed  i  et  saa 
lille  Land  som  Danmark.  I 
Henhold  hertil  dreves  der 
især  fra  Jerichaus  Hustrus, 
den  bekendte  Malerindes,  Side 
en  ivrig  privat  Agitation.  Og 
ikke  ganske  uden  Føje:  selv 
om  man  vilde  se  Sagen  alene 
fra  Bissens  Side,  kunde  man 
vel  komme  til  det  Resultat, 
at  hans  egen  Kunst  kunde 
have  havt  bedre  af  mere  Ro 
og  en  strængere  Begrænsning, 
og  at  der  var  læsset  noget 
mere  paa  den,  end  den  med 
indre   kunstnerisk  Adkomst 

kunde     bære.       Saaledes    var        Pig.  145.     H.V.  Bissen:   Portrætstatue  af  A.  s.  ørsted. 

Bissen  stillet   mellem  koldt  ('"^'J'  ('-"i^f^erg  oiyptothek). 

og  varmt.     Fra  den  anden 

Side,  navnlig  Høyens,  fandt  han  en  Tilslutning,  der  var  saa  ubetinget 
som  muligt.  Intet  kunde  bringe  Høyen  i  Harnisk  som  endog  en  be- 
skeden Ytring  af  Kritik  over  Bissens  Kunst.  Høyen  elskede  og  beundrede 
virkelig  denne  jævnaldrende  Ungdomsven  fremfor  alle  samtidige  og  saa  i 
hans  Virksomhed  sine  egne  inderste  Begreber  om  Kunsten  fyldestgjorte. 

Var  denne  Beundring  end  noget  partisk,  maa  det  dog  sikkert  ind- 
rømmes, at  Bissen  virkelig  fremfor  alle  var  sin  Tids  Mand  for  denne 
Slags  Opgaver.  Og  det  allermest  i  Sammenligning  med  Jerichau.  Thi 
hvilke  Fortrin  denne  end  ellers  kunde  have  —  en  finere  lyrisk  Stemning 
og,  i  sin  bedste  Tid,  en  mere  gennemarbejdet  og  beaandet  legemlig  Form  — , 
saa  manglede  han  næsten  aldeles  en  Evne,  som  Bissen  havde  i  den 
højeste  Grad,  og  som  man  kunde  kalde  Karaktersans  (sammenlign  f.  Ex. 
Bissens  Moses  med  Jerichaus  David,  eller  Bissens  H.  C.  Ørsted  med  Jeri- 


chaus).  Bissen ,  som  selv  var  en  med  faste  og  klare  Konturer  tegnet  Ka- 
rakter, havde  ogsaa  Blik  for  Karakteren  i  alle  Retninger,  baade  for 
Personens  kraftige  indre  Sammenhæng  og  for  dens  individuelle  Særpræg. 
Og  det  var  netop  denne  Evne,  som  der  her  var  Brug  for,  saaledes 
som  de  monumentale  Opgaver  stilledes,  ikke  alene  i  Danmark,  men  i 
hele  det  samtidige  Evropa. 

Da  Bissen  døde  10.  Marts  1868,  henregnedes  han  visselig  til  Danmarks 
anseteste  Mænd.  Akademiet  fejrede  i  Kongeparrets  Nærværelse  en  Sørge- 
fest,  ved  hvilken  Høy  ens  bevægede  Ord  til  Kunstnerens  Minde  gjorde  et 
dybt  Indtryk.  Ikke  des  mindre  voxede  Kritiken  imod  ham  i  hans 
senere  Aar,  og  især  efter  hans  Død,  der  to  Aar  efter  fulgtes  af  Høyens, 
den  frodigste  Væxt.  Hans  seneste  monumentale  Arbejder,  et  Par  staaende 
Figurer  af  Frederik  VII  (udførte  til  Køge,  Odense,  Frederiksborg)  vare 
ikke  betydelige;  og  ved  Frederik  VIFs  Rytterstatue,  som  afsløredes  1873, 
var  der  en  paaviselig  Fejl  i  Kompositionen,  som  vakte  mere  Opmærk- 
somhed end  dennes  ypperlige  Sider.  Der  taltes  hyppig  om  Bissen  i  en 
Tonart,  som  om  Nationens  Tillid  til  ham  væsentlig  havde  været  pustet 
op  af  hans  Venner  og  Partigængere,  og  som  om  Fejltagelsen  nu  endelig 
var  opdaget.  Sligt  kan  alene  finde  Sted,  hvor  den  kunstneriske  Dan- 
nelse og  Mening  i  Nationen  er  en  lille  Baad  uden  Ballast,  et  Bytte  for 
enhver  Kastevind. 

Medens  man  kivedes,  undertiden  lidenskabelig  nok,  om  Bissen,  be- 
varede han  selv  lige  til  sin  Død  sin  uafhængige  og  mandige  Holdning, 
sit  beskedne  og  jævnmodige  Sind.  Han  kunde  ved  Lejlighed  give  et 
djærvt  Svar,  og  han  kunde  blive  vred,  saa  at  han  blev  rød  i  Panden, 
og  Øjnene  lynede  under  sænkede  Bryn;  men  Tordenvejret  trak  hurtig 
over;  hans  Grundtone  var  mild  og  hans  hele  Færd  i  høj  Grad  frisindet 
mod  andre.  Hans  Tænkemaade  havde  faaet  sit  Præg  af  hans  ædle 
Kunst  og  især  af  hans  Ungdomskærlighed  til  Antiken.  Han  elskede  og 
respekterede  det  nøgne  Menneske,  Mennesket  i  Mennesket,  men  havde 
kun  liden  Respekt  tilovers  for  Rangs-  og  Standsforskelle.  Hans  kunst- 
neriske og  psykologiske  Blik  var  skarpt  nok  til  at  gennemskue  Skallen 
og  trænge  ind  til  Kærnen,  og  alt,  hvad  der  hed  Mode  og  Konveniens, 
endsige  Snørliv  og  Flitter,  ringeagtede  han.  For  sit  eget  Vedkommende 
var  han  ogsaa  i  høj  Grad  bramfri  og  ligefrem  og  ubekymret  for  ydre 
Æresbevisninger;  ja  endog  sin  vel  erhvervede  kunstneriske  Anseelse  bar 
han  kun  lidet  til  Skue.  Ligesom  Thorvaldsen  var  han  ganske  fordoms- 
fri med  Hensyn  til  religiøse  Meningsforskelle,  derimod  langt  fra  indiffe- 
rent i  politisk  Henseende.  Naar  han,  uden  egentlig  at  tage  Del  i  Politik, 
sluttede  sig  til  den  national-liberale  Retning,  var  det  af  de  bedste  Grunde : 
Kravet  til  borgerlig  og  individuel  Frihed  havde  dyb  Rod  i  hans  Ka- 
rakter, ligesom  Nationalfølelsen  i  hans  personlige  Liv. 

Dog  var  hans  Hu  delt  imellem  Norden  og  Syden.  Fra  sit  tidligste 
Ophold  i  Itahen,  da  han  i  Selskab  med  Freund  1827  gjorde  en  herlig 

Fodvandring  i  Syditalien  og  paa  Sicilien,  havde  han  fattet  en  levende 
Kærlighed  til  dette  Land,  og  hge  til  sin  Alderdom  droges  han  idelig 


Fig.  146.     H.V.  Bissen:  Portrætstatue  af  Fru  Emilie  Bissen.  (Kunstmuseet). 


derned  af  sin  Længsel.  Ja,  ikke  mange  Aar  før  sin  Død  omgikkes  han 
endnu  med  Tanken  om  at  købe  et  Landsted  i  Roms  Omegn  og  tilbringe 
Slutningen  af  sit  Liv  i  Omgang  med  den  hulde  italienske  Natur.  Thi 

hvor  meget  han  end  i  sin  Ungdom  var  bleven  tiltrukket  af  Italiens  store 
Kunst,  var  det  efterhaanden  langt  mere  Naturen,  der  fængslede  ham. 
Han  var  en  flink  Fodgænger  dernede  og  gik  gerne  tidlig  ud  om  Mor- 
genen for  at  tegne  smaa  Landskaber  i  sin  Skizzebog.  Desuden  havde 
han  aldrig  sluppet  sin  Barndoms  Interesse  for  Dyrelivet;  han  sagde  — 
vistnok  med  største  Ret  —  om  sig  selv,  at  han  »maaske  kunde  være 
bleven  en  ret  dygtig  Naturforsker«.  Det  var  hans  bedste  Morskab  at 
færdes  i  Roms  Kampagne  og  iagttage  Insekternes  og  Krybdyrenes  Liv; 
han  talte  med  megen  Anerkendelse  om  »Edderkoppernes  selvstændige 
Karakter«.  Endog  ved  de  herhge  græske  Ruiner  i  Pæstum  interesserede 
han  sig  efterhaanden  mindre  for  de  doriske  Søjler  end  for  de  vimse 
grønne  Firben,  der  solede  sig  paa  dem.  Fra  sine  Rejser  i  Syden  bragte 
han  stadig  Planter,  Skildpadder,  Fugle,  Firben  o.  s.  v.  hjem  med  sig  og 
omskabte  med  dem  sit  Værksted  i  København  til  et  lille  Stykke  Italien. 
Saaledes  fik  mangen  nordisk  Idé  alligevel  Form  under  Indtryk  af  syd- 
landske Minder  og  Omgivelser. 


HOLBERG-ILLUSTRATIONER  (1884). 


Saa  vidt  mig  bekendt,  findes  der  intet  Spor  af,  at  Holberg  skulde 
have  næret  nogen  egentlig  Interesse  for  Billedkunsten.  Men  Kunsten 
har  ikke  interesseret  sig  saa  lidt  for  Holberg.  Om  han  ikke  har  hyldet 
den,  saa  har  den  hyldet  ham;  deraf 
kan  man  se,  hvor  mægtig  en  Mand  han 
har  været  for  vor  Kultur.  Den  har  for 
det  første  gjort  ham  sin  skyldige  Op- 
vartning ved  at  illustrere  hans  Værker 
og  ved  at  fremstille  hans  Person.  Det 
sidste  har  endog  Thorvaldsen  været 
med  til  i  den  bekendte  Buste.  Den  er 
dejlig  gjort,  som  alt  hvad  Thorvaldsen 
gjorde,  og  giver  en  plastisk  Oversættelse 
—  som  har  mere  kunstnerisk  Værd 
end  Originalen  —  af  Roslins  bekendte 
Maleri.  Og  dog  maa  den  mere  betrag- 
tes som  en  Hylding  fra  Kunstnerens 
Side  til  den  store  Komediedigter,  der 
saa  tidt  havde  moret  og  glædet  ham, 
end  som  en  egentlig  gennemgribende 
Karakterskildring  af  ham.  Men  den  dan- 
ske Kunst  har  ikke  ladet  det  blive  ved 
den  blotte  Hylding  og  Opmærksomhed 
mod  Holberg. 

Selv  om  man  slet  ikke  tog  sit  Ud- 
gangspunkt fra  Holberg  eller  saa  sig 
om  efter,  hvad  der  vedkom  ham;  selv  ^^^^^^^^^  illustration  tii 

om  man  kun  vilde  gennemgaa  det  be-  »Peder  Paars«  (1720). 

tydeligste  af,  hvad  vor  Kunst  har  frem- 
bragt, for  dets  egen  Skyld,  vilde  man  alligevel  støde  paa  hans  Navn. 
Vor  genialeste  Maler  var  paa  en  egen  Maade  hans  Aandsfrænde,  og  en 
Række  af  denne  Malers  ypperste  Værker  er  udgaaet  fra  hans  Fordybelse 
i  Holbergs  egen  Karakter  og  i  de  Karakterer,  han  har  skabt.    Og  Mar- 

strand  er  ikke  den  eneste  virkelig  kunstneriske  Holberg- Fortolker  i 
vor  Kunst. 

Saaledes  have  Billedkunstens  Gerninger  ved  Siden  af  Skuepladsens 
dog  et  stort  Lod  i  Holbergs  Popularitet,  i  den  Maade,  hvorpaa  han  har 
gennemsyret  vort  Aandsliv. 

Illustrationer  ere  en  Slags  litterær  Fornødenhed  og  vare  det  allerede 
paa  Holbergs  Tid.  En  Bog  synes  mere  tillokkende,  naar  der  er  Billeder 

i  den,  selv  om  Billederne  ikke  have 
stort  at  sige.  Naar  en  Moder  for- 
tæller sit  treaars  Barn  en  Historie, 
gør  hun  det  en  stor  Fornøjelse  ved 
ogsaa  at  tegne  nogle  af  Historiens 
mærkeligste  Personer  eller  Optrin. 
Dertil  kræves  ingen  Tegnekunst: 
Barnet  er  allerede  glad,  naar  det 
blot  faar  det  abstrakte  Begreb  af 
»en  Mand«  illustreret  ved  et  Hoved 
(helst  med  Hat),  en  Krop,  to  Arme 
og  to  Ben  (i  Buxer),  og  forlanger 
til  Begrebet  af  »en  Kone«  kun  den 
Variation,  at  hun  skal  have  Skørter 
paa,  og  at  Hatten  skal  have  en 
Hunkønsform.  Kan  Hesten,  Bjør- 
nen eller  Ulven  fremstilles  nogen- 
lunde genkendelig,  modtages  det 
med  stor  Taknemlighed.  Saaledes 
forholder  det  store,  naive  og  barn- 
lige Publikum  sig  ogsaa  til  Illustra- 
tionerne :  det  vil  hellere  have  noget, 
om  end  nok  saa  ringe,  end  slet 
ingen  Ting.  Det  véd  hin  Littera- 
turens kærlige  Amme,  Boghandelen, 
meget  godt,  og  derfor  sørger  den 
gerne  for  at  lade  Kunsten,  saadan  som  man  nu  har  den  til  Raadighed, 
forvandle  en  Bog  til  en  Billedbog. 

Gennemgaar  man  de  ældste  Illustrationer  til  Holberg,  fra  hans  egen 
Tid,  kunde  det  endog  synes,  at  Publikum  den  Gang  kun  forlangte  noget, 
som  kunde  forestille  Billeder,  og  knap  nok  gjorde  Fordringer  til,  at  man 
skulde  kunne  se,  hvad  Billederne  forestillede.  Man  kan  ikke  se  naivere 
og  ufuldkomnere  Træsnit  end  dem  i  Udgaven  af  Peder  Paars  fra  1720. 
Trykkene  ere  saa  urene  og  utydelige,  at  de  snarere  maa  kaldes  Fordunk- 
linger end  Forklaringer  af  Texten  og  vilde  være  helt  uforstaaelige  uden 
den  (Fig.  147).  Af  Tegnekunst  er  der  kun  det  allernødtørftigste  og  af  Glimt 

af  Lune  eller  Holbergsk  Aand  næsten  inlet,  det  skulde  da  være,  at  Nep- 
tunus,  som  skænder  paa  Vindene  og  truer  dem  med  sin  Trefork,  har 
faaet  en  Kridtpibe  i  Munden.  I  den  tyske  Oversættelse  af  »Peder 
Paars«,  som  udkom  1764,  ti  Aar  efter  Holbergs  Død,  ere  Træsnittene 
erstattede  af  Kobberstik  af  Jonas  Haas.  Man  mærker,  at  Holbergs  An- 
seelse og  Berømmelse  er  tiltagen,  og  at  Tiderne  ere  blevne  mere  pole- 
rede ;  men  ellers  er  Sa- 
gen ikke  rykket  et  Hane- 
fjed videre:  Haas's  Stik 
ere  for  det  meste  kun 
renligere  og  pynteligere 
Gentagelser  af  de  gamle 
Træsnit  og  gøre  kun 
disses  Uvittighed  saa 
meget  tydeligere.  Da 
Nicolai  Klimii  iter  siib- 
terraneiim  udkom  1741, 
var  den  allerede  udstyret 
med  nogle  faa  Stik  af 
Mentzel,  pedantiske,  lærd 
udseende  Illustrationer 
til  Bogens  satiriske  Fan- 
tasier; til  Exempel  kan 
tjene  den  her  afbildede 
Indbygger  af  det  Land 
Potu,  hvor  Menneskene 
ere  i  Træers  Skikkelse 
(Fig.  148).  Udgaven  af 
1746  af  Holbergs  Mindre 
poetiske  Skrifter  ndi  een 
Samling  bringer  foruden 
et  Par  ubetydelige  Illu- 
strationer et  Portræt 
af    Holberg  (stukket 

af  Briihl  i  Leipzig),  der  er  mindre  kendt,  end  det  fortjener  at  være. 
Det  synes  udført  efter  en  meget  tidligere  Tegning:  Holberg  ser  der 
mere  ud  som  en  Mand  paa  40  Aar  end  som  en  Mand  paa  60.  Det 
er  ikke  godt  og  ikke  nær  saa  karakteristisk  som  Arbiens  Medaille- 
Portræt,  der  fremstiller  Holberg  i  en  langt  senere  Alder;  men  det  giver 
dog  en  Anelse  om,  hvordan  den  yngre  Holberg  saa  ud,  den  dristige, 
foretagsomme  norske  Gut  med  de  lyse,  modige  Øjne  og  det  ubetvinge- 
lige, kaade  Lune. 

Det  er  atter  et  Bevis  paa,  hvilken  Magt  Holberg  har  været  for  os, 
at  han  ikke  alene  saa  jævnlig  er  bleven  illustreret  fra  nyt  af  siden  1720, 


Abildgaard:  Niels  Klim  vækkes  i  Underverdenen. 
Efter  Clemens's  Stik. 

men  at  der  ogsaa  gives  saa  mange  forskellige  Arter  og  Grader  af  Illu- 
strationer til  ham.  Fra  det  ganske  billige  og  folkelige  Træsnit  ere  vi 
allerede  komne  til  Kobberstikket;  og  ikke  20  Aar  efter  Holbergs  Død 
betragtes  illustrerede  Udgaver  af  hans  Værker  som  nationale  Fore- 
tagender, der  gøre  Krav  paa  den  højeste  Elegance  i  Udstyrelsen  og  paa 
den  bedste  Kunst,  man  havde  til  Raadighed,  til  Illustrationerne. 

Man  havde  jo  nu,  netop  fra  Holbergs  Dødsaar  af,  et  nyt  Kunst- 
akademi, og  næppe  har  det  udklækket  sit  første  Kuld  af  danske  Kunst- 
nere, før  det  maa  afgive  Kræfter  til  Forherligelsen  af  Holberg.  Fra  den 
Tid  af  begynder  det,  som  man  kunde  kalde  de  fornemme  Holberg- 
Illustrationer,  til  hvilke  en  temmelig  lang  Række  af  akademiske  Profes- 
sorer, og  iblandt  dem  virkelig  berømte  Kunstnere,  har  givet  Bidrag. 


»Ach,  lad  ham  aldrig  faae  sin  Dorothe  i  Favn.« 
Fig.  150.   Wiedewelt:  Illustration  til  »Peder  Paars«.    3.  B.,  3.  S. 


Saadanne  Foretagender  som  den  store  Udgave  af  Peder  Paars  af 
1772  med  J.  F.  Clemens' s  Stik  efter  Johannes  Wiedewelts  Tegninger,  eller 
som  Baggesens  Oversættelse  af  Niels  Klim,  udgivet  1789  ligeledes  med 
Stik  af  Clemens  efter  Skizzer  af  Nicolai  Abildgaard  og  Jens  Juel,,  fortjene 
visselig  al  Agtelse  som  Vidnesbyrd  om  en  vaagnende  national  Bevidsthed 
(Fig.  149 — 50).  Det  var  smukke  Offergaver  fra  Folkets  dannede  Del  til  dets 
største  Forfatter,  efter  Reglen  for  Offergaver:  Gak  til  de  høje  Guder,  giv 
dem  det  bedste!  Clemens  stod  aldeles  paa  Højden  af  sin  Tids  Teknik 
i  Kobberstikket  og  gengav  i  Udgaven  af  »Peder  Paars«  den  Hogarthske 
Stikkemaade  saa  godt,  som  nogen  i  Europa  kunde  gøre  det.  Naar  nu 
blot  Wiedewelt  havde  havt  noget  af  Hogarths  satiriske  Geni  at  meddele 
sine  Kompositioner !  Men  desværre  er  der  næsten  ikke  Gnist  af  virkeligt 
Lune  i  dem,  de  vidne  ikke  om  mere  end  om  en  vis  almindelig  Kunstner- 
dannelse. Mere  Berøring  havde  Abildgaard  med  den  fritænkerske,  filo- 
soliske  og  kritiske  Aand  i  »Niels  Klim« ;  nogle  af  hans  Billeder  til  denne 

Bog  ere  virkelig  nydelige,  og  hans  virkningsfulde  Pensel  er  ypperlig  gen- 
given af  Clemens's  Gravstikke.  Men  egentlig  Holbergske  ere  Abildgaards 
Billeder  dog  ikke:  Lunet  mangler;  den  Vittighedens  blanke  Kaarde,  som 
glimtede  saa  sejrrig  i  Holbergs  Haand,  forstod  Maleren  ikke  at  føre. 
Og  alle  de  udsøgte  og  klassisk-akademiske  Stillinger,  hvori  Niels  Klim 
og  de  øvrige  Figurer  optræde,  og  som  give  Billederne  en  selvstændig 
kunsthistorisk  Interesse,  er  noget,  Holberg  vist  aldrig  havde  drømt  om. 


»La  cadence,  mon  pc'ie!  la  cadencel 
Fig.  151.    Eckersberg:  Illustration  til  »Jean  de  France«.    1.  Akt,  6.  Scene. 

Mærkeligt  nok,  at  det  varede  saa  længe,  inden  den  illustrative  Kunst 
gav  sig  i  Færd  med  Komedierne,  som  dog  ubetinget  ere  den  betydeligste 
og  populæreste  Del  af  Holbergs  Forfatterskab.  Komedierne  trængte  vel 
paa  en  Maade  mindre  til  Billeder,  fordi  de  bleve  illustrerede  fra  Skue- 
pladsen; og  de  krævede  desuden,  endog  i  højere  Grad  end  »Peder  Paars«, 
en  Realisme  fra  Billedkunstens  Side,  som  ikke  stemmede  med  Kunstens 
fremherskende  Retning  i  den  Abildgaardske  Periode.  Først  et  Stykke 
ind  i  vort  Aarhundrede,  i  Tyverne,  leverede  C.  A.  Lorentzen  en  Række 

Malerier  af  Holbergske  Komediescener;  Clemens  stak  dem  og  føjede  dertil 
et  Par  Blade  efter  Eckersberg  (Fig.  151).  En  Snes  Aar  efter  udgaves  der 
smaa  daarlige  lithograferede  Gengivelser  af  disse  Stik,  forøgede  med  et 
Par  Illustrationer  af  Westphal.  Foretagendet  døde  Straadøden  og  for- 
tjente ikke  bedre:  Lorentzens  og  Westphals  Kompositioner  have  aldeles 


Fig.  152.  W.  Marstrand:  Illustration  til  »Den  politiske  Kandestøber«.   Raadsherreindernes  Besøg. 


intet  at  sige,  og  Eckersberg,  som  ganske  vist  leverede  noget  bedre  end 
de  andre,  er  dog  ikke  paa  sin  rette  Hylde  i  denne  Slags  Opgaver.  Der 
er  nok  saa  megen  Munterhed  i  de  smaa  Billeder,  som  Korsartegneren 
P.  E.  Klæstrup  leverede  til  Træsnittene  i  F.  Frølunds  og  Flinchs  yderst 
fordringsløse  og  populære  Udgave  af  nogle  af  Komedierne,  der  udkom 
fra  1842  af,  især  er  der  virkelig  morsomme  Ting  til  »Ulysses  von  Ithacia« 
(ChiUan  i  forskellige  Situationer,  f.  Ex.  i  Rejsedragt  med  Cigar  i  Munden). 

»Ergo  er  I  en  Hane.    Har  I  ellers  noget  at  sige?« 
Fig.  153.   W.  Marstrond :  Illustration  til  »Erasmus  Montanus«. 

1843  malede  Marstrand  sit  første  Holbergske  Billede,  Disputscenen 
af  »Erasmus  Montanus«  (Fig.  153).  Han  vilde  efter  Hjemkomsten  fra 
sit  første  Ophold  i  Italien  optages  som  Medlem  af  Akademiet  og  fik  til 
Opgave:   »Scene  af  det  danske  Folkeliv«;  han  tillod  sig  da  paa  egen 

Risiko  at  fortolke 
denne  Opgave  saa- 
ledes,  at  en  Scene  af 
»Erasmus  Montanus« 
ogsaa  var  en  Scene 
af  det  danske  Folke- 
liv; og  man  tilgav 
ham.  Denne  Historie 
afgiver  et  ganske  godt 
Bevis  for,  hvor  meget 
Holberg  den  Gang 
fyldte  hans  Tanker. 
Hans  Valg  af  Holberg- 
ske Motiver  skyldtes 
ikke  nogen  andens 
Formynderskab,  ikke 
noget  litterært  Selskab 
eller  nogen  driftig  For- 
lægger, som  skulde 
have  Holbergs  Kome- 
dier illustrerede,  men 
ganske  hans  eget  Ini- 
tiativ. Derefter  fulgte 
i  Løbet  af  25  Aar  et 
Dusin  udførte  Male- 
rier, en  Del  flere  ma- 
lede Skizzer  og  en 
Mængde  Tegninger  af 
Holbergske  Æmner 
(Fig.  154),  ikke  alene 
af  Komedierne,  men 
ogsaa  af  Peder  Paars, 
Holbergs  eget  Levned 
o.  s.  V.  Imidlertid  tik 
man  aldrig  fra  Mar- 
strands  Haand  nogen 

gennemført,  Hgelig  fordelt,  Illustrationsrække ;  han  gav  sin  personlige  For- 
kærlighed for  visse  af  Komedierne  (Erasmus  Montanus,  Den  politiske 
Kandestøber,  Barselstuen)  frit  Spil,  leverede  en  hel  Mængde  Komposi- 
tioner til  en  enkelt  Komedie  og  til  mange  andre  slet  ingen. 


Fig-  154.    W.  Marstrand:  Illustration  til  «Jeppe  paa  Bjerget < 

Det  er  ingen  Overdrivelse  at  sige,  at  der  allerede  i  det  første  Maleri 
var  mere  af  Holberg  end  i  alle  de  tidligere  Illustrationer  tilsammen. 
Endelig  havde  Digteren  fundet  sin  Kunstner. 

Der  var  Holbergs  Aand  og  Vittighed,  hans  »muntre  og  fyrige  Gejst«, 
hans  egne  »Gave  til 
at  dynge  og  sammen- 
pakke Latterligheder 
tæt  paa  hinanden«, 
som  en  Forfatter  fra 
det  forrige  Aarhun- 
drede  ganske  træf- 
fende siger  om  hans 
komiske  Rigdom.  Der 
var  Holbergs  store 
Stil,  hans  Bredde  og 
Djærvhed.  Ja  der  er 
hos  Marstrand  paa  en 
vis  Maade  mere  end 
hos  Holberg :  en  Skøn- 
hedssans ,  en  Glæde 
ved  Verden,  som  den 
ser  ud,  en  Noblesse 
i  Stilen,  der  viser,  at 
Kunstneren  under  sit 
Ophold  i  Syden  havde 
gennemgaaet  en  Skole 
i  Smagen,  som  Hol- 
berg vist  ikke  havde 
ofret  mange  Tanker 
under  si  t  Ophold  der- 
nede. Holberg  var  en 
tørrere  og  saltere  Na- 
tur; Marstrand,  skønt 
han  i  Sandhed  havde 
Salt  nok,  varmildere, 
hans  Værker  ere  paa 
en  Maade  mere  vel- 
smagende end  Hol- 
bergs.     Men  Mar- 

strands  Illustrationer  ere  alhgevel  ikke,  og  gøre  heller  ikke  Krav  paa  at 
være,  saa  store  Gerninger  som  Holbergs  egne  ypperste  Komedier,  heller 
ikke  som  Holbergs  samtidiges,  Hogarths,  tegnede  og  malede  Satirer. 
Idet  Holberg  sad  ved  sit  Skrivebord,  lunt  smilende  og  gottende  sig  over 
sine  egne  komiske  Typer,  var  hans  Pen  hyppig  et  Vaaben,  et  Ris,  som 


Fig.  155.    V.  Rosensland :  Illiistralion  til  »Don  Ranudo«. 

sved,  en  Kniv,  som  bed,  en  Braad,  som  stak,  og  derved  opdrog  den  sin 
Samtid  og  lærte  den  Mores;  men  Digteren  liøstede  somme  Tider  Utak 
derfor.  Marstrands  bløde  Pensel  er  intet  Vaaben,  han  tog  kun  Smilet 
og  Gottelsen  og  den  gamle  komiske  Type,  alt  det,  som  var  en  Fest  for 
Aanden,  og  gjorde  det  festligere  endnu.  Det  ligger  naturligt  i  Situationen, 
i  selve  Forholdet  til  en  svunden  Tids  Litteratur,  at  det  rent  æsthetiske 
ved  Sagen  saaledes  vendes  frem;  men  for  Retfærdighedens  Skyld  bør 

Forholdet  dog  udtrykkelig 
mindes ,  fordi  Marstrands 
Malerier  i  Henseende  til  det 
æsthetiske  Indtryk  virkelig 
fuldkomment  staa  paa  Højde 
med  Komedierne  selv,  og 
man  derfor  kunde  være  fri- 
stet til  at  vise  dem  ligesaa 
megen  Ære*. 

Saa  længe  Marstrand  vir- 
kede som  Illustrator  af  Hol- 
berg, holdt  andre  Kunstnere 
sig  meget  tilbage.  Den,  som 
nærmest  fortsatte  hans  Ger- 
ning, var  Vilh.  Rosenstand, 
som  til  Brug  for  en  folkelig 
Udgave,  hvortil  man  vilde  be- 
nytte Marstrandske  Tegnin- 
ger, udfyldte,  hvad  han  havde 
efterladt  ugjort  (Fig.  155).  Af 
det,  som  de  seneste  Aar  har 
bragt,  skulle  vi  minde  om 
de  to  smukke  Malerier  paa 
Udstillingen  1883  af  Hol- 
berg i  sin  Studerestue, 
af  H.  P.  Lindeburg  og  Carl 
Thomsen  (Opgaven  var  stillet 
af  Akademiet  for  den  Neuhausenske  Præmie).  Saa  har  endelig  den 
nyeste  Tid  bragt  de  store,  endnu  langt  fra  afsluttede  Pragtudgaver  af 
Komedierne,  illustrerede  af  Hans  Tegner "^^^  og  af  Peder  Paars,  illu- 
streret af  Hans  Nik.  Hansen  (Fig.  156).    I   disse  Værker  er  den  Mar- 

*  I  hollandske  Gallerier,  især  i  Haag,  ser  man  Malerier  af  Holbergs  samtidige,  Cor- 
nelis  Troost  (1697 — 1750),  som  forestille  Scener  af  gamle  hollandske  Komedier.  De  have 
ikke  saa  lidt  til  fælles  med  Marstrands  Holbergske  Malerier.  Til  nogle  af  dem  ere  Æm- 
nerne  tagne  fra  en  mig  ubekendt  Komedie  (af  AsseUjn),  der  i  flere  Træk  maa  svare  tem- 
melig nøje  til  .,Den  Stundesløse".  Paa  samme  Maade  som  de  to  Bogholdere  hos  Holberg 
komme  dér  to  komiske  Mennoniter  med  et  Ægteskabstilbud  til  Elskerindens  Fader. 

**  Se  den  følgende  Afhandling. 


Fig.  156.    H.N.Hansen:  Illustration  til  »Peder  Paars«. 

strandske  Stil  og  Opfattelse  af  Holberg  atter  forladt.  Og  det  med  Rette; 
thi  omend  Marstrand  var  en  stor  Holberg-Illustrator,  saa  skal  han  ikke, 
ligesaa  lidt  som  nogen  anden  Kunstner,  have  Monopol  paa  noget;  det 
er  rigtigt  og  godt,  at  enhver  Tid  ser  med  sine  egne  Øjne  paa  Holberg. 
Vi  skrive  her  ikke  nogen  Anmeldelse  af  de  nye  Illustrationsværker ; 
men  saa  meget  tro  vi  at  kunne  sige,  at  meget  i  dem  vil  staa  som  Vid- 
nesbyrd om,  at  vor  Tid  ikke  alene  forstaar  at  gøre  Stads  af  Holberg, 
men  at  den  virkelig  forstaar  ham  selv. 


MARSTRAND.  HOLBERG.   PER  DEGN.  (1884). 

Udstilhngen  af  Marstrands  Holberg -Galleri  viser  Marstrands  over- 
ordentlige Produktivitet.  Medens  mangen  anden  udmærket  Kunstners 
hele  Værk  er  som  en  enkelt  Gren,  var  hans  et  vidtforgrenet  Træ  eller 
maaske  rettere  en  kolossal  og  yppig  Busk,  eftersom  man  ikke  let  vil 
kunne  paavise  en  enkelt,  fast  Stamme  i  den. 

Et  saa  rigt  og  mangfoldigt  Resultat  er  selvfølgelig  betinget  af  en  stor 
Lethed  i  Arbejdet  paa  det  enkelte  Værk.  Det  kan  nu  ikke  nægtes,  at 
dette  hos  Marstrand  —  ligesom  hos  andre  meget  produktive  Kunstnere 

—  beroede  paa,  at  han  ikke  altid  forsmaaede  Elementer,  som  han  uden 
videre  optog  fra  Fortidens  Kunst  uden  mere  end  udvortes  at  tilegne  sig 
dem  og  sætte  en  vis  Skik  paa  dem.  Som  dramatisk  Maler  har  han  til 
sin  Raadighed  et  Kor  af  Statister,  Figurer,  som  allerede  paa  hans  egen 
Tid  vare  gammeldags  og  lede  Tanken  hen  paa  C.  A.  Lorentzen  eller  lig- 
nende ubetydelige  Fortids-Kunstnere,  og  som  naturligvis  ere  endnu  mere 
gammeldags  for  os.  Han  anvender  dem  ikke  alene  til  rent  underordnet 
Tjeneste,  men  somme  Tider  ogsaa  i  virkelige  Karakterroller,  naar  han 
endnu  ikke  er  naaet  til  at  tage  Karakteren  rigtig  for  sig  og  skabe  en  ny 
og  ejendommelig  Figur  til  den.  Som  Exempel  kunne  vi  nævne  Kande- 
støberdrengen Henrik  —  en  fra  Holbergs  Side  glimrende  udstyret  Figur 

—  paa  alle  Billederne  af  den  Scene,  hvor  han  kommer  ind  og  sætter 
den  ubelejlige  Arianke  Grovsmeds  til  Dørs.  Endog  paa  de  to  færdig  af- 
leverede, soigneret  udførte  og  i  andre  Henseender  udmærkede  og  vittige 
Malerier  af  dette  Æmne  er  Henrik  en  ren  Statist,  ganske  flov  og  karakterløs. 
Man  kan  finde  Figurer  af  det  samme  Statistkorps  blandt  Matroserne  paa 
»Trefoldigheden«  i  det  store  og  mægtige  Søslag-Maleri  i  Roskilde  Dom- 
kirke: de  ligne  med  deres  flyvende  Haar  og  runde,  smilende  Ansigter 
ingen  Ting,  som  er  eller  har  været  virkeligt  paa  Jorden.  Blandt  det 
kvindelige  Personale  i  Marstrands  Billeder  findes  endnu  flere  Statister, 
hvormed  ikke  skal  være  nægtet,  at  det  kan  være  nette  og  fixe  Skikkelser, 

Jul.  Lange:  Udvalgte  Skrifter.    I.  12 

som  kunne  spille  en  lille  Rolle  meget  tækkelig,  endog  vittig,  skønt  uden 
egentlig  Karakter.  De  kunne  afgive  meget  god  Fyld  i  en  rig  Komposi- 
tion, men  synderlig  mere  ere  de  heller  ikke. 

En  anden  Betingelse  for  Marstrands  Lethed  i  at  tilvejebringe  et  Billede 
var  hans  aldeles  eminente  Kompositionstalent,  hans  næsten  mageløse 
Sikkerhed  i  at  anvise  enhver  Ting  og  Figur  den  Plads,  der  passer  bedst 
for  dens  dramatiske  Betydning,  og  hvor  den  tillige  ved  Masse,  Form, 
Farve  tager  sig  bedst  ud  i  en  Anordning  af  det  hele,  som  beroliger  Øjet 
ved  sin  Ligevægt  og  tiltaler  det  ved  sin  Skønhed.  Hvor  staar  ikke  alting 
sikkert,  hvor  fortræffelig  hænger  ikke  det  hele  sammen!  Dette  Herre- 
dømme over  Kompositionen  er  en  rent  formel  Evne  hos  Marstrand,  som 
aldrig  svigter  ham,  hvad  enten  det  gælder  en  Dans  paa  Ischia  eller  et 
alvorligt  historisk  Optrin,  en  bibelsk  Parabel  eller  en  lystig  Komedie- 
scene. Han  er  den  fuldendte  Scenearrangør,  baade  i  det  smaa  og  i  det 
store.  Og  til  Evnen  svarer  Lysten.  Hans  Holberg-Galleri  vidner  paa 
en  iøjnefaldende  Maade  om,  at  han  føler  sig  tiltrukken  af  de  store  Op- 
gaver for  Kompositionen;  det  indeholder  en  hel  Række  af  Komediernes 
store  Pragtscener:  Disput-Scenen  af  Erasmus  Montanus,  Taffel-Scenen 
af  Jeppe  paa  Bjerget,  Collegium  politicum  af  Kandestøberen,  Morgen- 
avdienserne  hos  den  stundesløse.  Stimlen  af  Visiter  i  Barselstuen  og  Rets- 
scenen  af  det  lykkelige  Skibbrud.  I  de  to  sidstnævnte  Æmner  er  Mar- 
strand endog  afvegen  fra  Komedierne  og  har  med  en  vis  Vilkaarlighed 
søgt  sine  Opgaver  for  Kompositionen,  idet  han  fører  alle  Visiterne  hos 
Barselkonen  frem  paa  en  Gang  og  ligeledes  lader  alle  Satirikeren  Phile- 
mons Anklagere  optræde  for  Retten  paa  en  Gang.  I  begge  Tilfælde,  og 
især  i  Billedet  af  Barselstuen,  medfører  dette  et  Resultat,  som  ikke  alene 
afviger  fra  Komedierne,  men  ogsaa  fra  alle  den  strænge  Virkeligheds  og 
Rimeligheds  Former.  Marstrands  »Barselstue«  er  en  glimrende  Kompo- 
sition, men  ligner  ingen  Ting,  der  er  gaaet  for  sig  i  Verden.  Dette  har 
ogsaa  tidligere  været  mig  paafaldende;  men  ved  at  overskue  *  hans  hele 
Holberg-Galleri  forstaar  jeg  saa  godt,  hvorledes  hans  gennemgaaende 
Forkærlighed  for  den  rige  Udfoldning  har  ført  ham  paa  den  Tanke,  at 
gøre  Sovekammeret  til  en  hel  Salon  med  Visiter  en  masse  paa  to 
Rækker  Stole. 

Hans  Kompositionsmaade  svarer  egentlig  aldrig  til  Nutidens,  den  er 
ikke  realistisk,  men  indtager  en  Mellemstilling  mellem  Theatret  og  det 
virkelige  Liv:  netop  i  Behandlingen  af  Komediescener  kan  dette  jo  være 
ganske  vel  paa  sin  Plads.  Nutiden  gør  hyppig  kort  Proces  med  Lige- 
vægten i  Anordningen  og  er  ikke  bange  for  det  skæve  og  vinde,  naar 
Meningen  paa  denne  Maade  kan  gives  ind  med  en  Ske  som  en  rigtig 
stærk  Dosis.  Nutiden  bør  imidlertid  indrømme  Marstrands  mere  klas- 
siske Deployering  af  Masserne,  at  den  ingenlunde  gør  sig  gældende  som 
et  indholdsløst  kunstnerisk  Exercer-Reglement;  den  er  bestandig  ny, 
den  siger  bestandig  noget,  er  ikke  alene  talende,  men  veltalende.  En 

ung,  meget  anset  nordisk 
Maler  sagde  til  mig,  da  vi 
paa  Verdensudstillingen  i 
Paris  1878  betragtede  Mar- 
strands  »store  Nadvere« 
(fra  den  kgl.  Malerisam- 
ling), at  Kompositionen  af 
Billedet  forekom  ham  »ba- 
nal«. Denne  Ytring  kan 
være  ganske  lærerig  med 
Hensyn  til,  hvorledes  Mar- 
strand  paa  en  moderne  Ud- 
stilling vil  tage  sig  ud  for 
den  seneste  Kunstnerslægts 
Øjne :  allerede  hin  Verdens- 
udstilling gav  mangen  For- 
klaring af  den.  Men  den 
er  ikke  retfærdig  og  vil 
ikke  være  Historiens  ende- 
lige Dom.  Det  rige,  mang- 
foldige, festlige  Indhold  i 
hans  Billeder,  som  trænger 
til  denne  Art  af  Komposi- 
tion for  at  komme  til  sin 
Ret,  har  man  paa  en  Pari- 
ser -  Udstilling  naturligvis 
ikke  Tid  til  at  fordybe  sig 
i  eller  tilegne  sig. 

Hvor  meget  nu  end  Ud- 
stillingen i  Kunstforeningen 
vidner  om  Marstrands  Let- 
hed i  Arbejdet,  saa  vidner 
den  alligevel  om,  at  net- 
op Indholdet,  det  egentlig 
nye  og  værdifulde,  som  gi- 
ver det  hele  Galleri  dets  Be- 
tydning, ikke  er  letvun- 
det,  men  har  kostet  ud- 
holdende Forsøg.  »Alles 
gottliche  ist  leicht  und 
schnell«,  hedder  det,  og 

muligvis  kan  Sætningen,  for  sig  selv  taget,  være  rigtig;  men  den  er  grund- 
falsk, naar  man  anvender  den  paa  Kunsten,  som  man  har  gjort;  thi 
Kunsten  er  ikke  guddommelig,  men  aldeles  menneskelig.  Geniet  formaar 


Fig.  157.    W.  Marstrand:  Per  Degn. 

at  finde  sin  Vej  gennem  den  menneskelige  Udviklings  evige  Love;  men 
intet  Geni  formaar  ved  Mirakler  at  hoppe  over  dem.  Det  er  det  aller- 
bedste ved  Udstillingen  i  Kunstforeningen,  at  den  aabner  Indblik  i  Til- 
blivelsen af  disse  prægtige  og  glansfulde  Resultater. 

Læg  Mærke  til,  hvorledes  Kunstnerens  Fantasi  i  Løbet  af  20  Aar 
idelig  kredser  om  et  forholdsvis  ringe  Antal  Æmner,  at  kun  yderst  faa 
Æmner  ere  repræsenterede  ved  et  enkelt  Nummer  paa  Udstillingen,  og 
at  nogle  ere  repræsenterede  gennem  mange.  Hvis  Udstillingen  var  eller 
kunde  være  fuldstændig  —  og  navnlig  hvad  Tegninger  angaar,  er  den 
meget  langt  fra  Fuldstændighed  — ,  vilde  dette  Træk  træde  endnu  fyldi- 
gere frem.  Læg  Mærke  til,  at  der  af  det  første  Holbergske  Æmne,  Mar- 
strand  behandlede,  Disputen  i  Erasmus  Montanus,  findes  8  forskeUige 
Exemplarer  i  Maleri  og  Tegning,  eller  at  en  Figur  som  Per  Degn  op- 
træder paa  denne  Udstilling  i  23  forskellige  Skikkelser.  Mange  ville  af 
deres  Erindring  kunne  føje  endnu  nogle  Marstrandske  Per  Degn'er  til. 
De  ere  næsten  alle  indbyrdes  forskellige,  ikke  støbte  i  nogen  stereotyp 
Form;  men  de  ere  ingenlunde  løse  Indfald  i  Øst  og  Vest,  tværtimod  Led 
i  en  bestemt  Udviklingsrække,  der  ender  med  det  mest  karakteristiske 
Resultat,  et  Bevis  paa,  at  Marstrands  Kunst  ikke  levede  paa  gode  Ind- 
fald, men  forstod  at  gaa  i  Dybden. 

Per  Degn  er  i  det  hele  Udstillingens  Helt;  og  Holberg  har  maaske 
heller  ikke  skabt  nogen  anden  Figur,  der  paa  en  Gang  er  saa  grund- 
komisk, saa  ublandet  virkelig  og  saa  velsignet  dansk.  Per  Degn  staar  i 
den  komiske  Rangforordning  i  samme  høje  Klasse  som  Falstaff.  Mar- 
strand  har  i  Begyndelsen  famlet  lidt  og  ikke  gjort  sig  Forskellen  mellem 
en  Degn  og  en  Kusk  tydelig  nok;  men  saa  lader  det  til,  at  han  har  op- 
daget en  eller  anden  virkelig  Skikkelse,  som  han  kunde  bruge  til  sikkert 
Udgangspunkt:  derpaa  tyder  en  Blyantstegning  af  5  hinanden  lignende 
Hoveder,  som  han  har  benyttet  til  sine  første  Malerier  af  denne  Kome- 
die. Det  er  en  aldrende  Person  af  pynteligt  Ydre,  værdigt  og  adstadigt 
Væsen  og  en  reputerlig  Mave,  blank  og  skinnende  i  Huden.  Han  har 
et  lille  Hoved,  der  er  ganske  smalt  i  Hjernekassen,  men  meget  forsvar- 
lig udviklet  i  Kæbepartiet,  og  med  en  Næse,  der  synes  fra  Fødselen  for- 
udbestemt til  at  blive  rød  af  Nippedrik.  Han  er  ubeskrivelig  vigtig,  en 
Genstand  for  Tro  og  Tilbedelse,  først  og  fremmest  fra  sin  egen  Side: 
han  ved  selv,  og  de  troende  paa  Bjerget  vide  om  ham,  at  han  er  Inde- 
haver af  dybe  gejstlige  Mysterier  (f.  Ex.  om  Forskellen  mellem  grovt 
Sand  og  fint  Sand  ved  Begravelser)  og  tillige  af  en  smuk  Samling  latin- 
ske Gloser.  Naar  han  gaar  ned  ad  Landsbyens  Gade,  skotter  han  til 
Siden  med  Bevidstheden  om,  at  Folk  hviske  ærefrygtsfuldt  til  hinanden : 
der  gaar  Per  Degn.  Han  er  meget  dum,  men  alligevel  ganske  snu,  naar 
det  gælder  om  at  opretholde  Prestigen,  som  jo  baade  for  dens  egen 
Skyld  er  et  Menneske  dyrebar  og  tillige  indbringer  ham  mange  smaa 
Snapse. 

Det  er  denne  Prestige,  der  er  i  Fare  ved  den  unge  københavnske 
Students  Ankomst  til  »Bjerget«.  Hvis  »Erasmus  Montanus«  var  en  Nu- 
tidskomedie,  som  skulde  have  et  til  Nutidens  Fordringer  svarende  Navn, 
vilde  den  passende  kunne  døbes  »En  Hanekamp«.  Det  er  den  gamle 
og  den  unge  Hane,  som  med  skingrende  Røster  strides  om  den  højeste 
Avtoritet  paa  den  hjemlige  Mødding  og  om  den  øvrige  Hønseslægts  Be- 
undring. Marstrand  maa  have  tænkt  paa  noget  saadant.  Ikke  alene  har 
han  ved  en  lykkelig  Ideassociation  allerede  i  de  tidligste  Billeder  af  Disput- 
Scenen  anbragt  en  Hønsefamilie  inde  i  Stuen  med  en  prægtig,  munter 
Hane,  der  er  fløjet  op  og  synes  at  ville  konkurrere  med  de  to  lærde 
Disputatorer ;  men  senere  blev  den  anden  Disput-Scene  (fra  fjerde  Akt), 
hvor  Rasmus  Berg  overbeviser  Per  om,  at  han  er  en  Hane,  et  af  hans 
kæreste  Æmner.  Vel  ere  Rasmus  Bergs  Argumenter  ikke  i  stræng  logisk 
Orden  (f.  Ex.  »En  Hane  kan  gøre  Æg,  hvilket  I  ikke  kan  gøre  —  — 
ergo  er  I  en  Hane«);  men  i  Konklusionen  er  der  mere  Vid  end  blotte 
Narrestreger.  Der  er  paa  UdstilHngen  en  herhg  Pennetegning  af  denne 
Scene:  Disputen  er  endt,  Per  støtter  sig,  mat  af  Kampen,  med  Ryggen 
mod  Bilæggerovnen;  han  føler  sig  slagen,  hans  Gaade  er  gættet,  det  Ord 
er  fundet,  som  kan  dirke  ham  op:  han  er  en  Hane.  Det  manglede  nu 
blot,  at  Per  skulde  vende  Spillet  om  og  fra  sin  Side  bevise,  at  Rasmus 
Berg  ogsaa  var  det;  men  den  Slags  nymodens  Galen  forstaar  Per  sig 
ikke  paa.  Han  holder  sig  til  den  gammeldags,  som  passer  bedst  for  en 
Degn,  og  fortryller  aldeles  Landsbyen  ved  sit  ut-re-mi-fa-sol-la-si  ut!! 

Ogsaa  dette  Hane-Motiv,  hvor  Per  Degn  synger  for  Jeppe  og  Nille 
og  belønnes  med  en  Snaps,  har  Marstrand  behandlet  ret  con  ainore  i 
senere  Tegninger  og  Malerier.  De  skikkelige  Bønderfolk  ere  aldeles 
opfyldte  af  Beundring  for  denne  Kunstpræstation,  og  i  Beundringen 
blander  sig  en  Slags  Skræk  over,  at  menneskelige  Fuldkommenheder 
kunne  drives  til  en  saadan  titanisk  Højde.  I  sine  senere  Per  Degn'er 
har  Marstrand  ved  en  uforlignelig  Degne-Kasket  med  strittende  Skygge, 
i  Forbindelse  med  Parykkens  Pisk  og  Sidekrøller  og  Ansigtets  Profil  og 
Farve,  undertiden  givet  Figuren  en  vis  Lighed  med  en  Hane.  Han  paa- 
tvinger ikke  Beskueren  denne  Lighed;  han  er  ikke  kommen  ind  paa 
disse  »Portrætparalleler  mellem  Dyr  og  Mennesker«,  med  hvilke  Dilet- 
tanter have  drevet  æsthetisk  Uvæsen;  men  han  har  nærmet  Per  Degn 
noget  mere  til  en  Karikatur  end  tidligere,  netop  saa  meget,  som  det 
egner  sig  for  en  komisk  Figur  af  den  Art. 

Vi  omtale  Per  Degn  her  kun  som  et  Exempel :  Udstillingen  i  Kunst- 
foreningen frembyder  mange  andre  Exempler  paa  vidunderlig  heldige 
Greb  efter  den  komiske  Karakter,  undertiden  endog  paa  fuldt  gennem- 
førte og  glimrende  gennemførte  Karakterskildringer,  der  hæve  sig  frem 
fra  hin  mere  neutrale  og  ligegyldige  Baggrund  af  Statisternes  lettere  Spil. 
Der  er  tilsyneladende  noget  tilfældigt  i,  hvilke  Figurer  Marstrand  er 
kommen  heldig  til  Ende  med:  det  er  f.  Ex.  ikke  Tilfældet  med  Jeppe 

paa  Bjerget,  der  vistnok  er  Holbergs  rigeste  Karakterskildring;  jeg  hu- 
sker Ytringer  af  Marstrand,  som  tydede  paa,  at  han  i  sin  Syslen  med 
Jeppe  følte  sig  forstyrret  af  nyere  Æsthetikeres  Betragtning,  især  Hauchs, 
som  ogsaa  turde  være  altfor  seriøs-politisk-filantropisk.  Da  Marstrand 
en  Gang,  især  gennem  sine  konsekvente  og  ihærdige  forberedende  Studier 
til  Erasmus  Montanus,  havde  kæmpet  sig  ind  i  Holberg,  kunde  han 
til  Tider  give  sine  Indfald  friere  Løb  og  kunde  tidt  gennem  de  hur- 
tigste Indfald  naa  de  ypperste  Resultater,  eller  rettere  Udkast;  men  det 
maa  da  ogsaa  erindres,  at  han  i  Rækker  af  Aar  idelig  havde  Holberg, 
og  bestandig  Holbergske  Æmner,  i  Tankerne,  saa  at  det,  der  sattes  paa 
Lærredet  som  et  hurtigt  Indfald,  i  Virkeligheden  kunde  være  længe  for- 
beredt i  Kunstnerens  Sind  og  gennem  hans  Iagttagelse.  Han  var  meget 
utilbøjelig  til  at  fastslaa  et  Resultat  som  færdigt  og  endeligt.  Mærkeligt 
er  det  at  se,  at  han  giver  en  Figur  som  Herman  von  Bremenfeld  ikke 
alene  —  ligesom  Per  Degn  —  i  forskelHg  nuancerede  Skikkelser,  men  i 
helt  forskellige,  hverandre  uvedkommende,  alt  efter  den  Situation,  hvori 
han  optræder.  Bedst  er  han  vel  der,  hvor  han  modtager  Raadsherrer- 
nes  Visit. 

Blandt  de  ypperste  Karakterskildringer  skulle  vi  fremhæve:  nogle  af 
Borgerne  i  Collegium  politicum  (han,  der  ser  op  over  Brillerne!)  Geske 
og  Arianke  Grovsmeds  (paa  Dr.  E.  Hornemanns  Maleri*),  Dommerne  og 
Rosiflengius  paa  »det  lykkelige  Skibbrud«,  Geske  Klokkers,  Else  Skole- 
mesters, Anne  Kandestøbers  og  Barselkonen  fra  »Barselstuen«,  Jesper 
Ridefoged,  Jeronimus,  Nille  og  Erasmus  Montanus  selv  paa  Skizzen  af 
den  Scene,  hvor  Erasmus  heroisk  giver  Afkald  paa  sin  Brud. 


JUBEL-UDGAVEN  AF  HOLBERGS  KOMEDIER.  (1884). 

Den  Gang  da  Hr.  Ernst  Bojesen  sendte  den  første  Levering  af  sin 
Jubel-Udgave  af  Holbergs  Komedier  ud  i  Verden  med  Illustrationer  af 
Hans  Tegner y  med  Titel-Vignetter,  Rococo-Zirater  og  Culs-de-lampe  og 
med  Omslag  af  blaat  Karduspapir,  rystede  mange  gode  Folk  paa  Hove- 
det og  fandt,  at  de  havde  havt  nok  saa  megen  Fornøjelse  af  Holbergs 
Komedier  tidligere,  da  de  kendte  dem  i  en  tarveligere  Udstyrelse,  at 
Tegners  Billeder  til  »den  politiske  Kandestøber«  ikke  vare  saa  morsomme 
som  andre  Ting,  de  havde  set  fra  samme  Haand,  at  kort  sagt  Hr.  E.  Boje- 
sen, denne  Udstyrs-Kunstens  Napoleon,  hellere  kunde  have  holdt  sin 
erobrende  Haand  borte  fra  vor  gamle  Holberg,  der  som  en  stor  Mand 
nok  kunde  gøre  Krav  paa  at  forblive  »uskaaren«  og  ikke  at  blive  behandlet 

*  Nu  i  andet  Privateje. 

som  en  Spiseseddel  ved  et  moderne  Festmaaltid.  Med  al  Anerkendelse 
forresten  af  Hr.  Bojesens  Bestræbelser  for  at   »polere  vor  Nation«  og 


Fig.  158.    Hans  Tegner:  Titelbillede  til  «Ulysses  von  Ithacia«. 


give  den  noget  europæisk  chic,  forekommer  det  os,  at  den  første  Le- 
vering virkelig  kunde  give  Grund  til  Frygt.    Det,   som  skulde  bære 

Foretagendet,  var  jo  ikke  Omslaget  eller  andre  fixe  Udstyrings-Ideer  og 
Arrangements,  det  var  ene  og  alene  Tegners  Illustrationer.  Og  de  ere, 
netop  til  de  første  Komedier,  i  det  hele  mindre  gode.  Ogsaa  i  dem  var 
det  mest  Udstyringen,  som  skulde  gøre  det.  Udstyring,  Udstyring  og 
atter  Udstyring!  Man  mærkede,  at  Kunstneren  meget  flittig  havde  stu- 
deret den  Holbergske  Tidsalders  Udstyring:  Stuer,  Møbler,  Dragter,  Ga- 
der o.  s.  V.  I  den  Henseende  præsterede  han  strax  et  mere  realistisk  og 
historisk  Indtryk,  end  Marstrand  gjorde  i  sine  Holbergske  Billeder.  Der- 
imod kunde  han  i  Henseende  til  Kærnen  i  Sagen,  den  aandfulde  og  vit- 
tige Menneske-Fremstilling,  ikke  taale  Sammenligning  med  Marstrand  i 
saadanne  Scener,  som  de  begge  have  behandlet:  Collegium  politicum, 
hvor  Geske  giver  sin  Mand  en  Ørefigen,  eller  Scenen,  hvor  Arianke  Grov- 
smeds bliver  sat  til  Dørs  (dog  er  de  to  Raadsherrers  Gratulations-Visit 
hos  Kandestøberen  bedre).  Man  kunde  for  nogle  Aar  siden  endnu  faa 
til  Købs  et  Fotografi  af  Phister  som  Kandestøberdrengen,  stikkende  et 
Rugbrøds- Rundtenom-Smørrebrød  i  Munden,  —  naar  man  havde  saa 
udmærkede  Illustrationer  til  denne  Komedie  i  frisk  Minde,  var  man  ikke 
ret  tilbøjelig  til  at  være  taknemlig  for  de  nye,  som  ikke  vare  saa  gode. 

Men  jo  længere  Tegner  kommer  frem  i  Arbejdet,  des  mere  leverer 
han,  som  viser,  at  han  alligevel  er  Opgaven  voxen ;  allerede  det,  som  nu 
foreligger,  giver  os  mangt  et  nyt  og  friskt  Syn  paa  Ting,  som  vi  have 
kunnet  udenad  fra  vor  Barndom.  Og  det  er  det,  som  vi  forlange  af 
denne  Slags  Kunst.  Han  har  efterhaanden  lært  mere  personlig  at  tilegne 
sig  Rococostilen  med  dens  Glans  af  Fornemhed  og  dens  gammeldags 
Hygge  og  uden  at  gøre  Brud  paa  den  at  give  sin  virkelige  og  ejendom- 
melige Vittighed  Luft. 

Tegner  gjorde  sig  selv  som  Holberg-Illustrator  en  god  Tjeneste  ved 
paa  sidste  Foraars-Udstilling  at  vise  Publikum  sine  originale  Tegninger 
til  »Barselstuen«.  Selv  om  Gengivelsen  i  Træsnit  o.  desl.  er  nok  saa  god, 
bliver  der  dog  altid  mellem  den  og  Originaltegningen  en  Forskel,  som 
de  fleste  Beskuere  meget  vel  føle,  om  end  de  færreste  blive  sig  den  tyde- 
lig bevidst.  Og  Billederne  til  »Barselstuen«  indeholde  flere  fortræffelige  Ting: 

Titelbladet  med  den  grandiose  »Fama«  —  en  Figur  å  la  Rubens  — 
som  med  to  vældige  Basuner  for  Munden  svinger  sig  ud  i  Luften  for  at 
forkynde  for  den  ganske  Stad  »det  store  Miracul,  som  er  skeet,  at  vor 
Moder  er  blevet  forløset  med  en  ung  Dotter« ; 

Indledningsbilledet,  som  fremstiller  »den  store  Allarm  i  Aabenraa, 
hvor  man  ikke  kan  komme  frem  for  Vogne  og  Heste« ; 

Ammen,  som  præsenterer  det  nyfødte  Barn  for  de  besøgende  Damer, 
der  aabenbart  anstille  maliciøse  Undersøgelser  over,  hvem  det  er,  det  ligner; 

den  overstadige  Spektakelscene,  hvor  Mester  Bonifacius  og  Ane  Signe- 
kælling  tumle  over  hinanden,  væltende  alt  i  deres  Nærhed,  Skærmbiædtet^ 
Doktoren  og  Vuggen,  som  Pattebarnet,  Stykkets  egentlige  Helt,  triller  ud 
af,  saa  at  det  ligger  vrælende  lige  i  Forgrunden; 

endelig  Figuren  af  den  stakkels  Corfitz,  siddende  med  den  fæle  »Ma- 
chine« paa  Hovedet. 

Af  Billederne  til  de  senere  Stykker  skulle  vi  fremhæve  Magdelone  i 
»Julestuen«  og  den  stakkels  Alkymist  Polidor  (»det  arabiske  Pulver«), 
siddende  i  Laboratoriet  ved  Ovnen,  aldeles  snavset  i  Ansigt  og  paa  Hæn- 
der og  idiotisk  i  Sjælen  af  lutter  fejlslagne  Experimenter  og  evig  For- 
ventning om  det  kommende  Mirakel. 


Fig,  159.     Hans  Tegner:  Illustration  til  »Pernilles  korte  Frøkenstand«. 


Men  der  er  baade  til  »Barselstuen«  og  alle  de  andre  Komedier 
noget  for  meget.  Udstyrelsen  er  for  yppig;  Illustratoren  har  krævet  for 
meget  af  sig  selv,  eller  der  er  krævet  for  meget  af  ham.  Dette  gælder 
da  især  om  de  fleste  af  Titelbillederne  i  Farvetryk  og  om  de  smaa  epi- 
grammatiske Culs-de-lampe,  som  ere  anbragte  ved  Slutningen  af  enhver 
Komedie.  Nogle  af  dem  ere  gode  nok  og  symbolisere  ret  fint  Kome- 
diens Ide ;  men  andre  ere  temmelig  haartrukne  og  ikke  lette  at  tyde, 
f.  Ex.  Titelbilledet  til  »Jeppe  paa  Bjerget«.  Overhovedet  er  Opgaven  for 
et  saadant  Illustrationsværk  jo  ikke  den  at  præstere  Vittigheder  og  gode 
Ideer,  der  gaa  ud  over,  hvad  Holberg  selv  har  præsteret  i  Komedierne; 
men  at  gøre  det,  som  Holberg  har  nedlagt  i  dem,  ret  anskueligt  ved 
Kunstens  Midler. 

Det  allerbedste  vilde  jo  være,  om  man  kunde  faa  de  Fantasibilleder 

frem,  som  —  livlige  nok,  men  utydelige  og  flygtige  —  have  foresvævet 
Digteren  selv  under  hans  Arbejde.  Det  vilde  kræve  en  Slags  kunstne- 
risk »Tankelæsning«,  som  vilde  have  mere  Værdi  end  den,  der  j^ndes 
saa  meget  i  indeværende  Tid,  og  som  desværre  nok  ikke  endnu  er  naaet 
saa  vidt  som  til  at  læse  en  Tanke,  nogen  har  Interesse  af  at  kende. 
Men  det  ene  Menneskes  Fantasi  træffer  aldrig  ganske  sammen  med  det 
andets,  og  en  Forfatter  vilde  næppe  nogensinde  føle  sig  helt  tilfredsstillet 
ved  en  Kunstners  Illustrationer  til  hans  Arbejde.  Jeg  erindrer,  at  Chri- 
stian Winther  en  Gang  imellem  i  Fortrolighed  lod  sig  forlyde  med,  at 
han  egentlig  helst  gav  Afkald  paa  den  Ære  at  se  sine  Digte  satte  i  Mu- 
sik eller  illustrerede  af  Billedkunsten:  han  syntes  ikke,  at  han  rigtig 
kunde  genkende  sin  egen  Stemning  eller  Fantasi  i  andre  Kunstneres. 
Denne  Betragtning  er  nu  vel,  naar  den  skulde  gennemføres  strængt  og 
konsekvent,  altfor  fm  for  denne  Verden;  den  vilde  virke  altfor  ødelæg- 
gende baade  paa  Skuespilkunst,  paa  Musik  og  Billedkunst.  Vilde  Shake- 
speare egentlig  give  sit  Bifald  til  noget  modernt  Theaters  Fremstilling 
af  Hamlet?  Vilde  Beethoven  have  sin  Musik  udført,  netop  som  Nutidens 
Virtuoser  gøre  det?  Hvad  vilde  Holberg  selv  dømme  om  Tegners 
Illustrationer?  —  Nej,  det  vilde  være  en  altfor  stræng  og  nøjeregnende 
Domstol,  for  ikke  at  tale  om,  at  vi  ikke  kunne  skaffe  os  nogen  gyldig  Ud- 
skrift af  dens  Kendelser.  Hverken  for  Kunsten  eller  for  Kritiken  kan 
der  være  Tanke  om  mere  end  om  Tilnærmelse  til  den. 

Alligevel  blive  vi  nødte  til  at  stille  Spørgsmaalet.  Det  afgiver  dog 
til  syvende  og  sidst  den  rette  Prøvesten. 

Alle  anerkende,  at  den  gamle  Pebersvend  Holberg  forstod  sig  over- 
maade  lidt  paa  Erotik.  For  saa  vidt  som  han  ikke  benyttede  det  ero- 
tiske Omraade  til  Tumleplads  for  drøj  Spas,  er  det  for  ham  et  meget 
tørt  og  øde  Land,  hvor  der  hverken  gror  Roser  eller  andre  »yndige 
Blommer«.  Hans  udprægede  Tilbøjelighed  for  det  salte  kunde  ikke  for- 
enes med  Smag  for  det  søde.  Naar  han  i  de  fleste  af  sine  Komedier 
tager  lidt  Erotik  med,  er  det  jo  blot,  fordi  det  nu  en  Gang  hørte  med 
til  en  Komedies  almindelige  Mekanisme  som  dramatisk  Drivkraft,  som 
Kul  under  Maskinen.  Men  selv  om  Leonora  i  Julestuen  forsikrer,  at 
Kærlighed  er  en  Passion,  som  overgaar  alle  andre  Passioner;  den  er  som 
et  oprørt  Hav,  hvilket  jo  mer  det  indskrænkes  og  indknibes,  »jo  mer 
bruser  det«  —  saa  er  der  alligevel  ikke  nogen  Passion  eller  Brusen  i 
Stilen  eller  Aanden.  Man  maa  indrømme  den  Leonora  og  den  Leander, 
som  Tegner  har  tegnet  til  Julestuen,  at  de  meget  mere  ere  levende  Men- 
nesker med  Kød  og  Blod  end  Holbergs  egne;  men  Billederne  skulde  jo 
som  sagt  helst  være  sete  saa  vidt  muligt  med  Holbergs  Øjne,  fremhævede 
af  det  hele  Stof  ifølge  hans  Synsmaade.  Ti tel billedet  til  »Julestuen« 
med  dets  lette  Schæferscene  ligner  nu  aldeles  ikke  Holberg;  det  ser  ud 
som  en  Vignet  til  en  rent  anden  Digter,  Marivaux  eller  saadan  en.  I 
Illustrationerne  til  »Maskeraden«  tage  de  erotiske  Partier  ogsaa  lidt  vel 

stor  Plads  op,  især  Fremstillingen  af  selve  Maskeraden,  som  Holberg 
selv  ikke  har  skænket  mere  end  et  Par  tørre  Linier  i  en  Parenthes.  Disse 
Billeder  af  Maskeballet  ere  nu  fra  Kunstnerens  Side  heller  ikke  saa  godt 
tegnede  som  Stævnemødet  i  »Julestuen«. 

Vi  haabe,  at  Kunstneren,  alt  som  han  skrider  videre  frem  i  Arbej- 
det, vil  sigte  sine  gode  Indfald  lidt  bedre  og  lære  at  se  endnu  mere 


Fig.  160.     Hans  Tegner:  Slutningsvignet  til  »Det  lykkelige  Skibbrud«. 


Holbergsk  paa  Holbergs  Komedier.  Saa  vil  der  til  Slutningen  nok 
komme  noget  ud  af  det  hele,  som  vort  Folk  vil  anerkende  som  be- 
tydeligt og  mærkeligt  og  gemme  godt  paa.  »Erasmus  Montanus«  vil  af- 
give den  alvorligste  Prøve.  Foreløbig  glæde  vi  os  til  at  se,  hvad  Tegner 
faar  ud  af  »Ulysses  von  Ithacia«,  der  særlig  synes  at  ligge  for  hans 
Talent,  som  egentlig  vel  mest  er  hjemme  i  den  dristige,  overstadige  Ko- 
mik, den  høje  Latter.  Derpaa  tyder  ogsaa  det  Billede  af  Ulysses  —  et 
karikeret  Helteportræt  fra  Louis  Quatorze's  Periode  — ,  der  ledsager 
denne  Anmeldelse  (Fig.  158). 


JØRGEN  ROED.  (1888). 


Da  Roed  den  13.  Januar  fyldte  sit  80de  Aar,  havde  han  allerede  for 
flere  Maaneder  siden  fratraadt  sit  Embede  ved  Kunstakademiet,  men  boede 
endnu  i  sin  smukke  Professorbolig  paa  Charlottenborg,  den  samme,  som 
tidligere  havde  huset  Abildgaard,  Eckersberg  og  Marstrand.  Om  Aftenen 

samledes  en  større  Kreds  af  Kunstnere,  især 
af  de  yngre,  i  Charlottenborgs  Gaard  og  bragte 
den  gamle  Lærer  en  Hylding  og  Tak,  som 
Roed  fra  Vinduet  besvarede  med  hjertelige 
Ønsker  for  den  danske  Kunsts  Fremtid. 
Han  var  meget  glad  over  at  være  bleven 
taknemmelig  erindret;  og  der  var  virkelig 
et  ejendommeligt  og  dybt  Indhold  i  dette 
Møde  mellem  den  gamle  og  de  yngre. 

Han  stod  nemlig  ikke  længer  som  Leder 
for  dem  i  den  Retning,  hvori  de  vilde  gaa; 
der  var  endog  noget  af  et  Brud  imellem 
dem.  Da  vore  unge  Malere  for  11 — 12  Aar 
siden  begyndte  at  udvandre  fra  Akademiet 
i  København  til  de  franske  Skoler,  var  der 
ingen  enkelt  Mand,  der  i  saa  høj  Grad  som 
netop  Roed  var  Bærer  af  den  ældre  Tradi- 
tion i  vor  Malerskole.  Ingen  fik  mere  end 
han  at  føle,  hvorledes  Strømmen  kæntrede. 
Da  saa  Verdensudstillingen  fandt  Sted  1878,  rejste  han  til  Paris  for 
med  egne  Øjne  ret  at  se  denne  farlige  franske  Kunst.  Skønt  han  var 
nationalt  sindet,  var  han  altfor  livlig  og  intelligent  og  aarvaagen  til  at 
stemme  i  med  de  nationale  Tværdrivere,  som  fandt,  at  »noget  saa  galt 
havde  de  dog  aldrig  ventet«.  Han  var  ikke  blind  for  de  franske 
Maleres  Overlegenhed  i  Farvens  Lys  og  Glans,  i  Herredømmet  over 
»Valørerne«  og  derfor  i  Evne  til  at  skabe  en  kraftig  sammenholdt  male- 
risk Helhed  —  det  var  netop  hans  eget  svage  Punkt.  Men  han  var 
70  Aar  og  kunde  ifølge  Naturens  Orden  ikke  selv  skifte  Syn  og  Frem- 
gangsmaade;  han  var  bleven  graa  i  fuld  og  redelig  Overbevisning  om 
en  anden  Slags  Kunst:  han  opsatte  hver  Morgen  Farverne  paa  sin  Palet, 


Fig.  161.    Portræt  af  J.  Roed. 
(Efter  Fotografi). 

som  han  havde  lært  det  af  Eckersberg,  der  atter  havde  lært  det  af  David ; 
han  svor  med  ubøjelig  Tro  til  Eckersbergs  Lære  om  Afstanden  mellem 
Øjet  og  Genstanden,  og  det  var  ham  en  ligefrem  Hjertesorg  at  se,  hvor 
rask  denne  Lære,  som  han  betragtede  som  en  Grundlov  for  Kunsten, 
blev  tilsidesat.  Han  betragtede  det  som  sin  Pligt  at  holde  sejt  ud  imod  den 
stride  Strøm  og  at  frelse  for  den  unge  Slægt  alt,  hvad  han  kunde,  af 
det,  som  han  ansaa  for  sundt  og  ret  i  den  ældres  Kunst;  han  hørte  i 
det  hele  til  dem,  som  ikke  let  gav  fortabt.  Han  var  yngre  end  sine  Aar 
og  skaanede  sig  ikke,  men  kunde  dog  naturligvis  ikke  standse  Strømmen. 
Det  kunde  maaske  have 
forbitret  hans  høje  Alder- 
dom; men  der  arbejde- 
de sig  efterhaanden  no- 
get ejendommelig  hjerte- 
ligt frem  i  hans  Forhold 
til  den  yngre  Slægt:  en 
Drøm  om  et  Ideal  af, 
hvorledes  den  burde  ud- 
vikle sig.  Drømmen  knyt- 
tede sig  til  Mindet  om 
hans  højt  elskede,  tidlig 
bortrevne  Søn ,  Holger 
Roed,  den  begavede  og 
elskværdige  Maler.  Intet 
var  ham  saa  magtpaa- 
liggende  som  at  vise  sine 
Elever,  hvorledes  Sønnen 
havde  taget  Opgaverne,  og 
hvad  der  deri  kunde  tjene 
til  Vejledning.  Saa  vidt 
jeg  véd,  har  denne  usæd- 
vanlige Slags  Undervis- 
ning ikke  været  ganske 
spildt  og  vandt  ham  i 
hvert  Fald  mange  af  de  unges  Hjerter.  De  yngre  Malere,  som  brød  med  ham 
og  Akademiet  og  gik  til  Paris,  fik  vel  der  at  høre,  at  den  Methode,  de  bragte 
med  sig  fra  København,  var  aldeles  forældet;  men  det  blev  alligevel  ind- 
rømmet, at  de  virkelig  havde  lært  noget  der,  hvor  de  kom  fra,  hvad  der 
nok  ikke  blev  saa  villig  anerkendt  om  alle  Skoler,  hvis  Elever  søgte  til  Paris. 
Det  var  derfor  ikke  mere  end  retfærdigt,  at  de  bragte  ham  deres  Tak  for 
det,  som  han  havde  været  i  sin  lange  kraftige  Periode.  Desuden  stod 
han  jo  ikke  alene  for  dem  som  en  gammel  Skolemester;  i  hans  Værker 
saa  de  Vidnesbyrd  om  en  ægte  Kunstner.  Det  gaar  med  Kunsten  lige- 
som med  de  menneskelige  Egenskaber:  hvad  der  er  godt,  det  er  godt,  til 


Fig.  162.  J.Roed:  Portræt  af  Kunstnerens  Moder.  (Kunstmuseet). 

Trods  for  stridende  Skoler  og  Trosbekendelser;  og  intet  bliver  godt  alene 
ved  at  følge  et  Program.  Det  ligger  dybere.  For  enhver,  der  ikke  er 
blind  eller  ganske  enøjet  i  kunstnerisk  Henseende,  ere  Roeds  smaa  Arkitek- 
turbilleder fra  Danmark  og  fra  Italien  (Fig.  165-66),  mange  af  hans  Portrætter 
og  mange  af  hans  Studier —  og  hans  Malerier  maa  tidt  betragtes  som  Stu- 
dier —  sande  Kostbarheder.  Det  vidste  Marstrand  nok,  den  Gang  han 
paa  Roeds  Væg  fandt  en  ny  Studie  af  en  sovende  Hund,  saa'  opmærk- 
somt paa  den  og  derpaa  med  en  gammel  Kammerats  Ugenerthed  tog 
den  ned  af  Væggen  og  annekterede  den  med  den  Besked:  »den  tager 
jeg  med  mig«. 

Paa  Thorvaldsens  Museum  hænger  Roeds  Brystbillede  af  hans  gamle 
Ven  Albert  Kiichler  som  Munk  i  Franciskanerkutten  (Fig.  163);  det  blev 
malet  i  Rom  1862  i  Kiichlers  skønne  Atelier  i  Klosteret.  Nu  hænger  det  som 
Sidestykke  til  en  prægtig  Portrætstudie  af  en  armenisk  gejstlig,  malet  af 
Horace  Vernet.  Det  første,  man  faar  Øje  paa  ved  Sammenligningen,  er  Ver- 
nets  store  Overlegenhed  i  Henseende  til  Farvens  Glød  og  Skønhed;  standser 
man  imidlertid  ikke  ved  dette  Indtryk,  men  fordyber  sig  mere  i  de  to 
Billeder,  saa  kan  man  alligevel  blive  ganske  uvis  om,  hvilket  man  skal 
foretrække.  Hvor  er  ikke  Roeds  Portrætbillede  storstilet  i  Linierne,  me- 
sterhg  gennemført  i  Formen  og  betydeligt  i  Karakteristiken !  Roed  var 
som  Portrætmaler  i  det  hele  heldigst,  hvor  det  gjaldt  om  at  skildre  en 
bestemt  udpræget  Karakter,  den  modne,  kraftige  Mand  eller  Oldingen. 
Ungdommens  bløde  Kinder  og  blanke  Øjne  lykkedes  ham  kun  sjælden 
saa  godt.  Et  af  hans  friskeste  Portrætter  er  Welhavens,  malet  alla  prima, 
saa  vidt  jeg  ved  paa  en  Dag,  og  maaske  derfor  des  mere  fyrigt  og  spru- 
dende i  Udtrykket,  med  et  Lyn  fra  Blikket,  som  man  ikke  glemmer  saa 
snart  igen.  Det  er  for  Resten  noget  brunt  i  Farven,  og  i  malerisk  Hen- 
seende staar  et  andet  Portræt  af  en  norsk  Digter,  nemlig  Andreas  Munch, 
vel  højere;  men  Udtrykket,  i  Munchs  formskønne  Hoved  var,  som  man  nok 
husker,  alt  andet  end  sprudende.  Blandt  det,  som  Kunstmuseet  ejer  af  Roed, 
staar  det  lille  Maleri  af  hans  gamle  Moder  (Fig.  162)  uden  Tvivl  højest. 
Det  har  vel  ikke  den  Fylde  og  Skønhed  i  Farven  som  de  gamle  neder- 
landske Portrætter,  det  ser  lidt  ud  som  en  koloreret  Radering.  Men  i 
Opfattelsens  naive  Renhed  og  Elskværdighed,  i  den  grundige  Karakteri- 
stik af  Formen  kan  det  taale  enhversomhelst  Sammenligning,  og  der  er 
meget  hdt,  som  kan  taale  Sammenligning  med  det.  I  Frederiksborg- 
Museet  staar  Roeds  Knæstykke  af  Gehejmeraad  Jonas  Collin  som  Kunst- 
værk betragtet  meget  højt;  men  Selskabet  er  jo  ogsaa  der  mere  blandet. 
Og  i  Frederiksborgs  Slotskirke  ser  man  Roeds  største  Maleri  (Golgatha 
efter  Korsfæstelsen),  en  Komposition  med  mange  store  Figurer,  meget 
alvorlig  i  Følelsen,  indholdsrig  og  betydelig  i  Karakteristiken. 

Arbejder  som  disse  og  mange  andre  maatte  naturligvis  give  Roed 
Anseelse  ogsaa  i  det  store  Publikum;  men  hans  Betydning  i  vor  Kunst 
kan  alligevel  slet  ikke  maales  efter,  hvad  han  var  for  Publikum.  Paa 

Udstillingerne  hørte  hans  Billeder  aldrig  til  dem,  som  der  var  synderligt 
»Rend«  efter.  Han  manglede  ikke  alene  disse  indsmigrende  og  blæn- 
dende Egenskaber,  hvormed  Kunsten  fanger  de  svage  Sjæle,  han  forstod 
sig  aldeles  ikke  paa  det  søde  eller  kokette;  han  var  heller  ikke  frem- 


Fig.  1G3.    J.Roed:  Portræt  af  Kiichler.  (Thorvaldsens  Museum). 


ragende  ved  dramatisk  Liv  og  Aand,  Vid  eller  fortællende  Talent,  disse 
Evner,  som  Marstrand  var  saa  overdaadig  begavet  med.  Han  hørte  ikke 
til  Kunstens  Missionærer  ude  blandt  Folket.  Derimod  var  der  i  hans 
kraftige  Tid  næppe  nogen  af  vore  Malere,  som  havde  mere  Betydning 
for  vor  Kunsts  indre  Udvikling.  Ingen  var  saa  lidt  Dilettant  som  han, 
ingen  holdt  Studiet,  især  af  Figuren  i  stor  Maalestok,  saa  kraftig  i  Hævd. 

Det  giver  Marv  og  Styrke  i  en  Kunstskole;  men  det  mærkes  ikke  saa 
meget  udadtil. 

Han  havde  efter  hele  sit  Anlæg  egentlig  megen  Lighed  med  visse 
gamle  Florentinere  fra  den  ældre  Renæssance  i  det  15de  Aarhundrede, 
de  mere  forberedende  end  skabende  Aander,  hine  sindrige,  skrupuløse, 
omhyggelige  Arbejdere  i  Kunstens  Tjeneste,  der  paa  en  Gang  vare  kunst- 
færdige Guldsmede,  Malere  og  Billedhuggere,  som  enthusiastisk  studerede 


Fig.  164.    J.  Roed:  Afskedsscene  paa  Toldboden.  (Privateje). 


den  nøgne  Model,  Arkitekter,  som  fordybede  sig  i  antike  Former.  Roed 
havde  meget  tilfælles  med  Mænd  som  Andrea  Verrocchio  eller  Brødrene 
Pollajuolo,  Kunstnere,  som  Historien  holder  højt  i  Ære,  uagtet  man 
ingenlunde  bliver  henrykket  i  Kunstens  syvende  Himmel  af  hver  enkelt 
Ting,  de  have  gjort.  Han  havde  deres  rene,  ubestikkelige  Kunstnersind, 
deres  dybe  Hengivelse  i  den  Opgave,  der  laa  for,  deres  rolige,  seje 
Ihærdighed  i  Studiet  og  Arbejdet.  Han  hørte  ikke  til  dem,  hvem  Tin- 
gene lykkes  let  ved  første  Forsøg;  men  han  beholdt  i  Stilhed  sit  Maal 
sikkert  for  Øje  og  helmede  ikke,  før  han,  om  end  gennem  mange  Om- 
arbejdelser, fik  det  frem,  som  han  vilde. 

Han  havde  desuden  deres  alsidige  Forstand  paa  Kunsten,  skønt  den 
efter  hans  Tids  Skik  ikke  fik  Lov  til  at  røre  sig  saa  frit  som  i  Renæs- 

sancetiden.  Han  interesserede  sig  for  alle  mulige  kunstneriske  Opgaver 
og  havde  sand  og  grundig  Dannelse  i  dem;  i  den  Henseende  var  der 
maaske  ingen  af  hans  samtidige  her  i  Landet,  som  kunde  maale  sig 
med  ham.  Han  var  heller  ikke  alene  produktiv  som  Maler;  han  har 
raderet  adskillige  Blade,  og  i  sin  seneste  Tid,  80  Aar  gammel,  syslede 
han  med  Billedhuggerkunst.  Hans  sidste  Arbejde  var  en  Buste  af  hans 
Hustru,  som  han  ikke  alene  har  modelleret,  men  gennemført  i  Marmoret 
med  den  sjældneste  Finesse  i  hvert  Træk.    Han  var  en  Enthusiast  for 


Fig.  165.    .T.Roed:  Ribe  Domkirke.  (Kunstforeningen). 


en  skøn,  arkitektonisk  Linie  eller  Profil,  og  Rammen  til  hans  Malerier 
var  ham  en  ikke  mindre  vigtig  Sag  end  Malerierne  selv.  Han  gav  sig 
altid  meget  af  med  Kunstflid,  arbejdede  ypperlig  sammen  med  Guld- 
smede og  Møbelsnedkere  og  gjorde  Tegninger  til  Borde,  Stole,  Klaverben, 
Themaskiner,  Kaffekander,  der  høre  til  det  smukkeste  i  sin  Slags,  som 
er  set  her  hjemme.  Han  kunde  rigtig  dægge  for  den  Slags  Arbejder, 
selv  tage  Haand  med  i  Værket  og  levende  paaskønne  alt,  hvad  andre 
havde  gjort  rigtig  smukt  og  godt.  Han  var  kort  sagt  Kunstner  fra  sin 
inderste  Marv  og  ud  i  Spidsen  af  sine  Fingre ;  og  hans  gennemførte  kunst- 
neriske Omsorg  for  alt  i  Livet  afspejlede  sig  ogsaa  i  hans  smukke  og 

J.  Lange :  Udv.algte  Skrifter.  I. 


fine,  lidt  tørre  Person  med  det  kræsne  Væsen,  endog  i  hans  Klædedragt, 
der  havde  sin  egen,  nobelt  udsøgte  Stil.  Man  mærkede  i  et  og  alt,  at 
man  havde  en  meget  dannet  Mand  for  sig,  der  ikke  alene  havde  gjort 
de  omhyggeligste  Kopier  efter  Rafael,  men  som  ogsaa  af  idelig  Læsning 
kunde  meget  af  den  bedste  Litteratur  udenad,  baade  fra  Oldtid  og  nyere 
Tider. 

Naar  man  vil  bestemme  Roeds  Plads  i  vor  Kunstnerverden  efter 
dem,  som  han  nærmest  sluttede  sig  til,  er  det  maaske  ikke  ganske  rig- 
tigt uden  videre  at  hen- 
regne ham  til  den  »Høy- 
enske«  Gruppe.  Der  stod 
i  en  kort,  velskreven 
Nekrolog  over  Roed,  at 
han  var  »nøje  knyttet  til 
Høyen«;  og  ganske  vist 
var  Roed  ikke  bleven  upaa- 
virket  af  den  Veltalen- 
hed, hvormed  Høyen  for- 
kyndte sine  Anskuelser; 
men  det  personlige  For- 
hold mellem  de  to  Mænd 
var  just  ikke  synderlig 
sympathetisk.  Roed  var 
paa  egen  Haand  en  me- 
get kritisk  Natur.  Af 
sin  Ungdoms  Lærere  slut- 
tede han  sig  nærmest  til 
Eckersberg  og  var  i  det 
væsentlige  en  Fortsætter 
af  hans  rent  naturalistiske 
Retning;  men  med  størst 
personlig  Hengivenhed  og 
Beundring  mindedes  han 
dog  Billedhuggeren  H.  E. 
Freund.  Af  ham  var  han  først  bleven  indviet  i  Antiken,  der  i  alt, 
hvad  Stil  angik,  bestandig  gjaldt  for  ham  som  Kunstens  eneste  sande 
Rettesnor.  Denne  Krydsning  af  Tro  paa  Antiken  og  rent  hjemlig 
Naturalisme  var  for  øvrigt  det  fælles  Grundtræk  for  hele  det  Slægtled 
af  Kunstnere,  som  Roed  tilhørte,  og  gjaldt  til  en  vis  Grad  ogsaa  for 
Høyen,  skønt  hans  historiske  Synskreds  var  videre.  Roeds  Opfattelse  af 
Antiken  var  ogsaa  i  høj  Grad  paavirket  af  G.  BindesbøU,  som  han  elskede 
og  beundrede  af  ganske  Hjerte.  I  hans  Ungdom  havde  Constantin  Han- 
sen, der  var  hans  tidligste  Ven,  stor  Betydning  for  ham;  ogsaa  Christen 
Købke  stod  ham  meget  nær,  i  det  rent  maleriske  var  der  næppe  nogen 


Fig.  166. 


J.  Roed :  Herkulestemplet  i  Cora. 
(Kunstmuseet). 

dansk  Kunstner,  han  skattede  højere.  Han  var  meget  glad  over  alt,  hvad 
Sonne*  gjorde,  for  dets  Følelses  og  Fortællings  Skyld;  og  han  havde  et 
aabent  Øje  og  megen  Beundring  for  alt  det  rige  og  storartede  ved  M ar- 
strand:  til  Trods  for  en  Kurre  paa  Traaden  en  Gang  imellem  og  al  den 
store  Forskel  i  deres  Karakter  og  kunstneriske  Bane  fulgtes  de  ogsaa 
bestandig  ad  som  gode  Venner.  Blandt  dem,  der  vare  yngre  end  Roed, 
stod  Lundbye  ham  særlig  nær  og  boede  en  Tid  lang  hos  ham;  Skov- 
gaard og  Rump,  noget  senere  ogsaa  Exner,  Olrik  og  Saabye  vare  hans 
gode  Venner,  og  blandt  alle  danske  Malere  var  Vermehren  nærmest 
hans  Elev. 

Det  er  naturligvis  ikke  her  Stedet  at  opregne  alle  de  Kunstbrødre, 
med  hvem  han  har  staaet  i  venskabelig  Berøring;  men  der  er  et  Navn, 
som  endnu  bør  nævnes,  skønt  det  gaar  meget  ud  af  den  ovennævnte 
Række,  nemlig  Frits  Jiirgensen.  Denne  geniale  Karikaturtegner  og  i 
mange  Retninger  rigt  begavede  Mand  var  som  bekendt  alt  andet  end 
korrekt  i  sit  Liv;  og  ved  Slutningen  af  det,  naar  Melankolien  overvæl- 
dede ham,  var  det  nok  meget  vanskeligt  for  ham  at  finde  et  Sted  at 
hælde  sit  trætte  Hoved  til.  Men  i  Roeds  og  lians  aandfulde  og  hjerte- 
lige Hustrus  rene  og  smukke  Hjem  fandt  den  vingestækkede  Fugl  sin 
Tilflugt.  Der  boede  han  længere  Tid  ad  Gangen;  der  følte  man  med 
ham  og  forstod  ham.  Dette  Venskab  er  paa  sin  Vis  ligesaa  vel  en 
Ære  for  Roeds  Hus  som  dets  Venskab  med  Mænd  som  F.  C.  Sibbern, 
H.  N.  Clausen  eller  F.  Paludan-Miiller. 

Roeds  Hustru,  som  overlevede  ham  efter  et  Ægteskab  paa  46  Aar, 
var  Emilie,  født  Kruse,  en  Datter  af  den  i  Aarhundredets  Begyndelse  be- 
kendte Skuespiller  Kruse.  Deres  Søn  Holger  er  ovenfor  nævnt.  Deres 
Datter  Helene  blev  gift  med  den  svenske  Litteraturhistoriker  og  Æsthe- 
tiker,  Professor  ved  Upsala  Universitet  C.  R.  Nyblom,  og  har  som  Fru 
Helene  Nyblom  vundet  et  Navn  som  Forfatterinde  i  Sverige  og  Danmark. 

*  Sonne,  der  som  bekendt  har  givet  Tegningerne  til  de  udvendige  Billeder  paa  Thor- 
valdsens Museum,  har  der  sat  Roed  og  hans  Hustru  et  Monument.  Det  er  det  smukke 
Par,  som  ses  paa  Feltet  nærmest  til  højre  for  den  sydlige  Indgangsdør.  De  staa  i  Samtale 
med  hinanden  om  Thorvaldsens  Værker,  som  føres  fra  Skibet  op  i  Byen.  —  Den  ældre 
Bissen  modellerede  af  egen  Tilskyndelse  Roeds  Buste;  hans  Portræt  er  malet  af  ham  selv. 

CHRISTEN  KØBKE.  (1894). 

Paa  Kunsthistoriens  Omraade  har  Nordens  Litteratur  i  den  seneste 
Tid  frembragt  en  Række  betydningsfulde  Biografier. 

I  Danmark  har  det  forløbne  Aar  henimod  dets  Slutning  bragt  os 
Hannovers  Biografi  af  Maleren  Christen  Købke  (f.  1810,  d.  1848). 

Det  er  i  Omfang  et  mindre 
Arbejde  end  Warburgs  om 
Carl  Aug.  Ehrensvård  og 
Auberts  om  Joh.  Chr.  Dahl, 
hvad  der  dog  ikke  hid- 
rører fra  en  mindre  ud- 
tømmende Granskning  af 
Æmnet,  men  derfra,  at 
Christen  Købkes  korte  Liv 
gled  hen  i  temmelig  til- 
bagetrukken Ro,  og  at  han 
i  Henseende  til  Betydnin- 
gens og  Berømmelsens  O  m- 
fang  langtfra  kan  maale 
sig  med  Dahl  eller  med 
Ehrensvård.  Han  var  i  sin 
Levetid  en  Mand  i  Geled- 
det af  de  Malere,  der  vare 
uddannede  i  C.  W.  Eckers- 
bergs Skole ,  ingenlunde 
upaaagtet  af  sin  Samtid, 
endog  skattet  højt  af  sine 

Fig.  167.  V.  Marstrand:  Portræt  af  c.  Købke.    (Privateje).       faa    virkeHg  kuUStforstaU- 

dige  Venner,  men  dog  ikke 
mere  æret  eller  berømt,  end  at  vort  kgl.  Akademi  for  de  skønne  Kun- 
ster mod  Slutningen  af  hans  Liv  kunde  tillade  sig  at  vrage  ham,  da 
Spørgsmaalet  var  om  at  give  ham  Plads  i  dets  glorværdige  Samfund  ved 
Siden  af  adskillige  brave  Mænd,  hvis  efemere  Anseelse  hurtig  har  tabt 
sig  fuldstændig  i  Mørket;  — ja,  disse  selvsupplerende  Akademier !  Det  er 
egentlig  først  Eftertiden,  som  har  trukket  Christen  Købke  frem  af  Geleddet 

og  med  Rette  har  sagt:  det  var  ham,  som  malede  bedst  af  dem  alle, 
bedre  end  Kammeraterne  og  bedre  end  Læreren  selv.  Om  han  forresten 
bør  henregnes  til,  hvad  man  kalder  »store  Kunstnere«,  derom  kan  der 
visselig  disputeres:  det  kommer  først  og  fremmest  an  paa ,  hvad  man 
venter  og  forlanger  af  Kunsten.  Han  havde  næppe  mere  Fantasi  end 
det  første  det  bedste  Gennemsnitsmenneske  —  maaske  snarere  mindre; 
thi  hans  positive  og  udmærkede  Begavelse  som  Maler  stod  tydelig  nok 
i  Forbindelse  med,  at  hans  Natur  aldeles  ingen  Tilbøjelighed  havde  til 
at  omforme  Indtrykket  af  Virkeligheden.  Al  vor  Tids  Beundring  for 
hans  Kunst  samler  sig  om  hans  ligefremme  Gengivelse  af,  hvad  han 
saa  for  sine  Øjne,  dels  om  hans  Portrætter,  dels  om  hans  Arkitektur- 
billeder og  Landskaber  (der  altid  ere  Portrætlandskaber).  Han  havde  for  saa 
vidt  meget  tilfælles  med  de  udmærkede  hollandske  Naturalister  fra  det 
17de  Aarhundrede  og  dyrkede  Kunsten  væsentlig  i  samme  Aand  som  de. 

Alligevel  var  Købke  aldeles  ikke  nogen  Efterligner  af  de  gamle 
Nederlændere.  Allerede  hans  Lærer  Eckersberg  havde  hævet  ham  over 
ethvert  andenhaands  Forhold  til  Kunsten  og  lige  fra  Begyndelsen  ind- 
prentet ham  at  tegne  eller  male  »noget  efter  Naturen«  —  »lige- 
meget,  hvad  det  er«.  De  sidste  Ord  har  Forf.  med  rigtig  historisk 
Blik  fremhævet  stærkt  som  Eckersbergs  og  hans  Skoles  Motto.  Det 
gælder  dog  om  at  forstaa  dem  rigtigt.  I  dette  Lige  meget,  hvad  det 
er,  maa  man  paa  ingen  Maade  indlægge  nogen  Ligegyldighed  for  Æm- 
net  fra  Kunstnerens  Side.  Skolens  Mening  var  alt  andet  end  at  ud- 
danne Virtuoser,  som  forholdt  sig  blaserede  til  Æmnet,  naar  det  blot 
kunde  give  dem  Lejlighed  til  at  lægge  deres  Malerkunst  for  Dagen.  Me- 
ningen var  —  selv  om  den  endnu  ikke  blev  bevidst  gennemtænkt  —  at 
værne  om  Forholdet  mellem  Kunstneren  og  Æmnet  som  en  rent  intim, 
personlig  Sag,  en  Hjertesag,  hvori  andre  ikke  forud  maatte  blande  sig 
med  Krav  paa  at  give  Regler  for,  hvad  der  var  værdt  at  males.  Man 
skulde  have  Ret  til  at  male  al  Slags  Ting,  som  Publikum  forud  ikke 
brød  sig  det  mindste  om  og  som  det  ansaa  for  ubetj^deligt  og  hverdags- 
ligt, naar  Kunstneren  blot  fulgte  sin  egen  Følelses  Valg  og  gennem  sit 
Værk  formaaede  at  overføre  sin  Følelse  paa  Beskueren.  Saaledes  maa 
dette  Lige  meget  forstaas  fra  Publikums  Synspunkt,  ikke  fra  Kunst- 
nerens. Og  saaledes  blev  det  Realismens  Devise,  og  for  ingen  passede 
det  i  denne  Betydning  bedre  end  for  Christen  Købke. 

Aldrig  har  nogen  Kunstner  udviklet  sig  mere  naturmæssig  som  en 
Plante,  der  faar  Fred  til  at  gro  op  af  sin  egen  Jord  og  udfolde  sig 
sundt  og  smukt  efter  sin  Arts  Væsen.  Hans  tidligste  Produktion  minder 
om,  hvad  Oehlenschlåger  lader  Pigerne  synge  om  Sankt-Hans-Urten: 

Pæne  lille  Urt 
Staar  saa  rent  og  purt, 
Staar  saa  frisk  og  grøn 
Uformærkt  i  Løn. 

Han  var  i  højeste  Grad  et  »Hjemmemenneske«,  inderlig  knyttet  til 
Forældre,  Søskende  og  Slægtninge,  jævne,  dygtige,  lykkelige  og  hyggelige 
Folk  fra  Frederik  den  Sjettes  senere  Tid,  saavel  som  til  sit  Barndoms- 
hjems Plet  af  Jord:  Citadellet,  Østerbro,  Kalkbrænderiet,  Dosseringen 
ved  Sortedams-Sø.  Med  sin  medfødte  tindrende  friske  og  fine  Sans  for 
Form,  Farve  og  Karakter  blev  han  af  sig  selv,  næsten  fra  Dreng  af. 
Portræt-  og  Landskabsmaler;  og  han  udvidede  sit  lille  Omraade  med 
saa  smaa  bitte  Skridt,  at  vi  næsten  komme  til  at  smile  ved  Tanken  om, 

hvor  begrænset  det  var, 
medens  vi  dog,  naar  vi 
staa  overfor  et  af  hans 
Arbejder  fra  hine  lykke- 
lige Aar,  aande  op  i  Be- 
undring og  Glæde  og  aner- 
kende, at  der  aldeles  ikke 
findes  nogen  Malerkunst, 
som  er  mere  »incontestable« 
end  denne. 

Det  er  disse  hans  Ung- 
domsaar,  som  ere  de  kost- 
bareste for  vor  Kunsthisto- 
rie. Han  havde  især  den- 
gang en  vis  Inderlighed, 
noget  vibrerende  i  det  ma- 
leriske Foredrag,  en  Glød 
i  de  varme  Toner  og  en 
Klarhed  i  de  køligere  som 
ingen  af  de  andre.  Hans 
Øje  saa  en  Rigdom  af  fine 
Toner,  og  hans  Pensel  hen- 
satte dem  frit  og  frankt, 

Fig.  168.    c.  Købke:  Den  gamle  Sømand.  (Kunstmuseet).       uden  Spor  af  Glathed  eller 

malerisk  Pruderi,  men  med 
et  uforlignelig  sikkert  Greb  paa  Karakteren   af  enhver  Ting. 

Den  Eckersbergske  Retnings  kunstneriske  Ærlighed  besad  han  ikke 
som  noget  tillært,  men  af  sit  eget  ærlige  Hjerte:  hans  Billeder  lyse  af 
den  og  ere  ganske  fri  for  det  lidt  kedelig  regulerede,  som  hans  Lærers 
Malerkunst  ikke  er  saa  ganske  fri  for.  Desuden  er  Eckersberg  ikke  den 
eneste  Maler,  som  har  paavirket  Købke.  Det  er  gaaet  andre,  der  have 
læst  Emil  Hannovers  Bog  med  Paaskønnelse,  ligesom  det  er  gaaet  mig: 
vi  have  savnet  en  Paavisning  af  Portrætmaleren  C.A.Jensens  Betydning 
for  Købke.  Vistnok  er  Købkes  Palet  smukkere,  renere,  klarere  end 
Jensens  og  hans  Blik  for  Individualiteten  hyppig  fuldt  saa  friskt  og  fint 
som  i  Jensens  Portrætter,  endog  de  bedste;  men  Indvirkningen  turde 

være  uomtvistelig,  om  det  end  kan  være  vanskeligt  at  skaffe  historiske 
Dokumenter  til  Veje  for  den. 

Der  kan  vel  være  et  og  andet  at  indvende  imod  Enkeltheder  i  den 
nye  Bog  (f.  Ex.  ogsaa  mod  Kritiken  af  Købkes  mesterlige  Portræt  af  den 
gamle  Sømand  i  Kunstmuseet,  Fig.  168);  men  det  Billede,  som  Bogen 
giver  navnlig  af  Lyssiden  af  Købkes  Kunstnerliv,  er  i  det  hele  et  ud- 
mærket Arbejde,  grundig  studeret  efter  Kilderne,  fint  og  sandt  i  Opfat- 


Fig.  169.    C.  Købke:  Parti  udenfor  Kastelsporten.    (Ny  Carlsberg  Glyptothek). 


teisen,  gennemtrængt  af  Varme  og  tillige  vel  behersket  i  Fremstillingen. 
Senere  hen  bliver  Billedet  mørkere.  Da  Købke  havde  tilbagelagt  de 
25  Aar,  begyndte  han  i  en  noget  uklar  Trang  til  højere  og  mere  bevidst 
kunstnerisk  Dannelse  at  give  for  meget  efter  for  en  Paavirkning,  der  i 
sig  selv  havde  stort  kunstnerisk  Indholdsværd,  men  blot  ikke  passede 
ret  for  ham  og  derfor  maatte  virke  skadelig  for  de  Fortrin,  som  ud- 
mærke hans  Ungdomsarbejder.  Dette  har  ogsaa  tidligere  været  iagttaget; 
men  det  er  Forfatterens  Fortjeneste  at  have  eftervist,  hvorfra  denne  Paa- 
virkning kom.    Han  henfører  den  vistnok  med  Rette  til  Billedhuggeren 

Professor  H.  E.  Freund,  der  ved  sin  ædle  og  overlegne  Personlighed,  sin 
dybtgaaende  Dannelse  og  sin  ejendommelige  Genialitet  udøvede  en  ual- 
mindelig Indflydelse  paa  de  yngre  Kunstnere  og  blev  forgudet  af  dem. 
Deri  var  der  meget  smukt  og  godt;  men  Freund  var  fremfor  alt  Plastiker 
og  Stilist,  og  Købke  havde  hele  sin  Styrke  som  Maler  og  Naturalist. 
Saaledes  kom  han  under  den  ældre  og  stærkere  Personligheds  Magt 
utvivlsomt  noget  ud  af  sin  Bane,  om  det  end  forekommer  mig,  at  For- 
fatteren skildrer  denne  Skygge  over  hans  Kunstnerliv  med  altfor  mørke 
Farver  og  ikke  er  retfærdig  mod  nogle  af  hans  Værker  fra  denne  Tid. 
Ynglingeaarenes  friske  Ynde  kan  Manden  jo  ikke  bevare;  men  Købke 
blev  ikke  sig  selv  væsentlig  utro,  og  han  kunde  lige  til  det  sidste  frem- 
bringe aldeles  fortræffelige  Ting,  navnlig  Portrætter,  som  vilde  være  en 
Pryd  for  enhver  Kunstners  Produktion.  Men  hvad  der  yderligere  førte 
ham  for  langt  bort  fra  hans  oprindelige  Udgangspunkt,  hvortil  netop  han 
efter  sin  Natur  var  saa  stærkt  knyttet,  var  den  obligate  Rejse  til  Italien, 
som  han  foretog  i  Aarene  1838 — 40.  Italien  gjaldt  jo  for  Kunstens  »bedre 
Hjem«;  og  at  en  Kunstner,  som  vilde  regnes  blandt  de  bedste,  vilde 
forsmaa  et  Ophold  i  dette  forjættede  Land,  vilde  være  betragtet  som 
fræk  Aandløshed  og  Helligbrøde,  selv  om  han  efter  sit  Anlæg  og  sin 
Fortid  intet  havde  der  at  gøre.  Og  Købke  var  vel  den  af  alle,  for  hvem 
den  italienske  Rejse  passede  mindst.  Vel  gjorde  han  meget  smukke  Stu- 
dier dernede  (ogsaa  efter  Antiken);  men  han  aandede  først  frit  igen,  da 
han  lykkelig  var  kommet  tilbage  til  Blegdamsfælleden,  der  var  ham 
»meget  kærere  end  al  Italiens  Skønhed«.  Om  de  skadelige  Følger  af 
de  italienske  Rejser  for  Datidens  danske  Malere  fremsætter  Forfatteren 
en  ny  Theori,  som  dog  forekommer  mig  tvivlsom. 

Det  er  ovenfor  berørt,  at  Christen  Købkes  Receptionsarbejde  til 
Kunstakademiet  blev  forkastet.  Da  Kunstnerens  Død  indtraf  et  Aarstid 
senere  (7.  Febr.  1848),  paastod  hans  Venner  ret  almindelig,  at  det  egentlig 
var  Akademiet,  som  havde  lagt  ham  i  Graven.  Og  sikkert  er  det,  at 
Akademiets  Dom  om  en  Kunstners  Adkomster  dengang  toges  med  en 
Alvor  og  Højtidelighed,  som  man  næppe  vilde  finde  den  værd  nu  om 
Stunder,  og  at  den  for  den  paagældende  Kunstner  kunde  blive  et  haardt 
Stød.  At  den  i  dette  Tilfælde  kan  have  været  en  væsentlig  medvirkende 
Aarsag  til  Katastrofen,  tør  vel  ingen  nu  benægte;  men  Forfatteren  kunde 
maaske  bestemtere  have  fremhævet,  at  heller  ingen  kan  bekræfte  det. 
Hvad  man  kalder  »den  almindelige  Mening«,  er  et  livligt  Væsen,  der 
alene  dømmer  efter  Stemninger ;  den  digter  gerne  alting  om  til  Tragedier 
eller  Komedier  og  har  en  særlig  Forkærlighed  for  at  sige  det  afgørende 
Ord  om  Dødsaarsager,  uagtet  der  i  Virkeligheden  ikke  er  noget,  den 
forstaar  sig  mindre  paa.  Hvad  véd  den,  naar  det  kommer  til  Stykket, 
om  et  Menneskes  Lunger,  Lever  og  Hjerte?  En  alvorlig  Historieskriv- 
ning bør  her  være  paa  sin  Post,  og  det  gælder  ikke  mindst  om  Kunst- 
historien.   Den  Tid  er  da  ogsaa  forbi,  da  man  f.  Ex.  uden  videre  tog 

Vasaris  gamle  Fortællinger  om  Aarsagerne  til  Rafaels  eller  Correggios 
Død  for  gode  Varer. 

Emil  Hannovers  Skrift  er  udgivet  af  Kunstforeningen  i  København 
og  omdelt  til  dens  Medlemmer.  Uagtet  Kunstforeningen  lige  fra  sin 
Stiftelse  i  Hovedsagen  har  havt  den  Betydning  at  være  et  intelligent 
Mellemled  mellem  Kunsten  og  Privatlivet,  har  den  dog  ingenlunde  for- 
sømt de  offentlige  og  almene  Interesser.  Man  maa  lykønske  den  til 
denne  nye  Publikation,  der  baade  ved  sit  Æmne,  sit  Indhold  og  sin 
ydre  Form  er  den  værdig. 


CARL  BLOCH.  (1888). 


Carl  Heinrich  Bloch,  en  Søn  af  Grosserer  Jørgen  Peter  Bloch  og 
og  Henriette  f.  Weitzmann,  er  født  i  København  23.  Maj   1834.  Han 

skulde  i  Drengeaarene 
forberedes  til  Søkadet, 
men  bestod  ikke  Prøven. 
Derimod  havde  han  alle- 
rede vist  kunstneriske 
Anlæg  og  var  sig  bevidst, 
at  hans  Hu  stod  til  Kun- 
sten. Fra  1849  besøgte 
han  Akademiets  Skoler, 
hvis  Undervisning  i  hine 
Aar  dog  ikke  gav  nogen 
synderlig  stræng  male- 
risk Fordannelse.  Han 
vandt  Sølvmedaillerne, 
men  indlod  sig  ikke  paa 
at  konkurrere  til  Guld- 
medaillerne,  derimod  be- 
gyndte han  allerede  20 
Aar  gammel,  1854,  at 
udstille  selvstændige  Ar- 
bejder, iblandt  dem  et 
interessant  lille  Maleri 
af  Skuespilleren  C.  N. 
Rosenkilde  i  hans  Hjem. 
I  disse  Ungdomsaar  slog 
han  ind  i  det  Spor,  som 
var  anvist  af  de  en  halv 

Snes  Aar  ældre  Malere,  der  for  Alvor  havde  begyndt  at  fremstille  Bøn- 
dernes og  Fiskernes  Liv.  Han  gjorde  sig  snart  gældende  som  en  født 
Maler,  der  havde  rige  Evner  for  Fremstillingen  af  det  naive  menneske- 
lige Samkvem:  baade  Humor  og  alvorlig  Følelse  og  et  eget  let  Greb  paa 
en  stærkt  pointeret  og  indholdsrig  sjælelig  Fortælhng.  Af  den  Slags  Bil- 
leder kan  fremhæves:    »Fiskerfamilier,  som  vente  deres  Mænds  Hjem- 


Fig.  170.   Carl  Bloch:  Selvportræt.  (Kunstakademiet), 

komst  ved  et  frembrydende  Uvejr;  fra  Jyllands  Vestkyst«,  en  alvorlig, 
betydelig  og  meget  talentfuld  Komposition,  og  den  lille  morsomme  »Scene 
i  en  Fiskerstue;  en  Dreng,  der  slaar  efter  en  And«  (kommenteret  i  et 
Digt  af  Chr.  Richardt  under  den  gode  Titel:  »Fa'r  skal  sove«).  Begge 
disse  Malerier  vare  udstillede  1858.  Det  næste  Aar  bragte  »Et  Maaltid« 
(en  gammel  Kone,  som  mader  et  Par  Børn  med  Søbekaal),  et  lille  Billede, 
i  hvilket  det  skælmske  Lune  var  endnu  stærkere  pointeret,  men  næppe 
saa  naivt.  I  kraftig  koncentreret  og  spillende  malerisk  Virkning,  i  Fedme 


Fig.  171.    Carl  Bloch:    To  Munke.  (Privateje). 


og  Dybde  i  Farven  var  Bloch  her  allerede  kommet  noget  ud  over  den 
samtidige  Malerkunst  i  Danmark. 

Samme  Aar,  1859,  voterede  Akademiet  ham  en  Rejseunderstøttelse, 
og  han  drog  til  Rom,  hvor  han  havde  sit  Hovedophold  indtil  1865.  Og- 
saa  her  fulgte  han  ved  Skildringen  af  det  italienske  Folkeliv  i  Begyn- 
delsen et  Spor,  som  var  draget  af  ældre  danske  Malere,  især  Ernst  Meyer, 
med  hvis  joviale  Humor  og  stemningsfulde  Lyrik  Blochs  egen  Begavelse 
havde  et  vist  Slægtskab.  Han  malede  pudsige  Billeder  af  Fiskerne  ved 
Neapel  eller  af  romerske  Borgerfolk  og  Gadedrenge,  afvexlende  med  blødere, 
mere  sværmeriske  Stemninger  (»To  Munke«,  1862,  Fig.  171).  Saa  meget 
ejendommeligt  der  end  allerede  var  i  disse  tidhgere  Arbejder,  brød  han 
sig  dog  fra  1862  en  ny  Bane,  og  det  med  en  ganske  ualmindelig  Energi 

og  Fart.  Hans  Følelse  synes  at  have  faaet  et  dybere  Indhold,  at  A^ære 
bleven  indviet  i  Livets  Smerte  og  Trang  til  Frihed;  den  trængte  til  Æm- 
ner,  som  kunde  faa  dens  Strænge  til  at  klinge  med  fuld  Kraft.  Den 
gamle  italienske  Malerkunst  havde  udøvet  sin  Virkning  over  ham ;  den 
tillod  ham  heller  ikke  længer  at  lade  sig  nøje  med  de  smaa  Figurer,  han 
vilde  vinde  Herredømme  over  de  store,  endog  kolossale.  I  1862  prøvede 
han  sine  Kræfter  paa  en  temmelig  stor  Komposition  af  Lazari  Opvæk- 
kelse, men  gjorde  den  ikke  færdig.  Derefter  tog  han  fat  paa  Billedet  af 

den  blindede  og  lænke- 
de Samson,  som  drejer 
Kværnen  for  Filistrene, 
der  plage  og  haane 
ham  (Fig.  84);  det 
gjorde  en  betydelig  Op- 
sigt paa  Udstillingen 
1863  og  lovede  vor 
Malerkunst  en  ny  Fø- 
rer i  Behandlingen  af 
de  store  historiske  Op- 
gaver. Han  var  her 
ved  selvstændige  Studi- 
er naaet  til  at  gennem- 
føre den  nøgne  Skik- 
kelse i  stor  Maalestok 
og  i  en  ejendommelig 
Karakter ;  han  havde 
udtalt  Æmnets  tragiske 
Pathos  med  en  egen 
æggende  Braad  og  gen- 
nemført Lysvirkningen 
i  Rummet  og  alle  Tin- 
gene i  det  med  slaa- 
ende,  illuderende  Kraft. 
Dette  Maleri  blev  købt 
til  Statens  Samling  saa- 
vel  som  Billedet  af  Jairi  Datter,  der  fulgte  Aaret  efter;  det  var  beaandet 
af  et  blødere  Vemod,  en  mere  drømmende  Stemning.  Men  efter  et  Be- 
søg i  Grækenland  udførte  han  paa  Bestilling  af  Hellenernes  Konge  til 
Slottet  i  Athen  et  endnu  betydeligere  Maleri  (Fig.  1 72) :  Prometheus,  lænket 
til  Klippen,  befries  af  sit  lange  Fangenskab  af  Herakles,  som  med  sit 
Bueskud  dræber  Ørnen,  der  har  hakket  Titanens  Lever.  Hovedfiguren 
er  her  kolossal,  og  hele  Kompositionen  virker  med  overvældende  Magt 
paa  Beskueren  ved  Skildringen  af  et  Moment,  som  er  svangret  med  den 
dybeste  Følelse.  Paa  Udstilhngen  i  København  1865  gjorde  dette  Maleri 


Fig.  172.    Carl  Bloch:  Prometheus.    (Tilh.  H.  M.  Kong  Georg). 

en  Lykke  og  en  Opsigt,  som  vore  Udstillinger  næppe  have  set  Mage  til 
før  eller  senere. 

Bloch  havde  i  1864  modtaget  Udstillingsmedaillen  for  et  romersk 
Genrebillede  (»Gadebarberen«);  da  han  havde  udstillet  »Prometheus«,  valg- 
tes han  til  Medlem  af  Kunstakademiet.  Bevæget  ved  Indtrykket  af  det 
samme  store  Maleri  gjorde  Brygger  J.  C.  Jacobsen  Bestilling  hos  Bloch 
paa  23  Malerier  i  mindre  Maalestok  til  Bedestolen  i  Frederiksborg  Slots- 
kirke, som  var  ødelagt  ved  Branden  1859,  til  en  Pris  af  1400  Kr.  for 
hvert.  For  at  uddanne 
sig  til  denne  Opgave 
opholdt  Bloch  sig  efter 
et  Besøg  i  Hjemmet 
1865  den  følgende  Vin- 
ter i  Florents.  Siden 
den  Tid  har  han  havt 
fast  Bo  i  Danmark  og 
kun  gjort  enkelte  korte 
Udflugter  til  Italien, 
Holland  og  Paris.  I 
Maj  1868  ægtede  han 
den  skønne  og  elsk- 
værdige Alma  Trepka, 
en  Datter  af  Oberst 
Trepka,  som  var  falden 
i  Slaget  ved  Isted.  Af 
dette  Ægteskab  har  han 
8  Børn  ;  men  hans  Hu- 
stru døde  allerede  i  Ja- 
nuar 1886.  Hans  ældste 
Søn,  Povl,  har  1888 
debuteret  heldig  som 
Maler. 

Efterhaanden  som 
den  ældre  Slægt  af  Ma- 
lere faldt  fra,  og  især 

efter  Marstrands  Død  1873,  ansaas  Bloch  almindelig  for  vor  første  Mand 
til  at  løse  Figurmaleriets  største  Opgaver.  Han  malede  store  Billeder  af 
fædrelandshistoriske  Æmner,  først  »Niels  Ebbesen  og  Grev  Geert«  (1868), 
derefter  »Kristian  II  i  Sønderborg  Fængsel«  (1871,  i  Kunstmuseet,  Fig.  173.) 
Det  sidstnævnte  Billede  hører  i  Henseende  til  Følelsen  til  Blochs  ejen- 
dommeligste Værker:  Kristian  II  er  jo  en  ny  fængslet  Prometheus  eller 
Samson  i  Trædemøllen;  og  ved  sin  kraftige,  dybe  og  samlede  maleriske 
Virkning  bidrog  det  meget  til  at  lede  vor  Malerkunst  fra  den  ældre  Ge- 
nerations Stil,  i  hvilken  man  endnu  sporer  Paavirkningen  af  Eckersberg, 


)  \ 

  ^  ^4 


Fig.  173.    C.Bloch:  Kj-istian  II.  (Kunstmuseet). 

over  i  et  nyt,  mere  modernt  Spor.  Da  Bloch  havde  været  repræsenteret 
ved  dette  Maleri  og  ved  flere  mindre  paa  Verdensudstillingen  i  Paris  1878, 
modtog  han  en  første  Klasses  Medaille  og  Æreslegionens  Ridderkors.  Efter 
Marstrand  overtog  han  Fortsættelsen  af  de  store  Malerier  i  Universitetets 
Festsal,  hvor  han  i  1875 — 78  malede  Hans  Tavsen,  som  tager  Biskop 
Rønnov  i  Forsvar  mod  Københavns  Almue,  og  Tyge  Brahe,  der  paa 

Uranienborg  modtager  Besøg  af 
Kong  Jakob  af  Skotland;  1888  har 
han  endnu  i  samme  Sal  paabegyndt 
et  Billede  af  Biskop  Brokmand, 
som  forestiller  den  unge  Peder 
Schumacher  for  Frederik  III.  Til 
det  nyoprettede  Frederiksborg  Mu- 
seum malede  han  Niels  Kaas,  som 
paa  Dødslejet  overgiver  den  unge 
Kristian  IV  Nøglen  til  Rigsrega- 
herne  (1880).  —  Blochs  Ry  og  Stil- 
ling i  vor  Kunst  gjorde  ham  ogsaa 
til  en  søgt  Portrætmaler,  og  han 
har  vist  ualmindelige  Evner  til  en 
skarp  og  sjælfuld  Opfattelse  af 
Individualiteten.  Han  malede  en 
Mængde  bekendte  Personligheder 
(Kongen,  Dronningen,  H.  C.  Ander- 
sen, C.  Bille,  V.  Marstrand,  J.  N. 
Madvig,  N.  V.  Gade,  A.  F.  Krieger, 
Jul.  Thomsen,  C.  Liebe,  C.Ploug 
o.  m.  a.).  Blandt  de  Portrætter,  som 
fortjene  mest  Opmærksomhed  som 
Kunstværker,  kunne  foruden  nogle 
af  de  anførte  nævnes  Fru  Ewerløfs, 
Dr.  med.  Engelsteds,  Frk.  H. Bissens, 
Kunstnerens  eget  og  hans  Hustrus 
m.  fl. 

De  23  Malerier  til  Bedestolen 
i  Frederiksborg  fuldendtes  efter- 
haanden  i  Løbet  af  en  Snes  Aar  efter  Bestillingen ;  nogle  af  dem  ere  ud- 
mærket skønne  og  ejendommelige,  især  de  to  første,  Maries  Bebudelse 
og  Maries  Møde  med  Elisabeth  (1866  og  1867,  Fig.  174),  og  blandt  de 
senere  Gravlægningen  og  Kristus,  der  helbreder  den  blinde;  og  som 
Helhed  er  denne  Billedrække  et  Vidne  om  sin  Mesters  Genialitet.  Han 
har  ikke  søgt  at  fremmane  Indtrykket  af  ældre  kristelig  Kunst,  Stilen  er 
moderne  og  Kunstnerens  egen.  Sceneriet  minder  om  sydlandsk  Liv,  saa- 
ledes  som  han  havde  set  det  i  Italien.  Efterhaanden  fik  Bloch  Bestillinger 


Fig.  174. 


C.  Bloch:  Maries  Møde  med  Elisabeth. 
(Frederiksborg  Slotskirke). 

paa  andre  kirkelige  Arbejder  og  har  indtil  nu  (1888)  udført  8  store  Alter- 
tavler til  danske  og  svenske  Kirker.  Den  første  forestillede  Kristus  med 
det  lille  Barn,  til  Kirken  i  Holbæk  (1873);  til  de  bekendteste  høre  ogsaa 
Kristus  Konsolator  (i  to  forskellige  Exemplarer) ,  Kristi  Opstandelse,  til 
Jakobskirken  i  København,  og  »Bethesda«  til  Kapellet  af  samme  Navn. 
Blochs  Fremstilling  af  kristelige  Æmner,  hvortil  der  ogsaa  hører  nogle 
mindre  Billeder,  i  privat  Eje,  udmærker  sig  ikke  ved  stræng  og  fast 
Karakteristik,  men  erobrer  Beskueren  ved  en  rig,  blød  og  smeltende 
Lyrik,  ved  Skønhed  i  Ty- 
perne og  en  effektfuld,  un- 
dertiden storartet  Anordning. 
Et  stort  Maleri  af  »Samson 
og  Dalila«  udstillede  Bloch 
1875;  det  blev  købt  af  en 
Privatmand  i  Hamburg,  men 
gik  dog  til  Grunde  ved  Kri- 
stiansborgs  Brand  1884. 

Jævnsides  med  alle  disse 
store  Arbejder  har  Bloch 
i  Aarenes  Løb  udført  en  rig 
Fylde  at  smaa  Genrebilleder, 
som  ikke  mindst  have  ved- 
ligeholdt hans  Popularitet. 
Det  er  ikke  nogen  Fortsæl- 
telse  af  hans  tidlige  Ung- 
doms Virksomhed  som  Fol- 
kelivsmaler:  efter  Hjemkom- 
sten fra  Italien  valgte  han 
sig  mere  og  mere  et  ejen- 
dommeligt Repertoire,  i  Be- 
gyndelsen nogle  italienske 
Motiver,  men  senere  mest 
Motiver  fra  det  moderne 
København.  Enkelte  ere  al- 
vorlige og  rørende  (»Tjenestepigen«),  men  de  fleste  fremstille  pudsige  Fi- 
gurer eller  Situationer:  Munke  og  andre  gamle,  snurrige  Fyre,  Fisker- 
kællinger og  Vaskerkoner,  Knejpegæster  og  Matroser  o.  s.  v.  Det  komiske 
Lune  kan  undertiden  være  meget  lattervækkende  (Munken,  som  plukker 
Høns;  Munken,  som  har  Tandpine;  »Fløjtekarl«;  Tjeneren,  som  lukker 
Mopsen  ud  af  Stuen,  o.  s.  v.).  Desuden  udmærke  disse  Smaabilleder  sig 
ved  en  fm  Malerkunst,  baade  i  Helheden  og  i  den  træffende,  illuderende 
Gengivelse  af  de  forskelligste  Stoffer  og  Overflader;  nogle  af  dem  have 
endog  hele  deres  Styrke  deri  (Slagterboder  paa  Landet  o.  desL),  medens 
Figurerne  ere  underordnede  eller  rent  mangle.    Overhovedet  har  Bloch 

i  sin  senere  Virksomhed  udviklet  sig  mere  og  mere  i  lignende  Retning 
som  Hollænderne  fra  det  17.  Aarhundrede,  hvis  Malerkunst  han  ogsaa  i 
høj  Grad  beundrer.  I  hans  Portrætter  skønner  man  en  Gang  imellem 
Paavirkning  af  Rembrandt,  i  hans  Genrebilleder  af  de  hollandske  Kabi- 
netsmalere,  dog  paa  selvstændig  Vis.  Han  studerer  bestandig  Naturen 
paa  første  Haand. 

I  Lighed  med  de  gamle  Hollændere  har  Bloch  foruden  Malerkunsten 
ogsaa  dyrket  Raderingen  (Fig.  175);  han  begyndte  1870  med  et  Par  Blade, 
men  har  navnlig  siden  1880  frembragt  en  betydelig  Mængde  og  har  ogsaa 
i  Udlandet  vundet  Anseelse  som  en  fremragende  peintre-graveur  i  vor  Tid. 
Med  Radernaalen  gengiver  han  undertiden  sine  malede  Kompositioner, 
men  benytter  den  langt  hyppigere,  ligesom  de  gamle  Kunstnere,  til  Red- 
skab for  fuldkomment  selvstændig  Produktion,  deriblandt  ogsaa  til  stem- 
ningsfulde Billeder  af  den  landskabelige  Natur,  som  han  har  opfattet  den 
under  sine  Sommerophold  i  Hellebæk.  Efter  faa  Aars  Forløb  var  alle- 
rede Efterspørgselen  efter  hans  Blade  meget  stor;  og  da  der  maatte  tages 
saa  mange  Aftryk  af  Pladerne,  indførte  han  at  »staale«  dem,  hvorved 
dog  de  enkelte  iVftryk  næppe  have  vundet. 

Bloch,  som  i  1883  havde  faaet  Titel  af  Etatsraad,  valgtes  samme  Aar 
til  Professor  ved  Kunstakademiet,  hvor  han  snart  blev  Leder  af  Maler- 
skolen. Fra  Udlandet  har  han  modtaget  forskellige  Beviser  paa  Aner- 
kendelse. 


VILHELM  BISSEN.  (1888). 


Vilhelm  Christian  Gottlieb  Bissen  er  ældste  Søn  af  Billedhugger 
H.  V.  Bissen  og  hans  første  Hustru  og  fødtes  i  København  5.  Avgust  1836. 
I  Drengeaarene  var  hans  Helbred  ikke  stærk,  og  han  drev  det  ikke  vidt 
i  Skolen;  derimod  havde  han  ligesom  Faderen  stor  Interesse  for  at  iagt- 
tage den  levende  Natur  og  medfødte  Evner  til  Genfremstilling.  Fra  1853 
blev  han  Faderens  Elev  og  færdedes,  først  med  ham,  senere  paa  egen 
Haand,  meget  mellem  Danmark  og  Italien;  hans  længste  Ophold  dér 
varede  fra  1857 — 60.  I  1858  gjorde  han  Lykke  med  en  nydelig  Figur  til 
et  Vandspring:  en  lille  Dreng,  som  trykker  en  Lædersæk  med  Vand  imod 
sin  Mave.  Efter  Opfordring  af  den  rige  Alfred  Hage  rejste  han  i  Januar 

1861  til  Caprera  for  at  udføre  en  Portrætbuste  af  Garibaldi;  han  opholdt 
sig  der  i  10  Dage  som  den  berømte  Krigers  Gæst  og  udstillede  samme 
Aar  Busten  i  København.  Den  Gang  bejlede  han  til  Johanne  Michel- 
sen, hvis  Moder  i  andet  Ægteskab  var  gift  med  Alfred  Hage,  og  holdt 
Bryllup  med  hende  samme  Aar.  Han  førte  sin  Brud  til  Rom,  hvor  hun 

1862  fødte  ham  en  Datter,  men  døde  i  Barselsengen.  5  Aar  senere  æg- 
tede han  Anna  Vilhelmine  Bruun,  en  Datter  af  Kommandør  Bruun;  af 
dette  Ægteskab  har  han  en  Søn. 

I  Vinteren  1861 — 62  modellerede  han  i  Rom  en  Statue  af  Ægeus, 
som  siddende  paa  Klippen  spejder  ud  over  Havet  efter  Sønnen  Theseus's 
Skib;  senere (1866)  en  Statue  over  et  noget  beslægtet  Motiv:  Noah  med  den 
hjemvendte  Due  paa  Haanden.  Paa  Bestilling  af  Orla  Lehmann  udførte 
han  et  Par  Grupper  i  mindre  Maalestok  over  Motiver  af  nordisk  Mythologi. 

—  Han  havde  allerede  i  længere  Tid  ogsaa  taget  Del  i  Faderens  Arbejder 
og  udført  nogle  af  dem  i  Marmor;  for  at  fuldkommengøre  sig  i  Marmor- 
tekniken  opholdt  han  sig  i  1866  i  Carrara,  som  han  ogsaa  senere  gen- 
tagne Gange  har  gæstet,  og  i  hvis  Akademi  han  optoges  1882  som  pro- 
fessore  onorario.  Efter  sin  Faders  Død  1868  fik  han  meget  at  gøre  med 
at  fuldende  og  aflevere  dennes  senere  Arbejder.    Han  maatte  saaledes 

—  efter  Faderens  Skizze  —  helt  modellere  Hesten  til  Frederik  VIFs  Monu- 
ment i  København.  Og  efter  særlig  Forberedelse  under  et  Ophold  i  Paris 
oprettede  han  et  større  Bronzestøberi  ved  Frederiksberg,  fra  hvilket  der 
i  Løbet  af  faa  Aar  udgik  saa  store  Sager  som  Rytterstatuen  af  Frederik 
VII  og  B.  Bergsliens  Rytterstatue  af  Kong  Carl  Johan  til  Kristiania,  for- 

Jul.  Lange:  Udvalgte  Skrifter.    I.  14 

uden  adskillige  mindre.  Ogsaa  i  sin  egen  Produktion  viste  Bissen  sig 
som  Arving  til  Faderens  særegne  Evner  og  Retning.  Til  dennes  Monu- 
menter slutter  sig  Sønnens  kolossale  Statue  af  Ærkebiskop  Absalon  (1872) 
i  Raad-  og  Domhusets  Forhal  (Gibs).  Ogsaa  Sønnen  er  en  talentfuld 
Portrætist  (Buster  af  Henrik  Ibsen,  C.  F.  Tietgen,  Prof.  E.  Holm  o.  fl.,  Sta- 
tue af  Grev  Frijs)  og  har  i  fuldt  Maal  det  ejendommelige  Bissenske  skarpe 
Blik  for  Dyrelivet;  han  har  Tid  efter  anden  udstillet  ypperlig  gennem- 


Fig.  176.    V.  Bissen:    En  Rytter.    (Tilh.  Kunstneren). 


førte  Dyrefigurer  (Gedebuk,  Bøffel,  Elefant,  romersk  Tyr)  og  Figurer  af 
Børn,  der  more  sig  med  Dyr  (dertil  maa  henregnes  hans  bekendte  og 
populære  Hermes,  der  som  lille  Dreng  laver  sin  Slangestav  (Fig.  92),  for- 
uden en  Dreng  med  en  Skildpadde  og  en  nøgen  Dreng,  som  rider  en 
uregerlig  Hest  til  (Fig.  176). 

Men  Forholdene  have  været  ham  langt  mindre  gunstige,  end  de  vare 
Faderen,  og  indgydt  ham  mindre  Mod.  Den  Skæbne  deler  han  med  hele 
det  Slægtled  af  danske  Billedhuggere,  som  han  tilhører;  men  det  gælder 
paa  en  særlig  Maade  om  ham,  fordi  det  —  i  alt  Fald  i  Danmark  —  er 

en  saare  mislig  Lykkegave  at  være  Arving  til  et  stort  —  tilmed  omstridt 

—  Navn.  Af  Opmuntring  udenfra  har  han  kun  faaet  lidet;  men  hans 
ægte  Kunstnerkald  har  bevist  sig  ved  et  bestandig  virksomt  Initiativ. 
Han  har  ogsaa  draget  Fordel  af  at  kunne  gennemføre  sine  Arbejder  mere 
i  Ro,  og  om  han  end  staar  tilbage  for  Faderen  i  Fyrighed,  er  han  naaet 
videre  i  Retning  af  et  fmt  Naturstudium  af  den  menneskelige  Skikkelse 

—  ikke  ganske  uden  Paavirkning  af  den  samtidige  franske  Kunst.  Af 
hans  Arbejder  fra  Firserne  kan,  foruden  enkelte  af  de  ovenanførte,  frem- 
hæves Statuen  af  en  ung  græsk  Pige,  som  maler  en  Vase  (en  fortrinlig 
Figur);  en  hvilende,  nøgen  Kvindefigur;  Nymfen  Echo,  lyttende;  Tubal- 
Kain;  desuden  Gruppen  over  Indgangen  til  Blegdamshospitalet  og  Fron- 
ton-Relieffet  over  Landmandsbankens  Gaard,  o.  s.  v. 

1871  valgtes  Bissen  til  Medlem  af  Kunstakademiet.  Han  var  her 
meget  tilbageholden,  men  sluttede  sig  en  halv  Snes  Aar  senere  uforbe- 
holdent til  dem,  som  ønskede  Akademiet  omdannet  i  mere  frisindet  Ret- 
ning. 1887  valgtes  han  ind  i  det  nydannede  Akademiraad  [og  1890  til 
Professor  ved  Akademiet]. 

SVENSKE  MALERIER.  (1885). 


En  lille  Elite-Udstilling  —  hvilken  Behagelighed  i  Modsætning  til  de 
sædvanlige  Udstillinger,  som  allesammen  ere  for  store!  Den  lille  Samling 
af  ni  svenske  Malerier  plus  et  dansk,  som  for  Øjeblikket  er  tilgængelig 
for  Publikum  i  Udstillingsbygningen,  kan  virkelig  med  Rette  kaldes  en 
Elite-Udstilling,  eftersom  den  alene  indeholder  Arbejder  af  de  højest  an- 
sete svenske  Kunstnere  i  Hjemmet  og  i  Udlandet.  Der  er  naturligvis 
nogen  Forskel  mellem  Arbejdernes  Værd;  men  enhver,  som  er  saa  heldig 
at  vinde  ved  Bortlodning,  kan  rose  sig  af  at  vinde  et  Stykke  med  et 
virkeligt  Navn.  Der  er  ogsaa  virkelig  betydelige  Kunstværker  blandt 
disse  Malerier. 

Os  interesserer  det  nærmest  at  betragte  Udstillingen  som  Bud  fra 
den  svenske  Kunst,  som  vi  sidst  saa  for  to  Aar  siden  paa  den  nordiske 
Udstilhng. 

Enhver  mindes  fra  hin  Udstilling,  hvorledes  Julius  K  ronberg  s 
»Kleopatra«  og  C.  G.  Hellqvists  »Visbys  Plyndring«  hang  lige 
overfor  hinanden  i  den  forreste  store  Sal  og  modtog  Besøgerne  med  et 
ret  imponerende  Indtryk  af,  at  Svenskerne  ogsaa  i  Kunsten  ere  tapre 
Folk,  som  ikke  ere  bange  for  at  give  sig  i  Kast  med  store  og  vanskelige 
Opgaver,  der  ligge  borte  fra  den  alfare  Vej.  Det  viser  sig  nu,  at  disse 
Maleres  Mod  ikke  er  blevet  stækket  i  de  to  forløbne  Aar.  Det  er  virke- 
lig meget  interessant  atter  at  se  dem  gennem  nye  og  store  Arbejder  i  den 
tidligere  Modsætning:  Hellqvist  fordybet  i  svensk  Middelalder,  Kronberg 
i  Orientens  Oldtid.  I  Modsætningen  ligger  alligevel  en  væsentlig  Over- 
ensstemmelse, der  beror  paa,  at  begge  Kunstnerne  have  udviklet  sig  i 
Miinchenerskolen,  der  ikke  har  sin  Styrke  i  at  lede  Kunsten  den  lige  Vej 
ud  i  Naturen,  men  gerne  kræver  Lærdom  af  den,  stilistisk  Udstyr,  kunst- 
historisk Apparat. 

I  begge  de  nye  Malerier  er  der  uden  Tvivl  F'remskridt  siden  1883. 

Kronbergs  »Saul  og  David«  (Fig.  177)  staar  navnlig  i  malerisk 
Henseende  ubetinget  over  hans  »Kleopatra«.  Der  var  i  det  forrige  Bil- 
lede nogle  smukt  malede  Enkeltheder;  men  der  var  intet  saa  fortræffeligt 
som  Tæppet  under  David  lige  i  Forgrunden  af  det  nye,  eller  det  blaa, 
guldfrynsede  Klæde  over  Sauls  Løjbænk,  eller  Sauls  Fod  nedenfor  det. 
Og  i  Henseende  til  den  maleriske  Helhed  er  Fremskridtet  endnu  større. 

Fig.  177.   J.  Kronberg:   Saul  og  David.   (Nationalmuseet  i  Stockholm). 

Der  er  intet  tilbage  her  af  den  ufine  Godtkøbsvirkning  i  Farven,  som  i 
det  forrige  Maleri  mindede  om  Makart:  det  er  Kunstneren  kommet  ud 
over  ved  et  energisk  Studium  af  Lys  og  Farve  i  deres  Samvirkning. 

Lyset  er  livligt  og  tindrende,  Skyggen  klar,  let,  gennemsigtig,  alle  Lokal- 
farverne ere  omsatte  i  den  med  en  Finhed,  som  man  har  stor  Fornøjelse 
af  at  iagttage.  Foredraget  er  maaske  lidt  for  glat;  men  der  maa  aner- 
kendes en  ualmindelig  gennemført  Konsekvens  og  Enhed  i  Behandlingen 
af  den  store  Flade.  Ogsaa  Figurtegningen  er  finere  studeret  end  i  »Kle- 
opatra«  (kun  er  Davids  Figur  en  lille  Kende  ude  af  Ligevægt).  I  det 
egentlig  dramatiske  er  der  heller  ikke  her  noget  meget  gribende  af  Liv  og 
Fantasi:  Saul  ser  mere  ud,  som  om  han  vaagnede  af  en  lang  Søvn  eller 
Udmattelse,  end  som  en,  hvem  »den  onde  Aand  fra  Gud  havde  været 
hæftig  over«.  Og  hvorledes  kan  det  være,  at  baade  Saul  og  David  ere 
saa  lyse  i  Huden,  som  om  de  havde  levet  hele  deres  Liv  inde  i  et  Sten- 
palads? De  have  vist  i  Virkeligheden  været  mere  brunede  af  Solen.  Men 
begges  Hoveder  ere  meget  smukke  og  udtryksfulde  og  holdte  i  en  karak- 
teristisk Stil. 

Sidste  Gang  var  Kronberg  ægyptisk;  nu  er  han  til  en  Afvexling 
assyrisk.  Det  er  blevet  udtalt,  at  der  ikke  var  noget  historisk  at  ind- 
vende imod,  at  Scenen  er  udstyret  i  assyrisk  Stil.  Det  er  dog  næppe 
rigtigt:  Stilen  i  Palæstina  paa  Sauls  Tid  har  været  forkvaklet  ægyptisk; 
den  assyriske  Stil,  som  Kronberg  temmelig  nøjagtig  har  gengivet  efter 
ninivitiske  Mindesmærker,  var  den  Gang  endnu  knap  bleven  til.  Jeg 
mener  nu,  at  slige  Spørgsmaal  hverken  gøre  fra  eller  til  med  Hensyn  til 
et  Billedes  Værd  som  Kunstværk;  men  det  er  aabenbart,  at  Maleren  er 
af  en  anden  Mening,  han  har  ikke  gjort  sig  al  den  Ulejlighed  med  Scene- 
Udstyret  og  malet  alle  disse  smukke  Sager,  for  at  man  skal  overse  dem. 
Scenen  er  her  vel  ikke  saa  overlæsset  som  i  »Kleopatra«;  men  der  er 
ogsaa  i  Æmnet  langt  mindre  Opfordring  til  monumental  Pragt,  egentlig 
slet  ingen.  Et  saadant  Interiør  kunde  egne  sig  for  de  store  Sardanapaler 
i  Ninive,  men  passer  aldeles  ikke  for  et  nylig  oprettet  Duodez-Mo- 
narki,  hvor  Kongen  foreløbig  maa  føre  en  Tilværelse  som  en  Røver- 
kaptajn. Men  selv  bortset  fra  disse  historiske  Indvendinger  kunne  vi 
fra  et  rent  kunstnerisk  Synspunkt  ikke  være  Maleren  taknemlige  for 
dette  kostbare  og  storartede  Scenearrangement.  Det  staar  opstillet  som 
noget,  der  kræver  Beundring  for  sin  egen  Skyld  og  ikke  vil  underordne 
sig  Figurerne.  Det  fortæller  ikke,  det  virker  ikke  stemningsfuldt,  man 
forstaar  ikke  ret,  hvorledes  Mennesker  færdes  og  indrette  sig  i  et  saadant 
Rum:  man  har  jo  dog  ogsaa  i  gamle  Dage  paa  sin  Vis  gjort  sig  det 
hjemligt  og  hyggeligt  i  sine  Omgivelser.  Der  er  en  Kunstner  i  Nutiden, 
som  forstaar  at  behandle  det  antike  Sceneri  med  Aand,  det  er  Alma 
Tadema.  Men  Kronberg  tilhører  i  denne  Henseende  endnu  for  meget 
Miinchenerskolen. 

I  Hellqvists  Disputscene  mellem  den  lutherske  Reformator  og  den 
katholske  Prælat  (Fig.  178)  genkende  vi  den  ejendommelig  stiliserede  Kolorit, 
den  sølvgraa  Grundtone  med  de  mange  brudte  Lys,  fra  »Visbys  Plyn- 
dring«.   Her  bestaar  Fremskridtet  ikke  saa  meget  i  det  maleriske,  det 

Fig.  178.    Hellqvist:  Disput  mellem  Olaus  Petri  og  Peder  Galle.    (Nationalmuseet  i  Stockholm). 

ældre  Billede  havde  maaske  endog  Fortrinet  i  Finhed  og  Rigdom  i  Farven. 
Men  vi  ere  her  fri  ibr  de  Tilsætninger  af  sentimental  tysk  Rhetorik,  som 
der  aldeles  svækkede  Indtrykket  af  Sagen  og  Begivenheden  selv.  Der 
er  vel  i  nogle  af  Tilhørernes  Figurer  lidt  af  den  tyske  Kunsts  tilspidsede, 
understregede,  forcerede  Mimik:  lidt  for  megen  Pliren  med  Øjnene,  Sæn- 
ken af  Hovedet,  Støtten  Fingeren  mod  Kinden  o.  s.  v.  Men  der  er  ogsaa 
mange  livlige  og  sande  Udtryk,  og  —  hvad  der  adler  hele  Billedet  — 
Hovedpersonerne  ere  virkelig  ypperlige:  den  fyrige  og  skarpsindige 
Olaus  Petri,  hvis  næste  Replik  allerede  koger  i  ham,  medens  han  ufra- 
vendt fixerer  sin  hidsig  talende  Modstander,  og  den  unge  Konge,  Gustav 
Vasa,  der  hører  efter  med  saa  spændt  Opmærksomhed,  og  hvis  sunde 
og  overlegne  Sind  netop  nu  synes  at  tage  sit  Parti  i  Retning  af  Frem- 
skridtet. Udstyret  og  Kostumet  er  karakteristisk  og  korrekt  og  gaar 
meget  godt  sammen  med  Indtrykket  af  det  levende  Optrin. 

Selv  paa  en  saa  lille  Udstilling  bevæger  man  sig  i  Grunden  mellem 
de  største  kunstneriske  Modsætninger.  G.  von  Rosens  »Den  forlorade 
sonen«  (Fig.  179)  hører  til  en  rent  anden  Slags  Kunst  end  alt  det  øv- 
rige: Kunstnerens  Organisation  og  hans  Begreb  om  Kunst  er  forskellig 
fra  de  andres.  Det  er  Fantasiens  Kunst,  hvad  man  nu  til  Dags  gerne 
—  med  et  altfor  rummeligt  Udtryk  —  kalder  Romantik,  hvilket  man 
ikke  skal  se  tilbage  paa  som  et  overvundet  Stade,  fordi  Forskellen  beror 
paa  noget  psykologisk,  der  vel  kan  tilbagetrænges,  men  ikke  afskaffes. 
Det  Syn,  som  Kunstneren  viser  os,  træder  os  ikke  i  Møde  som  en  Virke- 


215 


lighed,  det  tager  vort  Sind  til  Fange  som  en  Drøm,  af  hvilken  man 
vaagner  med  vaade  Kinder.  Udvortes  set  kunde  det  ogsaa  tage  sig  ud 
som  et  historisk  Billede.  Dragterne  og  Stilen  tilhøre  omtrent  samme 
Periode  som  den,  Hellqvist  har  skildret.  Men  Rosen  gennemtrænger, 
mætter  det  hele  ganske  anderledes  med  Stemning.  Naar  vi  se  denne 
Gaardsplads  mellem  de  hyggelige  gamle  svenske  Træhuse  med  deres 
Svaler  og  Bislag  og  med  Udblikket  til  Havens  tilsneede  Træer  i  det  røde 
Aftenlys,  da  ere  vi  i  Kunstnerens  og  hans  Stemnings  Vold  og  tænke  ikke 
paa  at  spørge,  hvorfra  han  har  det  eller  det,  vi  se  ikke  paa  det  som 
Museum sgods,  examinere  ikke,  om  det  er  rigtigt.  Vi  fornemme  det  som 
et  gammelt  Minde,  som  vi  have  hørt  af  vor  Bedstemoder,  og  hun  igen  af 
sin,  og  hun  igen  af  sin. 

Derfor  gøre  vi  heller  ingen  Indvending  imod  at  se  den  bibelske  Le- 
gende i  Dragter  og  Omgivelser  fra  Norden  i  gamle  Dage.  Det  er  som 
et  troskyldigt  Træsnit  fra  Reformationstiden ,  udsat  for  vor  Tids  rigere 
Kunstmidler.  Men  det  skal  ikke  nægtes  og  kan  heller  ikke  glemmes 
overfor  Rosens  Maleri,  at  denne  Art  af  Kunst  ikke  har  megen  Trang  til 
Naturstudium,  og  at  den  derfor  sejler  i  en  farlig  Nærhed  af  Dilettantis- 
mens Hav.  Det  er  mere  Poesi  end  Kunst.  Dog  mangler  der  heller  ikke 
udmærkede  kunstneriske  Egenskaber :  man  kan  i  dette  Billede  som  altid 
hos  Rosen  fmde  et  mærkværdig  fmt  Blik  for  Farvernes  Forbindelser  og 
Overgange. 

Nu  have  vi  saa  tidt  set  den  fortabte  Søns  Fader  med  flagrende  Haar 
styrte  sig  ud  ad  Døren,  som  om  han  havde  staaet  og  ventet  bagved 
den,  lige  indtil  han  hørte  Regissørens  Klokke.  Som  tænkende  Kunstner 
har  Rosen  taget  sig  den  Frihed  til  en  Afvexling  at  lade  det  være  Mo- 
deren, som  træder  ud  i  Husdøren,  da  hun  af  Gaardhundens  Gøen  har 
mærket,  at  en  er  kommet  ind  ad  Ledet.  Hun  har  lige  genkendt  den, 
som  hendes  forpinte  Tanker  i  Aarevis  liave  kredset  om,  hun  tager  sig  til 
Hjertet  og  læner  sig  afmægtig  mod  Dørstolpen.  Der  er  noget  forunderlig 
udtryksfuldt  ved  denne  Skikkelse,  netop  noget  som  fra  en  Drøm.  Sønnens 
Skam  og  Anger  er  skildret  med  Alvor;  men  han  er  ikke  nogen  rigtig 
sympathetisk  Figur,  hvilket  de  fortabte  Sønner  jo  pleje  at  være,  hvorfor 
man  ogsaa  gerne  slagter  en  Fedekalv  for  dem,  saasnart  de  nødes  til  at 
vende  hjem  efter  at  være  reducerede  til  det  yderste.  Lænkehunden  er 
et  underligt  Dyr:  fordi  det  er  en  Hund,  kunde  den  dog  gerne  være  stu- 
deret lidt  mere  efter  Naturen.  Og  hvorfor  farer  den  dog  ikke  frem  og 
bider,  naar  den  alligevel  spærrer  Gabet  saaledesop?  Kunde  det  ikke  have 
været  smukt  og  sandt,  om  den  havde  genkendt  Sønnen  og  givet  ham  en 
god  Modtagelse?  Hunde  have  jo  en  bedre  Hukommelse  end  Menneskene 
for  gammelt  Venskab  og  tage  det  ikke  saa  strængt  med  Ungdommens 
Forvildelser. 

Svenskerne  af  tysk  Skole  have  paa  denne  Udstilling  ubetinget  Over- 
taget over  de  franske  Svenskere.  Til  de  tysk  dannede  høre  ikke  alene 

Fig.  179.    G.  V.  Rosen:  Den  fortabte  Son.    (Nationalmuseet  i  Stockholm). 

Hellqvist  og  Kronberg,  ogsaa  Rosen  hører  meget  nærmere  sammen  med 
dem  end  med  de  franske.  Og  til  de  tyske  hører  endehg  en  af  de  ypperst 
begavede  svenske  Malere,  F.  Fager  lin  i  Diisseldorf,  som  her  møder 
med  et  af  sine  betydeligste  Arbejder  fra  de  senere  Aav.  Det  slutter  sig 
nærmest  til  det  fortrinlige  Maleri  af  den  skinsyge  Pige,  som  mange  ville 
huske  fra  den  nordiske  Udstilling  1872,  og  som  nu  fmdes  i  Stockholms 
Nationalmuseum.  Det  er  unægtelig  blevet  noget  ufrisk  i  Behandlingen; 
men  i  Fortællingen  rummer  det  hele  Fagerlins  livlige  og  elskværdige 
Lune.  Det  er  en  ung  lapset  Matros,  som  lige  er  kommen  hjem  fra  Far- 
ter i  Syden  og  har  bragt  en  Guitar  med  sig,  til  hvilken  han  foredrager 
spanske  Sange  for  Pigerne  paa  Herberget  (Fig.  180);  han  vinder  nok 
deres  Bifald,  men  der  drager  et  skrækkeligt  Uvejr  sammen  over  hans 
syndige  Hoved  fra  deres  tidligere  Tilbeder,  som  han  stikker  ud. 

De  franske  Svenskere  ere  repræsenterede  af  Wahlberg,  Salmson,  Hag- 
borg  og  Cederstrøm,  Kunstnere,  som  alle  have  et  anset  Navn  i  Paris. 
Det  bedste  af  dem  er  vel  C  eder  s  trom  s  Maleri  af  Jordefærden  paa  den 
snedækte  Kirkegaard  (Fig.  181),  ærligt  i  Følelsen  og  alvorligt  i  Farvestem- 
ningen; dets  Overflade  har  dog  faaet  vel  meget  af  den  blanke,  haarde, 
faste  Skal,  som  i  de  senere  Aar  er  kommet  paa  Moden.  Man  skulde 
ellers  af  disse  Billeder  af  den  franske  Skole  let  kunne  falde  paa,  at  Paris 
ikke  var  saa  gunstigt  som  Tyskland  for  Udviklingen  af  kraftige  Indivi- 
dualiteter og  ejendommelige  Bestræbelser;  men  deri  er  der  aabenbart 

Fig.  180.    F.  Fagerlin:  Rivalen. 


noget  tilfældigt,  som  man  ikke  kan  regne.  Den  berømte  Landskabsmaler 
A.  Wall  Ib  er  g  optræder  paa  denne  Udstilling  lidt  mattere  end  ellers, 
skønt  hans  to  Billeder  som  sædvanlig  ere  fine  og  stemningsfulde,  især 
Efteraarsmorgenen,  der  har  en  meget  smuk  Luft.  Mindst  betydelige  ere 
Salmsons  og  Hagborgs  Genrebilleder,  om  man  end  let  ser,  at  de  hid- 
røre fra  talentfulde  Kunstnere.  Hagborgs  Billede  har  en  ret  morsom 
Hovedfigur;  men  i  det  maleriske  synes  det  os  at  være  et  Exempel  paa, 
hvor  let  og  fuldstændig  Øjet  kan  akkommodere  sig  efter  en  vis  frem- 
herskende Smag  i  Koloriten.  Naar  man  har  besøgt  en  af  de  seneste 
Saloner  i  Paris,  har  man  set  Hundreder  af  Exempler  paa  denne  Kolo- 
rit med  en  graalig  blaa  Farve  —  f.  Ex.  i  en  Arbejdsmands  Kittel  —  til 
dominerende  Note,  og  med  en  kold,  irret,  giftig  grøn  i  Løv  og  Planter, 
ellers  for  det  meste  neutrale  Toner,  graalige,  hvidlige,  kun  med  enkelte 
Stænk  af  et  varmere,  men  tørt  brunt,  gult  eller  deslige. 

Om  shgt  end  nok  saa  meget  kalder  sig  Naturahsme,  saa  er  det  alli- 
gevel Mode  og  Konvention.  At  være  moderne  vil  sige  alt  andet  end  at 
være  virkelig  ny.  Det  nye  fører  en  meget  udsat  Tilværelse  og  faar  for 
det  meste  paa  Hovedet.  Men  at  være  moderne,  det  vil  sige:  at  følge 
tæt  efter  det  nye,  som  har  kæmpet  sig  igennem,  det  er  ikke  videre 

Fig.  181.    Cederstrom :  Begravelse  i  Alsike.    (Nationalmuseet  i  Stockholm). 

heltemodigt,  tværtimod  det  sikreste  og  tryggeste  af  alt:  Publikum  har 
allerede  vænnet  sig  til  det  og  er  endnu  ikke  ked  af  det. 

Ser  man  nu  fra  de  svenske  Malerier  hen  paa  Krøyers  Billede  »Fra 
Skagens  Strand«,  da  er  det,  som  om  man  med  et  saa  et  frisk  og  sol- 
brændt Ansigt,  med  Glans  fra  Hav  og  Sol  over  sig,  træde  ind  i  et  Sel- 
skab af  blegere  Stue-  og  »Salon«-Mennesker.  Det  er  glædeligt  at  se,  og 
det  er  ganske  naturligt,  at  man  ønsker  vor  egen  Kunst  til  Lykke  med 
dette  sunde  Fysiognomi.  Det  vilde  dog  ingenlunde  være  retfærdigt  mod 
Svenskerne  deraf  at  slutte  til  noget  gennemgaaende  Fortrin  i  Retning  af 
Sundhed  paa  vor  Side;  der  er  noget  tilfældigt  i  Sammenstillingen,  og 
Krøyers  Billede  kunde  godt  komme  til  at  tage  sig  lige  saadan  ud  mel- 
lem en  Samling  danske  Billeder,  endog  blandt  Malerens  egne  Værker 
staar  det  vel  øverst.  Der  er  mange  Slags  kunstneriske  Evner,  som  det 
ikke  melder  noget  om:  det  fører  ikke  dybsindig  og  aandfuld  Tale  som 
Rosens  Maleri,  det  er  ikke  lærd  med  Kronberg  og  Hellqvist;  det  byder 
ikke  orientalske  Kostbarheder,  overhovedet  kun  ganske  faa  Ting  at  se 
paa,  det  meste  er  fyldt  med  en  saa  prisbillig  Artikel  som  Sand.  Men 
det,  som  det  vil  give :  et  stort  Stykke,  skaaret  lige  ud  af  den  friske  Natur, 
et  eneste  stort,  mægtigt  Aandedrag  i  den  herlige,  solede,  bævende,  flim- 

rende  Strandluft,  —  det  giver  det  paa  den  mest  vederkvægende  Maade. 
Man  lugter  ikke  det  mindste  til  Atelieret,  til  dette  tine,  kunstfærdige, 
franske  Køkken,  li  vor  Wahlberg  laver  sine  delikate  Saucer,  her  er  slet 
ingen  Tillavning:  det  er  Naturen. 

Fra  vor  ældre  Kunst  skiller  Krøyers  Maleri  sig  mest  derved,  at  det 
har  en  saa  stor  og  tom  Forgrund,  og  at  de  menneskelige  Figurer  ere 
rykkede  saa  langt  ud  i  Mellemgrunden.  Det  vil  med  Villie  gøre  Figu- 
rerne til  Fnug  i  de  store  Omgivelser.  Det  vil  ikke  virke  ved  Ting  eller 
Figurer,  egentlig  kun  ved  Luft.  For  Resten  er  Mellemgrunds-Figurerne: 
de  badende  Drenge  og  den  lille  Pige,  som  staar  inde  paa  Land  og  ser 
ud  efter  dem  —  dog  med  en  Følelse  af,  at  hun  ikke  selv  hører  med  til 
Selskabet,  —  aldeles  nydelige,  lunefulde  i  Bevægelsen  og  tegnede  med 
en  Skønhed,  som  kan  maale  sig  med  de  bedste  Figurer  af  vor  Skoles 
ældre  Kunstnere  af  en  helt  modsat  Retning. 


NORSK,  SVENSK,  DANSK  FIGURMALERI.  (1892). 


Et  lille  Forord  turde  ikke  være  overflødigt. 

I  sidste  Sommer,  1891,  havde  jeg  Lejlighed  til  at  gense  Aarhus,  hvor 
der  fejredes  en  Museumsfest,  og  Goteborg,  hvor  der  holdtes  Kunstner- 
møde  og  Udstilling.  Sent  paa  Aaret  opholdt  jeg  mig  en  Maanedstid  i 
Kristiania  for  at  holde  Forelæsninger  ved  Universitetet;  min  Fritid  be- 
nyttede jeg  selvfølgelig  til  at  fornye  og  udvide  mit  Bekendtskab  til 
Norges  Kunst  og  især  til  at  se  dens  senere  Frembringelser,  som  vare 
komne  til  siden  mit  sidste  Besøg  i  Landet  (1880).  Af  de  betydeligste 
nyere  Værker  havde  nogle  fundet  en  blivende  Plads  i  Nationalgalleriet*; 
det  sidste  Aars  Afgrøde  saa  jeg  paa  »Statens  Kunstudstilling«,  som  netop 
afholdtes  i  Begj^ndelsen  af  Vinteren.  Fra  Kristiania  tog  jeg  til  Goteborg, 
hvor  jeg  gensaa  Museet  og  Pontus  Fiirstenbergs  Galleri,  og  derfra  til 
Stockholm  en  halv  Snes  Dage  for  med  det  samme  at  se  det  nyeste  af 
den  svenske  Kunst,  fortrinsvis  i  Nationalmuseet,  men  dog  ogsaa  paa  en 
lille  Decemberudstilhng. 

Jeg  har  altfor  megen  Agtelse  for  det  produktive  kunstneriske  Liv  i 
Sverig  og  Norge,  til  at  jeg  ikke  skulde  føle,  hvor  ufuldstændige  og  util- 
strækkelige saadanne  hurtige  Rejsestudier  nødvendig  maa  være.  Om  et 
nøjagtigt  Studium  af  den  hele  Skare  af  Kunstnerpersonligheder  bliver 
der  ikke  Tale.  Men  paa  den  anden  Side  er  det  dog  heller  ikke  saa  al- 
mindeligt, at  en  Mand,  der  tager  det  alvorligt  med  Kunsten  og  møder 
med  nogen  Forkundskab,  faar  Lejlighed  til  et  saadant  Rundskue,  at  der 
ikke  deri  skulde  ligge  nogen  Opfordring  til  at  meddele  sine  Indtryk  til 
Publikum,  for  saa  vidt  som  de  have  antaget  en  nogenlunde  klar  og 
bestemt  Form.  En  hurtig  Betragtning,  naar  den  tillige  er  aarvaagen  og 
intensiv  og  har  Forstudier  i  Ryggen,  er  netop  fordelagtig  for  en  sammen- 
lignende Totalopfattelse. 

Derfor  byder  jeg,  hvad  jeg  har,  uden  i  mindste  Maade  at  give  mine 
Indtryk  nogen  Afrunding  af  Fuldstændighed.  Jeg  ønsker  tværtimod,  at  det 
hele  saa  tydelig  som  muligt  skal  fremtræde  som  »løse  Blade«:  hvad  der 
staar  paa  Bladene,  er  naturligvis  min  Mening,  som  jeg  staar  ved;  men 
jeg  anmoder  forud  om,  at  der  ikke  maa  blive  lagt  nogen  Mening  ind  i 

*  Dog  naturligvis  ikke  mere  blivende,  end  at  nogle  af  de  bedste  nyere  Ting  vare 
paa  Tournée  til  fremmede  Udstillinger,  jeg  tror  i  Berlin, 

de  tomme  Rum  imellem  dem.  Jeg  havde  megen  Lyst  til  at  skrive  et 
Par  Blade  f.  Ex.  om  Otto  Sinding,  om  Gerh.  Munthe  og  om  F. 
Thaulow,  der  alle  uden  Tvivl  høre  til  Norges  bedste  og  betydeligste 
Malere;  men  naar  det  kommer  til  Stykket,  har  jeg  alligevel  ingen  Lyst 
dertil,  fordi  jeg  ikke  har  mit  Indtryk  af  dem  paa  det  rene.  Det  samme 
gælder  om  H.  Heyerdahl,  og  blandt  svenske  om  Oscar  Bjork,  P.  Ek- 
strom,  G.Pauli,  Bruno  Liljefors  og  andre.  Nogle,  der  endnu  maa 
regnes  til  de  yngre,  har  jeg  ved  tidligere  Lejligheder  udtalt  mig  om.  Jeg 
taler  i  det  følgende  næsten  kun  om  Figurmaleri;  men  jeg  tør  vel  haabe, 
at  dette  ikke  skal  blive  forstaaet  saaledes,  som  om  jeg  ansaa  Billed- 
huggerkunst, Landskabsmaleri  eller  Arkitektur  for  mere  ligeg^^ldige 
Ting.  Dertil  kommer,  at  jeg  kun  har  liden  Tid  til  min  Raadlghed.  Dog 
ønsker  jeg  med  Hensyn  til  det,  som  jeg  taler  om,  at  trænge  ned  til  de 
mere  gennemgaaende  nationale  Karaktertræk, 

Hvor  er  det  for  Resten  ikke  vanskeligt  og  utaknemligt  at  skrive  om 
Samtidens  nyeste  Kunst;  at  tale  om  Fortiden  er  vel  heller  ikke  let,  fordi 
Kundskaben  om  den  besværlig  maa  indsamles  og  tilegnes,  hvorimod 
intet  er  lettere  end  at  skrive  om  Fremtiden ;  thi  om  den  gives  der  ingen 
Kundskab.  Men  skal  man  tale  om  Nutiden  og  om  levende  Personer, 
maa  man  forud  vide,  at  man  sejler  ikke  alene  mellem  mange  aabenlyse 
Skær,  men  ogsaa  mellem  endnu  flere  skjulte  og  submarine.  Man 
støder  idelig  an  mod  fæstnede  Meninger  hos  Publikum  eller  Grupper  af 
Publikum:  nogle  af  dem  ere  allerede  trykte  og  offentliggjorte,  medens 
andre  dølge  sig  i  Privatlivets  Konversation,  men  derfor  ikke  ere  mindre 
faste,  skarpe  og  uforgribelige.  Undertiden  hidrøre  de  fra  en  eller  anden 
Personlighed,  som  er  Orakel  i  sin  Kreds,  undertiden  fra  en  Sammen- 
smeltning af  fleres  Meninger  gennem  Samtale;  de  udbrede  sig  fra  Cen- 
tralpunktet i  videre  Kredse,  og  enhver  ved  paa  sine  Fingre,  hvad  der 
skal  siges  om  enhver  Ting.  En  fremmed,  der  staar  udenfor  Kredsen, 
mærker  til  sin  Forbavselse,  at  den  samme  Formel  gentages  af  den  ene 
og  af  den  anden,  der  betror  ham  sin  »individuelle«  Mening;  og  det  gaar 
efterhaanden  op  for  ham,  at  disse  Meninger  i  Virkehgheden  ere  meget 
mere  stereotype  end  individuelle.  Selv  om  der  nu  i  slige  Meningsknuder 
kan  være  noget  rigtigt,  som  peger  tilbage  til  kompetente  Personers  Iagt- 
tagelser og  Tanker,  saa  trænge  de  dog  altid  til  Udluftning:  det  sande 
ved  dem,  som  har  almindelig  Interesse,  forbinder  sig  med  allehaande 
personlige  Stemninger,  der  ikke  vedkomme  den  større  Verden.  Idet  jeg 
staar  paa  min  lille  kritiske  Skude  og  kigger  ned  til  disse  undersøiske 
Skær,  hvis  Tilværelse  jeg  ret  vel  kender,  siger  jeg  til  mig  selv,  at  det 
nytter  til  intet  at  ville  sejle  udenom  dem.  Man  maa  lade  staa  lige  til 
med  Fare  for  et  Anstød. 

Ved  Betragtningen  af  de  norske  Figurmalere  gaar  jeg  tilbage  til  en 
Kunstner,  som  rigtignok  endnu  kun  er  en  midaldrende  Mand  og  for- 

Fig,  182.   Carl  Hansen:  Konfronlationfii.    (N'alionalmusccl  i  Slockliolmj. 


haabentligt  har  en  Fremtid  for  sig,  men  som  dog  ved  en  saa  tydelig 
Streg  er  skilt  fra  den  nyere  Skole,  at  man  uvilkaarlig  kommer  til  at  om- 
tale ham  halvvejs  som  en  Fortidskunstner.  Det  er  Carl  Sundt  Hansen, 
født  Nordmand,  af  Skole  egentlig  Diisseldorfer ,  senere  bosat  baade  i 
Stockholm  og  i  København,  hvor  han  nu  har  taget  blivende  Ophold. 
Han  er  fyldigst  repræsenteret  i  Galleriet  i  Stockholm,  i  Kristiania  kun 
med  et  enkelt  Billede,  i  København  endnu  slet  ikke. 

At  denne  Kunstner  aldrig  har  vundet  et  Navn  og  et  Ry,  der  kan 
maale  sig  med  hans  nærmeste  Forgænger  Tidemands,  det  kan  man  vel 
forstaa  Grunden  til;  men  det  er  alligevel  en  aabenbar  historisk  Uret- 
færdighed. Der  kan  jo  dog  ikke  være  delte  Meninger  om,  at  hans  bedste 
Malerier,  som  »I  Lensmandsarresten«  i  Kristiania  eller  »Konfrontationen« 
(Fig.  182)  i  Stockholm,  baade  ere  langt  mere  distingverede  som  Maler- 
kunst end  endog  de  bedste  af  Tidemands  og  tillige  udmærke  sig  ved  en 
finere,  sandere,  mere  originalt  følt  Psykologi.  Jeg  har  allerede  for  en 
Snes  Aar  siden  udtalt  min  Opfattelse  af  Tidemands  Kunst  og  skal  ikke 
gentage  mig.  For  hver  Gang  jeg  genser  den,  faar  jeg  mere  og  mere  Ind- 
tryk af  »Stile«  —  Ordet  taget  i  den  Betydning,  hvori  vi  mindes  det  fra 
vor  Skoleundervisning,  da  det  gjaldt  efter  Opgaver  som  »en  Bjørnejagt«, 
eller  »en  Ulykkeshændelse  i  en  Bjergegn«  at  stille  noget  op  om,  hvordan 

Yi  kunde  tænke  os,  at  sligt  gik  for  sig,  da  \i  stakkels  Drenge  jo  ikke 
kunde  antages  at  have  været  med  til  alting  selv.  Naturligvis  kan  en  be- 
rømt Mands  Intelligens  ikke  stilles  lige  med  en  Skoledrengs,  —  der  er  en 
overordentlig  Gradsforskel;  men  Arten  er  til  syvende  og  sidst  ganske 
den  samme:  det  er  en  konstrueret  Kunst,  i  hvilken  man  Punkt  for  Punkt 
mærker,  hvorledes  Maleren  ræsonnerer  sig  til  sit  Facit  efter  gældende 
Begreber  om,  hvorledes  alt  skal  være.  Derfor  vandt  han  ogsaa  stærkt 
Bifald  hos  de  ved  Aarhundredets  Midte  gældende  Begreber  om  Kunst. 
Carl  Hansen  er  kommen  bagefter;  han  har  aldrig  fremstillet  sin  Nations 
Liv  med  en  saadan  encyklopædisk  Fuldstændighed  som  Tidemand:  han 
er  Detaillist,  medens  hin  var  Grosserer.  Men  han  er  meget  mere  Kunst- 
ner og  rammer  indenfor  sit  Omraade  meget  mere  det  virkelig  menneskelige. 

I  Galleriet  i  Kristiania  kan  man  ikke  undgaa  denne  Sammenligning, 
naar  man  betragter  Tidemands  »Sognebud«  —  Præsten,  som  beretter 
den  gamle  Bonde  til  Døden  i  hans  Hustrus  Overværelse,  —  og  Carl 
Hansens  Billede  af  Præsten,  der  er  hentet  til  Lensmandsarresten  for  at 
berette  en  Fange,  som  er  dømt  til  Døden  for  et  Knivstik  (1875).  Hvad 
har  Tidemands  Malerkunst  fortalt,  der  i  Sandhed  og  Følelse  kan  maale 
sig  med  denne  gamle  Pastors  indtrængende,  menneskelige  Formaning, 
der  omsider  faar  Bugt  med  den  unge  Vildbasse,  som  nu  sidder  med 
skælvende  Mund  og  lukkede  Øjne  og  med  Panden  støttet  mod  Finger- 
spidserne, idet  han  trykker  Lillefingeren  ind  imod  den  ene  Øjenkrog, 
angrende,  beskæmmet,  udslettende  sig  selv?  »Konfrontationen«  (1878) 
handler  ogsaa  om,  hvad  der  bevæger  sig  i  en  Blodudgyders  Sjæl;  men 
det  er  her  taget  mere  fra  den  juridiske  Side.  En  ung  Karl,  en  tungere, 
mørkere,  grovere  Natur  end  den  anden  i  Lensmandsarresten  —  bliver 
stillet  ligeoverfor  Liget  af  den  smukke  dræbte  Pige,  hans  ulykkelige 
Kærligheds  og  Skinsyges  Genstand,  og  rystes  saaledes  ved  Synet,  at  Til- 
staaelsen  næppe  hørlig  kryber  ud  over  hans  Læber,  opfanget  med  den 
mest  spændte  Opmærksomhed  af  de  tilstedeværende.  Det  er  just  ikke 
altid  Mordere,  Carl  Hansen  maler;  men  det  er  dog  aabenbart,  at  Døden, 
Sorgen  og  de  dybest  gaaende  Sjælsbevægelser  øve  særlig  Tiltrækning 
over  ham  som  Kunstner.  Og  dette  er  i  videre  Betydning  et  ejendom- 
mehgt  norsk  Træk.  Nordmændenes  Skildring  af  Menneskelivet  efter- 
lader et  Helhedsindtryk  af  dyb  og  skarp  Alvor :  det  gælder  om  de  nyere 
saavel  som  om  de  ældre,  tværs  over  alle  Modsætninger,  ja  Omvæltninger 
i  Livsbetragtningen,  og  det  gælder  om  alle  Arter  af  Kunst.  Vi,  som 
komme  fra  andre  Nationer,  kunne  vel  en  Gang  imellem  faa  et  Indtryk 
af  Grusomhed,  naar  vi  se  Kunsten  —  den  »skønne  Kunst«!  —  brugt 
som  en  blank  Skalpel,  hvormed  Kirurgen  uden  Sky  berører  de  dj^beste 
og  smerteligste  Saar  i  Menneskesjælen.  Men  Kirurgen  mener  det  jo 
godt,  og  Alvor  er  altid  en  betydelig  Egenskab. 

I  malerisk  Henseende  staar  »Konfrontationen«  ubetinget  højst  af  alt, 
hvad  jeg  har  set  af  denne  Kunstner;  det  gør  en  Virkning  som  et  kostbart 

Fig.  183.    Eilif  Peterssen :  »Siesta«.    (Nationalgalleriet  i  Kristiania). 


Emailarbejde  og  er  fint  og  grundigt  i  alle  Maader.  Men  i  det  hele  taget 
maler  Carl  Hansen  dog  —  altfor  godt:  hans  Malerkunst  er  udpint  og 
ufrisk,  hans  Form  afglattet  til  det  yderste.  Denne  Glathed  er  nu  ejen- 
dommelig for  hele  den  ældre  Slægt  af  nordiske  Genremalere,  hvad  enten 
de  ere  uddannede  i  Norden  selv  eller  i  Diisseldorf;  allervidest  er  Ver- 
mehren  naaet  i  det  nye  Maleri,  som  er  erhvervet  af  Museet  i  Stockholm. 
Det  er  uden  Tvivl  et  Træk  af  skrupuløs  kunstnerisk  Samvittighed,  og 
det  har  somme  Tider  vel  meget  Udseende  af  at  skulle  gælde  for  den 
sande  maleriske  Dyd;  men  det  kan  dog  ikke  dølges,  at  Formen  ikke 
altid  er  saa  solidt  underbygget  og  sikkert  behersket,  som  den  er  ud- 
vortes afglattet;  det  gælder  f.  Ex.  lidt  om  Exner,  og  det  gælder  ogsaa 
til  en  vis  Grad  om  Carl  Hansen.  Hans  Kunst  er  desuden  Atelierkunst, 
Stuekunst,  hvad  man  især  mærkede  paa  en  uheldig  Maade  i  det  sidste 
Maleri,  han  udstillede  i  København,  Ligfærden  ude  paa  Søen,  hvor  der 
ikke  var  det  mindste  af  den  store  Friluftsvirkning  over  det  aabne  Hav. 
Man  mærker  ogsaa  Studier  fra  Gallerierne,  f.  Ex.  i  Billedet  fra  Lensmands- 
arresten,  hvor  Kunstneren  synes  at  have  valgt  sig  selve  den  gamle  Ter- 
borch,  den  fuldendteste  af  alle  Kabinetsmalere,  til  Orakel  og  Forbillede; 
derom  vidner  den  kunstfuldkomne,  men  kunstig  tilvejebragte.  Harmoni 
i  Valget  af  Lokalfarverne.  Det  smager  altfor  meget  af  malerisk  Kogekunst. 

Naar  man  saa  i  Galleriet  i  Kristiania  fra  Carl  Hansens  lille  Billede 
vender  Blikket  mod  det  større  Maleri,  der  hænger  ved  Siden  af  det: 

Jul.  Lange:  Udvalgte  Skrifter.    I.  15 


Eilif  Peterssens  »Siesta«  (1880,  Fig.  183)  d.  e.  en  Hob  italienske  Markar- 
bejdere, der  under  Middagstidens  Hede  holder  Hvil  i  et  Osteri,  da  faar 
man  et  stærkt  Indtryk  af  Modsætningen  mellem  den  ældre  og  den  nyere 
Skole.  Eilif  Peterssens  Billede  er  et  stort  Stykke,  skaaret  lige  ud  af 
Virkeligheden  og  serveret  ganske  au  nature/.  Det  er  en  fyldigere,  bredere, 
kraftigere,  robustere  Malerkunst,  der  ikke  har  raadspurgt  Galleriernes 
Orakler,  men  har  ladet  alle  de  gamle  Fæstninger  ligge  for  at  tage  den 
virkelige  Natur  med  Storm.  Lokalfarverne  ere  tagne,  som  de  ere  fore- 
fundne, uden  kunstmæssig  Vælgen  eller  Vragen,  idet  Kunstneren  stoler 
paa,  at  Dagslyset  nok  skal  have  Magt  til  af  sig  selv  at  give  deres  næsten 
brogede  Mangfoldighed  den  samlende  Enhed.  Og  deri  har  han  havt 
Ret,  uagtet  Lyset  falder  med  forskellige,  koldere  eller  varmere  Farvetoner 
ind  gennem  Vinduer  til  Rummets  forskellige  Sider,  saa  at  en  Mængde 
lyse  Reflexer  krydse  hverandre  og  jage  al  dybere  Skygge  bort.  Alt  dette 
er  fortræffelig  set  og  gengivet,  og  det  er  fint,  klangfuldt  og  muntert  i 
Farven. 

Ligesom  Rummet  og  alle  Genstandene  i  det  ere  studerede  paa  første 
Haand  i  Virkeligheden,  saaledes  ogsaa  Menneskefigurerne,  og  nogle  af 
dem,  især  den  unge  Fyr  med  rød  Skjorte  og  Straahat,  som  staar  tilbage- 
lænet mod  Disken,  ere  ypperlig  malede  Portrætstudier.  Men  det  kan 
ikke  nægtes,  at  Figurerne  altfor  meget  ere  opfattede  som  Genstande 
i  Rummet,  og  at  der  fra  andre  Synspunkter  ikke  er  noget  videre  inter- 
essant eller  indholdsrigt  ved  disse  Mennesker.  Da  de  holde  Siesta,  maa 
man  vel  unde  dem  Ret  til  at  være  søvnige ;  men  med  enkelte  Undtagelser 
tager  det  sig  mindre  ud  som  Søvnighed  end  som  en  Slags  Hypnotisme; 
og  paa  nogle  ser  man  ogsaa  altfor  tydelig,  at  de  staa  Model  for  en 
Kunstner.  Der  er  noget  forlegent  og  kedeligt  over  den  hele  Flok.  Dette 
har  jeg  for  min  Del  mere  at  indvende  imod,  end  at  Anordningen  har 
bibeholdt  meget  af  Virkelighedens  Tilfældighed,  endog  med  enkelte  ba- 
rokke Træk,  som  en  Række  ganske  ensformige  nøgne  Knæ  paa  en 
Række  siddende  Personer:  den  ældre  Tids  Kompositionsregler  kunde 
nok  trænge  til  at  gennembrydes. 

Hvis  dette  stillestaaende  og  interesseløse  ved  Figurerne  havde  været 
et  isoleret  Træk  ved  dette  Maleri,  saa  skulde  vi  ikke  spilde  mange  Ord 
paa  det.  Men  det  genfindes  i  andre  af  samme  Kunstners  Billeder  —  vi 
have  saaledes  for  længst  fremhævet  det  i  en  Omtale  af  hans  ellers  ud- 
mærket dygtige  Maleri  af  Piazza  Montanara,  som  var  udstillet  i  Køben- 
havn 1883,  og  det  genfindes  endnu  paa  ganske  nye  Malerier  af  ham, 
som  forestille  norsk  Natur  og  Folkeliv.  Man  kan  derfor  ikke  lade  det 
bero  ved  den  Forklaring,  at  det  er  tilfældig  medført  af  de  valgte  Æmner. 
Hans  »Siesta«  blev  oprindelig  malet,  medens  han  og  P.  S.  Krøj'^er  arbej- 
dede samtidig  i  den  lille  italienske  By  Sora :  derfra  hidrørte  i  sin  Tid  ogsaa 
Krøyers  bekendte  »Hattemagere«  (Fig.  95)  saavel  som  andre  af  hans  Bille- 
der.   Dette  Fællesarbejde  mellem  de  to  ualmindelig  begavede  unge  Malere 

fik  ret  megen  Betydning  for  Udviklingen  af  det  senere  Figurmaleri  i 
Norden.  Det  medførte  et  aldeles  nyt  og  frisk  Liv  i  Retning  af  alt  det 
egentlig  maleriske  i  Malerkunsten,  deriblandt  det,  at  Figurerne  langt 
bedre  ere  blevne  arbejdede  ind  i  det  Lys  og  den  Luft,  som  omstrømme 
dem;  men  det  har  ogsaa  i  langt  videre  Omfang  draget  den  Følge  efter 
sig,  at  Opmærksomheden  er  bleven  noget  bortledt  fra  det  indenfra  kom- 
mende og  egentlig  menneskelige  Liv  og  Udtryk  i  Figurerne.  Til  syvende 
og  sidst  kommer  det  fra  Bevægelserne  i  den  nyere  franske  Malerskole, 
som  —  middelbart  eller  umiddelbart  —  har  paavirket  næsten  alle  Nor- 
dens nyere  Malere.  Blandt  dem  alle  forekommer  Svenskeren  Anders 
Zorn  mig  at  være  den,  som  har  opnaaet  størst  Virtuositet  i  den  Kunst 
at  male  Figurer  ind  i  Luft-  og  Lysstemningen ;  der  er  vel  kun  faa  Kunst- 
nere i  hele  Europa,  som  naa  ham  deri.  Han  har  i  det  sidst  forløbne 
Aar  udstillet  et  Par  mærkelige  Malerier  af  badende  Kvinder,  hvis  nøgne, 
varme  Hud  kærtegnes  af  Sommersolen,  af  Reflexerne  fra  Vandet  og  de 
sitrende  Luftstrømme,  der  opløse  enhver  skarp  Linie  og  faa  alle  Flader 
til  at  bølge  og  vugge  for  Øjet.  Et  af  disse  Malerier  har  faaet  en  blivende 
Plads  i  Gøteborgs  Museum,  hvortil  man  maa  lykønske  Museet. 

Det  er  udmærket  Malerkunst,  om  end  Malerkunsten  kan  have  mere 
at  sige  om  Mennesket,  end  den  gaar  ud  paa  ad  denne  Vej. 

En  Forfatter,  der  ellers  har  set  ganske  mildt  til  Modernismen,  Alex- 
ander Kielland,  har  i  et  af  sine  Theaterstykker  strejfet  den  Ensidighed, 
vi  tale  om,  med  sin  satiriske  Pen.  En  ung  Modernist  —  der  sandt  at 
sige  er  skildret  som  en  Idiot  —  beundrer  sit  Hjertes  Dame  for,  hvordan 
hun  staar,  —  »Staar!?«  —  »Ja,  i  Farven«.  —  Synderlig  smigrende  for 
den  paagældende  Dame  er  denne  Slags  Beundring  jo  heller  ikke;  og 
den  vilde  være  en  usolid  Basis  for  Frieri  eller  Ægteskab.  Den  gaar  ikke 
ud  paa,  hvad  hun  er  som  Menneske,  men  opfatter  hende  kun  under 
Synspunkt  af  Farvetoner. 

Sagen  er,  at  den  nye  Malerkunst  saa  tidt  gaar  ud  paa  at  isolere, 
hvad  man  ser  med  sine  Øjne,  fra  hvad  man  forstaar  gennem 
det,  som  man  ser.  Man  har  lært  til  Gavns  at  bruge  sine  Øjne,  blot 
man  lukker  dem  op  —  aldeles  ligegyldigt,  hvad  det  er,  man  ser.  Og  det 
er  meget  vigtigt  og  godt,  en  gavnlig  Reaktion  imod  hin  gamle  ræsonne- 
rende Malerkunst.  Men  man  er  gaaet  for  vidt  i  at  fremhæve  det  særlig 
maleriske,  det.  som  Malerkunsten  har  for  sig  alene  i  Modsætning  til 
alle  andre  Kunstarter.  Ved  at  erklære  Krig  mod  al  fortællende,  novellistisk, 
dramatisk  Maleri  som  forfejlede  Bestræbelser  af  Tyskere  og  Englændere 
har  man  kastet  noget  bort,  som  ikke  fortjente  at  bortkastes.  Vi  berøre 
her  meget  vigtige  og  omfattende  Problemer,  der  aldrig  ville  kunne  be- 
svares gennem  nogen  enkelt  Formel.  Men  for  os  er  det  klart,  at  enhver 
Isoleren,  Parteren,  Abstraheren  indenfor  den  menneskelige  Sjælsvirksom- 
hed  i  Længden  vil  vise  sig  uholdbar,  og  at  al  Bestræbelse  for  at  gøre  Maler- 
kunsten til  Malerkunst  alene  vil  være  til  størst  Skade  for  Malerkunsten 

selv.  Den  bliver  paa  denne  Maade  en  Fagvirksomhed,  og  Malerne  blive 
Fagmennesker.  Men  de  skulle  først  og  fremmest  være  Mennesker;  og 
for  Mennesket  er  til  syvende  og  sidst  intet  saa  tillokkende  og  seværdigt 
som  —  Mennesket.  Der  er  mange,  som  nu  ikke  længere  ville  høre  Tale 
om  saadanne  Sjælehistorier  som  Carl  Hansens  unge  dødsdømte  Fange 
i  Lensmandsarresten :  det  er  spidst,  tørt,  gammeldags;  det  maa  ikke  være 
Malerkunst,  fordi  det  ligesaa  godt  kunde  være  givet  i  en  Tegning  eller 
i  Plastik  eller  i  Skuespilkunst.  Men  det  kan  dog  ikke  nægtes,  at  Men- 
neskene interessere  sig  mægtig  for  at  se  slige  indholdsrige  Træk  —  og 
hvilken  Kunst  skulde  da  have  Lov  til  at  fremstille  dem,  naar  enhver 
Kunstart  kun  maatte  behandle  det,  som  den  har  for  sig  alene? 

Det  lyder  jo  meget  godt,  naar  man  siger,  at  Malerkunstens  Opgave 
først  og  fremmest  er  den  at  male  (»il  faut  peindre  pour  étre  peintre«); 
men  det  er  en  mere  bestikkende  end  solid  Logik,  der  kan  komme  Maler- 
kunsten dyrt  at  staa.  Alle  fremstillende  Kunster  have  ét  og  samme 
Væld  at  øse  af,  om  de  end  have  hver  sine  Vilkaar  og  sin  Methode  for 
Fremstillingen. 

Der  er  ogsaa  Nutidsapostle  og  Fremtidsprofeter,  som  sige,  at  Maler- 
kunsten maa  søge  sin  egentlige  Styrke  i  det  lyriske,  i  Farvens  Musik  og 
Stemningsvirkning.  Og  at  der  er  noget  lyrisk  og  musikalsk  i  Farvernes 
Samvirken  med  Lystonerne,  deres  Overgange,  Kontraster  og  Harmonier, 
er  jo  sikkert  nok  og  bevises  af  mange  herlige  Exempler  af  gammel  og 
ny  Malerkunst.  Og  det  er  noget,  som  Tegnekunsten  vel  kan  lade  ane, 
men  aldrig  opnaa,  og  hvori  Plastiken,  selv  om  den  ogsaa  benytter  Far- 
ven, umulig  kan  kappes  med  Maleriet.  Men  det,  som  man  kan  kalde 
Malerkunstens  Musik,  vil  i  Henseende  til  sindsbeherskende  Magt  dog 
aldrig  kunne  maale  sig  med  Tonernes  egen  Musik  eller  med  Arkitek- 
turens —  end  sige  med  Naturens  —  Stemningsvirkning.  Der  er  nemlig 
den  Forskel,  at  baade  Musikens  og  Arkitekturens  Stemning  —  tænk  f.  Ex. 
paa  det  indre  af  en  gothisk  Kirkebygning  —  omfavner  os  helt,  den  er 
ikke  paa  noget  enkelt  Sted,  men  tager  os  fra  alle  Kanter  og  behersker 
hele  Rummet  og  faar  os  saaledes  fuldstændig  i  sin  Magt,  hvorimod 
Malerkunsten  kun  behersker  et  afskaaret  Stykke  af  Synsfeltet,  en  lille 
Brøk  i  Forhold  til  det  hele.  Derfor  frembringer  Malerkunsten  egentlig 
ikke  en  Stemning  i  Ordets  fulde  og  virkelige  Betydning;  den  paapeger 
et  Minde  om  en  Stemning,  der  altid  kommer  til  at  klinge  meget  svagere 
end  Tonernes  og  Arkitekturens.  Den  lyder  til  os  som  fra  et  andet,  fjer- 
nere Rum,  nemlig  det,  vi  se  gennem  det  Hul  i  Væggen,  som  Billed- 
fladen repræsenterer.  Den  bæres  af  de  Forestillinger,  hvis  Billede  Male- 
riet giver  os;  og  deri  maa  den  søge  sin  Styrke  i  Forhold  til  Musik  og 
Arkitektur,  der  ikke  give  Billeder  af  bestemte  Forestillinger.  Men  deri 
mødes  Malerkunsten  saa  atter  med  den  øvrige  Billedkunst,  med  Tegne- 
kunst og  Plastik,  og  har  Opgaver  tilfælles  med  dem. 

Men  tilbage  til  Eilif  Peterssen,  som  var  Udgangspunktet  for  denne 

lille  Digression!  Han  er  aabenbart  et  af  Nordens  største  maleriske  Ta- 
lenter i  Nutiden,  saa  rigt  begavet  og  saa  mangfoldig  udviklet,  at  han 
synes  at  have  nok  til  flere  Kunstnere.  Men  til  Gengæld  er  Enheden  i 
hans  Produktion  vanskelig  at  faa  fat  paa.  Han  er  udgaaet  fra  Munchener- 
skolen  og  har  paa  dens  Vis  studeret  Gallerierne.  Adskillige  af  hans  Bil- 
leder, f.  Ex.  en  granskende  Lærd  fra  det  17de  Aarhundrede,  i  Museet  i 
Stockholm,  vidne  tydelig  om,  at  der  var  en  Tid,  da  han  betragtede  det 
som  en  Opgave  for  Nutidens  Kunst  at  reproducere  Indtrykkene  fra  de 
gamle  Mestere.  Og  Eftervirkningen  fra  Miinchenerskolen  har  spøget 
længe  i  hans  Kunst;  det  forekommer  mig,  at  man  endnu  kan  spore  lidt 
af  den  i  hans,  for  Resten  gode,  Maleri  fra  1888  (i  Kristiania-Galleriet) : 
»MorUtne«,  det  vil  sige  et  Portræt  af  en  gammel,  klog  og  statelig  Bonde- 
kone. Dog  har  han  i  de  sidste  14  Aar  i  det  væsentlige  frigjort  sig  for 
den  og  er  bleven  en  moderne  Naturalist  trods  nogen,  hyppig  endog  saa 
strængt  objektiv  i  Naturstudiet  og  saa  fuldkomment  manérfri,  at  det  er 
ligefrem  forbavsende  hos  en  Kunstner,  der  har  saa  store  Gaver  for  en 
let  flydende  Produktion,  og  vidner  om  stor  Kraft  i  Vendingen.  Men  fra 
den  virkelige  Natur,  der  er  befolket  med  Mennesker  af  Kød  og  Blod, 
f.  Ex.  Bønder  og  Fiskere,  kan  han  saa,  vistnok  paavirket  af  Indtryk  fra 
de  franske  Udstillinger,  gøre  et  Spring  over  i  en  Drømmeverden,  hvor 
Naturen  alene  er  tagen  fra  Stemningssiden,  og  komponere  en  »Notturno« 
(udstillet  1888  i  København,  derefter  erhvervet  af  Museet  i  Stockholm): 
en  lys,  halvt  nordisk,  halvt  fantastisk  Sommernatsstemning  har  taget 
legemlig,  men  blodløs.  Skikkelse  i  en  nøgen  kvindelig  Figur,  hvis 
drømmende  Stilling  og  hvis  Huds  matte  hvide  Glans  kun  staa  i  en 
musikalsk  Harmoni  med  Naturen  —  en  Skikkelse,  der  ligesaa  lidt  hører 
hjemme  i  Sagn  og  Myther  som  i  den  virkelige  Menneskehed.  Jeg  har 
ovenfor  klaget  over,  at  han  undertiden  kan  tage  Livet  noget  af  sine  Fi- 
gurer; men  jeg  tror  ikke,  at  det  kommer  af  Mangel  paa  Evne  til  at  slaa 
Gnisten  ud  af  dem.  Han  kan  faa  Vid  og  Lune  til  at  sprudle  fra  Wes- 
sels Læber,  mens  han  sidder  ved  Punschebollen  i  »det  norske  Selskab« ; 
og  det  er  ikke  det  eneste  Træk  i  Eilif  Petersens  Kunst,  som  i  en  dansk 
Betragters  Sind  uvilkaarlig  kan  vække  Minder  om  Marstrand. 

Hvis  man  kunde  høre  de  hemmelige  Sukke,  som  Nutidens  Kunst- 
nere —  og  netop  de,  som  have  den  rigeste  Dannelse  og  have  havt  Lej- 
lighed til  at  se  Kunsten  fra  alle  dens  forskellige  Sider  —  om  Natten, 
vaagne  eller  i  Drømme,  betro  deres  Hovedpude,  saa  vilde  man  vist  fra 
mange  forskellige  Hold  høre  det  Hjertesuk:  Hvad  skulle  vi  dog  an- 
vende vor  Kunst  til?  Det  gaar  med  dem  ligesom  med  vor  Tids  Hære, 
Officerer  og  Soldater,  under  den  lange  Fred:  Vaabnene  ere  i  den  skøn- 
neste Orden,  Felttjeneste  og  Strategi  indøvede,  og  paa  Fælleden  mar- 
cheres der  fortræffelig  paa  Stedet  —  men  giv  os  en  Valplads! 

Det  gælder  maaske  endog  om  Kristian  Krohg;  thi  vidste  han 
rigtig  klart,  hvad  han  skulde  bruge  sin  Kunst  til,  saa  brugte  han  den 

vel  ikke  til  at  male  en  Madonna  med  Guldglorie,  og  saadan  en  udstillede 
han  dog  for  et  Par  Aar  siden  her  i  København.  Den  Slags  begynder 
den  moderneste  Kunst  jo  ogsaa  at  føre  paa  Lager.  Men  naar  man  blot 
vil  se  hen  til,  hvad  der  findes  af  ham  i  Nordens  Gallerier  —  og  det  er 
jeg  nærmest  henvist  til  alene  af  den  Grund,  at  jeg  har  set  saa  lidt  fra 
hans  Haand,  —  saa  kan  man  ikke  nægte,  at  hans  Kunsts  Fysiognomi 
bærer  en  kraftig  Villies  Præg.  Hans  Figurer  vide  i  alt  Fald,  hvad  de 
ville.  I  Galleriet  i  Goteborg  ser  man  hans  Maleri  »Grumset  Farvand« 
(tidligere  udstillet  i  København):  det  forestiller  et  Lukaf  om  Bord,  hvor 
Lodsen  er  gaaet  ned  for  at  granske  Søkortet  under  en  Situation,  som 
kan  blive  kritisk.  Idet  Skibet  krænger  stærkt,  danse  alle  Rummets  Li- 
nier paa  skraa,  og  kun  den  djærve,  støtte  Mand,  der  skal  klare  det  grum- 
sede Farvand,  holder  Ligevægt:  han  ved  jo,  at  paa  hans  Ro  og  Erfaring 
hviler  det  hele.  Krohgs  store  Maleri  »Kampen  for  Tilværelsen«  (Fig.  184) 
er  et  af  Hovedbillederne  i  Galleriet  i  Kristiania.  Dets  Titel,  stort  klin- 
gende, som  den  er  —  det  kan  ikke  være  mindre  end  selve  den  moderne 
Filosofis  Grundbegreb !  —  og  tillige  skævt  sigtende  i  Forhold  til  Billedets 
Æmne,  som  den  skyder  fejl  af  — ,  denne  Titel  maa  skrives  paa  Skri- 
benten Krohgs  Regning.  Men  Maleren  Krohg  har  gjort  sine  Sager 
godt  og  leveret  et  virkelig  betydeligt  Billede.  Paa  en  klingrende  Frost- 
vejrs Morgen  har  en  Klynge  af  fattige  Kvinder  og  Børn  trængt  sig  tæt 
sammen  i  Carl  Johans  Gade  udenfor  en  Bagerbutik,  fra  hvis  Indgang 
en  velgørende  Kvindehaand  uddeler  Hvedebrød.  Naturligvis  vil  enhver 
af  dem  gerne  være  den  forreste;  men  alligevel  er  det  at  afvente  og  mod- 
tage, hvad  der  forundes  en  af  andre,  omtrent  det  modsatte  af,  hvad  der 
er  Meningen  med  »Kampen  for  Tilværelsen«.  Billedets  Behandling  er 
bred,  energisk  og  djærv,  og  der  er  ypperlig  følte  Udtryk  i  disse  Figurer: 
den  lille  Pige,  der  er  trængt  allerbagest  ud  i  Flokken,  staar  som  et  Bil- 
lede af  resigneret  og  inderlig  Forventning;  Drengen  ved  hendes  Side 
med  den  usunde  Ansigtsfarve  og  det  graadige  Blik  fantaserer  om  varmt 
Hvedebrød,  saa  at  hans  Tænder  løbe  i  Vand,  og  vil  kaste  sig  som  en 
Ulv  over  Byttet,  naar  hans  Tur  kommer;  Konerne  række  Hænderne  i 
Vejret  og  sende  bedende,  sultne  Blikke  til  den  Gudinde  Ceres,  der  ud- 
deler sine  Gaver.  Det  er  Sultens  Inderlighed,  den  Inderlighed,  som 
kommer  fra  Maven.  Den  er  hverken  saa  skøn  eller  saa  dyb  som  den, 
der  stammer  fra  Hjertet;  thi  om  end  den  gamle  Odysseus  har  Ret  i,  at 
intet  er  saa  uforskammet  som  Maven,  saa  kan  dens  Krav  dog  tilfreds- 
stilles fra  Dag  til  Dag,  medens  Hjertets  kan  voxe  og  voxe  lige  op  i  det 
uendelige.  Men  Sultens  Inderlighed  har  —  Gud  bedre  det!  —  en  vældig 
stor  Plads  i  det  virkelige  Liv;  og  vil  Kunsten  for  Alvor  trænge  ned  til 
de  Kræfter,  som  røre  sig  i  Nutidens  Samfundsliv,  saa  vil  den  ufejlbarlig 
ogsaa  faa  Øje  paa  Sulten,  den  store  stygge  Grib  med  de  glødende  Øjne 
og  de  hvasse  Kløer. 

Jeg  har  hørt  dette  Maleri  angribe  som  »Tendenskunst«,  som  et 

Fig  184.    F^ristian  Krogh :  Kampen  for  Tilværelsen.    (Nationalgalleriet  i  Kristianla). 


Stykke  Socialisme;  og  det  kan  saamænd  gerne  være,  at  dette  Angreb 
vilde  blive  godkendt  af  den ,  der  ellers  skulde  være  nærmest  til  at  for- 
svare Billedet,  Maleren  selv.  Han  vilde  uden  Tvivl  være  Mand  for  at 
give  os  en  længere  socialpolitisk  Udvikling  over  dette  Thema.  Men  naar 
jeg  betragter  Billedet  selv  uden  nogen  Kommentar,  kan  jeg  ikke  se  mere 

Tendens  i  det,  end  der  er  i  ethvert  betydeligt  Maleri:  alle  gode  Kunst- 
værker give  vor  Sjæl  Impulser  og  noget  at  tænke  over.  M-ærkeligt  nok, 
at  et  Maleri  af  en  dansk  Kunstner,  der  aldeles  ikke  anses  for  at  dele 
de  Tendenser,  Krohg  vedkender  sig  som  Forfatter,  nemlig  Frants 
Henningsen,  egentlig  snarere  kunde  kaldes  Tendenskunst  og  tydeligere 
agiterede  for  Sultens  Ret  og  Krav  blandt  de  fattigste.  Jeg  sigter  til  det 
Billede  af  en  Tiggerske  og  hendes  Børn,  som  var  udstillet  i  København 
1888  og  derefter  købtes  af  Galleriet  i  Aarhus.  I  det  knivskarpe  Blik, 
som  Henningsens  Tiggerske  borede  lige  ind  i  Beskuerens  Øjne  og  Hjerte, 
var  der  virkelig  Tendens.  Det  var  malet  med  Aand ;  men  jeg  foretrækker 
dog  Krohgs  Maleri,  der  holder  sig  simplere  til  Sagen  selv,  uden  direkte 
at  drage  Publikum  ind  i  den  eller  tigge  af  det. 

At  Krohg  som  Maler  hører  til  Norges  bedste  Kræfter,  derom  kan 
der  næppe  med  Rette  være  delte  Meninger.  Som  Forfatter  —  jeg  mener 
endog  blot  som  Forfatter  om  Kunst  —  er  han  som  bekendt  en  Fana- 
tiker, ja  en  sand  Muhammedaner  for  Modernismen,  og  det  en  Moder- 
nisme, der  er  drevet  til  en  saa  tankeløs  Yderlighed,  at  den  ikke  kan  gaa 
ti  Skridt  hen  ad  Landevejen  uden  at  falde  over  sine  egne  Ben.  Han 
synes  for  Alvor  at  tro,  at  Menneskehedens  Udvikling  og  Arbejde  kan  gaa 
saaledes  for  sig,  at  Nuet  idelig  løsriver  sig  fra  sin  Fortid  og  vender  sig 
fuldstændig  vragende  mod  det  nærmest  forudgaaende  for  at  funkle  i 
isoleret  Herlighed  og  atter  strax  igen  at  slukkes.  Saaledes  gaar  det,  efter 
J.  L.  Heibergs  Mening,  ogsaa  til  —  i  Helvede,  som  Mefistofeles  udvikler 
i  tredje  Akt  af  »En  Sjæl  efter  Døden«;  og  det  maatte  da  ogsaa  være  et 
Helvede,  hvor  det  gik  saaledes  til.  Hos  Krohg  og  andre  nyere  norske 
Kunstnere  kommer  det  vel  nærmest  deraf,  at  deres  Begreb  om  Udvikling 
Punkt  for  Punkt  har  været  afhængigt  af  importerede  Resultater  og  Pa- 
roler for  en  Udvikling,  der  i  Virkeligheden  foregik  andensteds  (nemlig  i 
Paris):  Traaden  og  Overgangene  have  de  ikke  tilstrækkelig  kendt.  Hvis 
man  ganske  beskedent  vilde  fremsætte  den  Tanke  for  ham,  at  jo  bety- 
deligere og  bedre  det  Kunstværk  er,  som  frembringes,  des  dybere  Rød- 
der har  det  nødvendigvis  ogsaa  i  Fortidens  Udvikling,  og  at  det  kun  er 
ganske  tilsyneladende,  at  der  frembringes  noget  godt  og  fuldbaarent, 
som  ikke  har  levet  i  en  lang  historisk  Fostertilstand,  før  det  kom  til 
Verden,  saa  vilde  man  vistnok  have  sagt  en  Sandhed,  men  man  vilde 
formodentlig  kun  faa  et  medlidende  Smil  til  Løn*. 

*  Det  er  interessant  at  se,  at  Alexander  Kielland,  der  som  Digter  aabenbart 
har  staaet  den  yngre  Slægt  af  Malere  meget  nær  og  i  det  væsentlige  delt  dens  Betragt- 
ning, i  den  senere  Tid  har  vendt  sig  skarpt  imod  Modernismen  (se  hans  nj'este  Bog: 
»Mennesker  og  Dyr«,  1891).  Han  betragter  Sagen  især  fra  et  socialt  Synspunkt  og  frem- 
hæver Betydningen  af,  at  Udviklingens  Overgangsformer  mangle  i  Norge.  Med  sit  skarpe 
Blik  for  allehaande  Revner  i  Samfundsforholdene  bemærker  han,  hvor  fuldkommen  fjernt 
og  fremmed  Kunstnerfolket  med  hele  sin  Betragtning  af  Verden  kommer  til  at  staa  til 
det  øvrige  norske  Folk,  og  den  »ørkesløse  Arrigskab«,  som  deraf  fl5^der.  Kielland 
synes  endog  at  føle  Trang  til  Kunsthistorie!   »Thi  det  er  noget,  som  ethvert  Men- 

Fig.  185.   A.  Eiebakke:  Anretning.   (Nationalgalleriet  i  Kristiania). 


Blandt  de  sidste  Erhvervelser  til  Galleriet  i  Kristiania  var  et  Maleri 
af  en  ung  Kunstner  A  ug  u  st  Eiebakke  (Fig.  185).  Det  kaldes  »Anretning«. 
Bordet  er  dækket  i  en  simpel  Stue  paa  Landet,  en  rødhaaret  yngre  Kvinde 
sætter  en  stor  Bøtte  Tykmælk  paa  Bordet,  Far  og  Mor  og  en  mindre  Pige 
vente.  Baade  Mælk  og  Smør  og  Dug  og  Farve  og  Luft  og  Lys  og  Følelse 
og  Sindelag  er  rent  og  purt  og  uforfalsket,  og  Maleriet  virker  i  Frastand 
virkelig  kønt.  Jeg  har  glemt  at  efterse,  om  der  findes  et  Saltkar  paa 
Bordet;  men  jeg  vil  haabe  det,  da  jeg  ellers  vilde  finde  det  hele  noget 
for  fersk.  Det  Ord:  Oprigtighed  —  maaske  bedre  kendt  i  den  franske 
Form:  sincérité  — ,  som  man  i  de  nyere  Debatter  om  Kunst  saa  tidt  har 
hørt  som  Slagord  og  Fanemærke,  betegner  ganske  vist  en  Dyd  —  i  Kun- 
sten som  i  Livet.  Men  det  angaar  dog  mere  en  Tilstandsform  end  et 
Indhold.  At  en  Meddelelse  er  fuldkommen  oprigtig,  er  i  og  for  sig  ikke 
nok  til  at  gøre  den  fængslende;  der  maa  helst  ogsaa  være  noget  i  den. 

Dette  Maleri  var  udstillet  paa  »Statens  Kunstudstilling«  i  Kristiania. 
Det  tilkommer  ikke  mig  at  blande  mig  i  de  Sager,  som  angaa  det  norske 
Nationalgalleris  Indkøbskomité;  navnlig  har  jeg  intet  Kendskab  til  det 

neske  kan  tage  og  føle  paa,  at  det  skræmmer  Folk  af,  naar  en  Fyr  med  en 
blød  Hat  kommer  farende  med  et  Lærred  og  siger:  der  ser  du  det  eneste, 
som  duer,  og  forstaar  du  ikke  det,  er  du  en  Tosk«. 

meget  vigtige  Punkt,  hvorvidt  de  Penge  strække  til,  som  den  raader 
over.  Men  jeg  maa  efter  min  personlige  Følelse  have  Lov  til  at  sige,  at 
jeg  beklager,  at  Komiteens  Valg  blandt  de  udstillede  Billeder  ikke  traf  et 
større  Maleri  af  N.  G.  Wentzel:  Bygdens  Ungdom,  som  en  Søndagskvæld 
havde  samlet  sig  til  Dans.  Solen  er  netop  gaaet  ned  bag  Fjældenes  Ryg, 
og  Dalen  i  Forgrunden  ligger  i  en  farverig  Skumring,  en  egen  Stemning 
af  mystisk  Alvor,  som  harmonerer  saa  godt  med  den  næsten  antike 
Højtidelighed  i  Følelsen,  hvormed  de  dansende  Pigers  og  Karles  Kæde 
bevæger  sig.  Saaledes  danses  der,  naar  Dansen  er  en  virkelig  Fest. 
Farven  i  dette  Maleri  havde  en  Dybde  og  Fylde,  en  prægtig  Glød,  og 
tillige  en  Storhed  og  Simpelhed  i  den  hele  Virkning,  som  røbede  en 
ægte  koloristisk  Begavelse. 

Skulde  jeg  sige,  hvad  der  af  Erik  Werenskiolds  Kunst,  for  saa 
vidt  som  jeg  kender  den,  mest  ubetinget  har  tiltalt  mig,  saa  vilde  det 
blive  hans  gamle  Illustrationer  til  Asbjørnsens  og  Moes  Folkeæventyr. 
Det  er  kun  faa  Tegninger  mellem  mange  af  andre  Kunstnere;  men  det 
forekommer  mig,  at  enhver  af  Werenskiolds  Illustrationer  staar  over  en- 
hver af  alle  de  andres.  Hvor  morsomme,  udtryksfulde,  fine  ere  ikke  Ting 
som  »Askeladden,  der  fik  Prinsessen  til  at  logste  sig«  eller  »den  niende 
Far  i  Huset« !  Her  tik  man  rigtig  Indtryk  af,  at  Norge  havde  faaet  en 
betydelig  Kunstner. 

Det  er  blevet  mig  sagt,  at  der  i  Efteraaret  i  en  norsk  Bladartikel 
skal  have  staaet  om  Erik  Werenskiold,  at  man  ogsaa  i  hans  Maler- 
kunst bestandig  mærkede  Illustratoren.  Dette  Indtryk  har  .jeg  ogsaa 
faaet.  Han  bevæger  sig  hyppig  paa  Grænsen  af,  hvad  der  i  et  Maleri 
kan  forstaas  af  sig  selv,  og  hvad  der  trænger  til  det  skrevne  eller 
sagte  Ord  for  at  forstaas.  Man  mærker  det  f.  Ex.  paa  det  Billede, 
som  han  ifjor  Efteraar  sendte  til  Malerisamlingen  i  København.  Der  var 
allerede  for  flere  Aar  siden  gjort  en  Bestilling  hos  Werenskiold:  det 
var  især  afdøde  Carl  Bloch,  der  som  Medlem  af  Indkøbskomiteen  havde 
interesseret  sig  derfor;  han  omtalte  tidt  med  Beundring  Werenskiolds 
»Bondebegravelse«  (Fig.  186),  som  nu  ejes  af  Galleriet  i  Kristiania,  og  som 
ogsaa  er  et  fortrinligt,  karakterfuldt  Maleri  (i  Efteraaret,  medens  jeg  var 
i  Kristiania,  var  det  paa  Tournée).  Man  overlod,  som  man  ogsaa  ved 
andre  Lejligheder  har  gjort,  til  Kunstneren  selv  at  levere,  hvad  han 
vilde  for  en  given  Pris;  og  der  kan  ingen  Tvivl  være  om,  at  han  har 
taget  den  Sag  meget  samvittighedsfuldt,  baade  for  sit  eget  Kunstnernavns 
Skyld  og  af  Agtelse  for  vort  Galleri.  Alligevel  tror  jeg  ikke,  at  hans 
Billede  har  gjort  Lykke  hernede*.  Det  kaldes  »Minder«  og  fore- 
stiller to  Damer  i  Alderen  om  de  30  Aar,  Søstre  formodentlig,  der  sidde 
sammen  i  Dagligstuen  i  fortrolig  Samtale  om  Fortidens  Oplevelser.  An- 
ordningen af  Figurerne  er  ikke  heldig,  den  lider  af  en  uklædelig  Sym- 

*  Billedet  er  nu  efter  Kunstnerens  Ønske  ombyttet  med  et  andet  af  ham. 

Fig.  186.    E.  Werenskiold :  Bondebegravelse.    (Nationalgalleriet  i  Kristiania). 


metri;  heller  ikke  Farvevirkningen  er  behagelig:  der  er  nok  Luft  i  Bil- 
ledet, men  ikke  rigtig  ren  Luft.  Men  hvad  jeg  har  mest  imod  Maleriet, 
er,  lat  jeg  ikke  kan  faa  de  sjælelige  Toner,  der  ere  anslaaede  i  de  to  Per- 
soners Udtryk,  til  at  klinge  sammen  i  Stemningen.  Den  ene  af  Damerne, 
der  læner  sig  tilbage  i  Stolen,  er  dybt  og  smertelig  greben  af  sine  Min- 
der; men  den  anden,  der  sidder  ved  Vinduet,  synes  mig  ganske  hge- 
gyldig:  det  ser  ud,  som  om  hun  kedede  sig  i  Søsterens  Selskab  og  hellere 
vilde  holde  Øje  med,  hvad  der  kunde  vise  sig  udenfra.  Men  nu  ved  jeg 
hændelsesvis  fra  den  allerpaalideligste  Kilde,  at  Kunstnerens  Tanke  har 
været  den,  at  Damen  ved  Vmduet  med  Villie  og  i  den  kærlige  Hensigt 
at  dulme  Søsterens  Smerte  bestræber  sig  for  at  give  Samtalen  en  anden 
og  mere  neutral  Retning.  Dette  er  jo  fint  og  smukt  tænkt  i  digterisk 
Betydning;  og  jeg  tror  gerne,  at  hvis  der  er  nogen,  som  kunde  udtrykke 
noget  saadant  i  et  Maleri,  saa  maatte  det  være  en  Kunstner  af  Weren- 
skiolds  Begavelse.  Men  jeg  kan  alligevel  ikke  se,  at  det  er  lykkedes 
ham  at  udtrykke  det  saaledes,  at  man  kan  se  det  uden  Kommentar. 
Hvis  det  derimod  var  en  Illustration  til  en  psykologisk  Novelle,  vilde 
man  maaske  ikke  føle  noget  Savn. 

Det  kan  for  Resten  være  interessant  at  se  Werenskiold  bevæge  sig 
paa  denne  Grænse  mellem  det  digteriske  og  det  maleriske.  Han  havde 
paa  Kristiania-UdstilHngen  et  Maleri,  som  kaldtes  »Solstrejf«.  En  Vaar- 
dag  ude  i  det  frie  med  spættede  Sollys  hen  over  Engen.  Derude  færdes 
to  Børn:  en  lille  sexaarig  Pige,  let  og  blond,  og  en  tung  Knold  af  en 

Dreng,  noget  ældre,  der  følger  hende  som  en  trofast  Pudel.  Pigebarnet 
er  yndig  og  livlig,  fin  af  Natur  og  vel  ogsaa  lidt  forkælet  og  lunefuld; 
som  hun  ligger  paa  Knæ  og  plukker  Blomster,  farer  det  gennem  hendes 
lille  Hoved  som  et  Solstrejf  fra  en  anet  Verden,  at  det  kunde  være  mor- 
somt at  gøre  Prøve  paa,  hvorledes  hendes  tavse  Ven,  der  har  sat  sig  paa 
Jorden,  og  som  forholder  sig  til  hende  som  det  mørke  Muld  til  Sol- 
straalen,  vilde  optage  en  lille  Naadesbevisning  fra  hendes  egen  Haand; 
og  saa  rækker  hun  ham  med  en  pludselig  Bevægelse  en  Blomst.  Og 
han  bliver  vel  nok  et  Øjeblik  strejfet  af  Solens  Varme;  men  hans  Natur 
er  for  tung  til  at  lukke  sig  op  for  den. 

Werenskiold  forstaar  Børnene  saa  godt,  allerbedst  Pigebørnene.  Der 
er  et  yndigt  Billede  af  ham  i  Kristiania-Galleri ,  »Fra  Thelemarken« :  to 
Jenter  paa  12 — 13  Aar,  som  staa  ved  et  Stavegærde  og  sladre  rigtig 
skælmsk  og  muntert  sammen;  dette  lette  Smil  i  Kinden,  dette  fine,  »my- 
sende«  ved  Blik  og  Miner  er  unægtelig  mere  ejendommeligt,  mere  sandt 
følt  end  Smilet  hos  vore  ældre  Kunstneres  Bønderpiger.  Men  han  er 
ogsaa  en  Skildrer  af  stærke,  mandige  Karakterer,  unge  og  gamle,  som  f.  Ex. 
i  »Bondebegravelsen«.  Galleriet  i  Kristiania  har  et  ypperligt,  stort  Por- 
træt af  Bjørnstjerne  Bjørnson  fra  hans  Haand.  Digteren  sidder  i  sin 
Lænestol  som  ligeoverfor  en,  med  hvem  han  fører  en  ivrig  agiterende 
Samtale,  og  som  han  fæster  sit  Rovfugleblik  paa  gennem  Brillerne.  Med 
den  ene  Haand  holder  han  om  en  stor  Elfenbens  Papirskniv,  som  han 
en  Gang  imellem,  naar  han  vil  give  sine  Ord  Eftertryk,  dasker  med  i 
den  anden  Haands  aabne  Flade.  Det  er  længe  siden,  jeg  har  set  Bjørn- 
son; men  jeg  tror,  at  det  ligner  ham  ypperlig,  og  det  er  aldeles  frit  for 
de  naragtige  Forsøg  paa  Udtryk  af  Overmenneskelighed,  som  man  ken- 
der fra  andre  Portrætter  af  Bjørnson. 

Werenskiold  er  en  tænksom,  gennemtrængende,  paa  én  Gang  lys  og 
alvorlig  Aand  og  en  Experimentator  i  alle  Malerkunstens  »Dele«:  i  Op- 
fattelse, Farvegivning,  Foredrag.  Theoretisk  er  han  uden  Tvivl  en  ube- 
tinget Tilhænger  af  Naturstudiet;  men  i  Praxis  er  han,  især  i  Henseende 
til  Farvegivningen,  ikke  saa  ubetinget  Naturalist,  efterhaanden  snarere 
en  Smule  Manierist.  En  mærkelig  Forkærlighed  for  den  lyse,  intensive 
grønne  Farve  er  allerede  gammel  hos  ham :  den  er  vel  ejendommelig  for 
en  hel  Generation  af  moderne  Malere,  som  tilhøre  den  nyere  franske 
Skole  eller  ere  paavirkede  af  den,  men  for  ingen,  jeg  kender,  i  den  Grad 
som  for  ham.  Man  genfinder  ogsaa  dette  grønne  i  anden  Potens  paa 
det  nye  Maleri  i  vor  Samling,  i  Landskabet  udenfor  Vinduet;  og  det 
harmonerer  ikke  altfor  godt  med  Billedets  øvrige  Farve.  Han  ynder  at 
sætte  røde  eller  ehokoladeagtige  Toner  op  imod  det  grønne  eller  at  male 
de  grønne  og  de  røde  Farver  saaledes  ind  imellem  hverandre,  at  hans 
Billeder  ved  denne  særegne  Farvesmag  —  eller  Farvemaner  —  ere  meget 
genkendelige  til  Trods  for,  at  hans  Repertoire  ellers  er  temmelig  om- 
fattende. 

Fig.  187.   J.  F.  Hockcrt:  Ildebranden  i  Stockholms  Slot  d.  7.  Maj  1G97. 
(Nationalmuseet  i  Stockholm). 

Den  ene  Gang  efter  den  anden  have  de  fællesnordiske  Kunstudstil-  ^ 
linger  indprentet  os,  at  Svenskerne  forud  for  Nordmænd  og  Danske  have 
Tilbøjelighed  til  at  dyrke  Historiemaleriet.  Vi  have  flere  Gange 
kastet  ret  misundelige  Blikke  i  den  Retning;  thi  man  sige,  hvad  man 
vil,  om  Historiemaleriet,  saa  er  der  dog  noget  fornemt,  nobelt  og  høj- 
tideligt ved  det.  Det  er  langt  fra  at  være  vor  Tids  Yndlingsfag  i  Maler- 
kunsten, hvad  der  har  sine  gode  Grunde;  men  alligevel  synes  ingen  af 
de  store  Nationer  at  være  til  Sinds  at  opgive  det. 

Særkendet  for,  hvad  man  kalder  Historiemaleri,  er  dog  strængt  taget 
ikke,  at  det  handler  om  noget  alvorligt  og  betydeligt;  det,  som  man 
kalder  Genremaleri,  kan  give  ligesaa  dybtgaaende  og  gribende  Skil- 
dringer af  Menneskelivet.  Egentlig  ligger  Forskellen  udenfor  det  kunst- 
neriske: den  bestaar  ikke  saa  meget  i,  hvad  der  ses  paa  Maleriet,  som 
hvad  der  udenfra  —  f.  Ex.  fra  Katalogen  —  vides  om ,  hvad  det  fore- 
stiller. Naar  Fremstillingen  samler  sig  om  en  Person,  der  bærer  et 
historisk  Navn,  eller  skildrer  en  Begivenhed,  som  nævnes  i  Historie- 
bøgerne, saa  kalde  vi  det  et  historisk  Billede;  indeholder  den  derimod 
lutter  unavngivne  Personer  og  skildrer  ubekendte  Optrin,  saa  bruge  vi 
Ordet  Genremaleri,  hvad  enten  Tiden,  som  skildres,  er  Nutiden  eller  For- 

tiden.  Men  om  Navnet  end  ikke  vejer  noget  paa  Kunstens  Vægtskaal, 
saa  skal  man  dog  ikke  undervurdere  dets  Betydning.  Et  stort  Navn,  et 
Heltenavn  har  en  Magt  i  sig  selv:  det  kan  virke  som  et  Trompetstød 
eller  en  Fanfare,  der  kalder  Minderne  som  Gengangere  af  Fortidens  Hære 
paany  til  de  afblegede  Faner.  En  saadan  Magt  have  Navne  som  Gustav 
Adolf  og  Karl  den  tolvte  endnu  over  svenske  Hjerter.  Man  ved  meget 
vel,  at  Karl  den  tolvte  var  en  Regent  af  saare  tvivlsomt  Værd,  at  han 
efterlod  sit  Land  i  Laser  og  Pjalter  og  Statskassen  tømt  til  Bunden  eller 
endnu  dybere.  Men  efterlod  han  end  ikke  andet  end  Tab  i  alt,  hvad 
der  er  reelt  og  materielt,  saa  gav  han  sit  Folk  i  Arv  en  Række  af  æven- 
tyrlig  stolte  Minder,  ligesom  et  funklende  Juvelsmykke  paa  en  slidt  og 
sønderflænget  Uniform.  Og  hvad  der  er  Hovedsagen:  dertil  knytter  sig 
et  Indbegreb  af  Følelser,  der  uden  Tvivl  siden  hans  Tid  og  indtil  den 
Dag  i  Dag  har  udgjort  en  saare  vigtig  Bestanddel  af  det  svenske  Folks 
hele  sjælelige  Væsen.  Af  alle  Nordens  Folk  ere  Svenskerne  dem,  der 
lettest  lade  sig  henrive  af  enhver  stolt  Forestilling,  af  alt,  hvad  der  er 
Sving  i,  alt  hvad  der  lader  det  løbe  iskoldt  ned  ad  Ryggen,  men  som 
løfter  og  ildner  Hjertet  og  faar  det  til  at  banke  hurtigere  og  faar 
Øjet  til  at  funkle  i  fugtig  Glans.  Nordmændenes  Sind  er  dybere.  Dan- 
skernes er  jævnere,  men  Svenskernes  er  højere,  og  det  er  dem,  som  føre 
an,  allevegne  hvor  det  gælder  om  at  holde  Fest  for  det  store. 

Selv  om  man  ellers  ikke  havde  erfaret  dette,  saa  vilde  man  faa  det 
at  vide  af  den  svenske  Kunst,  som  den  f.  Ex.  viser  sig  i  Nationalgalleriet 
i  Stockholm.  Man  lægger  snart  Mærke  til,  hvor  stærkt  Svenskernes  Fan- 
tasi føler  sig  hendraget  til  den  store  personlige  Daad  eller  til  den  gri- 
bende tragiske  Død.  Og  det  kunne  vi  andre  heller  ikke  blive  uberørte 
af,  det  river  os  med;  men  vi,  som  ikke  ere  Svenskere,  have  maaske  lettere 
ved  at  mærke,  at  der  er  noget  deri,  som  man  fra  et  kunstnerisk  Syns- 
punkt maa  være  paa  sin  Post  imod.  Som  vi  før  sagde:  Navnet  virker 
ved  sin  egen  Magt;  og  navnlig  naar  det  er  et  nationalt  Navn,  i  hvis 
Ære  alle  Svenskere  føle  sig  delagtige,  behøver  det  ikke  Kunsten  for  at 
sætte  Fantasien  og  Følelsen  i  Sving.  Der  er  jo  Forskel  paa,  om  et  Bil- 
lede handler  om  en  stor  Begivenhed,  eller  om  det  i  sig  selv  er  god 
Kunst.  Det  store  Publikum  gør  ikke  denne  Forskel:  det  lader  gerne 
Navnet  og  Minderne  forgylde  Billedet.  Men  paa  dette  Punkt  er  det  en 
ret  alvorlig  Opgave  for  Kritiken  at  se  Forskellen,  at  se,  om  hin  højsin- 
dede Følelse  virkelig  har  levet  saaledes  i  Kunstnerens  Hjerte,  at  han 
har  kunnet  givet  den  et  nyt  og  individuelt  Udtryk,  eller  om  han 
tager  Følelsen  paa  Borg  for  at  give  et  Tableau  af  døde  Figurer  Glans 
og  Interesse.  Det  gælder  her  en  Sag,  som  ogsaa  har  stor  Betydning 
for  Nationens  eget  Liv;  thi  gennem  den  sande  Kunst  udvikler  Følel- 
sen sig  og  fornyes,  men  ved  daarlig  Kunst,  der  lever  paa  Reminis- 
censer og  ikke  evner  mere  end  at  gentage  Fraser,  stagnerer  den  og 
hendør. 

Fig.  188.    G.  Cederstrøm :  Karl  den  tolvtes  Ligfærd.   (Nationalmuseet  i  Stockholm). 

I  Galleriet  i  Kristiania  findes  intet  af  den  Slags  Historiemaleri,  til 
Trods  for  Norges  mægtige  Oldtids-  og  Middelalders-Historie.  Man  ser 
der  et  daarligt  Portræt  af  Henrik  Ibsen  og  et  godt  Portræt  af  Bjørnstjerne 
Bjørnson,  men  hverken  nogen  Skule  eller  Haakon  eller  Sverre  eller 
Bergliot.  Den  norske  Kunst  sysler  overhovedet  næsten  ikke  med  den 
Slags  Æmner :  den  lange  politiske  Uselvstændigheds-Periode  har  bidraget 
til  at  overskære  Sammenhængen  i  Udviklingen  af  Folkets  Fantasiliv.  I 
Danmark  har  Kunsten  vel  havt  noget  mere  Tilbøjelighed  til  at  genoplive 
Historiens  store  Minder,  og  offentlige  Foretagender  have  givet  nogen  An- 
ledning dertil.  Og  dog  findes  der  i  vort  Nationalgalleri  saare  Udet  af 
den  Art,  som  især  dyrkes  i  Sverig;  det  kommer  af,  at  gode  historiske 
Billeder  —  som  f.  Ex.  Blochs  Kristian  H  eller  Zahrtmanns  Leonora-Chri- 
stine-Billeder eller  i  den  seneste  Tid  et  og  andet  af  Fru  Slott  Møller  — 
kun  undtagelsesvis  ere  udgaaede  fra  Kunstnerens  eget  Initiativ.  Hos  os 
er  Frederiksborg-Museet  stiftet  væsentlig  for  at  være  en  Fædrelands- 
historie i  Billeder;  men  der  har  man  netop  saa  tidt  lagt  mere  Vægt  paa 
Skikkelsernes  Navne  og  Æmnernes  Betydning  end  paa  Billedernes  kunst- 
neriske Værd. 

Men  i  Sverig  har  Nationalgalleriets  Bestyrelse  i  Reglen  ikke  gjort  saa 
skarp  en  Sondring  mellem  den  kunstneriske  og  den  historisk-patriotiske 
Interesse:  der  findes  baade  ældre  og  nyere  Ting,  som  i  Danmark  nær- 
mest vilde  være  henviste  til  Frederiksborg.    Og  deriblandt  ogsaa  nogle 

af  Helteæmnerne.  I  den  tidligere  Del  af  vort  Aarhundrede  synes  Gustav 
Adolf  at  have  været  den  foretrukne,  og  i  et  Hjørne  af  Nationalgalleriet,  i 
et  Par  smaa  Stuer,  finder  man  ikke  mindre  end  fire  Malerier  af  hans 
Heltefærd  i  Trediveaarskrigen.  De  tre  af  dem,  af  J.  V.  K.  Wahlbom,  ere 
talentfulde  Arbejder,  der  minde  os  Danske  noget  om  Simonsens  Manér; 
men  de  ere  ogsaa  ligesom  Simonsens  altfor  beregnede  i  Anordningen  og  — 
især  det  bekendte  Billede  af  Heltens  Fald  ved  Liitzen  —  altfor  broget 
kolorerede.  Saa  kom  den  Tid,  da  Winge  og  Malmstrom  malede  deres 
store,  endog  kolossale  oldnordiske  Heltebilleder:  Thors  Kamp  med  Jæt- 
terne, Braavallaslaget  o.  s.  v.  Efterhaanden  dukker  Karl  den  tolvte  frem 
mellem  Nationalmuseets  Malerier.  Det  er  mig  ikke  om  at  gøre  at 
nævne  alt,  men  meget  om  at  gøre  at  fremhæve  J.  F.  Hockerts  ud- 
mærkede Maleri  af  Ildebranden  i  Stockholms  Slot  d.  7.  Maj  1697,  et 
Maleri,  der  allerede  er  omtrent  30  Aar  gammelt  (Kunstneren  døde  1866),  men 
først  er  indlemmet  i  Nationalmuseet  1883  (Fig.  187).  Det  er  et  af  hele  den 
svenske  Kunsts  genialeste  Værker,  forunderlig  levende  og  bevæget  i  det 
maleriske  Foredrag,  unægtelig  paavirket  stærkt  af  Hockerts  franske  Me- 
ster Eugéne  Delacroix;  men  det  er  en  bedre  Delacroix  end  mangt  et 
Værk  af  Mesteren  selv.  Det  er  Begyndelsen  af  Karl  den  tolvtes  Konge- 
saga. Med  Kongeslottet,  som  brænder,  gaar  ogsaa  den  gamle  Tid  op  i 
Luer  og  Røg,  og  den  afdøde  Konges,  Karl  den  ellevtes.  Ligkiste  reddes 
med  Nød  og  næppe  ud  af  Branden.  Man  ser  Drabanterne  tumle  med 
den  oppe  paa  Trappen  mellem  sort  Røg  og  røde  Luer  —  et  dæmonisk- 
fantastisk Syn !  Hovedpersonen  i  Maleriet  er  ikke  Karl  den  tolvte  selv, 
men  hans  Farmoder  Hedvig  Eleonore,  som  føres  ned  ad  Trapperne  i 
Forgrunden  af  den  unge  Konge  og  hans  Søster.  Den  gamle  Enkedron- 
ning stirrer  aandsfraværende,  rædselslagen  frem  for  sig,  som  om  de  frem- 
brydende Luer  vare  Fortidens  løsslupne  Furier.  Lad  ikke  den  gamle 
Dame  se  tilbage,  for  at  hun  ikke  skal  forvandles  til  en  Stenstøtte  lige- 
som Loths  Hustru! 

Paa  Verdensudstillingen  i  Paris  1878  gjorde  jeg  første  Gang  Bekendt- 
skab med  G.  Cederstrøms  »Karl  den  tolvtes  Ligfærd«  (Fig.  188);  og  jeg 
kan  med  Sandhed  vidne,  at  saa  ofte  mit  Øje  faldt  paa  dette  Maleri  under 
Vandringen  i  Udstillingen,  blev  jeg  greben  af  hin  sælsomme  Isnen  i  Ryg- 
gen, som  jeg  omtalte  før,  ved  Synet  af  disse  trofaste  Karoliner,  lange 
blonde  Karle,  der  gennem  den  bidende  Decemberblæst  bære  deres  Høv- 
dings Lig  ad  Fjeldstien  over  fra  Fjendens  Land  til  hans  eget.  Det  gaar 
for  sig  i  dyb  Tavshed:  der  er  hverken  Graad  eller  Sørgemusik,  knap 
engang  militær  Kommando;  man  hører  kun  en  Hunds  Bjæffen  og  de 
lange  Støvlers  taktfaste  Knirken  i  Sneen.  Endnu  holdes  det  hele  fast  sam- 
men af  den  døde  Mand,  der  ligger  stiv  og  bleg  paa  sin  Baare;  men  paa 
hvert  eneste  Ansigt  læser  man,  at  deres  Æventyr  nu  er  spundet  til  Ende :  das 
Lied  ist  aus !  Det  er  saadan  en  ypperlig  og  ægte  historisk  Karakteristik 
af  disse  Blaakjoler,  naive,  hengivne  Barnesjæle  i  staalhærdede  Legemer. 

Fig.  189.   Nils  Forsberg:  En  Helts  Død.   (Nationalmuseet  i  Stockholm). 


Saa  vidt  jeg  mærkede,  gjorde  Maleriet  den  Gang  ikke  sj^nderlig 
Lykke  blandt  de  skandinaviske  Kunstnere;  men  jeg  har  mere  Tillid  til 
Fornemmelserne  i  min  egen  Ryg  og  Indtrykket  paa  mine  egne  Øjne  end 
til,  hvad  jeg  hører  af  andre;  og  jeg  glæder  mig  over,  at  det  senere  har 
faaet  sin  rette  Æresplads  i  Sverigs  Nationalmuseum.  Det  vil  i  hvert  Fald 
i  Tidens  Løb  blive  skattet  for,  hvad  det  er,  selv  om  man  kan  gøre  nogle 
berettigede  Udsættelser  mod  den  maleriske  Behandling  —  ikke  saa  meget 
af  den  store  Hovedgruppe  som  af  Landskabet  og  Partiet  til  venstre  med 
den  gamle  F'jeldjæger,  der  blotter  Hovedet  for  Toget,  —  en  godt  tænkt, 
men  ikke  godt  malet  Figur.  Cederstrøm  forstaar  overhovedet  meget  godt 
at  komponere  og  fortælle  en  mærkelig  Historie,  hvad  han  ogsaa  har 
vist  i  Maleriet  i  Goteborgs  Museum  af  den  unge  kvindelige  Prædikant 
mellem  Svirebrødrene  paa  Værtshuset.  Mindre  interessante  ere  hans  andre 
Malerier  i  Museet  i  Stockholm,  deriblandt  ogsaa  Billedet  af  en  død  Helt, 
en  Kavalér  i  det  17de  Aarhundredes  Kostume,  som  ligger  paa  Gulvet, 
dræbt  i  en  Duel.  Jeg  nævner  det  kun  som  et  blandt  mange  Beviser  paa 
den  Tiltrækningskraft,  slige  Æmner  udøve  over  svenske  Kunstnere. 
Men  her  mindes  man  altfor  tydelig  om  forskellige  vel  bekendte  ældre 
Malerier,  især  »den  døde  Roland«  i  National  Gallery  i  London. 

Og  ligeoverfor  Cederstrøms  »Karl  den  tolvtes  Ligfærd«  finde  vi  atter 
to  Billeder  af  faldne,  døende  Helte.  Øverst  Winges  Hjalmar  og  Ørvar- 
odd,  efter  Kampen  paa  Samsø,  et  —  lidt  mat  —  Forsøg  paa  at  ud- 

Jul.  Lange :  Udvalgte  Skrifter.    I.  16 

trykke  Stemningen  i  Hjalmars  gribende  Svanesang:  »Saar  har  jeg  sexten 
ogsleden  Brynje«  o.  s.v.  Nederst  Nils  Forsbergs  store  Maleri:  »En  hjeltes 
dod«  (Fig.  189),  som  paa  Salonen  i  Paris  1888  gjorde  en  betydelig  Opsigt 
og  blev  belønnet  med  en  for  en  fremmed  Kunstner  usædvanlig  Æres- 
bevisning. Denne  Anerkendelse  fra  fransk  Side  kan  dog  umulig  opfattes 
saaledes,  at  man  i  Forsbergs  Maleri  skulde  have  set  noget,  der  i  kunst- 
nerisk Henseende  laa  over  den  franske  Malerkunsts  almindelige  Niveau. 
Man  kan  kalde  det  meget  god  og  udviklet  fransk  Malerkunst,  der  med 
Ære  følger  med,  hvad  der  ellers  præsteres  i  Paris;  men  det  kan  ikke 
have  havt  nogetsomhelst  nyt  at  lære  Franskmændene  om  Malerkun- 
stens Maal  eller  Midler.  De  have  vel  her  maattet  anerkende  en  stor  og 
hæderhg  Anstrængelse  fra  en  Maler,  der  længe  havde  tilhørt  deres  Kunst- 
nerverden, men  hidtil  havde  været  noget  uretfærdig  tilsidesat;  men  hvad 
der  har  skabt  Billedets  Succes,  har  dog  været  dets  Æmne  og  de  Minder 
om  Vannée  terrible,  som  det  har  vakt  til  Live  og  fremstillet  fra  den  ære- 
fulde, heroiske  Side.  Det  er  langt  fra,  at  der  her  er  et  saadant  Liv  og 
en  saadan  Ild,  et  saa  hæftig  bankende  og  blødende  Hjerte  som  i  flere 
af  Franskmændenes  egne  Billeder  fra  hin  frygtelige  Krig,  især  Alphonse 
de  Neuvilles:  her  er  endog  snarere  lidt  nordisk  Stivhed;  men  det  hele 
er  saa  bravt  opfattet,  med  Svenskernes  loyale  Ærbødighed  for  det  ædle 
og  højtidelige,  at  det  maa  have  vist  Franskmændene  deres  egne  Minder 
i  et  nyt  og  kærkomment  Lys.  Det  maatte  jo  ogsaa  vække  Sympathi  hos 
dem,  at  den  svenske  Maler  selv  havde  taget  Del  i  Forsvaret  af  Paris 
og  vist  sig  som  en  tapper  Mand,  der  var  rede  til  at  ofre  sit  Liv  og  Blod 
for  Frankrig. 

Under  Paris's  Belejring  benyttede  man  Koromgangen  af  Notre-Dame- 
Kirken  som  Lazareth;  og  Kunstneren  har  i  den  strunke  og  højtidelige 
gothiske  Arkitektur  fundet  et  glimrende  Sceneri  for  sit  Billede.  I  For- 
grunden ligger  en  haardt  saaret  Mand,  hvis  kæmpekraftige  Overkrop  viser 
sig  nøgen  over  Sengetæppet;  en  Kvinde  knæler  ved  Enden  af  Sengen. 
En  Deputation  af  Officerer  med  en  General  i  Spidsen  er  just  i  Færd 
med  at  gøre  sin  Runde  blandt  de  saarede  og  har  efterladt  Æreslegionens 
Kors  paa  dette  Sengetæppe.  Men  i  samme  Øjeblik  bøjer  den  saarede 
Hovedet  til  Siden  og  drager  sit  sidste  Suk;  en  Præst,  der  med  sin  Kor- 
dreng kommer  til  Stede  fra  den  anden  Side,  kommer  netop  tidsnok  til 
at  række  ham  Nadverens  Sakrament.  Der  er  ikke  noget  ligefrem  umu- 
ligt i,  at  et  Optrin  kan  forme  sig  saaledes  i  Virkeligheden;  men  man 
kan  dog  ikke  lade  være  at  undres  over,  hvor  mærkværdig  alting  her 
træffer  sammen  for  at  omgive  Døden  med  en  Glorie  af  ophøjet  kirkelig 
og  verdshg  Ceremoni.  Man  mindes  uvilkaarlig  Jean  Paul  Laurents  ud- 
mærkede Billede  af  de  østerrigske  Generaler  og  Oberster,  som  defilere 
forbi  Marceaus  Lig,  bekendt  fra  Verdensudstillingen  1878.  Der  gaar  det 
ganske  naturlig  til:  den  døde  Helt  er  lagt  paa  lit  de  parade,  og  Office- 
rerne ere  forud  tilsagte  til  Ceremonien.    En  saadan  Ceremoni  kan  være 

Fig.  190.    Georg  von  Rosen:  Nordenskiold.    (Nationalmuseet  i  Stockholm). 


virkelig  indholdsrig  og  gribende;  men  Synet  af  selve  Døden,  Dødsøje- 
blikket, som  Forsberg  har  valgt  at  male,  kan  unægtelig  være  endnu  mere 
gribende.  Men  saa  maa  man  ogsaa  helst  give  Afkald  paa  Ceremonien 
og  lade  Døden  være  ene  om  det.  Døden  er  en  fornem  og  fordringsfuld 
Gæst  fra  en  anden  Verden :  den  virker  som  en  vis  major  og  ynder  ikke 
at  underordne  sig  et  Ceremoniel  eller  lade  sig  tilsige  paa  Klokkeslet  sam- 
tidig med  en  Deputation  af  Officerer  og  en  Præst  med  hans  Kordreng. 
Der  er  ogsaa  noget  ved  den  døende  Soldats  Figur,  som  ikke  gør  et  sandt 
Indtryk  af  en  døende:  Døden  har  ikke  det  fulde  Herredømme  over  ham, 
han  lægger  sig  til  at  dø.  Derimod  ere  flere  af  de  omgivende  Figurer,  Am- 
bulancesoldaterne, Præsten,  Kordrengen,  udmærkede. 

Efter  min  Mening  burde  Franskmændene  have  været  tidligere  paa 
Færde  med  deres  Anerkendelse  af  Niels  Forsbergs  Talent  og  hellere  be- 
lønnet det  Maleri  af  ham,  som  nu  findes  i  Goteborgs  Museum :  Akrobat- 
truppen, der  gør  Prøve  for  Cirkusdirektøren.  Det  er  just  ikke  saa  lystigt, 
som  man  efter  denne  Indholdsangivelse  skulde  tro;  men  det  er  kærne- 
fuldt  og  energisk. 

Der  findes  i  Nationalmuseet  i  Stockholm  endnu  et  nyt  og  stort  pa- 
triotisk-historisk  Maleri,  et  Heltemaleri,  der  saa  godt  som  noget  andet 
kan  faa  et  svensk  Hjerte  til  at  banke.  Men  Helten  er  denne  Gang  ingen 
Kriger  —  det  er  jo  nu  ogsaa  80  Aar  siden,  at  Sverig  har  ført  Krig!  — 
og  han  er  —  lykkeligvis  —  heller  ikke  død  endnu.  Det  er  Billedet  af 
Nordenskiold  i  den  evige  Is,  malet  1886  af  Georg  von  Ros  en  (Fig.  190). 

Det  fortjener  som  faa  andre  Malerier  at  kaldes  et  monumentalt  Værk. 
Ved  Navnene  Nordenskiold  og  Vega  paakalder  det  vel  en  Række  betyd- 
ningsfulde Forestillinger  —  thi  Meningen  af  Ordene:  »Asiens  Omsejling« 
er  jo  noget,  der  strængt  taget  ikke  kan  gives  indenfor  Rammen  af  et 
Maleri,  men  maa  kendes  forud  — ;  men  Maleriets  Virkning  er  saa  stor- 
laden, at  den  svarer  godt  til  saadanne  Forestillinger.  Denne  Virkning  er 
til  Dels  naaet  ved  rent  maleriske  Midler,  ved  Skildringen  af  den  arktiske 
Dags  frygtelige  Alvor,  af  det  store,  drivende,  sortegraa  Mulm,  som  gen- 
nembrydes af  Solen,  der  kaster  sin  blege  Lysstribe  hen  over  den  øde  Is 
og  Sne,  over  Skibet  og  Kysten  i  det  fjerne.  Men  Landskabet  —  hvis 
man  ellers  tør  bruge  dette  Ord  her  —  er  dog  ikke  det  væsentligste  eller 
bedste  ved  Maleriet :  det  giver  vel  en  mægtig  Stemning  til  det  hele ;  men 
det  kunde  tænkes  malet  med  større  Virtuositet.  Hvad  der  derimod  er 
uovertræffeligt,  er  den  plastiske  Skildring  af  Personen,  Sejladsens  Hoved- 
mand, der  er  det  eneste  levende  Væsen,  man  faar  Øje  paa.  Nordenskiold 
har  forladt  Skibet  for  at  rekognoscere.  Han  er  gaaet  nogle  hundrede 
Alen  frem  fra  det,  klatrende  over  de  sammenskruede  Isblokke;  han  har 
besteget  den  højeste  af  dem  og  taget  Stilling  paa  den  skraa  Flade  med 
den  ene  Fod  langt  foran  den  anden  og  med  Pigstokken  boret  fast  i  Isen. 
Stillingen  er  som  et  Observationsstativs,  da  det  gælder  om  at  bruge 
Kikkerten,  som  han  holder  i  venstre  Haand,  medens  Albuen  støtter  fast 
mod  Overfladen  af  den  højre,  der  holder  om  Stokkeknappen.  Nu  har 
han  taget  sin  Observation  og  atter  rettet  Ryggen  og  rejst  Hovedet,  me- 
dens han  skarpt  og  rolig  eftertænker,  hvad  der  følger  af  Iagttagelserne. 
Han  fixerer  med  sin  Tanke  et  eller  andet  Dilemma,  et  Valg  mellem  flere 
Veje,  som  føre  videre. 

Dette  Billede  af  Forskeren,  hvis  stærke  Villie  og  Tanke  br^^der  nye 
Veje,  er  et  af  de  bedste  Værker  af  den  Maler,  som  blandt  alle  Sverigs 
—  maaske  hele  Nordens  —  nulevende  vel  har  den  originaleste  og  mest 
dybtgaaende  Opfattelse  af  menneskelige  Karakterer.  Man  faar  uvilkaarlig 
Lyst  til  at  se  den  malede  Figur  udført  som  Statue:  det  er  i  Virkelig- 
heden sjældent  nok,  at  en  monumental  Statue  frembyder  paa  én  Gang 

saa  simple  og  tillige  saa  ejendommelige  og  veltalende  Linier.  Og  dog 
har  Kunstneren  havt  ualmindelige  Vanskeligheder  at  kæmpe  med  for  at 
fremhæve  disse  Linier,  da  Situationen  jo  bød,  at  Manden  skulde  frem- 
stilles helt  i  Pelsdragt  som  et  stort  Polardyr,  med  Hue,  Skindstøvler, 
tykke  Vanter,  saa  at  intet  andet  end  netop  Ansigtet  var  ubedækket.  — 

I  de  snart  30  Aar,  der  ere  forløbne  siden  Nationalmuseets  Fuld- 
endelse som  Bygning,  har  der  paa  dets  Vægge  sta^aet  tomme  Felter  for 
»Freskomalerier«  —  det  vil  her  kun  sige  Malerier  paa  selve  Vægfladen 
—  af  den  svenske  Histories  eller  Kulturhistories  store  Minder;  og  dem 
paatænker  man  nu  at  iværksætte.  En  udførlig  Beretning  om  dette  Fore- 
tagende og  den  i  Fjor  afholdte  Konkurrence  vil  jeg  ikke  indlade  mig 
paa ;  men  da  Museets  Intendant,  Dr.  G.  Upmark,  velvillig  gav  mig  Lejlig- 
hed til  at  gennemgaa  de  vigtigste  Konkurrenceskizzer,  vil  jeg  tillade  mig 
et  Par  Ord  om  nogle  af  dem.  Der  var  smukke  Kompositioner  af 
Georg  Pauli  og  af  Cederstrom;  men  den  største  Interesse  knyttede 
sig  efter  mit  Indtryk  —  der  heri  vistnok  falder  sammen  med  den  al- 
mindelige Mening  —  til  Karl  Larssons  Skizzer,  som  ogsaa  vare  be- 
lønnede med  første  Pris. 

Karl  Larsson  vinder  en  mere  og  mere  fremskudt  Plads  i  den  svenske 
Kunstverden.  Skulde  der  udpeges  nogen  anden  Kunstner  indenfor  Nor- 
dens Omraade,  der  er  beslægtet  med  ham  i  kunstneriske  Anlæg  og  kunst- 
nerisk Retning,  vilde  det  aabenbart  nærmest  blive  den  danske  Hans  Teg- 
ner, især  bekendt  af  den  store  Række  Illustrationer  til  Holbergs  Kome- 
dier. Tilfælles  have  Tegner  og  Larsson  den  lette,  spirituelle  og  frugtbare 
illustrerende  Fantasi.  Tegner  gaar  mere  ud  paa  det  komiske  og  satiriske; 
Larsson  spiller  paa  tiere  Strænge,  men  har  ogsaa  baade  Lune  og  Luner 
til  sin  Raadighed.  Tegner  er  udelukkende  Illustrator  og  fører  hos  os 
en  mere  beskeden  og  tilbagetrukken  Tilværelse;  saa  vidt  jeg  har  be- 
mærket, skatte  Svenskerne  ham  højere,  end  vi  Danske  i  det  hele  gøre 
det,  og  have  mere  Opmærksomhed  for  ham ;  og  deri  tror  jeg,  at  de  have 
Ret.  Karl  Larsson  har  ogsaa  illustreret  Bøger,  men  han  er  tillige  Maler; 
og  hvad  enten  han  fører  Blyanten  eller  Pennen  eller  Penslen,  er  han  en 
kvik  og  aandrig  Kunstner  af  meget  ejendommelig  svensk  Begavelse.  Dog 
mærker  man  Illustratoren  næsten  i  alt,  hvad  han  gør,  ogsaa  i  den  Be- 
tydning, at  der  er  noget  let  henkastet,  noget  impromptu-agtigt  ved  det. 
En  stræng  Forsken  eller  Fordybelse  i  Studier  er  aldeles  ikke  hans 
Sag.  Tegner  er  —  paa  sit  snævrere  Omraade  —  egentlig  grundigere, 
kærnefuldere  end  han. 

Det  er  alligevel  ikke  første  Gang,  at  Karl  Larsson  forsøger  sig  i  det 
større,  dekorative  Maleri.  Hertil  henhøre  hans  tre  Konipositioner  med 
legemsstore  Figurer  i  Pontus  Fiirstenbergs  Galleri  i  Goteborg,  som  give 
Karakteristiker  af  Renæssancen,  Rococostilen  og  Nutiden:  lette  maleriske 
Causerier  eller  Feuilletoner,  som,  naar  man  ser  dem  fra  dette  Synspunkt 
og  ikke  møder  med  strænge  Fordringer  i  nogen  Retning,  kunne  være  ret 

underholdende  og  fornøjelige.  I  en  Skole  for  unge  Piger  i  Goteborg  har 
Larsson  dekoreret  et  Trapperum  med  Billeder  af  den  svenske  Kvindes 
Historie  i  de  forskellige  Perioder  og  dertil  svarende  forskellige  historiske 
Stilarter,  idet  man  nederst  begynder  med  Oldtiden  og  fortsætter  opad 
med  Middelalder,  Renæssance  og  Rococo.  Disse  Malerier  ere  meget  po- 
pulære i  Sverig,  og  —  om  end  ikke  alt  er  lige  godt  — ,  er  der  dog  Ting 
derimellem  af  virkelig  indtagende  Elskværdighed.  Men  jeg  vil  tillade 
mig  en  Bemærkning,  som  jeg  frygter  for,  ikke  vil  gøre  Lykke  hos  Sven- 
skerne, nemlig  at  Værket  som  Helhed  alligevel  slet  ikke  svarer  til,  hvad 
der  skulde  være  Meningen  med  monumentalt  kunstnerisk  Maleri.  Ganske 
simpelt  af  den  Grund,  at  der  ingen  Helhed  er,  ingen  enkelt  gennemført 
Stiltone,  som  suverænt  behersker  det  hele.  Opgaven  er  tagen,  som  om 
det  gjaldt  en  Karnevalsdekoration,  om  end  nogle  Enkeltheders  Skønhed 
giver  det  større  Værd.  Og  idet  Stilarterne  vexle  fra  den  ene  Repose  til 
den  anden,  mærker  man  ogsaa  her  Illustratoren.  Naar  man  ser  Billeder 
i  en  kulturhistorisk  Bog ,  hvor  Billedet  er  underordnet  Texten ,  taaler 
man  gerne  at  se  en  ny  Stil  for  hver  Gang,  man  vender  Bladet;  thi  naar 
Bladet  er  vendt,  ser  Øjet  ikke  længer,  hvad  der  staar  paa  det  foregaa- 
ende.  Men  her  er  jo  Tale  om  et  Rum  i  en  Bygning;  og  her  bør  den 
arkitektoniske  Side  af  den  dekorative  Kunst  gøres  gældende.  Det  vilde 
være  dumt  og  pedantisk  at  ønske  Billeder  ugjorte,  som  indeholde  saa 
meget  smukt,  fordi  de  ikke  fyldestgøre  enhver  kunstnerisk  Fordring; 
men  det  er  ikke  Pedanteri  at  hævde,  at  Fordringen  ikke  bør  tilsidesættes 
—  for  en  anden  Gangs  Skyld. 

De  dekorative  Billeder  i  Stockholms  Nationalmuseum  skulle  males 
dels  paa  sex  Felter  paa  Sidevægge,  dels  paa  to  meget  store  og  brede 
Felter  paa  Trapperummets  Endevægge.  Til  de  sex  Felter  har  Karl  Lars- 
son skizzeret  Motiver  af  svensk  Kulturhistorie  fra  Aarhundredet  mellem 
Karl  den  ellevte  og  Gustav  den  tredje,  Rococoens  og  Parykkernes  Aar- 
hundrede,  da  Sverig  glimrede  med  store  Navne,  men  tillige  laa  aabent 
for  Indflydelse  fra  franske  Moder,  fransk  Kunst,  fransk  Facon  og  fransk 
Væsen  i  alle  Henseender.  Det  er  karakteristisk  nok,  men  det  er  ganske 
vist  i  fuld  Overensstemmelse  med  de  virkelige  historiske  Forhold,  at  der, 
naar  der  spørges  om  Rødderne  til  den  moderne  svenske  Kultur,  uafladelig 
peges  tilbage  til  hin  Periode:  Arven  fra  den  genfinder  man  endnu  paa 
hundrede  Maader,  ikke  alene  i  efterladte  Bygninger  og  Kunst-  og  Haand- 
værksarbejder,  men  vistnok  ogsaa  i  allehaande  Livsformer,  Vaner,  Ma- 
nerer, Domme,  Synsmaader,  medens  den  i  Danmark  forlængst  er  skyllet 
langt  mere  ud  —  i  Norge  har  der  aldrig  været  synderligt  af  den.  For 
Karl  Larsson  træffer  dette  Forhold  i  den  svenske  Kulturs  Udvikling 
ganske  sammen  med  hans  personlige  Talents  Ejendommelighed:  han 
hører  netop  fremfor  nogen  anden  hjemme  paa  den  Side  af  den  svenske 
Nationalitet,  som  smeltede  saa  godt  sammen  med  den  franske  Rococo. 
Medens  Hans  Tegner  i  Anledning  af  Holberg-Illustrationerne  har  studeret 

sig  ind  i  Paryktidens  Væsen,  er  det  mere  Karl  Larsson  i  Kødet  baaret. 
Derfor  er  det  intet  Under,  at  han  i  de  sex  Æmner  fra  hin  Tidsalder  ret 
er  paa  sin  Hylde,  som  man  siger,  og  har  anslaaet  Toner,  som  have 
fundet  Genklang  og  —  for  saa  vidt  man  kan  dømme  efter  Skizzerne  — 
ogsaa  fortjene  det. 

Derimod  har  det  for  mig,  som  ikke  tør  nægte,  at  jeg  har  forholdt 
mig  noget  skeptisk  med  Hensyn  til  denne  Kunstners  Evner  for  den 
monumentale  Malerkunst,  virkelig  været  noget  af  et  Under,  at  han  til 
det  ene  af  de  store  Felter  i  Trapperummet  har  leveret  en  aldeles  ypper- 
lig og  genial  Skizze  af  Gustav  Wasas  Indtog  i  Stockholm  Midsommer- 
aften 1523.  Her  har  han  ikke  alene  udfoldet  et  rigt,  bølgende  og  spil- 
lende Liv,  men  tillige  givet  sin  Komposition  en  virkelig  bred  og  stor- 
laden monumental  Simpelhed.  I  Overensstemmelse  med  Maleriets  Plads 
paa  Væggen  er  det  komponeret  noget  friseagtigt  med  en  lav  Horisont, 
saa  at  man  ser  Figurerne  med  den  lyse  Sommerhimmel  som  Baggrund. 
I  Midten  rider  den  unge  Konge  og  Befrier  i  roligt  Skridt  ind  mod  Sta- 
den: Silhouetten  af  hans  Figur  isolerer  sig  naturlig  fra  de  øvrige  og 
fremhæver  sig  fortræffelig  som  Centrum  i  det  hele.  Fra  Stadporten 
strømme  Stockholmerne  i  deres  mørke  Dragter  ham  i  Møde,  og  bag 
efter  ham  følger  hans  brogede  Hær  med  vajende  Faner.  Det  er  en  gan- 
ske simpel  Idé  —  ligesom  Kolumbus's  med  Ægget;  og  Virkningen  er 
paa  én  Gang  festlig  og  alvorlig.  Nu  maa  man  haabe,  at  Skizzen  ikke 
alene  bliver  udført  i  den  store  Maalestok,  men  udført  saaledes,  at  det 
ogsaa  bliver  til  mere  end  en  Skizze  i  stor  Maalestok.  — 

Det  anses  med  Rette  for  gammeldags  og  doktrinært  fra  Kritikens 
Side  at  ville  fastslaa  nationale  Ejendommeligheder  i  bestemte  Formler: 
det  gør  altfor  let  Uret  imod  Livets  Mangfoldighed.  Og  at  tre  Nationer 
som  de  nordiske,  der  alle  høre  til  Europas  mindre  og  tillige  ere  nær 
beslægtede  og  staa  i  mangfoldig  Berøring  indbyrdes,  hver  for  sig  skulde 
have  et  helt  udpræget  kunstnerisk  Fysiognomi  i  Modsætning  til  de  to 
andre,  vilde  heller  ikke  være  rimeligt  at  vente.  I  vor  Tid  er  der  jo 
endog  melleni  de  store  Nationer  og  Folkegrupper  langtfra  en  saadan 
Modsætning,  som  der  var  i  gamle  Dage:  hele  Europa  bliver  mere  og 
mere  sammenarbejdet.  Og  især  fra  1878  at  regne  ere  Kunstnerne  fra 
alle  tre  nordiske  Folk  trufne  saa  meget  sammen  i  Udlandet  og  have  især 
i  Paris  været  saa  stærkt  paavirkede  af  de  samme  Strømninger  i  den 
franske  Kunst,  at  der  i  den  yngre  Kunstnerslægt  er  mindst  Forskel  at 
vente  mellem  Danske,  Norske  og  Svenske. 

Og  dog  er  der  altid  nogen  Forskel,  som  af  sig  selv  paatvinger  sig 
Opmærksomheden. 

Om  Modsætningen  mellem  Nationalgallerierne  i  Stockholm  og  Kristi- 
ania  har  jeg  ovenfor  talt.  Da  jeg  atter  var  kommen  hjem  til  Danmark, 
gik  jeg  op  i  vort  eget  Billedgalleri  for  at  se,  hvorledes  Tingene  dér,  som 
jeg  kendte  saa  godt  i  Forvejen,  vilde  tage  sig  ud  for  mine  Øjne,  der  nu 

i  nogen  Tid  næsten  kun  havde  set  svensk  og  norsk  Kunst.  Og  da  stod 
et  for  vor  egen  Kunst  ejendommeligt  Træk  langt  tydeligere  for  mig  end 
før:  jeg  tror,  at  det  rettest  kan  kaldes  Tilbøjeligheden  til  det  intime. 
Der  er  vel  ogsaa  enkelte,  mere  spredte  Træk  deraf  andre  Steder;  men 
saavidt  jeg  har  mærket,  er  det  ingensteds  saa  fremherskende  som  her. 
Her  gi'  ikke  nogen  Tendens  mod  det  store,  mod  det,  som  viser  langt 
bort,  højt  op  eller  dybt  ned;  der  peges  henimod  det  mindre,  hvoraf  det 
enkelte  Menneskeliv  er  opbygget.  Men  détte  kan  siges  til  Ros  og  Ære 
for,  vor  Kunst :  der  er  her  den  højeste  Grad  af  Tilnærmelse  mellem  Kun- 
sten og  dens  Æmne,  der  trænges  dybest  ind  til  Livets  Marv.  Deraf 
kommer  noget  nært  og  hjerteligt  og  varmt  i  Indtrykket  og  en  vis  lun 
Ironi  i  Forhold  til  al  officiel  og  fornem  Kulde  og  store  Talemaader.  Og 
i  denne  Tilbøjelighed  for  det  intime  mødes  den  yngre  Kunstnerslægt  i 
Danmark  med  den  ældre;  men  den  yngre  er  gaaet  endnu  videre  i  denne 
Retning  og  trænger  dybere  ind. 

Det  var  for  et  Par  Aar  siden  saa  paafaldende  paa  vor  Foraarsudstil- 
ling  at  finde  en  hel  Række  Sovekammerbilleder:  Fruen  ved  Toilettet, 
Børnene  i  Badekarret  eller  i  Sengene.  Videre  kan  man  jo  ikke  godt  gaa 
i  Fortrolighed  med  Livet.  Hvor  føre  vore  Malere  os  i  det  hele  hen? 
Om  end  ikke  netop  ind  i  Sovekammeret,  saa  dog  gerne  i  Dagligstuen,  i 
Barnekammeret,  i  Køkkenet,  i  Arbejdsværelset.  Og  Arbejdsstuen  —  det 
vil  sige:  Atelieret.  Thi  Sagen  er  den,  at  det  Hjem,  som  males,  fortrins- 
vis er  Kunstnerens  eget:  Figurerne  paa  Maleriet  ere  hans  egen  Kone, 
Børn,  Slægt  og  Venner.  Det  er  vel  noget,  som  strængt  taget  hverken 
kommer  det  store  Publikum  eller  de  kommende  Tider  ved,  hvis  Stuer 
og  hvis  Kone  og  Børn  et  Billede  viser  os.  Det  er  jo  ikke  Kunstens  Be- 
stemmelse at  tilfredsstille  Godtfolks  Nysgerrighed  eller  give  dem  noget  at 
sladre  om  ved  at  tilstede  dem  Indblik  i  Sovekamre  og  Dagligstuer,  som 
de  ellers  ikke  have  Adgang  til.  Det  er  heller  ikke  Meningen  med  Kun- 
sten, at  hver  enkelt  Kunstner  skal  benj^tte  den  som  Middel  til  at  gøre 
sin  egen  private  Tilværelse  vigtig  og  berømt.  Men  det  vilde  ogsaa  være 
uretfærdigt  at  forstaa  den  hele  Retning,  som  om  det  var  Meningen.  Naar 
Kunstneren  maler,  hvad  der  er  hans  eget  og  hans  menneskelige  Hjerte 
nærmest,  saa  er  det  kun,  fordi  det  er  det,  som  hans  Øje  mest  fryder  sig 
over  at  se  og  han  føler  mest  personlig  Tilskyndelse  til  at  male,  og 
som  derfor  gør  hans  Billede  frydeligst  at  se  for  andre.  At  han  lægger 
sin  mest  menneskelige  Interesse  til  Grund  for  sin  Kunst,  er  en  Fordel 
for  den  som  Kunst  betragtet.  Hvad  enten  den,  der  i  Nutid  eller  Frem- 
tid betragter  Billedet,  ved  noget  om,  i  hvilket  Forhold  de  malede  Skik- 
kelser i  Virkeligheden  stod  til  Maleren,  eller  han  intet  ved  derom,  saa 
meddeler  det  nære  personlige  Forhold  mellem  Kunstneren  og  Æmnet  en 
Varme  og  Inderlighed  til  Værket,  som  vil  udstraale  fra  det,  saa  længe 
det  er  til,  og  som  enhver  Betragter  vil  nyde  godt  af,  om  han  end  ikke 
gør  sig  Rede  for  Aarsagen  dertil. 

(Men  unægtelig  kan  man  somme  Tider  ønske,  at  vore  Kunstneres 
rent  menneskelige  Interesse  havde  et  noget  videre  Omfang,  at  den  ogsaa 
tog  Del  i  det,  som  i  det  hele  og  store  bevæger  Menneskeheden,  —  for- 
udsat at  den  derfor  ikke  blev  kølnet). 

En  Specialitet  for  vort  Galleri  —  til  Dels  fra  ældre  Tid  —  er  en 
Række  Portrætter,  som  Kunstnerne  (C.A.Jensen,  W.  Gertner,  J.Roed,  G. 
Achen)  have  malet  hver  af  sin  Moder;  det  nyeste  er,  om  ikke  det  bedste, 
saa  dog  det  moderligste.  Ret  ejendommehg  dansk  er  et  lille  Maleri  af 
Viggo  Pedersen,  der  for  et  Par  Aar  siden  erhvervedes  til  Galleriet,  skønt 
man  for  Resten  nok  kan  se  paa  det,  at  det  som  Figurmaleri  betragtet 
er  et  Begynderarbejde.  Det  er  den  unge  Moder,  der  har  lagt  sig  paa 
Gulvtæppet  i  Dagligstuen  og  gør  glade  Løjer  med  sin  lille  Pige,  et  Barn 
mellem  et  og  to  Aar,  som  sidder  i  Stolen  ved  Legebordet  —  saa  varmt 
og  blødt  og  tindrende  i  Følelsen  som  noget,  H.C.Andersen  kunde  have 
fortalt  i  et  af  sine  heldigste  Øjeblikke:  Hjemmets  allerintimeste  Lykke 
illumineret  af  det  varme  Solskin,  der  strømmer  ind  ad  Vinduet.  Den 
unge  Maler  Holsøe  har  med  megen  Flid  gennemstuderet  alle  Lystonerne 
i  en  borgerlig  Dagligstue  ved  roligt  Lys,  disse  Toner,  der  danne  Grund- 
laget for  vor  hjemlige  Hverdagsstemning.  Viggo  Johansen  har  med  sin 
store  maleriske  Begavelse  i  en  hel  Række  Billeder,  hvoraf  det  bedste  er 
paa  Galleriet,  skildret  den  hyggelige  Stemning  i  en  fortrolig  Kreds  uden- 
om Aftenlampen:  de  røde  Appelsiner  i  Glasskaalen  og  den  gule  Sherry, 
som  blinker  i  KarafFen,  angive  Farvens  Højdepunkter,  der  harmonere  saa 
godt  med  den  oprømte  Festivitas  i  Figurernes  Udtryk.  Da  et  af  disse 
Malerier  var  udstillet  i  Paris,  ønskede  en  fransk  Kritiker  Kunstneren  til 
Lykke  med  den  hyggelige  Kreds,  han  samlede  i  sit  Hjem.  Krøyer  har 
i  et  af  sine  nyeste  og  bedste  Billeder  malet  det  glade  Venneselskab  i 
Løvhytten  (nu  hos  Pontus  Fiirstenberg  i  Goteborg);  tidligere  har  han  et 
Par  Gange  malet  Atelieret  forvandlet  om  Aftenen  til  Selskabsstue ,  hvor 
en  Maler,  som  endnu  er  Ungkarl,  forsamler  sine  Venner  for  at  dyrke 
den  ædle  Musik;  og  Haslund  har  malet  Børnenes  overmodige  Horde,  der 
i  de  stores  Fraværelse  har  taget  Atelieret  i  Besiddelse  og  dyrke  Katte- 
musik. Helsted,  Irminger  og  mange  andre  skildre  de  fortrolige  Børne- 
scener og  Familiescener  fra  Dagligstuen,  Carl  Thomsen  tegner  og  maler 
Livet  i  Præstegaardene,  Hyggelighedernes  Hjem,  Brødrene  Henningsen 
de  hjemlige  Gader  og  Gadescener  i  Kongens  København.  Og  saa  videre, 
og  saa  videre. 

Hvad  der  tales  om,  kan  næppe  strængt  defineres  eller  omskrives  med 
skarpe  Linier,  men  det  dukker  alligevel  frem  med  en  Kendsgernings 
Tydelighed  for  enhver,  der  gennemgaar  vor  nyere  Malerkunst  i  Galleriet. 
Og  Statens  Malerisamling  afspejler  heri  virkelig  vor  Kunst,  som  den  i 
det  hele  er.  Jeg  kunde  jo  have  opregnet  langt  mere.  Galleriets  Indkøbs- 
komité  har,  uden  at  gøre  nogen  egen  Forkærlighed  gældende  for  en  en- 
kelt Art  af  Æmner,  Aar  for  Aar  kun  taget  ud,  hvad  der  af  sig  selv 

meldte  sig  som  det  bedste  af  Aarets  Afgrøde,  og  det  var  jo  ogsaa  det, 
den  skulde  gøre.  Og  saa  viser  det  sig  bagefter,  hvilken  naturlig  indre 
Sammenhæng  der  er  mellem  mange  af  disse  Ting,  der  hver  i  sit  Aar 
har  været  en  Begivenhed  paa  vor  Udstilling. 

Dog  ikke  mellem  alle.  De  Billeder,  jeg  ovenfor  hentydede  til,  komme 
overvejende  fra  København  og  fra  den  bløde  danske  Øgruppe.  Men 
Jylland  fremtræder  ogsaa  i  Kunsten  med  en  egen  Nuance  af  det  danske 
Fysiognomi,  med  en  noget  rammere  og  mere  storskaaren  Alvor:  det 
mærkede  man  allerede  for  40  Aar  siden  paa  Dalsgaards  tidligere  Bil- 
leder i  Modsætning  til  Exners  og  Vermehrens,  og  senere  i  Malerierne 
fra  Kunstnerkolonien  paa  Skagen,  hvor  Michael  Ancher  og  hans  Hustru 
havde  fæstet  Bo,  medens  de  øvrige  kun  slog  sig  ned  paa  Besøg.  Ancher 
maa  som  Kunstner  nærmest  kaldes  Jyde;  men  han  hører  oprindelig 
hjemme  paa  Bornholm  ligesom  Kr.  Zahrtmann.  Og  dette  Navn  betegner 
atter  en  Kunstnerkarakter,  der  har  en  ligesaa  isoleret  Stilling  mellem 
andre  danske,  især  tidhgere  og  jævnaldrende,  som  hans  Fødeø  har  mel- 
lem danske  Landskaber,  men  som  vi  for  Resten  have  meget  at  takke  for. 

Hvis  man  ønsker  at  instrueres  om,  hvad  der  skal  være  »det  nyeste 
Nyt«  i  Kunsten,  vil  jeg  henvise  til  Slutningen  af  Aargangen  1891  af  det 
Letterstedtske  Tidsskrift,  der  indeholder  en  Artikel  »Morgondagens  konst« 
af  Georg  Norden svan.  Det  er  en  kunstnerisk  Modetidende,  der  skal 
tjene  til  Vejledning  for  Publikum  om,  hvad  der  skal  være  chic  til  næste 
—  altsaa  nu  til  indeværende  —  Aar.  Naturligvis  handler  den  næsten 
udelukkende  om  Kunsten  i  Paris,  som  er  al  Modes  Hjemsted;  man  kan 
allerede  høre  det  paa  Titlen,  der  er  ganske  som  oversat  fra  Fransk 
(»l'art  du  lendemain«).  Men  da  Talen  gælder  Fremtiden,  handles  der 
dog  mindre  om  Kunsten  end  om  Programmerne  for  Kunsten,  de  nyeste 
Feltraab.  Forfatteren  har  derom  læst  en  Del  og  er  paa  dette  Punkt 
vistnok  bedre  å  jour,  end  jeg  er,  om  det  end  har  undret  mig,  at  der 
er  enkelte  Feltraab  og  Stikord,  som  ere  komne  mig  for  Øre,  men  ikke 
ham,  eller  som  han  i  alt  Fald  ikke  taler  om.  Hans  Betragtning  af  den 
hele  Sag  og  dens  Betydning  kan  jeg  ikke  dele :  den  forekommer  mig 
navnlig  at  være  lidt  for  godtroende.  Det  synes  ikke  at  staa  rigtig  klart 
for  ham,  at  disse  Programmer  dog  vist  for  en  stor  Del  maa  opfattes 
under  Synspunktet  af  Annoncer  og  Plakater  om  Arkana  og  gaa  ud  paa 
at  fange  Publikums  Øre  for  den  eneste  sande  Brama  Livs-Elixir  eller 
den  bedste  af  alle  Margariner.  Eller  er  der  virkelig  slet  ikke  noget  om, 
at  meget  af  Kunstproduktionen  i  Nutiden  og  navnlig  i  Paris  bærer  Præ- 
get af,  at  det  skal  tage  en  »Kamp  for  Tilværelsen«  op  imod  det,  som 
hænger  til  højre  og  til  venstre  for  det,  for  at  trænge  sig  frem  til  Publi- 
kums Opmærksomhed?  Det  er  nu  allerede  længe  siden,  at  en  skarpsindig 
fransk  Forfatter  udtalte  de  træffende,  næsten  knusende  Ord,  at  det  mest 
ejendommelige  for  meget  af  Nutidens  Kunst  var,  at  der  var  skrevet  lige- 
som en  usynlig  Reklame  udenpaa  det.  Og  er  det  blevet  bedre  siden  den  Tid? 

Der  er  en  øredøvende  Støj  af  Kunstprogrammer  som  paa  Dyrehavs- 
bakken ved  Sommertid,  et  forceret  Kapløb  efter  at  finde  noget  nyt,  der 
tilsidst  fremkalder  en  let  Krampe  i  Hjernen  og  en  Tilbøjelighed  til  at 
fange  Fluer.  Det  hører  jo  endog  til  Dagens  Orden,  at  Kunstnerne  paa 
Billederne  selv  skrive  et  eller  andet  æsthetisk  Orakelsprog  —  ofte  dunkelt 
nok  som  Pythias  — ,  for  at  man  i  alt  Fald  kan  læse,  om  end  ikke  se, 
sig  til  det  nye,  som  det  vil  give.  Nordensvan  lægger  mest  Vægt  paa  en 
Formel,  som  Edouard  Rod  har  opstillet,  og  som  den  unge  Skole  i  Frank- 
rig »har  skrevet  paa  sin  Fane«.  Sortir  de  la  banalité,  at  komme  bort 
fra  det  almindelige,  hverdagsagtige,  kedsommelige,  skal  være  det,  som 
det  nu  gælder  om.  En  fortræffelig  Leveregel  for  Kunst,  ligesaa  vel  som 
for  Litteratur  og  Videnskab,  naar  man  nu  blot  vidste,  hvordan  den  skulde 
gennemføres  i  Praxis.  Den  minder  lidt  for  meget  om,  hvad  Bournon- 
ville en  Gang  paa  et  Dansekursus  med  utaalmodig  Røst  skal  have  til- 
raabt  en  lille  Elev:  Klogt  Ansigt,  lille  Petersen!  Jeg  vilde  gerne  have  set 
det  Udtryk,  som  den  lille  Petersen  satte  op  efter  at  have  faaet  denne 
Formaning.  Om  Kunstnere  tør  og  bør  det  forudsættes,  at  de  ere  særlig 
begavede  Mennesker,  og  intet  er  vissere,  end  at  det  vilde  være  prægtigt, 
om  de  alle  vare  store  Genier ;  men  heller  intet  er  vissere,  end  at  de  ikke 
alle  ere  det.  Og  der  gives  vist  ikke  noget  uheldigere  i  Kunsten  end  at 
sætte  Ansigter  op,  som  Naturen  ikke  har  givet  en.  Men  for  Resten  kan 
der  jo  være  meget  indtagende  og  vindende  i  smukke  Ansigter,  der  ikke 
netop  ere  saa  superkloge;  og  i  hvert  Fald  turde  det  være  raadeligst  for 
os  at  gaa  frejdigt  med  det  Ansigt,  som  er  os  tildelt. 

Under  al  den  Forvirring  af  Programmer  for  Morgendagens  Kunst 
føler  man  sig  fristet  til  at  mene,  at  den  Kunst,  som  har  Fremtidens  For- 
jættelser, er  Kunsten  ganske  uden  Program.  Lad  os  raabe  til  Pro- 
gramskriverne :  Ti  stille !  —  man  har  ogsaa  paa  Dansk  en  djærvere  Form 
for  det  samme  Udraab;  men  den  egner  sig  mindre  for  pænt  Selskab. 
Lad  den  nye  Kunst  være,  hvordan  den  vil:  gammeldags  eller  nymodens 
af  enhversomhelst  Afskygning,  naar  den  blot  ikke  vil  lægge  en  Alen 
til  sin  Væxt.  Naar  galt  skal  være,  hellere  det  banale  end  det  affekterte! 
Saa  ville  vi  tage  med  Tak  og  Glæde  mod  det  geniale  og  sjældne,  der 
strømmer  frisk  fra  Naturens  dybe  Kilde,  og  heller  ikke  vrage  det  næst- 
bedste, som  viser  os  et  ærligt  Ansigt*. 

*  Hertil  en  lille  personlig  Bemærkning.  Der  er  maaske  dem,  som  ville  sige:  Du  har 
jo  selv  skrevet  Programmer  (»Om  Kunstværdi«,  »Erindringens  Kunst").  Dertil  vil  jeg  da 
svare:  for  saa  vidt  man  deri  vil  se  Programmer,  saa  lad  ogsaa  dem  rammes  af  Inter- 
diktet! Men  saaledes  have  de  heller  ikke  været  mente:  jeg  har  aldrig  formastet  mig  til 
at  ville  diktere,  hvorledes  Morgendagens  Kunst  skulde  være;  jeg  har  kun  tilladt  mig 
at  ytre  nogle  Meninger  om,  hvordan  Kunsten,  overladt  til  sin  egen  inderste  drivende 
Kraft,  vilde  blive.  Jeg  har  talt  om  de  dybere  Betingelser  for  den  værdifulde  Kunst, 
lige  meget  for  Fortidens,  Nutidens  og  Fremtidens. 


JOAKIM  SKOVGAARD:  ET  SPRINGVAND.  (1888). 


Paa  den  store  Udstilling  har  man  Lejlighed  til  at  se  en  Model,  ud- 
ført i  Vox  af  Joakim  Skovgaard,  til  et  Springvand  paa  Amagertorv. 
Bestyrelsen  for  Foreningen  til  Københavns  Forskønnelse  har  paatænkt 
at  lade  Modellen  udføre  i  Granit  og  Bronze  i  en  Maalestok,  som  er  an- 
given ved  en  hosstillet  Figur. 

Denne  Sags  tidligere  Historie  har  viæret  omtalt  andensteds.  Det  blev 
der  fremhævet,  at  jeg  havde  nogen  Del  i,  at  et  andet  Springvands-Pro- 
jekt, som  hidrørte  fra  en  af  vore  virkelig  fremragende  Arkitekter,  ikke 
blev  antaget  af  Foreningens  Repræsentanter,  fordi  det  fandtes  »altfor 
smukt«  —  eller  vel  rettere:  altfor  strængt  og  højtideligt  (og  maaske  lidt 
tørt).  Naar  der  nu  —  for  Resten  uden  mindste  Fortjeneste  fra  min 
Side  —  er  fremkommet  et  nyt  Projekt,  som,  saavidt  jeg  skønner,  passer 
ganske  til  sin  Bestemmelse,  synes  det  mig  at  være  min  Pligt  at  tale 
for  det,  ligesom  jeg  talte  mod  det  andet:  vi  Kritikere  skulle  jo  beflitte 
os  paa  ikke  alene  at  rive  ned,  men  ogsaa  at  bygge  op. 

Efter  hvad  jeg  har  erfaret,  er  der  vel  ret  god  Udsigt  til  Udførelsen 
af  Skovgaards  Projekt;  men  der  skal  dog  fra  nogle  ældre  Kunstneres 
Side  være  rejst  Opposition  imod  det.  Derover  er  der  ikke  noget  at 
klage:  det  er  jo  sjældent,  at  et  Kunstværk  strax  vinder  alle  Stemmer; 
det,  som  har  Fremtiden  for  sig,  har  ikke  altid  Fortiden  med  sig.  Be- 
tænkelighederne ere  næppe  større,  end  at  de  ved  en  forstandig  Menings- 
udvexling  ville  kunne  klares. 

Paa  Rejser  i  Udlandet  kommer  man  tidt  til  at  misunde  gamle  tyske, 
franske  og  italienske  Byer  de  smukke  og  ejendommelige  Mindesmærker, 
man  finder  paa  Gadehjørner  eller  Torve,  Ting,  der  paa  en  naturlig 
Maade  ere  ligesom  voxede  frem  fra  deres  Plads,  svare  til  dens  Traditio- 
ner og  fortælle  dens  Historie;  derimod  misunder  man  i  Reglen  ikke 
Udlandets  Byer  de  moderne  Allegorier,  som  ere  blege  Fostre  af  en  ens- 
formig akademisk  Kunst,  der  kan  alting  udenad  i  Forvejen.  Nu  vel, 
naar  der  nu  bydes  København  Lejlighed  til  at  faa  et  saadant  Stykke, 
hvori  der  er  noget  af  det  gode  og  friske  Humør  fra  gamle  Dage  —  uden 
at  det  er  en  Efterligning  af  gammel  Kunst,  men  netop  tilhører  vor  egen 
Tid;  et  Stykke,  som  paa  én  Gang  kan  være  til  Fornøjelse  for  Sta- 
dens Børn  og  barnlige  Sjæle  og  tillige  ved  Form  og  Udførelse  kan  glæde 

det  kunstnerisk  uddannede  Øje,  —  vilde  det  saa  ikke  være  Synd  baade 
mod  Samtid  og  Eftertid,  om  man  vragede  det? 

Hvis  der  var  Tale  om  noget  affekteret,  noget  forceret  genialt,  vilde 
jeg  aldrig  ønske  det  en  Plads  i  København.  Men  det  er  ganske  paa  det 
jævne.  Forneden  en  stor  Vandkumme  med  Bladformer,  som  minde  om 
en  Aakandeblomst;  den  skal  udhugges  i  Granit;  paa  dens  Rand  spille 
nogle  Fisk,  der  straale  Vandet  ud  af  deres  Gab ;  de  skulle  være  af  Bronze. 
Fra  Midten  af  Kummen  hæver  sig  over  en  Sammenstilling  af  større  Fisk 
en  mægtig  Kaalplante,  hvis  store  Blade  krumme  sig  ud  til  Siderne;  paa 
dem  staar  der  smaa  muntre  Figurer:  en  Amagerpige,  en  Skovshoved- 
kone, en  Bonde  med  Jydepotter  og  en  med  bornholmsk  Stentøj.  Over 
Bladene  bugner  den  fyldige  Kaalstok  i  Vejret,  fra  dens  runde  Hoved 
udgyder  Vandet  sig  ovenfra  i  brede  Strømme  over  det  hele.  Mindre 
Vandstraaler  strømme  fra  Snuderne  af  nogle  Rotter,  der  stikke  Hove- 
derne næsvist  frem  fra  Midten  af  Kaalplanten. 

At  dette  fortæller  sin  Historie  om,  hvad  Amagertorv  og  Gammelstrand 
i  Aarhundreder  har  tjent  til,  vil  ingen  nægte.  Men  hvis  det  —  aandelig 
talt  —  slet  ikke  hævede  sig  over  Brostenenes  Niveau,  hvis  det  var  raat 
og  stilløst  naturalistisk,  saa  burde  det  visselig  heller  ikke  antages.  Men 
tværtimod:  det  er  smukke  Linier,  det  hele  er  fint  og  pynteligt.  Bronzen 
skal  have  en  mørkegrøn  Patina  og  Kaalbladenes  krusede  Rande  saavel 
som  de  smaa  Figurer  og  Rotterne  skulle  forgyldes.  Og  hvilken  prægtig, 
formfuld  Plante  er  ikke  Kaalplanten,  rigtig  indbydende  til  storartet  orna- 
mental Behandling!  Er  det  ikke  værdt  at  forsøge,  om  vor  gode  danske 
Kaal  kan  tage  Konkurrencen  op  med  den  antike  Akanthos,  der  har  et 
dekorativt  Privilegium,  som  gaar  over  2000  Aar  tilbage  i  Tiden?  Man 
roste  i  Oldtiden  den  græske  Billedhugger,  som  antoges  først  at  have  op- 
daget Akanthosbladets  dekorative  Skønhed  og  indført  det  i  Kunsten  — 
hvem  skulle  vi  nu  i  vor  Tid  mest  rose:  dem,  som  ville  holde  sig  til  det 
engang  priviligerede,  eller  dem,  som  gøre  et  nyt  Fund  i  samme  Aand 
som  det  græske? 

Foreningen  til  Københavns  Forskønnelse  er  noget  vanskelig  stillet. 
Man  forlanger  store  og  gode  Handlinger  af  den  og  forlanger  dem  strax: 
ellers  kan  man  ikke  mærke  noget  til  Foreningen.  Man  er  raskere  til  at 
forlange  end  til  at  indtræde  som  Medlem  og  betale  Kontingent,  hvilket 
dog  er  det  eneste  Middel  til  at  fremskynde  Foreningens  Virksomhed. 
I.  Virkeligheden  har  Foreningens  Bestyrelse  sikkert  baaret  sig  ganske 
rigtig  ad  ved  at  fare  med  Læmpe:  de  kunstneriske  Løsninger  af  Op- 
gaverne, som  man  i  Tidens  Længde  vil  finde  sig  ret  tilfredsstillet  ved, 
findes  sjælden  strax  ved  første  Forsøg. 

JOAKIM  SKOVGAARD:  KRISTUS  I  DE  DØDES  RIGE.  (1894). 

Om  dette  store  Maleri,  der  i  Foraaret  var  Hovedbilledet  paa  »Den 
frie  Udstilling«,  var  der,  som  alle  erindre,  meget  delte  Meninger  baade  i 
Pressens  Kritik  og  i  private  Samtaler.  Nogle  —  det  var  især  den  yngre 
Kunstnerverden  og  dens  Ordførere  —  hævede  det  til  Skyerne,  eller  ret- 
tere: højt  op  over  Skyerne,  og  paastod,  at  vi  her  endelig  engang  stod 
foran  en  Aabenbaring  af  den  store  Kunst,  hvorefter  alle  længtes.  Dette 
var  der  andre,  som  ikke  kunde  eller  vilde  se,  uden  at  der  dog  —  saa 
vidt  jeg  har  erfaret  —  var  nogen,  der  talte  ringeagtende  eller  fjendsk 
om  Billedet.  I  hvert  Fald  var  dette  en  ret  betydelig  Begivenhed  inden- 
for vor  Kunst.  Et  af  den  kristelige  Kunsts  gamle  og  store  Æmner  var 
her  behandlet  fra  nyt  af  i  stor  Maalestok,  med  en  Dristighed  i  Fanta- 
sien og  Alvor  i  Følelsen,  som  man  uvilkaarlig  kunde  blive  greben  af. 
Derfor  var  det  ganske  naturligt,  at  vi,  som  give  os  mere  særlig  af  med 
Kunsten  og  dens  Historie,  kunde  føle  os  opfordrede  til  at  give  et  Ord 
med  i  Laget;  det  gjaldt  i  alt  Fald  om  mig,  og  naar  jeg  ikke  gjorde  det 
i  April  eller  Maj,  saa  var  det  kun,  fordi  min  Tid  var  saa  stærkt  optagen 
af  andre  Arbejder,  at  jeg  ikke  turde  tillade  mine  Tanker  en  Udflugt  i 
denne  Retning. 

Nu,  inden  Sommerferien  udløber,  vil  jeg  indhente  det  forsømte,  da 
jeg  mener  at  have  noget  at  gøre  opmærksom  paa,  som  ikke  var  paa 
Tale  i  Foraarets  offentlige  Kritik.  Da  jeg  desuden  selv  har  været  med 
til  at  spærre  Vejen  for  dette  Maleri  til  Nationalgalleriet,  føler  jeg  Trang 
til  at  gøre  Rede  for  min  Opfattelse  af  det:  Naar  noget  stilles  op  som 
et  nyt  Evangelium,  saa  har  man  jo  et  Ansvar  for,  om  man  tilegner  sig 
det  eller  ikke.  I  Løbet  af  et  Par  Maaneder  har  Billedet  vel  heller  ikke 
mistet  al  Aktualitet;  det  har  nu  været  paa  Tourné  i  Provinserne,  og  jeg 
har  set  en  Efterretning  om,  at  det  ogsaa  skal  til  Norge.  Der  er  for 
nylig  udkommet  en  stor  og  statelig  Gengivelse  af  det  i  Heliogravure. 

Først  til  Hovedsagen,  Hovedfiguren,  den  store  Kristusskikkelse,  der 
baade  i  indre  og  ydre  Henseende  aldeles  behersker  Kompositionen. 

Kan  nogen  finde  sig  kunstnerisk  tilfredsstillet  ved  denne  Figur? 
Det  er  jo  ikke  nogen  levende  Skikkelse,  men  en  stor  Marionet  med  stive 
Arme  til  at  klappe  sammen.  En  stor  Bjælke  eller  Træklods  i  Midten 
skal  forestille  Kroppen  og  tilsatte  Stænger  Arme  og  Ben.  Og  derfor 
virker  dens  Udtryk  —  det,  den  har  at  sige  —  ikke  som  menneskelig 
Tale  eller  Sang,  der  kommer  inde  fra  Personen  selv,  men  som  Raab  af 
Marionetspilleren  bag  Forhænget,  alt  imens  han  ved  Snore  og  anden 
Mekanik  faar  den  store  Dukke  til  at  bevæge  sig. 

Dette  ret  linie  de,  den  stive  Krop,  de  haardt  udstrakte  Lemmer,  er 
for  Resten  ikke  noget  særegent  netop  for  denne  Figur,  og  det  er  heller 

Fig.  191.   Joakim  Skovgaard:  Kristus  i  de  Dødes  Rige.  (Tilh.  Kunstneren). 


ikke  en  Opfindelse  af  Joakim  Skovgaard,  som  heri,  maaske  uden  selv 
at  vide  det,  følger  en  Retning,  der  har  været  Mode  i  hele  Europas  Kunst 
i  den  sidste  Snes  Aar.  Den  retliniede  Plastik  træffes  allevegne  nuom- 
stunder;  man  kan  i  de  senere  Aar  ikke  gennemgaa  en  Udstilling,  hver- 
ken i  Danmark  eller  udenlands,  uden  at  Øjet  idelig  støder  paa  den, 
saavel  i  malede  Figurer  som  i  Statuer  og  Relieffer.  Gik  man  ind  i  den 
næste  Stue  paa  den  lille  »Frie  Udstilling«,  fandt  man  Fru  M.Carl- 
Nielsens  Relief  af  Lazari  Opvækkelse:  ogsaa  der  stod  Kristusfiguren 
stiv  som  en  Pæl  med  aldeles  stivt  udstrakte  Arme.  I  dette  Relief  viste 
Fru  Carl-Nielsen,  der  ellers  er  mest  bekendt  fra  sine  fortræffelige  Dyre- 
figurer, i  det  hele  en  Opfattelse,  som  var  meget  beslægtet  med  Joakim 
Skovgaards  i  hans  store  Billede.  Men  den  retliniede  Plastik  har  et 
uendelig  videre  Omfang.  Der  kunde  ogsaa  anføres  andre  Kristusfigurer 
af  vor  egen  nyere  Kunst,  men  fremfor  alle  Russeren  Antokolskis  be- 
kendte realistiske  Kristusstatue,  som  man  saa  paa  Verdensudstillingen 
i  Paris  1878:  den  staar  ganske  »ret  op  og  ned«,  som  man  siger.  Men 
hvorfor  tale  alene  om  Kristusfigurer?  Fra  Udstillingerne  i  Nyhavn  min- 
des man  f.  Ex.  V.Hammershøjs  malede  Figur  af  Job,  der  sidder  saa 
ret  og  symmetrisk  som  en  ægyptisk  Statue.  Og  paa  de  fremmede,  store 
Udstillinger  vilde  man  nemt  kunne  samle  Exempler  i  hundredvis. 

For  omtrent  400  Aar  siden  opstillede  Leonardo  da  Vinci  den  For- 
dring, at  man  ikke  maa  gøre  en  Figur,  »saa  at  den  ligner  et  Stykke 

Træ« ;  Ledemodene  maa  ikke  være  stive,  »saa  at  en  Del  af  et  Lem 
staar  i  lige  Linie  med  den,  hvormed  den  nærmest  er  forbunden« ;  Skøn- 
heden beror  paa  den  lette,  frie,  utvungne  Forbindelse  af  Legemets  Dele. 
Leonardo  —  han,  der  fremfor  nogen  anden  Kunstner  kunde  faa  en  Skik- 
kelse til  at  tale  det  ægte  menneskelige  Sprog  —  er  altsaa  en  Fjende  af 
den  retliniede  Plastik  og  fører  Ordet  for  dens  ligefremme  Modsætning. 
Og  saaledes  tænkte  ikke  alene  han,  men  i  det  hele  de  store  Renæs- 
sancemestre fra  hans  Samtid  eller  Eftertid;  og  man  kan  tilføje,  at  de 
deri  vare  i  fuld  Overensstemmelse  med  de  store  antike  Mestre  fra  Højde- 
punktet af  Kunstens  Udvikling  i  Grækenland.  Den  Regel,  som  Leonardo 
har  formuleret,  har  ogsaa  —  bevidst  eller  ubevidst  —  gældt  lige  indtil 
den  seneste  Tid,  undertiden  som  en  tom  Formel  og  en  Modesmag:  man 
skyede  den  rette  Linie  og  vilde  helst  have  alting  krumt  og  snirklet. 
Deraf  kom  affekterede  Attituder  og  en  dansemesteragtig  Holdning.  Ulyk- 
ken var,  at  man  gjorde  Formelen  til  Lov  og  Regel,  medens  den  kun 
har  sit  Værd  som  en  interessant  og  delvis  rigtig  Iagttagelse  over 
Skønheden.  Det  har  derfor  sin  naturlige  Grund,  at  den  yngre  Kunstner- 
slægt i  vore  Dage  er  bleven  noget  ked  af  den  krumliniede  og  snoede 
Plastik  og  har  lukket  Øjet  op  for  det  skønne,  ja  undertiden  endog  natur- 
sande, i  den  primitive  Kunst  som  den  ægyptiske  og  ældste  græske  med 
de  stramme  og  simple  Linier  og  den  stive  Holdning,  eller  i  Middelalderen 
og  den  ældre  Renæssance,  som  i  alt  Fald  taalte  Stivheden  og  Stram- 
heden. —  Naar  man  nu  blot  vilde  lade  være  med  til  Gengæld  at  gøre 
den  retliniede  Plastik  til  Formel  og  Regel  og  Modesag,  hvad  man  virkelig 
er  stærkt  paa  Veje  til!  Og  naar  man  blot  vil  lade  være  med  at  betragte 
den  som  et  rent  udvortes  Middel  til  at  opnaa  Virkningen  af  »det  store«, 
»det  simple«,  det  primitive,  det  uragtige!  Thi  baade  Historie  og  Tænk- 
ning og  Erfaring  lærer,  at  den  retliniede  Plastik  dog  egentlig  betegner 
en  Ufuldkommenhed  og  hører  hjemme  paa  et  lavere  Stade  i  Udviklingen. 
Den  forholder  sig  til  den  anden  —  den,  som  Leonardo  da  Vinci  defi- 
nerer —  som  uartikuleret  Lyd  til  menneskelig  Tale. 

I  Maleriets  anden  Hovedfigur,  Eva,  der  knæler  foran  Frelseren,  er 
der  ogsaa  en  simpel  Holdning  lige  ud  og  stramme  Linier,  men  Udtryk- 
ket er  her  langt  mere  inderligt  og  levende  følt  end  i  Kristusskikkelsen. 
Det  er  et  Udkast  til  en  meget  skøn  Figur;  men  den  er  i  alle  Formens 
Enkeltheder  grim  og  raa.  Og  dette  gælder  overhovedet  om  Formbehand- 
lingen i  hele  Maleriet.  En  af  de  store  Figurer,  Adam,  er  ogsaa  i  Hel- 
heden aldeles  mislykket,  men  Enkelthederne  ere  det  næsten  allevegne. 
Ligesom  for  at  afbøde  dette  Angreb  lovpriste  Billedets  mest  velta- 
lende Defensor  Kristusfigurens  Hænder  i  en  aldeles  overdreven  Grad: 
man  kan  vistnok  indrømme,  at  disse  Hænder  forholdsvis  ere  de 
bedst  behandlede  af  de  organiske  Partier  paa  Maleriet;  men  nogen 
særhg  Grund  til  Begejstring  over  dem  er  det  vanskeligt  at  opdage. 
Man    føler   allevegne,   at   Kunstneren   —   med   al  hans    Begavelse  i 

øvrigt  —  mangler  al  egentlig  Uddannelse  i  Behandlingen  af  den  men- 
neskelige Figur  i  stor  Maalestok.  Nu  vil  der  maaske  fra  visse  Kanter 
blive  sagt  med  Indignation,  at  »det  store  i  Kunsten«  virkelig  ikke  maa 
bedømmes  fra  et  akademisk  Synspunkt,  som  om  det  var  Prøvestykker 
til  et  »Afgangsbevis«  eller  en  Medaille.  Naar  man  her  —  eller  f.  Ex.  i 
V.Hammershøjs  »Artemis«  (ligeledes  paa  den  frie  Udstilling)  —  sav- 
nede alt  direkte  Modelstudium,  saa  vil  det  maaske  blive  erklæret  for  en 
Dyd:  i  den  største  og  højeste  Kunst  skal  man  ikke  føle  Modelstudiet. 
Nej,  deri  har  man  vistnok  Ret;  det  allerbedste  var,  om  Kunstneren  for- 
maaede  at  hæve  sig  over  det,  saa  at  det  for  ham  var  et  tilbagelagt  Stade. 
Men  saa  maa  det  da  ogsaa  være  et  tilbagelagt  Stade:  Kunstneren  maa 
have  det  saaledes  inde,  at  han  frit  kan  producere  —  digte,  om  man  vil 
—  den  menneskelige  Skikkelse  i  naturlig  Form  og  i  ny  og  ejendommelig 
Aand.  Men  rent  at  gaa  uden  om  det,  som  Skovgaard  og  Hammers- 
høj have  gjort,  det  fører  ikke  til  virkelig  Kunst,  men  til  Dilettantisme. 
Man  skal  ikke  gøre  Malerkunsten  mere  nem  eller  kræve  mindre  af  den 
end  f.  Ex.  af  Violinspil ;  man  skal  ikke  lade  den  synke  ned  til  den  be- 
kendte Irlænders  Standpunkt,  som,  da  man  spurgte  ham,  om  han  kunde 
spille  Violin,  svarede,  at  det  kunde  han  virkelig  ikke  vide,  da  han  aldrig 
havde  forsøgt  derpaa. 

Det  er  en  aandløs  Betragtning  af  det  kunstneriske  Studium  af 
Menneskeskikkelsen  —  en  Betragtning,  som  Nutidens  Akademier  maaske 
bære  noget  Ansvar  for  — ,  at  det  kun  er  et  Skolefag,  en  foreløbig  Øvelse, 
som  man  maa  underkaste  sig  for  at  bestaa  sine  akademiske  Prøver  og 
komme  ud  i  Livet  som  Kunstner:  de  gamle  Mestere  i  Oldtid  og  Renæs- 
sance dyrkede  det  med  fuld  Hengivelse  for  dets  egen  Skyld  og  bleve  ved 
at  dyrke  det,  alt  imens  de  vandt  mere  og  mere  Frihed  over  det. 

Saa  vidt  om  Form  og  Tegning  i  det  store  Billede,  om  den  plastiske 
Side  af  Sagen,  der  er  saa  betydningsfuld  for  ethvert  stort  Figurmaleri. 
Men  unægtelig  kan  man  dømme  om  et  Kunstværk  lige  som  om  et  Men- 
neske fra  forskellige  Synspunkter.  Hvor  Adam  Homo  skal  dømmes  i 
den  anden  Verden,  anlægge  Advokaterne  den  ene  Maalestok  efter  den 
anden  paa  hans  Liv:  Danske  Lov,  Moseloven,  Moralloven,  Evangeliet, 
Idealet  — ,  og  var  han  funden  retfærdig  fra  en  eller  anden  ideel  Side, 
saa  var  han  vel  nok  sluppen  igennem  Processen.  Et  Maleri  kan  have 
store  Svagheder;  men  det  maa  i  en  eller  anden  rent  kunstnerisk  Ret- 
ning byde  noget  virkelig  fremragende  for  at  anerkendes  for  stor  Kunst. 
Med  et  stort  Forsæt  kunne  vi  ikke  lade  os  nøje:  al  stor  Kunst  er  paa 
en  eller  anden  Maade  ogsaa  stor  Teknik.  Men  heller  ikke  fra  Farvens 
Side  var  Joakim  Skovgaards  Maleri  udmærket  eller  fuldendt.  Den  store 
Lysvirkning,  hvorpaa  Stemningen  i  saa  høj  Grad  beroede,  var  mere  som 
et  Anlæg,  et  koloreret  Landkort  over  en  Lys  virkning,  end  virkelig  gen- 
nemført: Lyset  savnede  Kraft,  Glans,  Fylde. 

Havde  Billedet  nogen  kunstnerisk  Styrke,  saa  var  det  snarest  i  den 

J.  Lange:  Udvalgte  Skrifter.  I,  1' 


dekorative  Virkning  af  Farver  og  Masser.  Var  det  fremdraget  under 
Kalk  og  Hvidtning  i  et  gammelt  Kirkerum ,  saaledes  at  man  kun  saa 
det  mangelfuldt  og  utydeligt  og  lod  sig  nøje  med  Antydninger  og  Anelser, 
saa  vilde  man  blive  langt  mere  imponeret  og  greben  af  den  kraftige 
Følelse  for  det  store  Æmne,  der  visselig  ligger  paa  Bunden  af  det,  end 
naar  man  ser  det  paa  en  Kunstudstilling,  hvor  dets  store  Utilstrækkelig- 
hed i  Form  og  Gennemførelse  bliver  sat  i  fuld  Belysning.  Endog  som 
Billedet  nu  er,  vilde  dets  gode  Egenskaber  langt  bedre  komme  til  deres 
Ret  i  en  Kirke  end  paa  en  Udstilling  eller  et  Galleri.  For  en  Menighed,  der 
ikke  havde  Lyst  eller  Kald  til  at  spørge  om  det  kunstneriske,  men  kun 
vilde  have  Stemningens  Tone  anslaaet  og  Fantasien  sat  i  Bevægelse, 
kunde  det  virkelig  være  noget.  Men  dette  kan  alligevel  ikke  forsvare 
Billedet;  thi  Kunst  skal  være  Kunst. 

Joakim  Skovgaard  har  i  de  senere  Aar  arbejdet  hen  i  Retning  af  en 
vis  folkelig-kristelig  Malerkunst,  som  aabenbart  er  i  Slægt  med  og  paa- 
virket af  den  Grundtvigske  Poesi.  Han  medbringer  hertil  først  og  frem- 
mest en  ren  og  skøn  menneskelig  Følelse,  dernæst  ogsaa  et  meget  stort 
dekorativt  Talent,  en  Fædrene-  og  Mødrenearv,  som  han  selv  betydelig 
har  forøget  ved  Studier  i  oldkristelige  og  gammel-middelalderlige  Kunst- 
værker (ligesom  Grundtvig  tog  Motiverne  til  sine  Salmer  fra  gamle  kriste- 
lige Hymner).  Dette  er  noget  nyt  i  Nordens  Kunst,  han  er  vor  Maler- 
kunsts Grundtvig.  Deraf  tør  man  maaske  vente  sig  meget;  i  hvert  Fald 
er  en  bred  folkelig  Bund  visselig  et  stort  Gode  for  Kunsten.  Nu  haabe 
vi  blot,  at  hans  Kunst  ikke  maa  blive  altfor  folkelig,  ikke  folkelig  i 
den  Betydning,  at  man  i  Stedet  for  det  fuldendte  Violinspil  lader  sig 
nøje  med  et  vist  landligt  »Bierfiedleri«.  Hans  sidste  store  Billede,  i 
hvilket  han  har  forsøgt  sig  paa  en  Opgave,  der  gaar  langt  ud  over  hans 
tekniske  Evner,  kunde  indgyde  nogen  Frygt  derfor;  men  naar  man  saa 
atter  mindes  mangt  et  fortræffeligt  mindre  Billede  fra  hans  Haand,  fuldt 
af  den  livligste  Naturfølelse  og  beaandet  af  en  fin  Skønhedssans,  vil 
Frygten  atter  svinde. 


VORE  SAMLINGER.  (1876)*. 


I.  SAMLINGERNES  TILBLIVELSE. 

I  Holbergs  »Erasmus  Montanus«  ytrer  den  kløgtige  Bondedreng 
Jakob  Lyst  til  at  komme  til  København.  Da  hans  lærde  Broder  Ras- 
mus Berg  udfritter  ham  om,  hvad  han  ellers  vilde  bestille  i  København, 
svarer  Jakob:  »Jeg  vilde  saa  gerne  se  det  runde  Taarn  og  Klosteret, 
hvor  man  gør  Lærred«.  Det  var  i  Aaret  1748,  at  disse  Ord  første  Gang 
hørtes  fra  den  danske  Skueplads.  Nu  til  Dags  vilde  vel  et  saa  godt 
Hoved  som  Jakob  have  større  Planer  med  en  Københavnsrejse;  han 
vilde  vel  ogsaa  have  hørt  et  og  andet  om  vore  berømte  Museer  og 
Samlinger. 

Og  dog  fandtes  dengang  i  København  en  Del  af  de  Seværdigheder, 
som  findes  her  den  Dag  i  Dag;  men  det  var  ogsaa  kun  en  Del,  og 
Bondedrenge  hørte  næppe  til  dem,  som  nød  godt  af  dem.  Rosenborg 
Slot  var,  ligesom  nu,  et  Opbevaringssted  for  Kongehusets  personlige 
Efterladenskaber.  I  Forbindelse  med  det  kgl.  Bibliothek  stod  det  kgl. 
Kunstkammer.  Paa  Bibliotheket  fandtes  foruden  Bøgerne  største 
Delen  af  det  Stof,  som  nu  udgør  Kobberstiksamlingen,  rigtignok  fuld- 
stændig uordnet  og  utilgængeligt.  Kunstkamret  selv  indeholdt  Spirerne 
til  næsten  alle  vore  Statssamlinger,  saavel  de  naturvidenskabelige  som 
det  ethnografiske  og  det  oldnordiske  Museum,  Vaabensamlingen,  Mønt- 
samlingen, Antiksamlingen,  Malerisamlingen.  Det  var,  hgesom  Biblio- 
theket og  Rosenborg-Samlingen,  allerede  grundlagt  af  Frederik  den  tredje, 
og  det  bevaredes  sammenholdt  som  Kunstkammer  lige  ind  i  vort  Aar- 
hundrede ;  først  1821  indviedes  det  til  Opløsning. 

Hvad  fik  man  ikke  at  se  i  de  »Gemakker«,  hvori  det  gamle  Kunst- 
kammer var  afdelt!  Sjældne  Dyr  og  Planter,  Elefanthaler  og  Rhinoceros- 
horn,  Misfostre  og  Forsteninger,  Koraller  og  Konkylier,  Ædelstene  og 
Metaller,  kunstfærdige  Sager  af  Bronze,  Elfenben,  Glas,  Rav,  Agat,  Jaspis 
o.  s.  V.,  kinesiske,  japanske  og  grønlandske  Vaaben,  ægyptiske  Mumier, 
klassiske  Kunstværker,  baade  ægte  og  uægte.  Skulpturer  fra  Fidias's  eget 
Værksted  og  fædrelandske  Oldsager,  Krucifixer  og  Kupidoer,  Sejerværker 


*  Af  en  Række  Forelæsninger,  som  Forf.  havde  paatænkt  at  udgive,  og  hvis  første 
Korrekturark  ere  fundne  mellem  hans  efterladte  Papirer. 


og  Globuser,  Bøsser  og  Kaarder,  Mønter  og  Medailler ,  et  Voxkabinet 
med  Buster  af  Potentater  og  fornemme  Personer,  Prospekter  og  Modeller 
af  lutherske,  reformerte  og  romersk-katholske  Kirker,  en  historisk  Portræt- 
samling og  ægte  og  uægte  Malerier  af  alle  Europas  store  Mestere.  Altsaa 
foruden  mange  Ting,  som  vi  nu  betragte  med  Interesse  og  Ærbødighed 
i  vore  Museer,  andre  af  den  Slags,  der  senere  er  henvist  til  Dyrehavs- 
bakken eller  til  Boderne  paa  Vesterbro.  Ja ,  der  fandtes  endog  Ting, 
som  man  nu  vilde  søge  forgæves,  hvor  det  skulde  være.  Dertil  høre 
ikke  alene  virkelig  store  Kostbarheder  som  de  gamle  Guldhorn,  der 
bleve  stjaalne  1802,  men  ogsaa  Sager  af  en  lystigere  Art,  som  man  imid- 
lertid i  gamle  Dage  har  taget  for  fuldt  Alvor.  Den  franske  Komedie- 
digter  Regnard,  som  rejste  gennem  Danmark  1681,  saa  i  Kunstkamret, 
»le  cabinet  du  Roi« ,  en  af  Nebukadnezars  Negle,  foruden  andre  ikke 
mindre  mærkværdige  Ting,  som  ligefrem  minde  om  den  Holbergske 
Kalv  med  F'albelader  eller  om  de  mærkværdige  Nyheder  om  Konen  i 
Nyboder,  med  hvilke  Barberen  i  »Den  Stundesløse«  diverterer  Viel- 
geschrey  under  Indsæbningen*. 

Og  hvorledes  fik  man  denne  brogede  Samling  at  se?  Endnu  i 
1792  klager  en  intelligent  tysk  Rejsende**,  som  følte  en  virkelig  Inter- 
esse for  at  lære  Kunstværkerne  at  kende,  over  den  slette,  ukritiske  An- 
ordning af  Malerierne,  det  daarlige  Lys  og  Manglen  paa  Katalog.  »Et 
Billedgalleri«,  siger  han,  »bør  ikke  holdes  under  Laas  og  Lukke  af  en 
Opsynsmand,  som  lader  sig  give  to  Daler  af  den  besøgende  Kunstelsker 
og  derpaa  driver  ham  hurtig  igennem  det«.  Denne  »Opsynsmand«  har 
maaske  været  en  underordnet  Betjent;  i  hvert  Fald  gjaldt  Overopsyns- 
manden, den  daværende  Kunstkammerforvalter  Lorenz  Spengler  — 
navnkundig  som  Kunstdrejer,  mangesidig  dannet  Tekniker  og  tilhge  som 
fortjent  naturkyndig  — ,  i  sin  Tid  for  at  være  en  Mand,  der  »fuldkomment, 
og  bedre  end  nogen  Cicerone  i  Rom,  forstod  det  hele,  som  udfordres  til 
at  meddele  en  tydelig  Forklaring  over  de  forekommende  Genstande;  med 
Malerier,  Kobberstykker,  Tegninger,  Kunstens  Mesterstykker,  Oldsager, 
Konkylier,  Mineraller,  Planter,  Møntvidenskaben  —  med  alle  disse  Dele 
var  han  fortrolig,  og  i  enhver  af  samme  besad  han  dyb  Indsigt«!*** 

Overhovedet  var  Kunstkammerindretningen  selv  —  at  en  Mængde 

*  Oeuvres  de  Regnard,  tome  V,  Paris  an  X  (1801),  27.  —  Endog  et  i  1775  udkommet 
»Inventarium«,  som  er  fuldkommen  alvorlig  ment,  vrimler  af  latterlige  Kuriosa  (»Usæd- 
vanlige Nægle  af  Fingere,  som  et  ungt  Menneske,  hvilken  gik  om  i  Kiøbenhavn  og  bet- 
lede, skal  have  havt.  Den  største  er  af  den'  liden  Finger  og  halvfemte  Tomme  lang;  paa 
alle  Pingerne,  undtagen  de  tvende  middelste  paa  hver  Haand,  vare  Næglerne  krumme, 
og  naar  de  af  en  Chirurgo  bleve  afskaarne,  groede  de  lige  lange  ud  igien«.  Sko  og  Tøfler 
af  Menneskehud,  et  Æg,  som  et  norsk  Fruentimmer  skal  have  født,  o.  s.  v.). 

**  F.  W.  B.  von  Ramdohr:  Studien  auf  einer  Reise  naeh  Danemark,  Hannover  1792, 
Side  120.  —  Smlgn.  ogsaa  J.  L.  Ussing:  N.  L.  Høyens  Levned,  København  1872,  Side  23. 

***  Historisk  Lovtale  over  Lorenz  Spengler,  efter  Hr.  Pastor  F.  L.  M  o  ur  i  er  s  franske 
Manuskript  ved  P.  Poulsen,  Bogtrykker.    »Iris  og  Hebe«,  Februar  1808,  Side  158. 

hinanden  uvedkommende  Sager  fandtes  ordnede  i  et  Lokale  efter  falske 
Systemer  —  mindre  mærkelig  end  Kunstkammerforvalteren,  der  saa  at 
sige  var  det  levende  Kunstkammer,  i  hvis  Hjerne  alle  Tingene  skulde 
rummes.  Det  har  egentlig  langt  mere  været  til  hans  end  til  Besøgerens 
Fornøjelse,  at  Samlingen  var  til ;  et  frit  og  selvstændigt  Studium  af  den 
har  været  saare  vanskeligt,  om  ikke  umuligt.  Han  kan  gælde  for  Typen 
paa  hin  gammeldags,  alt  ædende  Lærdom,  Polyhistoriet,  som  kun  sjælden 
forenedes  med  sand  Videnskabs  Aand,  og  som  Videnskabernes  nyere 
Udvikling  endog  har  umuliggjort.  Talentet  og  Lysten  til  at  samle  vil 
altid  beholde  sin  Værdi  som  Middel  for  Videnskaben  og  Kunsten.  Men 
i  Kunstkammer-Perioden  samlede  man  for  at  samle;  man  havde  Appetit 
paa  alt,  hvad  der  var  sjældent  og  kønt,  hvad  enten  man  forstod  at 
drage  det  rette  Udbytte  af  det  eller  ikke.  Den  gamle  Biskop  Fr.  Munter, 
hvis  virkelige  videnskabelige  Fortjenester  som  Forsker  i  Oldtiden,  navnlig 
den  kristelige,  ere  hævede  over  enhver  Tvivl,  men  som  tillige  var  en 
lidenskabelig  Samler  paa  Fortidens  Vis  og  ellers  slet  ikke  naturkyndig 
lægger  sig  endnu  paa  sine  gamle  Dage  efter  at  samle  Konkylier.  Ho- 
vedinteressen i  hele  den  ældre  Tid  kom  saaledes  til  at  bero  paa  det 
sjældne.  Kunstkamrets  Indhold  var,  som  vi  have  set,  kun  for  en 
ringere  Del  Kunst  i  den  Betydning  af  Ordet,  hvori  vi  nu  tage  det. 
Det  bar  med  større  Ret  Navnet  »Raritetskammer« ,  som  allerede  bruges 
om  Kristian  den  fjerdes  Livlæges,  den  berømte  Ole  Worms  Samling,  der 
oprindelig  udgjorde  en  Hovedbestanddel  af  Kunstkamret*.  Det  sjældne 
er  nu  ikke  altid  det  værdifulde,  men  det  har  den  Egenskab  at  vække 
Interesse  og  Forundring,  og  Forundringen  er  Filosofiens  Begyndelse.  Jo 
mere  Kunstkamret  formede  sig  som  en  aflukket  Helligdom  for  Rariteter 
—  og  det  var  jo  ikke  alene  Tilfældet  her  i  Landet,  men  allevegne  i 
denne  Periode  af  Europas  Kultur  — ,  fremkaldte  det  ogsaa  en  egen  Art 
af  Kunst-  eller  rettere  Kunstfærdigheds-Produkter,  som  i  sig  selv  vare 
ganske  ørkesløse,  og  hvis  eneste  Bestemmelse  var  at  havne  i  et  Kunst- 
kammer. Tidsalderens  Stolthed  var  f.  Ex.  en  lille  Model  af  et  Orlogsskib, 
udført  af  Rav,  og  som  i  sin  Art  siges  at  være  >det  eneste  i  Verden,  som 
fortjener  den  Plads,  det  har,  nemlig  at  have  faaet  Sted  iblandt  de  kost- 
bareste Rariteter  i  en  stor  Konges  Kunst-Kammer«.  Hvilken  Tid  og  Flid 
har  ikke  en  begavet  Mand  som  Lor.  Spengler  anvendt  paa  at  udføre  Glober 
eller  Æg  af  Elfenben,  indfattede  det  ene  i  det  andet,  Pagoder  og  Klokke- 
taarne,  behængte  med  Smaating,  Skibe  for  fulde  Sejl  af  Elfenben,  og 
»en  Mængde  andre,  fortræffelige  og  sammensatte  Stykker,  som  sætte 
Elskere  af  det  sjældne  i  Forundring« !  Naar  saa  oven  i  Købet  et  saadant 
kunstfærdigt  Stykke  Snurrepiberi  var  udført  paa  Drejeladet  af  et  kronet 
Hoved  eller  f.  Ex.  af  »en  stokblind  Mand«,  kunde  Tidsalderens  Smag  for 
det  sjældne  vel  siges  at  være  ganske  fyldestgjort. 

*  Werlaiiff:  Ole  Worms  Fortjenester  af  det  nordiske  Oldstudium,  »Nordisk  Tids- 
skrift for  Oldkyndighed«,  I,  1832. 

Med  Kunstkamret  foregik  der  lige  indtil  1821  ingen  væsentlig  For- 
andring undtagen  den,  at  i  Slutningen  af  det  foregaaende  Aarhundrede 
Mønt-  og  Medaillesamlingen  udsondredes  og  fik  sit  særegne  Lokale  paa  Ro- 
senborg*. Men  1762  vare  Københavns  Kunstsamlinger  blevne  væsentlig 
forøgede  med  det  saakaldte  Nye  kgl.  Billedgalleri,  der  indrettedes  i 
Forbindelsesbygningen  mellem  Kristiansborg  Slot  og  Bibliotheks-  og  Kunst- 
kammerbygningen. Dette  Galleri  bestod  især  af  Malerier,  som  Gerhard 
Morell  havde  indkøbt  i  Holland  for  Frederik  den  femte,  og  det  inde- 
holdt mange  af  de  Stykker,  der  nu  ere  de  seværdigste  i  Malerisamlingen. 

Imidlertid  var  allerede  fra  Midten  af  Aarhundredet  en  Kunstsamling 
paabegyndt,  der  baade  var  billig  og  beskeden,  men  som  dog  baade  paa 
Grund  af  sit  indre  Værd  og  den  fremherskende  Retning  i  Tidens  Aand 
og  Smag  fik  en  langt  større  historisk  Betydning  end  hine  Malerisamlin- 
ger. Det  var  Kunstakademiets  Samling  af  Afstøbninger  over  an- 
tik Skulptur.  Den  blev  oprindelig  tilvejebragt  for  at  afgive  Forbilleder 
til  Øvelserne  i  Figurtegning.  Endskønt  den  var  endnu  langt  mindre,  end 
den  nu  er,  kunde  den  dog  paa  hin  Tid  ikke  blive  nogen  død  Skat:  An- 
tiken  var  hele  Tidsalderens  Løsen,  og  Akademiet  i  København,  hvor 
Mænd  som  Wiedewelt,  Harsdorff  og  Abildgaard  virkede  som  Lærere, 
stod  næppe  tilbage  for  noget  Sted  i  Europa  i  Henseende  til  begejstret 
og  kyndigt  Studium  af  Oldtiden.  Medens  den  almindelige  Tilladelse, 
som  var  given  Akademiets  mere  fremrykkede  Elever  til  at  studere  gratis 
i  Malerisamlingen,  kun  benyttedes  meget  sparsomt  eller  slet  ikke**,  og 
medens  overhovedet  den  danske  Kunst  ikke  staar  i  nogen  direkte  Gæld 
til  vore  Samlinger  af  ældre  Malerier,  har  Afstøbningssamlingen  paa  Aka- 
demiet endog  faaet  en  europæisk  Betydning  for  den  nyere  Maler-  og 
Billedhuggerkunsts  Udvikling. 

Hvis  man  f.  Ex.  en  Dag  i  Aaret  1777  havde  kunnet  kaste  et  Blik  ind  i 
Charlottenborgs  Antiksal,  helst  uden  at  blive  bemærket,  vilde  man  for- 
uden Gibsfigurerne  have  set  en  ung,  mager  og  fintbygget  Mand  paa 
22  Aar  alene  der  inde ,  som  tilsyneladende  ingen  Ting  foretog  sig ,  men 
kun  saa;  muligvis  har  han  en  Gang  imellem  givet  det  stærke  Indtryk 
eller  den  levende  Begejstring  Luft  i  en  lille  Monolog  eller  i  en  af  de 
hæftige  Gestikulationer,  som  man  tillader  sig,  naar  man  er  alene,  men 
som  kunne  tage  sig  meget  besynderlige  ud  for  Tredjemand.  Det  var 
Slesvigeren  A.  J.  Carstens,  som  kun  kort  i  Forvejen  havde  staaet  i 
Vintapperlære  i  Eckernforde,  men  nu  af  sin  uimodstaaelige  Drift  til 
Kunst,  som  hidtil  kun  havde  faaet  saa  ringe  Næring,  var  ført  til  Køben- 
havn. Malerisamlingerne  fik  han  ogsaa  at  se;  men  saa  stærkt  et  Indtryk 

*  En  Oversigt  over  de  vigtigste  Kendsgerninger  i  Kunstkamrets  Historie  findes  i 
L.Mouriers  Nekrolog  over  J.  C.  Spengler;  »Genealogisk  og  biografisk  Archiv«  Nr.  1 — 8, 
København  1840—49,  292  ff.  [Se  nu  ogsaa  H.  C.  Liisberg:  Kunstkammeret.  1897]. 

**  Jvf.  Ramdohr:  Studien.  S.  159. 

end  denne  Mængde  af  ypperlige  Malerier  gjorde  paa  ham,  saa  beundrings- 
værdig og  ubegribelig  end  Kunsten  ogsaa  i  dem  aabenbarede  sig  for 
ham,  saa  var  deres  Virkning  dog  kun  ringe  i  Sammenligning  med  det 
mægtige  Indtryk,  han  modtog  af  Afstøbningerne  i  Akademiets  Antiksal*. 

»Dér«,  fortæller  han  selv,  »saa  jeg  nu  det  højeste  og  fortræffeligste, 
om  hvilket  jeg  havde  hørt  og  læst  saa  meget,  hvormed  jeg  saa  opflam- 
mede min  Indbildningskraft,  uden  at  jeg  dog  kunde  gøre  mig  nogen 
Forestilling  derom ;  og  hvor  uendelig  langt  overgik  det  ikke  min  For- 
ventning! Alt,  hvad  jeg  hidtil  havde  set  af  Kunst,  havde  kun  forekommet 
mig  som  Menneskeværk;  men  disse  Skikkelser  syntes  mig  højere  Væse- 
ner, dannede  af  en  overmenneskelig  Kunst,  og  det  faldt  mig  ikke  ind  at 
tænke,  at  jeg  eller  noget  andet  Menneske  nogensinde  skulde  kunne  frem- 
bringe noget  saadant.  Jeg  saa  her  for  første  Gang  den  vatikanske  Apollo, 
Laokoon,  den  Farnesiske  Herkules,  den  Borghesiske  Fægter  o.  s.  v.,  og 
jeg  gennemtrængtes  af  en  hellig  Følelse  af  Tilbedelse,  som  næsten  be- 
vægede mig  til  Taarer;  det  var  mig,  som  om  det  højeste  Væsen,  til  hvem 
jeg  som  Dreng  tidt  havde  bedt  saa  inderlig  i  Domkirken  i  Slesvig,  her 
var  aabenbaret  for  mig  i  Virkelighed,  og  at  min  Bøn  nu  var  bleven 
hørt.  Jeg  havde  ikke  kunnet  tænke  eller  ønske  mig  nogen  større  Lyk- 
salighed end  for  bestandig  at  leve  i  Betragtningen  af  disse  herlige  Skik- 
kelser; og  denne  Lykke  havde  jeg  nu  virkelig  naaet.  Jeg  sluttede  den 
Overenskomst  med  Opsynsmanden,  at  han  skulde  lukke  mig  ind,  saa 
tidt  jeg  vilde  komme.  Fra  nu  af  levede  jeg  næsten  daglig,  halve  Dage 
i  Træk,  blandt  disse  Afstøbninger,  lod  mig  lukke  inde  hos  dem  og  be- 
tragtede dem  uophørlig.  Derimod  har  jeg  aldrig  tegnet  dér  efter  nogen 
Antik.  Jeg  mente,  at  det  ikke  vilde  hjælpe  mig  til  noget  at  tegne  efter, 
og  naar  jeg  prøvede  derpaa,  var  det  mig,  som  om  min  Følelse  kølnedes 
derved.  Jeg  tænkte  altsaa,  at  jeg  vilde  lære  mere,  naar  jeg  ret  flittig  be- 
tragtede dem  og  indprægede  deres  Former  saa  fast  i  min  Erindring,  at 
jeg  siden  atter  efter  Hukommelsen  kunde  tegne  dem  rigtig  op ;  og  det  var 
ogsaa  den  eneste  Øvelse,  som  jeg  nu  i  lang  Tid  drev.  Til  Portrætmaleri 
og  Eftertegning  havde  jeg  tabt  al  Lyst,  siden  jeg  var  kommen  til  Køben- 
havn. Snarere  havde  jeg  været  i  Stand  til  at  modellere  efter  Anti- 
kerne;  at  tegne  efter  dem  kunde  jeg  aldrig  beslutte  mig  til«. 

Hvad  der  nu  end  kan  have  været  uklart  i  den  unge  Kunstners  re- 
ligiøse Begejstring  for  Antiken,  hvorom  denne  Beretning  vidner,  hvor 
gammeldags  saavel  denne  som  al  anden  Enthusiasme  er  bleven  i  Verden, 
saa  kan  man  dog  ikke  gennemlæse  Carstens's  Ord  uden  at  faa  en  Fø- 
lelse af,  at  der  er  foregaaet  noget  meget  mærkeligt  i  hine  ensomme  Ti- 
mer i  Antiksalen,  en  aandelig  Indvielse,  en  Udsæd,  som  virkelig  ogsaa 
blev  det  første  Gry  af  Vaar  for  en  hel  Epoke  i  den  europæiske  Kunst. 
Thi  Carstens's  Betydning  som  det  nyere,  især  det  tyske.  Historiemaleris 

*  K.  L.  Fernow:  Carstens,  Leben  und  Werke,  herausgegeben  und  ergånzt  durch 
H.  Riegel,  S.  51  ff. 

Begynder  er  jo  en  anerkendt  historisk  Kendsgerning,  og  her  se  vi,  hvoi- 
ledes  Begynderen  begyndte.  Nogen  Tid  senere  færdedes  i  Antiksalen  en 
anden  ung  Mand,  der  skulde  gaa  et  rigere,  større  Kunstnerliv  i  Møde 
end  Carstens  og  hædres  som  sin  Tids  største  Kunstner.  Det  var  den 
drømmende  Yngling  Bertel  Thorvaldsen.  Han  dansede  just  hellerikke 
paa  Roser  i  Ungdomsaarene,  men  han  maatte  dog  ikke  i  den  Grad  som 
Carstens  tage  sin  egen  Skæbne  i  sin  Haand;  hans  Ungdomsudvikling 
gik  mere  fredelig  og  skoleret  for  sig.  For  ham  havde  Antiksalen  maaske 
en  mindre  gennemgribende  Betydning;  det  var  jo  først  i  Rom,  at  »Sneen 
smeltede  fra  hans  Øjne«.  Men  den  Anvisning  til  at  finde  sin  Vej,  som 
han  fik  allerede  i  Hjemmet,  bør  dog  ikke  undervurderes ;  den  har  været 
nødvendig  for  ham.  Og  han  har  forrentet  den  lille  Afstøbningssamling 
godt.  Et  halvt  Aarhundrede  efter,  at  han  havde  forladt  Danmark,  stod 
der  i  København  et  helt  nyt  Museum,  fyldt  af  en  ny  Kunst,  som  han 
havde  skabt  paa  Antikens  Grundlag,  for  ikke  at  tale  om,  hvad  han  for 
sin  sammensparede  Formue  havde  samlet,  bl.  a.  af  Antiker  i  Originaler 
og  Afstøbninger. 

Om  Aftenen  den  26.  Februar  1794  gik  det  gamle  Kristiansborg  op  i 
Luer.  At  det  »Nye  kongelige  Billedgalleri«  frelstes  paa  faa  og  —  som 
det  synes  —  mindre  betydelige  Malerier  nær,  skyldtes  en  ung  Mand, 
Joh.  Conr.  Spengler,  Kunstkammerforvalterens  Søn.  Ved  Ildens  Ud- 
brud ilede  han  til  Brandstedet,  fik  nogle  af  de  vagthavende  Gardere  over- 
talte til  at  følge  sig  ind  i  Galleriet  og  trodsede  med  Mod  og  Aandsnær- 
værelse  den  frem  væltende  Røg  og  den  truende  Ild.  Ogsaa  paa  det  nær- 
liggende Kunstkammers  Redning  maatte  der  tænkes  med  koldt  Blod  i 
det  farefulde  Øjeblik.  Største  Delen  af  det  flyttedes  til  en  Privatgaard, 
medens  Malerierne  foreløbig  bragtes  i  Sikkerhed  i  Kapellet  ved  Holmens 
Kirke;  siden  flyttedes  nogle  til  Amalienborg.  Omendskønt  Kunstkamret 
selv  snart  igen  fik  sin  gamle  Plads,  stod  det  dog  ved  Aarhundredets  Be- 
gyndelse kun  kummerlig  til  med  Hensyn  til  almindelige  Kunstnydelser. 
Det  føltes  derfor  som  en  sand  Velgerning  mod  Almenheden,  at  Grev 
J.G.Moltke  i  Aaret  1804  gjorde  den  ypperlige  Malerisamhng,  som  han 
havde  arvet  efter  sin  Fader  og  selv  væsentlig  forøget,  almindelig  til- 
gængelig paa  samme  Maade,  som  den  har  været  det  indtil  nu.  Denne 
Privatejendom  var  endog  den  første  af  alle  Københavns  Kunstsamlinger, 
til  hvilken  Publikum  fik  ganske  fri  og  uhindret  Adgang.  Nogen  Tid 
senere  indkøbte  Kongen  et  Par  Privatsamlinger,  af  hvilke  den  ene,  Etats- 
raad  Wests,  ligeledes  blev  aabnet  for  Publikum. 

Men  der  kom  snart  til  at  foreligge  en  meget  betydningsfuld  Opgave 
for  Staten  i  det  gamle  Kunstkammers  Opløsning.  At  Lokalet  i 
1821  fandtes  saa  brøstfældigt,  at  Spørgsmaalet  paatvang  sig  af  sig  selv, 
gav  kun  den  ydre  Anledning;  Grunden  laa  langt  dybere.  Videnskabernes 
Udvikling  var  over  hele  Europa  traadt  ind  i  en  ny  Periode,  paa  samme 
Tid  som  Massen  af  Folket  gik  fremad  i  Oplysning.    I  sine  Velmagts 

Dage  havde  Kunstkamret  været  som  et  Æg,  i  hvilket  de  moderne 
Fagvidenskaber  slumrede  sammen  i  Fostertilstand;  de  begyndte  nu  at 
røre  sig,  at  bryde  Skallen  og  kræve  Lys  og  Luft,  selvbevidst  og  selv- 
stændigt Liv.  Det  gamle  Kunstkammer  føltes  snart  som  en  Skam  for 
Nationen,  »der  let  kunde  give  den  fremmede  ringe  Tanker  om  vor  Smag 
og  Oplysning«,  som  »en  Levning  fra  tidligere  Tider,  hvilken  den  senere 
Oplysning  ligesom  havde  glemt  at  berøre«.  Videnskaben  havde  i  den 
hele  Labyrint  af  Naturens  og  Kunstens  Frembringelser  faaet  fat  paa 
nye  Ariadnetraade,  forfulgte  nye  Rækker  af  Konsekvenser,  som,  naar 
de  virkelig  skulde  føre  til  de  store  Resultater,  man  anede,  krævede,  at 
der  maatte  samles  paa  en  ganske  anden  Maade  og  i  langt  større  Om- 
fang end  tidligere.  Der  laa  en  Grøde  af  nye  og  store  Opdagelser  i 
Luften.  Ny  er  up  og  efter  ham  Thomsen  vare  allerede  i  fuld  Gang 
med  at  skabe  et  oldnordisk  Museum.  Og  hvad  de  kunstneriske  Inter- 
esser angik,  maatte  man  dog  snart  komme  til  den  Erkendelse,  at  Grund- 
betingelsen for,  at  en  Kunstsamling  skal  gøre  Nytte,  er,  at  man  virkelig 
kan  faa  den  at  se.  Opløsningen,  Fordelingen,  Forgreningen  af  Kunstkamret, 
med  andre  Ord:  de  nye  Museers  Fremstaaen  efter  nye  Principer,  er  en 
Gerning,  som  lige  meget  gør  Administrationen  og  Videnskaben  Ære.  Der 
udførtes  i  forholdsvis  kort  Tid  et  stort  og  mangfoldigt  Arbejde,  paa 
hvilket  hele  den  nyere  Ordning  beror. 

Paa  vor  Malerisamling  ser  man  et  Brystbillede  af  Juel  af  en  fornem 
Herre  med  blaat  Baand  over  Brystet,  med  store  og  kraftige  Ansigtstræk, 
levende  og  klare  mørkebrune  Øjne.  Han  er  dér  endnu  i  sine  kraftigste 
Manddomsaar,  skønt  det  pudrede  Haar  giver  ham  Præg  af  at  være  ældre, 
end  han  i  Virkeligheden  er.  Det  er  Adam  Wilhelm  Hauch,  som  blev 
Frederik  VLs  Overhofmarskal  (f  1 888).  Han  fortjener  særlig  at  mindes 
i  denne  Sammenhæng,  fordi  det  var  ham ,  der  som  øverste  Leder  holdt 
alle  Traadene  i  hint  store  Arbejde  i  sin  Haand.  Hans  administrative 
Dygtighed,  kraftige  Villie,  levende  videnskabelige  Interesse  og  »store  Sans 
for  det  rigtige«  skylde  vi  saare  meget.  Og  selv  om  ingen  nu  til  Dags 
vil  ønske  Absolutismen  tilbage,  maa  det  dog  vistnok  indrømmes,  at  slige 
Arbejder  dengang  kunde  gaa  bedre,  roligere  og  hurtigere  fra  Haanden 
end  nu,  da  ethvert  Detailspørgsmaal  skal  besejle  et  Folketings-  og  Fi- 
nansudvalgs svigefulde  Farvand.  For  Hauchs  store  og  omfattende  For- 
tjenester af  vore  Samlingers  Ordning  have  vi  to  udmærkede  Videnskabs- 
mænds Ord  til  Hjemmel,  C.F.  Rumohrs  og  H.  C.  Ørsteds;  og  i  alt 
Fald  om  den  sidste  Mand  véd  enhver  dansk,  at  han  ikke  løj  eller  smig- 
rede*. Idet  Ørsted  med  Stolthed  og  Beundring  gennemgaar  den  lange 
Række  af  Samlinger,  som  stiftedes  fra  nyt  af  eller  omorganiseredes  under 
Hauchs  Overbestyrelse  —  Naturalmuseet,  Billedgalleriet,  Portrætsamlingen 

*  C.F.  V.  Rumohr  und  J.M.Thiele:  Geschichte  der  koniglichen  Kupferstichsamm- 
lung  zu  Kopenhagen,  Leipzig  1835.  —  H.  C.  Ørsted:  Tale  ved  det  kgl.  Videnskabernes 
Selskabs  Mindefest  over  A.  W.  Hauch,  Kjøbenhavn  1838, 

paa  Frederiksborg,  den  kronologiske  Samling  paa  Rosenborg,  den  histo- 
riske Vaabensamling  paa  Tøjhuset,  det  oldnordiske  Museum,  Møntsam- 
lingen, Kobberstiksamlingen  — ,  lægger  han  hverken  Dølgsmaal  paa,  at 
Hauch  under  Arbejdet  kunde  begaa  Fejl  (som  han  dog  selv  var  med 
til  at  rette,  saa  snart  han  var  kommen  til  bedre  Erkendelse  *),  eller  at 
det  egentlige  Initiativ  kun  i  enkelte  Tilfælde  kunde  udgaa  fra  ham :  det 
ejendommelige  ved  det  hele  Arbejde  bestod  jo  netop  i,  at  Fagvidenska- 
berne frigjordes  og  fik  Lov  til  at  forfølge  deres  egne  Formaal.  Men  hvil- 
ken Fordel  at  have  en  Regeringsmand  i  Spidsen,  som  for  Alvor  forstod 
at  bruge  de  udmærkede  Kræfter,  Tiden  havde  til  sin  Raadighed: 
Mænd  som  Rumohr  og  Brøndsted,  Høyen  og  Thiele,  og  fremfor 
alle  Thomsen!  Det  er  vel  sandt,  at  Thomsens  Fortjenester  mest  gik  i 
andre  Retninger  end  Kunsten,  og  at  de  Samlinger,  som  under  hans  Vare- 
tægt groede  frem  med  en  saa  mageløs  Frodighed,  mest  vedkom  Arkæo- 
logien, Etnografien  og  Numismatiken ;  men  paa  flere  Punkter  kom  hans 
utrættelige  Iver  og  Talent  som  Erhverver  ogsaa  Kunstsamlingerne  til 
gode.  Thomsen  forbandt  desuden  med  alle  disse  gode  Sider  af  den 
gammeldags  Samlerlyst,  med  sine  uvisnelige  videnskabelige  Fortjenester 
og  sin  store  praktiske  Sans,  med  sit  sikre  og  vidt  omfattende  Kender- 
blik for  allehaande  historiske  Efterladenskaber,  en  Lyst  og  et  Talent, 
der  netop  passede  for  de  nye  Tider,  nemlig  til  at  gøre  Samlingerne  po- 
pulære. Det  var  ham  ikke  nok  at  samle  Ting  i  sine  Museer,  han  vilde 
ogsaa  samle  Mennesker  i  dem.  Det  var  ham,  der  først  begyndte  ret  at 
lukke  vore  Statssamlinger  op  for  Publikum  og  overhovedet  at  opfatte 
Almenhedens  Medvirksomhed  som  et  Hovedpunkt  ved  et  Museum. 

I  1824  blev  det  besluttet,  at  de  »kongelige  Malerier«  —  saavel 
de  fra  Kunstkamret  som  de  fra  det  gamle  Kristian sborg,  de  senere  ind- 
købte Privatsamlinger  og  adskillige  Malerier  rundt  om  fra  Slottene, 
hvilke  Frederik  VI.  »med  sandt  kongeligt  Borgersind«  overgav  til  al- 
mindelig Nydelse  for  sit  Folk«  —  skulde  have  et  »midlertidigt  Lokale« 
paa  det  nyopførte  Kristiansborg.  Dette  midlertidige  Lokale  have  de 
længe  beholdt.  Men  i  Begyndelsen  var  Ordningen  dog  meget  forskellig 
fra  den  senere.  Direktøren,  J.  C.  Spengler,  fik  paa  de  raa  kalkede  Vægge 
Plads  til  921  Malerier.  Det  ser  stolt  nok  ud  i  Spenglers  Katalog,  at 
Rafael,  Michelangelo,  Leonardo,  Correggio,  Tizian  og  Paul  Veronese  ere 
repræsenterede  hver  med  et  eller  flere  »ægte«  Billeder.  Da  efter  Speng- 
lers Død  (1839)  Thomsen  og  Høyen  overtog  Bestyrelsen,  maatte  meget 
forandres:  Lokalet  maatte  gøres  anstændigt,  og  Adgangen  maatte  gøres 

*  Smlgn.  Beretningen  i  Ussings  N.  L.  Høyens  Levned  (S.  153,  188  ff.)  om  Høyens 
Sammenstød  med  Hauch  i  Anledning  af  den  frederiksborgske  Portrætsamling.  At  en 
Mand  i  Hauchs  Stilling  paa  hin  Tid  kunde  blive  forbavset  over  Høyens  dristige  Kritik, 
er  mindre  forunderligt,  end  det  er  paaskønnelsesværdigt,  at  han  snart  efter  lod  et  stort 
Arbejde,  der  var  udført  under  hans  egne  Auspicier,  efterhaanden  gøre  om  igen  efter 
sundere  Principer. 

fri  (1842) ;  tidligere  havde  man  maattet  betale  for  Entreen.  Tillige  maatte 
Høyen  berøve  Galleriet  hele  den  Maske  af  Illusion,  som  klæbede  ved 
det,  ved  at  udsondre  omtrent  400  Billeder  og  deriblandt  —  ak!  —  hvor 
mange  berømte  Navne!  Han  havde  tidligere  været  i  ganske  det  samme 
Tilfælde  med  den  frederiksborgske  Portrætsamling,  og  senere  arbejdede 
han  paa  at  gennemføre  en  forholdsvis  lige  saa  stor  Reduktion  af  den 
Thorvaldsenske  Malerisamling,  hvilket  han  dog  ikke  satte  igennem.  Han 
har  sat  mange  hundrede  Billeder  ud  af  Statssamlingen,  og  af  ældre  Bil- 
leder har  han  saa  godt  som  intet  erhvervet  til,  hvad  Forholdene  jo  heller 
ikke  tillod.  Et  saadant  rent  kritisk  Arbejde  lønnes  i  Reglen  ikke  med 
Samtidens  Bifald,  og  det  blev  heller  ikke  Tilfældet  her.  Men  det  kræver 
ikke  mindre  Indsigt  og  Dygtighed  end  det  positive  Samlerarbejde,  det 
er  ikke  mindre  godt  og  nødvendigt,  naar  Fortidens  aldeles  naive  Lj^st 
til  en  tilsyneladende  »Fuldstændighed«,  dens  forfængelige  Glæde  over 
ikke  at  mangle  de  store  Navne  i  sine  Kataloger,  har  overfyldt  en  Sam- 
ling med  uægte  og  værdiløse  Ting.  Om  han  har  grebet  det  rette  ved 
sit  Forslag  til  Indskrænkningen  af  Malerisamlingen  paa  Thorvaldsens 
Museum,  kan  være  megen  Tvivl  underkastet;  og  hvad  den  frederiks- 
borgske Samling  angaar,  ere  hans  Arbejde  og  Fortjenester  jo  ved  den 
ulykkelige  Brand  1859  gjorte  unyttige;  men  at  Reduktionen  af  Kristians- 
borg-Galleriet  var  en  stor  Velgerning,  for  hvilken  vi  have  varig  Grund 
til  at  takke  ham,  derom  kan  enhver  kyndig  endnu  overbevise  sig.  Hans 
Virksomhed  ved  denne  Samling  indskrænkedes  heller  ikke  til  det  kriti- 
ske. Den  nyere  Samling  af  samtidig  dansk  Malerkunst  er  jo  for 
den  allerstørste  Del  hans  Værk;  og  han  var  stolt  og  glad  over  den  liv- 
lige Interesse,  Samlingen  vakte,  over  det  stærke  Besøg,  det  Slid  af  Fød- 
der, som  han  efter  Lukningstiden  fandt  foran  sine  Yndlingsbilleder.  Fuld- 
kommenheden kan  allermindst  naas  i  Samlinger  af  denne  Art.  Samtiden 
er  brudt  i  stridende  Meninger,  som  baade  kunne  og  skulle  gøre  sig 
gældende.  Men  Fremtiden  vil  nok  anerkende,  at  Høyen  samlede  med 
aabent  Øje  for  det  ægte  kunstneriske  Værd,  med  ideel  Mening  og  ideel 
Villie  —  og  hvad  kan  man  forlange  mere? 

Ogsaa  ved  Kobber  stiksamlingen,  som  man  fra  1831  tog  fat  paa, 
var  Opgaven  den  at  fremskaffe  en  Mængde  for  Haanden  værende  Stof, 
som  i  tidligere  Tider  havde  ligget  upaaagtet  hen,  endog  for  en  Del  været 
Genstand  for  den  største  Raahed  og  Vandalisme,  og  at  ordne  det  efter 
den  nyere  Videnskabs  Principer.  Til  at  sætte  dette  Arbejde  i  Gang  fandt 
man  den  rette  Mand  iRumohr,  en  grundig  og  aandfuld  Kunsthistoriker, 
en  fin  og  lærd  Kender.  Men  paa  Grund  af  den  store  Stofmasse  krævedes 
der  tillige  et  overordentlig  omfattende  materielt  Arbejde,  som  kun  kunde 
gennemføres  ved  den  mest  udholdende  Flid  i  Forening  med  Smag  og 
Kærhghed  og  Agtelse  for  Kunsten.  Dette  Arbejde  udførtes  af  J.  M.  Thiele, 
der  senere  lagde  ganske  de  samme  Egenskaber  for  Dagen,  da  det  gjaldt 
om  at  frelse  og  ordne  flere  af  Thorvaldsens  Efterladenskaber.  Over- 

hovedet  er  det  ikke  lidt  af  det  danske  Folks  bedste  Ejendom,  Minder 
og  Kunstskatte,  som  Thiele  har  frelst  fra  Vanrøgt  eller  Forglemmelse.  I 
den  lange  Aarrække,  i  hvilken  Thiele  bestyrede  Kobberstiksamlingen, 
gennemførtes  flere  gavnlige  Ting:  den  for  den  populære  Benyttelse  af 
Samlingen  saa  uundværlige  kronologiske  Udstilling  af  betydningsfulde 
Blade,  og  desuden  Erhvervelsen  og  Ordningen  af  de  store  Rækker  af 
udmærkede  danske  Kunstneres  Haandtegninger,  hvorved  Kobberstiksam- 
lingen fik  en  stor  national  Betydning. 

Hvor  meget  der  end  blev  arbejdet  og  udrettet  i  den  Hauchske  Periode, 
naaede  man  dog  endnu  ikke  til  en  fuldstændig  Opløsning  af  det 
gamle  Kunstkammer,  hvilket  heller  ikke  kan  forundre,  naar  man  be- 
tænker, at  der  for  hvert  Skridt,  man  gjorde  ad  Opløsningens  Vej,  skulde 
organiseres  noget  nyt  og  skaffes  nye  Lokaler.  At  bygge  indlod  man 
sig  ikke  paa;  ligesaa  lidt  dengang  som  endnu  langt  senere  har  Staten 
opført  nogen  Bygning  til  Bedste  for  vore  kunstneriske  Samlinger.  Den 
betydelige  Rest,  som  blev  tilbage,  efter  at  Naturalierne  og  Malerierne 
vare  udsondrede,  førte  under  Navn  af  Kunstmuseum  en  midlertidig 
Tilværelse  paa  et  Par  Aartier  i  en  Gaard  i  Dronningens  Tværgade.  I 
Kunstmuseet  fandt  man  Oldsager  (ægyptiske,  græske,  romerske  o.  s.  v.), 
»Kunstsager  og  Kostbarheder«  —  en  Rubrik,  der  just  ikke  betegner  noget 
skarpt  afgrænset  Begreb  — ,  og  endelig  etnografiske  Genstande.  Men  i 
alt  Fald  under  Thomsens  Regimente  (han  afløste  Spengler  som  Bestyrer 
1839)  skred  Opløsningsarbejdet  Aar  for  Aar  fremad.  Endelig  kan  han 
efter  en  længere  Aarrækkes  Forberedelse  —  Sigten,  Samlen  og  Ordnen 

—  i  1849  paa  Prinsens  Palæ  aabne  et  stort  og  indholdsrigt  etnografisk 
Museum  —  en  af  hans  største  Fortjenester.  Sammesteds  hen  vandre 
(1851)  Oldsagerne  (Antikkabinettet)  og  i  Forbindelse  med  dem  de  øvrige 
Kunstsager  (Museet  for  Skulptur  og  Kunstflid).  Denne  sidste  Samling, 
ved  hvilken  der  endnu  klæbede  adskilligt  af  det  gamle  Kunstkammer- 
væsens Uensartethed,  forstod  den  utrættelige  Thomsen  dog  efterhaanden 
at  give  en  stor  kunsthistorisk  og  kunstnerisk  Betydning,  idet  han  be- 
nyttede de  Midler,  som  stod  til  hans  Raadighed,  til  at  samle  Afstøb- 
ninger over  Middelalderens  og  Renæssancens  Skulptur- 
værker og  tillige  Arbejder  af  samtidige  danske  Billedhuggere. 
Det  var  noget  ganske  nyt,  en  udmærket  rigtig  og  heldig  Tanke  —  stor 
Skade,  at  den  strax  efter  hans  Død  atter  i  lang  Tid  skulde  stilles  i  Bero ! 

—  Hvorledes  efter  Thomsens  Død  (1865)  hans  Museer  atter  ere  blevne 
omordnede  af  hans  Efterfølgere,  Worsaae  og  L.  Muller,  efter  den 
fremadskridende  Videnskabs  strængere  Fordringer,  og  hvor  meget  der 
stadig  efterhaanden  er  kommet  til,  vil  være  i  frisk  Minde  for  de  fleste. 

Den  17.  September  1848  —  Tiaarsdagen  efter,  at  Thorvaldsen  var 
bleven  modtagen  med  saa  jublende  Begejstring  paa  Københavns  Red  — 
aabnedes  hans  Museum  første  Gang  for  Publikum.  Det  var  et  Fore- 
tagende, som  intet  tilsvarende  Forbillede  havde  hverken  i  Danmark  eller 

noget  andet  Sted :  en  Samling  af  en  stor  Kunstners  Værker  og  øvrige 
kunstneriske  Efterladenskab,  der  stilledes  som  hans  Livs  Monument 
udenom  hans  Grav.  Der  er  heri  baade  en  sluttet  Fuldstændighed  og 
Afrunding  og  et  individuelt  bestemt  aandeligt  Midtpunkt,  som  mangler 
i  enhver  af  vore  øvrige  Samlinger.  Tanken  om  Museet  gaar  i  Tiden 
tilbage  før  1830;  men  den  var  paa  hin  Tid  kun  en  Tanke  hos  Kunst- 
neren selv  og  hans  nærmeste  Omgivelser;  Ønsket  om,  at  hans  Virksom- 
hed, hvis  Frugter  vare  blevne  spredte,  som  næppe  nogen  anden  stor 
Kunstners  ere  blevne  det  i  hans  egen  Levetid,  kunde  blive  holdt  sam- 
men efter  hans  Død,  maatte  naturlig  paatrænge  sig  ham.  Hvem  vi 
skylde  Museet,  véd  enhver:  hele  dets  Indhold  er  en  Gave  fra  Kunstneren. 
Hans  Kærlighed  til  Hjemmet  var  ligesaa  sikker  som  hans  Kunstner- 
storhed; at  han  ligeoverfor  noget  saa  nyt  og  stort  kan  have  været  stedt 
i  mangehaande  Tvivl  og  Ængstelser,  er  en  Selvfølge.  Enhver,  der  har 
bestyrket  ham  i  hans  Forsæt  —  blandt  andre  nævner  man  især  Ludvig 
Bødtcher  — ,  har  Krav  paa  Taknemlighed.  Bygningen  var  det  danske 
Folks  og  Byen  Københavns  Kvittering  for  Modtagelsen  af  Gaven:  I  den 
(af  Høyen  affattede)  »Opfordring  til  det  danske  Folk«  til  at  bidrage  til 
en  saadan  Bygning,  udstedt  17.  Januar  1837,  opfordres  der  udtrykkehg 
til  at  præstere  »en  afgørende  Kendsgerning  for,  at  vi  ere  værdige  til  at 
bevare  Thorvaldsens  Værker  hos  os,  at  vi  erkende  deres  fulde  Værd«. 
Det  var  godt,  at  Bygningen  ikke  ogsaa  hørte  til  de  stegte  Duer,  som  fløj 
os  i  Munden;  der  krævedes  virkelig  et  Pant  i  en  betydelig  Anstrængelse 
fra  Folkets  Side.  Den  uheldige  Byggegrund  var  en  Gave  af  Kongen. 
Nationalsubskriptionen  havde  hurtig  og  god  Fremgang,  til  Trods  for 
enkelte  Ugleskrig,  og  uagtet  oplyste  Folk  i  Provinserne  hviskede  om 
»Deklamation«  og  »falsk  Enthusiasme«  *).  Ogsaa  de,  som  have  bidraget 
til  at  bortvejre  Lunkenhed  og  Tvivl  i  Folket,  have  deres  Fortjeneste  af 
Foretagendet.  Hvad  der  dog  mest  krævedes  næst  Thorvaldsens  egen 
Fædrelandskærlighed  og  store  Sind  og  Folkets  Bidrag,  var  en  udmærket 
Forretningsmand,  som  Thorvaldsen  fandt  i  sin  trofaste  Ven  og  Hjælper 
J.Collin,  og  en  udmærket  Arkitekt,  som  man  fandt  i  G.  Bindesbøll. 
At  Bygningen  blev  uovertræffelig  indrettet  som  Skulpturmuseum  af  denne 
særlige  Natur,  tror  jeg,  enhver  vil  indrømme,  som  har  en  rigere  Museums- 
Erfaring;  den  blev  tillige  noget  mere:  et  aandfuldt  og  skønt  arkitekto- 
nisk Kunstværk,  uagtet  Kunstneren  ved  ikke  alene  at  smykke  det  Indre, 
men  ogsaa  det  Ydre  med  Sydens  rige  Farver  har  gjort  sit  Bestik  uden 

*  Se  bl.  a.  Biskop  N.  Fogtmanns  Brev  (Aalborg,  6.  Februar  1837)  til  P.  Hjort;  Ud- 
valg af  Breve  til  P.  Hjort,  ny  Samling,  København  1869.  Det  laa  forøvrigt  i  Sagens  Natur, 
at  den  virkelige,  af  Kendskab  til  Thorvaldsen  og  hans  Kunst  baarne,  Begejstring  for 
Sagen  maatte  være  indskrænket  til  meget  faa.  Nogle  have  vel,  som  Sjælen  i  Heibergs 
»En  Sjæl  efter  Døden«,  havt  et  dunkelt  Haab  om  at  købe  sig  Entrébillet  til  Elj^sium  ved 
»at  give  6  Rigsdaler  til  Museet«,  en  Slags  Skat  til  »Ideen«.  Den  almindelige  og  vidt  ud- 
bredte Varme  for  Sagen  var  vel  mest  af  rent  patriotisk  Art  og  gjaldt  den  store  og  be- 
rømte Landsmand,  Nationens  Stolthed. 

tilbørligt  Hensyn  til  vort  Klima.  —  Saaledes  blev  Thorvaldsens  Museum 
til  som  en  Art  Trolovelse  mellem  Danmark  og  den  store  Kunst.  Thor- 
valdsens Kunstnerstorhed  og  Berømthed  var  bleven  til  udenfor  Dan- 
mark, den  stod  for  Nationen  som  en  udenfra  given  Kendsgerning,  som 
den  havde  en  naturlig  Adkomst  til  at  tilegne  sig,  men  som  først  efter 
sit  egentlige  Væsen  skulde  gennemtrænge  Nationen,  efter  at  Museet  var 
blevet  til. 

II.   FORSKELLIGE  ARTER  AF  SAMLINGER. 

Jeg  har  troet  at  skylde  mine  Tilhørere  denne  lille  Beretning  om, 
hvorledes  vore  Kunstsamlinger  ere  blevne  til  og  have  udviklet  sig  til 
deres  nuværende  Ordning,  at  minde  Dem  om  det  betydelige  Arbejde,  for 
hvilket  vi  staa  i  Gæld  til  Landsmænd  af  ældre  Slægter.  Det  er  Geni, 
Begejstring  og  Fædrelandskærlighed,  Flid  og  Lærdom,  som  vi  skylde 
vore  Samlinger,  i  langt  højere  Grad  end  Penge.  Der  er  vel  i  Tidens 
Løb  gaaet  mange  af  Statens  Penge  til  vore  Samlinger,  men  kun  Hdet  i 
Forhold  til  Resultaterne ;  og  en  stor  Udgift  paa  én  Gang  har  den  danske 
Stat  endnu*  ikke  ofret  til  dette  Formaal. 

Det  er  særlig  vore  Kunstsamlingers  Skæbne,  jeg  har  fremdraget,  og 
det  er  dem,  som  ville  udgøre  Hovedæmnet  for  de  følgende  Foredrag. 
Den  Tilhørerkreds,  for  hvilken  jeg  taler,  har  jo  samlet  sig  om  Interessen 
for  Kunsten;  desuden  strække  mine  egne  Kundskaber  og  min  Beføjelse 
til  at  tale  med  sig  ikke  længere  end  til  Kunsten  og  det  kunstneriske. 
Til  Kunstsamlinger  henregner  jeg  Statens  og  Grev  Moltkes  Billedgallerier, 
Kobberstiksamlingen,  Thorvaldsens  Museum,  Afstøbningerne  paa  Kristians- 
borg  og  Charlottenborg  og  for  en  væsentlig  Del  ogsaa  vore  smaa  Sam- 
linger af  originale  Antiker.  Imidlertid  vilde  jeg  gøre  mig  skyldig  i  en 
Fejl,  for  hvilken  jeg  ikke  vil  bære  noget  Ansvar,  hvis  jeg  paa  en  saa 
snæverhjertet  Maade  holdt  mig  til  Begrebet  af  Kunstsamlinger,  at  jeg 
bortledte  mine  Tilhøreres  Opmærksomhed  fra  det  rige  og  særegne  Ud- 
bytte for  Erkendelsen  af  Kunsten,  som  vi  ogsaa  kunne  høste  i  de  Sam- 
linger, der  ikke  i  stræng  Forstand  ere  Kunstsamlinger:  det  nordiske  og 
det  etnografiske  Museum,  Møntkabinettet,  Rosenborg.  Der  er  vel  en 
meget  bestemt  Grænse  imellem,  hvad  der  er  Kunst,  og  hvad  der  ikke  er 
Kunst;  men  der  er  kun  meget  ubestemte  Grænser  imellem  de  Samlinger, 
som  helt  og  holdent  kunne  kaldes  kunstneriske,  og  dem,  som  maa  kal- 
des videnskabelige.  Forskellen  beror  hyppig  mindre  paa  de  Sager,  som 
Museet  indeholder,  end  paa  den  Betragtning,  for  hvilken  de  gøres  til 
Genstand,  paa  den  Aand,  hvori  Samlingen  benyttes  og  bestyres.  Derfor 
vil  jeg  her  —  til  en  Indledning  og  i  største  Korthed  —  omtale  de  Mu- 
seer, som  ellers  ikke  kunne  regnes  for  Kunstsamlinger,  idet  jeg  forsøger 

*  d:  før  Tanken  om  Bygning  af  det  nye  Kunstmuseum.  [Udg.s  Anm.]. 

at  antyde,  hvad  der  kan  læres  med  Hensyn  til  Kunsten  i  ethvert  af  dem. 
Men  mer  end  Antydninger  maa  man  her  ikke  forlange. 

Vi  begive  os  da  ind  i  detoldnordiske  Museums  Sten- og  Bronze- 
alders Afdeling.    Vi  se  dér  Begyndelsen  til  al  Kultur. 

Som  bekendt  véd  man  om  Sten-  og  Bronzealderens  Kultur  —  i  alt 
Fald  i  vort  Fædreland  —  intet  andet,  end  hvad  de  fundne  Sager  selv 
lære.  Ud  af  dem  maa  man  ved  Hjælp  af  Slutninger  naa  til  et  helt 
og  samlet  Billede  af  enhver  af  de  to  Perioders  Kultur,  dens  Sædvaner 
og  Levemaade,  dens  Hjælpekilder,  dens  indvundne  Standpunkt  af  tek- 
niske Færdigheder.  At  uddrage  de  rette  og  gyldige  Slutninger  af  Tin- 
gene er  selvfølgelig  ikke  Hvermands  Sag,  det  kræver  ikke  alene  Skarp- 
sindighed og  en  udviklet  Evne  til  stringent  Tænkning,  men  ogsaa  store 
sammenlignende  Studier  af  Genstandene  selv  og  af  andre,  beslægtede 
Genstande.  Det  maa  indrømmes,  at  Hovedinteressen  ved  Stenalderens 
og  Bronzealderens  Efterladenskaber  beror  paa  de  Slutninger,  som  kunne 
uddrages  af  dem,  og  at  de  derfor  have  en  overvejende  videnskabelig 
Værdi.  Fra  dette  Sjmspunkt  er  det  paa  en  Maade  mindre  Genstanden 
selv  end  Slutningen,  man  drager  af  den,  som  har  Værd.  Man  gemmer 
paa  Flintkilen  eller  Bronzeøxen,  fordi  en  saadan  Ting  ligesom  inde- 
holder et  Bundt  af  en  ubestemmelig  Mængde  Slutninger  om,  hvordan 
den  er  brugt  o.  s.  v. ,  af  hvilke  Slutninger  nogle  allerede  ere  dragne  af 
Videnskaben,  andre  først  i  Fremtiden  ville  blive  dragne. 

Men  der  knytter  sig  ogsaa  en  kunstnerisk  Interesse  til  disse  Ting. 
Mangt  et  Stykke  fængsler  Øjet  ganske  umiddelbart  ved  sin  Form.  Have 
vi  lært,  hvad  Videnskaben  kan  lære  os  om  Tingen,  vende  vi  med  for- 
højet Tilfredsstillelse  tilbage  til  Betragtningen  af  Tingen  selv  og  forstaa 
dens  Form  bedre.  Den  kunstneriske  Værdi  knytter  sig  til  Værket  selv, 
der  giver  os  det  færdige  Totalbillede  af  den  Tanke,  som  har  frembragt  det. 

Betragt  i  Museets  Stenaldersafdeling  de  lange  Rækker  af  Spyd- 
spidser eller  Dolke  og  Knive  af  Flint !  Jeg  foretrækker  dem  som  Ex- 
empler  ikke  alene  for  de  egentlige  Smykker  af  Ravperler,  der  ere  tem- 
melig plumpe,  men  endog  for  de  ellers  fortræffelige  Stenøxer  med  deres 
mange  originale  og  morsomme  Former,  af  hvilke  dog  nogle  altfor  tydelig 
ere  overførte  fra  Bronzen ,  til  at  de  kunne  repræsentere  Stenalderen. 
Hine  Spydspidser  og  Dolke  have  en  Form,  der  allevegne  minder  om 
store  Blade,  smallere  nede  ved  Skaftet  eller  Haandgrebet,  bredere  hen- 
imod  Midten,  atter  tilspidsede  for  Enden.  De  ere  ikke  slebne,  Overfladen 
staar  ru  med  de  fuldkommen  friske  Mærker  af  det  bearbejdende  Redskab. 
De  ere  tynde  næsten  som  Blade,  og  da  nogle  af  dem  ere  meget  store 
—  Spydspidser  paa  17  Tommers  Længde  — ,  maa  der  have  hørt  en 
overordentlig  teknisk  Øvelse  til  at  udføre  dem.  Den  samme  typiske 
Form,  det  karakteristiske  ved  Eggenes  krumme  Linier  er  gennemgaaende 
i  en  stor  Mængde  Exeraplarer,  og  dog  er  der  ikke  to  af  dem  fuldkom- 
men ens.    Ogsaa  det  have  de  tilfælles  med  Bladene  paa  Træerne.  Gan- 

ske  vist  har  Opgaven  for  Forfærdigeren  været  af  rent  praktisk  Natur, 
at  tilvejebringe  et  brugbart  Redskab  og  ikke  at  efterligne  et  Blad;  jeg 
véd  heller  ikke  nogen  bestemt  Planteform,  som  her  skulde  være  efter- 
lignet. Men  det  lader  sig  ikke  alene  her,  men  mange  Steder  iagttage, 
at  jo  længere  man  gaar  tilbage  i  Civilisationen,  des  mere  minder  den 
kunstneriske  Følelse,  som  udtaler  sig  i  de  menneskelige  Frembringelser, 
om  Naturprodukternes  Skønhed.  Intet  Under:  Naturen  har  jo  her  været 
Menneskets  eneste  Lærer;  Planternes  Løv,  Fuglenes  Fjer,  Muslingskal- 
lens fine  Form  og  smukke  Farver  har  Øjet  været  vant  til  at  betragte, 
og  det  har  intet  kendt  til  overleverede  Ornamentformer.  Heller  ikke 
har  man  kendt  Lineal  eller  Passer  eller  havt  nogen  exakt  Forestilling 
om  Symmetri.  Saaledes  have  her  Menneskelivets  Frembringelser  ligesom 
Naturens  faaet  en  egen,  for  senere  Tider  næsten  uefterlignelig  Finhed  i 
Linierne,  de  have  ligesom  Naturens  faaet  en  Regelmæssighed  og  Symme- 
tri, der  dog  bestandig  gennem  halv  umærkelige  Afvigelser  bøjer  af  fra 
Reglens  mekaniske  og  døde  Stivhed.  Sammenligner-  man  saadanne  Sten- 
sager med  de  tilsvarende  fra  Bronze-  eller  Jernalderen,  saa  føler  man 
sig  stærkt  fristet  til  at  give  Stenalderen  Prisen.  Man  mærker  i  saadanne 
smaa  Frembringelser  af  Stenalderen  saa  stærkt  den  menneskelige  Haand, 
og  det  har  allevegne  meget  at  sige  fra  et  kunstnerisk  Synspunkt.  Man 
fornemmer  Haanden  og  dens  Villie  des  bestemtere  og  finere,  jo  mere 
umedgørligt  Materialet  er.  Jo  mere  vi  komme  ind  paa  Arbejdets  industri- 
elle Genveje  og  Lettelser,  des  større  Fare  er  der  ogsaa  for,  at  det  en- 
kelte Produkt  skal  tabe  i  karakteristisk  Udtryk. 

I  andre  Henseender  er  der  ingen  Tvivl  om,  at  Bronzealderen  beteg- 
ner et  stort  Fremskridt  ogsaa  i  kunstnerisk  Kultur.  Saadanne  hele,  store 
sammenhængende  Linier  og  Former,  som  f.  Ex.  de  prægtige  svungne 
Blæselurer  frembyde,  har  Metallet  selvfølgelig  forud  for  Flinten.  Gennem- 
gaaende  have  Linierne  i  Bronzealderens  Frembringelser  et  lettere  og 
blødere  Sving  end  i  Stenalderens  og  bære  Vidne  om,  hvor  meget  nem- 
mere Materialet  —  o:  Støbeformernes  Materiale  —  var  at  bearbejde  i 
Sammenligning  med  den  haarde  og  sprøde  Flint.  Desuden  medførte 
Bronzestøbningen  som  en  regelmæssig  og  sammensat  Industri,  der  sik- 
kert i  langt  højere  Grad  end  Stenaldersindustrien  har  været  afhængig  af 
en  bestemt,  fra  Slægt  til  Slægt  forplantet  Tradition  og  krævet  en  ind- 
øvet Skole  af  Arbejdere,  et  langt  mere  konsekvent  gennemgaaende  Præg 
af  Stil  i  alle  Frembringelserne.  Denne  Stil  er  vel  i  Sammenligning  med 
alle  senere  Perioders  fattig  i  Henseende  til  Hjælpekilder,  dens  Ornamen- 
tik bestaar  kun  af  faa  og  simple  Liniemotiver,  som  man  snart  har  lært 
udenad,  dens  Forsøg  paa  egentlig  billedlig  Fremstilling  synes  kun  at 
have  havt  meget  snævre  Grænser  og  ingen  egentlig  kunstnerisk  Betyd- 
ning; men  denne  Stil  har  hele  Fordelen  af  at  være  ren,  ublandet,  ufor- 
vansket.  Alle  senere  Tiders  Stilarter,  endog  de  allerypperste,  ere  til  en 
vis  Grad  opstaaede  ved  en  Krydsning  af  Racer,  Bronzealderens  har  et 

Præg,  som  ikke  kan  tænkes  mere  enkelt.  Iblandt  de  prægtige  Strids- 
øxer  findes  Former,  som  i  Adel  og  Skønhed  ere  helt  uovertræffelige. 
Hvad  Sværd  angaar,  kan  Bronzealderen  sikkert  trodse  Konkurrencen 
med  alle  Zoner  og  alle  Tidsaldre,  naar  man  vil  dømme  Tingene  efter 
den  kunstneriske  Form.  Vor  Tids  prægtigste  Paradekaarder  ere  kun 
opstadsede  Barbarer  imod  disse  lange,  fine  bladformede  Klinger  med  det 
lille,  smukt  formede  Hjalte.  Skønt  Arbejdet  har  en  mere  snorret  Regel- 
mæssighed, en  strængere  Symmetri  end  i  Stenalderens,  fornemme  vi  her 
dog  endnu  hint  primitive  Præg  af  Slægtskab  med  de  Former,  som  ud- 
gaa  fra  Naturens  eget  Værksted. 

Næppe  ere  vi  komne  ind  til  Jernalderen,  før  vi  befinde  os  mellem 
Sager  af  sydlandsk,  navnlig  romersk  Industri  og  Kunst,  blandt  hvilke 
man  endogsaa  finder  Statuetter  af  Olympens  Guder.  Det  er  det  sene 
Affald  af  den  store  klassiske,  græsk-romerske  Kunst,  som  vi  maa  lære  at 
kende  i  dens  egentlige  Styrke  i  vore  Antiksamlinger.  Da  det  ikke  her 
er  vor  Opgave  at  forfølge  Kunstens  Skæbne  paa  dansk  Grund,  vende  vi 
om  og  begive  os  til  det  etnografiske  Museum.  Vi  vende  senere  for  en- 
kelte andre  Tings  Skyld  tilbage  til  den  oldnordiske  Samling. 

Det  etnografiske  Museum  begynder  med  en  arkæologisk  Af 
deling,  indeholdende  Sager  fra  Sten-  og  Bronzealderen  udenfor  Norden. 
Efter  at  vi  allerede  have  besøgt  det  oldnordiske  Museum,  ville  vi,  som 
ikke  ere  Arkæologer,  kun  opholde  os  et  Øjeblik  her  ved  en  enkelt  Spe- 
cialitet, som  vi  forefinde  —  i  Afstøbninger  —  i  Museets  allerførste  Væ- 
relse. Det  er  de  primitiveste  Spor  af  Menneskeslægtens  Trang  til  billed- 
lig Fremstilling,  der  overhovedet  kendes,  hidrørende  endnu  fra  Sten- 
alderens ældste  Periode :  Dyrefigurer  —  Rensdyr,  Hest,  endog  Mammuth 
— ,  indridsede  eller  udskaarne  i  Ben,  som  Relief  eller  endog  som  helt 
rund  Skulptur  og  funden  i  de  franske  Knokkelhuler.  De  ere  dog 
værd  at  se  som  den  ringe  Begyndelse  til  noget  meget  stort;  Arkæo- 
logien synes  at  have  overvundet  enhver  Tvivl  om  deres  Ægthed.  Me- 
dens den  ældste  Billedkunst,  vi  ellers  kende,  fra  det  ældste  Rige  i  Ægyp- 
ten eller  fra  Babylon,  allerede  har  et  stærkt  skoleret  og  disciplineret 
Præg,  som  vidner  om  lang  forudgaaet  Tradition,  se  vi  her  Kunstdriften 
ytre  sig  omtrent  paa  lignende  Maade,  som  den  endnu  daglig  ytrer  sig 
hos  smaa  Børn,  der  begynde  at  tegne  Dyrefigurer  —  thi  dermed  be- 
gynder Menneskenes  Kunst  altid  —  paa  Tavlen  eller  den  duggede  Rude. 
Her  er  raa,  famlende  Forsøg,  og  her  er  andre  Ting,  som  allerede  vidne 
om  Fasthed  i  Opfattelsen,  et  bestemt  Tag  i  den  Type,  som  skal  frem- 
stilles. Det  opnaaede  Resultat  er  kun  ringe;  men  lad  os  tænke  paa, 
hvor  mægtig  Trangen  til  Genfremstilling  maa  have  rørt  sig  hos  de  Men- 
nesker, som  overhovedet  opfandt  den  Kunst  at  gøre  Billeder!  Dengang 
hævede  Mennesket  sig  først  ret  over  Dyret,  da  det  først  gjorde  Dyrets 
Billede. 

Det  etnografiske  Museum  er  ligesom  det  oldnordiske  en  viden- 

skabelig  Samling  og  bestyres  med  Relte  efter  overvejende  videnskabe- 
lige Grundsætninger,  Interessen  knytter  sig  her  ikke  saa  meget  til  de 
Slutninger,  man  kan  uddrage  af  Tingene;  man  kender  jo  ogsaa  anden- 
stedsfra  de  forskellige  Folkeslags  Sæder  og  Skikke  og  maa,  naar  man 
vil  forstaa  de  samlede  Genstande,  først  og  fremmest  spørge  sig  for  efter 
positive  Oplysninger.  Efterretningerne  og  Genstandene  illustrere  hin- 
anden indbyrdes.  Begge  Dele  føres  til  Europa  som  Føde  for  den  euro- 
pæiske Videnskabs  store  og  kraftige  Fordøjelsesapparat. 

Uagtet  Etnografien  handler  om  Menneskelivet  og  dets  Kultur,  er  der 
dog  meget  ved  den  af  en  Naturvidenskab.  Den  samler  og  sammenligner 
Folkeslagenes  Frembringelser  paa  en  lignende  Maade,  som  Botaniken 
i  sit  Herbarium  samler  Jordbundens  allevegnefra.  Den  forfølger  Sæde- 
korn og  Spirer  paa  deres  Vej  og  viser,  hvordan  de,  førte  af  Vinden  paa 
allehaande  underlige  Maader,  tidt  gro  op,  hvor  man  mindst  ventede  det. 
Museet  fremstiller  os  enhver  Nationalkultur  som  en  Plante  af  særegen 
Væxt  og  Form.  Det  egentlig  europæiske  Kulturtræ,  det,  hvis  Rødder  ud- 
gik fra  Ægypten  og  Asien  i  den  graa  Oldtid,  hvis  mægtige  Stamme  dan- 
nes af  den  klassiske  græsk-romerske  Litteratur  og  Kunst  og  som  atter, 
sammenholdt  af  Kristendommen  som  fælles  Midtpunkt,  er  voxet  saa  højt 
og  har  bredt  sig  saa  vidt,  at  dets  Skygge  nu  snart  naar  over  hele  Verden, 
dette  Kulturtræs  Frugter  ere  ikke  samlede  paa  det  etnografiske  Museum ; 
dette  er  derimod  indviet  til  Afgrøden  af  alle  de  andre  Kulturers  Væxter, 
lige  fra  dem,  der  som  lave  og  forkrøblede  Buske  knap  hæve  sig  over 
Jorden,  til  dem,  der  brede  sig  vidt  og  bære  mangfoldige  Frugter.  I 
Sammenligning  med  den  europæiske  have  imidlertid  alle  de  andre  Kul- 
turer det  tilfælles,  at  de  ere  hæmmede  i  Væxten,  at  de  ikke  længer  ud- 
vikle sig,  men  kun  vedvare  i  en  engang  given  Form  —  saa  længe  de 
vedvare.  Naar  man  maaler  Tiden  med  Historiens  store  Epoke- Ur,  tør 
man  vel  sige,  at  det  er  i  den  ellevte  Time,  at  det  etnografiske  Museum 
er  blevet  samlet.  Gamle  Thomsen  plejede  at  fortælle  en  Historie  om, 
hvorledes  han  havde  ønsket  at  fuldstændiggøre  den  grønlandske  Samling 
med  den  blandt  Eskimoerne  brugelige  Brudgomsdragt.  Han  fik  den 
ogsaa  ganske  rigtig  sendt  ned  i  en  Kasse;  men  hvad  fandt  han, 
da  han  aabnede  Kassen?  —  En  gammel  københavnsk  Borgeruniform. 
Det  er  et  blandt  tusinde  Symptomer  paa,  hvorledes  de  andre  Verdens- 
deles Kulturer  ere  ifærd  med  at  anlægge  den  europæiskes  aflagte  Klæder. 
De  andre  Væxter  kunne  ikke  taale  Skyggen  af  det  store  europæiske  Kul- 
turtræ; nogle  ere  rask  ifærd  med  at  gaa  ud,  andre  værne  endnu  med 
sejg  Udholdenhed  om  deres  Liv. 

At  Videnskaben,  som  udmaaler  Afstanden  i  Rum  og  Tid  mellem  de 
forskellige  Kulturtrin  og  vil  gætte  Verdenskulturens  Udvikling,  ogsaa 
maa  interessere  sig  for  de  lavere  Udviklingstrin,  det  forstaar  sig  af  sig 
selv;  men  hvad  har  den  kunstneriske  Betragtning  med  dem  at  gøre? 
Den  forlanger  jo  noget,  som  i  sig  er  skønt  og  beundringsværdigt,  noget, 

som  den  kan  gaa  ind  paa  med  umiddelbar  Sympathi;  dens  Interesse 
kan  vel  skærpes  ved  Sammenligning,  men  er  ikke  afhængig  deraf.  Men 
det  forholder  sig  nu  engang  saa  underligt,  at  vi,  der  i  Egenskab  af  dan- 
nede Nutids-Europæere  og  som  Slægt  betragtet  sidde  øverst  oppe  i  Top- 
pen af  det  højeste  Kulturtræ,  og  der  uden  Ubeskedenhed  kunne  sige, 
at  vi  have  en  videre  Synskreds  end  nogen  tidligere  Slægt,  alligevel  i 
Henseende  til  kunstnerisk  Kultur  have  næsten  alt  at  lære  af  de  »la- 
vere« Standpunkter,  af  dem,  som  vor  egen  Kultur  enten  har  tilbagelagt 
under  sin  Opvæxt,  eller  af  dem,  som  hine  Væxter  have  naaet,  men  vi 
fra  vort  Stade  se  ned  paa.  Det  er  en  Kendsgerning,  som  er  vel  egnet 
til  at  kue  vor  Stolthed,  men  det  er  en  Kendsgerning.  Vælg  i  Flæng  en 
hvilkensomhelst  Frembringelse  af  den  moderne  europæiske  Kunstindustri ! 
En  Thebakke  —  den  er  f.  Ex.  en  Efterligning  af  japansk  Industri,  og 
de  mest  agtede  Firmaer  i  Paris  formaa  ikke  med  al  deres  Viden  og  alle 
deres  Anstrængelser  at  frembringe  et  Produkt,  der  er  saa  smukt  og  net 
som  det  originale  japanske.  En  Brændtlers-Vase  —  den  er  en  Efterlig- 
ning af  en  gammel  græsk  Amfora  eller  Hj^dria ;  et  Skab,  en  Stol,  et  Hus, 
en  Kirke  —  altsammen  har  laant  sine  Former  fra  de  Kulturtrin,  som 
staa  lavere  end  vort  eget.  Det  er  Historiens  Dialektik,  at  vi  kun  faa 
Lov  til  at  staa  højere  paa  Betingelse  af,  at  vi  gaa  i  Skole  hos  det,  som 
staar  lavere.  Kunstproduktets  Fortrinlighed  staar  paa  ingen  Maade  i 
ligefremt  Forhold  til  Omfanget  af  den  aandelige  Synskreds  eller  til  Kul- 
turstadets Højde. 

Det  store  og  ypperlige  etnografiske  Museum  er  meget  ulige  forsynet  i 
de  forskellige  Retninger.  En  af  de  store  Hovedgrupper  af  Folkeslag,  den, 
hvis  Fællesmærke  er  den  muhammedanske  Religion ,  der  i  det  væsentlige 
har  medført  et  Fællesskab  i  kunstnerisk  Kultur,  er  kun  svagt  repræsen- 
teret. Der  findes  nok  prægtige  og  smukke  Ting,  f.  Ex.  Vaaben,  men  for- 
holdsvis kun  lidt.  Vor  Beliggenhed,  vore  Forhold  have  jo  ogsaa  kun 
sjælden  medført  en  livligere  Forbindelse  med  hine  Folk.  Derimod  har 
man  —  det  vil  naturligvis  især  sige  Thomsen  —  paa  en  beundringsvær- 
dig Maade  forstaaet  at  høste  Udbytte  af  vore  Handelsforbindelser  med 
det  østhge  Asien,  Indien  og  det  omliggende  Arkipelag,  Kina  og  Japan. 
Tiltrods  for  Racemodsætningen  mellem  Hinduer,  Malayer,  Mongoler  o.  s  v. 
danner  dog  hele  dette  Omraade  i  Henseende  til  kunstnerisk  Kultur  en 
Verden  for  sig;  og  Indflydelsen  af  denne  i  mange  Retninger  saa  højt 
udviklede  og  livfulde  østasiatiske  Kultur  spores  vidt  omkring,  ogsaa  til 
næsten  ganske  vilde  Folk.  Paa  de  afrikanske  Folks  Frembringelser  er 
Samlingen  ikke  rig;  meget  fyldigere  fremtræde  de  oprindehge  Stammer  i 
Amerika,  især  vore  egne  grønlandske  Eskimoer;  ogsaa  fra  de  gamle 
amerikanske  Kulturfolk  ejer  Museet  mærkelige  Efterladenskaber. 

Nærmere  Antydninger  om  det  kunstnerisk  mærkelige  af  Museets 
Indhold  vil  jeg  give  under  to  Synspunkter:  Billedkunst  og  Kunst- 
industri. 

Hvis  man  havde  opstillet  en  Række  af  levende  Mennesker,  som  re- 
præsenterede alle  Arter  og  Afskygninger  af  Raceejendommeligheder 
indenfor  vor  Art,  vilde  man  faa  et  stærkt  Indtryk  af,  hvilket  elastisk 
Begreb  »Mennesket«  betegner.  Tænk,  hvilken  Forskel  i  Legemsstørelse 
og  Proportioner,  i  Hudfarve,  i  Form  af  Næser,  i  Haarets  Væxt!  Men 
vælge  vi  istedetfor  levende  Mennesker  Billedkunstens  Frembringelser, 
Menneskets  Fremstillinger  af  sin  egen  Skikkelse,  udvides  Grænserne  næ- 
sten i  det  uendelige.  Fantasien  omskaber  Menneskeskikkelsen,  saa  at 
undertiden  knap  dens  Grundtræk  bevares  klare  og  tydelige,  den  mang- 
foldiggør Antallet  af  Lemmerne,  sætter  Dyrehoveder  paa  Menneskekrop- 
pen, forandrer  den  naturlige  Farve  o.  s.  v.  Museet  giver  os  et  godt  Bil- 
lede af  den  Udvidekraft,  hvoraf  Menneskehedens  Fantasi  som  Helhed  er 
i  Besiddelse,  og  lærer  os,  hvor  meget  større  dens  Omfang  er  end  noget 
enkelt  Menneskes.  Ligeoverfor  mange  af  disse  sælsomme  Billeder  kunne 
vi  næppe  naa  videre  end  til  Forundring  og  Studsen.  Det  er  saa  vanskeligt, 
ja  det  er  maaske  i  Grunden  umuligt  for  Europas  Kunst  i  Nutiden  fra  nyt 
af  at  skabe  det,  vi  kalde  det  fantastiske;  vi  interessere  os  nok  for  det  og 
kunne  ikke  undvære  det  —  om  det  saa  kun  er  til  Maskerade  — ;  men 
vi  laane  vore  Forestillinger  om  det  fra  gamle  Tider  eller  fjerne  Folk. 
Hvad  det  etnografiske  Museum  i  Henseende  til  Fremstillingen  af  Men- 
nesket byder  os,  er  fortrinsvis  en  Skole  i  det  grimme;  det  skønnes  Skole 
maa  vi  gennemgaa  i  vore  Antiksamlinger. 

Lad  os  her  forbigaa  de  vilde  Folks  allerprimitiveste  Forsøg  paa  at 
efterligne  Menneskeskikkelsen  eller  idealisere  den:  Nikobarerne  ere  i 
denne  Retning  ikke  komne  videre  end  til  at  hædre  de  afdødes  Minde 
ved  at  afbilde  dem  med  en  europæisk  Cylinderhat,  medens  Kroppen 
ellers  er  nøgen.  Et  saa  vildt  Folk  som  Papuaerne  forstaar  dog  allerede 
at  udtrykke  noget  ved  den  fortvivlede  Dristighed,  hvormed  deres  Fantasi 
omskaber  det  menneskelige  Aasyn  i  deres  Gudefigurer  eller  hellige  Masker. 
Det  store  Ansigt,  den  uhyre  opsvulmede  Næse,  de  smaa  skarpe  Øjne,  det 
opspærrede  grinende  Gab,  endelig  den  høje  Kurvfletning  paa  Hovedet 
frembringer  en  rædsom-barok-latterlig  Helhed  i  Indtrykket,  som  næppe 
er  naaet  af  de  bedste  engelske  Karikaturblades  Tegninger  af  Themsens 
Flodgud,  naar  han  hæver  sig  op  af  Bølgerne  med  en  gammel  Tørve- 
kurv til  Hat  og  med  græsselige  halvforraadnede  Lig  paa  sin  Trefork.  I 
Indien  og  andre  Lande,  som  have  optaget  indisk  Religion  og  Kultur, 
spiller  en  fantastisk  Rædselsmaske  en  meget  stor  Rolle:  et  Ansigt  med 
store  Øjne,  der  som  Halvkugler  springe  frem  af  Hovedet,  et  bredt  Gab, 
som  næsten  naar  til  Ørene,  og  af  hvilke  lange  Hugtænder  rage  frem. 
Det  rædselsfuldes  mest  uforenelige  Bestanddele  ere  her  forenede:  Rov- 
dyrets skrækindjagende  Lidenskab  og  Ligets  eller  Spøgelsets  uudgrunde- 
lige Stivhed  og  Stirren.  Naar  nu  en  saadan  Maske  eller  Figur  koloreres 
med  græsgrønt  eller  ildrødt  og  pyntes  med  flammeagtige,  forgyldte  Pry- 
delser, saa  har  man  naaet  Toppunktet  af  exalteret  Fantasi.  Hvilken 


276 


Modsætning  dertil  danner  ikke  Billedet  af  den  blide  Buddha,  som  sidder 
i  evig  uforstyrrelig  Kontemplation  med  Benene  lagte  korsvis  under  sig! 
Af  Brahmaismens  Gudeskikkelser  ejer  Museet  en  Bække  Bronzefigurer, 
som  foruden  deres  store  videnskabelige  Interesse  ogsaa  have  meget 
kunstnerisk  Værd.  Uagtet  Inderne  ikke  have  overvundet  en  barbarisk 
Tilbøjelighed  til  at  omforme  og  misforme  Menneskeskikkelsen,  især  ved 
at  give  den  flere  Hoveder  og  Lemmer,  formaa  de  dog  at  udtale  en  ejen- 
dommelig mild,  indsmigrende  Ynde  i  deres  midiesmækre  og  —  for  Kvin- 
dernes Vedkommende  —  tillige  hoftebrede  Figurer  med  de  bløde  Om- 
rids. Haandens  Gestus  kan  være  fint  og  delikat  følt;  i  Legemets  Stil- 
ling og  Bevægelse,  som  tidt  er  meget  fri  og  vidner  om  Folkeracens 
sjældne  Smidighed,  forstaa  de  med  en  sikker  og  skarp  Iagttagelse  at 
træffe  den  rette  Balance.  Det  kuriøse  er  ikke  det  overvejende  ved  disse 
Figurer,  vi  anerkende  dem  i  mange  Maader  som  skønne. 

Men  Hinduerne  tilhøre  jo  ogsaa  vor  egen  Folkestamme,  og  det  har 
ved  Vurderingen  af  Skønheden  ikke  lidet  at  sige.  Vanskeligere  have  vi 
ved  at  vise  fuld  Betfærdighed  mod  Kinesere  og  Japanesere.  Kinesernes 
Skønhedsforestillinger  have  vi  Europæere  altid  været  haardnakket  util- 
bøjelige til  at  tage  som  Alvor.  Deres  Idealer  ere  ikke  vore.  Vi  kunne 
i  og  for  sig  finde  det  ganske  træffende,  at  Overflødighedens  Gudinde 
fremstilles  som  en  saa  overordentlig  fed  Dame,  at  hun,  som  der  staar  i 
den  gamle  indiske  Komedie,  let  maatte  kunne  ernære  hundrede  indiske 
Sjakaler  med  sit  Legeme,  men  vi  kunne  ikke  i  hendes  Skikkelse,  der 
fremstilles  siddende  paa  en  fantastisk  Marekat,  finde  det  ophøjede,  som 
passer  for  en  Gudinde.  Det  ophøjede  erstattes  i  mange  kinesiske  Gude- 
figurer af  en  urokkelig  Flegma  af  den  Art,  som  man  træffer  hos  kongelige 
Embedsmænd  i  Provinsbyer.  Ikke  at  den  kinesiske  Kunst  forresten  fat- 
tes Evne  til  at  udtrykke  sig  paa  en  Maade,  saa  at  ogsaa  vi  kunne  gaa 
umiddelbart  ind  paa  den !  Der  findes  paa  Museet  et  Maleri  af  en  lille 
undersætsig  Gud,  hvis  tykke  Mave  hænger  ud  over  hans  Bælte;  hans 
Kjortel,  Hue  og  Støvler  ere  ildrøde,  hans  Øjenbryn  og  det  løse,  tynde 
Haar  og  Skæg,  som  flagrer  om  hans  brede  Ansigt,  hgeledes  ildrøde. 
Men  der  er  aabenbart  ogsaa  Ild  indeni  den  lille  Gud.  I  den  ene  Haand 
holder  han  et  lille  ondt  (?)  Væsen ,  som  ligner  en  Flagermus,  med  den 
anden  løfter  han  et  Sværd  for  at  kløve  det.  Øjnene  rulle  i  Hovedet, 
Munden  viser  Tænder,  og  hele  Manden  er  saa  sprudende  lidenskabelig, 
at  man  bliver  ganske  bange.  Det  hele  er,  som  al  kinesisk  Tegning,  kon- 
ventionelt henskrevet,  ikke  alene  med  stor  Færdighed,  men  ogsaa  med 
en  meget  sikker  og  rigtig  Følelse  for  Bevægelsen.  Naar  der  her,  som 
næsten  allevegne  hos  Kineserne,  dog  blander  sig  et  Gran  af  noget  latter- 
ligt i  Indtrykket,  fortjener  det'  at  mærkes,  at  Kineserne  aabenbart 
selv  ere  store  Skælmer,  saa  at  det  er  meget  vanskeligt  at  sondre  mellem 
det  bevidst  og  det  ubevidst  komiske  i  deres  Fremstillinger.  Tidt  gaa  de 
tydelig  nok  ligefrem  ud  paa  det  komiske,  de  have  en  ganske  egen  Aare 

for  et  drilsk,  sarkastisk,  spidst  Lune.  Mimiken  er  i  det  hele  deres  stærke 
Side  og  kommer  endog  tidt  saadanne  Figurer  til  Gode,  der  ere  udførte 
som  Dukker  (med  virkelige  Klæder,  Haar  o.  s.  v.)  og  derfor  ikke  bør  be- 
tragtes som  egentlige  Kunstværker. 

Det  er  en  i  mange  Henseender  kun  ringe  Nuance,  som  skiller  Japa- 
nesernes  Kunst  fra  Kinesernes.  Den  har  de  samme  konventionelle  Ma- 
nerer, og  den  staar  paa  et  tilsvarende  Udviklingstrin  i  artistisk  Hen- 
seende. Om  end  den  komiske  Aare  er  mindre  udviklet  hos  Japaneserne, 
saa  have  de  dog  en  stor  Evne  for  det  mimiske,  det  dramatiske  og  for- 
tællende og  maaske  tillige  —  fra  et  orientalsk  Standpunkt  —  mere  Skøn- 
hedssans. Deres  Fortælleevne  lægger  sig  især  for  Dagen  i  deres  talrige 
Illustrationsbøger,  af  hvilke  Museet  ejer  en  god  Samling:  Der  er  mor- 
somme Historier  om  Spøgelser,  Feer  og  mægtige  Væsener,  nogenlunde  for- 
staaelige  alene  gennem  Illustrationerne,  udførlige  Skildringer  af  alskens 
menneskelig  Idræt  —  deriblandt  ogsaa  Legemsøvelser,  et  Æmne,  som 
giver  Illustratoren  en  særlig  Lejlighed  til  at  vise  sin  Virtuositet  i  Figur- 
tegning — ;  endelig  en  stor  Mængde  Afbildninger  af  Dyr  og  Planter. 
Deri  præstere  Japaneserne  noget,  som  vi  Europæere  virkelig  maa  be- 
undre ;  de  aabenbare  nemlig  i  deres  Dyrebilleder  en  Finhed  i  Opfattelsen 
af  Formen,  en  Sans  for  det  karakteristiske,  som  i  Europa  kun  er  en- 
kelte udmærkede  Kunstneres  Ejendom.  I  Europa  har  Interessen  for 
Menneskelivet  jo  trængt  sig  frem  i  Forgrunden;  Japaneserne  synes  i 
større  Omfang  at  have  bevaret  den  ejendommelig  friske  og  aarvaagne 
Sans  for  Dyrelivet,  hvormed  Kunsten  oprindelig  begynder.  Ganske  mær- 
kelig er  i  Museets  japanske  Afdeling  et  stort  forgyldt  Skærmbræt,  paa 
hvilket  der  med  brede  stærke  Penselstrøg  er  henmalet  Omridset  af  en 
Dyrescene:  en  Hest,  som  er  bleven  vild  af  et  Bræmsestik  el.  desl.  og 
vælter  sig  paa  Jorden,  medens  to  andre  Heste  betragte  den  med  sky  og 
urolig  Studsen.  Det  har  ganske  Karakteren  af  en  genialt  henkastet 
Haandtegning  af  en  Mester  og  viser,  at  hine  Folkeslag,  til  Trods  for 
deres  udprægede  Tilbøjelighed  for  det  pæne  og  nette,  dog  ogsaa  kunne 
skønne  paa  den  livlige  Skizze,  som  kun  er  givet  i  de  djærveste  Træk. 

Og  dog,  hvad  Billedkunsten  i  etnografisk  Museum  angaar,  bliver 
man  snart  enig  med  sig  selv  om,  at  vi  i  det  hele  ikke  kunne  lade  vore 
unge  Kunstnere  uddanne  sig  efter  den.  Enhver  kan  ved  Synet  af  de 
andre  Verdensdeles  Forsøg  i  Billedkunst  hurtig  overbevise  sig  om,  at 
ingen  anden  Kunstudvikling  end  vor  egen  europæiske  er  inde  paa  den 
rette  Vej  med  Hensyn  til  Fremstillingen  af  Rummet  og  Tingene  i  Rum- 
met (Perspektiven).  Hvilke  besynderlige  Landskaber  præstere  f.  Ex.  ikke 
Kinesere  og  Japanesere !  Overhovedet  staar  alle  de  fjerne  Folks  billedlige 
Fremstillingsform  paa  et  Udviklingstrin,  som  vi  umulig  kunne  anerkende. 
Ganske  anderledes  forholder  det  sig  derimod  med  deres  Kunstflid.  Me- 
dens Billedkunsten,  navnlig  forsaavidt  den  fremstiller  Tingene  paa  en 
Flade  (Maleri  og  Tegning),  kræver  en  gennemført  Erkendelse  af  Lovene 

for  Fænomenet,  en  Erkendelse,  som  naar  den  engang  er  indvunden, 
kommer  hele  Slægten  til  gode,  kræver  Industrien  for  at  faa  kunstnerisk 
Betydning  intet  saadant  højere  Erkendelsesstandpunkt,  men  først  og 
fremmest  et  livligt  Forhold  til  den  Opgave,  som  man  netop  har  for, 
Livsglæde,  Tid  og  Lyst  til  at  kæle  for  denne  Opgave  og  et  fuldkomment 
Herredømme  over  Materialet.  I  flere  af  disse  Retninger  have  de  Qerne 
Folk  afgjort  Fortrinet  for  os.  De  have  desuden,  hvad  der  er  saa  vigtigt 
for  Arbejdets  Fuldkommengørelse,  mere  sikre  og  uforstyrrede  nationale 
Traditioner,  end  Europæerne  have. 

Der  er  en  Ting,  som  bestandig  tydeligere  sondrer  den  europæiske  Kultur 
fra  hele  den  øvrige.  Vi  have  i  Europa  faaet  en  forunderlig  Lyst  til  sort 
og  hvidt,  en  forunderlig  Afsmag  for  stærke  Farver;  i  hvert  Fald  er  vor 
Smag  for  at  anvende  dem  skønsomt  bleven  sløvet.  Vore  fine  Herrer 
klæde  sig,  naar  de  skulle  paa  Bal,  ligesaa  farveløst  paa,  som  om  de 
skulde  til  Begravelse.  Fra  Mændenes  Dragter  i  Europa  er  al  kraftig  og 
skøn  Farve  bandlyst.  Dette  er  forøvrigt  noget  temmelig  nyt  i  Europa  og 
ret  karakteristisk  er  det  først  for  vort  Aarhundrede.  Men  hvilken  Farve- 
pragt allevegne  i  den  øvrige  Verden  !  Et  fint  og  sikkert  Øje  for  Farve 
saavel  som  for  Form  er  noget,  som  hører  oprindelig  med  til  Menneskets 
Natur,  noget,  som  ikke  læres  ved  Civilisation,  men  som  vel  kan  gaa 
tabt  ved  Civilisation.  Mérimée  har  etsteds  ytret  i  Anledning  af  et  sia- 
mesisk Gesandtskabs  Audiens  ved  Kejser  Napoleon  HLs  Hof,  ved  hvil- 
ken Lejlighed  naturligvis  baade  Orientalere  og  Europæere  mødte  frem  i 
deres  mest  glimrende  Kostumer,  at  det  var  paafaldende  ved  Asiaterne, 
hvorledes  de  forstod  at  sammenstille  de  pragtfuldeste  Farver  uden  nogen- 
sinde at  komme  ind  paa  det  skrigende.  Sandheden  af  disse  Ord  kunne 
vi  fortræffelig  overbevise  os  om  paa  det  etnografiske  Museum,  der  over- 
hovedet giver  os  uvurderlige  Anvisninger  til  Farvens  rette  Brug.  Der  er 
en  fortræffelig  Harmoni  i  de  vilde  Folkeslags  pragtfulde  Sammenstillinger 
af  Fuglefjer,  saavel  som  i  Perseres,  Inderes,  Kineseres  og  Japaneseres 
Sammenstilling  af  kostelige  vævede  Stoffer.  Derimod  maa  man  vel  son- 
dre de  helt  igennem  originale  Frembringelser  fra  saadanne,  i  hvilke  der 
er  benyttet  farvet  Materiale,  Klædeslapper ,  Glasperler  o.  desl.,  som  hid- 
rører fra  daarlig  europæisk  Industri.  I  slige  Ting  —  som  fylde  temmelig 
stærkt  op  i  den  Del,  Museet  ejer  fra  de  amerikanske  Indianere  —  kan 
der  vel  være  en  raa  og  skrigende  Farvevirkning. 

At  gennemgaa  alle  de  nyttige  Lærdomme,  som  det  etnografiske  Mu- 
seum kan  give  med  Hensyn  paa  Kunstflid,  vilde  være  at  gennemgaa  den 
største  Del  af  Museets  Indhold.  Allerede  Grønlænderne  have  ved  Ar- 
bejder som  deres  beskedne  Skindbroderier  noget  at  lære  deres  Herrer  i 
København;  og  gaa  vi  hele  Museet  igennem  indtil  Enden,  ville  vi  finde 
imponerende  Pragtsager  i  Mængde:  kinesisk  og  japansk  Porcellæn,  ja- 
panske Bronzer,  kinesisk  udskaaret  Elfenben  og  Guldfiligraner,  persiske 
mosaiksmykkede  Skrin  og  mauriske  Vaaben. 

Det  er  imidlertid  ikke  altid  Pragtstykkerne,  som  ere  de  skønneste 
og  de  lærerigste.  Jeg  vil  som  et  Exempel  paa  det  orientalske  Kunst- 
haandværk  tillade  mig  at  henlede  Deres  Opmærksomhed  paa  en  Kam 
af  Horn,  udført  af  en  eller  anden  malayisk  Mand  eller  Kvinde.  Den  er, 
som  De  se,  gjort  i  Form  af  en  Fisk,  noget  konventionelt,  stiliseret,  som 
det  sig  hør  og  bør  ved  noget,  der  ikke  blot  skal  være  Billedet  af  en 
Fisk.  Kammens  Tandrækker  ere  Fiskens  Finner,  den  store  Bugfinne, 
Halefinnen,  Rygfinnerne.  Det  er  paa  én  Gang  net  og  praktisk.  Vore 
Kæmmekamme  have  jo  ogsaa  flere  Tandrækker,  og  dennes  krumme  Li- 
nier passe  vistnok  ligesaa  godt  til  Formaalet  som  vore  Kammes  rette.  At 
det  hele  har  faaet  Formen  af  en  Fisk,  er  en  munter  Overflødighed,  en 
Vittighed  —  kunde  man  sige,  der  ligger  ganske  udenfor  Formaalet,  men 
er  som  en  Hilsen  fra  et  ukendt  Medmenneske,  der  anvender  baade  Flid 
og  Vid  paa  at  udføre  en  lille  Brugsgenstand,  som  vi  for  største  Delen 
overlade  til  Maskinen  at  gøre.  Hvor  individuelt  og  morsomt  er  ikke 
dette  lille  Arbejde,  hvor  fuldkomment  upersonlige  og  ligegyldige  fra  et- 
hvert andet  Synspunkt  end  Nyttens  ere  ikke  vore  Kamme! 

Det  upersonlige!  Det  er  dette,  som  er  Skyggen,  den  mørke  Skygge 
over  saa  mange  af  det  moderne  Europas  Frembringelser.  Der  er  en 
Magt,  som  har  faaet  et  Raaderum  i  det  moderne  Europa,  men  endnu 
ikke  har  lagt  hele  Jordkloden  under  sit  Scepter.  Det  er:  den  abstra- 
herende Tanke.  At  abstrahere  vil  sige  at  se  bort  fra  noget.  Naar  vi  se 
noget,  et  levende  Væsen  eller  en  død  Genstand,  se  vi  Form  og  Farve; 
og  Hensigten,  Formaalet  eller  Udtrykket  i  uopløselig  Forbindelse  med 
Overfladen.  Men  Tanken  abstraherer.  Den  ser  f.  Ex.  bort  fra  en  Tings 
Form  og  tager  alene  Hensyn  til  dens  Størrelse;  den  ser  bort  fra  Stør- 
relsen og  tager  alene  Hensyn  til  Vægten ;  den  ser  bort  fra  Vægten  og 
tager  kun  Hensyn  til  Stoffet;  den  ser  bort  fra  Farven  og  ser  kun  efter 
Formen ;  den  ser  bort  baade  fra  Form  og  Farve  og  tager  alene  Hensyn  til 
Brug  og  Nytte.  Vi  vide  alle,  at  den  abstraherende  Tanke  er  en  af  Viden- 
skabens mægtigste  Løftestænger;  uden  den  er  der  hverken  Mathematik, 
Fysik  eller  Kemi ;  uden  den  er  der  hverken  Æsthetik,  Politik  eller  Moral. 
Det  kan  ikke  falde  nogen  af  os  ind  at  beklage,  at  den  abstraherende 
Tanke  har  brudt  sig  sin  Vej ;  thi  det  Kulturliv,  hvis  Frugter  vi  nyde,  er 
for  en  stor  Del  dens  Værk.  Men  det  er  ogsaa  den,  der  har  skabt  hint 
upersonlige  Præg  ved  det  moderne  Europas  Frembringelser.  Det  er  den, 
som  har  skabt  Farveløsheden  i  vore  Klæder,  Farveløsheden  i  saa  meget 
af  vort  Liv.  Sort  og  hvidt,  den  sorte  Kjole  og  den  hvide  Krave,  ere 
ikke  Farver,  men  Abstraktioner  fra  al  Farve.  Det  er  den  abstraherende 
Tanke,  der  har  skabt  Økonomien ;  og  Økonomien  lærer  baade  theoretisk 
og  praktisk,  at  i  den  samme  Tid  og  med  den  samme  Flid,  som  hin 
Malayer  har  lavet  sin  Kam  i  Form  af  enj  Fisk,  kan  man,  ved  at  be- 
nytte Kræfterne  paa  andre  Maader,  fabrikere  Dusiner  af  Kamme,  der 
ere  fuldkommen  brugelige  til  deres  Formaal.    Det  er  den  abstraherende 

Tanke,  der  har  skabt  Æsthetiken ;  Æsthetiken  har  lært  Menneskene  at 
sondre  mellem  det  ydre  og  det  indre,  Væsen  og  Overflade,  Skønhed  og 
Hensigt.  Og  hvor  nødig  Æsthetiken  end  har  villet  det,  saa  have  andre 
Magter  i  Livet  draget  den  Følgeslutning  ud  deraf,  at  Nytte  og  Skønhed 
altsaa  kunne  udsondres  fra  hinanden;  og  da  Nytten  er  nyttig  og  Skøn- 
heden unyttig,  er  det  gaaet  ud  over  Skønheden.  Det  er  den  abstraherende 
Tanke,  der  har  skabt  alle  Naturvidenskaberne,  og  det  er  Naturviden- 
skaberne, der  have  skabt  Maskinerne,  som  atter  skabe  vore  Brugsgen- 
stande. Maskinerne  ere  en  Skare  Dæmoner  i  Menneskets  Tjeneste;  de 
have  stærke  Arme,  men  intet  Hjerte  i  Brystet  og  ingen  Øjne  i  Hovedet. 
Enhver  af  dem  arbejder  som  Slave  for  et  enkelt,  bestemt  Formaal;  og 
Kunst  kunne  de  aldrig  skabe,  fordi  det,  som  er  Kunst,  rummer  Menne- 
skets Sjæl,  hans  Tanke  og  Følelse  helt. 

Hvad  nytter  det  at  klage?  Hverken  den,  som  fører  Ordet  paa  Kun- 
stens Vegne,  eller  en  hel  Kunstforening  eller  hele  den  europæiske  Inter- 
esse for  Kunst  —  og  der  findes  vel  megen  sand  Interesse  for  den  i  Eu- 
ropa —  ville  her  formaa  at  udrette  noget.  Maskinernes  Larm  vilde  over- 
døve vor  Stemme.  Og  mer  end  dette:  den  uhyre  Mængde  af  Medmen- 
nesker, som  ere  Trælle  for  Maskinerne,  forlange  af  os,  at  der  skal  tæn- 
kes i  andre  Retninger,  at  der  først  og  fremmest  skal  sørges  for  Livets 
første  Fornødenheder,  og  vilde  stemple  Fordringen  til  individuel  Skønhed 
i  Arbejdet  som  frivol.  Forholdene,  de  faktiske  Forhold  staa  her  som 
en  Mur,  det  ikke  nytter  at  løbe  Panden  imod.  Hvor  længe  denne  Mur 
vil  blive  staaende,  det  véd  ingen  og  jeg  allermindst.  Men  for  hver  den, 
der  har  Øjeblikke  at  anvende  til  Betragtningen  af  slige  Ting,  er  det 
værd  at  opfriske  Indtrykket  af,  hvad  den  menneskelige  Natur,  saa  længe 
den  ikke  er  stænget  inde  i  Arbejdsfordelingens  trange  Celler,  kræver  af 
sine  Brugsgenstande  i  Henseende  til  Skønhed.  Det  lære  vore  Museer  os. 
De  lære  os,  at  om  end  den  abstraherende  Tanke  har  skænket  Menneske- 
heden vidunderlige  Goder,  saa  har  den  ogsaa  unddraget  den  Tilfreds- 
stillelsen af  en  Trang,  der  hører  oprindelig  med  til  dens  Væsen.  Det  Liv 
af  Fantasi  og  Følelse,  som  hos  Folkeslag,  der  ikke  ere  delagtige  i 
den  moderne  europæiske  Kultur,  faar  sit  Udtryk  i  Arbejdets  og  Frem- 
bringelsernes individuelle  Skønhed,  er  i  Europa  for  en  betænkelig  stor 
Del  forkuet  og  søger  maaske  at  faa  Luft  paa  allehaande  Maader,  som 
ikke  ere  sunde  og  gode.  Jeg  vil  her  minde  om  det  veltalende,  gribende 
Indlæg  i  denne  Sag,  som  Dickens  har  givet  i  sin  Roman  »Strænge  Tider«. 
Den  Gradgrind'ske  Filosofi  i  denne  Roman  (»Manchesterskolen«  i  sine 
yderste  Konsekvenser),  som  reducerer  alt  i  Verden  til  et  Regnestykke, 
har  virkelig  ogsaa  faaet  sit  Udtryk  i  Kunstens  Verden,  eller  rettere  sagt: 
paa  det  Omraade,  hvor  Kunsten  burde  have  Plads,  men  hvorfra  den 
voldsomt  er  fortrængt.  Jeg  for  mit  Vedkommende  har  f.  Ex.  paa  Verdens- 
udstillinger set  Fremstillinger  af  amerikanske  Skolebygninger,  der  mulig- 
vis have  fortjent  og  faaet  Medaille   for  Hensigtsmæssighed,  men  fra 

hvilke  den  sidste  Rest  af  kunstnerisk  Glæde  var  fjernet  med  en  saa 
systematisk  Ubarmhjertiglied,  og  hvor  alt  var  saa  rethniet  og  graat,  at 
man  ikke  uden  MedUdenhed  kunde  tænke  paa  de  stakkels  Børn,  der 
skulde  undervises  i  saadanne  Skoler. 

I  Europa  stiller  Sagen  sig  for  Øjeblikket  saaledes,  at  medens  den 
store  Masse  af  Brugsgenstande,  som  ikke  alene  tjene  den  fattigeres  Liv, 
men  ogsaa  finde  Indgang  hos  de  rigeste,  udføres  paa  aldeles  fabriks-  og 
haandværksmæssig  Maade,  arbejdes  der  ovenfra,  fra  Samfundets  bedre 
stillede  Lag,  stadig  paa  at  modvirke  den  nedenfra  kommende  Strøm  og 
at  tilvejebringe  et  virkeligt  Kunsthaandværk.  Den  rigeste  Del  af  Sam- 
fundet kan  i  denne  Henseende  gøre  store  Krav  og  fordrer  Luxusarbejder. 
Ligesom  i  Bygningskunsten  er  det  ogsaa  i  Kunsthaandværket  allevegne 
Fortidens  Stilformer,  der  benyttes,  eller  de  fjerne  fremmede  Folkeslags 
Former.  Den  nyere  Tid  har  med  særligt  Hensyn  paa  hele  denne  højere 
Industri  skabt  en  egen  Art  af  Museer,  som  have  den  dobbelte  Betydning:  at 
give  historiske  Kulturbilleder  ved  en  gennemført  Ordning  af  de  originale 
Efterladenskaber  fra  de  forskellige  Perioder,  og  tillige  at  give  Forbilleder 
til  Efterligning  for  vor  Tid.  Det  berømteste  og  største  Museum  af  denne 
Art  er  Cluny-Museet  i  Paris ;  en  overordentlig  stor  Samling  er  anlagt  i 
Kensington-Museet  i  London;  meget  betydelige  og  ypperhge  Samlinger 
findes  f.  Ex.  i  Niirnberg  og  Miinchen;  nogle  Steder  baade  i  Tyskland  og 
i  England  søger  man  desuden  ved  midlertidige  Laan  fra  Privatsamlinger 
og  Privatejendomme  at  gøre  Museernes  egne  Samlinger  fyldigere  og  in- 
struktivere.  Det  er  en  særdeles  lærerig  og  betydningsfuld  Art  af  Samlin- 
ger. København  ejer  vel  [1876]  ikke  nogen  Samling,  der  egentlig  er  grun- 
det paa  dette  Princip;  men  naar  vi  sammenfatte  Stoffet  fra  flere  af  vore 
Museer,  kunne  vi  dog  høste  en  lignende  Nytte  af  dem.  Den  etnografiske 
Samlings  Betydning  i  denne  Retning  har  jeg  allerede  omtalt.  Det  gamle 
Kunstkammer  indeholdt  —  som  De  ville  erindre  —  et  Antal  »tekniske 
Kunstsager« ,  der  senere  gik  over  til  Kunstmuseet  i  Dronningens  Tvær- 
gade, derefter  af  Thomsen  blev  forenet  med  en  Afstøbningssamling  af 
nyere  Skulptur  og  endelig,  efter  et  vistnok  fuldkomment  rigtigt  Princip, 
af  Worsaae  fordelt  mellem  det  oldnordiske  Museum  og  Rosenborg-Sam- 
lingen. Det  er  disse  to  Samlinger  i  Forening,  der  nu  repræsentere  det, 
som  man  i  Paris  maa  søge  i  Hotel  Cluny  og  i  London  i  Kensington.  — 

Men  der  er  andet  og  mere  ved  det  oldnordiske  Museum  og  ved 
Rosenborg  end  det  kunstindustrielle  eller  det  kulturhistoriske.  Hvem 
vilde  betragte  Kristian  den  fjerdes  blodige  Tørklæde  fra  Slaget  ved 
Femern  blot  som  et  Exemplar  af  et  Lommetørklæde  fra  det  17.  Aarhun- 
drede?  Endog  fremmede  besøgende  have  erklæret  dette  Stykke  for  Rosen- 
borgs kostbareste  Skat,  og  hvad  bør  det  da  ikke  være  for  en  dansk! 
Hvilke  Minder  vække  ikke  Levningerne  fra  Kongehøjene  i  Jellinge  eller 
Dronning  Dagmars  Guldkors!  slige  Ting  ere,  ganske  uden  Hensyn  til 
deres  kunstneriske  Værd  eller  deres  kulturhistoriske  Interesse,  dyrebare 

for  os  som  Relikvier,  som  Nationalskatte  i  Kraft  af  Kristian  den  fjerdes 
Blod  eller  af  Dagmars  fromme  Bryst,  ved  hvilket  Korset  har  hvilet.  Der 
er  noget  i  Katholikernes  Tro  paa  den  kraftige  Virkning  af  at  berøre 
Rehkvier.  Slige  Ting  skulle  i  Virkeligheden  mere  berøres  end  ses ;  jo 
haandgribeligere  de  ere  for  os,  des  større  Magt  have  de  over  vor  Fantasi 
og  vor  Følelse.  Til  Tørklædet  med  Blodpletterne  paa  Rosenborg  svarer 
Marstrands  prægtige  Maleri  af  Søslaget  ved  Femern  (Fig.  65)  i  Kapellet 
ved  Roskilde  Domkirke.  Maleriet  er  umiddelbart  forstaaeligt,  taler  le- 
vende og  begejstrende  som  Synet  af  Begivenheden  selv,  om  Heltemod 
og  Standhaftighed.  Den  gulnede  Klud  med  de  svage  Blodspor  kræver 
en  Nøgle  til  Forstaaelse,  en  Henførelse  til  hin  Begivenhed,  som  vi  alle 
kende  fra  vor  Børnelærdom;  men  er  den  given  os,  sætte  vi  næppe  rin- 
gere Pris  paa  hin  Klud  end  paa  Maleriet. 

Det  er  ganske  vist  kun  faa  Stykker  af  hine  Samlinger,  der  have  en  s  a  a 
intensiv  Betydning  som  Relikvier;  men  Samlingerne  i  deres  Helhed  og 
alle  deres  Stykker  have  dog  Del  i  denne  Betydning,  fordi  de  have  Hen- 
syn til  vor  Nation,  dens  Liv  og  dens  Historie.  De  frembyde  Stof  baade 
for  den  historiske  Tænkning,  for  den  praktiske  Kunstindustri  og  for 
den  rene  Kunstnydelse,  men  først  og  fremmest  ere  de  dog  National- 
samlinger. Vi  ville  her  give  et  Overblik  over  dem,  især  med  Hensyn 
til  den  Maade,  hvorpaa  de  illustrere  Smagens  Historie  i  Danmark. 
Selv  Ting,  der  ikke  kunne  kaldes  Kunstværker,  kunne  dog  betegne  en 
Stræben  efter  Kunst,  efter  at  give  Livets  Yderside  et  karakteristisk  Præg, 
som  svarer  til,  hvad  der  rører  sig  i  dets  Indre. 

Vi  vende  altsaa  tilbage  til  det  oldnordiske  Museum.  Først  med 
»Jernalderen«  betræde  vi  Historiens  Grund,  først  i  den  kende  vi  gennem 
Oldskrifterne  det  Liv,  der  tog  de  mange  Ting  i  Brug,  som  vore  Museer 
gemme.  Og  Historiens  Lys  begynder  for  Nordens  Vedkommende  endda 
først  at  skinne  over  Jernalderens  sidste  Periode.  Tidligere  i  Jernalderen 
se  vi  en  aldeles  tydelig,  og  —  som  den  fremtræder  i  Museet  —  højst 
paafaldende  Indvirkning  eller  rettere  Indførsel  af  den  klassisk  romerske 
Kunst  og  Kultur.  Hvor  besynderlig  afstikkende  staa  ikke  disse  romerske 
Bronzekar,  der  minde  saa  stærkt  om  Fundene  fra  Pompeji  og  Hercula- 
num,  og  navnlig  disse  Bronzefigurer,  i  hvilke  man  ikke  alene  genkender 
Sydens  Mythologi,  men  ogsaa  strax  erkender  Frugter  af  en  ældgammel, 
gradvis  udviklet,  kulmineret  og  atter  ældet  Kunst  og  Kultur,  imod  alle 
de  øvrige  paa  dansk  Jord  fundne  Sager,  som  hyppig  vidne  om  den 
største  kunstneriske  Uopdragenhed;  i  hvert  Fald,  hvor  det  gælder  billed- 
lig Fremstilling!  Det  er  enkelte  vildsomme  Frøkorn  af  Sydens  Dannelse, 
som  ere  blæste  op  til  Norden;  men  de  ere  foreløbig  slet  ikke  faldne  i 
god  Jord  her.  De  have  i  Virkeligheden  ingen  Mission  havt  blandt  de 
barbariske  Folk  i  Norden ;  romerske  Motiver  have  vel  fremkaldt  barba- 
riske Efterligninger,  anbragte  uden  Hensyn  til  deres  Betydning;  men  de 
have  aabenbart  ikke  bidraget  til  at  danne  en  Billedkunst. 

Hint  stolte  Helteliv  i  Hedenskabets  sidste  Tid  i  Norden,  som  vi 
kende  gennem  Sagaerne,  illustreres  ved  de  sidste  Afdelinger  af  Jernalder- 
Samlingen.  Der  er  ingen  Periode  i  Historien,  med  hvilken  vort  Folks 
Fantasi  hellere  har  syslet  end  med  denne;  intet  have  Nordens  største 
Digtere  kunnet  regne  sig  til  Hæder,  som  at  de  have  vakt  Oldtidens  store 
Skikkelser  op  af  Graven  med  deres  vilde  og  mægtige  Kraft,  deres  ustyrlige, 
men  rene  Følelse.  Det  er  Mindet  om  hint  Liv,  som  giver  denne  Del  af 
Museet  en  særegen  Tiltrækningskraft,  en  levende  Affektionsværdi  for  vor 
Følelse;  men  ville  vi  være  ærlige,  maa  vi  indrømme,  at  skulle  vi  blot 
dømme  efter,  hvad  vi  se  for  vort  Øje  og  hvad  der  tiltaler  det,  saa  vil 
denne  Afdeling  ikke  høre  til  de  mest  tiltrækkende.  Der  er  Sager  nok, 
som  vidne  om,  at  Vikingerne  og  Drotterne  og  Jarlerne  bar  Smykker  (Spæn- 
der, flettede  Ringe  o.  desl.)  af  ædle  Metaller;  Jernalderen  har  havt  en 
større  Mangfoldighed  af  Stoffer  til  sin  Raadighed  end  de  tidligere  Perio- 
der (foruden  Jernet  spiller  navnlig  Sølv  og  Glas  en  stor  Rolle),  og  en 
tilsvarende  større  Afvexling  i  Tekniken;  desuden  mangfoldigere  Orna- 
mentformer. Men  Stykke  for  Stykke  kunne  Jernalderens  Frembringelser 
i  Henseende  til  uforfalsket  og  ædel  Sans  for  Hensigtens  og  Tankens 
Udtryk  i  Formen  vistnok  aldrig  maale  sig  med  Bronzealderens.  Dertil 
kommer  endnu  —  hvad  der  dog  er  af  stor  Vigtighed  for  Museums- 
besøgerens Opfattelse  — ,  at  Hovedmetallet  i  denne  Periode,  selve  Jernet, 
næsten  aldrig  har  bevaret  sine  Former  saa  godt,  som  Bronzen  har  be- 
varet sine. 

En  egentlig  fri  og  fyldig,  en  virkelig  kunstnerisk  Udtalelse  af  den 
Aand,  som  levede  blandt  vore  Forfædre  i  Hedenold,  søge  vi  forgæves  i 
deres  efterladte  Monumenter.  Deres  Bygningsformer  kende  vi  ikke  af 
eget  Øjesyn,  enhver  Rest  af  dem  er  fortæret  af  Tiden;  og  de  yderst  ringe 
Spor  af  Billedkunst,  som  man  kender,  ere  utydelige  og  afskrækkende 
for  Øjet  og  vinde  kun  Interesse  gennem  vanskelige  Slutninger  og  Sam- 
menligninger. Mere  umiddelbart  talende  er  dens  Ornamentik,  de  Baand- 
og  Dyre-  (»Drage«-)  Slyngninger,  som  findes  paa  allehaande  Redskaber 
fra  Hedenskabets  sidste  Tid  (se  f.  Ex.  den  smukke,  med  Sølv  indlagte 
Jernøxe  fra  Mammen  i  Jylland  og  forskellige  Sager  fra  Jellingehøjene; 
det  ejendommeligste  Exemplar  findes  blandt  de  ældste  kristelige  Sager). 
Denne  Ornamentik,  som  er  i  nær  Slægt  med  den,  man  finder  i  de  af 
irske  Munke  illuminerede  Haandskrifter ,  bestaar  af  meget  indviklede 
Slyngninger  af  Baand  eller  Remme,  som  idelig  forgrene  sig  og  stikkes 
ind  i  hinanden,  eller  af  Dyreformer,  især  Slanger,  hvis  Krop  og  Haler 
ere  trukne  langt  ud  og  ere]  saa  labyrintisk  sammenrullede,  at  man  for 
længe  siden  har  glemt,  hvor  Hovedet  var,  indtil  man  tilsidst,  ved  at  lade 
Øjet  følge  Slyngningen  videre,  kommer  tilbage  til  det  og  ser  det  bide  om 
Spidsen  af  Halen.  Undertiden  genkender  man  Lineamenterne  af  et 
Menneskeansigt  eller  Former  af  en  Løve  eller  et  lignende  Udyr,  hvis 
Linier  dog  paa  en  saa  fortvivlet  dristig  Maade  omskrive  Naturen  og 

danne  saa  sælsomme  Spring  og  Snurrer,  at  Øjet  paa  Halvvejen  glemmer, 
hvad  det  egentlig  er,  det  ser.  Flader,  som  ere  bedækkede  med  disse 
Slyngninger  gøre  en  Virkning  som  en  Drøm,  og  hyppig  som  en  ond 
Drøm,  en  urolig  Gæring  i  Fantasien,  at  hvilken  dunkle  og  dæmoniske 
Reminiscenser  dukke  op.  Det  er  ikke  Hedenskabets  lyse  og  kække 
Side,  man  herved  mindes  om,  snarere  kommer  man  til  at  tænke  paa 
Hexe,  som  koge  Sejd,  eller  paa  skumle  Ormegaarde.  Det  er  en  Kunst, 
som  ikke  vil  være  god,  klar,  rythmisk  og  skøn  som  det  antike  Orna- 
ment, men  som  synes  at  have  forskrevet  sig  til  de  onde  Magter;  Øjet 
finder  ingen  Hvile  og  Fred  i  den,  men  ved  aldrig,  hvor  det  skal  be- 
gynde, og  hvor  det  skal  holde  op. 

Denne  Ornamentik  er,  som  bekendt,  ogsaa  anvendt  paa  Runeste- 
nene, hvorpaa  i  det  mindste  en  af  Museets  Runestene,  den  store  fra 
Tirsted  i  Indgangshallen,  giver  Exempel.  —  Og  som  der  jo  ikke  er  nogen 
brat  Overgang  imellem  den  sidste  hedenske  og  den  ældste  kristelige  Kul- 
tur i  Norden,  ere  baade  Runer  og  Ormslyngninger  meget  hyppige  paa 
vore  ældste  kristelige  Monumenter.  Ormslyngninger  finde  vi  desuden 
paa  de  nordiske  Trækirker,  nu  kun  bevarede  i  Norge.  Vi  finde  dem 
ogsaa  paa  den  mærkelige  lille  Trækirkedør  fra  Valthiofstad  paa 
Island  (Fig.  192).  Denne  fortjener  en  omhyggelig  Betragtning  som  et  af 
Museets  interessanteste  Stykker  i  kunstnerisk  og  kunsthistorisk  Henseende. 
Den  er  sikkert  det  bedste,  det  fyldigste  og  mest  levende  Exempel,  som 
haves,  paa  den  Art  af  Kunst,  der  svarer  til  det  gamle  Nordens  heroiske 
Sagn.  Thi  uagtet  den  har  hørt  til  en  Kirke,  er  Fremstillingen  paa  den 
rent  verdslig  —  endnu  fra  en  senere  Tid  har  man  Exempler  paa  Ud- 
skæringen af  nordiske  Sagn-Motiver  paa  norske  Kirker  — ;  og  uagtet  den 
vistnok  hidrører  fra  Slutningen  af  det  12.  Aarhundrede,  altsaa  fra  den 
katholske  Middelalders  Blomstringstid,  viser  den  dog  tydelig,  hvorledes 
oldnordiske  Traditioner  i  Henseende  til  Kunststilen  bevaredes  med  sejg 
Vedholdenhed  paa  den  fjerne  0;  —  endnu  i  langt  senere  Tid,  tæt  op  til 
vor  egen,  bevarer  det  islandske  Træarbejde  en  egen,  renere  nordisk  Ka- 
rakter end  det  samtidige  europæiske.  Saa  overmaade  besynderlige  den 
gamle  Kirkedørs  Billeder  end  kunne  tage  sig  ud  for  et  flygtigt  Øjekast, 
ere  de  dog  for  en  nærmere  Betragtning  meget  forstaaelige  og  mangle 
hverken  Poesi  i  Tanken  eller  en  bestemt  udpræget  Smag,  en  gennemført 
kunstnerisk  Bevidsthed  i  Fremstillingen. 

Paa  Døren  er  der  udskaaret  to  store  Cirkler,  den  ene  under  den 
anden.  I  den  nederste  er  der  udskaaret  (eller  »udsparet«)  en  Ormknude, 
bestaaende  af  fire  Drager,  saa  kunstig  sammenslyngede,  at  man  først 
efter  nogen  Betragtning  reder  de  enkelte  Kroppe  ud  fra  hverandre  og 
ser,  hvorledes  Udyrenes  Rovfuglefødder  krydse  hverandre  udenom  Cirke- 
lens Midtpunkt,  hvorledes  deres  udslagne  Vinger  med  de  stramme  Linier 
ere  stukne  ind  imellem  og  krydse  Slangekroppenes  Bugtninger,  som  danne 
fire  store  Kredse,  saaledes  at  Dragernes  Hoveder  vise  sig,  ethvert  bi- 

dende  om  sin  egen  sammenslyngede  Hale,  yderst  foroven  og  forneden, 
til  højre  og  til  venstre.  Det  er  prægtigt,  rigt  og  morsomt  i  Liniespillet; 
det  er  fuldt  af  Gaader  og  Gru,  saa  længe  Øjet  fortaber  sig  i  disse  Sam- 
menslyngninger; og  det  er  dog,  naar  man  har  løst  Gaaden,  færdigt  og 
fuldendt,  rythmisk  og  symmetrisk  at  overskue.  For  saa  vidt  gaar  det 
endogsaa  ud  over  Maneren  i  de  oprindelige  Ormslyngninger  og  antyder 
en  Indflydelse  af  den  middelalderlig-kristelige,  den  »romanske«  Kunst. 
Er  denne  Ormknude  nu  blot  at  opfatte  som  Dekoration?  Næppe.  Den 
nederste  Cirkel  er  snarere  tænkt  som  et  Billede  af  Bjergets  eller  Jor- 
dens Indre,  hvor  de  vilde,  selvfortærende  Kræfter  ligge  ligesom  ma- 
gisk bundne,  som  berørte  af  en  Troldmands  Stav.  Thi  i  den  øverste 
Cirkel,  som  ved  en  Tværlinie  er  delt  i  to  Afdelinger,  finder  man  i 
Halvcirklen  forneden  en  Drage  af  selvsamme  Art,  men  her  sluppen 
ud  til  Oververdenen,  hvor  den  øver  sit  grumme  Væsen.  Scenen  synes 
at  være  det  indre  af  en  Skov;  derpaa  tyde  de  enkelte  Planter,  som 
gro  op  af  Jordbunden,  idet  man  let  indser,  at  Kunsten  paa  dette  Ud- 
viklingstrin og  med  de  Midler,  den  her  har  til  sin  Raadighed,  hverken 
formaar  at  fremstille  Skovens  Træer  i  store  Masser  eller  at  gengive  de 
enkelte  Planter  anderledes  end  paa  en  vedtagen,  stilistisk  Maade,  som 
mere  minder  om  Ornamenter  end  om  Naturfrembringelser.  Det  skildrede 
Optrin  er  hin  navnkundige  Heltekamp  med  Dragen,  der  med  saa  mang- 
foldige Variationer  fremtræder  som  det  mægtigste  og  største  episke  Motiv 
i  alle  indogermanske  Folks  Myther  og  Sagn.  Man  ser  en  Ridder, 
som  har  jaget  med  sin  Falk  i  Skoven;  han  hører  med  ét  Brøl  af  et 
Dyr  i  Knibe  derinde,  styrer  sin  Hest  efter  Lyden  og  ser  en  Drage,  som 
har  fanget  en  Løve  i  sin  Hales  Bugtninger  og  formodentlig  vil  slæbe 
den  hen  til  sin  Hule,  hvis  Indgang  ses  længst  til  højre;  Dragens  tre 
Unger  stikke  Hovederne  ud  af  Hulen.  Ridderen  lader  sin  Ganger  sætte 
fremad  i  Firspring  og  jager  det  dragne  Sværd  ind  i  Dragen,  der  dø- 
ende aabner  sit  Gab  med  den  lange  Tunge,  og  med  Kløerne  klamrer  sig 
om  Rødderne  af  et  Træ,  medens  Løven  gør  sig  fri  for  Fangenskabet  og 
gladelig  springer  afsted  til  venstre.  I  den  øverste  Halvcirkel  ser  man 
først  Løven,  som  trofast  har  sluttet  sig  til  sin  Befrier  og  følger  ham  paa 
Jagten.  Den  har  faaet  et  prægtigt  Halsbaand  paa  og  traver  rolig  afsted; 
dens  Hales  Spids  slaar  ud  i  en  stor  Blomst,  hvad  enten  dette  nu  skal 
forstaas  som  et  Udbrud  af  Dyrets  Glæde  ved  Livet  eller  blot  er  gjort  for 
at  fylde  et  tomt  Rum  paa  Fladen.  Foran  den  rider  Helten  ud  paa  Jagt 
med  Hjælm,  Skjold  og  langt  Slagsværd,  i  højre  Haand  holder  han  Falke- 
staven, og  hans  anden  Ledsager,  Falken,  har  sat  sig  fortrolig  til  Hvile 
paa  Hestens  Nakke.  Længst  til  højre  ser  man  for  tredje  Gang  Løven, 
liggende  med  Benene  krummede  ind  under  sig,  udtæret,  saa  at  alle  Rib- 
benene tydelig  ses,  med  stirrende  Øjne  og  aabent  Gab,  ovenpaa  en  Tue, 
der  ved  et  Kors  er  betegnet  som  en  Grav ;  bagved  hæver  sig  Gavlen  af  en 
Træbygning,  maaske  en  Kirke.  Uden  Tvivl  maa  vi  saa  tænke  os  Herren 

Fig.  192.    Kirkedør  fra  Valthiofstad.  (Nationalmuseet). 

liggende  i  Graven  og  Løven  trofast  endnu  i  Døden  imod  ham,  ked  af 
Livet,  selv  ventende  paa  Døden. 

Fortællingen  i  disse  Billeder  gaar  altsaa  nedenfra  opad,  fra  Skil- 
dringen af  de  dæmoniske  Magter  gennem  den  vilde  Kamp  imod  dem 
til  rolige  og  rørende    Motiver.    Dertil    svarer   ogsaa   en  Gradsforskel 
i  Stilen.    I  Kampscenen  i  Skoven  have  Linierne  endnu  meget  af  den 
urolige  og  sammenslyngede  Karakter  som  i  Ormeknuden  forneden;  i 
den  øverste  Halvcirkel  derimod,  hvor  de  dæmoniske  Magter  ikke  læn- 
gere drive  deres  Væsen,  ere  Motiver  og  Figurer  holdte  tydeligere  og 
klarere  ud  fra  hverandre.     Ikke  desto  mindre  viser  der  sig  allevegne 
i  disse  Linier  en  vis  Tilbøjelighed  til  en  ormagtig  Bevægelse;  den  kom- 
mer stærkt  frem  i  Tegningen  af  det  Træ  i  Skoven,  som  Dragen  griber 
fat  i,  det  slynger  sig  ganske,  som  om  det  kunde  være  en  Slange;  den 
Maade,  hvorpaa  Hesten  i  den  øverste  Halvcirkel  løfter  sit  venstre  For- 
ben i  Vejret,  minder  mere  om  et  blødt  og  snigende  Dyrs  Bevægelse  end 
om  en  Hests  Skridt  eller  Trav ;  Løvernes  Haler  krumme  og  sno  sig  paa 
underlige  Maader.    Dette  ormagtige  i  Linierne  er  overhovedet  et  Sær- 
kende for  den  ældre  Middelalders  Ornament  i  Norden,  ogsaa  der,  hvor 
Planteformer  efterhaanden,  ifølge  sydlandsk,  antikiserende  Indflydelse, 
sættes  i  Stedet  for  Dyreformerne.    Man  se  i  Museet  f.  Ex.  Dør-Indfatnin- 
gen fra  en  norsk  Trækirke  (Øde  Kirke  i  Valders):   der  bestaar  Dekora- 
tionen paa  den  ene  Side  væsentlig  af  Dyreformer,  paa  den  anden  Side 
af  Planteformer,  og  Planternes  Bevægelse  minder  ganske  om  Dyrets,  et 
fliget  Blad  krummer  sig  om  en  Stængel,  som  om  det  var  Kløer.  En 
virkelig  gennemført  Opmærksomhed  for  Naturens  organiske  Former  og 
deres  særegne  Karakter  hører  overhovedet  aldeles  ikke  hjemme  i  denne 
Periode.    Til  en  med  Naturen  stemmende  Forstaaelse  af  den  kompli- 
cerede Bygning  af  Hvirveldyrenes  og  Menneskets  Skikkelser  har  man 
langtfra  hævet  sig;  derom  vidner  tilstrækkelig  Tegningen  af  Figurerne 
paa  den  gamle  Kirkedør.    Der  er  en  Tilbøjelighed  til  at  overse  og  for- 
bigaa  de  bestemte  Vinkler  i  Linierne,  som  betegne  Legemsbygningens 
Karakter,  eller  kun  at  lade  de  allervigtigste  af  dem  blive  staaende  som 
Holdepunkter,  saa  at  man  kan  se,  hvad  det  hele  skal  forestille,  og  saa 
udenfor  dem  lade  Haanden  danne  et  afrundet  kalligrafisk  Sving,  der  i 
Forhold  til  det  levende  Forbillede  er  dødt  og  manierert.  Overfor  denne 
gennemgaaende  Grundsvaghed  have  endog  Fejl  i  det  enkelte,  f.  Ex.  i  Propor- 
tionerne, mindre  at  sige.  Derimod  er  der  en  meget  aarvaagen  Opmærk- 
somhed og  aabenbart  strænge  Fordringer  med  Hensyn  til  den  Maade,  hvor- 
paa Linier  og  Masser  skulle  udfylde  Fladen,  altsaa  til  den  mere  deko- 
rative Side  af  Kunsten.    Dette  Hensyn  har  gjort  sig  saa  meget  stærkere 
gældende,  og  det  hele  har  gjort  en  saa  meget  prægtigere  Virkning,  som 
—  hvad  der  næppe  kan  være  Tvivl  om  —  Ormslyngningerne  og  Bille- 
derne have  været  kolorerede  med  livlige  Farver,    maaske  endog  til 
Dels  forgyldte.    Da  Døren  kom  til  Museet,  var  den  raat  opmålet  med 

Oliefarver;  dem  maatte  man  i  hvert  Fald  fjerne,  men  de  have  dog  sik- 
kert skullet  gælde  som  Erstatning  for  oprindelige  F'arver,  der  have  havt 
en  ædlere  og  mere  harmonisk  Holdning.  Den  nyere  nordiske  Poesi  har 
lært  meget  af  den  gamle  Sagastil.  Den  nyere  nordiske  Kunst  vilde  næppe 
kunne  dannes  efter  Sagakunsten  —  om  vi  maa  kalde  den  saa  — ,  selv 
om  der  fandtes  flere  Levninger  af  den.  Den  episke  Fortælling  i  Norden 
havde  stolte  og  prægtige  Modeller  i  selve  Livet ,  glimrende  Ytringer  af 
den  mægtige  Villies  Indgriben  i  Begivenhederne.  Kunsten  har  ogsaa 
havt  prægtige  Skikkelser  at  danne  sig  efter,  men  den  har  ikke  benyttet 
dem  til  at  gennemarbejde  og  forstaa  Menneskeskikkelsen  og  én  Gang 
for  alle  indvinde  et  højere  Standpunkt  i  denne  Henseende.  Dette  Ar- 
bejde har  i  Oldtiden  kun  en  eneste  Nation  i  Verden  udført,  nemlig  Græ- 
kerne, paa  et  bestemt  Udviklingstrin  af  deres  Historie.  — 

Som  Modstykke  til  Kirkedøren  fra  Valthiofstad  vil  jeg  gennemgaa  et 
Exempel  af  den  ældre  Middelalders  Kunst,  som  er  vel  egnet  til  at  sætte 
os  ind  i  Kunstens  rent  kirkelige  Karakter  i  denne  Periode,  nemlig 
det  bekendte  Gunhildskors  (Fig.  17).  Dette  Arbejde  er  ældre  end  Kirke- 
døren, et  halvt  Aarhundrede  eller  mere;  men  medens  Billederne  paa 
denne  kunde  betragtes  som  Efternølere  af  Nordens  Oldtid,  tilhøre  Frem- 
stillingerne paa  Korset  fuldstændig  Kristendommen,  som  afløste  Oldtiden 
og  havde  Fremtiden  for  sig.  Gunhildskorset  er  udskaaret  af  Hvalros- 
tand; for  Enderne  af  Korsarmene  har  det  paa  begge  Sider  Medailloner 
med  udskaarne  Relieffer  og  i  Midten  en  større  firkløverformet  Plade, 
der  paa  Bagsiden  ligeledes  er  smykket  med  Relief.  Saaledes  bliver  der 
en  hel  Del  smaa  selvstændige  Fremstillinger,  som  ere  satte  i  indbyrdes 
Tankesammenhæng,  der  yderligere  er  oplyst  ved  latinske  Indskrifter.  Det 
hele  kommer  til  at  danne  et  Slags  System,  en  hel  Theologi,  som  med 
al  sin  Sindrighed  endnu  tillige  er  ren  og  klar  og  meget  lærerig  baade 
med  Hensyn  til  Indholdet  og  med  Hensyn  til  Kunsten;  Kunsten  har 
netop  i  denne  Periode  mere  sin  Betydning  ved  Billedernes  indbyrdes 
Modsætninger  og  Paralleler  end  ved  en  virkelig  Gennemførelse  af  de 
enkelte  Billeder  eller  Figurer.  Forøvrigt  er  alt  det  enkelte  her  gennem- 
ført med  al  den  Delikatesse,  hvorover  Periodens  Kunst  raader;  Arbejdet 
har  i  et  og  alt  hørt  til  Fløden  af  sin  Tids  Frembringelser. 

Korset  har  været  et  Krucifix:  til  dets  Forside  har  den  korsfæ- 
stedes Billede,  rundt  udført  som  en  lille  Statue,  været  befæstet;  men 
det  er  forlængst  forsvundet.  Endnu  ser  man  den  sædvanlige  Indskrift 
over  den  korsfæstedes  Hoved  samt  Sporene  af  Naglerne;  og  de  udstrøm- 
mende Bloddraaber  ere  pyntelig  indridsede  og  betegnede  med  rød  Farve. 
Andre  Steder  ser  man  desuden  Spor  af  Forgyldning,  blaa,  grønne  og 
røde  Farver  i  de  indskaarne  Ridser,  i  Bogstaver,  Haar,  Vinger  o.  s.  v., 
hvilket  paa  Hvalrostandens  smukke,  hvide,  blanke  Grund  maa  have 
gjort  en  udmærket  pyntelig  Virkning.  I  Medaillonen  over  den  kors- 
fæstedes Hoved  ses  en  kvindelig  Skikkelse  i  halv  Figur,  lige  fremad 

vendt;  hun  har  Krone  paa  Hovedet,  Sløret  falder  ned  over  hendes 
Nakke,  i  den  højre  Haand  holder  hun  en  Stængel  med  udsprungne 
Blomster,  i  den  løftede  venstre  en  aaben  Bog  med  Indskriften:  Vita. 
Denne  Figur  forestiller  altsaa  »Livet«,  og  til  hende  svarer  i  Cirkelen 
ved  Kristi  Fødder  »Døden«;  en  kvindelig  Figur,  der  ligger  næsegrus  i 
en  aaben  Ligkiste,  som  er  betegnet:  Mors.  — I  Cirkelen  ved  Kristi  højre 
Haand  ses  »Kirken«  med  Slør  og  Krone  ligesom  »Livet«,  halvt  vendt 
henimod  Kristus.  Med  begge  Hænder  holder  hun  den  aabne  Bog  foran 
sig  med  Indskriften :  Ecclesia  sancta,  venstre  Haand  holder  tillige  om 
Stangen  af  Kirkebanneret  fyeæz7/um  Sti.  Petri).  Ved  Kristi  venstre  Haand 
ses  en  Kvinde,  der  sidder  paa  Hug,  bortvendt  fra  Frelseren;  hendes  Ud- 
tryk er  Fortvivlelse,  hun  støtter  Hovedet  med  den  ene  Haand  og  river 
i  det  vildt  udslagne  Haar  med  den  anden.  I  Lighed  med  »Døden«  har 
hun  kun  Slør,  ingen  Krone.  Nedenfor  hende  ligger  en  henkastet,  op- 
slagen Bog,  hvorpaa  læses:  Synagoga.  —  Den  theologiske  Lære,  som 
denne  Side  af  Korset  giver,  er  altsaa  den,  at  Kristus  ved  sin  Død  paa 
Korset  har  sejret  over  Døden  og  det  gamle  Testamentes  Lov,  at  han 
har  givet  Livet  og  Kirken  Sejr. 

Bagsiden  af  Korset  er,  nu  da  Kristusfiguren  mangler  paa  Forsiden, 
endnu  rigere  srnykket  med  Billeder  end  denne.  Paa  den  tirkløverfor- 
mede  Plade,  som  dækker  Korsskæringen,  er  der  i  Midten  afgrænset  en 
Cirkel,  i  hvilken  Kristi  Figur  er  udskaaret.  Her  ses  han  som  tro- 
nende paa  Regnbuen;  paa  Skødet  har  han  den  opslagne  Bog,  betegnet 
med  ^  -Q,  og  bag  Hovedet  den  korsformede  Glorie.  Armene  strækker  han 
ud  til  Siden,  saaledes  at  hele  Figuren  i  sin  stive  Symmetri  kommer  til  at 
danne  som  et  Kors.  I  de  aabnede  Haandflader  og  de  ubedækkede  Fød- 
der ere  Naglegabene  tydelige  at  kende;  og  det  er  netop  disse  Naglegab, 
paa  hvilke  Opmærksomheden  henledes.  Paa  den  cirkelformede  Ramme 
læses  nemlig  (paa  Latin,  ligesom  de  følgende  Indskrifter) :  Se  mine  Hæn- 
der og  mine  Fødder,  siger  Herren.  .Denne  Figur  staar  altsaa  i  et 
tydeligt  Forhold  til  den  korsfæstede  paa  den  anden  Side  af  Korset:  her 
aabenbarer  han  sig  ved  sin  Genkomst  til  Verden  som  dens  Dommer, 
idet  han  fremviser  Lidelsens  Mærker  og  beraaber  sig  paa  dem;  thi  Kri- 
stus har  sit  Dommerkald  i  Kraft  af  sin  Forsoningsdød.  Han  er  virkelig 
Hovedfiguren  i  en  hel  Fremstilling  af  Dommedag.  Den  Cirkel,  i  hvilken 
han  troner,  omgives  af  fire  halvmaaneformede  Rammer,  som  tilsammen 
med  den  danne  den  firkløverformede  Plade.  I  hver  af  Halvmaanerne  ses 
en  Englefigur;  den  foroven  og  den  forneden  udstrække  Armene  til- 
bedende imod  Kristus;  men  Englene  til  højre  og  til  venstre  for  ham  ere 
tydelig  betegnede  som  Dommedagsengle.  De  holde  begge  i  Hænderne 
Skriftruller,  som  ere  udfoldede  langs  med  Korsets  to  Tværgrene ;  Englen 
til  højre  for  Kristus  peger  hen  imod  Verdensdommeren,  og  paa  hans 
aabne  Skriftrulle  læser  man:  Kommer  hid,  I  min  Faders  velsig- 
nede; paa  den  Rulle,  som  Englen  til  venstre  holder,  staar  der:  Gaar 

bort  fra  mig,  I  forbandede,  til  Ilden.  Her  skilles  altsaa  Bukkene 
fra  Faarene.  I  Cirkelen,  hvormed  Korsgrenen  til  højre  slutter,  ser  man 
da  de  saliggjorte,  alle  vendende  sig  hen  imod  Kristus;  den  forreste  er 
en  Bisp  med  Krumstav,  saa  komme  Konge  og  Dronning,  i  en  Bække 
nedenfor  dem  følge  to  kronragede  Munke  og  en  Nonne.  1  den  modsatte 
Medaillon,  yderst  til  venstre  for  Kristus,  ere  de  fordømte  afbildede, 
nøgne,  bortvendte  fra  Kristus  og  fortvivlede,  tørrende  Taarerne  af  Kin- 
den, rivende  sig  i  Haaret.  Kun  en  af  dem,  en  Kvinde,  som  ikke  har 
villet  opgive  Haabet,  vender  sig  tilbage  mod  Kristus  og  anraaber  om 
Naade,  men  forgæves.  Medaillonen  nederst  for  Korsets  Fod  giver  os  et 
Billede  af  de  evige  Helvedstraffe.  Der  ses  Luerne  af  den  Ild,  som 
ikke  slukkes,  og  Djævlen  med  Horn  i  Panden,  spidse  Øren,  laadne  Ben 
og  Kløer  holder  en  usalig  Sjæl  ned  i  dem.  Sjælen  er  »den  rige  Mand« 
i  Evangeliet,  som  lider  forsmædelig  Tørst,  Hovedet  er  vendt  opad.  Øjet 
angstfuldt  stirrende;  han  stikker  Tungen  ud  af  Munden  og  peger  med 
den  ene  Haand  paa  den,  medens  han  med  den  anden  holder  en  Skrift- 
rulle, der  er  oprullet  langs  med  Korsets  nederste  Gren.  Der  læses: 
Fader  Abraham!  Hav  Medynk  med  mig  og  send  Lazarus,  at 
han  dypper  Spidsen  af  sin  Finger  i  Vand  og  læsker  min 
Tunge.  I  den  øverste  Medaillon  paa  Korset  se  vi  de  tilsvarende,  de 
evige  Himmelglæder  personificerede  ved  sex  Figurer  i  rolige  Stillinger 
og  i  vel  ordnede  Dragter  —  det  er  overhovedet  ejendommeligt  for  disse 
Fremstillinger  og  for  Periodens  Tænkemaade,  at  de  benaadede  komme 
ind  i  Himlen  i  stadselig  Dragt,  fuldt  Ornat,  medens  Nøgenheden  er 
Kendemærke  for  de  fordømte:  Skik  og  Sæd,  Orden  og  Civilisation  følger 
Kirken  og  Kristendommen ,  og  endnu  har  ingen  emanciperet  Filosofi 
lært  Verden  om  en  »Naturtilstands«  Lyksaligheder;  den  var  man  netop 
nylig  sluppen  fri  for.  Den  midterste  Figur  i  Himmerig  er  Fader  Abra- 
ham, som  med  den  højre  Arm  holder  Lazarus  omfavnet.  Den  ene 
Haand  hæver  han  til  Formaning  og  Tale,  medens  den  anden  holder 
Skriftrullen  med  Svaret  paa  den  rige  Mands  Bøn:  Søn,  kom  i  hu,  at 
du  har  annammet  dit  gode  i  din  Livstid.  — Fortællingen  i  Evan- 
geliet siger  fremdeles,  at  der  er  »et  stort  Svælg  befæstet«  mellem  Him- 
merig og  Helvede,  man  farer  ikke  frem  og  tilbage  derover.  Saaledes  voxer 
det  lille  Kors  op  for  vor  Tanke:  Vejen  mellem  dets  øverste  og  nederste 
Ende  og  mellem  højre  og  venstre  bliver  uendelig  lang;  det  strækker  sine 
Arme  gennem  hele  Universet  og  sammenfatter  i  sig  de  evige  og  uover- 
stigelige Modsætninger.  Ja  Universet  er  selv  et  stort  Kors  med  Kristus  i 
Midten  og  et  evig  afgørende  Valg  mellem  oven  eller  neden,  højre  eller 
venstre.  Der  er  Alvor  og  Storhed  i  den  Tankegang,  og  Afglansen  af 
denne  Alvor  i  Verdensbetragtningen  faar  ogsaa  hist  og  her  et  naivt  gri- 
bende Udtryk  i  de  enkelte  Fremstillinger,  navnlig  i  de  besejrede  og  for- 
tvivlende Figurer,  f.  Ex.  i  »Synagoga«  og  »den  rige  Mand«;  de  salige  og 
triumferende  Skikkelser  ere  altfor  absolute  til  at  være  udtryksfulde. 


Korset  fortæller  os  endelig  sin  egen  Historie,  idet  det  tiltaler  os  i 
sit  eget  Navn  i  latinske  Indskrifter  paa  Korsarmenes  Sideflader:  (paa  den 
ene  Side)  Hvo  der  ser  mig,  bede  for  Helene,  den  store  Kong 
Svens  Datter,  som  har  ladet  mig  gøre  til  Erindring  om  Her- 
rens Lidelse;  (paa  den  anden  Side)  De,  som  tro  paa  den  kors- 
fæstede Kristus,  skulle  i  deres  Bøn  erindre  Liutger,  der  har 
udskaaret  mig  paa  Forlangende  af  Helene,  som  ogsaa  kaldes 
Gunhild.  Endelig  staar  paa  Korsets  Fod  indridset  med  Runer:  Gun- 
hild; —  den  »store  Kong  Sven«,  hvis  Datter  Helene  eller  Gunhild  var 
Korsets  Ejerinde,  er  den  danske  Konge  Sven  Estridsøn.  Om  Kunstneren 
Liutger,  hvis  Navn  i  Sandhed  fortjener  at  mindes  for  dette  Arbejdes 
Skyld,  vides  ellers  intet  med  nogen  Sikkerhed.  —  — 


ROSKILDE  DOMKIRKES  ALDER  OG  STIL.  (1890)*. 


I.  OM  ET  FORMENTLIGT  BEVIS  ANGAAENDE  DOMKIRKENS  ALDER. 

I  sin  Monografi  om  Roskilde  Domkirke  i  Danske  Mindesmærker 
har  Professor  J.  Kornerup  gjort  opmærksom  paa  en  Kendsgerning,  som 
han  lægger  en  ganske  særlig  Vægt  paa  for  Bestemmelsen  af  Kirkebygningens 
Alder;  og  Professor  J.  B.  Løffler  har  i  sin  Udsigt  over  Danmarks 
Kirkebygninger  fra  den  tidligere  Middelalder  optaget  denne  Be- 
stemmelse og  lagt  endnu  større  Vægt  paa  den  omtalte  Kendsgerning. 

Talen  er  om  Indskriften  paa  Gravstenen  over  den  Jacob  Friis  til 
Hesselager,  som  døde  1567.  Denne  Gravsten  havde  oprindelig  sin  Plads 
tæt  indenfor  Tværskibets  nordre  Gavlmur.  I  Indskriften  paa  Stenen 
hedder  det,  at  da  man  beredte  Mindesmærket  for  den  afdøde,  fandt 
man  den  følgende  Indskrift,  indgravet  paa  en  Blyplade  og  nedlagt  i 
Graven  nærmest  øst  for  denne;  derefter  gengives  Indskriften  paa  Bly- 
pladen, som  melder,  at  en  Borger  af  Roskilde,  Vilhelm,  død  d.  6.  Juli  1233 
efter  rettelig  at  have  skriftet  og  ordnet  sine  Anliggender,  er  jordet  paa 
nærværende  Sted.  Prof.  Kornerup  mener,  at  dette  vel  ikke  er  noget  af- 
gørende Bevis,  men  at  det  dog  i  høj  Grad  taler  for  Sandsynligheden  af 
den  Mening,  at  Domkirkens  ældre  —  hvormed  han  mener  dens  østlige 
—  Afsnit  har  staaet  færdigt  ved  Aaret  1233.  Prof.  Løffler  gaar  videre 
endnu  og  siger,  at  vi  i  denne  Gravskrift  have  et  »afgørende  Vidnesbyrd« 
om,  at  ikke  blot  Korpartiet,  men  ogsaa  den  nærmest  tilstødende  Del  af 
Langhuset  have  staaet  fuldførte  i  det  nævnte  Aar. 

Uden  Hensyn  til,  om  det  af  andre  Grunde  kan  antages,  at  hine  Dele 
af  Domkirken  virkehg  have  været  færdige  1233,  maa  der  nedlægges  be- 
stemt Indsigelse  imod,  at  noget  slaas  fast  som  Sandsynlighedsbevis  eller 
afgørende  Vidnesbyrd,  naar  det  i  Virkeligheden  hverken  er  det  ene  eller 
det  andet.  Hvis  det  kunde  konstateres,  at  der  1567  i  Domkirkens 
Gulv  havde  ligget  en  Gravsten  med  Aarstallet  1233,  da  vilde  der  være 
nogen  Sandsynlighed  —  skønt,  efter  Middelalderens  Gravskikke,  ikke  en- 
gang nogen  Vished  —  for,  at  den  vedkommende  Del  af  Domkirken  i 
det  væsentlige  havde  staaet  1233,  som  den  stod  1567.    Men  anderledes 

*  M.  H.  t.  en  Del  her  udeladte  lærde  Citater  henvises  til  Forf.s  Originalafhandling  i 
Aarb.  f.  nord.  Oldk.  og  Hist. 

forholder  det  sig,  hvor  Talen  er  om  Ting,  som  findes  ved  at  grave 
under  Gulvet.  Vi  have  i  Løbet  af  de  allersidste  Aar  set  for  vore  Øjne, 
at  en  ny  Kirke,  Helligkorskirken,  har  rejst  sig  paa  et  Hjørne  afAssistens- 
kirkegaarden  paa  Nørrebro;  men  hvis  man  om  nogle  hundrede  Aar 
graver  under  denne  Kirkes  Gulv,  vil  man  muligvis  kunne  finde  baade 
faste  og  løse  Sager,  der  ligesaa  godt  kunne  benyttes  til  »afgørende  Vid- 
nesbyrd« om,  at  Helligkorskirken  har  staaet  færdig  f.  Ex.  Aar  1790,  som 
hin  Blyplade  kan  betragtes  som  Vidnesbyrd  om,  at  Partier  af  Roskilde 
Domkirke  have  været  opførte  1233.  Vidnesbyrdet  styrkes  ikke  ved,  at 
Prof.  Kornerup  nævner  den  begravne  Borger  Vilhelm  som  »en  anset 
Mand,  der  synes  at  have  betænkt  Domkirken  rigelig  i  sit  Testamente«. 
Hvorpaa  støtter  den  ærede  Forfatter  egentlig  denne  Formodning? 

Den  hele  Sag  burde  i  denne  Sammenhæng  aldrig  være  fremdraget: 
den  lærer  os  intet  om  Domkirkens  Alder ;  den  giver  hverken  Sandsynlig- 
hed eller  Vished,  i  alt  Fald  kun  Anledning  til  en  Fejlslutning. 


n.  FRA  HVILKEN  KANT  ER  DOMKIRKENS  OPFØRELSE  BEGYNDT? 

Ikke  alene  Kornerup  og  Løffler,  men  ogsaa  Høy  en  har  antaget, 
at  man  har  begyndt  at  opføre  Kirken  fra  Øst,  med  Koret,  og  derefter 
fortsat  mod  Vest.  Denne  Antagelse  fremtræder  dog  hos  de  nævnte  For- 
fattere mindre  som  Resultat  af  en  Undersøgelse  af  denne  Kirkebygning 
selv  end  i  Henhold  til  en  almindelig  Regel  for  Opførelsen  af  Middel- 
alderens Kirkebygninger  overhovedet.  At  man  virkelig  i  Reglen  opførte 
større  Kirkebygninger  fra  Øst  til  Vest,  skal  ikke  bestrides.  Meningen 
hermed  var,  at  man  først  og  fremmest  maatte  tænke  paa  det,  som  fra 
Gudstjenestens  Synspunkt  var  Kærnen  i  Bygningen,  nemlig  Højalteret, 
og  paa  de  Dele  af  Bygningen,  som  nærmest  omsluttede  dette,  altsaa  de 
østlige,  medens  »man  udsatte  Opførelsen  af  det  mere  undværlige«.  Dette 
hører  til  den  elementære  Kundskab.  Men  det  gælder  jo  kun  under  den 
Forudsætning,  at  der  begyndes  en  ny  Kirke  paa  bar  Bund;  og  Spørgs- 
maalet  er,  om  denne  Forudsætning  har  været  til  Stede  i  Roskilde,  da 
man  begyndte  Murstenskirken.  Til  dette  Spørgsmaal  skulle  vi  om  lidt 
vende  tilbage.  Desuden  har  Reglen  —  som  det  jo  gaar  i  dette  uregel- 
mæssige Liv  —  ikke  alene  havt  mangfoldige  enkelte  Undtagelser;  men 
i  hele  geografiske  og  historiske  Grupper  af  Bygningsværker  var  Und- 
tagelsen Regel.  I  Frankrig  under  Overgangstiden  —  og  den  franske 
Overgangsstil  antages  med  Rette  for  at  have  havt  en  ganske  særlig  Be- 
tydning for  Roskilde  Domkirke  —  gjaldt  i  Praxis  den  Regel,  at  man 
opførte  Korsfløjene  sidst,  senere  end  baade  Kor  og  Langhus,  ogsaa 
hvor  Korsfløjene  ikke  trængte  frem  til  Siderne  af  Bygningen.  Det  er 
netop  det,  som  jeg  tror,  at  man  ogsaa  har  gjort  i  Roskilde:   der  har 

været  to,  foreløbig  adskilte  Begyndelser,  en  i  Øst  og  en  i 
Vest.  Med  Begyndelsen  i  Øst  mener  jeg  Højkorets  Piller  og  de  fire 
svære  Søjler  nederst  i  Apsis.  Men  med  Begyndelsen  i  Vest  sigter  jeg 
naturligvis  ikke  til  Kir- 
kens nuværende  vestlig- 
ste Partier,  nemlig  Taar- 
nene,  men  til  Langhu- 
sets tredie,  fjerde  og 
femte  Arkade  fa  g  fra 
Vest. 

Uden  Hensyn  til,  hvad 
der  i  videre  eller  snævrere 
Omfang  var  Regel,  vidner 
Domkirkens  egen  Arkitek- 
tur om,  at  den  ikke  kan 
antages  at  være  bygget 
fra  Øst  mod  Vest. 

Naar  man  foreviste 
Kirkens  Hovedskib  for  en 
fordomsfri  kunsthistorisk 
Skønsmand,  eller  i  Man- 
gel deraf  lagde  et  Længde- 
snit af  den  frem  for  ham 
(Fig.  193),  vilde  han  vist- 
nok blot  ved  Betragtnin- 
gen af  de  arkitektoniske 
Former  i  Langhusets  mid- 
terste Fag  komme  til  det 
Resultat,  at  de  maatte  hen- 
høre til  Bygningens  ældste 
Partier.  Om  Pillerne  end- 
og lige  fra  neden  af  ere 
bestemte  til  Bærere  af 
Hvælvinger,  saa  minder 
deres  Form  og  Sammen- 
sætning dog  meget  om 
Piller,  som  man  kan  fin- 
de i  gamle  romanske  Kir- 
ker, der  oprindelig  have 
havt  fladt  Loft.  De  have 

endnu  en  rent  romansk  Karakter  saavel  i  Helheden  som  i  Enkelt- 
hederne. Desuden  ere  Aabningerne  imellem  dem,  baade  ind  til  Side- 
skibene for  neden  og  til  Gallerierne  for  oven,  endnu  rundbuede.  Jeg 
indser  ikke,  hvorfor  man  her  —  eller  overhovedet  nogensteds  —  skal 

opfatte  den  runde  Bue  som  en  Slags  forlænget  eller  udvidet  Spidsbue 
og  ikke  som  den  ældre,  romanske  Stils  sædvanlige  Kendemærke.  Vel 
kan  man  i  Overgangsstilen ,  endog  i  en  og  samme  Bygning  —  og  Ros- 
kilde Domkirke  er  selv  et  Exempel  derpaa  —  undtagelsesvis  finde  Rund- 
buer, som  bevislig  endog  ere  senere  end  Spidsbuer;  men  i  saa  Fald  finde 
vi  dem  ogsaa  under  forskellige  Vilkaar;  naar  vi  derimod,  som  i  Lang- 
huset i  Roskilde,  se  Rundbuer  og  Spidsbuer  i  én  og  samme  Arkade- 
række, er  der  god  Grund  til  at  anse  Partiet  med  Rundbuerne  for  det 
ældre,  altsaa  her  Langhusets  midterste  Fag,  i  alt  Fald  til  en  vis  Højde, 
for  ældre  end  baade  dets  vestligste  og  dets  østligste.  Jeg  taler  her  nær- 
mest om  Hovedskibet;  hvad  Siderummene,  i  alt  Fald  de  øvre  Sidegalle- 
rier angaar,  skal  det  senere  blive  vist,  at  de  i  væsentlige  Ting  ere  op- 
førte efter  en  ændret  Plan  og  høre  til  det,  som  sidst  har  faaet  sin  Form. 

Professor  Løffler,  som  mener,  at  man  byggede  Langhuset  ligesom 
hele  Kirken  fra  Øst  mod  Vest,  mener  ogsaa,  at  man  fra  Tværskibet  at 
regne  lod  Fagene  gradvis  voxe  i  Bredde  for  ad  denne  Vej  at  bortlede 
Opmærksomheden  fra  et  svagt  Punkt  i  Bygningens  Plan  —  nemlig  at 
der  nærmest  Vest  for  Tværskibet  var  kommet  et  Halvgavlsfag  ind.  Han 
meddeler  Maalene  af  Fagenes  Bredde  (0. — V.)  tagne  i  den  nordlige  Ar- 
kaderække, regnede  fra  Øst: 

L  4  Al.  12. T.  2.  6  Al.  2  T.  3.  7  Al.  I2V2  T.  4.  8  Al.  6  T. 
5.  7  Al.  2OV2  T.    6.  7  Al.  I6V2  T. 

Rækken  viser  ganske  rigtig  en  gradvis  Tiltagen  i  Fagenes  Bredde, 
naar  man  fra  Tværskibet  gaar  mod  Vest.  Men  hvorfor  naar  man  alle- 
rede Maximum  ved  Nr.  4 ,  naar  man  har  en  Række  af  6  —  eller  rettere 
7  —  Maal  for  sig?  Hvis  man  vilde  skjule  et  svagt  Punkt  ved  en  gradvis 
Udjævning  af  Maalene,  og  hvis  man  tillige  havde  lutter  tom  Plads  foran 
sig,  hvorpaa  man  kunde  indrette  sig,  som  man  vilde,  livorledes  kunde 
man  da  komme  til  en  Række  Maal  som  de  ovenanførte?  Nej,  Rækken 
tyder  klart  nok  paa,  at  man  i  den  Del  af  Langskibet,  der  nu  er  den 
midterste,  allerede  havde  en  bestemt  Dimension  af  Fagene 
givet,  og  at  det  var  denne  Dimension,  som  man  skulde  naa  ved  en 
gradvis  Udvidelse,  dengang  man  fra  Tværskibet  førte  Bygningsarbejdet 
lidt  videre  mod  Vest.  Man  var  klemt  inde  mellem  færdige  eller  paa- 
begyndte Dele  af  Bygningen  og  maatte  finde  sig  til  Rette,  som  man 
bedst  kunde*. 

Til  det  samme  Resultat  kommer  man  ved  en  Betragtning  af  Dom- 
kirkens Grundplan  (Fig.  194).  Der  er,  som  bekendt,  i  Grundplanens  Linier 
en  mærkelig  Retningsafvigelse,  som  især  er  paafaldende  i  den  nordlige 
Ydermur,  den  nordlige  Pillerække  og  i  hele  Bygningens  Midtaxe.  Knæk- 

*  Heri  ligger  maaske  ogsaa  Forklaringen  af  den  meget  omtalte  Fortanding  i  Høj- 
kirkens Murværk  (Løffler  S.  284).  Den  angiver  muligvis  den  Linie,  hvor  man,  idet  man 
arbejdede  fra  Øst,  har  mødt  det  Parti  af  Bygningen,  som  allerede  stod  opført  i  Vest.  Men 
jeg  tør  ikke  benægte,  at  den  ogsaa  kan  forklares  paa  andre  Maader. 

ket  indtræffer  ved  Overgangen  fra  Langhuset  til  Tværskibet,  idet  Lang- 
husets østligste  Fag,  det  smalle  Halvgavlsfag,  nærmest  maa  regnes  til 
Tværskibet.  Naar  man  kommer  fra  Vest,  afvige  Linierne  fra  denne 
Overgang  af  mod  Syd.  Hvert  for  sig  taget  har  Kirkens  østlige  og  dens 
vestlige  Parti  ret  konsekvente  Grundplaner;  men  de  to  Hovedpartiers 
Planer  ere  skævt  sammensatte. 

Idet  tillige  Afstanden  tværs  over  Kirken  (N. —  S.)  mellem  Højkorets 
Piller  er  lidt  —  c.  30  T.  —  mindre  end  Afstanden  mellem  Langhusets 
Piller — et  Træk,  der  overhovedet  er  ejendommeligt  for  Overgangsstilen, 
—  bliver  Korsskæringens  store  Firkant  en  paafaldende  skæv  og  uregel- 


Fig.  194.    Grundplan  af  Roskilde  Domkirke.    (Efter  »Danske  Mindesmærker«). 

mæssig  Figur.  Den  skulde  egentlig  være  et  symmetrisk  Trapez,  der 
nærmede  sig  meget  til  at  være  et  rent  Kvadrat ;  men  i  Virkeligheden 
ere  alle  Siderne  af  ulige  Størrelse  og  alle  Vinklerne  skæve 

En  Skævhed  i  Planen  hører  ikke  til  Sjældenhederne  i  Middelalderens 
Kirkebygninger ;  men  om  end  et  c  o  m  m  u  n  e  n  a  u  f  r  a  g  i  u  m  kan  give 
nogen  Trøst,  kan  det  dog  ikke  give  nogen  Forklaring.  Hvor  Skævheden 
fremkommer,  har  den  havt  sin  Foranledning.  Det  er  ikke  nok  med  i 
Almindelighed  at  henvise  til  det  naive  og  ufuldkomne  i  Middelalderens 
Arbejdsmaade;  thi  det  er  ikke  alene  naivt  i  Sammenligning  med  Nu- 
tidens mathematiske  Færdigheder  og  tekniske  Evner :  det  er  ogsaa  ufuld- 
komment i  Sammenligning  med,  hvad  Middelalderen  selv  ellers  kunde 
præstere.  Vore  andre,  ogsaa  ældre  Kirkebygninger  vise  jo,  at  man  ellers 
meget  bedre  forstod  at  holde  Retning  i  en  Bygnings  Murflugt  og  Axe  og 
at  konstruere  en  regelmæssig  Firkant.  Og  hvis  man  i  Roskilde,  efter  at 
have  opført  Koret,  ikke  havde  havt  andet  for  sig  i  Vest  end  det  aabne 
Sælland,  vilde  man  ogsaa  nok  have  forstaaet  det  der.  Derimod  forklares 
det  hele  let,  naar  man  tænker  sig,  at  Bygningen  er  opført  fra  to  Sider. 

I  samme  Retning  peger  en  anden  Omstændighed,  nemlig  at  Gul- 
vets Niveau  i  Kirkens  østlige  Parti,  særlig  Højkoret,  ligger  lavere  end 

i  Langhuset  —  forøvrigt  atter  en  af  den  Slags  Fejl,  som  Middelalderen 
frembyder  mange  Exempler  paa.  Idet  Prof.  Kornerup  oplyser  dette, 
drager  han  deraf  den  Slutning,  at  Koret  og  Tværskibet  ere  ældre  end 
Langhuset.  »Det  kan  her  ligesaa  lidt  som  andensteds  betvivles,  at  det 
dybere  liggende  Gulv  er  det  ældste«.  Jeg  ved  ikke,  hvad  den  ærede 
Forfatter  sigter  til  med  sin  almindelige  Henvisning  til  »andensteds« ;  men 
hans  Slutning  forekommer  mig  i  hvert  Fald  uholdbar  og  svagt  gennem- 
tænkt. I  Middelalderens  Kirkebygning  er  det  ellers  almindelig  Regel,  at 
Korets  Gulv  ikke  ligger  lavere,  derimod  vel  undertiden  højere  —  i  ældre 
Tid  endog  meget  højere  —  end  Langhusets.  Naar  det  alligevel  i  enkelte 
Exempler  —  som  i  Roskilde  —  forekommer,  at  Korgulvet  ligger  lavere, 
saa  maa  det  ganske  simpelt  henføres  til  en  mangelfuld  Nivellering  —  en 
Fejl,  der  er  let  at  forklare,  naar  Kirken  hiar  havt  to  foreløbig  skilte  Be- 
gyndelser, men  vanskelig  at  forklare,  hvis  man  har  bygget  fra  Øst  til 
Vest,  bestandig  med  bar  Bund  foran  sig. 

Uregelmæssighederne  i  Plan  og  Niveau  kunde  saa  meget  lettere  ind- 
træffe, hvis  der  imellem  den  østlige  og  den  vestlige  Begyndelse  paa  den 
nye  Bygning  foreløbig  har  staaet  noget,  som  hindrede  den  frie  Udsigt  og 
Kommunikation  imellem  de  to  adskilte  Begyndelser. 

Hvor  den  tidligere  Domkirke,  Vilhelms  og  Svend  Norbagges  gamle 
Bygning,  laa,  er  ingensteds  berettet;  man  har  ingen  sikre  Levninger 
fundet  af  den;  og  man  har  somme  Tider  undret  sig  over,  hvor  i  al 
Verden  en  saadan  Kirkebygning  bliver  af.  Det  vil  næppe  vække  synder- 
lig Modsigelse,  naar  det  henstilles  som  rimeligt,  at  den  har  ligget  paa 
selve  den  nuværende  Domkirkes  Grund,  saaledes  at  den  gamle  Kirkes 
Apsis  har  ligget  inde  i  den  nyes  Højkor,  og  den  gamles  Langhus  har 
strakt  sig  gennem  den  nyes  Tværskib  og  den  østligste  Del  af  dens  Lang- 
hus. Naar  man  da  skulde  erstatte  den  gamle  Kirke  med  en  ny,  har 
man  næppe  begyndt  med  helt  og  holdent  at  rive  den  gamle  ned.  Hvor- 
for skulde  man  gøre  det?  Hvorfor  skulde  man  for  et  Tidsrum  af  mange 
Aar  indstille  al  Gudstjeneste  ved  Kathedralen?  Man  kunde  rolig  lade 
den  gamle  Kirke,  eller  i  alt  Fald  dens  for  Gudstjenesten  vigtigste,  øst- 
ligste Dele  staa,  alt  imedens  man  baade  øst  og  vest  for  den  begyndte  at 
opføre  Dele  af  den  nye.  Maaske  har  man  kunnet  planlægge  den  nye 
Kirke  saaledes,  at  den  gamles  Højalter  med  dets  Relikvier  bevarede  sin 
Plads  i  den  nye:  i  saa  Tilfælde  behøvedes  der  ingen  translatio  af  Reli- 
kvierne*. 

*  Ogsaa  Pladsen  for  den  Graastenssøjle,  som  er  indmuret  mellem  den  sydøstlige  For- 
hal og  det  nye  Sakristi,  men  siden  1859  har  været  afdækket  (Steen  Friis's  Beretning  om 
Restaurationsarbejderne  i  Ny  Kirkehist.  Saml.  II,  1860,  S.  122)  tyder  paa,  at  den  gamle  Dom- 
kirke har  været  omtrent  saaledes  beliggende,  som  jeg  ovenfor  har  formodet.  Det 
kommer  herved  an  paa,  om  Mindestenen  over  Helgi  (f  1128),  som  nu  er  indsat  ovenover 
den,  oprindelig  har  havt  denne  Plads,  og  om  Søjlen  har  hørt  til  den  ældre  Kirkes  Kors- 
gang.   Men  begge  Dele  synes  rimelige. 

III.  ROSKILDE  DOMKIRKE  OG  DEN  FRANSKE  OVERGANGSSTIL. 


Hvad  der  særlig  har  tillokket  mig  ved  de  Problemer,  som  Roskilde 
Domkirke  frembyder,  er  dog  Spørgsmaalet  om  dens  Forhold  til  Ud- 
landets Bygningskunst.  I  den  rette  Opfattelse  af  dette  Forhold  lig- 
ger ogsaa  Nøglen  til  Forstaaelse  af  Domkirkens  Arkitektur  som  Kunst 
betragtet.  At  Haand værket  væsentlig  skyldes  indenlandske  Arbej- 
dere, derom  maa  alle  være  enige. 

Om  Forholdet  til  Udlandet  havde  man  havt  aldeles  dunkle  og  urig- 
tige Forestillinger,  indtil  Høyen  i  sin  sidste  Afhandling  om  Domkirken, 
i  »Ny  Kirkehistoriske  Samlinger«  1864,  gjorde  gældende,  at  dens  arkitek- 
toniske Forudsætninger  maatte  søges  i  Frankrigs  nordøstlige  Landskaber, 
»Picardie,  Isle  de  France,  Champagne  og  de  dertil  nærmest 
grænsende  Egne«,  det  vil  sige  netop  de  Egne,  hvor  i  Slutningen  af 
det  12.  Aarhundrede  den  romanske  Stil  gennem  organisk  Udvikling  gik 
over  i  en  ny  og  ejendommelig  Stil  (den  »gothiske«),  der  svarede  saaledes 
til  den  senere  Middelalders  Følelsesliv,  at  den  derfra  trængte  ud  over 
hele  det  romersk-katholske  Europa.  Det  var  fremfor  alt  V  i  oliet  le  Duc's 
udmærkede  Dictionnaire  raisonné  de  l'architecture  francaise 
du  Xl^  au  XVI^  siécle,  af  hvilken  den  Gang  flere  Bind  vare  udkomne, 
som  havde  givet  Høyen  de  videnskabelige  Midler  til  hans  Bestemmelse. 
Til  denne  have  efterhaanden  alle  sluttet  sig,  som  i  vor  kunsthistoriske 
Litteratur  have  udtalt  sig  om  Sagen:  den  Modstand,  der  i  Begyndelsen 
lød  fra  enkelte  Mænd,  som  stod  paa  et  ganske  forældet  Standpunkt,  er 
forlængst  forstummet.  Men  dertil  maa  dog  bemærkes,  at  en  paa  selv- 
stændig Undersøgelse  grundet  kritisk  Prøvelse  af  Høyens  Anskuelse  over- 
hovedet aldrig  er  fremkommet  i  Litteraturen.  Vi  have  alle  havt  Forud- 
sætninger til  at  se,  at  der  i  hvert  Fald  var  noget  rigtigt  og  træffende  i 
den;  og  derfor  have  vi,  naar  vor  Opgave  medførte,  at  vi  skulde  udtale 
os  om  Sagen,  taget  Parti  for  den.  Men  fuld  kritisk  Kompetence  har  man 
egentlig  ikke  kunnet  tilskrive  vore  Stemmer:  vi  have  ikke  engang  — 
ligesaa  lidt  som  forøvrigt  Høyen  selv  —  i  større  Omfang  set  den  Arki- 
tektur i  Virkeligheden,  som  vi  tilskrev  saa  stor  Betj^dning  for  Roskilde 
Domkirke.  Og  dog  er  og  bliver  Selvsynet  det  vigtigste  af  alt  ved  kunst- 
historiske Undersøgelser,  og  allermest,  naar  de  henhøre  til  den  sammen- 
lignende Kunstforskning. 

Hvad  mig  angaar,  havde  jeg  indtil  1889  kun  havt  Lejlighed  til  at 
se  ganske  enkelte  af  de  franske  Kirkebygninger  i  Virkeligheden,  som 
herved  især  komme  i  Betragtning  (Reims,  Paris,  S.  Denis);  mine  selv- 
stændige Studier  i  Kunsthistorien  have  ogsaa  aldeles  overvejende  havt 
Billedkunsten  (Maleri  og  Skulptur)  til  Genstand.  Men  da  jeg  i  det 
nævnte  Aar  opnaaede  en  Rejseunderstøttelse  af  Regeringen   med  det 

Endemaal  at  besøge  Verdensudstillingen  i  Paris,  benyttede  jeg  Lejligheden 
til  paa  Hen-  og  Hjemvejen  at  se  saa  meget  af  Overgangsstilens  Arkitektur, 
som  det  var  mig  muligt  i  3  Uger,  dels  fordi  Gothikens  Oprindelse  og 
første  Udvikling  i  sig  selv  er  en  af  de  interessanteste  Genstande  for  hi- 
storisk Iagttagelse,  dels  fordi  jeg  gerne  engang  i  Terrainet  selv  vilde 
komme  til  Klarhed  over  Gyldigheden  af  Høyens  Anskuelse  om  Roskilde 
Domkirke. 

Det  er  ikke  ganske  med  min  gode  Villie,  at  jeg  her,  og  til  Dels  i  det 
følgende,  kommer  til  at  give  min  Fremstilling  en  vis  personlig  Form  og 
kommer  til  al  fremhæve  Gangen  i  mine  egne  Undersøgelser.  Jeg  ønskede 
intet  hellere  end  at  tale  rent  objektivt  om  mit  Æmne,  som  har  langt 
større  Betydning,  end  jeg  selv  har.  Men  jeg  vilde  ikke  kunne  gøre  det 
med  fuld  Sandhed.  Det  kunde  altfor  let  komme  til  at  give  min  Frem- 
stilhng  et  Præg  af,  at  den  var  bygget  paa  ligehge,  helt  udtømmende  og 
tilendebragte  Studier  af  alt  det  Materiale,  der  frembyder  sig  til  Sammen- 
ligning. Men  dertil  har  jeg  ikke  havt  Midler  og  Lejlighed.  Ved  slige 
vanskelige  kunsthistoriske  Opgaver  tror  jeg,  at  en  Forfatter,  som  mener 
at  kunne  føre  Forskningen  et  Par  Skridt  videre,  handler  loyalt  i  at  give 
Læseren  et  Indblik  i  Omfanget  af  de  personlige  Forudsætninger,  hvor- 
paa  hans  Resultat  er  bygget.  Paa  den  anden  Side  maa  jeg  ogsaa  med 
Rette  gøre  gældende,  at  den  Lejlighed  til  Selvsyn,  som  har  frembudt  sig 
for  mig  og  som  jeg  har  benyttet  godt,  giver  min  Opfattelse  af  Sagen 
nogen  Betydning  fremfor  andres,  der  ikke  have  havt  en  saadan  Lejlig- 
hed. Vistnok  gælder  der  i  Videnskaben  intet  personligt  Monopol;  men 
foreløbig  giver  Studiet  af  Virkeligheden  et  Fortrin.  Det  er  et  Fortrin, 
som  det  staar  enhver  frit  for  at  indhente,  hvis  Lejlighed  gives  ham, 
men  som  ikke  enhver  har  indhentet. 

Jeg  nævner  altsaa  først,  at  jeg  foruden  at  gense  Kirkebygningerne  i 
Koln  stiftede  Bekendtskab  med  dem  i  Osnabriick  og  Miinster  i 
Westphalen.  Naar  man  vil  undersøge  Roskildekirkens  Forhold  til  Ud- 
landet, bør  man  ikke  ganske  lade  ude  af  Betragtning,  at  den  franske 
Overgangsstil  udvandrede  østpaa,  til  Tyskland,  og  at  der  ogsaa  kan 
være  kommet  Paavirkning  til  Danmark  derfra.  Vel  er  vor  Domkirke  i 
Hovedsagen  aldeles  utvivlsomt  langt  mere  fransk  end  tysk ;  men  jeg  vil 
ikke  lade  uomtalt,  at  man  i  de  westphalske  Kirker,  særlig  selve  Dom- 
kirkerne i  Miinster  og  Osnabriick,  finder  noget  ganske  tilsvarende  til 
Kompositionen  af  de  store  Tværskibsgavle  i  Roskilde,  som  jeg  af  de 
ovenfor  fremsatte  Grunde  henregner  til  Kirkens  senest  udførte  romanske 
Partier.  I  Forbindelse  hermed  skal  jeg  minde  om,  at  det  borgerlige  Liv 
i  V\^estphalen  virkelig  i  Løbet  af  det  13.  Aarhundrede  begyndte  at  gøre 
en  vis  Indflydelse  gældende  over  Norden;  for  Danmarks  Vedkommende 
er  den  dokumenteret  ved  den  Stadfæstelse,  som  den  udvalgte  Konge 
Erik  (Plovpenning)  gav  1232  paa  de  meget  rundehge  Friheder,  som  alle- 
rede hans  Fader,  Valdemar  Sejr,  havde  tilstaaet  Borgerne  af  Soest  i 


300 


deres  Forhold  til  det  danske  Rige.  Dokumentet  forudsætter,  at  der  fandt 
Indvandring  Sted  af  westphalske  Borgere  til  Danmark.  Uden  at  paastaa 
noget  vil  jeg  henstille  til  fremtidig  Overvejelse,  om  dette  Forhold  ikke 
kan  have  medført  Følger  for  vor  Arkitektur. 

Af  Overgangsstilens  Bygninger  i  Nederlandene  saa  jeg  den  lille,  men 
rige  og  mærkelige  Kathedral  i  Roermond  i  det  hollandske  Limburg 
og  flere  Kirkebygninger  i  Tournai  i  Belgien,  hvis  stolte  Kathedral  skal 
blive  særlig  omtalt  nedenfor.  I  Frankrig  studerede  jeg  foruden  de  præg- 
tige gothiske  Kirker  i  Lille  og  Amiens  de  for  min  særlige  Opgave  og  for 
Overgangsstilen  i  det  hele  meget  vigtige  Kirkebygninger  i  Beauvais 
(S.  Étienne),  S.  Germer  (nogle  Mile  vest  for  Beauvais),  Kathedralen  i 
Noyon,  Kathedralen  og  S.Martin  i  Laon,  S.  Remy  i  Reims,  S.  Yved  i 
Braisne,  Kathedralerne  i  Soissons  og  Senlis;  dernæst  repeterede  jeg 
naturligvis  de  vigtigere  Kirkebygninger  i  Paris  og  Abbedikirken  i  S.  De  ni  s. 
*  I  hver  af  Provinsbyerne,  jeg  besøgte,  kunde  jeg  opholde  mig  en  Dag  eller 
to.  Den  middelalderlige  Arkitektur  længere  vest  paa:  i  Rouen,  Chartres, 
le  Mans,  Tours;  Blois,  Poitiers  o.  s.  v.  havde  jeg  set  paa  tidligere  Rejser. 
Derimod  er  det  en  ikke  ringe  Mangel  ved  mine  Studier,  at  jeg  ikke  er 
naaet  til  Chalons  sur  Marne  og  Sens,  eller  til  Montier  en  Der  (dep.  haute 
Marne)  eller  Mouzon  (dep.  Ardennes).  Heller  ikke  har  jeg  med  egne  Øjne 
set  Kirkebygningerne  i  det  gamle  Burgund,  særlig  Kathedralen  i  Langres 
og  Notre  Dame  i  Beaune,  hvilket  jeg  maaske  har  endnu  mere  Grund  til 
at  beklage. 

Men  for  saa  vidt  Afbildninger  kunne  erstatte  Synet  af  de  virke- 
lige Bygninger,  gav  Verdensudstillin  geni  Paris  mig  rigelig  Lejlighed 
til  at  udfylde  Manglerne  ved  mine  Provinsrejser.  Her  fandtes  nemlig  i 
Forbindelse  med  den  retrospektive  Udstilhng  af  ældre  fransk  Kunst  i 
Trocadero-Paladset  en  overmaade  righoldig  Samling  af  udmærkede  arki- 
tektoniske Opmaalinger  og  Tegninger  saavel  som  af  Fotografier  af  Frank- 
rigs betydeligere  Bygninger  fra  Middelalderen,  blandt  andet  en  planmæs- 
sig samlet  Række  af  Fotografier  —  flere  Blade  for  hver  Bygning  —  af 
alle  Frankrigs  Kathedraler.  Her  frembød  sig  store  Fordele  for  et  sam- 
menlignende Studium;  thi  ikke  alene  var  Materialet  saa  fj'^ldigt,  men  det 
var  samlet  og  udstillet  saaledes,  at  man  med  det  mindst  mulige  Spild  af 
Tid  kunde  se  hen  fra  det  ene  til  det  andet  og  derved  forfølge  Traadene 
med  større  Sikkerhed.  Idet  jeg  priser  min  Lykke  for,  at  jeg  ogsaa  kunde 
drage  Fordel  af  denne  Udstilling,  overser  jeg  paa  den  anden  Side  ikke, 
at  den  hele  Expedition  mere  gav  Lejlighed  til  at  finde  og  paavise  det 
rette  Spor  end  til  at  forfølge  det  helt  til  Enden:  dertil  vilde  der  kræves 
langvarige  Undersøgelser  paa  enkelte  bestemte  Steder. 

Naar  jeg  nu  skal  udtale  det  Resultat,  som  jeg  er  kommet  til  med 
Hensyn  til  Høyens  Anskuelse,  kan  jeg  med  Hensyn  til  Sagens  positive 
Side  —  Ligheden  mellem  vor  Domkirke  og  de  franske  Overgangs- 

bygninger  —  henvise  til  Høyens  egne  Afhandlinger,  der  ere  ligesaa  tro- 
værdige og  paalidelige  med  Hensyn  til  Indholdet,  som  de  ere  klare  og 
smukke  i  Formen.  At  der  er  en  virkelig  historisk  Forbindelse  mellem 
Roskilde  Domkirke  og  den  franske  Arkitekturgruppe,  som  jeg  for  at 
have  et  enkelt  Navn  for  den  vil  tillade  mig  at  kalde  Noyon gruppen, 
er  ved  Høyens  Arbejder  hævet  over  al  Tvivl,  og  bekræfter  sig  ved  Be- 
tragtningen af  selve  Bygningerne.  Ligheden  bestaar  først  og  fremmest  i 
det  højt  stræbende  Indre,  dette  opad,  hvori  Middelalderens  nye  Følelses- 
retning  begynder  at  søge  sit  Udtryk.  Denne  Tilvæxt  i  Rummets  Højde 
i  Forhold  til  dets  Bredde  opnaas  især  derved,  at  der  over  Sideskibene 
og  Korets  halvrunde  Omgang  lægges  en  anden  Etage,  et  hvælvet  Galleri, 
der  omtrent  er  ligesaa  høj  som  den  nederste  og  ligesom  denne  aabner 
sig  med  Arkader  ind  imod  Midtskibet.  Man  er  dog  endnu  ikke  tilfreds 
med  dette  Middel  til  at  komme  i  Højden :  over  det  øvre  Galleri  anlægger 
man  et  Triforium,  der  enten  giver  en  virkelig,  om  end  meget  snæver 
Passage  indvendig  langs  Muren  eller  kun  bestaar  af  en  Række  blinde 
Nicher.  Saaledes  er  det  i  Roskildes  Korrunding;  thi  her  indskrænker 
Triforiet  sig  til  dette  Parti  alene.  Derover  komme  saa  Høj  kirkens  Vin- 
duer i  Korslutningens  halvcirkelformede  Mur  ligesom  i  Midtskibets  øver- 
ste plane  Mur. 

Men  foruden  denne  Stræben  i  Højden  er  der  andre  Ligheder,  som 
Høyen  med  Rette  har  paapeget.  For  det  første  Blandingen  af  runde  og 
spidse  Buer.  Den  ældre  romanske  Stil  kender  kun  den  runde;  den  ud- 
viklede gothiske  Stil  indfører  derimod  den  spidse  allevegne;  det  er  derfor 
et  betegnende  Træk  for  den  Stil,  der  danner  Overgangen  mellem  begge, 
at  den,  paa  samme  Tid  som  den  indfører  det  nye  Element,  Spidsbuen, 
dog  endnu  bibeholder  Rundbuen.  I  Begyndelsen  synes  man  mindre  at 
have  Øje  for  Spidsbuens  æsthetiske  Karakter  end  for  dens  konstruktive 
Betydning.  Derfor  anvender  man  den  helst  i  Hvælvingernes  store  Gjord- 
buer tværs  over  Kirken  og  i  Siderummene,  ogsaa  gerne  i  de  aabne  Arkade- 
buer mellem  Siderummene  og  Midtskibet,  derimod  først  senere  i  den 
øvre  Afslutning  af  Dør-  og  Vinduesaabninger  eller  i  blinde  Skjoldbuer: 
der  bevarer  man  længst  den  nedarvede  Forkærlighed  for  den  runde  Bue. 
Under  Overgangsstilens  blandede  Forhold  betegner  den  runde  Bue  ikke 
altid  det  ældre  og  den  spidse  det  yngre :  saaledes  have  Kirken  i  S.  Germer 
og  Domkirken  i  Roskilde  det  Træk  tilfælles,  at  den  nedre,  altsaa  ældre, 
Koromgangs  Hvælvinger  have  spidse  Tværgjorde,  det  øvre  Galleri  der- 
imod runde.  Endnu  et  vigtigt  Lighedspunkt  mellem  Roskilde  Domkirke 
og  Noyongruppen  bestaar  deri,  at  man  begge  Steder  har,  som  Høyen 
siger,  den  ældste  Hvælvingsbygning  med  fremspringende  Ribber,  medens 
den  tidligere  romanske  Hvælving  kun  har  simple,  skarpe  Kanter,  hvor 
Fladerne  af  to  Hvælvingskapper  støde  sammen.  Dertil  kommer  endnu 
mangehaande  Ligheder  i  det  enkelte:  den  mangekantede  Form  af  Hvæl- 
vingsribben,  det  zigzagformede  Ornament  o.  s.  v. 

Skulde  jeg  udpege  de  Bygninger  eller  Partier  af  Bygninger  i  Noyon- 
gruppen.  der  indenfor,  hvad  jeg  har  havt  Lejlighed  til  nøjere  at  iagttage, 
fortjene  størst  Opmærksomhed  som  Forudsætninger  for  Roskilde  Dom- 
kirkes Arkitektur,  vilde  det  først  og  fremmest  blive  den  ogsaa  af  Højden 
saa  stærkt  fremhævede  Kirke 
i  St.  Germer,  hvis  Trin  i  Stil- 
udviklingen nærmest  svarer 
til  vor  Domkirkes,  og  som 
altsaa,  da  den  tilhører  Ud- 
viklingens Moderland,  er  æl- 
dre; fremdeles  selve  det  dej- 
lige Korparti  —  derimod  min- 
dre Tværskibet  og  Langhuset 
—  i  Kathedralen  i  Noyon 
(Fig.  195).  S.  Remy  i  Reims 
har  næsten  i  alle  Partier 
Træk,  som  vise  Slægtskab 
med  Roskilde;  men  Lang-  og 
Tværskibet  have  her  fra  Be- 
gyndelsen af  været  anlagte  til 
at  have  fladt  Bjælkeloft;  og 
det  senere  udførte  Kor  er  paa 
den  anden  Side  med  sine 
spidsbuede  Vinduesgrupper 
længere  fremme  i  Udviklin- 
gen end  Roskilde  Domkirke; 
det  samme  gælder  om  den 
søndre  Korsarm  i  Kathedra- 
len i  Soissons,  der  forresten 
maaske  er  den  skønneste 
Perle  af  hele  den  franske 
Overgangsstil.  I  Kathedralen 
i  Senlis  er  det  især  Lang- 
husets Midtskib,  som  fortje- 
ner Opmærksomhed  i  denne 
Sammenhæng. 

Men  til  Trods  for  al  denne 
betydningsfulde  Lighed  er  der 

alligevel  noget,  som  efter  min  Opfattelse  staar  afgjort  i  Vejen  for,  at  man 
kan  lade  det  bero  ved  Høyens  Mening  om  Forholdet  mellem  Roskilde 
Domkirke  og  Noyongruppen. 

Det  viser  sig  især  tydelig  i  Kompositionen  af  Korslutningen  i  Ros- 
kilde, som  af  alle  anerkendes  for  at  være  Domkirkens  mest  karakteri- 
stiske Parti.  Denne  Korslutning  har  for  neden  4  i  en  Halvcirkel  stillede 


Fig.  195.    Kor- Apsis  af  Kathedralen  i  Noj-on. 

stærke  og  svære  Søjler;  og  deri  ligner  den  endnu  Kirkerne  af  Noyon- 
gruppen,  uanset  at  Søjlernes  Form  der  er  noget  forskellig  og  deres  An- 
tal hyppigst  større  end  4.  Men  ovenover  disse  Søjler  hører  Ligheden  op. 
I  Roskilde  bæres  nemlig  ogsaa  Korrundingens  øvre  Arkader,  ind  imod 
Galleriet,  af  Søjler,  langt  finere  og  tyndere  end  de  nederste;  i  de  franske 
Kirker  derimod  bæres  de  øvre  Arkader  altid  af  sammensatte  Piller.  Hyp- 
pig inddeles  vel  Buen  imellem  to  saadanne  Piller  i  to  eller  tre  mindre 
Buer,  som  udgaa  fra  smalle  mellemstillede  Søjler;  men  Piller  er  der  i 
hvert  Fald  som  de  egentlige  Arkadebærere  i  anden  Etage.  Og  det  er  ikke 
nogen  Tilfældighed:  der  har  intet  frit  Valg  været  mellem  Søjler  og  Piller. 
Thi  fra  de  nederste  Søjlers  Kapitæler,  som  træde  noget  frem  foran  Muren 
ovenover,  hæver  der  sig  Rundstave,  enten  enkelte  eller  Knipper  af  flere, 
der  saa  løbe  lodret  i  Vejret  langs  Korrundingens  Mur  og  derefter  langs 
den  øvre  Arkaderækkes  Piller,  som  de  træde  i  Forbindelse  med,  og  som 
derfor  nødvendig  faa  en  sammensat  Form  og  ikke  kunne  erstattes  med 
enkelte  Søjlelegemer.  Videre  løbe  Rundstavene  i  Vejret,  forbi  Triforiet, 
og  først  derover  afsluttes  de:  det  vil  sige,  deres  lodrette  Løb  er  forbi; 
men  fra  deres  øverste  Ender,  formede  som  smaa  Kapitæler,  udspringe 
Hvælvingens  stærkt  fremtrædende  Ribber. 

I  Roskilde  er  der  vel,  som  vi  senere  skulle  paavise,  foregaaet  For- 
andringer med  Korslutningens  øvre  Partier  under  dens  Opførelse.  Men 
opadløbende  Rundstave  har  der  aldrig  været  og  aldrig  skullet  være:  det 
kan  man  alene  se  af  den  Maade,  hvorpaa  de  nederste  Søjlers  Kapitæler 
forbinde  sig  med  den  Mur,  de  bære.  Søjlebaarne  Arkader  i  to  Etager 
have  lige  fra  Begyndelsen  af  været  paatænkte. 

At  der  her  er  en  Ulighed  mellem  Noyongruppen  og  Roskilde,  er 
heller  ikke  undgaaet  Høyens  Opmærksomhed.  Han  siger:  »Det  er  netop 
denne  aldeles  frie  Søjlestilling  —  nemlig  i  den  øvre  Arkaderække  i  Roskilde 
— ,  som  gør  en  saa  slaaende  Virkning;  i  Frankrig  støttes  dette  Parti  tillige 
ved  opløbende  Knipper  af  Rundstave,  der  hvile  paa  de  underste  Søj- 
lers udladende  Hoveder«.  Det  er  aldeles  rigtigt;  det  kommer  nu  blot 
an  paa,  hvor  megen  Betydning  man  bør  tilskrive  disse  lodrette  Rund- 
stave i  den  franske  Arkitektur:  om  man  kan  anse  dem  for  en  mindre 
vigtig  Enkelthed,  der  efter  Behag  kunde  tages  med  eller  udelades,  eller 
om  de  bør  opfattes  som  et  integrerende  Led  af  Stilen.  Ved  Afgørelsen 
af  slige  Spørgsmaal  kommer  det  virkelig  meget  an  paa,  om  man  kender 
de  vedkommende  Bygninger  af  Selvsyn  og  ikke  blot  gennem  Læsning 
og  Afbildninger. 

I  rent  konstruktiv  Henseende  have  hine  Rundstave  næppe  synderlig 
Betydning,  dertil  ere  de  for  tynde  og  lette.  Derimod  kunne  de  fra  et 
^esthetisk  og  kunsthistorisk  Synspunkt  vanskelig  vurderes  for  højt.  Det 
er  først  ved  dem,  at  Bygningskunsten  ret  fremhæver  for  Øjet  hin  Stræ- 
ben i  Højden,  hin  lodrette  Retning,  som  blev  Fremtidens,  den  gothiske 
Stils,  arkitektoniske  Løsen.    At  man  havde  forøget  Rummets  Højdemaal 

i  Forhold  til  Bredden,  var  endnu  ikke  nok:  Øjet  maatte  bestemtere  ledes 
i  den  vertikale  Retning  gennem  hele  Bygningens  Liniespil.  Af  alle  Byg- 
ningens Led  er  det  derfor  netop  disse  Rundstave,  som  paa  den  mest 
karakteristiske  Maade  bebudede  den  kommende  Gothik;  man  kunde 
maaske  med  Rette  sige,  at  hvor  de  ere,  der  er  den  nye  Stil  allerede  til 
Stede.  Saaledes  kunde  de  franske  Arkitekter  fra  Overgangstiden  vel  ikke 
have  udtrykt  sig:  de  kunde  jo  ingen  klar  Forestilling  have  om,  hvad 
der  skulde  komme.  Men  hvad  de  foreløbig  vilde,  det  vidste  de  nok; 
og  at  de  havde  deres  meget  bestemte  og  alvorlige  Mening  med  det  om- 
talte Træk  i  Arkitekturen,  kan  ikke  betvivles. 

Deraf  slutter  jeg,  at  naar  Roskilde  Domkirke  ikke  har  dette  Træk, 
og  naar  der  navnlig  i  dens  Korslutning  er  tilstræbt  en  arkitektonisk  Virk- 
ning i  en  væsentlig  anden  Retning,  saa  kunne  de  egentlig  ledende  Tan- 
ker for  dens  Komposition  alligevel  ikke  antages  at  være  inspirerede  af 
Noyon-Gruppens  Arkitektur.  Vi  skulle  senere  se,  hvorledes  der  ikke  des 
mindre  er  god  Brug  for  Høyens  Tanke  om  en  Forbindelse  mellem  Ros- 
kilde og  Noyongruppen ,  om  end  i  en  noget  anden  Mening,  end  han 
tænkte  sig  den. 

Blandt  vore  Forfattere  har  Prof.  Kornerup,  idet  han  forøvrigt  slutter 
sig  til  Høyens  Anskuelse,  dog  henpeget  paa  et  Bygningsværk  af  en  anden 
Gruppe  i  den  franske  Arkitektur  (den  burgundiske)  som  det,  hvorfra 
Planen  til  Roskilde  Domkirke  skulde  være  laant,  nemlig  Klosterkirken  i 
Clairvaux.  Denne  Idé  er  ogsaa  optaget  af  Prof.  Løffler.  Desværre  ken- 
der man  nu  ikke  Kirken  i  Clairvaux  i  dens  middelalderlige  Form;  man 
kender  netop  kun  Grundplanen,  rettere  sagt  endog  kun  dennes  Hoved- 
linier, som  ere  gengivne  i  VioUet  le  Duc's  Dictionnaire  de  l'Architecture. 
Hvis  nogen  af  det,  som  Prof.  Kornerup  anfører,  skulde  faa  den  Forestil- 
ling, at  Roskilde  Domkirkes  Plan  —  endog  naar  man  tænker  sig  den 
med  udbyggede  Korsfløje  —  har  en  nærmere,  mere  karakteristisk  Lighed 
med  Kirkeplanen  fra  Clairvaux  end  med  mangfoldige  andre  Grundplaner 
fra  Overgangsperioden,  saa  vilde  han  tage  meget  fejl.  Ved  at  gennemgaa 
de  udgivne  Afbildningsværker  —  eller  især  en  saadan  Samling  af  Op- 
maalinger  som  den  ovenfor  nævnte  paa  Verdensudstillingen  i  Paris  —  vil 
man  fmde  Grundplaner,  som  frembyde  mere  Lighed  med  Roskildes; 
men  naar  man  tillige  tager  de  vedkommende  Kirkebygningers  Rejsning 
med  i  Betragtning,  vil  man  faa  mange  Advarsler  om,  hvor  misvisende 
det  kan  være  at  dømme  om  arkitektoniske  Slægtskabsforhold  alene  efter 
Grundplanerne*.  Ifølge  Clairvaux's  historiske  og  geografiske  Forhold 
maa  det  antages,  at  Klosterkirken  ikke  har  havt  hin  karakteristiske  Rejs- 

*  Som  Exempler  skal  jeg  fremhæve  S.Nicolas  (S.  Laumer)  i  Blois,  Abbedikirken  i 
Conques  (Aveyron),  Kirken  i  Beaulieu  (Gorreze),  Kirken  i  Paray-le-Monial  (Saone 
et  Loire).  —  En  Grundplan,  der  har  en  ret  mærkelig  Lighed  med  Roskildes,  er  Kathe- 
dralen  i  Lausanne's,  i  Schweiz. 

Jul.  Lange :  Udvalgte  Skrifter.  I. 


ning  i  Højden,  som  Roskilde  Domkirke  har  tilfælles  med  Noyongruppen. 
Det  er  ogsaa  rimeligt  at  antage,  at  den  har  havt  glatte  Hvælvinger  i 
Hovedrummene,  medens  vor  Domkirke  helt  igennem  har  ribbede  Kryds- 
hvælvinger. Med  andre  Ord:  de  for  Roskilde  Domkirkes  Arkitektur  mest 
karakteristiske  Grundtanker  kunne  ikke  hidrøre  fra  Clairvaux  eller  den 
Gruppe,  hvortil  den  hører.  Og  hvad  den  historiske  Forbindelse  angaar 
mellem  den  danske  Gejstlighed  og  Sankt  Bernhards  berømte  Kloster,  saa 
er  den  vistnok  meget  mærkelig;  men  jeg  skal  i  det  følgende  fremdrage 
en  Forbindelse  mellem  Frankrig  og  Danmark,  som  ganske  anderledes 
direkte  vedkommer  Roskilde  og  netop  den  Mand,  som  baade  Prof.  Korne- 
rup og  Prof.  Løffler  anse  for  Roskilde  Domkirkes  egentlige  Grundlægger, 
Biskop  Peder  Sunesøn,  der  ikke  vides  at  have  staaet  i  nøjere  Forbindelse 
med  Clairvaux. 

I  de  burgundiske  Kirkebygninger  bæres  —  ligesom  i  Roskilde  og 
i  Noyongruppen  —  Korslutningens  halvrunde  Mur  for  neden  af  stærke, 
runde  Søjler.  Over  disse  Søjler  er  Muren  glat,  der  er  ingen  Inddeling 
paa  langs  ved  opad  løbende  Led  som  i  Noyongruppen :  deri  ligner  altsaa 
vor  Domkirke  mere  de  burgundiske  Kirker  end  Noyongruppen.  Men 
saa  hører  Ligheden  op.  I  Burgund  have  Kirkerne  slet  ikke  hin  stærke 
Rejsning  i  Højden;  de  have  ingen  anden  Etage  af  hvælvede  Siderum, 
men  kun  et  Triforium.  Og  derover  have  de  saa  en  glat  Apsishvælving 
med  Vinduer,  en  simpel  Halvkuppel,  en  Arv  fra  den  klassiske,  romerske 
Kunst,  hvilket  jo  ogsaa  er  i  den  bedste  Konsekvens  med,  at  den  halv- 
runde Mur  for  neden  er  glat.  I  Roskilde  finde  vi  derimod  en  Apsis- 
hvælving med  fremtrædende  Ribber  over  den  glatte  Halvrunding  af  Ar- 
kademuren: det  er  egentlig  en  Inkonsekvens;  thi  enten  skulde  man  have 
opadløbende  Rundstave  i  Forbindelse  med  Ribber  i  Hvælvingen,  eller 
ogsaa  glatte  Flader  baade  for  oven  og  for  neden. 

I  Kathedralen  i  Langres  har  man  endnu  et  vel  bevaret  Exempel 
paa  denne  Art  af  burgundisk  Bygningskunst;  i  Notre  Dame  i  Beaune 
et  andet  Exempel,  som  dog  er  forandret  derved,  at  Korslutningen  har 
faaet  en  langt  senere,  gothisk  Ribbehvælving.  I  Henseende  til  disse  Byg- 
ningers Hovedmotiver  er  Forskellen  fra  Roskilde  Domkirke  altfor  stor, 
til  at  man  kan  søge  Inspirationens  Kilde  der.  Men  det  forhindrer  ikke, 
at  der  i  dem  begge  paa  flere  Maader  viser  sig  karakteristiske  Overens- 
stemmelser, som  vel  kunde  tyde  paa,  at  der  i  Hjernen  paa  en  eller  an- 
den Person,  som  i  Roskilde  har  havt  med  Domkirkens  —  især  dens 
senere  romanske  Partiers  —  Opførelse  at  gøre,  har  været  et  Kendskab 
til  disse  Kirkebygningers  Arkitektur. 

IV.   KATHEDRALEN  I  TOURNAI  OG  ROSKILDE  DOMKIRKE. 


Om  Roskilde  Domkirkes  Forhold  til  Udlandets  Bygningskunst*  har 
jeg  for  min  Del  ogsaa  modtaget  et  Fingerpeg  fra  en  anden  Kant  og  i  en 
noget  forskellig  Retning.  Under  et  Ophold  i  Grækenland  i  Foraaret  1887 
traf  jeg  paa  det  gamle  Olympias  Grund  den  bekendte  tyske  Arkitekt  og 
Arkitekturhistoriker,  Geheimeoberbaurath  Friedrich  Adler,  Professor 
ved  Polytechnicum  i  Berlin.  Paa  en  Aftenvandring  talte  jeg  med  ham 
om  den  danske  Middelalders  Bygningskunst,  som  ikke  var  ham  fremmed, 
og  anførte  bl.  a.  de  Meninger,  der  hos  os  vare  fremsatte  om  fransk  Ind- 
flydelse paa  Domkirken  i  Roskilde.  Adler,  som  tidhgere  havde  havt 
Lejlighed  til  at  se  Domkirken,  udtalte  da,  at  han  ansaa  den  for  en 
Efterligning  af  Kat  hedralen  i  Tournai.  Dette  var  for  mig  aldeles 
nyt.  Jeg  havde  dengang  aldrig  set  den  belgiske  Kirkebygning,  som  blev 
sat  i  saa  nær  Forbindelse  med  den  sjællandske  Domkirke;  og  om  jeg 
end  kendte  dens  Tilværelse  gennem  Litteratur  og  enkelte  mindre  Afbild- 
ninger, havde  jeg  aldrig  havt  min  Opmærksomhed  særlig  henvendt  paa 
den.  Paa  mine  Kunstrejser  i  Udlandet  havde  jeg  hidtil  næsten  ikke 
lagt  mine  Rejseplaner  efter  Hensyn  til  Bygningskunsten.  Jeg  formoder, 
at  de  andre  danske  Kunsthistorikere,  som  have  skrevet  om  Roskilde- 
kirken, heller  ikke  have  set  Tournai.    Vi  rejse  i  det  hele  altfor  lidt. 

Under  et  Par  Dages  Ophold  i  Olympia  kunde  der  naturligvis  ikke 
være  Tale  om  at  forfølge  dette  Spor  videre.  Jeg  maatte  nøjes  med  at 
gemme,  hvad  jeg  havde  hørt,  i  min  Hukommelse  til  en  bedre  Lejlighed. 
Men  det  stod  klart  for  mig,  at  Ytringen  fortjente  Opmærksomhed.  Adler 
er  en  af  de  Mænd,  som  gennem  Selvsyn  have  videst  Overblik  over 
Bygningskunstens  Historie  i  Almindelighed;  og  han  har,  som  bekendt, 
tillige  indlagt  sig  særlige  Fortjenester  af  Granskningen  af  det  nordlige 
Tysklands  Murstens-Monumenter  fra  Middelalderen,  der  i  det  hele  ere 
saa  nær  beslægtede  med  den  danske  Arkitektur  fra  samme  Periode. 

Idet  jeg  skylder  Geh.-rath  Adler  —  saavel  som  Sandheden  —  at 
anerkende  det  Bidrag  til  vor  Bygningskunsts  Historie,  han  ved  den 
ovenfor  anførte  Ytring  har  givet,  skylder  jeg  tillige  saavel  ham  som  mig 
selv  at  udtale,  at  jeg  om  denne  Sag  aldeles  ikke  har  mere  fra  ham  end 
netop  denne  Ytring.  Hvad  jeg  forøvrigt  meddeler  om  Forholdet  mellem 
Tournai  og  Roskilde,  maa  ganske  staa  for  min  egen  Regning**. 

*  De  af  de  ansete  tyske  Forfattere  F.  Kugler,  C.  Schnaase  og  W.  Liibke  løselig  frem- 
satte Meninger  om  denne  Sag  ere  samlet  behandlede  i  Ja  c.  Helms's  lille  Stridsskrift: 
N.  L.  Høyen  for  Dr.  V.Rothes  Domstol  (1871).  De  fortjene  i  denne  Sammenhæng  nu 
ikke  at  tages  op  til  fornyet  Behandling. 

**  Jeg  meddeler  det  ovenstaaende  omtrent  i  den  Form ,  hvori  jeg  udtalte  det  paa 
Oldskriftselskabets  Møde  d.  28.  Januar  d.  A.  Nogle  Maaneder  senere  er  jeg  fra  anden  Side 
gjort  opmærksom  paa,  at  Adlers  Hypothese  allerede  i  nogle  Aar  har  foreligget  trykt,  dog 

20* 

Paa  min  Rejse  1889  opholdt  jeg  mig  et  Døgn  i  Tournai.  Denne  Bys 
prægtige  Kathedral  —  en  Bygning,  der  baade  i  det  indre  og  betragtet  ud- 
vendig fra  mellem  sine  Omgivelser  gør  en  overordentlig  slaaende  og  stor- 
artet Virkning  —  er  et  Værk  af  forskellige  Stilarter  og  fra  forskellige  Peri- 
oder (Fig.  196-97).  Den 
vestlige  Del,  det  tre- 
skibede Langhus, 
hvis  Siderum  i  to  Eta- 
ger aabne  sig  med  store 
runde  Buer  ind  imod 
Midtskibet,  er  gammelt 
romansk:  Midtskibet 

i  et  Festskrift,  der  ikke  har 
været  mig  tilgængeligt;  se 
Friedrich  Adler:  Der 
Ursprung  des  Back- 
stein baues  in  den  bal- 
tischen  Låndern.  Berlin 
1884.  Efter  at  have  om- 
talt, at  man  tidligere  an- 
tog, at  de  ældste  Dele  af 
Roskilde  Domkirke  vare  op- 
førte i  det  11.  Aarhundrede, 
men  at  denne  Mening  gan- 
ske er  opgivet  efter  Høyens 
Undersøgelse ,  siger  Forfat- 
teren :  » In  Roskilde  ist  nichts 
mehr  erhalten,  was  alter 
wåre  als  das  Jahr  1234 ;  und 
ich  flige  hinzu,  das  Beste 
und  Ålteste,  nåmlich  der 
grossartige  Chor  mit  Um- 
gang  und  Emporen ,  ist  in- 
nen  wie  aussen  eine  auf 
Backsteinbau  ubertragene 
Studie  der  Kreuzfliigel  an 

„  y      ,  scjgi^c.  der  Kathedrale  von  Tour- 

nay,    welche  bei  der  feier- 

Fig.  196.  Plan  af  Kathedralen  i  Tournai,  med  det  senere  nedrevne  Uchen  Einweihung  des  Jah- 
Kor  i  Overgangsstil.  ^213  vollendet  waren.. 

—    Ved    Henvisningen  til 

Tournai  har  Adler,  som  vi  skulle  se,  indlagt  sig  en  stor  Fortjeneste  af  vor  Kunsthistorie; 
men  forresten  kan  det  jo  ikke  antages,  at  han  har  gjort  vor  Domkirk  etil  Genstand 
for  speciellere  Studier.  Med  Hensyn  til  Tidsbestemmelsen  har  han  aabenbart  følt  sig 
for  meget  bundet  til  Høyens  Resultat,  som  han  med  Føje  har  respekteret,  fordi  det 
er  bygget  paa  en  grundig  Undersøgelse  fra  dansk  Side,  men  som  han  dog  ikke  selv 
vilde  finde  bekræftet  ved  en  mere  nøjeseende  Jævnførelse  med  Tidsbestemmelserne  for 
Kathedralen  i  Tournai.  Jeg  skal  i  det  efterfølgende  anføre  Grunde  for  at  betragte 
Roskilde  Domkirke  som  flere  Aartier  ældre,  end  Høyen.  og  efter  ham  Adler,  ere  til- 
bøjelige til. 

Fig.  197.   Tværskibsslutning  af  Kathedralen  i  Tournai,  udvendig. 

har  oprindelig  havt  fladt  Bjælkeloft,  der  først  for  et  Aarhundrede  siden 
(1777)  er  erstattet  med  Hvælvinger ;  Sideskibene  og  Gallerierne  have  rund- 
buede romanske  Krydshvælvinger  uden  Ribber.  —  Tværskibet  derimod, 
som  træder  stærkt  frem  til  begge  Sider,  mod  Nord  og  Syd,  og  for  hver 
Ende  er  sluttet  med  en  halvrund  Apsis,  tilhører  i  det  hele  Overgangs- 

stilen  fra  den  senere  Del  af  del  12.  og  Begyndelsen  af  det  13.  Aarhun- 
drede.  Det  er  fra  Begyndelsen  af  hvælvet,  og  Hvælvingsgjordene  ere  spids- 
buede. I  Midten,  i  Korsskæringen,  hæver  det  sig  ligesom  de  franske 
Kirker  af  Overgangsstilen  til  en  meget  højere  Hvælving,  der  udenfra 

viser  sig  som  et  bredt,  fir- 


sidet  Centraltaarn ,  omgivet 
af  fire  højere  og  slankere 
Taarne ;  denne  Gruppe  af 
5  Taarne  med  deres  oprin- 
delige pyramidalske  Spir 
regnes  for  en  Stolthed  for 
hele  det  sydhge  Belgiens 
Land.  —  Til  dette  Tvær- 
skib har  der  oprindelig  mod 
Øst  sluttet  sig  et  Kor,  ud- 
ført væsentlig  efter  samme 
Plan  som  Korsarmene  i 
Nord  og  Syd.  Men  da  den 
gothiske  Stil  var  fuldt  ud- 
viklet i  Frankrig  i  det  13.  Aar- 
hundrede  til  Samtidens  høj- 
este Beundring,  modstod 
man  ikke  i  Tournai  Lysten 
til  at  indføre  denne  Stil  i 
den  ærværdige  Kathedral : 
man  nedbrød  det  ældre,  i 
Overgangsstil  byggede  Kor 
og  opførte  et  aldeles  nyt 
efter  en  udvidet  Maalestok 
baade  i  Længde,  Bredde  og 
Højde.  Man  skabte  saaledes 
et  dristigt,  storartet  og  glim- 
rende Værk  af  gothisk  Arki- 
tektur ;  men  Forandringen 
medførte  naturligvis  et  fuld- 
komment Brud  paa  den 
organiske  Forbindelse  med  Kirkens  øvrige  Dele. 

Naar  Spørgsmaalet  bliver  om,  hvori  Ligheden  mellem  Kathe- 
dralerne  i  Tournai  og  i  Roskilde  bestaar,  saa  bliver  der  selv- 
følgelig intet  Hensyn  at  tage  til  det  nuværende  gothiske  Kor  i  Tournai. 
Havde  vi  derimod  endnu  havt  det  nedrevne  Overgangskor  tilbage,  saa 
vilde  Overensstemmelsen  vistnok  allertydeligst  have  vist  sig  mellem 
dette  og  Koret  i  Roskilde.  Men  direkte  kender  man  nu  intet  mere  til 
dette  Kor  end  dets  Grundrids,  der  i  det  væsentlige  svarer  til  Grundridsene 


Fig.  198.    Kor-Apsis  af  Roskilde  Domkirke. 

Fig.  199.   Tværskibs-Apsis  af  Kathedralen  i  Tournai,  indvendig. 


for  Korsfløjene  i  Nord  og  Syd.  Det  er  disse,  endnu  i  deres  op- 
rindelige Skikkelse  bevarede  Korsfløje—  og  især  deres  Apsi- 
ser — ,  som  nærmest  frembyde  sig  til  Sammenligning  med 
Koret  —  ikke  med  Korsfløjene  —  i  Roskilde.  Mellem  Langhusene  i 
de  to  Kathedraler  er  der  vel  en  gennemgribende  Forskel  i  Stilen:  i  Ros- 
kilde tilhører  Langhuset  ligesom  hele  Kirken  Overgangsstilen ;  i  Tournai 

er  det  omtrent  et  Aarhundrede  ældre  og  rent  romansk,  næsten  antikt.  Dette 
forbyder  dog  ikke  at  tænke  sig,  at  Indtrykket  af  Langhuset  i  Tournai,  af 
disse  mægtige  og  alvorlige,  simple  og  skønne  Arkaderækker  i  to  Etager, 
kan  have  havt  en  virksom  Betydning  for  Kompositionen  af  den  tilsva- 
rende Del  af  vor  Domkirke:  Forskellen  kom  af  sig  selv,  naar  man  var 
kommet  saa  langt  frem  i  Tidens  og  i  Stilens  Udvikling  og  ifølge  denne 
nødvendig  maatte  kræve  en  Hvælvingsbygning. 

I  Kompositionen  af  Korsfløjenes  Apsider  i  Tournai  finde  vi  virkelig 
den  Lighed  med  Koret  i  Roskilde,  som  vi  forgæves  søgte  i  den  burgun- 
diske  Gruppe  og  i  Noyongruppen  (Fig.  198-199).  Der  er  Arkaderækker  i  to 
Etager,  og  baade  for  oven  og  for  neden  bæres  Arkaderne  af 
Søjler.  Deraf  følger  saa  tillige,  at  den  halvrunde  Mur  mellem  og  over 
Arkadebuerne  ikke  er  inddelt  paa  langs  ved  opadløbende  Led.  Over- 
hovedet have  disse  to  Etager  af  Søjlearkader  et  arkitektonisk  Præg,  der 
endnu  ligger  forud  for  alle  tydelige  Tendenser  i  Retning  af  det  »gothiske«. 
De  have  ogsaa  megen  Lighed  med  Apsis  i  den  berømte  Ste  Trinité  (ab- 
baye  aux  dames)  i  Gaen;  der  finder  man  ligeledes  Søjlearkader  i  to  Eta- 
ger og  en  glat  halvrund  Mur.  Men  i  Gaen  kommer  der  over  den  øver- 
ste Arkaderække  en  glat  Halvkuppel  uden  Ribber.  I  Tournai  derimod 
kommer  der,  ligesom  i  Roskilde,  først  et  Triforium,  dernæst  en  Ribbe- 
hvælving  med  rundbuede  Vinduer  i  Skjoldmurene.  Med  andre  Ord:  de 
øvre  Partier  af  Apsis  baade  i  Tournai  og  i  Roskilde  svare  i  Kompositio- 
nen mere  end  de  nedre  til  Overgangsstilen  i  Picardie,  Ghampagne  og 
Isle  de  France.  Og  Bestanddelene  af  Apsidernes  Komposition 
ere  saaledes  gennem  hele  Rejsningen  de  samme  i  Tournai  og 
i  Roskilde.  Dette  har  ganske  vist  noget  at  sige;  og  jeg  for  min  Del 
har  ikke  Erfaring  om  nogen  tredie  Kirkebygning,  der  i  denne  Hense- 
ende staar  disse  to  saa  nær,  som  de  staa  hinanden  indbyrdes. 

Dermed  ere  Lighederne  mellem  de  to  Kathedraler  heller  ikke  ud- 
tømte. Om  nogle  Enkeltheder  skal  jeg  senere  komme  til  at  tale;  men 
jeg  maa  strax  gøre  opmærksom  paa  en  karakteristisk  Overensstemmelse 
i  den  Maade,  hvorpaa  den  søjlebaarne  Halvrunding  forbinder  sig  med 
Bygningens  foranliggende  Partier:  i  begge  Kathedralerne  støder  nemlig 
Halvcirklen  af  Søjler  op  til  stærke,  svære  Murpiller,  hvorimod  Halvrun- 
dingens Arkadebærere  i  den  franske  Overgangsstil  i  Reglen  fortsættes 
videre  fremefter  i  retliniede  Rækker  til  begge  Sider. 

Alligevel  forlod  jeg  Tournai  efter  mit  første  Ophold  der  med  mange- 
haande  Tvivl,  om  det  forholdt  sig  rigtig  med  den  Mening,  jeg  havde 
hørt  Adler  fremsætte.  Thi  det  kan  ikke  fordølges,  at  der  ogsaa  findes 
betydelige  Uoverensstemmelser  og  Mangler  i  Ligheden.  Jeg  skal  her  op- 
tælle de  vigtigste  særlig  med  Hensyn  til  Apsiderne,  fordi  det  er  disse 
Partier,  hvori  Ligheden  ellers  kommer  tydeligst  frem. 

1.  At  Bygningsæmnet  i  de  to  Kathedraler  er  ganske  forskelligt  — 
i  Tournai  en  gulliggraa,  tilhuggen  Kalksten  baade  i  Mure  og  i  Søjler,  i 

Roskilde  Mure  af  brændte  Lersten  og  Søjler  af  huggen  Kamp  — ,  for- 
byder naturligvis  ikke  at  tænke  paa  Efterligning,  da  ethvert  Land  maa 
bruge  sit  Bygningsæmne.  Men  dermed  staar  i  Forbindelse  en  stor  For- 
skel i  den  plastiske  Behandling  af  Enkelthederne.  Og  i  denne  Hense- 
ende har  Tournai  afgjort  Fortrinet  og  vidner  om  en  bedre  Skole  og 
større  Krav  til  kunstnerisk  Gennemførelse.  Detailformen  i  det  gamle  ro- 
manske Langhus  i  Tournai  er  berømt  for  sin  plastiske  Finhed,  Rigdom, 
Mangfoldighed;  Tværskibet  staar  heri  vel  tilbage  for  Langhuset,  men 
overgaar  alligevel  langt  Roskilde,  som  kun  i  Hoved-  og  Fodstykkerne  af 
Søjlerne  i  den  øvre  Arkaderække  har  Enkeltheder  af  mere  distingveret 
Udarbejdelse. 

2.  I  Tournai  ere  alle  Arkadebuerne  baade  i  den  nedre  og  den  øvre 
Række  runde,  og  Hvælvingerne  i  de  tilsvarende  Omgange  have  rent  ro- 
mansk Form :  Krydshvælvinger  uden  fremtrædende  Ribber.  Hvornaar 
disse  Partier  ere  opførte,  kan  ikke  bestemmes  med  fuldkommen  Sikker- 
hed; men  de  kunne  endnu  ikke  henregnes  til  Overgangsstilen.  I  Ros- 
kilde ere  Arkadebuerne  baade  foroven  og  forneden  spidse,  og  Spidsbuen 
fremtræder  paa  flere  Maader  i  Omgangenes  Hvælvinger,  især  i  den  ned- 
res Gjordbuer.  Saa  vigtig  som  denne  Uoverensstemmelse  end  er,  kan 
den  dog  heller  ikke  vække  Betænkelighed  ved  at  antage  en  Efterligning; 
thi  da  Efterligningen  maa  være  senere  end  Forbilledet,  kan  det  ikke 
undre  os  at  finde  et  noget  senere  Udviklingstrins  Former  i  den. 

3.  Apsidernes  Halvcirkel  i  Tournai  har  baade  foroven  og  forneden 
6  Søjler,  i  Roskilde  4;  i  Tournai  7  Arkader  og  Vinduer,  i  Roskilde  5. 
Men  Tværskibet  i  Tournai  er  ogsaa  bredere  end  Koret  i  Roskilde,  som 
overhovedet  alle  Dimensioner  større.  Til  Gengæld  ere  Omgangene  i 
begge  Etager  forholdsvis  meget  smallere  end  i  Roskilde  og  have  en  anden, 
mindre  selvstændig  og  betydelig  Karakter  som  Rum  i  Kirken  (ogsaa  deri 
ligner  Kathedralen  i  Tournai  Ste  Trinité  i  Caen).  I  det  oprindelige  Kor  i 
Tournai  har  Forholdet  været  anderledes:  det  høje  Midtrum  har  været 
lidt  smallere  og  Omgangene  meget  bredere.  Det  har  for  saa  vidt  havt 
mere  Lighed  med  Roskilde;  dog  har  det  ogsaa  havt  6  Søjler. 

4.  Forholdet  mellem  den  øvre  og  den  nedre  Arkaderækkes  Højdemaal 
er  meget  forskelligt  i  Tournai  og  i  Roskilde.  I  Tournai  ere  Søjlerne 
forneden  meget  høje,  og  de  foroven  ere  ikke  engang  halvt  saa  høje  som 
de  forneden.  Desuagtet  ere  Søjlestammerne  i  begge  Etager  lige  tykke; 
de  øverste  blive  saaledes  i  Forhold  til  deres  Længde  temmelig  plumpe. 
I  Roskilde  se  vi  det  modsatte:  de  nedre  Søjler  ere  korte  og  tykke,  de 
øvre  ualmindelig  fine  og  slanke.  I  Tournai  er  der  mere  Enhed  og 
Konsekvens:  de  øverste  Søjler  ere  af  samme  Støbning  som  de  nederste, 
ligesom  Fortsættelser  af  dem.  I  Roskilde  føler  man  let  et  Brud  paa 
Konsekvensen ;  men  paa  den  anden  Side  ere  Proportionerne  ubestridelig 
smukkere,  og  det  øvre  Galleri  faar  ved  de  smækre  Arkadebærere  en  egen 
luftig  Ynde  —  atter  et  Vidnesbyrd  om  en  senere  Tids  Aand  og  Stil. 

5.  Triforiet  i  Roskilde  bestaar  kun  af  en  Række  blinde  Nicher,  for- 
delte i  Grupper  paa  3  og  2,  og  har  for  saa  vidt  mere  Lighed  med  Tri- 
foriet i  Noyon  end  med  det  i  Tournai,  som  ikke  er  blindt,  men  frem- 
byder en  snæver  Passage  langs  Muren.  I  Roskilde  ere  Nicherne  hver 
for  sig  sluttede  med  buede  Linier  foroven;  i  Tournai  har  hele  Triforiet 
en  fortløbende  retliniet  Afslutning  foroven  (ligesom  i  St.  Germain  des  Prés 
i  Paris).  Dets  Aabninger  indad  imod  Kirken  adskilles  ved  korte  Piller, 
til  hvilke  der  paa  hver  Side  slutter  sig  en  lille  Søjle;  hveranden  af  disse 
Piller  er  stærkere  og  mere  fremspringende,  og  fra  den  løfter  sig  en  bred 
og  klodset  Hvælvingsribbe.  I  Roskilde  udgaa  Ribberne,  der  ere  fmere 
og  skarpere,  fra  Kragstene  i  Muren  over  Triforiet. 

6.  Alle  ere  enige  om,  at  de  tredelte  Vinduesgrupper  —  ud- 
vendig oprindelig  med  Spidsgavle  over  —  i  Roskilde  Domkirkes  øvre 
Korgalleri  og  i  Langhusets  øvre  Sidegallerier  saavel  som  i  Korsfløjenes 
Endevægge  er  et  Træk,  som  næsten  mere  end  noget  andet  har  givet 
Domkirkens  Arkitektur  dens  særegne  Præg.  Det  maatte  derfor  ogsaa  vække 
alvorlig  Tvivl  hos  mig  om  et  særligt  nøje  Slægtskab  mellem  Tournais  og 
Roskildes  Kathedraler,  at  en  saadan  Vinduesgruppe  slet  ikke 
findes  i  Kathedralen  i  Tournai.  I  Apsidernes  øvre  Gallerier  saa- 
vel som  i  de  nedre  er  der  kun  et  enkelt  rundbuet  Vindue  for  hvert 
Hvælvingsfag.  Om  dette  har  været  anderledes  i  Koret,  hvor  Omgangene 
have  været  bredere,  og  hvor  derfor  Vinduesgrupper  have  kunnet  være 
bedre  anbragte,  er  noget,  som  ingen  nu  kan  vide. 

Jeg  lagde  vel  under  mit  Besøg  i  Tournai  1889  Mærke  til,  at  der  paa 
en  lille  Bygning,  som  over  en  stor  Rundbue  tværs  over  Gaden  forbandt 
Sydsiden  af  Kathedralens  Langhus  med  Bispegaarden,  fandtes  baade  paa 
■Øst-  og  Vestsiden  en  Vinduesgruppe  af  samme  Art  som  den  i  Roskilde: 
et  højere  Vindue  i  Midten  med  et  lavere  til  hver  Side,  alle  med  rund- 
buet Afslutning  foroven.  Dette  viste  mig  vel,  at  Vinduesgruppen  ikke 
havde  været  fremmed  for  Tournais  Arkitektur  i  Overgangsperioden;  men 
til  Kathedralens  egen  Arkitektur  kunde  den  dog  ikke  henregnes.  Den 
lille  Forbindelsesbygning  var  forresten  kun  tilgængelig  fra  Bispegaarden 
og  faktisk  utilgængelig  for  en  rejsende,  der  kun  havde  knap  Tid  og  ingen 
særlig  Introduktion  medbragte.  Kort  sagt,  jeg  kom  dengang  ikke  til 
Klarhed  over,  hvordan  det  egentlig  forholdt  sig  med  denne  lille  Bygning 
med  Vinduesgruppen. 

V.  BISKOP  STEPHAN  AF  TOURNAI  OG  BISKOP  PEDER  SUNESØN 

AF  ROSKILDE. 

Da  jeg  efter  Hjemkomsten  fra  min  Rejse  genoptog  mine  Studier  over 
Roskilde  Domkirke,  blev  jeg  opmærksom  paa  et  historisk  Forhold,  der 
paa  en  mærkelig  Maade  støtter  og  forklarer  den  Tanke  om  en  nøjere 

Forbindelse  med  Tournai,  som  Adler  var  kommet  til  ad  den  sammen- 
lignende Betragtnings  Vej,  og  som  jeg  ogsaa  i  væsentlige  Punkter  havde 
fundet  bekræftet  ved  Beskuelsen  af  Kathedralen  i  Tournai. 

En  af  de  betydeligste  Mænd  i  den  franske  Gejstlighed  i  den  sidste 
Halvdel  af  det  12.  Aarhundrede  var  Stephan,  som  mellem  1192  og  1203, 
da  han  døde,  var  Biskop  af  Tournai,  der  dengang  laa  under  den  franske 
Krone  (Stephaniis  Tornacensis).  Desuden  foreligger  der  Vidnesbyrd  om 
et  meget  nært  Kendskabs-  og  Venskabsforhold  mellem  ham  og  de  fornemste 
danske  Gejstlige,  især  netop  Roskilde-Bisperne  Absalon  og  Peder  Sune- 
søn (den  ældre).  For  den  sidste  var  han  i  en  Aarrække  som  en  Plejefader. 

Det  er  ikke  her  Stedet  til  udførlig  at  fortælle  Stephan  af  Tournais 
Levned  eller  opregne  alle  de  kirkelige  og  verdslige  Hverv,  der  betroedes 
ham;  jeg  maa  indskrænke  mig  til  de  Træk  af  hans  Virksomhed,  som 
have  Betydning  for  Kunstens,  særlig  Bygningskunstens,  Historie  og  til  hans 
Forbindelser  med  Danmark.  Man  kender  ham  ikke  alene  af  Historiens 
Omtale;  Hovedkilden  til  Kundskab  om  ham  ere  hans  egne  Breve,  af 
hvilke  en  betydelig  Række  gentagne  Gange  har  været  udgivet.  Af  de 
udgivne  Breve  ere  flere  til  Mænd  i  Danmark,  et  endog  til  Kong  Knud 
den  sjette  selv;  et  til  Kongens  Fætter  Hertug  Knud;  desuden  enkelte 
Lejlighedsbreve  til  Biskop  Omerus  (Orm)  af  Ribe  og  Biskop  Valdemar 
af  Slesvig.  Med  Abbed  Vilhelm  til  Æbelholt,  der  jo  var  en  født  Fransk- 
mand, har  Stephan  staaet  i  stadig  Forbindelse  og  Brevvexling,  hvoraf 
dog  kun  et  Par  Breve  ere  trykte.  Flere  ere  stilede  til  Ærkebiskop  Ab- 
salon, de  handle  dog  næsten  udelukkende  om  Absalons  unge  Frænde, 
Peder  Sunesøn,  under  dennes  Ophold  i  Paris  og  senere  i  Hjemmet.  Der 
findes  ogsaa  et  Par  Breve  til  Peder  Sunesøn  selv.  At  drage  det  fulde 
Udbytte  af  alle  disse  Breve  er  for  en  dansk  Historiker  en  lønnende  Op- 
gave, der  vistnok  ikke  endnu  tilfulde  er  løst ;  jeg  fremhæver  kun  af  dem, 
hvad  der  forekommer  mig  at  have  Betydning  for  mit  særlige  Æmne. 

Uagtet  denne  Stephan  blandt  alle  andre  Stephan'er  nu  særlig  beteg- 
nes med  Byen  Tournais  Navn,  havde  han  dog  intet  nærmere  med  Tour- 
nai at  gøre  før  henimod  Slutningen  af  sit  Liv,  da  han  blev  kaldet  til 
dette  Stifts  Biskop.  Han  var  født  i  Hjertet  af  Frankrig,  i  Orléans,  1132 
eller  1135,  gik  i  sin  Barndom  og  tidligste  Ungdom  i  Skole  i  sin  Fødeby, 
i  Chartres  og  Paris  og  drog  endnu  som  ungt  Menneske  til  Bologna  for 
at  studere  Jura  ved  Universitetet  der.  Han  vendte  saa  tilbage  til  sin 
Fødeby  Orléans  og  blev  1163  Abbed  der  ved  den  heil.  Evurtius's  Kloster. 
Det  fortjener  at  bemærkes,  at  han  allerede  i  denne  Stilling  udfoldede  en 
ivrig  Virksomhed  for  Genopførelsen  af  Klosterets  afbrændte  Kirke.  Fra 
1176  er  han  Abbed  ved  den  hellige  Genovevas  Kloster  i  Paris. 
Der  kan  næppe  tænkes  nogen  Stilling  for  en  fransk  Gejstlig  paa  hin  Tid, 
der  var  saa  gunstig  som  denne  for  Samkvem  med  betydelige  Udlændinge  ; 
thi  Genovevas  Kloster  og  Kirke  var  Centrum  i  Paris's  latinske  Kvartér, 
der  besøgtes  af  Gejstlige  fra  hele  den  romersk-katholske  Kristenhed  og 

ikke  mindst  fra  Norden.  Naar  Høyen,  netop  i  Anledning  af  Roskilde 
Domkirkes  Forhold  til  den  franske  Bygningskunst,  minder  om,  at  »Paris 
dengang  var  det  jævnlige  Opholdssted  for  Danske,  som  havde  Lyst  til 
boglig  Syssel  eller  vilde  forberede  sig  til  en  højere  Stilling  i  Kirken«,  og 
at  »de  fleste  af  Hvidernes  mægtige  Slægt,  som  i  mere  end  hundrede 
Aar  uafbrudt  beklædte  Roskilde  Bispestol,  stod  i  Forbindelse  med  Frank- 
rig« ,  saa  er  Grundlæggeren  af  vor  Kunsthistorie  kommet  det  Spor,  der 
fører  lige  til  Stephan  af  Tournais  Navn,  saa  nær,  at  man  næsten  maa 
beklage  det  som  en  Tilfældighed ,  at  han  ikke  har  faaet  Øje  for  dets  Be- 
tydning i  denne  Sammenhæng.  Og  atter  med  Hensyn  til  Bygningskun- 
stens nye  mægtige  Udvikling,  dens  store  Gennembrud  i  Retning  af  »Go- 
thik«,  var  Stephans  Stilling  som  Abbed  ved  Sancta  Genoveva  saa  central 
som  tænkeligt,  hvad  enten  man  tager  Hensyn  til  Stedets  Beliggenhed 
eller  til  Tidspunktet.  Hvilke  stolte  Bygninger  af  den  højeste  Betydning 
for  Arkitekturens  Udvikling  saa  han  ikke  rundt  omkring  sig  i  sin  nær- 
meste Nærhed,  ganske  nylig  opførte  eller  under  Arbejde:  S.  Denis,  S.  Ger- 
main  des  Prés,  Notre  Dame  i  Paris;  i  noget  længere  Afstand  de  berømte 
Kirkebygninger  i  Chartres,  Sens,  Senlis,  Soissons,  Chalons  sur  Marne, 
Reims,  Laon,  Noyon,  Beauvais,  S.  Germer  o.  s.  v. !  Desuden  havde  han 
ogsaa  selv  her  Krav  at  fyldestgøre  som  Bygherre:  hans  egen  Klosterkirke 
skulde  grundig  udbedres.  Derom  fortæller  han  i  et  Brev  netop  til  Peder 
Sunesøn.  Han  har  begyndt  at  udbedre  Kirken  paa  Tag  og  Fag,  efter- 
som Tagdryppet  flød  og  Vinden  blæste  igennem  den,  medtaget  af  Ælde 
som  den  var ;  han  samler  nyt  Tømmer  til  at  lægge  over  Væggene,  under 
Blytaget;  ogsaa  Væggene  blive  fornyede  og  udvendig  støttede  med  til- 
hugne og  glattede  Sten  —  der  synes  at  være  Tale  om  et  Stræbesystem 
i  den  nye  Stil.  Sine  danske  Venner  og  Velyndere  opfordrer  han  i  flere 
Breve  ivrig  til  at  skaffe  sig  engelsk  Bly  til  Taget. 

Dengang  var  Peder  Sunesøn  atter  i  Danmark  efter  i  nogle  af  sine 
tidligste  Ungdomsaar  —  1179  og  de  nærmest  følgende  —  at  have  levet 
som  Klærk  i  Genovevas  Kloster  under  Stephans  særlige  Varetægt.  En 
Rsékke  Breve  fra  Stephan  til  Ærkebiskop  Absalon  gør  Rede  for  den 
unge  Kanniks,  Ærkebispens  Frændes,  Liv  og  Studier  i  Paris.  Gennem 
den  lærde  Abbeds  stærkt  stiliserede  og  snirklede  Latin,  der  ved  første 
Øjekast  nok  kan  vække  Forestilling  om  lutter  konventionelle  Fraser,  saa 
meget  mere  som  Stilen  helst  bevæger  sig  gennem  lutter  Ordspil,  for- 
nemmer man  snart  en  varm,  samvittighedsfuld  og  ægte  menneske- 
lig Omhu  for  hans  Myndlings  timelige  og  aandelige  Vel.  Med  Stephans 
fulde  Billigelse  havde  Peder  Sunesøn  opgivet  sit  første  høje  Forsæt  at 
indtræde  i  Cistercienserordenen:  dertil  var  han  for  ung,  det  legemlige 
Arbejde,  der  krævedes,  for  haardt,  Tugten  altfor  stræng.  Han  trængte 
mere  til  boghg  Uddannelse  og  Omgang  med  Klærke  og  var  derfor  selv 
bleven  Klærk  paa  Genovevas  Bjerg  hos  Victorinerne.  Abbeden  roser  gen- 
tagne Gange  hans  Færd  som  regelbunden  Klærk.  Han  er  en  Salomo,  ung 

af  Aar,  men  gammel  af  Forstand,  mellem  studerende  skarpsindig,  mel- 
lem Klosterbrødre  ydmyg;  ren  og  høvisk  inden-  og  udenfor  Klostrets 
Mure;  og  han  fortjener  saa  meget  mere  at  roses,  som  han  ikke  tragter 
efter  Ros.  Men  —  hedder  det  saa  i  et  Brev  —  er  end  Aanden  redebon, 
er  Kødet  dog  skrøbeligt.  Han  har  paadraget  sig  en  Fjerdedagsfeber, 
som  truer  med  at  blive  farlig.  Abbeden  forstaar  godt  det  unge  Menne- 
skes Hjemvé:  han  trænger  til  sit  Fædrelands  Jord  og  friske  Luft  og  til 
at  kæles  lidt  for  af  Fader  og  Moder.  Lad  ham  derfor  komme  hjem; 
kun  ét  maa  der  paa  det  bestemteste  kræves  af  ham:  han  maa  ikke  be- 
gynde at  løbe  i  Flok  med  sine  verdslige  Kammerater;  han  maa  under- 
kaste sig  regelmæssig  Klosterdisciplin  under  Abbed  Vilhelm  eller  ogsaa, 
saa  tidt  som  Ærkebispen  maatte  ønske  det,  færdes  i  hans  egen  Omgang. 
Absalon  synes  i  et  Brev  til  Stephan  at  have  antydet,  at  Peder  kunde 
gaa  over  til  de  verdslige  Skoler  i  Paris;  men  Abbeden  protesterer  i  en 
temmelig  lidenskabelig  Tone  imod,  at  han  skulde  sendes  til  disse  Ord- 
kræmmere, hvad  der  aldeles  vilde  stride  imod  hans  Klosters  Sædvane 
og  give  et  fordærveligt  Exempel.  Klostertugt  maa  der  til.  Staar  Ærke- 
bispen ved  sit  Forlangende,  saa  beder  Stephan  om,  at  hans  unge  Ven 
maa  blive  sendt  til  en  anden  B}^  for  at  Abbeden  ikke  med  sine  egne 
Øjne  skal  have  den  Sorg  at  se  ham  komme  paa  Afveje,  at  se  den  gode 
Frugt,  som  han  havde  haabet  paa,  vendt  om  til  Skam  og  Skændsel. 
Saa  blev  Peder  sendt  hjem  med  det  Vidnesbyrd ,  at  hans  foresatte  kun 
med  Sorg  kunde  afse  ham  og  helst  vilde  beholde  ham  for  bestandig. 
Hans  højtidehge  Klosterløfte  maatte  holdes  helligt;  kun  hvis  der  ved 
Guds  Forsyn  og  Ærkebispens  Virksomhed  ventede  ham  en  højere  Vær- 
dighed i  Kirken,  en  Bispestol,  kunde  han  løses  fra  det. 

Efter  at  være  skilt  fra  sin  Discipel  og  Ven  vedligeholder  Stephan 
skriftlig  Forbindelse  med  ham  og  udtaler  selv  Ønsket  om  en  flittig  og 
varig  Brevvexling.  De  sende  hinanden  Gaver;  og  da  Peder  til  sin  store 
Sorg  har  hørt  Rygter  om,  at  der  under  hans  Fraværelse  er  talt  ilde  om 
ham  i  Genovevas  Kloster,  og  har  klaget  derover  til  Abbeden,  beroliger 
denne  ham  med  faderlige  Formaninger  om  ikke  at  laane  Øre  til  sligt  og 
sender  ham  kærlige  Hilsener  fra  Klosterbrødrene. 

Naar  Stephan  skriver  til  danske  Mænd,  er  hans  Tone  høflig  og  artig 
nok;  han  forsøger  ikke  at  gøre  nogen  personlig  Overlegenhed  gældende. 
Derimod  mærker  man  hyppig,  at  han  som  Franskmand  har  en  stærk 
Følelse  af  sin  Nations  Overlegenhed  i  Kultur.  Muligheden  af,  at  der  i 
en  nordisk  Nation  kunde  være  ejendommelige  Kulturelementer,  er  aaben- 
bart  aldrig  faldet  ham  ind ;  han  taler  —  aldeles  som  om  det  kunde  være 
en  moderne  Pariser  —  om  Danmark  som  et  uden  fremmed  Hjælp  bar- 
barisk Land.  Da  Peder  Sunesøn  har  været  i  Paris,  i  Stephans  eget 
Kloster,  da  først  har  han  aflagt  sin  gamle  Herkomsts  nedarvede 
Barbari  og  er  bleven  tæmmet  ved  ordentlig  Kristenskik.  I  ham  og 
gennem  ham    er  det  lykkedes   for   det   iskolde    Danmarks   lyse  Æt, 

hvad  der  ikke  lykkes  for  Æthioperne  med  den  sorte  Hud,  —  at 
skifte  Ham. 

I  et  Brev,  som  Stephan  skrev  til  Absalon  i  Anledning  af  Peder  Sune- 
søns Forfremmelse  til  Biskop  af  Roskilde  (1191),  fremsætter  han  sin  Be- 
tragtning af  Nordboerne  som  Folk,  der  for  ikke  længe  siden  have  været 
vilde  Barbarer,  i  en  Form,  som  han  selv  betegner  som  spøgefuld,  og 
som  ikke  maa  saare  den  ærværdige  Biskop,  men  tværtimod  opfordre 
ham  til  MedHdenhed  —  det  vil  sige:  til  at  give  Bly  til  Taget  paa  Ste- 
phans Kirke.  »Eders  Fædre  efter  Kødet«,  siger  han,  »som  endnu  levede 
under  hedensk  Skik  og  Overtro,  faldt  ind  i  de  franske  Lande  i  Tillid 
til  deres  Armes  Tapperhed  og  deres  Kræfters  Vælde  og  indtog  Byer, 
Borge  og  øvrige  faste  Pladser;  de  hærgede  Landsbyer,  Gaarde  og  Mar- 
ker, de  førte  Folkene  bort  i  Fangenskab  eller  huggede  dem  ned  med 
Sværdet;  de  hellige  Steder  ødelagde  de  med  Ild  eller  nedbrød  dem  i 
Bund  og  Grund.  Blandt  andet  lod  de  ogsaa  Apostlene  Petrus's  og 
Paulus's  Kirke,  i  hvilken  den  salige  Jomfrue  Genoveva  hviler  efter  Lege- 
met, ynkelig  gaa  op  i  Luer  —  hvad  vi  hverken  kan  eller  bør  nævne 
uden  Suk  og  Taarer.  Den  var  opbygget  med  kongelig  Rigdom  og  Kunst 
og,  som  dens  Levninger  endnu  vidne,  smykket  indvendig  og  udven- 
dig med  Mosaikmaleri.  De  skaanede  hverken  det  hellige  Sted,  ej  heller 
viste  de  Ærefrygt  for  den  salige  Jomfrue  eller  andre  Helgener,  som  hvile 
der.  Endelig  er  nu  ved  Guds  Naade  hint  gamle  Barbari  mildnet  og  for- 
vandlet ved  kristelig  Kultur;  Nordens  Kulde  er  smeltet  ved  Troens 
Varme,  den  har  omstyrtet  Afguderne  og  erkendt  sin  Skaber ;  og  den  Del 
af  Frankrig,  som  er  opkaldt  efter  Norden  og  kaldes  Normandie,  have 
Nordmænd  og  Danske,  genfødte  i  Kristus,  i  Eje  for  dem  selv  og  deres 
Efterkommere,  dér  bygge  og  bo  de«.  —  Den  samme  Betragtning  med 
det  samme  Endemaal,  nemlig  Begæring  om  Bly  til  Kirketaget,  fremsætter 
Stephan  mere  kortfattet  til  Biskop  Valdemar  af  Slesvig,  til  Hertug  Knud 
og  til  Kong  Knud;  Kongen  roser  han  særlig  for,  at  Kirken  i  hans  Rige 
nyder  Frihed  og  Ro,  medens  den  andensteds  ved  Fyrsternes  Tyranni  er 
under  Trældom. 

Som  man  ser,  har  den  Tanke  været  lyslevende  hos  Stephan,  at  det 
kristnede  og  civiliserede  Danmark  havde  sin  hedenske  For- 
tids Synder  at  genoprette  ved  Gaver  og  Værker  til  Kirkens 
Ære.  Det  er  næppe  for  dristigt  at  gætte  paa,  at  han  ogsaa  i  Samtaler 
eller  i  Breve  har  gjort  denne  Tanke  gældende  for  Peder  Sunesøn,  den 
danske  Mand,  som  stod  hans  Hjerte  nærmest  og  som  han  meddelte  sig 
fortroligst  til;  og  at  den  kan  have  været  en  Hovedhjørnesten  for  Dom- 
kirken i  Roskilde  i  den  Skikkelse,  hvori  vi  kende  den.  Det  være  nu, 
som  det  vil;  men  uanset,  hvilke  Virkninger  Tanken  kan  have  udøvet, 
er  det  i  hvert  Fald  mærkeligt  at  se  en  beslægtet  Tanke  angaaende  den 
nordiske  Kunst  i  dens  Forhold  til  Europas  Kultur  dukke  op  over  600  Aar 
senere.    Jeg  sigter  til  Oehlenschlågers  Tale  for  Thorvaldsen  ved  Skyde- 

banefesten  1819.  Han  talte  om  Gotlierne,  som  havde*  plyndret  og  øde- 
lagt Rom.  »Men  har  Gothen  syndet,  saa  har  Gothen  nu  atter  godtgjort 
sin  Brøde!  Have  vore  nordiske  Forfædre  nedhugget  Billedstøtter  i  Rom, 
saa  staa  de  nu  atter,  Grækenland  værdige,  frem  ved  Nordboens  Kunst«. 

Fra  1192  at  regne,  da  Stephan  blev  Biskop  i  Tournai,  findes  der 
blandt  hans  udgivne  Breve  intet  til  nogen  dansk  Mand.  Men  dette  kan 
aldeles  utvivlsomt  anses  for  en  Mangel  ved  Overleveringen,  saa  meget 
mere  som  det  paa  anden  Maade  kan  godtgøres,  at  hans  Forbindelse  med 
vort  Fædreland  ikke  er  hørt  op  og  hans  gode  Forhold  til  det  paa  ingen 
Maade  kølnet. 

Det  næste  Aar,  1193,  har  en  særHg  Betydning  i  Historien  om  Frank- 
rigs og  Danmarks  indbyrdes  Forhold.  Dengang  sendte  Kong  Philip  Au- 
gust Biskop  Stephan  af  Noyon  med  andre  af  Rigets  Herrer  til  Dan- 
mark for  i  hans  Navn  at  bejle  til  Valdemar  den  stores  Datter  Ingeborg. 
Da  Kong  Knud  den  sjette  paa  sin  Søsters  Vegne  havde  modtaget  den 
franske  Konges  Tilbud,  sendtes  Ingeborg  til  sit  nye  Hjem,  ledsaget  af 
danske  Mænd,  blandt  hvilke  Peder  Sunesøn,  nu  Biskop  af  Roskilde,  ud- 
trykkelig fremhæves  som  den  betydeligste.  Da  den  vordende  Dronning 
af  Frankrig  selv  ikke  kunde  et  Ord  Fransk,  maatte  den  unge  Biskops 
Kendskab  til  Landet  og  Sproget  blive  hende  til  Nytte.  Formælingen  og 
Dronningens  Kroning  fandt  Sted  i  Amiens  d.  14.  August. 

I  hele  denne  Sag  havde  den  nye  Biskop  af  Tournai  fra  først  til 
sidst  en  stor  Andel.  Det  har  endog  fra  fransk  Side  Hjemmel  for  sig, 
at  Ægteskabet  var  blevet  stiftet  efter  Stephans  Raad,  idet  han  i  denne 
Anledning  benyttede  Abbed  Vilhelms  Hjælp  »og  nogle  af  hans  Disciples, 
der  vare  regelbundne  Kanniker«,  —  ved  hvilke  der  efter  hele  Sammen- 
hængen maa  antages  at  være  sigtet  til  Sunesønnerne.  Da  Kong  Philip 
August  skulde  udse  sig  et  Sendebud  til  Danmark  for  at  bejle,  faldt 
Valget  vel  —  som  vi  saa  —  ikke  paa  Biskoppen  af  Tournai:  han  har 
maaske  været  anset  for  at  være  altfor  venskabelig  sindet  mod  Danmark. 
Derimod  vide  vi,  at  han  hørte  til  de  franske  Prælater,  som  overværede 
Højtidelighederne  i  Amiens;  man  har  endog  et  Brev  fra  ham,  hvori  han 
anmoder  en  Ven  om  forud  at  skaffe  sig  Herberg  i  denne  By  til  Kronings- 
festen, da  han  ellers  frygter  for  ikke  at  finde  Husly.  I  Amiens  have  altsaa 
Stephan  og  Peder  Sunesøn  i  hvert  Fald  været  sammen  i  August  1193. 
Men  der  er  al  Sandsynlighed  for,  at  de  ogsaa  have  været  sammen  i 
Tournai.  Om  Brudefærdens  Rejserute  vides,  saa  vidt  mig  bekendt,  ud- 
trykkelig intet  mere,  end  at  den  gik  ad  Søvejen*.    Men  Amiens  ligger 

*  Dette  berettes  af  to  gamle  Forfattere,  nemlig  hos  den  samtidige  franske  Krønike- 
skriver Rigord  og  i  Gesta  Innocentii  III  (i  Rerum  Italicarum  scriptores).  Rigords 
Angivelse,  at  Rrylluppet  stod  i  Arras  (Atrebatum),  er  fejlagtig;  det  er  sikkert,  at  det  stod  i 
Amiens.  Men  den  vordende  Dronning  kan  maaske  foreløbig  være  modtaget  i  Arras. 
Rimeligst  er  det  at  antage,  at  Sejladsen  er  gaaet  fra  Jyllands  Vestkyst  (Ribe)  til  Schel- 
dens  Munding  —  Antwerpen  var  allerede  den  Gang  en  blomstrende  Stad  — ,  og  at  man 
derfra  er  rejst  videre  over  Tournai  og  Arras  til  Amiens. 

ikke  ved  Kysten;  og  et  Blik  paa  Kortet  vil  vise,  hvor  rimeligt  det  er, 
at  Vejen  er  lagt  over  Tournai,  endog  om  man  slet  ikke  regner  med  de 
historiske  Forhold,  der  laa  bagved  den  hele  Begivenhed,  eller  tager  Hen- 
syn til,  at  Biskop  Peders  nærmeste  bekendt  blandt  Frankrigs  betydelige 
Mænd,  hans  gamle,  faderlige  Ven,  nu  førte  Bispestaven  i  denne  By. 
Baade  paa  Udrejsen  og  paa  Hjemrejsen,  som  fulgte  snart  bagefter,  var 
der  den  bedste  Lejhghed  til,  at  Roskildebispen  kunde  se  Kathedralen  i 
Tournai. 

Hvis  Adler  har  Ret  i,  at  Kathedralen  i  Roskilde  er  at  betragte  som 
en  Datter  af  den  i  Tournai,  og  hvis  de  nyere  danske  Forfattere  om 
Roskilde  Domkirke,  Kornerup  og  Løffler,  have  Ret  i,  at  Peder  Sunesøn 
har  været  dens  Grundlægger  og  første  Bygherre,  saa  maa  man  aaben- 
bart  særlig  fæste  Bhkket  paa  hans  Mission  til  Frankrig  1193.  Allerede 
da  han  første  Gang  opholdt  sig  i  Frankrig  i  sin  tidlige  Ungdom ,  kan  han 
være  bleven  grebet  af  det  mægtige  Liv  i  Bygningskunsten  og  have  følt  sig 
revet  med  af  den  franske  Gejstligheds  Interesse  og  energiske  Virksomhed 
for  at  opføre  nye,  storartede  Kirkebygninger ;  men  først  fra  1191,  da  han 
selv  blev  Biskop,  kan  han  have  tænkt  paa  at  følge  Exemplerne  fra 
Frankrig.  Først  da  kan  Opgaven  have  ligget  praktisk  for.  Da  gjaldt  det 
om  en  bestemt  Plan,  først  og  fremmest  om  et  bestemt  Forbillede  som 
Udgangspunkt.  Til  i  denne  Retning  at  finde,  hvad  han  søgte,  bød  der 
sig  den  bedste  Lejlighed,  da  han  sendtes  med  Ingeborg  til  Frankrig,  det 
vil  sige,  til  Frankrigs  nordøstlige  Hjørne.  Og  blandt  alt,  hvad  man  paa 
hin  Tid  fik  at  se  der  i  Egnen,  maatte  Kathedralen  i  Tournai  uden  Tvivl 
Tære  mest  egnet  til  at  gøre  Indtryk  paa  ham,  for  ikke  at  tale  om ,  at 
han  dér  kunde  finde  personlig  Vejledning  og  Forklaring. 

Det  sørgelige  Udfald  af  Brudefærden  er  bekendt  nok:  næppe  var 
Ingeborg  viet  og  kronet  til  Dronning  af  Frankrig,  før  Philip  August  for- 
stødte hende  og  vilde  skilles  fra  hende.  Han  forlangte,  at  Peder  Sune- 
søn og  de  andre  danske  Herrer  skulde  tage  hende  hjem  igen  med  sig; 
men  i  Følelsen  af  sine  krænkede  Rettigheder  vægrede  Ingeborg  sig  ved 
at  forlade  Frankrig;  heller  ikke  vilde  hendes  danske  Ledsagere,  efter 
hvad  der  var  foregaaet,  føje  Kongen  i  hans  Forlangende.  Da  befalede 
Philip  August  de  danske  Sendemænd  at  forlade  Frankrig.  Peder  Sune- 
søn maatte  altsaa  rejse  hjem:  det  maatte  vel  ogsaa  være  ham  magtpaa- 
liggende  personlig  at  sætte  Kong  Knud  den  sjette  ind  i  denne  uventede 
og  sørgelige  Begivenhed.  Men  det  maatte  tillige  være  af  største  Vigtig- 
hed for  ham  blandt  Frankrigs  Stormænd  at  have  en  Tillidsmand,  paa 
hvis  Retsind  og  Trofasthed  han  kunde  stole,  og  som  paa  nærmere  Hold 
kunde  følge  Ingeborgs  Skæbne  og  varetage  hendes  Interesser.  En  saadan 
Mand  havde  han  i  Biskoppen  af  Tournai.  Medens  den  franske  Prælat, 
der  havde  været  i  Danmark  for  at  bejle  paa  Kongens  Vegne,  Stephan  af 
Noyon,  aldeles  svigtede  hende,  endog  var  med  til  at  aflægge  den  forar- 
gelige Mened  paa  hendes  foregivne  Slægtskab  med  hendes  Ægtefælle,  der 

skulde  tjene  som  Redskab  for  dennes  Ønske  om  Skilsmisse,  opbød  Ste- 
phan af  Tournai  hele  sin  Veltalenhed  for  at  føre  hendes  Sag  for  Ærke- 
bispen af  Reims.  Og  da  Philip  August  efter  den  paafølgende  Skilsmisse, 
som  han  betragtede  som  endelig,  jog  Dronningen  ud  i  Verden,  fandt  hun 
for  nogen  Tid  en  Tilflugt  i  Stephans  Stift  og  i  hans  Nærhed  (Cysoing, 
Beaurepaire).  Abbeden  i  det  Kloster,  som  gav  hende  Ly,  havde  tidligere 
været  Kannik  i  S.  Genoveva  i  Paris  og  skyldte  Stephan  sin  Forfremmelse 
til  Abbed.  Derfor  kunde  Biskoppen  ogsaa  i  et  Brev  til  Ærkebispen  af 
Reims  bruge  det  Udtryk,  at  Ingeborg  er  hos  ham:  han  besøgte  og 
trøstede  hende  i  hendes  store  Sorg. 

Alt  dette  kaster  et  Lys  tilbage  over  Stephans  særegne  Betydning  for 
den  hele  Giftermaalssag.  Det  var  fremfor  alle  andre  ham,  som 
repræsenterede  Danmarks  Interesser  i  Frankrig;  og  at  han  — 
særlig  gennem  Peder  Sunesøn  —  har  vedligeholdt  Forbindelsen  med 
vort  Fædreland,  kan  ikke  være  Tvivl  underkastet. 


VI.  BISKOP  STEPHAN  SOM  BYGHERRE  I  TOURNAI. 
LA  CHAPELLE  DE  SAINT  VINCENT  OG  ROSKILDE  DOMKIRKES 

ØVRE  KOROMGANG. 

I  1193  har  Kathedralen  i  Tournai  i  mange  Dele  ikke  set  ud  som  nu 
om  Stunder;  men  den  har  formodentlig  alligevel  set  ud  som  en  færdig 
Kirkebygning;  thi  i  1171  var  den  bleven  højtidelig  indviet  af  Ærkebiskop 
Henri  af  Reims  og  en  stor  Forsamling  af  andre  Biskopper.  Af  det, 
som  nu  staar,  har  Lang  huset  med  dets  to  Etager  af  rundbuede  Ar- 
kader dengang  forlængst  været  færdigt,  desuden  ganske  sikkert  ogsaa  de 
nederste  Partier  af  Tværskibet,  saavel  som  af  det  ældre  Kor,  og 
Apsidernes  søjlebaarne  Arkader  i  to  Etager.  Disse  Partier  synes 
allerede  at  være  grundlagte  i  den  tidligere  Del  af  det  12.  Aarhundrede; 
og  for  Folk,  der  gik  i  Spidsen  for  Arkitekturens  Udvikling,  maatte  de 
vel  i  1193  allerede  være  noget  gammeldags.  Men  til  disse  Folk  kunde 
man  ikke  henregne  Peder  Sunesøn;  i  hvert  Fald  tale  disse  Partier  deres 
egen  Sag  og  gøre  en  mægtig  imponerende  Virkning,  som  vel  kunde  give 
Lyst  til  Efterligning;  desuden  kunde  de  jo  moderniseres  noget  ved  at 
benytte  Spidsbuer  for  Rundbuer  o.  s.  v.  Om  de  øvre  Dele,  Triforiet  og 
Hvælvingen,  af  Tværskibet  i  Tournai  have  staaet  1193,  som  vi  nu  se 
dem,  er  derimod  meget  tvivlsomt;  det  er  snarere  først  Biskop  Stephan 
selv,  der  har  ladet  dem  udføre. 

Han  var  den  Gang  en  ny  Mand  i  sit  Stift  og  kan  endnu  ikke  have 
havt  Tid  til  større  Foretagender,  saa  meget  mere  som  han  havde  faaet 
en  yderst  uvenlig  Modtagelse  af  Byens  Indbyggere.  Men  han  har  sikkert 
strax  havt  Planer  om  at  bygge.  Naar  han,  som  det  synes  vist,  har  over- 

Jul.  Lange:  Udvalgte  Skrifter.    I.  21 

hvælvet  hele  Korpartiet  af  Kathedralen ,  desuden  har  opført  et  Par  af 
Taarnene,  Tværskibets  Sideportaler  med  deres  rige  Indfatning  med  Skulp- 
tur og  deres  øvre  Afslutning  som  et  spidsbuet  Trekløver  (trilobe),  endelig 
de  ældre  Dele  af  Stadens  gamle  Vagttaarn  (beffroi)  og  af  Kirken  S.  Jacques, 
foruden  mere,  hvorom  strax  skal  tales,  saa  er  det  et  saa  anseligt  arkitek- 
tonisk Udbytte  af  en  Embedsvirksomhed  paa  10  Aar,  at  vi  kunne  for- 
staa,  at  den  energiske  Biskop  snart  har  maattet  skride  til  Værket.  Og 
ifølge  det  personlige  Forhold  mellem  ham  og  Peder  Sunesøn  kunne  na- 
turligvis ogsaa  Planerne  i  hans  Hoved  eller  paa  hans  Papirer  være  komne 
Roskildebispen  til  Gode.  Men  det  bør  ikke  overses,  at  der  imellem  disse 
Planer  og  det,  som  fra  tidligere  Tid  stod  opført  af  Kathedralen,  ikke 
kunde  være  fuld  Harmoni  i  Stilen.  Thi  Stephan  maa  jo  have  ført  Stilen 
fra  Paris,  den  vidt  fremrykkede  Overgangsstil ,  med  sig  til  sin  nye 
Stiftsby.  Han  kom  fra  en  Hovedstad,  fra  det  Punkt,  der  førle  an  i 
hele  Udviklingen,  til  en  Provinsby,  hvor  man  i  alle  Retninger  var  noget 
længer  tilbage.  Allerede  heri  laa  en  Kilde  til  en  vis  Inkonsekvens  i 
Arkitekturen  i  Tournai,  og  derefter  vel  ogsaa  i  Roskilde. 

Det  er  og  bliver  imidlertid  vanskeligt  at  pege  paa  bestemte  Dele  af 
Kathedralen  i  Tournai  som  Værker,  der  med  Sikkerhed  kunne  henføres 
til  Biskop  Stephans  Virksomhed;  det  er  næppe  muligt  her  at  drage  en 
skarp  Linie  imellem,  hvad  der  skyldes  ham,  og  hvad  der  skyldes  hans 
Forgænger  eller  Efterfølger.  Saa  meget  des  heldigere  er  det,  at  man  i 
et  arkitektonisk  Arbejde,  der  vel  ikke  hører  til  Kathedralen,  men  dog 
grænser  op  til  den,  har  et  Værk,  som  helt  og  holdent  skyldes  ham  og 
derved  kan  belære  os  om  hans  Smag  og  Udviklingstrin  i  Bygningskun- 
sten. Det  er  netop  hin  ovennævnte  lille  Bygning,  der  over  en  aaben 
Bue  tværs  over  Gaden  forbinder  Kathedralen  med  det  biskoppelige  Palæ 
(Fig.  200).  Jeg  fremhævede  allerede  ovenfor,  at  den  har  den  tre- 
dobbelte Vinduesgruppe,  som  har  saa  stor  Betydning  for  Roskilde  Dom- 
kirkes Arkitektur,  men  som  ellers  ikke  findes  i  Tournai.  Det  er  la 
Chapelle  de  Saint  Vincent,  grundet  af  Stephan  af  Tournai  1195  og 
indviet  i  Pintsen  1198,  bestemt  dels  til  at  tilvejebringe  en  lukket  Gennem- 
gang mellem  Bispegaard  og  Kirke,  dels  til  at  være  Biskoppens  Huskapel, 
hvor  der  læstes  Messer  for  de  henfarne  Biskoppers  Sjæle  o.  s.  v.  1  Hen- 
seende til  den  arkitektoniske  Form  staar  det  endnu  den  Dag  i  Dag  i 
sin  oprindelige  Skikkelse;  derimod  er  det  efter  1860  fuldstændig  restau- 
reret, hvad  den  indre  Udsmykning  og  Farve  angaar. 

Blandt  Stephans  Breve  findes  et  Par  Indbydelsesskrivelser  til  gejst- 
lige Kolleger,  hvis  Nærværelse  han  udbeder  sig  til  Indvielsen  af  dette 
Kapel.  Han  er  stolt  og  glad  over  det  fuldførte  Værk.  Til  Guds  Ære  og 
til  Beskæmmelse  for  sine  knurrende  Bymænd  har  han  nu  en  fri  og  sik- 
ker Indgang  fra  sit  Hus  til  Kirken,  beskyttet  mod  Opløb  og  Tumult  og 
tryg  mod  natlige  Farer.  Det  er  en  Triumfbue,  han  har  opført,  efter  at 
Himlen  har  forundt  ham  Sejr;  i  Luften  har  han  bygget  det  nye  Kapel, 

der  er  ligesaa  prægtigt  i  Henseende  til  Bygningsæmnet  som  yndefuldt  i 
Formen  (tam  gloriosam  materia  quam  gratiosam  formå).  Og  i  denne  Bue, 
som  støder  op  til  Kirkens  hellige  Mure,  har  en  af  hans  underordnede 
Gejstlige  malet  nogle  Vers,  der  handle  om,  at  de  forbigaaende  skulle  af- 
holde sig  fra  Besudling  af  Murene;  Biskoppen  finder  disse  Vers  saa  vit- 
tige, at  han  afskriver  dem  til  Morskab 
for  en  Kollega  i  et  Nabostift;  men  de  se- 
nere Udgivere  af  hans  Breve  have  ment 
at  burde  udelade  dem  af  Hensyn  til 
Velanstændigheden.  Til  en  anden  Gejst- 
lig, nemlig  Abbeden  i  Sancta  Genoveva  i 
Paris,  Stephans  egen  Efterfølger  i  dette 
Embede,  fortæller  han  om  mere  alvorlige 
og  værdige  Prydelser  for  sit  nye  Orato- 
rium, nemlig  Glasmalerier  i  Vinduerne 
af  de  to  hellige  Skikkelser  Evurtius  og 
Genoveva  —  netop  Helgenerne  for  de 
to  Klostre,  som  han  tidligere  i  sit  Liv 
havde  styret  som  Abbed.  Og  ingen  vil 
—  hvordan  han  end  forholder  sig  til 
Dyrkelsen  af  Helgener  —  miskende  det 
smukke  Træk  af  Trofasthed  imod,  hvad 
der  i  hans  forgangne  Liv  havde  været 
ham  det  helligste,  som  ytrer  sig  i,  at 
han  under  sine  nye  Omgivelser  vil  have 
disse  to  Skikkelser  for  Øje  i  det  Kapel, 
hvor  han  forretter  sin  daglige  Andagt. 
Desværre  ere  disse  Glasmalerier  forlængst 
gaaede  tabt;  ved  den  nye  Restauration 
ere  de  erstattede  med  andre,  som  ere 
godt  og  stilfuldt  udførte,  men  ikke  efter 
Stephans  oprindelige  Tanke. 

La  c  hapelle  de  S.Vincent  findes  vel  omtalt  i  flere  nyere  Skrifter 
om  Tournai  og  dens  Kathedral;  men  dets  Arkitektur  er  hidtil  ikke  ud- 
givet i  Afbildninger,  og  Følgen  deraf  har  været,  at  den  er  bleven  ganske 
upaaagtet  som  Led  i  Bygningskunstens  Historie.  Da  jeg  gennem  Littera- 
turen var  bleven  opmærksom  paa  Kapellets  Tilværelse  og  indsaa  den 
særlige  Betydning,  det  havde  for  Bedømmelsen  af  Forholdet  mellem 
Tournais  og  Roskildes  Arkitektur,  var  der  intet  andet  for  mig  at  gøre 
end  at  se  at  komme  til  at  undersøge  det  paa  Stedet  selv.  Mit  Ønske 
derom  blev  gunstig  imødekommet  af  Ministeriet  for  Kirke-  og  Un- 
dervisningsvæsenet,  og  Udenrigsministeriet  gav  mig  gennem 
vor  Generalkonsul  i  Antwerpen  den  officielle  Anbefaling  til  Biskoppen  af 
Tournai,  der  var  nødvendig,  for  at  jeg  kunde  anstille  Undersøgelser  i  det 


Fig.  200.   Chapelle  de  S.  Vincent, 
udvendig. 

Indre  af  hans  Palæ.  Jeg  aflægger  herved  min  ærbødigste  Tak  til 
begge  disse  Ministerier  saavel  som  til  Hr.  Generalkonsul  Brockdorff 
for  hans  Mellemkomst.  Ikke  mindre  maa  jeg  paaskønne  den  Vejledning, 
jeg  fandt  i  Tournai  i  Januar  1890,  særlig  af  den  lærde  Pater  L.  Huguet 
og  af  Domkirkens  udmærkede  Arkitekt,  Hr.  Justin  Bruyenne, 

Idet  jeg  beskriver  de  vigtigste  Træk  af  Kapellets  Arkitektur  og  endog 
illustrerer  dem  efter  mine  egne  Skizzer,  maa  jeg  minde  om ,  at  jeg  ikke 
er  Tekniker,  og  at  jeg  heller  ikke  har  havt  Tid  og  Lejlighed  til  en  egent- 
lig Opmaaling.  Ikke  desmindre  ville  mine  Meddelelser  findes  at  være 
rigtigere  end  andre,  endog  lokale.  Forfatteres  Beskrivelser. 

Kapellets  Grundplan  (Fig.  201)  er  en  Rektangel,  hvis  kortere  Sider, 

den  østlige  og  den  vestlige,  have 
en  Længde  af  omtrent  6"^  ,20,  de 
længere,  den  nordlige  og  syd- 
lige, af  omtrent  8 "^,60.  Rummets 
Højde  er  vel  lidt  over  7"^.  Den 
nordlige  Side  støder  op  til  Ka- 
thedralen,  den  sydlige  til  Bispe- 
gaarden  ;  paa  hver  af  disse  Sider, 
længst  imod  Vest,  er  der  en 
temmelig  lav  og  snæver  Dør; 
andre  Døre  findes  ikke.  Saa 
vel  Øst-  som  Vestmuren,  der 
ere  Ydermure,  er  —  ens  paa 
dem  begge  —  gennembrudt  i 
hele  sin  Bredde  af  en  stor 
Gruppe  af  tre  oventil  rundbuede 
Vinduer,  af  hvilke  det  midterste  er  højest  og  bredest.  Vinduesgruppen 
(Fig.  202)  sidder  temmehg  højt  paa  Væggen,  den  nederste  Linie  er  3 — 4"" 
fra  Gulvet;  under  den  løber  der  paa  tværs  over  hele  Murens  Bredde  en 
fremspringende  Rundstav  med  en  mindre  Rundstav  foroven  og  forneden. 
En  stor,  svagt  tilspidset  Gjordbue,  der  spænder  tværs  over  det  øverste 
af  Kapellet  fra  Midten  af  Nordvæggen  til  Midten  af  Syd  væggen,  deler 
Rummets  Hvælving  i  to  rektangulære  Fag.  Ethvert  af  disse  to  Hvælvings- 
fag har  i  Midten  en  fremhævet  cirkelformet  Slutsten,  der  ved  fremsprin- 
gende Ribber  forbindes  ikke  alene  med  Fagets  fire  Hjørner,  men  ogsaa, 
mod  Vinduesvæggen,  med  de  to  smalle  Mellemrum  mellem  Gruppens  en- 
kelte Vinduer;  saaledes  bliver  ethvert  af  Fagene  sexdelt.  Alle  Hvælvings- 
ribberne,  ogsaa  de,  som  gaa  ned  imellem  Vinduerne,  forbindes  nedadtil 
med  fine,  stærkt  fremspringende  Rundstave,  der  stige  op  fra  Gulvet.  Mod 
Væggene  over  Vinduesgrupperne  afsætte  Hvælvingskapperne    sig  med 

*  Ved  en  Misforstaaelse ,  for  hvilken  Forf.  bærer  Skjiden,  er  det  paa  ovenstaaende 
Afbildning  ikke  blevet  tydeligt,  at  den  østlige  og  vestlige  Væg  (med  Vinduesgrupperne), 
ere  aldeles  ens. 

spidse  Skjoldbuer,  uagtet  Vinduerne  under  dem  ere  rundbuede;  derimod 
sluttes  Væggene  paa  de  to  længere  Sider,  mod  Nord  og  Syd,  oventil  hver 
med  to  store,  runde  Skjoldbuer,  en  for  hvert  Hvælvingsfag. 

Lad  det  foreløbig  være  nok  med  de  anførte  Træk.  Det  fremgaar  af 
dem,  at  vi  i  Biskop  Stephans  Huskapel  ikke  alene  finde  den  oven  om- 
talte Mangel  i  Ligheden  mellem  de  to  Kathedraler  udfyldt,  idet  vi  her 
have  den  tredelte  Vinduesgruppe;  men  at  vi  faa  en  yderligere  mærkelig 
Overensstemmelse  i  Tilgift,  nemlig  den  særegne  sexdelte  Hvælving,  som 
findes  i  Roskilde  Domkirkes  øvre  Koromgang  i  en  ganske  lignende  For- 
bindelse med  Vinduesgruppen  som  i  Ka- 
pellet i  Tournai.  Det  forekommer  mig 
derfor  ikke  for  dristigt  at  antage,  at  man 
i  Roskilde  under  Domkirkens  Opførelse 
vedblivende  har  modtaget  Inspirationer  fra 
Tournai,  hvad  der  jo  ogsaa  stemmer  godt 
med  det  nøje  personlige  Forhold  mellem 
Biskopperne.  Da  man  i  Danmark  er  ble- 
ven bekendt  med  den  ejendommelige  For- 
bindelse mellem  Vinduesgruppe  og  Hvæl- 
ving, som  hist  var  anvendt,  har  man  til- 
egnet sig  denne  sindrige  arkitektoniske 
Tanke  og  givet  den  en  ny  og  endnu  sind- 
rigere Anvendelse,  idet  Hvælvingsfagene  i 
Roskildes  Korgalleri  ikke  som  i  Tournai 
ere  rektangulære  i  Planen,  men  smallere 
indadtil,  og  desuden  paa  de  modstaaende 
Sider,  baade  indad-  og  udadtil,  begrænsede 
ikke  med  rette,  men  med  svagt  buede 
Linier.    Men  vel  at  mærke:  Meddelelsen 

fra  det  ene  Sted  til  det  andet  gælder  kun  de  arkitektoniske  Tanker  og 
Hovedlinierne  af  Kompositionen,  som  de  kunde  skizzeres  i  Biskoppernes 
Brevvexling:  i  Henseende  til  den  tekniske  og  stilistiske  Gennemførelse  er 
der  en  overordentlig  Forskel  mellem  de  fine,  lette,  skarptskaarne  Former 
i  Tournai  og  det  brede  og  noget  plumpe  Murværk  i  Roskilde.  I  Chap. 
de  Saint  Vincent  finde  vi  en  Arkitektur,  som  er  i  Spidsen  af  Datidens 
Udvikling  og  formodentlig  skyldes  en  ledende  Mester  og  Arbejdere  fra 
Paris,  og  som  derfor  taler  det  eleganteste  og  distinkteste  franske  Form- 
sprog; i  Roskilde  maatte  alt  oversættes  i  den  danske  Murstens  tunge  og 
naive  Udtryksmaade,  der  mindst  af  alt  egnede  sig  til  at  gengive  den  nye 
franske  Stils  originale  Karakter.  Det  eneste  i  Roskilde,  som  staar  paa 
Højde  med  Arbejdet  i  Tournai,  er,  som  tidligere  nævnt,  de  slanke  Granit- 
søjler; de  skyldes  uden  Tvivl  fremmede  Arbejdere,  uagtet  Materialet  er 
dansk. 


Fig.  202.    Vinduesgruppen  i  Chap.  de 
S.  Vincent.    Efter  Forf.s  Skizze. 

VII.  GAMLE  FORANDRINGER  I  ROSKILDE  DOMKIRKES 
ØVRE  KOROMGANG. 


Den  ovenfor  fremsatte  Formodning  om  en  ny  og  gentagen  Indflydelse 
fra  Tournai  støttes  ved  Iagttagelser,  som  forlængst  have  været  gjorte 
om  Forandringer  i  Roskilde  Domkirkes  øvre  Koromgang.  Det  er  paa- 
viseligt,  at  man  har  begyndt,  maaske  endog  oprindelig  fuld- 
ført dette  Galleri  uden  Tanke  om  en  tredelt  Vinduesgruppe, 
altsaa  ogsaa  uden  Tanke  om  en  sexdelt  Hvælving.  Til  ethvert 
af  Hvælvingsfagene  i  dette  Galleri  har  oprindelig  kun  svaret  et  enkelt 
Vindue,  omtrent  paa  den  Plads,  hvor  nu  det  midterste  og  største  Vindue 
i  Gruppen  sidder,  men  rykket  lidt  længere  ned.  Hvælvingen  i  hvert  af 
Fagene  har  kun  været  firdelt,  idet  der  fra  Slutstenen  er  udgaaet  Ribber 
til  de  fire  Hjørner.  Med  andre  Ord:  i  Korets  øvre  Omgang  have 
Vinduerne  oprindelig  været  anbragte  og  Hvælvingerne  for- 
mede i  væsentlig  Overensstemmelse  med  den  nedre  Omgang, 
som  den  endnu  staar  (Fig.  203-4). 

At  der  fra  først  af  ingen  Vinduesgrupper  havde  været,  blev  allerede 
paavist  ved  Restaura tionsarbejderne  i  1859.  I  Steen  Friis's  Beretning 
om  disse  Arbejder  i  »Ny  kirkehistoriske  Samlinger«  1860  omtales 
»den  Forandring  i  Korbygningens  Ydermur,  hvoraf  tydelige  Spor  ere  til- 
bage«. »Disse  Spor  —  hedder  det  videre  —  tyde  hen  paa,  at  der  op- 
rindelig kun  har  været  ét  Vindue  i  hvert  Murfag,  hvor  der  nu  er  tre. 
Af  dette  oprindelige  Enkeltvindue  er  nu  den  underste  Del  med  tilhørende 
Indfatning  og  aftrappede  Brystning  kommet  for  Dagens  Lys.  Disse  Lev- 
ninger minde  om,  at  hele  det  øverste  Parti  af  Muren  har  været  nede  og 
er  blevet  genopført  i  en  meget  forandret  Form.  Derimod  tyder  Over- 
ensstemmelsen mellem  Materiale  og  Murarbejde  i  begge  Partier  umis- 
kendelig paa,  at  denne  Ombygning  ikke  kan  have  fundet  Sted  længe 
efter  Opførelsen  af  det  ældste  Murværk«.  —  I  den  haandskrevne  Jour- 
nal, som  Steen  Friis  har  ført  over  Restaurationsarbejderne,  og  som  Dom- 
kirkens nuværende  Værge,  Hr.  Stiftsskriver  Martin  Hansen,  velvillig 
har  stillet  til  min  Raadighed,  findes  der  yderligere  Oplysninger  om 
samme  Sag.  Det  hedder  der:  »Ogsaa  paa  den  udvendige  Side  af  Gal- 
leriets Mur  træffes  Spor  af  det  oprindelige  Vindues  Indfatning.  En  Teg- 
ning af  disse  Spor  toges  og  haves  i  min  Samling  til  Domkirken*.  Lys- 
ningen af  dette  oprindeHge  Vindue  har  været  6  Tommer  smallere  end 
det  nuværende  Midtvindue  og  har  gaaet  6  Skifter  lavere  ned  end  nu. 
Udvendig  havde  det  en  Karmprofil,  der  aldeles  samstemmede  med  den 

*  En  Gengivelse  af  denne  Tegning  kunde  høre  naturlig  hjemme  her.  Jeg  giver 
imidlertid  Afkald  paa  den,  fordi  Tegningen,  som  den  foreligger,  ikke  indskrænker  sig  til 
at  give  Besked  om  de  faktiske  Forhold,  men  blander  Hypotheser  ind  imellem  dem. 

Fig.  203.   Parti  af  Koret  i  Roskilde  Domkirlie.   (Med  begge  Koromgange). 

nuværende  Indfatning.  Hverken  udvendig  eller  indvendig  er  der  fundet 
Spor  af  Sidevinduer.  Der  har  altsaa  kun  været  ét  i  hvert  Fag,  Det  be- 
mærkes endelig,  at  Lysningsfalsen  fandtes  i  samme  Dybde  som  de  nu- 
værende Vinduers,  saa  at  Murtykkelsen  er  den  samme  i  Kirkemuren  nu 
og  dengang«. 

Hvad  Steen  Friis  oplyser  —  navnlig  i  den  trykte  Beretning  — ,  har 
Høyen  ikke  villet  lade  gælde.  I  sin  anden  Afhandling  i  »Ny  kirke- 
historiske Samlinger«  (1864)  udtaler  han:  »Da  man  i  1859  havde 
blottet  det  gamle  Murværk  indvendig  paa  Galleriet  om  Korslutningen, 
kom  en  lavere  aftrappet  Brystning  til  Syne  under  det  mellemste  af  de 
tredelte  Vinduer  (Friis's  Beretning).  Da  Materialet  og  Murarbejdet  iøvrigt 
er  det  samme  i  hele  dette  Parti,  og  da  Tredelingen  saa  utvetydig  gaar 
gennem  hele  den  ydre  Anordning,  som  ikke  indeholdt  noget  Spor  til 
Forandring,  er  der  ingen  Grund  til  at  tvivle  om  Oprindeligheden  af 
Galleriets  nuværende  Karakter.  At  give  en  fyldestgørende  Forklaring  af 
en  saadan  Enkelthed,  hvor  noget  rent  tilfældigt  under  selve  Bygnings- 
arbejdet kan  have  havt  sin  Indflydelse,  vil  ogsaa  i  mange  Tilfælde  have 
sin  store  Vanskelighed«.  I  lignende  Retning  som  Høyen  udtaler  Prof. 
Kornerup  sig  om  denne  Sag. 

Men  det  gaar  dog  ikke  an  at  fornægte  Betydningen  af  de  tydeligste 
og  positiveste  Indicier  eller  at  reducere  dem  til  noget  »tilfældigt«  —  thi 
hvad  kan  man  ikke  med  dette  Ord  afkræfte?  Det  er  klart  nok,  hvad  der 
har  gjort  Høyen  saa  utilbøjelig  til  at  gaa  ind  paa  Tanken  om  en  gam- 
mel og  indgribende  Forandring  af  Korgalleriet:  det  er  ikke  saa  meget 
Sagen  selv  som  de  Slutninger,  Steen  Friis  drager  af  den  i  umiddelbar 
Forbindelse  med  sin  Beretning  om  Kendsgerningen.  Disse  Slutninger 
ere  saa  forfejlede,  at  de  ikke  behøve  at  gentages  her;  men  vi  maa  ikke 
glemme,  at  i  Høyens  Tid,  da  Roskilde  Domkirke  i  dens  nuværende  Skik- 
kelse endnu  for  de  allerfleste  gjaldt  for  Svend  Norbagges  Bygning  fra 
det  11.  Aarhundrede,  kunde  Slutninger  ud  fra  denne  Forudsætning  faa 
Betydning  og  maatte  alvorlig  bekæmpes.  Og  saa  er  det  ikke  alene  kom- 
met til  at  gaa  ud  over  Steen  Friis's  Konklusion,  men  ogsaa  over  hans 
Præmisser.  Men  Præmisserne  —  de  tydelig  paaviste  Kendsgerninger  — 
bør  man  naturligvis  lade  staa  ved  Magt  og  kun  se  til  at  fortolke  dem 
rigtig.  Som  kunsthistorisk  Fortolker  fortjener  Steen  Friis  ingen  Opmærk- 
somhed, og  hans  ubeføjede  Prætensioner  paa  at  have  en  Stemme  med  i 
slige  Ting  kunde  i  hans  levende  Live  nok  opfordre  til  en  Tilrettevisning; 
men  at  han  var  en  samvittighedsfuld  og  klar  Referent,  kan  ikke  betviv- 
les; og  hvad  han  simpelthen  konstaterer  —  efter  nøje  Samraad  med 
Domkirkens  daværende  Murmester  — ,  kan  ikke  slettes  ud  med  et  Penne- 
strøg. Det  er  desuden  bekræftet  ved  ganske  nye  Undersøgelser  (Februar 
1890),  som  Domkirkens  nuværende  Murmester,  Hr.  C.  J.  Schl  ederm  ann, 
har  foretaget  i  Anledning  af  mit  her  gengivne  Foredrag  i  det  kgl.  Old- 
skriftselskab,  at  Korgalleriet  oprindelig  kun  har  havt  enkelte  Vinduer,  og 

at  færdigt  Arbejde  er  nedbrudt,  for  at  Side  vin  duerne  kunde 
anbringes. 

Hvis  disse  Kendsgerninger  ikke  talte  saa  utvetydig,  at  man  i  hvert 
Fald  maa  bøje  sig  for  deres  Vidnesbyrd,  vilde  man  unægtelig  let 
kunne  komme  paa  andre  Tanker  ifølge  den  Omstændighed,  som 
Høyen  omtaler,  at  »Tredelingen  gaar  saa  utvetydig  gennem  den  ydre 
Anordning«  (Fig.  11).  Han  sigter  til,  at  ethvert  Murstykke ,  der  svarer 
til  et  Hvælvingsfag  i  det  Indre,   udadtil  er  delt  paa  langs  i  tre  Dele 


Fig.  204.     Den  øvre  Koromgang  i  Roskilde  Domkirke.     Efter  »Danske  Mindesmærker«. 


ved  to  Hge  fra  Kirkens  Sokkel  opadstigende  Rundstave:  det  ser  jo 
ud,  som  om  man  lige  nedenfra  havde  arbejdet  med  Tanken  om  den 
tredelte  Vinduesgruppe  for  Øje.  Men  man  udsætter  sig  herved  let  for 
en  Fejlslutning:  Murens  Tredeling  behøver  slet  ikke  at  være  ment  saa- 
ledes.  Thi  naar  man  i  Midten  af  en  bredere  Murflade  indsætter  to 
smalle  Vinduer,  det  ene  lodret  over  det  andet,  saa  er  allerede  derved 
givet  et  rimeligt  Motiv  til  at  tredele  Muren  ved  opad  løbende  Led,  som 
indramme  Vinduerne  til  begge  Sider.  Heri  maa  den  sande  Grund  til 
Murens  Tredeling  søges.  Da  man  saa  seneie  kom  paa  Tanken  om  en 
Vinduesgruppe,  kunde  man  betragte  det  som  et  Held,  at  den  harmone- 
rede saa  godt  med  den  forud  givne  Inddeling  af  Muren. 

Desuden:  hvis  den  tredobbelte  Vinduesgruppe  havde  hørt  med  til 

den  oprindelige  Plan,  saa  maatte  man  ogsaa  formode,  at  den  indre 
Side  af  Korgalleriets  Mur  havde  været  inddelt  paa  langs  fra  neden  af, 
saaledes  at  Inddelingen  svarede  til  Vinduerne :  paa  denne  Maade  er  jo, 
som  vi  ovenfor  saa,  Muren  med  Vinduesgruppen  i  Kapellet  i  Tournai 
inddelt  ved  opadløbende  Rundstave.  Men  i  Roskilde  Domkirkes  Kor- 
galleri er  det  ikke  saaledes:  de  Hvælvingsribber,  der  udgaa  fra  Vindu- 
ernes Mellemrum,  udspringe  højt  oppe  fra  den  glatte  Mur  og  forbindes 
ikke  med  Led,  der  løbe  opad  fra  Gulvet.  Murværket  viser  desuden,  at 
der  heller  ikke  oprindelig  har  været  saadanne  opadløbende  Led.  Dette 
stemmer  aldeles  med  de  ovenfor  omtalte  Beviser  for,  at  man  ikke,  som 
i  Tournai,  har  begyndt  Korgalleriets  Mur  nedenfra  med  Tanken  om  en 
Vinduesgruppe,  men  at  denne  Tanke  først  er  kommet  senere  ind.  I  et 
enkelt  af  Galleriets  Hvælvingsfag,  nemlig  det  nordlige,  findes  der  virkelig 
mellem  Gruppens  enkelte  Vinduer  Rundstave  fra  Gulvet  op  til  Hvæl- 
vingsribberne  ligesom  i  Tournai.  Men  efter  Hr.  Murmester  Schleder- 
manns  nye  Undersøgelser  ere  disse  Rundstave  indføjede  i  Murens  ne- 
derste Del  ved  Udstemning  af  de  tilgrænsende  Partier.  Formodentlig  er 
dette  Fag  det,  som  man  først  har  taget  under  BehandHng  efter  den  for- 
andrede Plan.  Dengang  har  man  endnu  gerne  villet  præstere,  hvad  der 
efter  det  udenlandske  Forbillede  maatte  anses  for  at  høre  sig  til,  naar 
man  indføjede  Vinduesgruppen ;  men  saa  har  man  fundet  denne  Ud- 
stemning af  Muren  og  Indsætning  af  Rundstave  saa  besværlig,  at  man 
ved  Omdannelsen  af  de  øvrige  Hvælvingsfag  har  sparet  sig  den. 

En  anden  vigtig  Forandring  ved  Galleriet  maa  være  foregaaet  samtidig 
med,  at  man  erstattede  de  enkelte  smalle  Vinduer  med  Vinduesgrupper. 

De  fire  Søjler,  der  tjene  som  Arkadebærere  indad  mod  Kirken, 
have  altid  vakt  Beundring  ved  deres  Slankhed,  Lethed  og  elegante  Form. 
I  den  samtidige  franske  Overgangsstil  vilde  man  næppe  have  benyttet 
saa  lette  Søjler  som  mere  end  underordnede  Arkadebærere  imellem 
sværere,  mere  sammensatte  Piller;  i  Roskilde  Domkirke  har  man  været 
dristig  nok  til  i  Hovedsagen  at  betro  dem  den  store  mekaniske  Op- 
gave at  bære  Korrundingens  øvre  Partier,  og  dette  Hverv  have  de  nu 
med  Ære  udfyldt  i  henved  700  Aar.  Men  man  er  gaaet  til  det  yderste 
af,  hvad  man  turde  vove,  og  har  været  sig  det  vel  bevidst.  Og  man 
har  sikkert  været  stolt  af  at  tilvejebringe  noget  enestaaende,  noget,  man 
havde  for  sig  selv.  Dog  har  man  maattet  ofre  noget  af  Konsekvensen 
i  det  Indtryk,  man  faar,  naar  man  betragter  Korets  Halvrunding  fra 
Kirkens  Hovedskib.  Intet  opmærksomt  Øje  kan  undgaa  at  blive  var, 
at  der  i  alle  Henseender  er  en  meget  stor  Forskel  i  Stil  og  Karakter 
mellem  disse  lette  Søjler  og  de  overmaade  stærke  og  svære  i  den 
nedre  Arkaderække.  Saadanne  tykke  Søjler  som  de  fire  nederste  svare 
meget  godt  til  de  tætte  Mure  med  enkelte  Vinduer  i  Ydermuren.  Og 
dengang  da  der  ogsaa  i  det  øvre  Galleri  var  tætte  Mure  med  enkelte, 
smalle  Vinduer,  kan  Galleriet  umuligt  have  havt  disse  lette  Arkadebærere : 

det  ene  maa  svare  til  det  andet.  Først  naar  man  faar  det  rigere,  aab- 
nere  Lys  ind  bagfra  gennem  Vinduesgrupperne,  maa  man  føle  Trang  til 
at  lede  Lyset  ind  i  Kirken  gennem  aabnere,  luftigere  Arkader  med 
slankere,  mindre  rumfyldende  Bærere. 

De  lette  Søjler  og  de  tredelte  Vinduesgrupper  ere  to  Sider  af 
samme  Sag. 

Oprindelig  have  altsaa  de  øvre  Arkader  ligesom  de  nedre  været 
baarne  af  tykke  Søjler.  Disse  tykke  Søjler  have  ogsaa  været  lavere 
end  de  nuværende.  Man  maa  antage,  at  de  i  Førhghed  og  Højde  have 
svaret  temmelig  nøje  til  de  Halvsøjler,  der 
træde  frem  fra  den  indre  Side  af  Korgal- 
leriets Ydermur;  thi  Hvælvingens  Gjord- 
buer tværs  over  Galleriet  udgaa  til  den 
ene  Side  fra  Halvsøjlerne,  til  den  anden 
fra  Arkadesøjlerne.  I  den  nedre  Korom- 
gang svare  ogsaa  Halvsøjler  og  Arkade- 
søjler rigtig  til  hinanden  i  Højde  og  Ka- 
rakter, hvorimod  der  i  Galleriet  foroven  i 
alle  Henseender  er  Misforhold  imellem 
dem.  Her  ere  Halvsøjlerne  med  de  til- 
stødende Rundstave,  fra  hvilke  Hvælvin- 
gens Diagonalribber  udgaa,  endnu  Lev- 
ninger af  Galleriets  ældre  Tilstand,  da  det 
kun  havde  enkelte,  lavere  siddende  Vinduer 
og  korte,  svære  Søjler.  Jeg  anser  det  for 
højst  sandsynligt,  at  et  Par  af  disse  oprin- 
delige Arkadesøjler  fra  Korgalleriet  endnu 
ere  os  levnede,  uagtet  de  ere  udskrevne 
til  Tjeneste  i  en  anden  Sammenhæng.  Da 
Helligtrekongers-Kapel  ved  Domkirken  op- 
førtes i  anden  Halvdel  af  det  15.  Aarhundrede,  benyttede  Bygmesteren  — 
som  i  det  hele  har  været  en  genial  Mand  —  to  omtrent  halvtredie- 
hundrede  Aar  ældre,  romanske  Søjler,  som  han  har  forefundet,  til  deraf 
at  sammensætte  én  høj  og  slank  Søjle  til  Bærer  for  Hvælvingen  midt  i 
Kapellet.  Han  har  ladet  Fodstykkerne  af  begge  Søjler  aftage  og  saa  føjet 
Skafterne  sammen  med  deres  underste  Flader  mod  hinanden,  idet  han 
altsaa  vendte  det  nederste  Søjleskaft  om  og  Qernede  dets  Kapitæl,  der 
ikke  vilde  have  været  en  passende  Basis;  det  øverstes  Kapitæl  maatte 
derimod  gøre  Tjeneste  som  Kapitæl  for  hele  Søjlen.  At  disse  to  Søjler 
oprindelig  have  været  udførte  til  Korgalleriets  Arkader,  fremgaar  med 
stor  Sandsynlighed  allerede  deraf,  at  deres  Maal  svare  meget  godt  til 
Galleriets  Halvsøjler* :  se  den  vedføjede  sammenlignende  Opmaaling  efter 

*  Med  Hensyn  til  den  ganske  ubetydelige  Forskel  i  Højden  maa  jeg  erindre  om,  at  Fod- 
stykkerne naturligvis  ere  savede  eller  huggede  fra  Skafterne  1  i d t  over  disses  nederste  Ring. 


Fig.  205.    Midtsøjlen  i  Helligtrekongers 
Kapel  og  Halvsøjlen  i  den  øvre  Kor- 
omgang  i  Roskilde  Domkirke. 

en  Tegning  (Fig.  205),  som  Hr.  Murmester  Schledermann  velvillig  har  ud- 
ført efter  min  Anmodning.  I  samme  Retning  tyder  ogsaa  deres  tekniske 
Karakter  og  Stil,  som  den  især  viser  sig  i  det  trapez-skjoldede  Kapitæl. 
Typen  er  den  samme  som  i  Kapitælerne  paa  den  nedre  Arkaderækkes 
Søjler,  kun  er  den,  som  man  kunde  vente,  lidt  mere  udviklet  i  Retning 
af  Elegance. 

Til  dette  trapez-skjoldede  Kapitæl  med  hulede  Flader  og  med  en 
Række  udhuggede  Tunger  eller  Flige  langs  den  øvre  Rand  findes  der 
noget  meget  tilsvarende  i  Tournai,  mærkelig  nok  endog  i  la  Chapelle  de 
S.  Vincent  selv :  det  beviser  ikke,  at  vi  have  modtaget  Typen  netop  fra 
dette  Kapel;  men  det  tyder  paa,  at  den  forandrede  Plan  for  Korgalleriet 
i  Roskilde  meget  hurtig  har  afløst  den  oprindelige. 

Overhovedet  er  det  paafaldende,  at  Trapezkapitælet  i  vor  ældste 
Murstensarkitektur  saa  let  har  ladet  sig  benytte  til  en  afkortet  Efterlig- 
ning af  franske  Bægerkapitæler  fra  Overgangsstilen :  Forskellen  er  væsent- 
lig kun  den,  at  man  i  Frankrig  skarpere  fremhæver  Enderne  af  de 
Blade,  der  stige  op  imod  Hjørnerne  af  den  øvre,  firkantede  Plade  (Abacus), 
som  en  stærkt  fremtrædende,  hyppigst  sammenrullet  Knop.  Sligt  findes 
ikke  i  Danmark,  og  det  egnede  sig  vel  heller  ikke  til  Udførelse  i  en  saa 
haard  og  sprød  Sten  som  Granit.  De  slanke  Søjler  i  Roskilde  Korgal- 
leri have  bægerformede  Bladkapitæler  af  en  noget  forskellig  Type;  men 
ogsaa  til  den  finder  man  noget  tilsvarende  i  Tournai,  i  Triforiet  paa 
Kathedralens  Tværskib,  ja  endog  paa  Langskibet,  desuden  paa  andre 
gamle,  romanske  Bygninger  i  Byen.  Men  vore  i  Roskilde  synes  snarest 
at  være  bedre  udførte  end  de  i  Tournai.  Blandt  Kapitælerne  i  Chapelle 
de  S.Vincent  findes  ingen,  som  nøjagtig  svare  til  dem  paa  de  slanke 
Søjler  i  Roskilde,  skønt  de  i  videre  Betydning  nok  høre  til  samme  Slægt 
og  Type.  Den  attiske  Søjlebasis  i  Kapellet  i  Tournai  har  en  ganske 
lignende,  ovenfra  stærkt  sammentrykket  Profil  som  paa  de  slanke  Søjler 
i  Roskilde;  men  det  romanske  Hjørneblad  er  her  allerede  bortkastet, 
medens  det  er  bevaret  i  Roskilde,  til  Dels  dog  kun  som  et  ganske  lille 
Rudiment*. 

Forestiller  man  sig  altsaa  Kor  slutningen  iRoskilde  efter 
den  oprindelige  Plan,  da  giver  den  et  Billede,  som  baade  i 
Henseende  til  Karakter  og  Proportioner  staar  endnu  meget 
nærmere  ved  Tværskibets  Apsider  i  Kathedralen  i  Tournai, 
end  Tilfældet  er  med  den  nuværende  Korslutning  i  Roskilde. 
Der  var  enkelte  Vinduer  og  svære  og  tykke  Søjler  i  begge  Etager;  den 

*  Paa  nogle  af  Kapitælerne  i  Kapellet  i  Tournai,  der  i  det  hele  ere  ikke  lidet  for- 
skellige indbyrdes,  er  der  plastisk  udført  en  Dekoration  af  sj^mmetrisk  anordnede  Akan- 
thosblade  (det  oprindelig  antike,  korinthiske  Motiv).  Jeg  tror,  at  et  saadant  Motiv  har 
været  Forbilledet  for  de  fattige  Palmegrene  eller  Pennefjer,  som  i  Roskilde  ere  malede 
(fra  gammel  Tid)  paa  Dværgsøjlekapitælerne  paa  Langskibets  Hovedpiller  længst  mod  Øst, 
der  i  Formen  ere  nær  beslægtede  med  Korgalleriets  Kapitæler. 

øverste  Etage  var  ikke  lidet  lavere  end  den  nuværende.  I  Begyndelsen 
har  man,  efter  Indtrykket  af  Kathedralen  i  Tournai,  søgt  sin  Ære  i 
Udtrykket  for  sluttet  Alvor,  plastisk  Kraft  og  Korporlighed;  senere  har 
man  saa,  ifølge  en  ny  Indflydelse  fra  den  samme  By,  slaaet  om  i  en 
modsat  Retning,  der  mere  stemmede  med  Tidsalderens  fremadskridende 
aandelige  Udvikling,  og  søgt  sin  Ære  i  at  gennembryde  Murene,  lede  et 
rigt  —  skønt  ved  Glasmalerier  dæmpet  —  Lys  ind  i  Rummet  og  lade 
sig  nøje  med  det  mindst  mulige  af  materiel  Masse  til  den  mekaniske 
Funktion.  Det  var  dette,  som  blev  den  nye  Stils,  Gothikens,  Løsen;  og 
i  selve  Roskilde  Domkirkes  forskellige  Partier,  dens  nedre  og  øvre  Kor- 
omgang, finde  vi  saaledes  Brydningen  mellem  den  ældre  og  den  yngre 
Middelalders  Aand.  Og  denne  Brydning  fremtræder  her  saa  meget  in- 
teressantere, som  det  nye  meget  hurtig  har  afløst  det  ældre:  der  er  en 
umiddelbar  Overgang,  intet  skarpt  Brud.  De  historiske  Forhold,  som 
vi  ovenfor  have  udviklet,  lede  til  at  antage,  at  den  nye  Kirkebygning  i 
Roskilde  overhovedet  ikke  er  paabegyndt  før  efter  1193,  og  at  Foran- 
dringen af  Korgalleriet  er  iværksat  ikke  længe  efter  1198;  fra  1203,  da 
Biskop  Stephan  af  Tournai  døde,  er  den  nøjere  Forbindelse  mellem  de 
to  Byer  formodentlig  hørt  op.  Dette  stemmer  ganske  med,  hvad  man 
har  iagttaget  under  Restaurationsarbejderne  i  Roskilde  1859,  nemlig  at 
der  til  Trods  for  de  vitterlige  Forandringer  i  Korgalleriets  Murværk  dog 
hersker  en  væsentlig  Enhed  i  Materiale  og  Teknik  mellem  de  efter  den 
oprindelige  Plan  udførte  Partier  og  de  senere. 

Naar  man  paa  Korgalleriet  ser,  hvorledes  Hvælvingens  Gjordbuer  og 
Diagonalribber  ere  førte  ned  imod  de  slanke  Søjlers  firkantede  Overlig- 
gere, hvorledes  disse  brede  og  drøje  Former  have  maattet  tilspidses  for 
at  samles  imod  en  saa  smal  Flade,  saa  faar  man  et  levende  Billede  af 
Vanskelighederne  ved  at  bringe  det  gamle  og  det  nye  i  harmonisk  For- 
bindelse med  hinanden.  Og  naar  man  ser  den  famlende  Usikkerhed  i 
Muringen  af  Arkadebuerne,  saa  faar  man  et  umiddelbart  Indtryk  af  den 
Forlegenhed ,  som  de  nye  og  dristige  Tanker  og  Ændringer  have  for- 
voldt vore  Haandværkere.  De  nye,  højere  Søjler  have  krævet  højere 
Arkadebuer,  og  Søjlerne  og  Vinduerne  i  Forening  have  krævet  højere 
Hvælvinger:  man  kan  ogsaa  af  Gjordbuernes  Linier,  hvor  de  forbinde  sig 
med  Halvsøjlerne,  tydelig  skønne,  at  de  ere  førte  højere  til  Vejrs,  end 
det  oprindelig  har  været  paatænkt.  Efter  den  første  Plan  have  alle  Kor- 
slutningens øvre  Partier  ligget  lavere,  end  de  nu  gøre.  Dette  er  ogsaa 
efter  umiddelbar  Iagttagelse  konstateret  af  Steen  Friis  i  hans  Beretning 
fra  1860.  Deraf  følger,  at  Korets  Halvrunding  udvendig  har  sluttet  sig 
til  en  i  det  ydre  fremtrædende  Gavl  for  Enden  af  Højkoret,  ligesom  i 
vore  ældre  romanske  Kirkebygninger  og  ligesom  Tværskibets  Apsider  i 
Tournai.  Der  er  endog  i  Roskilde  Domkirke  selv  over  Hvælvingerne 
fundet  Spor,  som  have  bragt  tidligere  Forfattere  til  at  tænke  paa  Mulig- 
heden af  en  saadan  Gavl.    At  Korets  halvrunde  Del,  som  den  nu  er,  er 

ført  højere  op  end  oprindelig  paatænkt,  er  noget,  som  —  endog  uden 
Hensyn  til  Grundene  derfor  —  let  vil  falde  en  opmærksom  Betragter  ind, 
hvad  enten  han  i  Kirkens  Indre  bemærker  Apsishvælvingens  uharmoni- 
ske Forbindelse  med  Højkoret,  eller  udenfra  ser  tydelige  Afbrydelser  i 
de  tilsvarende  Partier  af  Murværket  mellem  Højkoret  og  Apsis. 

Hvor  højt  man  var  naaet  i  Vejret  med  Opførelsen  af  de  øvre  Par- 
tier, inden  man  forandrede  Planen,  og  hvorledes  man  i  det  enkelte 
havde  tænkt  sig  disse  Partier,  det  er  Spørgsmaal,  som  der  vel  ikke  nu 
kan  gives  sikre  Svar  paa.  Nu  kan  i  hvert  Fald  det  oprindelige  paa 
intet  Punkt  følges  højere  op  end  til  den  øverste  Linie  af  Kapitælerne 
paa  Korgalleriets  Halvsøjler;  de  tilsvarende  Stræbepiller  paa  den  udven- 
dige Side  gaa  vel  lidt  højere  op;  men  de  kunne  snarere  være  forhøjede 
efter  Forandringen*. 

Vm.  OM  VINDUESGRUPPENS  ANVENDELSE  I  ROSKILDE 

DOMKIRKE. 

Betragter  man  Vinduesgruppen  i  det  Indre  af  Korgalleriet,  ser  man, 
at  ikke  alene  Midtvinduet,  men  ogsaa  Sidevinduerne  naa  et  Stykke  høj- 
ere op  end  Halvsøjlernes  Kapitæler.  Betragter  man  den  udenfra,  ser 
man  alene  Midtvinduets  øverste  Rundbue  hæve  sig  højere  op  end  Stræbe- 
pillernes øverste  Ender.  I  disse  Forhold  laa  der  en  Opfordring  til  at 
forhøje  Muren  over  enhver  af  Vinduesgrupperne  for  sig,  og 
det  maatte  da  naturlig  lede  til  at  afslutte  den  som  en  lille  Gavl  over  hver 
af  Grupperne.  Man  behøver  derfor  ikke  at  søge  Grunden  til  Vindues- 
gruppens Anbringelse  i  Spidsgavlen  i  nogen  Efterligning  fra  Udlandet: 
den  er  tilstrækkelig  motiveret  ved  den  Maade,  hvorpaa  Gruppen  kom  ind 
her  paa  Pladser,  der  oprindelig  ikke  vare  bestemte  for  den. 

Imidlertid  finder  man  virkelig  paa  flere  Steder  i  Udlandet  —  særlig 
i  Mellemfrankrig  (f.  Ex.  Périgueux,  Langres,  Beaune)  —  den  endnu  rent 
romanske  Vinduesgruppe  ligesom  i  Roskilde  indsat  i  en  Gavl.  Men  at 
saadanne  Gavle  med  Vinduesgrupper  —  vel  at  mærke :  i  rent  romansk 
Form  —  ere  førte  i  sammenhængende  Række  som  en  Krone  over  de 

*  I  Steen  Friis's  haandskrevne  Journal  finder  jeg  en  Bemærkning  om ,  at  Arkitekt, 
nu  Kammerherre  F.  Meldahl  under  Restaurationsarbejderne  har  fremsat  den  Formod- 
ning, at  disse  Stræbepiller  ere  af  senere  Oprindelse,  og  at  Korrundingen  oprindelig 
har  havt  flade  Pilastre  ligesom  Højkorets  Runding.  Steen  Friis  mener  ikke  at  kunne 
tiltræde  denne  Tanke;  mig  forekommer  den  meget  sandsjailig  og  i  bedste  Overensstem- 
melse med  de  oprindelige  Partiers  Stil.  Ogsaa  paa  Apsiderne  i  Tournai  har  Ydermuren 
kun  flade,  romanske  Lissener,  ikke  svære  Stræbepiller.  Der  var  i  Virkeligheden  ingen 
Grund  til  disse,  naar  man  baade  i  den  øvre  og  nedre  Omgang  havde  massive  Ydermure 
med  enkelte  Vinduer;  derimod  blev  der  Grund  til  dem,  saasnart  man  i  den  øvre 
gennemførte  en  saa  meget  lettere  Konstruktion.  At  der  her  er  nogenlunde  god  Sammen- 
hæng i  Murværket,  modbeviser  heller  ikke  en  Forandring,  da  man  bestandig  maa  fast- 
holde den  Tanke,  at  Forandringen  meget  hurtig  har  afløst  det  oprindelige. 

øverste  af  Kirkens  lavere  Siderum,  det  er  et  Træk,  som  Roskilde  Dom- 
kirke saa  vidt  mig  bekendt  er  ene  om.  Det  er  en  genial  Idé,  som  giver 
den  sjællandske  Domkirke  et  Særpræg  i  hele  Datidens  Bygningskunst. 

Dog  kan  det  ikke  nægtes,  at  Arkitekten  herved  meget  ensidig  har 
havt  Kirkens  Ydre  for  Øje.  Udenfra  set  have  Gavlenes  og  Vindues- 
gruppernes Linier  gjort  deres 
fulde  Virkning:  en  fornem 
og  nobel,  paa  én  Gang  rig 
og  stræng  Virkning.  Men 
tænker  man  sig  Domkirkens, 
især  Langhusets  middelal- 
derlige Ydre  (Fig.  206),  maa 
det  dog  allerede  vække  no- 
gen Forundring,  at  Lav- 
kirken er  saa  prægtig  kro- 
net, medens  Højkirken  oven- 
over staar  med  sine  enkelte, 
smalle,  melankolske  Vindu- 
er, anbragte  med  store  Mel- 
lemrum i  de  brede,  tætte 
Murflader.  Er  der  ikke  no- 
get i  Sagens  Natur,  som 
kræver,  at  Kroningen  af  en 
Bygning  eller  en  hvilken- 
somhelst  anden  Genstand 
helst  bør  sættes  øverst?  Den 
Modsigelse,  som  ligger  i,  at 
de  øverste  Partier  føre  en 
ældre  Tids  Flag  i  Aand, 
Stil  og  Karakter,  og  at  den 
nyere  Tid,  Overgangsstilen, 
først  tydelig  viser  sig  læn- 
gere nede,  over  Siderum- 
mene, har  længe  været  mig 
paafaldende  og  fremfor  alt 
sat  mine  Undersøgelser  over 
Domkirkens  Bygningshisto- 
rie  i  Gang.  Men  endnu  besyn- 
derligere synes  dog  Anbrin- 
gelsen af  Vinduesgrupperne,  naar  man  tænker  paa  Virkningen  i  Byg- 
ningens Indre.  Der  har  man  foroven,  i  det  store  Hovedrum,  det  knap- 
pere og  fattigere  Lys,  medens  det  rigere  Lys  er  ført  ind  til  lavere  Side- 
rum i  Kirkens  halve  Højde,  saaledes  at  det  kun  svagt  kommer  Midt- 
rummet til  gode  —  er  det  ikke  egenthg  at  sætte  sit  Lys  under  en  Skæppe? 

Den  smukke  Linievirkning  af  Vinduesgruppen,  naar  den  ses  udenfra,  har 
været  aldeles  spildt  og  forstyrret  for  Betragteren  nede  fra  Kirkens  Gulv, 
I  Koret  gør  det  hele  Motiv  en  bedre  Virkning,  fordi  det  rigere  Lys  der 
kan  strømme  langt  fyldigere  ind  i  Hovedskibet  mellem  de  aabne  Arka- 
ders slanke  Søjler  end  imellem  Langhusets  svære  Piller,  og  fordi  Høj- 
kirkens Vinduer  der  sidde  noget  tættere  ved  hinanden  og  altsaa  give 
mere  Lysmasse  til  Modvægt,  Dog  bliver  der  ogsaa  der  noget  paafaldende 
i,  at  Lys  og  Himmel  aabne  sig  mindre  øverst  end  længere  nede;  og 
Vinduesgruppens  Linievirkning  kommer  heller  ikke  der  til  sin  Ret. 

Da  det  nu  ovenfor  er  vist,  at  Vinduesgruppen  ikke  oprindelig  er 
paatænkt  i  Koret,  men  først  er  kommet  senere  ind,  kan  det  ogsaa  anses 
for  sikkert,  at  den  endnu  mindre  har  været  oprindehg  paatænkt  i  Lang- 
husets Gallerier.  At  udmærke  Langhuset  fremfor  Koret  stemmede  jo 
heller  ikke  med  Aanden  i  Middelalderens  Bygningskunst.  Naar  Vindues- 
gruppen desuden  er  bedre  motiveret  og  anbragt  i  Koret,  er  det  rimeligt 
at  antage,  at  den  er  indført  der  først,  og  at  dette  da  har  draget  Tanken 
om  dens  Anvendelse  i  Langhusets  Gallerier  efter  sig.  I  Korrundingen  er 
den,  som  vi  saa,  forbundet  med  en  kunstig  sexdelt  Hvælving;  men  det 
er  man  blevet  træt  af  og  har  langs  Kirkens  retliniede  Sider  ladet  sig 
nøje  med  almindelige  firdelte  Hvælvinger.  Endelig  maa  jeg  nævne,  at 
Domkirkens  Murmester,  efter  at  mit  Foredrag  var  afholdt,  ogsaa  har 
undersøgt  Sidegalleriernes  ydre  Murværk  i  Langhuset  og  paa  bestemte 
Steder  fundet  sikre  Spor  af,  at  de  Dele  af  Muren,  hvori  Vinduesgrupperne 
sidde,  have  været  udtagne  og  ere  opførte  paany.  Det  tyder  paa,  at  der 
ogsaa  der  oprindelig  kun  har  været  enkelte  Vinduer:  det  har  set  noget 
tørrere  og  fattigere  ud,  men  været  i  langt  bedre  Harmoni  med  Højkir- 
kens Karakter.  Og  at  man  har  maattet  foretage  bestemte  Forandringer 
i  det  forud  givne  for  at  anbringe  Vinduesgrupperne  i  Langhusets  Galle- 
rier, stemmer  godt  med  den  Anskuelse,  som  jeg  har  givet  mange  gode 
Grunde  for  i  denne  Afhandlings  andet  Afsnit,  nemlig  at  man  har  be- 
gyndt at  opføre  Langhuset  foreløbig  afsondret  fra  Koret.  Havde  man 
opført  hele  Kirken  fra  Øst  mod  Vest,  saa  havde  man  jo  havt  Motivet 
med  Vinduesgrupper  og  Spidsgavle  færdig  givet,  dengang  man  gav  sig 
i  Færd  med  Langhuset,  og  behøvede  ikke  at  gøre  Forandringer. 

Det  forholder  sig  altsaa  ganske  rigtig  saaledes,  at  Højkirkens  Side- 
mure med  de  enkeltvis  siddende,  smalle  romanske  Vinduer  i  alt  Fald 
efter  Tanken  —  vistnok  ogsaa  i  Virkeligheden  —  ere  ældre  end  Galleri- 
ernes Mure  nedenunder  med  Vinduesgrupper  og  Spidsgavle. 

Vinduesgruppen  er  en  Overgangsform  imellem  det  romanske,  smalle 
Enkeltvindue  og  det  gothiske,  brede,  store  Vindue,  der  egentlig  er  et 
Gruppevindue,  sammensat  af  flere  enkelte,  ganske  tæt  sammenrykkede.  I 
Overgangsstilen  anvendes  Gruppen  uden  fast  Regel  og  Konsekvens;  det 
er  jo  netop  hin  Periodes  Ejendommelighed,  at  den  i  alle  Opgaver  føler 
eller  famler  sig  frem  til  det  nye.    Hyppigst  giver  den  dog  virkelig  Grup- 

pen  Plads  i  Højkirkens  Mure,  i  Følelsen  af  det  naturlige  i  at  lukke  op 
for  det  rigeste  Lys  øverst.  Der  findes  imidlertid  foruden  Roskilde  ogsaa 
andre  Exempler  paa,  at  den  tredelte  Vinduesgruppe  anbringes  i  den  øvre 
Omgang  om  Apsis  (S.  Remy  i  Reims,  den  søndre  Korsfløj  i  Kathedralen 
i  Soissons,  Notre  Dame  i  Chalons  sur  Marne);  men  da  er  der  ogsaa 
Vinduesgrupper  i  Højkirken  (i  Chalons  s.  M.  en  tvedelt).  Kun  i  Mouzon 
i  Ardennerne  har  jeg  —  ligesom  i  Roskilde  Domkirke  —  fundet  en  tre- 
dobbelt Vinduesgruppe  i  Korgalleriets  øvre  Omgang  i  Forbindelse  med 
enkelte  —  dog  større  —  Vinduer  i  Højkirken.  Men  der,  ligesom  i  alle 
andre  Exempler,  ere  Vinduerne  spidsbuede  og  Arkitekturens  Udvikling 
overhovedet  saa  meget  længere  fremme  end  i  Roskilde  Domkirke,  at  den 
ikke  kan  have  tjent  til  Forudsætning  for  denne*. 


IX.  TILBAGEBLIK. 

Hovedresultatet  af  mine  Undersøgelser  skal  jeg  sammenfatte  ved  en- 
keltvis at  fremhæve  de  forskellige  Faktorer,  som  ved  deres  Samvirken 
have  givet  Murstenskirken  i  Roskilde  dens  Skikkelse. 

1.  Udgangspunktet  for  det  hele  har  været  Indtrykket  af  de  ældre 
Partier  af  Kathedralen  i  Tournai;  og  Udgangspunktet  for  de  gennem- 
gribende Forandringer  i  Korgalleriet,  og  hvad  dermed  er  fulgt,  har  været 
Biskop  Stephans  arkitektoniske  Foretagender  i  Tournai,  særlig  Chapelle 
de  S.  Vincent.  Jeg  fremhæver  udtrykkelig  Udgangspunkterne,  eftersom 
det  er  klart  nok,  at  Indflydelsen  fra  Tournai  har  havt  en  efterhaanden 
aftagende  Betydning  for  Bygningsarbejdet  i  Roskilde:  inden  dette  afslut- 
tedes, var  det  oprindelige  Forbillede  maaske  rent  glemt.  Og  jeg  kalder 
Udgangspunktet  et  Indtryk;  thi  der  er  her  alene  Tale  om  den  første 
Bygherres,  Biskop  Peders  ledende  Tanker  og  Ideer,  hans  arkitektoniske 
Program,  hans  Fordringer  til,  hvad  han  vilde  have  udtrykt  og  iværksat; 
for  Iværksættelsen  selv  med  dens  Kunst-  og  Haandværksarbejde  har  For- 
holdet til  Tournai  vel  endog  fra  Begyndelsen  af  havt  langt  mindre  Be- 
tydning. Dette  forstaas  let  af  de  ovenfor  skildrede  historiske  Forhold, 
og  det  bekræftes  ved  en  sammenlignende  Betragtning  af  Tournais  og 
Roskildes  Arkitektur.  Det  gælder  vistnok  ogsaa  i  videre  Omfang  om  vor 
kunstneriske  Berøring  med  Frankrig  i  hin  Tidsalder.  Efter  nøjere  at 
have  set  den  franske  Overgangsarkitektur,  maa  jeg  ganske  slutte  mig  til 

*  I  S.  Germer,  hvor  alle  Vinduerne  endnu  ere  rundbuede,  er  der  enkelte  Vinduer  baade  i 
Højkirken  og  i  begge  Etager  af  Siderummene;  men  fra  den  nederste  Koromgang  er  der 
udbygget  en  Krans  af  Kapeller,  halvcirkelformede  i  Planen  ligesom  Koromgangen  selv, 
og  i  disse  Kapellers  halvrunde  Mure  sidde  tre  Vinduer,  af  hvilke  det  midterste  er  højest 
og  bredest;  dog  kan  man  knap  sige,  at  de  danne  en  Gruppe.  Hvælvingen  er  ikke  sex- 
delt,  men  tredelt.  I  Idéen  og  Anvendelsen  er  her  ingen  Lighed  med  Roskilde,  snarere 
«r  der  Overensstemmelse  i  Stil  og  Udførelse  af  de  enkelte  Former. 

den  Formodning,  som  Prof.  Kornerup  tidligere  har  antydet,  at  Paa- 
virkningen  fra  Frankrig  begynder  her  i  Landet  før  Opførelsen  af  Mur- 
stenskirken  i  Roskilde.  Men  den  beror  fra  først  til  sidst  paa  de  arkitek- 
toniske Indtryk,  som  vore  gejstlige  Mænd  have  faaet  i  Frankrig,  eller 
paa  Ideer,  som  franske  Gejstlige  bragte  hertil;  paa  samme  Tid  indførte 
vi  jo  andenstedsfra  Brugen  af  et  Bygningsæmne  —  Murstenen  — ,  som 
slet  ingen  Rolle  spillede  i  Frankrigs  Arkitektur. 

2.  Dog  kan  jeg  ikke  tro  andet,  end  at  der  i  Anledning  af  Roskilde 
Domkirkes  Bygning  har  været  indkaldt  en  fransk  Arkitekt  her  i 
Landet.  Hvad  Høyen  har  oplyst  angaaende  Ligheden  mellem  vor 
Domkirkes  Detailler  og  Noyongruppens  Kirkebygningers,  maa  staa  ved 
Magt  og  lede  til  at  antage,  at  Peder  Sunesøn,  maaske  særlig  i  Anledning 
af  de  store  og  vanskelige  Forandringer  i  Korgalleriet,  har  indforskrevet 
en  bygningskyndig  Mand  fra  Frankrig.  Det  ligger  nær  at  antage,  at  Bi- 
skop Stephan  har  skaffet  ham  til  Veje,  og  at  han  derfor  har  kendt  de 
nye  Arbejder  i  Tournai ;  men,  som  vi  tidligere  have  mindet  om,  maa 
Biskop  Stephan  selv  formodes  at  have  hentet  sine  kunstneriske  Kræfter 
sydfra.  En  saadan  Mand  kan  altsaa  have  set  meget  og  arbejdet  med 
paa  meget :  han  kan  have  været  fortrolig  med  Arkitekturen  i  S.  Germer 
og  Noyon,  muligvis  endog  i  Langres  og  Beaune,  hvis  Kirker  i  flere  Par- 
tier allerede  vise  Paavirkning  af  Noyongruppen  *. 

3.  Det  tredie  Element,  som  har  gjort  Roskilde  Domkirke  til,  hvad 
den  er,  var  de  danske  Haandværkere,  særlig  Murerne.  Den  Dygtig- 
hed, de  medbragte,  kan  have  været  agtværdig  nok;  men  til  saa  nye,  store 
og  vanskelige  Fordringer  har  den  dog  knap  slaaet  til.  Der  er  vist  blevet 
udstødt  mangt  et  Suk  fra  Hjertets  Dyb.  Der  var  en  myndig  Biskop, 
der  aabenbart  ikke  var  bange  for  at  møde  op  med  nye  Ideer,  han  vilde 
have  gennemført,  og  atter  nye  Ideer,  der  krævede  store  og  vanskelige 
Forandringer  i  det  allerede  paabegyndte  og  udførte,  men  som  næppe 
selv  har  forstaaet  sig  synderhg  paa  Murhaand værk;  og  der  var  en  frem- 
med Bygmester,  der  formodentlig  heller  ikke  har  havt  Skole  og  Øvelse 
i  Muring  med  brændte  Sten,  og  som  desuden  ikke  har  været  det  danske 
Sprog  mægtig.  Saa  vanskelige  Forhold  maatte  efterlade  deres  Spor  i 
Arbejdet.  I  dem  ligger  Forklaringen  af,  at  Roskildekirken,  der  i  Kom- 
positionen er  den  interessanteste  og  virkningsfuldeste  af  alle  vore  større 

*  Her  turde  ogsaa  være  Grund  til  at  minde  om  den  Lejlighed,  som  Hellig  Vilhelms 
og  Andreas  Sunesøns  Rejse  i  Frankrig  1195  kan  have  frembudt  til  arkitektonisk  For- 
bindelse mellem  Frankrig  og  Danmark,  en  Lejlighed,  der  ikke  behøver  at  være  bleven 
unyttet,  fordi  Rejsen  i  mange  Maader  var  uheldig  og  pinlig.  De  to  rejsende  med  det 
vanskelige  diplomatiske  Hverv  at  genoprette  Ægteskabet  mellem  Philip  August  og  Inge- 
borg kom  fra  Italien  og  opholdt  sig,  dels  tvungent,  dels  frivillig,  i  Dijon,  Clairvaux  og 
Paris  —  og  paa  Hjemvejen  selvfølgelig  i  den  nordøstlige  Del  af  Frankrig,  formodentlig 
ogsaa  i  Tournai.  —  Jvf,  Fr.  Hammerich:  En  Skolastiker  og  en  Bibeltheolog  fra  Nor- 
den. Kobenh.  1865,  og  A.  Damborgs  Abbed  Vilhelms  Levned. 

Kirkebygninger,  ogsaa  er  den,  der  i  Haandværksarbejdet  viser  mest  Fam- 
len  og  Usikkerhed. 

Materiale  og  Haandværk  er  for  en  Bygning,  hvad  Sproget,  Ord  og 
Ordføjning,  er  for  et  Htterært  Værk.  Derfor  maa  Roskilde  Domkirke  for 
en  stor  Del  bedømmes  som  en  Oversættelse  fra  et  Sprog  til  et  andet. 
De  mest  harmoniske  Arbejder  i  Litteraturen  ere  dem,  hvor  Idéer  og 
Tanker  fra  først  af  tage  Stil  og  Form  i  Frembringerens  eget  Modersmaal ; 
og  det  tilsvarende  gælder  ogsaa  i  Bygningskunsten.  Men  i  dette  Værk 
hørte  Ideen  hjemme  i  én  Hjerne,  Stilen  i  en  anden,  og  ingen  af  dem 
stod  i  naturhg  Sammenhæng  med  Sproget.  Det  maa  undskylde  meget. 
Og  alligevel  er  der  Aand  og  Storhed  i  denne  Bygnings  Udtryk. 

Endnu  kun  et  Par  Slutningsord  om  Kirkens  Alder.  Der  meldes 
om  en  Brand  1234;  og  Høyen  er  meget  tilbøjelig  til  at  antage,  at  hele 
Murstenskirken  er  opført  efter  dette  Aar;  dog  vil  han  heller  ikke  nægte 
Muligheden  af,  at  det  kan  være  den  nye,  paabegyndte  Kirke,  der  var  Ild 
i*.  Efter  Høyens  Tid  have  Prof.  Løffler  og  Prof.  Kornerup  indlagt  sig 
megen  Fortjeneste  ved  deres  Undersøgelser  af  den  gammeldanske  Byg- 
ningskunst Syd  for  Østersøen,  paa  Rugen  og  i  Pommern,  Undersøgelser, 
som  have  stor  Betydning  for  Opfattelsen  af  Bygningskunsten  i  Danmark 
selv,  særlig  den  sjællandske.  Begge  de  nævnte  Forfattere  anse  Domkirken 
i  det  væsentlige  for  ældre  end  1234,  og  Løffler  udtaler  især  meget  tyde- 
lig, at  det  er  Peder  Sunesøn,  som  —  endog  i  den  tidligere  Del  af  sin 
Embedsvirksomhed  —  maa  have  paabegyndt  Arbejdet.  Med  Hensyn  til 
Aldersspørgsmaalet  stemmer  mit  Resultat,  som  ovenfor  er  udtalt,  nærmest 
overens  med  Løfflers;  og  at  vi  komme  til  det  ad  ganske  forskellige  Veje, 
kan  betragtes  som  en  yderligere  Støtte  for  det.  I  Forholdet  til  Ud- 
landets Arkitektur  ligger  der  ingen  Grund  til  at  rykke  Be- 
gyndelsen paa  Arbejdet  længere  frem  i  Tiden  end  til  Aarene 
1193 — 1203;  iTournai  ogdetøvrige  Frankrig  vare  dengang  alle 
Forudsætninger  allerede  givne  for  Domkirkens  ældrePartier, 
saavel  i  Kompositionen  som  i  Enkelthederne.  Stilens  Udvan- 
dring fra  et  Land  til  et  andet  foregaar  i  Middelalderen  paa  forskellige 
Maader,  dels  mere  langsomt  sivende,  rykkende  frem  fra  et  Punkt  til  det 
næste,  dels  mere  springende  fra  et  Sted  til  et  andet  langt  bortliggende, 
hvor  der  var  særlige  historiske  Betingelser  til  Stede  for  et  saadant  Spring. 
At  det  sidste  fandt  Sted  ved  Roskilde  Domkirke,  er  fuldt  ud  motiveret 
ved  de  historiske  Forhold,  og  det  stemmer  ganske  med  denne  Bygnings 

*  Ja  Høyen  vil  saa  lidet  fastslaa  noget  nøjere  om  Tidsbestemmelsen ,  at  han  selv 
endog  minder  om  Aaret  1193  som  muligt  Udgangspunkt  —  dog  kun  løselig  og  med  alt 
muligt  Forbehold.  Ifølge  den  Betj^dning  for  Roskilde  Domkirke,  som  han  tilskriver 
Noyongruppen,  ledes  hans  Tanke  hen  paa,  at  Biskop  Stephan  af  No  von  i  hint  Aar  kom 
til  Danmark,  og  at  Peder  Sunesøn  i  hans  Selskab  gik  tilbage  til  Paris  som  den  unge 
Dronnings  Ledsager«.  —  Nej.  ifølge  Begivenhedernes  Gang  ved  hin  mærkelige  Brudefærd 
kan  det  netop  ikke  antages,  at  Peder  Suneson  kom  til  Paris,  ligesaa  lidt  som  til  Noyon; 
han  kom  ikke  længere  ned  i  Frankrig  end  til  Amiens. 


mærkelig  isolerede  Stilling  i  vor  hele  Arkitektur.  Havde  vi  blot  vor 
Frue  Kirke  i  København  tilbage  i  dens  ældste  Skikkelse,  vilde  vi  have 
et  vigtigt  Vidnesbyrd  om  Roskilde  Domkirkes  Alder:  den  var  ogsaa  op- 
ført af  Peder  Sunesøn  omtrent  fra  Aar  1200  af.  Men  Biskoppen  har  vel 
først  tænkt  paa  sin  Hoved-  og  Stiftskirke. 

Hvornaar  de  seneste  romanske  Partier  af  Domkirken  ere  opførte, 
kender  jeg  ikke  Midler  til  nøjagtig  at  bestemme.  I  Begyndelsen  af  denne 
Afhandling  har  jeg  paavist,  at  en  af  andre  Forfattere  opstillet  Tidsbestem- 
melse, der  nærmest  gælder  Tværskibets  nordre  Del,  intet  har  at  betyde. 

Det  har  aldrig  ligget  i  min  Hensigt  at  skrive  en  alsidig  og  udtøm- 
mende Monografi  over  Domkirken:  jeg  ved  naturligvis  saa  godt  som 
nogen,  at  jeg  lader  en  Mængde  Problemer  ligge  ganske  urørte,  f.  Ex.  de 
interessante  Spørgsmaal  om  Korsfløjenes  oprindelige  Plan.  Roskilde  Dom- 
kirke frembyder  overhovedet  mere  end  noget  andet  Kunstværk,  jeg  ken- 
der, en  Vrimmel  af  Vanskeligheder.  Jeg  har  kun  villet  meddele,  hvad 
jeg  havde  at  byde  af  klare  og  tydelige  Resultater;  de  omfatte  ikke  alt, 
men  de  handle  i  hvert  Fald  om  Ting  af  største  Vigtighed  for  Domkir- 
kens Historie  og  Arkitektur.  Selv  maa  jeg  nu  af  Hensyn  til  andre  Ar- 
bejder og  Studier  forlade  dette  Æmne.  Selvfølgelig  kan  jeg  ikke  for- 
hindre, at  mine  Anskuelser  bestrides ;  jeg  kunde  ikke  engang  ønske  at 
forhindre  det,  og  jeg  skal  med  usvækket  Interesse  følge  med,  hvad  der 
videre  fremkommer  om  Æmnet.  Men  jeg  vil  forud  udtale,  at  jeg  for 
mit  øvrige  Arbejdes  Skyld  kun  er  lidet  villig  til  at  tage  Del  i  Polemik. 
Jeg  maa,  saa  vidt  som  muligt,  lade  det  Arbejde,  jeg  her  har  fremlagt, 
forsvare  sig  selv;  jeg  har  ved  Udarbejdelsen  efter  bedste  Evne  rustet  det 
til  at  modstaa  Angreb.  Hvis  der  fremstaar  Modstandere  imod  mig,  saa 
lad  helst  Tredjemand  i  Fremtiden  dømme  os  imellem. 


BEMÆRKNINGER  OM  DANSK  KIRKEARKITEKTUR. 
I.    RIBE  DOMKIRKES  ISTANDSÆTTELSE.  (1888). 

En  lille  Piece  af  Pastor  Jacob  Helm  s:  Er  det  ved  Ribe  Dom- 
kirkes Istandsættelse  kun  det  ældste,  som  fortjener  at  be- 
vares? vil  blive  modtaget  med  Interesse  af  enhver,  som  sætter  Pris  paa 
vor  Middelalders  Monumenter,  og  har  i  dette  Øjeblik  en  særlig  aktuel 
Betydning  med  Hensyn  til  Kultusministerens  Forslag  om  Ribe  Dom- 
kirkes Restauration.  Som  bekendt  har  denne  Domkirke  blandt  andre  For- 
tjenester ogsaa  den  at  have  skabt  en  dansk  Kunsthistoriker.  Adjunkten 
J.  Helms,  der  ikke  følte  sin  Tid  og  Interesse  tilstrækkelig  udfyldt  ved 
at  give  Timer  i  Tysk  o.  desl.  i  Kathedralskolen,  følte  en  uimodstaaelig 
Tiltrækning  til  det  herlige  gamle  Bygningsværk:  han  saa  og  saa,  han 
begyndte  at  forstaa,  han  drog  det  nærmest  sammenhængende  ind  under 
sin  Betragtning,  satte  sig  grundig  ind  i  Middelalderens  Bygningshistorie, 
fik  ogsaa  Lejlighed  til  sammenlignende  Studier  i  Udlandet  og  kunde  til- 
sidst  i  1870  fremlægge  sin  betydelige  Monografi  over  Domkirken  i  et 
Foliobind  med  mange  Tavler  og  Træsnit,  og  med  nye  og  vigtige  Resul- 
tater i  Texten.  Saa  har  han  Skridt  for  Skridt  udvidet  sin  Forskning 
til  andre  Partier  af  Middelalderens  kirkelige  Arkitektur  i  Danmark  og 
i  det  øvrige  Norden,  saaledes  at  han  maa  anerkendes  som  en  virkelig 
Mester  i  sit  Fag,  stærkt  begrænset,  om  man  saa  vil,  i  Henseende  til  det 
videnskabelige  Omfang,  men  med  det  sikreste  Fodfæste  paa  den  monu- 
mentale Virkeligheds  Grund. 

Naturligvis  har  Helms  faaet  en  berettiget  og  betydelig  Indflydelse 
paa  Regeringens  Lovforslag,  og  det  er  dette,  han  nu  tager  i  Forsvar 
overfor  dem,  der  ikke  have  fundet  det  vidtgaaende  nok,  men  have  talt 
for  at  føre  Kirken  nærmere  tilbage  til  dens  oprindelige  Skikkelse.  Alle 
ville  indrømme,  at  Helms  i  denne  Sag  møder  frem  med  en  Autoritet 
som  ingen  anden,  og  at  man  skylder  ham  Tak  for  hans  ihærdige  Del- 
tagelse i  Diskussionen.  Hans  Tankegang,  der  for  Resten  bør  kendes 
gennem  hans  egen  Fremstilling,  er  i  Hovedsagen  følgende: 

Man  kan  slet  ikke  føre  Ribe  Domkirke  tilbage  til  den  oprindelige 
Skikkelse,  eftersom  denne  ikke  kendes.  Saaledes  have  f.  Ex.  de  vest- 
ligste Partier  før  Branden  1176  set  anderledes  ud  end  nu  —  men  hvor- 

ledes?  Ingen  ved  det.  Det  mægtige  Taarn,  opført  helt  af  Mursten  og  i 
gothisk  Stil,  er  desuden  i  hvert  Fald  ikke  oprindeligt;  men  det  tænker 
man  jo  ikke  paa  at  nedrive,  ligesaa  lidt  som  de  tre  skønne  sent-romanske 
Søjlepar  i  de  nordre  Triforiebuer ,  skønt  de  heller  ikke  dér  svare  til 
det  oprindelige.  Helms  paastaar  desuden,  at  de  senere  Partier  af  Dom- 
kirken hverken  savne  historisk  Interesse  eller  særlig  arkitekturhistorisk 
Betydning.  »Saa  længe  det,  der  endnu  er  tilstede,  bevares  her,  giver 
nemlig  denne  ene  Kirke  os  det  overordentlig  interessante  og  lærerige 
Skue  af  de  Bidrag,  som  saa  godt  som  ethvert  Slægtled  lige  fra  omtrent 
1130  til  Begyndelsen  af  14de  Aarhundrede  har  givet  til  dens  Opførelse 
og  Bevarelse.  Den  er  derved  bleven  en  Lærebog  i  vor  Middelalders 
Arkitekturhistorie  af  et  uvurderligt  Værd.«  Helms  indrømmer,  at  de  to 
yderste  Sideskibe  (fra  ca.  1400),  om  hvis  Bevaring  der  især  er  Uenighed, 
kun  have  ringe  arkitektonisk  Interesse;  dog  vil  det  hjælpe  paa  deres 
Udseende,  naar  de  faa  de  oprindelige  Gavle  langs  hen  over  deres  Sider 
tilbage,  saaledes  som  det  foreslaas.  Og  man  kan  heller  ikke  tage  disse 
Sideskibe  bort,  uden  at  andre  Problemer,  som  han  nøjere  paapeger, 
stikke  deres  Hoveder  frem,  men  umuligt  kunne  løses  tilfredsstillende. 
Sideskibene  kunne  sige  med  Schillers  Maria  Stuart:  »Det  værste  véd 
Verden  om  mig,  og  jeg  kan  sige,  at  jeg  er  bedre  end  mit  Rj^gte«.  Især 
roser  Helms  Belysningen  i  Kirkens  Indre  fra  de  brede  Vinduer  i  Side- 
skibenes Udvægge;  dette  Lys  svarer  vel  ikke  til  den  romanske  Stils  Ka- 
rakter, men  savner  alligevel  ikke  en  ejendommelig  Skønhed.  Desuden 
gør  han  de  rige  Minder  gældende,  som  knytte  sig  til  Domkirkens  nu- 
værende Skikkelse  med  Sideskibene:  Minderne  om  Kristoffer  af  Bayerns 
Kroning  1443,  om  Hans  Tausen  og  Anders  Sørensen  Vedel  o.  s.  v. 

Overhovedet  udtaler  Helms  sig  principielt  imod  al  doktrinær  Bestræ- 
belse for  at  føre  gamle  Bygningsværker,  som  ere  voxede  med  Landets 
egen  Historie,  tilbage  til  »en  vis  Urtilstand«,  og  søger  Støtte  for  sine 
Anskuelser  i  Udtalelser  af  Viollet-le-Duc,  F.  von  Quast,  ja  endog  Høyen, 
uagtet  den  sidste  ganske  vist  en  lang  Tid  har  ment,  at  Ribe  Domkirkes 
to  ydre  Sideskibe  burde  fjernes.  Helms  formoder  i  Henhold  til  Samtaler 
med  Høyen  i  dennes  senere  Levetid,  at  hans  tidligere  Mening  i  den 
Henseende  nu  stod  mindre  fast,  og  paastaar,  at  han  i  hvert  Fald  intet 
ønskede  fjernet  eller  ændret  ved  Kirkens  Hvælvinger  m.  m. 

Nærværende  Anmelder,  som  ikke  kan  fordre  at  gøre  en  egen  Stemme 
gældende  om  Spørgsmaalet,  allerede  af  den  Grund,  at  han  ikke  kender 
Ribe  Domkirke  in  natura,  men  kun  gennem  Helms's  Værk,  tilstaar,  at 
han  har  hørt  til  dem,  som  ønskede  Sideskibene  fjernede.  Det  forekom- 
mer ham  ogsaa,  at  Helms  paa  enkelte  Punkter  vil  bevise  lidt  for  meget; 
thi  man  kan  jo  drive  Skaansomheden  mod  det  faktisk  overleverede  saa 
vidt,  at  der  ikke  bliver  Tale  om  en  historisk  Restauration,  men  i  alt 
Fald  kun  om  en  teknisk  og  konstruktiv.  Men  indrømmes  maa  det,  at 
Varsomhed  og  Skaansomhed  ved  slige  Foretagender  er  historisk  Pligt; 

og  at  man  ved  Spørgsmaalet  om,  hvor  Grænsen  skal  drages,  maa  tillægge 
Helms's  Stemme  saa  megen  Vægt,  at  man  i  hvert  Fald  handler  sam- 
vittighedsfuldt ved  at  underordne  sig  den.  Ved  Restaurationerne  af  Viborgs 
og  Lunds  Domkirker  er  man  jo  vistnok  gaaet  for  vidt  i  Tillid  til  Nutidens 
Evne  til  at  gendigte  den  romanske  Stil. 


II.    HARSDORFFS  KAPEL  VED  ROSKILDE  DOMKIRKE  (c.  1890)*. 

I  sin  Afhandhng  om  Harsdorffs  Tegninger  til  Kristian  den  sjettes 
og  Frederik  den  femtes  Gravkapel  i  Roskilde  Domkirke  minder  Høyen 
om  det  Paolinske  Kapel  ved  Sta.  Maria  Maggiore  i  Rom  og  det  Corsiniske 
Kapel  ved  S.  Giovanni  Laterano  som  Forbilleder,  der  mulig  have  fore- 
svævet Harsdorff,  idet  han  udkastede  sin  Plan  til  Kapellet  i  Roskilde. 
Men,  siger  Høyen,  »hine  Kapeller  have  Kuplen  baaret  paa  en  Cylinder, 
saaledes  som  Middelalderen  havde  optaget  denne  Form  efter  byzantinske 
Mønstre;  Harsdorff  har  derimod  med  velberaad  Hu  bortkastet  Cjiin- 
deren  og  lagt  sin  Kuppel  paa  de  fire  Buer;  og  han  har  gjort  det  med 
saa  megen  Takt,  saa  harmonisk  forbundet  den  med  de  valgte  antike 
Former,  at  man  kunde  fristes  til  at  tro,  at  han  ogsaa  her  havde  havt  et 
ægte  antikt  Mønster  for  sig,  som  var  undsluppet  alle  Arkæologers  Op- 
mærksomhed«. 

Jeg  tror  dog  ikke,  at  Tanken  behøver  at  søge  saa  fjernt  ud  i  Tid 
og  Rum  for  at  finde  det  allernærmeste  Forbillede  for  Harsdorffs  Kom- 
position af  dette  Rum  og  dets  Kuppel.  Det  fandtes  i  København  selv 
mellem  Bredgade  og  Store  Kongensgade  og  hidrørte  fra  hans  Lærer  og 
nærmeste  Forgænger  i  den  københavnske  Bygningskunst  N.  H.  Jardin. 
Det  er  nemlig  de  smaa  Forhaller  i  begge  Stokværk  af  »Marmorkirken«, 
mellem  den  ydre  Søjlerække  og  den  store  Kuppelbygning  i  det  Indre 
(sammenlign:  Plans,  coupes  etc.  etc.  de  l'éghse  Royale  de  Frédéric  V). 
Af  disse  Forhaller  var  i  alt  Fald  én  bygget  smukt  færdig  af  Jardin  i 
Marmor;  den  arkitektoniske  Tanke  er  i  alt  væsentligt  den  samme  som  i 
Harsdorffs  Bygning  og  særlig  det  Træk,  at  Kuplen  laa  paa  de  fire  Buer 
uden  en  Cylinder  imellem ;  kun  er  Jardins  Kuppel  her  lavere  og  fladere, 
i  Form  af  en  Kuglekalot,  medens  den  hos  Harsdorff  er  en  Halvkugle. 
Harsdorff  har  havt  et  aabent  Øje  for  sin  Lærers  geniale  Komposition  af 
den  lille  Forhal;  han  har  benyttet  den  som  Udgangspunkt  for  sin  egen, 
men  ganske  vist  gjort  noget  selvstændigt  og  ejendommeligt  ud  af  den. 

*  hidtil  utrykt. 


FREDERIK  PALUDAN-MULLER  (1895)*. 

Frederik  (af  sine  nærmeste  altid  kaldet  Frits)  Paludan-Muller  er  født 
i  Kerteminde  7,  Febr.  1809  som  fjerde  Søn  af  Præsten  (senere  Biskop  i 
Aarhus)  Jens  Paludan-Muller.  Moderen  skal  have  været  meget  opvakt, 
ikke  uden  digterisk  Begavelse;  men  hun  var  i  høj  Grad  nervøs  og  alle- 
rede under  Sønnens  første  Opvæxt  overspændt  indtil  Sindssygdom,  saa 
at  Paludan-Muller  i  sine  Barndomsaar  levede  mellem  Søskende  og  Kam- 
merater en  Smule  »for  Lud  og  koldt  Vand«,  som  han  selv  senere  sagde. 
Dog  mindedes  han  bestandig  med  stor  Kærlighed  Kerteminde  og  var 
fuld  af  Anekdoter  om  snurrige  Originaler  derfra,  som  han  ogsaa  har 
indført  i  rigt  Maal  i  sit  sidste  store  Arbejde,  »Ivar  Lykkes  Historie«. 
Da  Faderen  1819  blev  Stiftsprovst  i  Odense,  gennemgik  han  Latinskolen 
der  og  kom  1828  som  Student  til  København.  Han  var  meget  tidlig 
begyndt  at  skrive  Vers  og  havde  i  Skoletiden  sikkert  skrevet  en  Mængde ; 
dog  regnedes  han  blandt  Studenterne  fra  1828  foreløbig  ikke  til  »de  4 
store  Poeter«,  men  kun  til  »de  12  smaa«.  Men  dengang  skrev  jo  Al- 
verden Vers,  og  blandt  de  unge  var  det  vanskeligt  at  skelne  mellem 
kaldede  og  ukaldede.  Hans  Fader  holdt  ham  naturligvis  til  et  Brød- 
studium (Jura);  han  tog  juridisk  Examen  1835,  men  gjorde  senere  i 
Livet  aldrig  Brug  af  den  som  Adkomst  til  nogen  Ting. 

Han  var  vistnok  saa  ideelt  anlagt,  som  et  Menneske  nogensinde  har 
været;  men  det  forhindrede  ikke,  at  han  dog  i  sin  Ungdom  i  høj  Grad 
var,  hvad  man  kalder  et  Verdensbarn.  Med  sin  slanke  Ynglingeskikkelse, 
sine  ædle  og  fine  Ansigtstræk,  fyrige  og  dybtliggende  mørkeblaa  Øjne 
og  lysebrune,  krøllede  Haar  var  han  ikke  ildeset  af  det  andet  Køn;  des- 
uden anede  man,  at  der  i  denne  Yngling  boede  mere  end  i  de  fleste. 
Hans  sprudlende  og  overstadige  Lune  gjorde  ham  til  Livet  i  Selskaberne. 
Allerede  i  sine  første  Studenteraar  følte  han  sig  draget  til  en  Kreds  af 
kvindelige  Slægtninge,  Døtre  af  Professor  C.  A.  Borch  i  Sorø.  Til  den 
ene  af  dem,  Andrea,  der  var  over  20  Aar  ældre  end  han  og  gift  med 
den  berømte  norske  Naturforsker  C.  Hansteen,  sluttede  han  sig  med  en 
Slags  tilbedende  Venskab  og  skriftede  ogsaa  aabenhjertig  sine  Ungdoms- 
daarskaber  for  hende :  hans  bevarede  Breve  vise ,  at  han  af  egen  Er- 
faring vel  kendte  de  Fristelser,  som  han  senere  skildrede  i  Adam  Homos 
Ungdomsliv  (»Piger,  Vin  og  Kortenspil«).    Han  udtaler  ogsaa  i  oprigtige 

*  Trykt  1897  efter  Forf.s  Død. 

Ord  de  aandelige  Kvaler  og  den  Anger,  som  følger  efter  Udskejelserne; 
men  samtidig  kan  han  ikke  lade  være  at  ærgre  sig  over,  at  han  »kan 
være  lystig,  fornøjet,  spøge  og  spase,  gøre  Kommers  og  bære  sig  ad,  som 
han  ikke  vidste,  hvor  han  skulde  anbringe  de  tusind  Løjer  og  Indfald^ 
som  for  andres  Øjne  sidde  en  paa  Læberne  og  i  Blikket,  ja  lyve  aller- 
stærkest, naar  Sandheden  gerne  styrtede  frem  i  tusinde  Taarer«.  Han 
var  dengang  ogsaa  en  Læser  og  Beundrer  af  Heine:  han  sender  Fru 
Hansteen  Heines  »Beisebilder«  med  Ønsket  om,  at  det  maa  fornøje  hende 

at  læse  dem,  hvorpaa  han  tilføjer:   

»den  fromme  Charite  (o:  Fru  Han- 
steens yngre  Søster  og  Frederik  Pa- 
ludan-Mullers senere  Hustru)  vil  sag- 
tens korse  sig  nogle  Gange  over  dem ; 
men  i  Grunden  tror  jeg,  at  det  er 
en  meget  gudfrygtig  Bog«.  Han  var 
i  denne  Periode  noget  af  en  smæg- 
tende Cherubino  d'Amore  og  noget 
af  en  kaad  Galning,  som  uden  videre 
Hensyn  tillod  sig  allehaande  Ting, 
der  spillede  paa  Grænsen  af,  hvad 
der  ansaas  for  at  gaa  an.  Engang 
under  et  Feriebesøg  hos  sin  Fader  i 
Aarhus  Bispegaard  behagede  det  ham 
paa  et  Klubbal  at  gøre  voldsom  Kur 
til  en  ung  Købmands  Kone,  som 
især  tiltrak  sig  hans  Opmærksomhed 
ved  en  højrød  Kjole,  og  han  havde 
fremfor  alt  en  kostelig  Morskab  af 
at  gøre  Manden,    »som   lignede  en 

Bulbider«,  rasende  jaloux.  Allerede  tidligere  havde  den  gamle  Biskop 
faaet  en  skriftlig  Anmodning  om  at  holde  sin  Søn  i  Ave;  men  det  var, 
som  man  ser,  lettere  sagt  end  gjort.  Selv  naar  han  var  kaadest,  be- 
varede hans  Væsen  dog  altid  Præg  af  en  vis  aristokratisk  Ynde;  i  hans 
ældre  Aar  gjorde  hans  Personlighed  et  Indtryk,  som  en  bekendt  samtidig 
træffende  karakteriserede  med  Ordene:  Marquis — Marquis  lige  ud  i  Fin- 
gerspidserne! og  om  han  end  i  Ungdommen  har  været  noget  skødesløsere 
med  sin  Person,  saa  har  det  ogsaa  nok  passet  dengang. 

Imidlertid  havde  han  allerede  som  Student  vundet  stort  Ry  og 
Yndest  som  Digter.  Han  debuterede  1831  med  et  større  lyrisk  Digt: 
»Raab  til  Polen«,  der  flammer  af  ungdommehg  Begejstring  og  allerede 
er  meget  sikkert  i  Formen.  Aaret  efter  kom  »Fire  Romancer«,  der  ere 
mindre  ejendommelige,  og  det  Femakts-Skuespil  »Kærlighed  ved  Hoffet«, 
det  eneste  af  hans  Arbejder,  som  har  ført  et  varigt,  skønt  aldrig  stærkt 
fremtrædende  Liv  paa  Scenen,  i  det  væsentlige  et  Produkt  af  Læsning  i 


Fig.  207.    Frederik  Paludan-Miiller 
(efter  Maleri  fra  1849  af  Const.  Hansen). 

Shakespeares  Lystspil  og  Gozzis  Maskekomedier,  men  blændende  elegant 
i  Formen  og  med  mange  smukke  Partier.  Langt  betydeligere  var  det 
fortællende  Digt  »Danserinden«  (1833),  affattet  i  Ariostiske  Stanzer.  Den 
erotiske  Tragedie,  som  Digtet  fortæller,  er  yderlig  let  og  spinkel  og  giver 
mere  Anledning  til  plastiske  Stemningsmalerier  end  til  plastiske  Karak- 
teristiker af  Figurerne;  men  den  er  helt  overgroet  af  digteriske  Slyng- 
planter: Reflexioner,  lyriske  Passager  eller  harcellerende  og  ironiske 
Aandrigheder.  Til  Trods  for  nogen  ubestridelig  Paavirkning  af  Byrons 
»Don  Juan«  er  Digtet  i  det  hele  dog  meget  ejendommeligt  og  henrivende 
poetisk:  Samtiden  modtog  det  med  Jubel,  og  »alle  vare  enige  om«,  som 
Heiberg  udtrykker  sig,  »at  Paludan-Muller  var  den  største  danske  Dig- 
ter, som  havde  existeret«.  Og  maaske  endnu  mere  beundret  blev  det 
lyrisk-mythologiske  Drama  »Amor  og  Psyche«  (udkom  1834),  som  først 
og  fremmest  forbavsede  ved  den  mest  blændende  sproglige  Virtuositet, 
der  tumler  en  Rigdom  af  vanskelige  Versemaal  som  i  den  letteste  Dans. 
Skønt  Motivet  er  taget  af  den  antike  Mythologi,  er  Stilen  i  dette  og 
Paludan-Miillers  efterfølgende  mythologiske  Dramer  aldeles  ikke  paavirket 
af  antik  Litteratur  og  Kunst,  men  af  moderne  romantiske  Digtninger 
eller  Balletter.  Ogsaa  i  »Amor  og  Psyche«  var  der  meget  poetisk,  d^^b- 
sindigt  og  dybt  følt,  men  ganske  vist  ogsaa  nogen  tom  metrisk  Jonglør- 
kunst. Og  ved  Siden  af  al  den  højrøstede  og  overdrevne  Anerkendelse 
gik  der  ogsaa  en  Del  Misfornøjelse,  især  fra  nogle  ældres  Side,  som 
fandt,  at  dette  dog  var  mere  Klingklang  end  Malm.  Der  findes  i  et 
Brev  fra  Oehlenschlåger  et  meget  hvast  og  vittigt  Udfald  mod  »Amor 
og  Psyche«,  og  det  vides  om  Poul  Møller,  at  han  var  en  stræng  Kritiker 
over  Paludan-Miillers  Ungdomspoesi,  som  han  sikkert  har  henregnet  til 
den  Slags,  »som  døver  Folket  med  sit  Lirespil«.  Derimod  fandt  Paludan- 
Miiller  Venskab  og  Støtte  hos  J.  L.  Heiberg,  der  ikke  alene  forstod  at 
Turdere  hans  sjældne  tekniske  Talent,  men  ogsaa  havde  Blik  for  hans 
dybere  Ejendommelighed  (om  hans  senere  Produktion  har  Heiberg  ud- 
talt sig  i  de  højeste  Toner).  Paludan-Miiller  blev  i  sine  yngre  Aar,  ind- 
til sit  Ægteskab,  en  stadig  Gæst  i  det  Heibergske  Hus.  Ogsaa  hos 
F.  C.  Sibbern  fandt  han  den  varmeste  Anerkendelse  og  fra  C.  Molbechs 
Side  en  næsten  overstadig  Beundring. 

Foreløbig  var  det  dog  snarest  hans  mere  vrangvillige  Kritikere,  som 
gik  af  med  Sejren.  De  5 — 6  Aar,  som  fulgte  efter  hans  ovennævnte 
Ungdomspoesier,  bragte  intet  større  Arbejde,  som  forøgede  hans  Ry,  og 
Publikum  vendte  sig  mere  fra  ham.  Han  udgav  (1836—38)  et  Par  Bind 
Poesier  med  romantiske  Dramer  (»Æventyr  i  Skoven«,  »Alf  og  Rose«, 
»Fyrste  og  Page«),  med  smukke  poetiske  Fortællinger  (»Vestalinden«, 
»Slaven«,  »Beatrice«)  og  lyriske  Digte,  hvoraf  flere  udmærkede,  hvis 
Atfattelsestid  dog  ikke  med  Sikkerhed  kan  bestemmes  nøjere.  Til  Hævn 
over  en  nedsættende  Kritik  skrev  han  det  polemiske  Digt  »Trochæer  og 
Jamber«  (1837).   Hans  sprudlende  Ungdomsiune  skal  have  tabt  sig  hen- 

imod  Aaret  1838  og  var  gaaet  over  i  en  mørk  og  bitter  Stemning.  Der 
forestod  store  indre  Kriser  i  hans  Liv. 

Meget  ejendommeligt  for  Digteren  havde  det  været,  at  han  allerede 
i  »Danserinden«  —  skrevet  i  hans  23. — 24.  Aar!  —  havde  talt  ligesom 
af  Erfaring  om  den  Stund  i  Livet,  »da  Betragtningstimen  slaar«,  og  da 
det  er  forbi  ikke  blot  med  Dansen,  men  ogsaa  med  Livets  gyldne  Haab 
og  de  smukke  Drømmeslotte.  Ved  Siden  af  Verdensbarnet  i  ham  groede 
der  meget  tidlig  op  en  vis  Trang  til  at  fly  fra  Verden  til  et  aandeligt 
Enebo,  en  Trang,  der  efterhaanden  kommer  stærkere  og  stærkere  frem  i 
hans  Produktion;  —  men  her  maa  det  overhovedet  bemærkes,  at  der  i 
hans  Arbejders  Ideer  fra  Ungdommen  til  Alderdommen  er  en  ualmindelig 
indre  Sammenhæng:  han  »byggede  i  Dybden«,  og  han  kan  med  lange 
Mellemrum  vende  tilbage  til  tidligere  Tanker  og  udarbejde  dem  i  nye 
Former.  Det  har  sikkert  ogsaa  Betydning  for  Forstaaelsen  af  hans 
yngre  Aar  at  lægge  Mærke  til,  hvorledes  han  senere  under  forskellige 
Skikkelser  kommer  tilbage  til  Forestillingen  om  den  særegne  Lidelse, 
som  maatte  opstaa  deraf,  at  Døden  ikke  vilde  indtræffe  til  sin  rette 
Time,  idet  Livet  paa  overnaturlig  Vis  forlængedes  i  det  evindelige  eller 
dog  langt  ud  over  Maalet  (Tithon,  Ahasverus,  Don  Diego  i  »Ungdoms- 
kilden«).  Dette  tyder  just  ikke  paa  nogen  meget  robust  Kærlighed  til 
Livet;  og  naar  Døden  paakaldes  som  Befrier  fra  den  indre  Strid,  den 
Dobbelthed,  som  Mennesket  bærer  i  sig,  mellem  »den  unge  Mand«  med 
svulmende  Livskraft,  med  fyrige  Drifter  og  Attraaer  og  »den  gamle  Mand« 
med  overlegen  Livserfaring  og  modnet  Fornuft  (»Ungdomskilden«),  da 
ligger  der  vistnok  indre  Erfaring  hos  Digteren  til  Grund  derfor.  Hans 
Digtekunst  viser  jo  ogsaa  paa  én  Gang  en  overdaadig  Fantasi  og  Hu  til 
at  udmale  og  instrumentere  Livets  rigeste  og  mest  glimrende  Festlig- 
heder (mythologiske  Brylluper  o.  desl.)  og  tillige  i  diametral  og  duahstisk 
Modsætning  dertil  en  stor  Kærlighed  til  Ensomhedens  Tillokkelser, 
Resignationens  styrkende  og  aandelig  optugtende  Enkelhed.  Han  har 
undertiden,  som  i  »Kaianus«,  stillet  Modsætningen  mellem  disse  to 
Aandsretninger  skarpt  og  med  overordentlig  dramatisk  Virkning  op  imod 
hinanden;  og  det  er  hos  ham  altid  den  sidstnævnte  Retning,  der  gaar 
af  med  Sejren  og  Æren:  Askesens  og  Uverdslighedens  Aand  fremstilles 
som  den  gode,  der  kaster  sit  spottende  og  ringeagtende  Blik  tilbage 
mod  den  almindelige  Verden.  Paludan-Muller  har  et  varmt  Hjerte  og 
er  ingenlunde  blaseret;  men  han  er  dog  Pessimist.  Og  Tanken  om  hin 
psykologiske  Dobbelthed  faar  desuden  paa  et  Par  Steder  i  hans  Digte- 
kunst en  ganske  særlig  Vending,  der  formodenthg  ogsaa  har  et  Udgangs- 
punkt i  Digterens  personlige  Oplevelser:  det  synes,  som  om  »den  gamle 
Mand«  i  Paludan-Muller  i  et  eller  andet  afgørende  Øjeblik  i  hans  Ungdoms- 
Hv,  da  det  gjaldt  om  med  kækt  Livsmod  at  gribe  til  og  vinde  Lykken,  har 
lammet  »den  unge  Mands«  Handlekraft  og  derved  allerede  har  indviet  hans 
følgende  Liv  til  Erindringens  og  den  kunstneriske  Fremstillings  Virksomhed. 

I  en  Alder  af  henved  30  Aar  faldt  Paludan-Miiller  i  en  farlig  Syg- 
dom og  blev  indlagt  paa  et  Hospital.  Da  hans  ovennævnte  Slægtning 
Charite  Borch  (f.  13.  Nov.  1801),  som  boede  i  København  med  sin 
Moder,  fik  Nys  herom,  tog  hun  ham  strax  hjem  til  dem  og  plejede 
ham  omhyggelig  efter  sit  Hjertes  inderste  Tilskyndelse.  Men  hun  havde 
jo  derved  gjort  et  Skridt,  som  efter  den  Tids  Anskuelser  var  temmelig 
kompromitterende;  og  hun  kunde  næppe  være  uvidende  om,  at  Paludan- 
Miiller,  som  var  Loyaliteten  og  Ridderligheden  selv,  hvis  han  helbredtes, 
vilde  anse  sig  for  bunden  A^ed  sin  Ære  til  at  tilbyde  hende  sin  Haand. 
Saaledes  gik  det  ogsaa:  han  ægtede  hende  30.  August  1838.  Det  blev 
et  ganske  ejendommeligt  Ægteskab,  der  for  hans  Vedkommende  nærmest 
fik  Betydning  af  en  Slags  Klostergang.  Hustruen  var  7—8  Aar  ældre 
end  Manden,  en  tænksom,  men  tørt  reflekterende  Natur,  uden  al  Frisk- 
hed eller  Originalitet,  hengiven  til  abstrakt  theologisk-dogmatisk  Spe- 
kulation (hun  var  i  sine  senere  Aar  ogsaa  noget  Skribentinde  i  denne 
Retning),  men  tillige  lidenskabelig  forelsket  i  sin  Mand  som  Person  og 
tilbedende  Beundrerske  af  ham  som  Digter,  skinsyg  vogtende  over  alt, 
hvad  hun  mente  kunde  forstyrre  hans  Aands  og  hans  Hjertes  Ro  eller 
skade  hans  Helbred.  Ægteskabet  forblev  barnløst.  Paludan-Miiller  op- 
fattede det  som  sit  Livs  Lykke  og  var  sin  Hustru  fuldstændig  hengiven, 
derom  er  der  ikke  mindste  Tvivl.  Mellem  hans  nærmeste  var  man  der- 
imod ikke  saa  sikker  paa,  at  dette  Ægteskab  ubetinget  kunde  anses  for 
et  Held  for  ham.  Det  bidrog  vel  foreløbig  til  at  skaffe  ham  Ro  til  stor 
og  sammenhængende  Produktion,  det  gjorde  hurtig  Ende  paa  Verdens- 
barnet i  ham,  paa  Ungdommens  Sommerfuglesværmerier,  og  indviede 
ham  helt  til  det  kontemplative  og  producerende  Liv,  hvortil  jo  ogsaa 
hans  egen  Natur  stundede  (i  Sygdommen  havde  han  mistet  sit  smukke, 
krøllede  Haar  og  gik  fra  nu  af  med  en  lille  Paryk).  Nu  var  »Betragt- 
ningstimen« slaaet  for  Alvor.  For  saa  vidt  skylder  Litteraturen  dette 
Ægteskab  meget,  saa  længe  den  Baggrund  af  Ungdom  og  umiddel- 
bar Berøring  med  Livet,  som  en  Digter  dog  aldrig  kan  undvære,  stod 
frisk  i  alt  Fald  for  Erindringen.  Men  Ægteskabet  har  sikkert  ogsaa  bi- 
draget til  at  gøre  Digteren  gammel  før  Tiden  ved  den  uovervindelige 
Skinsyge,  hvorved  han  afholdtes  fra  mere  omfattende  Berøring  med  Ver- 
den, ganske  særlig,  men  ikke  alene,  naar  der  var  ungdommelig  Elsk- 
værdighed med  i  Spillet.  De  københavnske  Landliggere  paa  Fredens- 
borg, hvor  ogsaa  Paludan  Miiller  og  hans  Hustru  i  senere  Aar  laa  paa 
Landet,  havde  meget  at  fortælle  om,  hvor  bekymret  Fruen  var  for,  at 
hendes  Mand  skulde  indlade  sig  i  Samtale  med  bekendte,  som  de  mødte 
paa  deres  Spasereture;  og  hun  vidste  fra  sin  Side  ogsaa  nok,  hvor  let 
han  i  en  Samtale  —  endog  en  ganske  ubetydelig  og  tilfældig  —  kunde 
blive  Fyr  og  Flamme.  Han  var  lidt  vel  meget  muret  inde.  Og  den 
Livsluft,  som  det  forundtes  ham  i  dette  Ægteskab  at  indaande,  blev  vel 
mere  ætherisk,  end  det  rigtig  egner  sig  for  Kød  og  Blod.    I  deres  Hjem 

kunde  Diskussionerne  ved  Aftentlieen  om,  hvorvidt  det  var  tilraadeligt  at 
spise  en  lille  Tvebak  endnu,  trække  temmelig  længe  ud. 

Som  nygift  Mand  foretog  Paludan-Muller  sammen  med  sin  Hustru 
med  offentlig  Understøttelse  en  c.  2aarig  Udenlandsrejse  og  udgav  der- 
efter 1841  »Venus«,  et  mythologisk  Drama  i  samme  Stil  som  »Amor  og 
Psyche«.  Digtet  handler  —  karakteristisk  nok  for  det  Tidspunkt  i 
Paludan-Miillers  Liv,  da  det  fremstod  —  om  Modsætningen  mellem 
Sansernes  og  Fantasiens  Venus  (»Anadyomene«)  og  Hjertets  og  Aandens 
(»Urania«).  I  Slutningen  af  samme  Aar  udkom  ogsaa  1.  Del  af  det 
store  fortællende  Digt  »Adam  Homo«,  der  for  en  væsentlig  Del  behandler 
en  lignende  Ide,  men  i  det  virkelige  Livs  Former,  idet  Alma  her  svarer 
til  Venus  Urania  hist:  der  var,  som  man  ser,  kommet  en  Spaltning  ind 
i  Digterens  Begreb  om  Kærligheden,  en  indbyrdes  Antagonisme  mellem 
det  sublime  og  det  sanselige,  mellem  Aand  og  Natur,  hvorom  der  endnu 
ikke  havde  været  Tale  i  »Danserinden«,  der  ellers  er  »Adam  Homos« 
egentlige  Forgænger  i  Paludan-Miillers  Produktion.  I  begge  Digte  ere 
Form  og  Vers  ens;  men  i  »Adam  Homo«  gør  det  fortællende  og  skil- 
drende Element  sig  langt  stærkere  gældende  og  fremtræder  langt  mere 
plastisk  og  naturtro;  i  realistisk  Skildring  af  Virkeligheden  gaar  Digteren 
endog  saa  dristig  til  Værks,  at  han  udmaler  Æmner,  som  det  gode 
Selskab  —  i  alt  Fald  paa  hin  Tid;  thi  Tiderne  have  heri  mærkelig  for- 
andret sig  —  forlangte,  at  man  skulde  ignorere  eller  tilsløre.  Dette  vakte 
nogen  Forargelse;  og  overhovedet  gjorde  1.  Del  af  »Adam  Homo«  ikke 
almindelig  Lykke  (ligesaa  lidt  som  »Venus«):  Digteren  var  endnu  i  Publi- 
kums Unaade,  og  kun  nogle  lyriske  Enkeltheder  som  Almas  Sonnetter, 
der  slutte  den  udgivne  Del ,  fandt  man  uimodstaaelige.  Da  kom 
J.  L.  Heiberg  sin  unge  Ven  til  Undsætning  med  en  stor  Anmeldelse, 
hvori  han  med  skarp  og  vittig  Satire  revser  Publikums  Vægelsind  over- 
for Paludan  Muller:  da  han  udgav  Ungdomsarbejderne,  havde  man  lige- 
frem »forgudet«  ham,  senere  til  Gengæld  aldeles  undervurderet  ham,  og 
for  de  nye  Digte,  som  dog  vare  de  ypperste  og  modneste,  han  havde 
givet,  havde  han  kun  høstet  Utaknemlighed.  Heiberg  indrømrner  vel, 
at  Begyndelsen  af  »Adam  Homo«  lider  af  en  vis  »bred  og  diffus  Frem- 
stillingslyst«,  men  hævder  dog,  at  »den  hører  til  vor  Litteraturs  meget 
betj^delige  Frembringelser« ;  han  paapeger  ogsaa,  at  Digtet  gaar  ud  paa 
noget  mere  end  en  almindelig  Novelle,  paa  noget  typisk,  almenmenne- 
skeligt. Dog  er  det  paafaldende,  at  Heiberg,  ligesaa  vel  som  det  større 
Publikum,  foreløbig  var  meget  uklar  over,  hvor  Paludan-Miiller  egentlig 
vilde  hen  med  det  hele. 

Med  de  ovennævnte  Arbejder  fra  1841  indledes  den  store  Periode  i 
Paludan-Miillers  Digterliv,  som  derefter  vedvarer  i  hen  ved  15  Aar.  Han 
fortsatte  ikke  strax  »Adam  Homo«,  men  skød  andre  Arbejder  ind  imel- 
lem Begyndelsen  og  Slutningen.  Aaret  1844  bragte  de  mythologiske 
Dramer  »Dryadens  Bryllup«   (egentlig  tænkt  som  Begyndelsen  til  en 

større,  sammenhængende  Cyklus)  og  »Tithon«,  der  snart  efterfulgtes  af 
det  fortællende  Digt  »Abels  Død«.  Disse  Arbejder  vandt  atter  Digteren 
mange  Beundrere  for  det  geniale  Blik,  hvormed  han  havde  opdaget 
ejendommehge  og  dybt  liggende  poetiske  Motiver  i  Mythologien  eller 
Bibelen,  for  Følelsens  rene  Inderlighed  og  for  det  lødige  og  fuldendte 
Mesterskab  i  Behandlingen.  Som  et  født  Talent  havde  Paludan-Muller 
i  Henseende  til  Formen  været  færdig  udviklet,  ja  næsten  altfor  udviklet, 
forinden  han  endnu  havde  havt  selvstændigt  Livsindhold  til  at  fylde 
Formen  med;  men  i  Arbejderne  fra  disse  Manddomsaar  er  der  Ligevægt. 
Intet  kan  være  skønnere  eller  mere  gribende  end  Dryadens  Klagesang 
før  hendes  Død  eller  Scenerne,  hvor  Tithon  vender  tilbage  til  Jorden 
efter  Drømmelivet  i  Auroras  Rige.  Langt  senere  skal  Paludan-Miiller 
selv  have  erklæret  »Tithon«  for  det  eneste  af  sine  Værker,  han  selv  var 
tilfreds  med. 

Fra  Begyndelsen  af  1845  optog  Paludan-Miiller  atter  Arbejdet  paa 
»Adam  Homo«  og  udgav  de  to  sidste  Tredjedele  i  Slutningen  af  1848. 
Det  havde  for  saa  vidt  været  heldigere,  om  Bogen  havde  været  færdig 
et  Par  Aar  tidhgere,  eftersom  alt  i  den,  der  havde  bestemt  Hensyn  til 
Samtiden,  angaar  Tiden  før  det  store  Gennembrud  i  Foraaret  48,  der 
satte  nye  Opgaver  og  Interesser  paa  Dagsordenen.  Alligevel  gjorde  Bogen 
meget  betydelig  Opsigt  og  blev  læst  og  slugt,  men  højst  forskellig  bedømt, 
idet  nogle  betragtede  den  næsten  som  en  Bog  over  alle  Bøger,  andre 
følte  sig  overvejende  frastødte  af  den.  I  den  Tid,  der  er  forløben  siden 
da,  er  den  af  Kritiken  fra  de  forskelligste  Lejre  bleven  erklæret  for  et 
af  de  faa  monumentale  Værker  i  hele  vor  Litteratur.  I  hvert  Fald  er 
den  det  eneste  Værk  af  dansk  Digtekunst,  som  har  faaet  Betydning  ved 
sin  universelle  Karakter:  den  meddeler  en  hel  Livsanskuelse  og  dømmer 
Menneskelivet  fra  Vugge  til  Grav  fra  alt  omfattende  religiøse  Ideers 
Standpunkt.  I  sin  Universalitet  stemmer  den  —  trods  al  anden  Forskel 
—  med  Dantes  »Divina  commedia«,  og  Paludan-Miiller  havde  ogsaa 
tænkt  paa  med  Hentydning  til  Dantes  Digt  at  kalde  sit  »en  menneskelig 
Komedie«,  men  undlod  det  for  ikke  at  synes  anmassende.  Men  med 
dette  høje  Synspunkt  forener  sig  en  overordentlig  Livagtighed  i  Enkelt- 
hederne og  et  muntert,  gennemheglende  Vid,  som  gør  Bogen  meget 
underholdende  at  læse.  De  2  sidste  Dele  have  mere  end  den  første 
Karakteren  af  Samfundssatire:  Digteren  viser  sig  som  den  stærkt  kritisk 
anlagte  Aand,  der  tager  allehaande  Samfundsmagter  —  Præster  og 
Adelsmænd,  Journalister  og  Læger  osv.  —  under  Behandling  og  vasker 
dem  i  sin  Satires  skarpe  Lud.  Ogsaa  her  er  Fortællingen  gennemskudt 
med  en  Islæt  af  poetisk  Reflexion;  man  kan  med  god  Hjemmel  antage, 
at  Paludan-Miiller  efter  at  have  planlagt  Digtets  episke  Gang  —  »Rende- 
garnet«, som  han  i  et  Brev  kalder  det  —  i  Overensstemmelse  med  sin 
Grundide  og  Mening  med  det  hele  gerne  modtog  Impulsen  til  Re- 
flexionerne  fra  Samtale  med  Personer,  som  han  satte  Pris  paa.  For 

Resten  aftager  dette  frit  og  løst  reflekterende  Element  efterhaanden 
noget  hen  imod  Digtets  Slutning,  idet  det  enten  mere  indarbejdes  i  For- 
tællingen eller  helt  udsondres  derfra,  som  i  Almas  Digte  i  sidste  Del.  — 
Paludan-Muller  var  ret  stolt  over  Fuldførelsen  af  sit  Livs  store  Hoved- 
værk, dog  ikke  over  dets  Indhold  og  Ideer,  men  over  dets  Omfang  og 
det  store  Kvantum  af  Arbejde,  som  var  nedlagt  i  det:  overhovedet  satte 
han  i  alle  Forhold  Pris  paa  det  hele,  store,  sammenhængende. 

Efter  nogle  Aars  Tavshed  udgav  han  1852  det  lille  polemiske  »Lej- 
lighedsdigt« —  saaledes  omtalte  han  det  selv  —  »Luftskipperen  og 
Atheisten«  og  derefter  1854  to  af  sine  betydeligste  Digtninger:  »Kaianus« 
og  »Ahasverus«.  I  den  historiske  Tragedie  »Kaianus«  skildrer  han 
Sammenstødet  mellem  græsk  Verdslighed  og  indisk  Uverdslighed  og 
lader  tilsidst  Verdensherskeren  Alexander  bøje  Knæ  for  Asketen  Kaianus. 
Ahasverus  h^r  han  fremstillet  ved  Enden  af  hans  lange  Levnedsløb  og 
fremkaldt  en  Dommedagsstemning,  en  dyb  Sitren  gennem  Verden  og 
gennem  Hjerterne,  der  virker  med  en  storartet  gribende  Vemod.  Over- 
hovedet er  Digteren  her  paa  Højden  af  sin  Kraft  og  Kunst;  men  tillige 
ere  Modsætningerne  i  hans  Livsanskuelse  spændte  til  det  yderste,  og  hans 
Lovprisning  af  Døden  frem  for  Livet  —  hvad  enten  den  fremtræder  i 
kristehg  eller  i  indisk-brahmansk  Form  —  faar  en  vis  fanatisk  Hede.  Han 
er  ikke  det  mindste  bange  for  at  forskrække  sin  Samtid  med  Paradoxer. 
Han  ansaas  mere  og  mere  for  en  Slags  »Løsgænger«  i  kirkelig  Hen- 
seende: saavel  i  Slutningen  af  »Adam  Homo«  som  i  Digtene  fra  disse 
Aar  forekommer  der  Tanker,  der  føre  i  Retning  af  Katholicismen,  hvil- 
ken han  virkelig  ærede  som  den  sande  Form  for  autoritær  Kristendom. 
I  »Ahasverus«  haaner  han  Begreberne  Tolerance  og  Humanitet,  og  i 
»Luftskipperen«  holder  hans  Polemik  mod  Fritænkeren  sig  ikke  fri  for 
et  Stænk  af  noget  brutalt,  som  man  mindst  skulde  have  ventet  fra  ham. 
Alle  Arbejderne  fra  denne  Tid  give  Udtryk  for  en  lignende  overvættes 
Spænding  af  den  rehgiøse  Fordring  som  Søren  Kierkegaards  næsten 
samtidige  —  dog  lidt  senere  —  voldsomme  polemiske  Optræden  mod 
den  bestaaende  Kirke.  Paludan-Muller  følte  sig  i  dette  Tidsrum,  navnlig 
i  de  følgende  Aar,  legemlig  angreben;  der  var  kommen  en  vis  nervøs 
Uro  over  ham;  han  mente  ikke  at  kunne  taale  at  underkaste  sig  endog 
den  mildeste  selskabelige  Tvang  mellem  nære  Venner.  Hvor  meget  der 
heraf  var  virkelig  Sygelighed  og  hvor  meget  der  var  Griller,  skal  lades 
usagt.  Det  var  maaske  en  Krise,  et  Udslag  af  en  indre  Kamp  for  helt 
at  overvinde  den  gamle  Adam,  Kritikens  Dæmon,  og  underordne  sig  den 
religiøse  Lydighed.  Det  er  denne  Ide  —  den  religiøse  Lydighed  — , 
som  hans  følgende  Værk,  »Paradiset«  (1861),  handler  om:  der  er  som 
altid  sindrige  Tanker  og  en  sleben  Form;  men  i  Sammenligning  med 
hans  tidligere  Produktion  mangler  det  Næb  og  Kløer,  og  til  Gengæld 
faar  man  en  næsten  altfor  paradisisk  og  godmodig  Barnhghed,  En 
tiltagende  Mathed  spores  i  den  voluminøse  Roman  »Ivar  Lykkes  Historie <c 

(1866 — 73),  skreven  i  eii  bred  og  snaksom  Prosa,  og  i  Skuespillet  »Tiderne 
skifte«  (1874).  Derimod  kunde  Paludan-Muller  i  mindre  Arbejder  lige  til 
det  sidste  hæve  sig  til  den  tidligere  energiske  Flugt,  saaledes  i  »Kain« 
(1861),  i  det  inderlig  følte  Digt  »Benedict  fra  Nursia«  (1861)  (en  For- 
herligelse af  Munke-  og  Eneboerliv),  i  den  dybsindige  og  stilfulde  Novelle 
»Ungdomskilden«  (1865)  og  i  Digterens  skønne  Svanesang  »Adonis«  (1874). 

Eflerhaanden  havde  Paludan-Miillers  Poesi  i  Danmark  og  det  øvrige 
Norden  (enkeltvis  ogsaa  i  Tyskland  og  i  England)  vundet  talrige  Be- 
undrere, mange,  der  vistnok  endog  satte  ham  over  alle  andre  samtidige 
danske  Digtere;  men  de  samlede  sig  aldrig  til  en  Masse  eller  en  Menig- 
hed —  hvad  man  vil  kalde  det.  Hans  fornemme  og  fuldendte  Kunst, 
lagt  for  Dagen  gennem  en  Rækké  Mesterværker,  der  laa  over  den  store 
Mængdes  Horisont,  gav  ham  vel  en  litterært  uangribelig  Stilling  og  med- 
førte ogsaa  officiel  Anerkendelse  (Digterpension  allerede  fra  Kristian 
YIH's  Tid,  senere  den  højeste  Digterpension  paa  den  første  konstitutionelle 
Finanslov,  Professortitel  (1854)  og  i  hans  sidste  Levetid  (1875)  Danne- 
brogs Kommandørkors);  men  »folkelig«  var  og  blev  han  alligevel  ikke, 
og  det  folkelige  var  og  blev  dengang  Nummer  et.  Han  blev  aldrig 
indskrevet  i  det  mægtige  og  Opinionen  beherskende  national-liberale 
Partis  gyldne  Bog,  som  dog  indeholdt  langt  ubetydeligere  Navne;  fra  sin 
Side  følte  han  sig  heller  ikke  draget  til  Partiet  og  dets  Ordførere.  For 
Resten  var  han  saa  varm  en  Fædrelandsven  som  nogen;  Ytringer  heraf 
forekomme  ogsaa  før  1848;  under  den  paafølgende  Krig  hørte  han  til 
de  ikke  længer  unge  Mænd  —  deriblandt  flere  bekendte  — ,  som  lod  sig 
sig  indøve  i  Vaabenbrug;  og  navnlig  hans  senere  Værker,  »Ivar  Lykke« 
og  flere  lyriske  Digte  (f.  Ex.  den  bekendte  Sang  »Fremtidsmaalet«), 
bære  Vidne  om  hans  Hjerte  for  Fædrelandet.  Politiker  kunde  han  efter 
sin  Natur  aldrig  blive:  paa  dette  Omraade  svingede  hans  Stemning  mel- 
lem de  største  Yderligheder.  Ihvorvel  han  i  det  hele  var  afgjort  konge- 
ligsindet og  i  »Ahasverus«  endog  taler  med  flammende  Begejstring  om 
Kongedømmet  af  Guds  Naade,  skal  han  dog,  som  et  troværdigt  Vidne 
har  berettet,  være  hørt  at  raabe  »Republiken  leve!«  paa  Slotspladsen  i 
Marts  1848.  Sagen  var,  at  han  havde  meget  lidt  tilovers  for  Frederik  VII, 
i  alt  Fald  saa  længe  denne  levede;  thi  efter  Kongens  Død  var  han  lige 
som  andre  Fædrelandsvenner  greben  af  dyb  Uro  for,  hvad  dette  Døds- 
fald kunde  medføre,  og  udtalte  det  bl.  a.  i  et  skønt  Lejlighedsdigt. 

Ligesom  enkelte  andre  betydelige  Digtere  fra  hin  Tid  levede  Paludan- 
Muller  tilbagetrukket,  udelukkende  i  Privatlivet  i  sit  eget  eller  sine  nær- 
paarørendes  Hjem.  Han  havde  slet  ingen  Hu  til  mere  spredt  Selskabe- 
lighed ;  desuden  levede  han,  i  alt  Fald  indtil  sine  senere  Aar,  i  temmelig 
smaa  Kaar.  Til  Trods  for  hans  strænge  Dom  over  Verden  var  hans 
Sind  dog  alt  andet  end  mørkt  eller  melankolsk :  ingen  kunde  være  mere 
oprømt  og  hyggelig,  hjertelig  og  deltagende  end  han.  Endog  som  aldrende 
Mand  kunde  han  være  ret  oplagt  til  at  slaa  Gækken  løs.    Han  elskede 

Børn  og  Ungdom,  og  med  sin  højsindede  og  fyrige  Retfærdighedsfølelse 
var  han  en  ridderlig  Talsmand  for  Existenser,  som  han  ansaa  for  til- 
sidesatte. Han  holdt,  som  alle  af  hans  Slægt,  meget  af  Samtale  og 
Disput;  dog  slog  hans  Konversation  h^^ppigst  over  i  en  let  og  luftig 
Toneart,  der  kunde  minde  ikke  lidet  om  Stilen  i  »Danserinden«  eller 
»Adam  Homo«;  den  var  fuld  af  lunefulde  Indfald  og  Ordspil,  der  ikke 
altid  vare  valgte  med  den  kræsneste  Smag  (»som  naar  en  Svane  af- 
bryder sin  stille,  kongelige  Sej  len  med  at  vende  Bagen  i  Vejret  som  en 
And«).  Uagtet  det  landskabelige  kun  spiller  en  ringe  Rolle  i  hans  Digt- 
ning, var  han  en  Elsker  af  den  frie  Natur;  tidlig  paa  Aaret  flyttede  han 
ud  til  det  kære  Fredensborg  og  sent  derfra;  han  holdt  ogsaa  af  at  rejse 
i  Indlandet  eller  Udlandet  i  Selskab  med  sin  Hustru.  Paafaldende  var 
det,  at  den  store  Versevirtuos  var  meget  blottet  for  musikalsk  Sans.  I 
sin  tidligste  Ungdom  spillede  han  gerne  en  Slags  Komedie,  dog,  saa  vidt 
vides,  kun  i  dramatiske  Løjer  af  ham  selv;  som  moden  Mand  gav  han 
næsten  aldrig  nogen  Præstation  til  bedste,  hvori  han  skulde  sætte  sin 
Person  ind ;  og  naar  han  yderst  sjælden  holdt  en  lille  Tale  eller  læste 
højt,  var  det  slet  ingen  Kunstnydelse  at  høre  ham.  (Hans  store  Be- 
undrer Skuespilleren  Michael  Wiehe,  der  med  Forkærlighed  oplæste  og 
foredrog  hans  Digte,  sagde  engang,  da  Paludan-Muller  havde  læst 
noget  op  for  ham:  »Nej,  han  skal  skrive,  og  jeg  skal  læse«).  I  sin 
Studerestue  var  Paludan-Miiller  en  meget  flittig  Mand,  først  og  fremmest 
med  sin  digteriske  Produktion,  som  han  i  Reglen  redigerede  mange 
Gange  om,  før  den  tilfredsstillede  ham,  og  som  jo  ogsaa  vidner  om  en 
stærk  Brug  af  Filen;  dernæst  ogsaa  med  Læsning.  Han  læste  ikke 
alene  alle  Poesiens  største  Frembringelser  fra  forskellige  Tider  og  Folk, 
men  ogsaa  —  uagtet  egentlig  videnskabelig  Granskning  og  Tænkning 
laa  ham  fjernt  —  allehaande  lærde  Værker,  som  kunde  belære  ham 
eller  give  hans  reflekterende  Tanke  Impulser  med  Hensyn  til  dens 
Hovedgenstand:   Mennesket  (Historie,  Filosofi,  Theologi,  Fysiologi  osv.). 

Paludan-Miiller  døde  i  København  efter  kun  1  eller  2  Dages  Syg- 
dom (Ansigtsrosen)  28.  Dec.  1876  og  blev  bisat  med  stor  Højtidelighed  i 
Holmens  Kirke.  Paa  hans  Grav  paa  Asminderød  Kirkegaard  er  for 
offentlig  indsamlede  Bidrag  oprejst  et  Monument  med  en  ret  vellignende 
Portrætmedaillon  i  Bronce  (af  Saabye).  Af  hans  Værker,  af  hvilke  de 
mere  populære  i  hans  Levetid  vare  udkomne  i  flere  Oplag,  enkeltvis 
eller  samlede  i  Grupper,  foranstaltedes  der  nu  en  samlet  Udgave  i  8 
Bind  (1878 — 79).  Til  hans  Enke  bevilgedes  der  en  extraordinær  Pension 
af  Staten.    (Hun  døde  1884). 


Jul.  Lange :  Udvalgte  Skrifter.  I. 

BRUDSTYKKER. 


NOTITS  OM  J.  L.  HEIBERGS  »EN  SJÆL  EFTER  DØDEN«*. 

Dette  berømte  og  udmærkede  Digt  udgør  ingenlunde  nogen  strængt 
sammenhængende  Helhed.  Heiberg  har  selv  fortalt  Frederik  Paludan- 
Muller  og  denne  atter  fortalt  Georg  Brandes,  at  Komediens  4de  Akt  — 
Samtalen  mellem  Skuespilleren  og  Døden  —  er  det  Parti,  som  er  digtet 
først.  Dette  bekræftes  aldeles  ved  en  opmærksom  Læsning  af  Digtet; 
man  ser  tydelig,  at  hin  Samtale  er  digtet,  uden  at  Heiberg  endnu  havde 
fattet  Ideen  til  det  øvrige,  ja  før  han  var  klar  over  de  Grundanskuelser 
om  Død  og  Udødelighed,  som  ellers  udtales  i  Digtet.  Den  er  saaledes 
bleven  staaende  som  et  Digt  for  sig. 

Scenen  mellem  Skuespilleren  og  Døden  er  egentlig  et  Stykke  »Død- 
ningdans«, paa  én  Gang  bidende  vittig  og  dybt  alvorlig.  Dog  skæmmes 
den  paa  et  enkelt  Punkt  af  en  banal  Indrømmelse  til  københavnsk 
Theaterbegej string.    Døden  siger: 

» —  —  —  —  Jeg  véd, 

at  Scenens  i  Sandhed  glimrende  Navne 

faa  Tilladelse  til  i  Himlen  at  havne. 

Jeg  bragte  dog  nogle  til  Himmelens  Port, 

til  hvilke  St.  Peder  sagde:  Kom  ind! 

Her  samler  sig  alt,  som  er  ædelt  og  stort, 

men  ingen  Forfængelighed  eller  Vind«. 

I  denne  Aand  taler  St.  Peder  ikke  i  den  færdigtrykte  Komedies  1ste 
Akt.  Han  synes  her  ikke  at  tage  Hensyn  til  »Scenens  i  Sandhed  glim- 
rende Navne«,  men  stiller  en  mere  pedantisk  kristelig  Fordring  som  Be- 
tingelse for  Adgang  til  Himmerig.  Det  er  desuden  tydeligt,  at  da  Heiberg 
skrev  de  anførte  Linier,  havde  han  ikke  nogen  Tanke  om  at  skyde  et 
bestemt  Elysium  ind  imellem  det  kristelige  Himmerig  og  Helvede;  thi 
der  —  i  Elysium  —  vilde  jo  den  rette  Plads  være  for  alt,  hvad  der  er 
»ædelt  og  stort«,  nemlig  i  Kunsten,  uafhængigt  af  Kristendommen.  Dette 
Elysium  er  forøvrigt  atter  noget,  som  staar  i  et  temmelig  tvivlsomt  For- 
hold til  Digtets  fra  Kristendommen  tagne  Grundelementer.  Fra  sit  spe- 
kulativt-theologiske  Standpunkt  mener  Martensen  (i  sin  Recension  i 
»Fædrelandet«  1841)  at  kunne  tage  dette  Elysium  i  Forsvar;  men  en 

*  Hidtil  utrykt,  vistnok  skrevet  c.  1892. 

mere  enfoldig,  gammeldags  og  alvorlig  Kristendom  vilde  vist  bede  Vor- 
herre bevare  sig  for  Tanken  om  et  hedensk  Elysium  og  lade  det  bero 
ved  den  gamle  evangeliske  Modsætning  mellem  Himmerig  og  Helvede. 
Historisk  set  bør  Heibergs  Tanke  om  Elysium  vistnok  opfattes  som  en 
Indrømmelse  til  Tidens  højere  Dannelse,  der  endnu  stod  med  det  ene 
Ben  i  en  klassisk  og  hedensk  Livsanskuelse. 

Det  er  i  det  hele  taget  denne  »højere  Dannelse«,  som  han  har  havt 
saa  megen  Vanskehghed  ved  at  anbringe  indenfor  Kristendommens 
Ramme.  Han  tilhørte  den  selv  og  kunde  umulig  svigte  dens  Interesse; 
men  rigtig  kristelig  kunde  han  aldrig  gøre  den.  Han  accepterer  Kristen- 
dommen, for  saa  vidt  den  kan  bestaa  for  den  højere  Dannelses  spekula- 
tive Syn  (den  højeste  religiøse  Pligt  er  at  »fatte  Gud«);  men  han  under- 
ordner ikke  Dannelsen  under  Kristendommen.  Grundmodsætningen  i 
Digtet  er  ogsaa  af  intellektuel  Art:  den  handler  om  idéfyldt  og  idéløst 
Liv;  og  Digtets  glimrende  Fortjeneste  bestaar  i  den  Maade,  hvorpaa  det 
sidste  rides  til  Vands  og  reduceres  in  absurdum. 

Hvorledes  dette  Digt  har  samlet  sig  fra  spredte  Udgangspunkter, 
kan  ogsaa  oplyses  ved  en  ret  god  Anekdote  fra  Samtiden,  som  stammer 
fra  paalidelig  Kilde  (Professor  C.  Paludan-Muller). 

Ved  Kong  Frederik  den  sjettes  Hof  angav  som  bekendt  General- 
adjudanterne Tonen :  det  var  nogle  lystige  Herrer,  der  ikke  vare  bange 
for  noget  mellem  Himmel  og  Jord  —  det  skulde  da  være  for  Fjenden, 
hvis  han  kom  i  Landet.  Da  nu  i  1828  Dr.  theol.  Jacob  Peter  Mynster 
udnævntes  til  kgl.  Konfessionarius,  vare  Generaladjudanterne  lidet  til- 
fredse; thi  Mynster  var  bekendt  som  en  myndig  og  alvorlig  Mand.  De 
stak  Hovederne  sammen  og  bleve  enige  om,  at  man  ved  den  første 
givne  Lejlighed  burde  vise  denne  strænge  Præstemand,  at  de  aldeles 
ikke  lod  sig  imponere  af  ham  eller  vilde  overlade  til  ham  at  angive 
Tonen.  Ved  en  Hoffest  begyndte  derfor  —  mens  de  andre  lyttede  spændt 
—  den  mest  uforsagte  af  dem,  Generalløjtnant  Hans  von  Romeling,  at 
konversere  den  nye  Konfessionarius.  Han  vilde  vedkende  sig  den  Me- 
ning, at  det  ikke  gik  saa  slrængt  til,  som  Præsterne  prækede.  Han  selv 
kunde  nu  ikke  rose  sig  af  at  have  ført  noget  exemplarisk  Levned;  og 
naar  han  engang  var  kreperet  og  kommet  op  til  Himmerigs  Port,  kunde 
det  saamænd  gerne  være,  at  Schweitzeren  —  om  Forladelse:  »Sankt 
Peder«,  vilde  han  sige  —  kunde  gøre  nogle  Vanskeligheder  ved  at  lade 
ham  slippe  ind.  Men  naar  Sclweitzeren  saa  fik  at  høre,  hvem  det  var, 
saa  vilde  han  nok  alligevel  grine  i  Skægget  og  sige:  »Naa,  det  er  gamle 
Hans,  ja  han  maa  jo  have  Lov  til  at  passere.«  Var  det  ikke  ogsaa  hans 
Højærværdigheds  Mening? 

Mynster  stod  stiv  som  en  Pæl  og  saa'  med  skarpe  Øjne  helt  igennem 
»gamle  Hans«.  »Ja,«  sagde  han,  »det  kan  Deres  Excellence  dog  egentlig  ikke 
vide.  Det  kan  jo  ogsaa  være,  at  Schweitzeren  vilde  svare:  Gamle  Hans, 
gaa  du  ad  Helvede  til!« 


Man  siger,  at  da  Hoffolkene  havde  faaet  denne  overraskende  Prøve 
paa,  hvilket  Skyts  den  kgl.  Konfessionarius  førte  i  sin  Mund,  skulle  de 
for  Fremtiden  have  fundet  det  raadeligst  at  holde  sig  mere  paa  Afstand 
af  ham. 

Det  er  aabenbart  denne  Anekdote,  Heiberg  har  benyttet  til  det  ypper- 
lige Sted  i  »En  Sjæl  efter  Døden«,  hvor  Aristofanes,  Elysiums  Vogter 
som  har  faaet  nok  af  den  omflakkende  Sjæls  Vrøvl  og  indset,  at  han 
aldeles  ikke  hører  hjemme  i  Elysium,  ender  Samtalen  med  den  fyndige 
Replik:  »Sjæl,  gaa  du  ad  Helvede  til!«  I  Aristofanes's  Mund  er  det  et 
fuldkommen  vel  motiveret  Udtryk,  fordi  Sjælen,  der  allerede  forgæves 
har  henvendt  sig  ved  det  kristne  Paradis  og  ved  det  hedenske  Elysium, 
nu  virkelig  intet  andet  har  tilbage  end  Helvede.  Men  Sjælen,  der  endnu 
ikke  har  fattet  dette,  brummer  over  en  saadan  Grovhed: 

»Paa  Jorden  i  det  mindste  dog  man  skænker, 
naar  Afslag  gives  os,  et  høfligt  Svar; 
men  her  en  Grobian  endogsaa  krænker 
al  høflig  Form  og  holder  Folk  for  Nar. 
Han  simpel  er,  hans  Ord  det  selv  forraade, 
han  siger,  man  kan  gaa  ad  Helved'  til; 
hos  os  er  sligt  en  Pøbel-Talemaade, 
som  ingen  dannet  sig  tillade  vil.« 

Hvem  véd,  om  ikke  Mynsters  Replik  endog  i  videre  Omfang  har 
Lod  i  Digtets  Tilblivelse  og  har  givet  Heibergs  Tanke  et  Stød  i  Retning 
af  at  forestille  sig  Helvede  som  det  rette  Opholdssted  for  alle  slige 
»gamle  Hans'er!« 


H.    VOR  BALLETDANS  OG  BILLEDKUNSTEN*. 

I  Sæsonen  1839 — 40  gav  nogle  spanske  Dansere  Forestillinger  i 
København.  De  gjorde  Opsigt,  men  ikke  ubetinget  Lykke :  der  var  Folk, 
som  —  »med  mere  eller  mindre  Grund«  —  fandt  noget  anstødeligt  ved 
deres  Dans.  En  Tilskuer  var  der  dog,  som  saa  dem  med  levende  og 
ublandet  Beundring,  nemlig  den  gamle  Thorvaldsen,  der  jo  dengang 
levede  Resten  af  sit  Liv  i  sin  Fødeby.  Efter  Indtrykket  af  Spaniernes 
Dans  modellerede  han  kort  efter  paa  Nysø  to  Relieffer  af  Satyrer,  som 
danse  med  Mænader**,  udmærkede  Arbejder,  der  endog  betegne  en 
for  en  halvfjerdsindstyveaarig  Kunstner  ret  mærkelig  Afvigelse  fra  hans 
Kunsts  Sædvaner  og  almindelige  Holdning;  thi  Satyrer  og  Mænader  var 
ellers  ikke  hans  Sag,  og  hans  øvrige  f^igurer,  blandt  hvilke  der  jo  ogsaa 
fmdes  mange  dansende,  har  ikke  saa  fyrige  Bevægelser  og  hedt  Blod 

*  Trykt  efter  Forfatterens  Død,  vistnok  skrevet  et  Par  Aar  tidligere. 
**  Thorvaldsens  Museum  Nr.  357  og  358,  i  Kabinettet  XIII  i  nederste  Etage  (med 
Byrons  Statue  og  Schwarzenberg-Løven). 

som  disse.  Det  synes  ogsaa,  at  han  er  bleven  ret  veltalende,  naar  han 
mellem  Venner  kom  ind  paa  dette  Emne,  og  at  han,  naar  han  gav  sin 
Beundring  for  Spanierne  Luft  i  Ord,  tillige  har  benyttet  Lejligheden  til 
at  fremhæve  dem  paa  Bekostning  af  Theatrets  Balletdansere.  Hans 
Konfident  og  Biograf  Thiele  siger,  idet  han  omtaler  hine  Relieffer:  »Den 
sædvanlige  Theaterdans,  som  gør  vel  megen  Fordring  paa  plastisk  Værd, 
kunde  naturligvis  [!!]  ikke  tiltale  vor  Kunstner  i  Almindelighed,  og  den 
havde  i  hans  Øjne  ikke  noget  at  gøre  med  Skulpturen.  Hvor  derimod 
det  nationale  karakteristisk  fremtraadte  i  Dansens  Bevægelser,  tiltalte 
det  ham  i  høj  Grad« Til  Fru  J.  L.  Heiberg  sagde  Thorvaldsen:  »Jeg 
er  henrykt  over  disse  spanske  Dansere,  som  besøge  København  i  denne 
Tid ;  den  kunstige  Dans  i  Balletterne  bryder  jeg  mig  ikke  om :  den  til- 
intetgør den  legemlige  Skønhed,  medens  denne  fremhæver  den«**.  Hvis 
man  vil  tænke  nøjere  over,  hvad  der  i  disse  Udtalelser,  især  den  sidste, 
egentlig  er  sagt  om  Balletdansen,  saa  vil  man  bemærke,  at  der  i  kunst- 
nerisk Henseende  næppe  kunde  fældes  nogen  skarpere  Dom  over  den. 

»Den  sædvanlige  Theaterdans«,  »den  kunstige  Dans  i  Balletterne«  — 
—  hvad  sigtes  der  til  med  disse  abstrakte  Udtryk?  Det  vilde  aabenbart 
være  en  aldeles  kunstig  og  unaturlig  Fortolkning,  hvis  man  ikke  op- 
fattede dem  som  først  og  fremmest  sigtende  lige  til  det  nærmeste  Ex- 
empel,  det  vil  altsaa  sige  til  August  Bournonvilles  Dansekunst. 
Bournonville  stod  selv  paa  hin  Tid  paa  Højden  af  sin  Virtuositet  som 
Danser;  han  var  den  ledende  Mester  for  Theatrets  Balletkorps  og  havde 
allerede  komponeret  en  betydelig  Række  Balletter.  At  Thiele  og  Fru 
Heiberg  ikke  udtrykkelig  udpege  hans  Navn  i  Forbindelse  med  Thor- 
valdsens Krigserklæring,  det  stemmer  aldeles  med  gældende  litterære 
Sædvaner  og  behøver  ingen  Forklaring.  Havde  de  derimod  vidst,  eller 
havde  de  troet,  at  Thorvaldsen  gjorde  en  Undtagelse  fra  sin  almindelige 
Dom  til  Fordel  for  Bournonville,  saa  vilde  de  ved  ikke  udtrykkelig  at 
fremhæve  dette  i  deres  Meddelelser  have  gjort  sig  skyldige  enten  i  Uær- 
lighed mod  Balletmesteren  eller  i  en  plump  litterær  Kejtethed.  Men 
naturligvis  kan  ingen  af  Delene  antages,  og  tilbage  staar  da  det  Faktum, 
at  Thorvaldsen  som  Kunstner  aldeles  har  brudt  Staven  over  den  Bour- 
nonvilleske Dansekunst.  Jeg  tilstaar,  at  for  mig,  som  skriver  dette,  er 
der  heller  ikke  noget  forunderligt  deri;  det  stemmer  med  mine  Ung- 
domserindringer fra  den  Tid,  da  jeg  saa  Bournonvilles  Balletter  paa 
Theatret.  Det  faldt  mig  da  hyppig  paa  Sinde,  at  denne  Dans,  der  dog 
skulde  være  det  skønneste  og  yndigste,  som  kunde  tænkes,  af  det  levende 
Menneskes  Bevægelse,  var  saa  aldeles  fjern  fra  den  plastiske  Skønhed, 
som  jeg  havde  begyndt  at  lære  at  kende  i  Thorvaldsens  Museum  eller  i 
Antiksalen  paa  Charlottenborg.    Det  forekom  mig,  at  Gibsfigurerne  dér 

*  J.  M.  Thiele:  Den  danske  Billedhugger  Bertel  Thorvaldsen  og  hans  Værker  IV, 
1850,  S.  139. 

**  Johanne  Louise  Heiberg:  Et  Liv  genoplevet  i  Erindringen,  I,  351. 

mere  lignede  Mennesker,  end  de  levende  og  virkelige  Mennesker,  som 
dansede  paa  Theatret,  gjorde  det.  Og  dog  havde  Bournonvilles  Balletter 
jo  et  stort  Ry  som  skøn  og  vellykket  Kunst  i  sin  Art,  og  der  var  meget 
fortryllende  ved  dem.  Var  der  da  i  Kunsten  duæ  veritates,  ligesom  i  For- 
holdet mellem  Tro  og  Viden?  Var  plastisk  Skønhed  en  ganske  anden, 
naar  den  fremstillede  sig  i  Balletten  paa  Theatret,  end  naar  den  frem- 
stillede sig  i  Statuer  og  Relieffer? 

Ingen  vil  nægte,  at  denne  Modsætning  mellem  Dans  og  Plastik, 
repræsenteret  ved  Navne  som  Bournonvilles  og  Thorvaldsens,  er  en  Sag 
af  Vigtighed  for  Kunstens  Historie  i  Danmark,  og  endda  ud  over  Dan- 
marks Grænser.  Idet  jeg  søger  at  bidrage  til  Oplysning  om  denne  Sag, 
fremhæver  jeg  forud,  at  Talen  ikke  ligefrem  er  om  Bournonvilles  Kunst 
eller  hans  Balletter  i  Almindelighed,  men  kun  om  et  enkelt  Element 
deraf,  nemlig  den  plastiske  Stil  i  den  egentlige  Dans.  Vistnok 
har  denne  en  gennemgribende  Betydning  for  Ballettens  Stil  i  det  hele, 
men  den  er  dog  langtfra  alt.  Der  bliver  meget  tilbage,  navnlig  alt,  hvad 
der  henhører  under  det  pantomimiske  (Fru  Heiberg  I,  170)  og  under 
den  poetiske  Fantasi  og  dramatiske  Opfindsomhed:  og  det  er  jo  netop 
noget,  som  Bournonville  utvivlsomt  havde  betydeligt  Talent  for,  og  som 
har  et  stort  Lod  i  den  Yndest,  hans  Balletter  have  vundet.  Paa  den 
anden  Side  taler  jeg  heller  ikke  her  om  Dans  i  Almindelighed,  men 
særlig  om  Theaterdans,  Balletdans,  saaledes  som  vi  her  i  Landet 
navnlig  kende  den  fra  Bournonville  og  hans  Skole. 

Men  hvad  er  det,  jeg  giver  mig  af  med  her?  Ganske  sikkert  vilde 
den  afdøde  Mester  finde,  at  det  er,  hvad  man  kalder  »et  stivt  Stykke«, 
at  hans  Balletter  underkastes  nogen  Slags  Kritik  eller  kunsthistorisk  Be- 
handling af  en  Mand,  som  hverken  tør  bilde  sig  selv  eller  andre  ind,  at 
han  er  sagkyndig  paa  Dansens  Omraade.  Og  naar  galt  skal  være,  vilde 
han  vel  finde  det  rimeligere,  om  jeg  beskedent  holdt  mig  til  Balletternes 
mere  almindelige  poetiske  Side,  som  er  tilgængelig  ogsaa  for  den  uind- 
viede. Men  at  et  Menneske,  som  aldrig  vilde  have  kunnet  underkaste 
sig  den  lemfældigste  Prøve  i  Dans  uden  at  gøre  sig  saa  temmelig  til 
Nar,  giver  sig  til  at  tale  om  selve  Dansens  Teknik  —  gaar  det  ikke 
over  alle  Grænser?  Bournonville  vilde  kunne  henvise  til,  at  han  alle- 
rede selv  i  et  bekendt  Kapitel  af  »Mit  Theaterliv«  har  leveret  en  ufor- 
beholden Kritik  af  sin  egen  Dans,  en  Kritik,  som  han  indleder  med  de 
Ord,  at  ingen  uindviet  kan  levere  den.  Det  er  lige  ubestrideligt,  at  han 
paa  dette  Punkt  var  en  stor  Autoritet,  og  at  jeg  slet  ingen  Autoritet  har. 

Ja,  kendte  jeg  blot  nogen,  som  paa  første  Haand  havde  Indsigt  i 
Dansens  tekniske  Side  og  tilhge  havde  aabent  Blik  for  den  Opgave,  der 
ligger  for  mig,  vilde  jeg  allerhelst  overlade  Undersøgelsen  til  ham;  thi 
jeg  tør  forsikre,  at  jeg  ikke  hører  til  dem,  der  ved  Omtale  af  en  Sag 
lader  haant  om  Sagkundskab  eller  betragter  den  som  noget,  man  kan 
tage  sig  det  let  med.    Men  den  specielle  Sagkundskab  har  dog  heller 

ikke  det  sidste  Ord  i  Sagen.  Den  tilkommer  det  at  afgøre,  om  noget 
under  visse  givne  Forudsætninger,  som  den  alene  har  inde,  kan 
kendes  for  godt  eller  ikke.  Den  forskanser  sig  gerne  bag  disse  Forud- 
sætninger som  bag  en  Fæstnings  Mure  og  Volde  og  afviser  med  skarpe 
Skud  —  og  det  gælder  netop  om  Bournonville  —  enhver,  der  uden 
Kendskab  vil  tale  med  om  Sagen.  Og  hvor  mange  har  i  Virkeligheden 
Adgangspas  til  Danseskolens  Mysterier?  Jeg  for  min  Del  erklærer  strax 
forud,  at  jeg  ikke  i  mindste  Maade  drager  i  Tvivl,  at  Bournonvilles  og 
håns  Elevers  Dans  var  fortræffelig  efter  de  Begreber  om  den  kunstneriske 
Dans,  som  gjaldt  for  Mesteren  selv  og  den  Skole,  han  udgik  fra,  og  den 
Skole,  han  stiftede.  Efter  det  Maal,  der  for  ham  var  det  justerede,  var 
alt  sikkert  i  den  ypperligste  Orden.  Men  vi  tale  her  om  selve  dette 
Maals,  disse  Begrebers,  disse  Forudsætningers  kunstneriske  Gyldighed. 
For  os  er  det  ikke  nogen  Trossætning,  at  de  ville  gælde  til  evige  Tider. 

Og  dette  er  en  Sag,  som  ingenlunde  kan  opfattes  rigtigt  fra  Danse- 
skolens eget  Synspunkt,  men  som  maa  føres  ud  paa  et  mere  almindelig 
kunstnerisk,  endog  almenmenneskeligt  Omraade,  hvor  Dansens  Kunst 
mødes  med  andre  beslægtede  Kunster,  særlig  Plastik  og  Maleri.  Med 
Hensyn  til  disse  Kunster  har  jeg  mere  Sagkundskab  og  Studium  end 
med  Hensyn  til  Dansen.  Og  hvor  megen  Betydning  jeg  end  tillægger 
Thorvaldsens  strænge  Dom  om  Balletdansen:  at  den  »tilintetgør  den 
legemlige  Skønhed«,  saa  lader  jeg  dog  ikke  alt  være  afgjort  med  den. 
Men  efter  mit  Kendskab  til  Billedkunsten  paastaar  jeg,  at  Polyklet  og 
Michelangelo,  Praxiteles  og  Donatello,  Fidias  og  Rafael,  Lysippos  og 
Leonardo,  kort  sagt  alle  Kunstens  store  Fremstillere  af  den  menneskelige 
Skikkelse,  vilde  have  været  enige  om  at  underskrive  Thorvaldsens  Dom, 
hvor  uenige  de  end  ellers  vilde  have  været  med  hverandre  indbyrdes 
eller  med  ham.  Dog  vil  jeg  i  skyldig  Erkendelse  af  min  Svaghed  med 
Hensyn  til  Indsigt  i  Dansen  være  meget  varsom  med  selv  at  udtale 
Dommen  eller  betro  mig  til  egne  Indtryk.  Jeg  gør  bedre  i  som  Histo- 
riker at  afhøre  Vidnesbyrd  fra  dem,  som  virkelig  forstaar  sig  paa  Dans, 
og  at  paavise,  hvilken  Dom  der  fremgaar  af  disse  Vidnesbyrd. 

Et  Vidne,  som  ikke  kan  forkastes,  er  Fru  Johanne  Louise  Heiberg. 
Ikke  alene  var  hun  en  glimrende  begavet  og  højt  udviklet  scenisk 
Kunstnerinde,  fuldkommen  fortrolig  med  alle  vort  Theaters  Forhold  i 
hendes  egen  Periode,  der  ogsaa  var  Bournonvilles,  og  en  tænksom  Til- 
skuer af  andres  Kunst;  men  hun  havde  jo  tillige  selv  faaet  sin  første 
kunstneriske  Opdragelse  i  Danseskolen.  Og  hvad  hun  end  ellers  maatte 
have  ment  om  Bournonvilles  Dansekunst,  saa  omtaler  hun  med  Aner- 
kendelse hans  store  Begavelse  som  original  »Balletforfatter«  og  er  lige- 
frem begejstret  for  hans  Talent  i  rent  mimisk  Retning  (I,  170). 

Paa  det  ovenfor  anførte  Sted  i  hendes  Selvbiografi  fortæller  hun 
med  levende  Begejstring  om  Maria  Taglionis  og  Fanny  Elsslers  Dans, 
som  hun  saa'  i  Paris  1836.    Hun  skildrer  de  to  berømte  Danserinders 

forskellige  Karakter  med  ualmindelig  Aand  og  Anskuelighed.  Fra  dette 
Æmne  føres  hun  ind  paa  mere  almindelige  Betragtninger  over  Theater- 
dansen,  som  den  ellers  udøvedes  paa  hendes  Tid.  Hun  dadler,  at  den 
mere  vil  glimre  ved  Skolen  end  ved  Resultaterne  af  Skolen;  de  forcerede 
Øvelser  i  Benstrækning  o.  desl.  ere  jo  kun  Vejen  til  den  egentlige  Dans, 
men  ikke  Dansen  selv,  og  kunne  ikke  forenes  med  Skønhedens  Fordringer. 
Taglioni  nedlod  sig  ikke  til  at  høste  Bifald  paa  det  skønnes  Bekostning, 
og  —  tilføjer  hun  —  »det  maa  siges  til  Bournonvilles  Ros,  at  han  har 
stræbt,  saa  meget  som  den  fordærvede  Smag  tillod  det,  at  holde  disse 
Extravagancer  borte  fra  vor  Ballet;  men  Tiden  førte  denne  Fordring 
med  sig  fra  de  udenlandske  Scener,  og  ganske  uberørte  af  disse  bleve 
vi  heller  ikke  her  hjemme.«  Det  er  i  denne  Sammenhæng,  at  hun  med- 
deler Thorvaldsens  strænge  Dom  over  Theaterdansen,  som  hun  —  derom 
kan  der  ikke  være  mindste  Tvivl  —  tager  til  Indtægt  for  sin  egen 
Mening  om  denne. 

I  Forhold  til  hin  Misbrug  af  Dansens  Mekanik,  af  Virtuositeten, 
der  sætter  Midlerne  over  Maalet,  var  Bournonville  altsaa,  efter  Fru  Hei- 
bergs Dom,  den  mere  smagfulde  og  moderate,  der  ingenlunde  gik  med 
til  alle  Udlandets  Galskaber;  dette  kan  vel  til  Dels  være  hans  egen 
Fortjeneste;  men  noget  skylder  han  maaske  ogsaa  sit  danske  Publikums 
kritiske  og  skeptiske  bon  sens,  der  er  uvillig  til  at  lade  sig  trække  for 
langt  ud  i  Yderlighederne.  Vort  Publikum  tæller  ikke  for  intet  Wessel 
blandt  sine  Opdragere.  Det,  som  Fru  Heiberg  polemiserer  imod,  er 
væsenthg  Overdrivelsen  af  den  mekaniske  Virtuositet,  som  vi  heller  ikke 
gik  fri  for;  dog  mangler  hun  ikke  Blik  for,  at  Sagen  ogsaa  kan  ses  fra 
en  anden  Side.  Hun  siger,  at  hin  Karikatur  af  Dans,  »hvor  den  synes 
at  vinde  Prisen,  som  kan  løfte  Benene  højest«,  skriver  sig  vist  først  fra 
Frankrig  og  er  efterabet  af  andre  Nationer.  Heri  er  rigtig  antydet,  at 
det  fjerne  Forhold,  hvori  Theaterdansen  staar  til  den  øvrige  skønne 
Kunst,  hidrører  fra  dens  kunstneriske  Herkomst  og  Traditioner.  Man 
kunde  vel  beskære  Planten  for  allehaande  Udvæxter;  men  Planten  be- 
holdt dog  sin  særegne  Natur  i  Kraft  af  den  historiske  Jordbund,  hvori 
den  oprindelig  var  groet.  Udskejelserne  kan  man  tænke  sig  borte,  og 
dog  bliver  der  maaske  noget  tilbage,  som  den  sande  plastiske  Kunst 
aldrig  vil  kunne  forsone  sig  med.  Vi  anser  det  for  vigtigere  at  under- 
søge Roden  til  denne  Væxt,  der  var  saa  tilbøjelig  til  at  sætte  Udvæxter, 
end  disse  Udvæxter  selv. 

Af  største  Vigtighed  er  naturligvis  Bournonvilles  eget  Vidnesbyrd, 
skønt  vi  forud  kunne  sige  os  selv,  at  han,  der  var  en  sand  Løve  til  at 
forsvare  sin  egen  Kunst  og  Methode,  ikke  kan  være  nogen  uhildet  Dom- 
mer over  dem. 

Der  forekommer  et  Sted  i  hans  Skrifter  (Mit  TheaterHv  I,  45)  den 
Paastand,  at  hans  hele  poetiske  Sfære  er  nordisk;  »findes  der  end 
noget  fransk  i  Ornamenterne,  er  dog  Grunden    fuldkommen  dansk; 

Oehlenschlåger  og  Thorvaldsen  have  aabnet  mine  Øjne,  saaledes  som 
Shakespeare  og  Antiken  have  været  deres  Mønstre«.  Om  de  Bournonvilleske 
Balletters  Forhold  til  Oehlenschlåger  taler  jeg  ikke  her:  det  maa  da  i 
hvert  Fald  udelukkende  angaa  deres  poetiske  Indhold,  ikke  selve  Dansen. 
Hans  Forhold  til  Thorvaldsen  have  vi  ovenfor  betragtet  fra  den  sidst- 
nævntes Side  og  ere  komne  til  det  Resultat,  at  Thorvaldsen  paa  ingen 
Maade  vilde  have  genfundet  sin  Stil  i  den  Bournonvilleske  Dans.  Der 
foreligger  fra  Bournonville  selv  andre  Udtalelser,  som  gøre  det  vanskeligt 
at  forstaa,  hvad  han  kan  have  lært  af  Thorvaldsen,  og  som  ikke  engang 
synes  ret  at  give  Plads  for  nogen  Indflydelse  fra  Billedhuggerkunsten 
overhovedet.  Han  mangler  ikke  selv  Blik  for,  at  der  er  en  vis  Strid 
mellem  Dansens  og  Billedkunstens  Plastik.  Personlig  var  der  det  bedste 
Forhold  mellem  de  to  Kunstnere.  Bournonville  skatter  sig  lykkelig  ved 
at  have  været  elsket  af  den  store  Billedhugger,  som  han  ogsaa  havde  til 
fejret  Gæst  i  sit  Hjem.  Og  hvad  var  naturligere,  end  at  Thorvaldsen 
holdt  meget  af  en  saa  glimrende  Personlighed  som  Bournonville,  der 
kom  ham  i  Møde  med  et  aabent  og  meddelsomt  Hjerte,  og  hvis  Beun- 
dring og  Hengivenhed  paa  Grund  af  hans  franske  Herkomst  fik  et  blandt 
Nordboer  usædvanlig  ildfuldt  Udtryk?  I  den  energiske  Kamp,  som 
Bournonville  førte  for  at  skaffe  sin  Kunst  Anerkendelse  blandt  os  søvnige 
Danske,  forstod  den  snilde  Mand  sikkert  ogsaa  meget  godt,  at  ingen 
Alliance  havde  større  Betydning  for  ham  end  netop  den  med  Thor- 
valdsen. Ved  sine  hyppige,  næsten  daglige  Theaterbesøg  havde  Thor- 
valdsen selvfølgelig  overvejende  Interesse  for,  hvad  der  skulde  ses,  for 
den  plastiske  Side  af  den  sceniske  Kunst ;  og  det  er  derfor  ganske  for- 
klarligt, hvad  hans  Tjener  —  et  uvildigt  og  uskyldigt  Vidne  —  meddeler 
os,  at  han  »foretrak  Balletten« Ja,  dengang  Kristian  den  ottende 
havde  dikteret  Bournonville  Stuearrest  for  hans  uhørte  Frækhed,  at  tale 
fra  Scenen  op  til  Kongen  i  hans  Loge,  demonstrerede  Thorvaldsen  end- 
og ved  Dagen  efter  at  aflægge  Bournonville  Visit;  der  skulde  ellers  meget 
til,  for  at  Thorvaldsen  skulde  demonstrere;  men  Kristian  den  ottende 
indgød  ham  ingen  Frygt,  snarere  en  Del  Ringeagt  (Fru  Heiberg  II,  38). 

Men  paa  alt  delte  ligger  der  ikke  synderlig  Vægt,  naar  der  spørges 
om  det  egentlig  kunstneriske  Forhold  mellem  Balletmesteren  og  Pla- 
stikeren. Gensidige  Komplimenter  og  Anerkendelser  hørte  i  høj  Grad 
med  til  Tonen  i  de  Kredse,  hvori  Thorvaldsen  i  den  største  Del  af  sit 
Liv  bevægede  sig,  og  selv  havde  han  efterhaanden  udviklet  sig  til  en 
sand  Verdensmand.  Jeg  tror  ikke  at  gøre  den  menneskelige  Natur  nogen 
Uret,  naar  jeg  —  hvor  det  gælder  om  at  kende  en  Kunstners  Hjertens- 
Mening  om  en  anden  Kunstner  —  hellere  lytter  til,  hvad  han  udtaler 
for  andre,  end  hvad  han  siger  til  Kunstneren  selv.  Saaledes  er  nu  Ver- 
den engang,  og  man  bør  derfor  ikke  tale  om  saadanne  stygge  Ting  som 
Falskhed  og  Tvetungethed,  uagtet  Thorvaldsen  virkelig  af  meget  djærve 

*  C.  F.  Wilckens:  Træk  af  Thorvaldsens  Kunstner-  og  Omgangsliv,  1874,  S.  45. 

Mænd  er  bleven  beskyldt  for  disse  Egenskaber.  Livet  vilde  blive  altfor 
tornefuldt,  hvis  man  skulde  gaa  omkring  og  sige  Folk  alle  Slags  ube- 
hagelige Ting  i  deres  Øjne  —  en  Kunstner  vilde  jo  paa  den  Maade  gøre 
sig  selv  til  en  Recensent  —  fy  for  Pokker !  * 

»Er  alt  det  skønne  i  Dansen  tillige  malerisk  smukt?«  spørger  Bour- 
nonville (Mit  Theaterliv  p.  15)  —  —  »Theatret  kan  aldrig  blive  Malerens 
Forbillede,  ligesaa  lidt  som  den  dyrkede  og  forkunstlede  Natur  (sic!); 
en  Tragedie-  eller  Komediescene  bliver  et  maadeligt  Maleri,  saaledes  som 
en  fortræffelig  Landevej  med  afdelte  Agre  og  snorlige  Alleer  er  en  Uting 
paa  Lærredet.  Dansens  nødvendigste  Rekvisiter:  tournerede 
Positioner  og  tilspidsede  Fødder  kunne  aldrig  forene  sig 
med  den  Ro,  som  er  Billedets  sande  Liv**.  Dansen  har  altsaa 
foruden  sin  musikalske  og  plastiske  Natur  ogsaa  en  aldeles  ejendommelig, 
der  tilhører  Momentet  og  ikke  taaler  at  fastholdes:  den  svævende  Let- 
hed, den  overgivne  Munterhed  kan  ikke  uden  Modifikation  overleveres 
til  Penslen;  hvorledes  vilde  en  Entrechat  eller  en  Pirouette  tage  sig  ud 
i  en  Tegning?  Jeg  kender  intet  smukkere  i  Virkeligheden  og  intet  hæs- 
ligere paa  Papiret  end  de  sylfeagtige  Grupperinger  paa  Taaspidsen.  De 
gamle  Malere  og  Billedhuggere  efterlignede  kun  det,  der  egnede  sig  for 
deres  Kunst  (endskønt  de  herkulanske  Vægge  fremvise  flere  temmelig 
fordrejede  Dansestillinger).«  —  Formodentlig  har  alt  dette  en  Adresse  til 
de  Thorvaldsenske  Indvendinger,  som  næppe  kunde  være  Bournonville 
ubekendte. 

Lykkelige  de,  som  ikke  tænke  altfor  nøjagtigt,  for  dem  er  mangen 
Vanskehghed  sparet.  Saaledes  gaar  det  ogsaa  Bournonville  her.  Maleri 
og  Plastik  og  Tegnekunst  og  Theater  og  Dans  og  Komedie  og  Tragedie 
ere  blandede  saaledes  mellem  hverandre,  at  der  skal  lidt  Anstrængelse 
til  for  at  udrede  et  klart  Resultat. 

Det  er  naturligvis  sandt  —  men  det  er  ogsaa  en  af  de  Sandheder, 
som  det  turde  være  overflødigt  at  fremsætte  — ,  at  Theatret  som  saa- 
dant  ikke  kan  være  Malerkunstens  Forbillede  —  undtagen  ved  enkelte 
ganske  specielle  Opgaver,  hvor  det  netop  gælder  at  male  et  Theater. 
Ellers  bør  man  aabenbart  ikke  male  Kulisser  i  Stedet  for  Træer,  Gas- 
belysning i  Stedet  for  Sollys,  et  Bagtæppe  i  Stedet  for  en  Baggrund.  Der 
kan  altsaa  her  fornuftigvis  slet  ikke  være  Tale  om  Malerkunstens 
Forhold  til  Theatret,  men  om  Malerkunstens,  Tegnekunstens  eller 
Plastikens  Forhold  til  menneskelige  Skikkelser  paa  Theatret  (Skuespil- 

*  Wilckens:  Træk  af  Thorvaldsens  Kunstner-  og  Omgangsliv,  S.  36:  Thorvaldsen 
besøgte  flere  Malere  og  glædede  sig  meget  over  deres  Arbejder.  Altid  havde  han  nogle 
opmuntrende  Ord  til  dem,  men  aldrig  noget  at  udsætte  paa  deres  Frembringelser.  Da 
jeg  spurgte  ham,  om  han  da  syntes  godt  om  alle  Malerierne,  svarede  han:  Man  skal 
aldrig  være  paa  rede  Haand  med  at  omtale  Manglerne,  derved  forknytter  man  blot 
Kunstnerne.  Derimod  skal  man  fremhæve  det  gode;  med  Tiden  finde  de  nok  selv 
deres  Fejl«. 

**  Udhævet  af  mig.    J.  L. 

kunst  eller  Dans).  Men  da  forekommer  det  mig  aldeles  urigtigt  at 
sige  —  og  det  har  maaske  heller  ikke  været  Bournonvilles  Mening  — 
at  Billedkunsten  i  det  hele  ikke  skulde  kunne  faa  nogen  lykkelig  Inspi- 
ration af  en  eller  anden  stor  Skuespillers  FremstilUng  af  en  betydelig 
Rolle.  Man  har  f.  Ex.  et  interessant  Kobberstik  af  Hogarth:  Garrick  i 
Richard  den  tredjes  Rolle.  Alma  Tadema  har  malet  et  udmærket  Billede 
af  en  engelsk  Skuespiller  som  Antonius  i  Julius  Cæsar.  Der  er  mangt 
et  Indtryk,  mangen  Erindring  fra  sand,  gribende,  skøn  Skuespilkunst, 
som  man  vel  kunde  ønske  bevaret  af  Billedkunsten.  Men  ganske  ander- 
ledes stiller  det  sig  med  Dansen  —  det  vil  sige :  den  nyere  Theaterdans ; 
thi  Folkedansen  er  jo  et  meget  yndet  Thema  for  Maleri  og  Skulptur. 
Bournonville  har  sikkert  Ret  i,  at  den  Dansekunst,  hvis  nødvendigste 
Rekvisiter  ere  »tournerede  Positioner«  og  »tilspidsede  Fødder«,  »Entrechats« 
og  »Pirouetter«  og  »sylfeagtige  Grupperinger  paa  Taaspidsen«,  er  noget, 
som  Billedkunsten  hverken  kan  eller  vil  indlade  sig  paa.  Man  kan  her 
ikke  lade  være  at  bruge  Ordet  balletagtig  i  nedsættende  Betydning.  Det 
var  ogsaa  netop  det,  Thorvaldsens  Dadel  sigtede  til,  medens  han  beun- 
drede de  spanske  Dansere,  som  han  for  Resten  ogsaa  kun  kendte  fra 
Scenens  Brædder.  Men  Billedkunsten  vilde  da  fra  sin  Side  gøre  gæl- 
dende, at  her  ikke  var  to  forskellige  Verdener  af  Skønhed,  men  at 
Theaterdansen  med  hine  nødvendige  Rekvisiter  simpelthen  var  unaturlig 
og  derfor  uskøn,  »tilintetgjorde  den  menneskelige  Skønhed.« 

Medens  Bournonville  paa  ét  Sted  siger,  at  Thorvaldsen  har  aabnet 
hans  Øjne,  finder  man  i  hans  Skrifter  paa  mange  Steder  et  Navn,  der 
for  ham,  som  rimeligt  er,  har  den  største  Betydning,  skønt  han  aldrig 
har  kendt  den  Personlighed,  som  bar  det,  Navnet  paa  Ballettens  be- 
rømteste Mester  og  dens  Reformator:  J.  G.  No  ver  re  (1727 — 1810).  Han 
regner  sig  selv  med  Stolthed  for  en  Arving  til  Noverres  Traditioner,  saa 
at  sige  for  hans  kunstneriske  Sønnesøn.  Han  fortæller,  at  hans  Fader, 
den  udmærkede  Danser  Antoine  Bournonville  fra  sit  9de  til  sit  16de 
Aar  nød  Noverres  Undervisning,  »saa  at  jeg  tør  sige«,  udtaler  Sønnen, 
»at  mine  Principer  ere  byggede  paa  gode  Traditioner«.  Det 
er  allerede  aabenbart  af  Bournonvilles  egne  Skrifter  (»Mit  Theaterliv« 
og  »Efterladte  Skrifter«),  hvor  megen  Betydning  Noverres  Lettres  sur  la 
danse  (udgivne  første  Gang  1760,  og  atter  samlede  med  senere  Breve,  i 
St.  Petersborg  1803  vol.  1 — 4)  have  havt  paa  den  danske  Balletmester;  og 
det  bliver  endnu  mere  aabenbart,  naar  man  læser  Noverres  Breve.  De 
fortjene  endnu  at  læses:  Noverre  er  en  betydelig  og  talentfuld  Forfatter, 
i  den  Retning  langt  grundigere  og  mere  dybtgaaende  end  Bournonville, 
skønt  denne  ogsaa  førte  Pennen  med  Talent.  Og  naar  Spørgsmaalet  er 
om  den  egentlige  Kærne  i  Bournonvilles  Stil  og  Kunst,  saa  kan  der  vist 
ikke  være  mindste  Tvivl  om,  at  den  langt  mere  er  givet  i  Noverres  og 
overhovedet  den  franske  Balletskole  end  i  senere  Indtryk  fra  Thorvaldsen, 
der  jo  ikke  umiddelbart  lod  sig  anvende  i  Balletten.    Han  indrømmer 

jo  selv,  at  der  er  noget  fransk  i  hans  Kunsts  »Ornamenter«;  men  det 
maa  være  tilladt  at  mene,  at  naar,  som  faktisk  er,  hele  Skolen,  Udgangs- 
punktet og  Grundlaget  var  fransk,  saa  maa  det  have  ytret  sig  i  andet 
og  mere  end  Ornamenterne. 

Af  Noverres  Breve  vil  jeg  først  anføre  en  Udtalelse  i  Lettres  sur  la 
danse,  som  staar  i  et  meget  nært  Forhold  til  den  ovenfor  anførte  af 
Bournonville. 

»Intet  er  saa  nødvendigt  for  at  danse  godt  som  Benenes  Drejning 
udad;  og  dog  er  intet  saa  naturligt  for  Menneskene  som  den  modsatte 
Stilling:  den  er  os  medfødt.  Det  er  overflødigt  for  at  overbevise  Dem 
om  denne  Sandhed  at  anføre  som  Exempler  Østerlænderne,  Afrikanerne 
og  alle  Folkeslag,  som  danse  eller  rettere:  som  hoppe  og  springe  og 
bevæge  sig  uden  Principer.  Men  for  ikke  at  gaa  saa  langt,  saa  se  paa 
Børnene ;  læg  Mærke  til  Landboerne  og  se,  at  de  alle  have  Fødderne 
vendte  [mere]  indad.  Den  udadvendte  Stilling  er  altsaa  rent  konventionel, 
og  et  utvetydigt  Bevis  paa,  at  det  vilde  være  en  Indbildning  at  anse  det 
modsatte  for  en  Fejl,  har  man  deri,  at  en  Maler  vilde  synde  ligesaa 
meget  imod  Naturen  som  imod  sin  Kunsts  Regler,  hvis  han  stillede  sin 
Model  med  Fødderne  drejede  udad  som  en  Dansers.  De  ser  deraf,  at 
for  at  danse  med  Elegance,  for  at  gaa  med  Ynde  og  fremstille  sig  med 
Noblesse,  er  det  absolut  nødvendigt  at  vende  op  og  ned  paa  Naturens 
Orden  (renuerser  V ordre  des  chosesj  og  ved  en  ligesaa  lang  som  pinlig 
Indøvelse  at  tvinge  Legemets  Dele  til  at  antage  en  helt  anden  Stilling 
end  den,  som  oprindelig  er  dem  givet.  Det  lykkes  ikke  at  tilvejebringe 
denne  Forandring,  som  vor  Kunst  ubønhørlig  udkræver,  uden  naar  man 
begynder  at  iværksætte  den  lige  fra  Barndomsalderen :  det  er  det  eneste 
rette  Øjeblik,  fordi  alle  Legemsdelene  da  ere  bløde  og  lettelig  antage  den 

Retning,  man  vil  give  dem.  Men  en  Danser,  som  er  indtilbens,  er 

en  ubehændig  og  ubehagelig  Danser.  Den  modsatte  Stilling  giver  Lethed 
og  Brillant,  den  udbreder  Ynde  over  Trinene,  Positionerne  og  Attituderne«. 

Det  er  vel  kun  et  enkelt  af  Dansekunstens  Træk  eller  »Rekvisiter«, 
som  Noverre  her  taler  om,  men  alligevel  staa  vi  her  ved  det,  som  er 
Sagens  Rod,  og  som  udgør  Theaterdansens  Ejendommelighed  til  Forskel 
fra  hele  den  øvrige  menneskelige  Plastik  og  vel  at  mærke:  ogsaa  til 
Forskel  fra  Folkedansen.  Strængt  taget  er  der  kun  Tale  om  en  Grads- 
forskel; thi  naar  Noverre  sætter  ud- til- Bens  og  ind-til-Bens  i  en 
saa  skarp  Modsætning  til  hinanden,  maa  man  dog  ikke  tage  Ordene  — 
navnlig  ikke  Udtrykket  ind  til  Bens —  i  ganske  bogstavelig  Betydning. 
At  dreje  Hælene  udad  og  Tæerne  indad  er  jo  en  Stilling,  som  knap  nok 
findes  i  den  regelmæssige  Natur,  i  alt  Fald  kun  hos  smaa  Børn,  som 
endnu  ikke  have  lært  at  gaa.  Den  hører  heller  ikke  hjemme  i  Folke- 
dansen, end  mindre  i  den  ideale  Billedkunst:  baade  Polyklets  og  Praxi- 
teles's  og  Michelangelos  og  Thorvaldsens  og  Dubois'  Figurer  dreje  Fød- 
derne lidt  udad.    En  saadan  lille  Drejning  af  Fødderne  udad  er  noget, 

som  Menneskene  have  lært  sig  selv  ved  Gangen,  det  er  en  Vane,  som 
er  bleven  en  »anden  Natur«,  uden  Tvang  og  uden  Danseskole.  Men 
rigtignok  langtfra  i  den  Grad,  hvori  Bravurdansen  kræver  det.  I  denne 
Gradsforskel  ligger  der  en  virkelig  Væsensforskel,  fordi  Danseskolen 
kræver  en  systematisk  Tvang  over  Naturen  for  at  faa  den  til  at  produ- 
cere en  kunstig  Afvigelse,  en  saa  stærk  Tvang,  at  den  kun  kan  gennem- 
føres, naar  Menneskeskikkelsen  tages  under  Behandling  fra  den  bløde 
Barndom  af:  det  minder  altfor  meget  om,  hvorledes  Kineserindernes 
Fødder  fra  Barndommen  af  spærres  inde  i  Jernsko,  for  at  de  ikke  skulle 
voxe  ud  til  det  naturlige  Maal.  Og  det  er  i  Sandhed  paafaldende,  at 
Noverre  paa  dette  Punkt  —  uden  at  blinke,  endog  med  et  vist  Velbehag 
—  udhæver  Dansekunstens  dualistiske  Forhold  til  den  øvrige  Kunst  og 
til  Naturen,  og  at  han  derved  ikke  i  mindste  Maade  kommer  ind  paa 
det  Spørgsmaal,  om  Dansekunsten  i  den  Betydning,  hvori  han  tager 
den,  da  ikke  skulde  være  paa  Afveje  .... 


CONTRA  LEONORA  CHRISTINA  (1888). 


—  »et  Gran,  som  pirrer  Sjælens  Øje« 
Hamlet. 

Det  kan  undertiden  hændes  en  tænksom  Læser,  at  han  kan  faa  et 
noget  andet  Syn  paa  en  Sag  end  en  Forfatter,  som  han  ellers  maa  ind- 
rømme en  stor  Overlegenhed  i  Kundskab  om  det  forehggende  Æmne. 
Dette  gælder  om  Forfatteren  af  disse  Linier  i  Forhold  til  en  bestemt 
Side  af  Leonora  Christinas  Historie,  angaaende  hvilken  jeg  tror,  at 
man  ikke  kan  lade  det  ganske  bero  ved  den  Opfattelse,  som  er  udtalt  af 
Jammersmindets  lærde  og  fortjente  Udgiver  og  Forfatteren  af  Leonora 
Christinas  Historie,  S.  Birket  Smith.  Idet  jeg  giver  efter  for  Trangen 
til  at  udtale  min  Mening,  kan  jeg  ikke  stærkt  nok  fremhæve,  at  jeg  slet 
ikke  vil  gøre  mig  gældende  som  egentlig  Historiker  paa  dette  Omraade, 
men  kun  gøre  Brug  af  Læserens  Ret  til  at  sætte  et  Spørgsmaalstegn  i 
Randen  paa  de  Steder,  hvor  han  ikke  kan  tilegne  sig  Historikerens 
Tankegang.  Talen  er  desuden  her  om  en  Sag,  som  har  særlig  psyko- 
logisk og  moralsk  Interesse,  og  til  hvis  Forstaaelse  der  endog  i  Jam- 
mersmindet selv  findes  ejendommelige  Midler,  som  fortjene  at  frem- 
drages. 

I  sin  Indledning  til  Jammersmindet  siger  Udgiveren: 
»At  Jammersmindet  ikke  indeholder  nogen  nærmere  Underretning 
om  de  Planer,  som  gav  Anledning  baade  til  Mandens  (Korfits  Ulfeldts) 
Domfældelse  og  hendes  egen  Fængsling,  maa  blandt  andet  efter  min 
Overbevisning  tilskrives  den  simple  Aarsag,  som  hun  selv  etsteds  anfører, 
at  livad  hun  ikke  ved,  det  kan  hun  heller  ikke  sige*.  Hvorledes  man 
nu  i  øvrigt  vil  forklare  denne  hendes  Uvidenhed  —  og  jeg  mener,  at  den 
meget  godt  lader  sig  forklare  deraf,  at  han,  der  visselig  elskede  sin  Hustru 
højt,  ikke  har  villet  gøre  hende  delagtig  i  saa  farlige  Hemmeligheder, 
saa  længe  endnu  intet  var  afgjort — ,  vil  dog  næppe  nogen,  som  har 
læst  denne  Bog,  kunne  tvivle  om,  at  det  forholder  sig  som 
hun  siger,  eller  ogsaa  maa  man   en  Gang  for  alle  opgive 

*  Hermed  sigter  Udgiveren  til  Leonora  Christinas  Ord  i  det  andet  Forhør,  d.  10.  Aug. 
1663:  »Se  her  er  jeg!  I  kan  gøre  ved  mig,  hvad  I  vil;  det  jeg  ikke  ved,  det 
kan  jeg  ikke  sige  . 


366 


Tanken  om  at  kunne  skelne  Sandhedens  og  Uskyldighedens 
Sprog  fra  Løgnens  og  Hykleriets«*. 

Det  er  energiske,  overbeviste,  lidt  despotiske  Ord,  der  ere  vel  egnede 
til  at  dække  Leonora  Christina  som  et  stærkt  Skjold.  Det  umiddelbare 
Indtryk  af,  hvad  hun  har  skrevet gøres  til  sidste  Instans  i  Dommen 
over  hendes  Færd.  Det  kommer  nu  blot  an  paa,  om  Forfatteren  regner 
tilstrækkelig  med  den  store  og  væsentlige  Differens,  der  skiller  det  17de 
Aarhundredes  Moral  fra  den,  der  gælder  eller  i  alt  Fald  skulde  gælde 
for  vor  Tid.  Det  er  ikke  mere  end  naturligt,  at  en  Historiker,  der  som 
ung  Mand  faar  den  smukke  Opgave  at  gøre  sine  Landsmænd  bekendt 
med  et  Manuskript  som  Jammersmindet,  en  hidtil  ukendt  autobiografisk 
Meddelelse  af  den  største  historiske  og  menneskelige  Interesse,  fatter  en 
levende  Sympathi  for  Skriftets  beundringsværdige  Forfatterinde  og  fra 
sin  inderste  Sjæl  bortviser  Tanken  om,  at  denne  Kvindes  Adkomster  til 
sine  nulevende  Landsmænds  Sympathi  egentlig  turde  være  saa  tvivl- 
somme, at  Nutidens  gode  Selskab,  hvis  det  saa  Sandheden  ganske  util-^ 
sløret,  maaske  vilde  vise  hende  bort  med  en  hellig  Gysen.  Men  hvad 
der  fra  Historikerens  Side  kan  have  sin  naturlige  Føje,  behøver  dog  ikke 
at  være  det  sidste  Ord  i  Sagen.  Om  end  alting  tyder  paa,  at  Leonora 
Christina  paa  sin  Tids  Vis  var  en  ypperlig  Kvinde,  og  i  det  hele  af  sin 
Tid  anerkendtes  for  at  være  det,  var  der  i  hendes  Handlemaade  dog 
sikkert  meget,  som  vor  Tid,  naar  den  vil  se  klart,  efter  sine  Begreber 
niaa  fordømme,  endog  som  Forbrydelse.  Det  er  Nutidens  Fejl,  hvis  den 
ikke  vil  se  uhildet  paa  Sagen;  det  er  vort  »gode  Selskabs«  Fejl,  hvis  det 
finder  Behag  i  enten  at  lave  hende  om  til  et  uskyldigt  »Paaskelam«  i 
sit  eget  Billede  eller  i  at  bryde  Staven  over  hende,  fordi  hendes  store 
Egenskaber  vare  forbundne  med  Træk,  som  vi  hverken  kunne  eller  ville 
godkende,  og  som  vi  i  vort  Aarhundrede  burde  være  voxede  fra. 

Vi  fæste  særlig  Opmærksomheden  paa  det  ovenfor  fremhævede 
Punkt:  taler  hun  Sandhed  om,  hvad  hun  vidste  eller  ikke  vidste  om 
sin  Mands  Forræderi  mod  Danmarks  Rige?  Spørgsmaalet  er  ikke  alene 
om  Sandhed  eller  Usandhed  i  Bekendelsen,  men  ogsaa  om  Medviden  og 
altsaa  til  en  vis  Grad  om  Meddelagtighed  i  Forræderiet. 

Der  maa  her  strax  gøres  en  væsentlig  Forskel,  som  Birket  Smith 
ogsaa  synes  at  hentyde  til,  skønt  han  ikke  fremhæver,  hvad  der  egentlig 
ligger  i  den.    Et  er,  hvorvidt  hun  i  det  enkelte  har  været  indviet  i 

*  Udhævelsen  er  af  os.  Det  samme  gælder  om  de  følgende  Udhævelser,  særlig  i 
det,  som  anføres  af  Jammersmindet.  Leonora  Christina  selv  bruger  ikke  at  udhæve 
sine  Ord. 

**  I  sit  ypperlige  Værk  Leonora  Christina  Grevinde  Ulfeldts  Historie  II,, 
S.  159  ff.  (sign.  I,  408  ff.)  har  Birket  Smith  fremført  og  udførligere  udviklet  den  samme 
Betragtning  som  i  Udgaven  af  Jammersmindet.  At  jeg  tager  særligt  Hensyn  til  den 
sidstnævnte,  kommer  dels  af,  at  den  mere  henvender  sig  til  det  store  Publikum  og  vist- 
nok er  langt  mere  læst  og  udbredt,  dels  af,  at  nærværende  lille  Artikel  er  bleven  til  som 
en  litterær  Studie  over  en  vis  Side  af  Jammersmindet. 

Korfits  Ulfeldts  Anslag  ved  denne  Lejlighed,  om  hun  f.  Ex.  har  vidst 
hvilken  fremmed  Potentat  han  henvendte  sig  til,  eller  hvilke  Midler 
og  Redskaber  han  betjente  sig  af;  et  andet,  om  hun  vel  i  Almindelig- 
hed har  vidst,  at  hans  bitre  Avind  mod  Danmarks  Konge  og  Regering, 
som  hun  jo  kendte  af  en  Aarrækkes  Erfaring,  førte  ham  til  at  lægge 
Raad  op  imod  dem.  Et  er  Sagens  Hvorledes,  et  andet  dens  Hvad. 
Og  at  hun  i  Almindelighed  skulde  have  været  uvidende  om,  at  Korfits 
Ulfeldt  ikke  tænkte  paa  andet  end  at  skaffe  sig  Hævn  over  Frederik  HI 
og  hans  Regering  og  for  den  Sags  Skyld  betraadte  Veje,  der  fra  et  dansk 
Synspunkt  maatte  kaldes  forbryderske  og  forræderske,  det  er  der  vel 
ingen,  som  falder  paa  at  mene.  Og  man  fornærmer  da  heller  ikke 
hendes  Minde  ved  at  antage,  at  hun  vidste,  at  han  i  Aarene  1662 — 1663 
gjorde  det;  al  den  Stund  det  jo  var  vitterligt  for  hende  som  for  alle 
andre,  at  han  havde  gjort  det  nogle  faa  Aar  i  Forvejen.  Han  havde  jo 
fulgt  Karl  Gustav  paa  hans  Krigstog  mod  Danmark  som  hans  Geheime- 
raad,  været  Underhandler  paa  hans  Vegne  imod  sit  eget  Fædreland,  og 
—  for  at  bruge  Birket  Smiths  egne  Ord  —  »svælget  med  djævelsk 
Skadefryd  i  Bevidstheden  om  at  kunne  sætte  Foden  paa  sit  dødelig 
saarede  Fædrelands  Nakke.«  Derefter  havde  baade  han  og  hun  døjet 
de  haardeste  Lidelser  fra  Danmarks  Side,  der  i  alt  Fald  for  hans  Ved- 
kommende ikke  vare  ufortjente,  og  saa  var  han  bleven  tvunget  til  et 
Forlig,  som  havde  beklippet  ham  paa  alle  Maader.  Kunde  hun  tro,  at 
det  vilde  afholde  ham  fra  paany  at  søge  Hævn? 

Og  om  end  hans  Hævnfølelse  havde  været  platonisk,  hvad  den 
visselig  ikke  var,  saa  har  hendes  egen  været  stærk  nok  til  at  holde 
den  til  Ilden.  Hun  havde  nok  til  en  hel  Familie.  Hun  levede  og 
aandede  i  hine  Aar  i  lutter  Hævnlyst,  hvilket  da  ogsaa  er  menneskelig 
forklarligt,  naar  det  ikke  netop  skal  betragtes  som  forud  givet,  at  hun 
var  et  fromt  Lam.  Da  Sønnen  Christian  Ulfeldt  i  Efteraaret  1662  paa 
aaben  Gade  i  Briigge  havde  stødt  sin  Dolk  i  Generalmajor  Fuchs,  hans 
Forældres  grusomme  Fangevogter  under  deres  Fangenskab  paa  Ham- 
mershus, og  efter  dette  Drab  opholdt  sig  i  Liittich,  skrev  han  derfra  et 
Brev  paa  Fransk  til  sin  Moder,  hvori  han  udtaler  »det  Haab,  at  hans 
Arm,  som  saa  heldig  har  gjort  sit  første  Prøvestykke,  atter  en  Gang  i 
Fremtiden  maa  blive  anvendt  til  at  tj  e ne  he  nd  e :  da  skal  hans  Glæde  være 
fuldkommen,  naar  han  skal  have  den  Lykke  at  bidrage  til  at  skaffe  hende 
Triumf  over  alle  hendes  Fjender,  efter  hendes  Ønsker  og  hans  egen 
Længsel«.  Om  denne  Gerning  end  ikke  ligefrem  er  sat  i  Scene  af  hende, 
saa  er  den  alligevel  aldeles  inspireret  af  hendes  Følelser;  og  det  fremgaar  og- 
saa af  Sønnens  næste  Brev,  at  hun  langtfra  har  gjort  ham  nogen  Bebrejdelse 
for  den*.  Det  næste  Foraar,  den  27de  April  1663,  kun  3—4  Maaneder 
før  hun  af  den  danske  Regering  blev  indsat  som  Fange  i  Blaataarn, 

*  Sign.  Jammersmindet,  Folkeudg.  S.  135—136,  der  giver  et  mærkeligt  Indblik  i 
Leonora  Christinas  moralske  og  religiøse  Sofisteri. 

skriver  hun  fra  Briigge  til  sin  fortrolige  Ven  Dr.  Otto  Sperling  bl.  a.: 
»Dersom  os  er  endnu  længere  Liv  forelagt,  da  tror  jeg,  at  Lykken  os 
endnu  noget  ballotterer.  Det  er  Sager,  som  store,  dybe  Tanker  foraar- 
sager,  derfor  vil  jeg  bryde  det  deraf  og  slutte  med  Guds  Velsignelse,  som 
jeg  ønsker  Eder  og  min  lille  [o:  hendes  yngste  Søn  Leo  Ulfeldt,  som 
var  i  Huset  hos  Sperling],  og  glæder  mig,  at  han  holder  sig  saa  vel  og 
er  saa  lystig.  Kan  jeg  ikke  hævne  mig,  saa  kan  han  maaske 
gøre  det  en  Dag;  var  jeg  endda  vis  paa  det,  saa  vilde  jeg  dø 
med  et  kontent  Hjerte,  naar  det  skal  være«  —  — *).  Der  stod 
altsaa  flere  end  Fuchs  paa  hendes  Liste,  og  hvem? 

Men  det  kan  endda  være  muligt,  at  hun  ikke  har  kendt  Ulfeldts 
Planer  i  det  enkelte.  Hvis  han  ikke  har  meddelt  hende  ethvert  Skridt, 
han  har  gjort,  saa  har  det  sikkert  ligesaa  lidt  været  af  ømme  Hensyn 
til  at  skaane  hendes  Følelser  som  af  Frygt  for  ikke  at  finde  væsentlig 
Samstemning  hos  hende.  Det  kan  umulig  være  faldet  ham  ind  at  be- 
handle den  overlegne  og  verdenserfarne  Kvinde,  der  var  hans  Hustru, 
som  en  lille,  uansvarlig  Pige,  der  ikke  kunde  taale  at  indvies  i  hans 
farlige  Planer.  Af  de  to  var  det  vel  ham,  som  af  Naturen  var  mest  an- 
lagt for  Rænker;  men  ellers  var  det  hende,  som  var  den  stærkere  — 
især  paa  den  Tid,  Talen  her  er  om.  Hun  var  jo  bestandig  et  Vidunder 
af  Kraft  og  Mod  og  Raadsnarhed  og  havde  den  ene  Gang  efter  den 
anden  været  hans  Værn  i  Livet.  Han  var  derimod  allerede  en  svækket 
Mand. 

Leonora  Christina  kan,  efter  at  hun  med  sin  Mand  havde  forladt 
Danmark  i  Sommeren  1662,  f.  Ex.  have  sagt  til  ham  omtrent  saaledes: 
Indvi  mig  ikke  i  noget  af,  hvad  du  har  for!  Vi  komme  maaske  til  at 
forlade  hinanden  paa  kortere  Tid,  og  min  Person  kan  falde  i  vore  Fjenders 
Vold.    Vel  kan  du  stole  paa,  at  jeg  ikke  skal  forraade  dig;  men  det  er 

*  Disse  Breve  ere  meddelte  af  J.  A.  Fredericia  i  Danske  Samlinger  VI,  tillige- 
med andre  mærkelige  Ulfeldtske  Sager.  Deriblandt  ogsaa  et  Brev  paa  Fransk  fra  Leonora 
Christina  til  hendes  Mand,  skrevet  18.  Juli  1663  under  hendes  Fangenskab  i  Dover, 
hvorfra  hun  ganske  kort  efter  blev  udleveret  til  Danmark.  Hun  slutter  Brevet  med  at 
bede  Ulfeldt  skrive  til  hende  om  sin  Helbredstilstand :  han  skal  adressere  sit  Brev  til 
Dovers  Guvernør  eller  til  den  engelske  Officer  Braten.  Naturligvis  skulde  Breve  baade 
til  og  fra  en  Fange  passere  Fængslets  Kommandant.  Dermed  er  atter  givet,  at  hendes 
eget  Brev  til  Manden  aldeles  ikke  kan  betragtes  som  oprigtig  Meddelelse  mellem  to  for- 
trolige. Dette  fremgaar  da  ogsaa  af  hele  Brevets  Tone,  der  ingenlunde  svarer  til  den 
Tone,  hvori  han  skriver  til  hende,  men  er  afmaalt  og  forsigtig  til  det  yderste,  og  af 
dets  Indhold,  som  tydelig  nok  er  Forstillelse  fra  Ende  til  anden.  Hun  forudsætter 
nemlig,  at  Brevet  bliver  læst  af  de  engelske  M^^ndigheder,  vel  endog  meddelt  den  danske 
Resident  i  England,  og  beregner  ligefrem  sine  Ord  paa  det  Indtryk,  det  vil  gøre  paa 
dem.  Det  ligger  jo  i  hele  Situationen.  Kong  Karl  II,  hvem  hun  ellers  baade  før  og 
senere  haaner  blodig,  omtaler  hun  her  med  den  dybeste  Respekt  og  paakalder  i  cicero- 
niansk  veltalende  Ord  hans  Retfærd  og  Ædelmodighed.  Hun  udtaler  tillige  sin  dydige 
og  uskyldige  Forbavselse  over,  at  Kongen  af  Danmark  kan  have  Ulfeldt  og  hende  mis- 
tænkt —  kan  det  nu  til  Dags  vildlede  nogen? 

Jul.  Lange:  Udvalgte  Skrifter.    I.  24 

bedre,  at  jeg  i  fornødent  Fald  med  Ed  kan  bekræfte,  at  jeg  intet  ved 
om  Planer  mod  Danmark  fra  din  Side.  »Hvad  man  ikke  ved,  kan  man 
heller  ikke  sige«.  Jeg  kan  desuden  blive  lagt  paa  Pinebænken,  og  der 
kan  ingen  være  sikker  paa  at  beholde  sin  Villie  helt  i  sin  Magt.  Jeg 
kan  falde  i  Vildelse,  som  tilslører  Bevidstheden,  og  saa  kan  jeg  forraade 
noget,  der  kan  styrte  dig  i  Fordærv.  Det  er  derfor  langt  bedre,  at  jeg 
er  uvidende. 

Det  kan  være  kommet  fra  hende,  eller  det  kan  være  kommet  fra 
ham;  og  det  kan  være  blevet  fælles  Aftale  mellem  dem.  Og  det  vilde 
stemme  godt  med  deres  hele  Forhold :  baade  med  Klogskabens  Krav  og 
med  hendes  senere  hyppige  Brug  af  Ed,  naar  hun  paastod  at  være 
ganske  uvidende.  Men  egentlig  talt  vilde  et  saadant  Forhold  til  Sand- 
heden ikke  være  til  synderlig  Trøst  for  »Uskyldighedens«  Engel.  For 
en  alvorhg  Retsfølelse  vilde  en  slig  bevidst  og  besluttet  Uvidenhed  ikke 
være  mere  end  et  Kunstgreb  og  næppe  bedre  end  et  ligefremt  Brud  paa 
Sandheden. 

Hvor  meget  hun  i  det  enkelte  har  vidst,  det  er  Gravens  Hemmelig- 
hed og  vedbliver  sandsynligvis  at  være  det  til  evig  Tid.  Det  maa  være 
vor  Trøst,  at  det  til  syvende  og  sidst  heller  ikke  er  det  vigtigste  at 
komme  til  Klarhed  herover.  Det  vilde  have  sin  største  Betydning  som 
Vidnesbyrd  om  hendes  almindelige  Opfattelse  af,  hvad  der  i  slige  For- 
hold var  Ret  og  Pligt;  og  hendes  Mening  derom  vilde  atter  kaste  noget 
Lys  over  hele  hendes  Tidsalders.  Men  der  foreligger  andre  Midler  til  at 
komme  til  Klarhed  over  hendes  Tænkemaade  i  slige  Ting  og  saaledes 
ogsaa  til  at  bedømme,  hvad  man  i  et  givet  Tilfælde  kunde  vente  sig  af 
hende  med  Hens}^  til  at  bekende  Sandheden. 

*  * 

Til  den  sidste  Del  af  Jammersmindet  knytter  sig  en  tilhæftet 
Udtalelse  af  Leonora  Christinas  Haand,  der  forekommer  mig  at  have  en 
ganske  særhg  Betydning  med  Hensyn  til  hendes  egen  Opfattelse  af  et 
Menneskes,  særlig  en  Kvindes,  Vidnepligt. 

Talen  er  om  et  Mord-Attentat  fra  Begyndelsen  af  1678.  Grevinde 
Birrete  Skeel  var  nær  bleven  aflivet  ved  Gift.  Den  egentlige  Anstifter  af 
Forbrydelsen  skal  have  været  en  anden  Adelsdame,  Fru  Regitse  Grubbe : 
hun  skal  have  formaaet  sin  Pige  Lucia  til  at  overtale  Grevinde  Skeels 
Pige  Agnete  Budde  til  at  give  Grevinden  Giften.  Hvorvidt  det  i  Virke- 
ligheden er  gaaet  saaledes  til,  ligger  der  i  denne  Sammenhæng  ingen 
Vægt  paa ;  det  er  Leonora  Christinas  Betragtning  af  Sagen,  som  for  os 
har  Betydning.  Hun  skriver:  »Samme  1678.  Aar.  den  4.  Marts,  blev 
min  Naboerske  [i  Blaataarn]  en  Kvinde  ved  Navn  Lucia,  som  tjente  Fru 
Regitse  Grubbe.  Hun  beskyldtes  af  Jomfru  A.  S.  Budde,  at  hun  havde 
været  den,  som  paa  sin  Frues  Vegne  havde  overtalt  hende  at  forgive 
Grevinden  Fru  Birrete  Skeel,  og  at  Lucia  havde  bragt  hende  Giften. 

Der  var  Vidnesbyrd,  af  hvem  Lucia  havde  købt  Giften.  Den 
Kvinde  var  en  standhaftig,  trofast  Tjenerinde.  Hun  tog 
imod    alt   ondt,   hende   paalagdes,    med    allerstørste  Taal- 

niodighed,  var  trøstig  i  det  mørke  Fængsel.  Fra  Grevinde 

Skeel,  som  skulde  bespise  hende,  blev  hende  sendt  Kød,  som  krøb  fuldt 
af  Maddiker,  og  muldet  Brød.  Jeg  forbarmede  mig  over  hende  (ikke 
for  hendes  Frues  Skyld;  thi  hun  har  intet  godt  forskyldt  af  mig  og  ilde 
belønnet  forrige  Tiders  Velgerninger,  men  af  Medlidenhed),  sendte  hende 
Mad  og  Drikke  og  Penge  til  at  formilde  Gert  [Taarngemmeren]  med, 
som  var  hende  for  haard.  Hun  blev  pint,  vilde  dog  ikke  be- 
kende det  ringeste  af  det,  hende  beskyldtes,  forsvarede  altid 
sin  Frue.    Hun  blev  saa  siddende  hen.« 

Af  Leonora  Christinas  Ord  fremgaar  utvivlsomt,  at  hun  betragter 
Lucia  som  meddelagtig  i  et  Forsøg  paa  Giftmord.  Ikke  desmindre  bil- 
liger hun,  al  hun  nægtede  til  det  yderste,  endog  til  Trods  for  Pinebænken. 
Hun  beundrer  ikke  alene  Pigens  sjælelige  og  legemlige  Standhaftighed 
mod  Lidelser,  men  roser  hende  ogsaa  som  en  trofast  Tjenerinde,  der 
ikke  vilde  forraade  sin  Frue.  Dette  er  dog  virkelig  et  uimodsigeligt  Be- 
vis for,  at  det  efter  Leonora  Christinas  Begreber  ingenlunde  var  Pligt  i 
ethvert  Tilfælde  at  bekende  Sandheden  ved  et  Forhør,  ikke  engang  i  en 
Undersøgelse,  der  paa  Rettens  Vegne  anstilledes  over  en  efter  al  Moral 
fordømmelig  Forbrydelse.  Tværtimod  holder  hun  det  for  ros- 
værdigt haardnakket  at  nægte  Sandheden,  hvor  Tilstaaelsen  af 
den  vilde  blive  til  Skade  for  en  Person,  til  hvem  Inkvisiten  staar  i  et 
givet  Troskabsforhold,  om  end  dette  er  af  en  opløselig  Natur  som  Tyen- 
dets til  sin  Husbond,  og  om  end  den,  mod  hvem  Troskaben  vises,  er 
en  Person,  der  ellers  ikke  har  Krav  paa  Sympathi. 

Det  vil  med  andre  Ord  sige,  at  hvor  Troskabspligten  mod  en  kon- 
kret Person  kom  i  Strid  med  den  almindelige  Pligt  til  at  bekende  Sand- 
hed, særlig  lige  overfor  Statens  eller  Rettens  mere  abstrakte  Avtoritet, 
der  var  det  førstnævnte  Pligtforhold  i  ethvert  Tilfælde  det  stærkeste  og 
det,  som  stod  ved  Magt.  Det  ophævede  det  andet.  Og  mon  det  ikke 
har  været  den  almindelige  Anskuelse  paa  hin  Tid,  særlig  blandt  Kvinder? 
Og  mon  der  ikke  endog  den  Dag  i  Dag  er  noget  af  den  tilbage?  Visse 
Filosofer  paastaa  jo,  at  det  kvindelige  Køn  har  vanskeligt  ved  at  vurdere 
objektive  Forhold,  der  fremtræde  i  en  mere  abstrakt  Form.  Efter  denne 
Theori,  som  visselig  ikke  er  blottet  for  al  Sandhed,  forstaar  Kvinden 
mindre  Retten  som  saadan  (Retsideen),  og  hvad  hun  skylder  den:  dens 
virkelige  konkrete  Haandhævere  fremtræde  for  hendes  Øjne  ganske  sim- 
pelt som  Fjender  af  hende  selv,  eller  af  den,  som  man  vil  ramme  gennem 
hende.    Kvinden  opfatter  alt  personligt. 

Naar  man  nu  vil  opklare  Leonora  Christinas  Betragtning  af  hendes 
egen  Sag  ved  hendes  Betragtning  af  Lucias,  saa  er  det  indlysende,  at 
i    hendes    Sag    maatte   Troskabspligten    mod    den    enkelte,  bestemte 

Person  i  endnu  langt  højere  Grad  have  Overtaget  over  PHgten  mod  det 
almene. 

Den.  som  hun  skulde  dække  med  sine  Ord  eller  med  sin  Tavshed, 
var  hendes  Ægtemage  og  hendes  Børns  Fader,  med  hvem  hun  siden  den 
tidlige  Ungdom  havde  delt  Seng  og  Bord,  hvem  hun  som  Kvinde  elskede 
og  som  Hustru  skyldte  Troskab  og  Lydighed.  Efter  Tidens  rent  bibelske 
Opfattelse  af  Ægteskabet  var  Manden  Hustruens  Herre,  som  hun  ogsaa 
bestandig  kalder  sin  Mand.  Hun  var  med  al  sin  Kløgt  og  Finhed  en 
enkelt,  ubrudt,  storskaaret  Karakter,  der  gik  sin  Gang  gennem  Livet 
uden  at  vakle,  og  hvis  Sind  vistnok  ikke  havde  Plads  for  den  mindste 
Undtagelse  fra  det  fuldkomne  Troskabsforhold  mod  Manden.  Der  kan 
ikke  tænkes  noget  fastere  sammensmedet  end  Leonora  Christinas  ægte- 
skabelige Forhold.  Jo  mere  hendes  Husbond  kom  paa  Kant  med  den 
ene  Stat  og  med  den  anden,  jo  mere  han  følte  sig  hjemløs  og  landflygtig, 
des  mere  maatte  hendes  statsretlige  Begreber  gaa  op  i  ham:  han  var 
hendes  Konge,  og  hendes  Ægteskab  hendes  Fædreland.  Dertil  kom  endnu 
Medlidenheden  med  den  aldrende,  svagelige,  forfulgte  Mand,  hendes 
gamle  Klient  —  thi  hun  havde  før  været  hans  Sagfører  — ,  hendes 
Ulykkes  Kammerat  gennem  en  Række  tunge  Aar,  gennem  Livsfare  og 
haardt  Fangenskab. 

Og  selv  om  vi  have  fuld  Ret  til  at  mene,  at  der  til  syvende  og  sidst 
var  noget  virkelig  forbryderisk  ved  Korfits  Ulfeldts  Færd,  noget,  som 
aldrig  kan  undskyldes,  saa  var  Talen  da  ikke  om  simple  Forbrydelser 
som  f.  Ex.  Giftmord,  for  hvilke  den  borgerlige  Ret  fletter  sine  Hampereb, 
men  om  politiske  Anslag,  der  vare  forbeholdte  Stormænd,  som  kunde 
forhandle  med  Potentater.  Desuden  Forbrydelser  mod  hvad?  og  mod 
hvem?  Det,  som  vi  dømme  haardest,  hans  Forræderi  mod  sit  Fædre- 
lands Uafhængighed:  at  en  Mand  af  gammel  dansk  Slægt  kunde 
ægge  fremmede  Regenter  —  Sverigs,  Englands,  Brandenburgs  —  mod 
Danmark,  endog  tilbyde  dem  dets  Krone,  det  kan  hun  da  i  alt  Fald 
ikke  have  bedømt  efter  vor  Tids  Begreber  om  Pligter  mod  Fædrelandet. 
Er  dette  Begreb  om  »Fædrelandet«  som  noget,  man  skylder  en  ubrødelig 
Pietet,  overhovedet  ikke  af  nyere  Datum  end  Leonora  Christinas  Tid? 
Vistnok  kendte  Renæssancetiden  det  fra  Læsningen  i  de  antike  Forfattere 
fra  Grækenlands  og  Roms  Republiker;  men  var  det  rigtig  trængt  igennem 
i  hin  Tid  som  et  vigtigt  og  anerkendt  Led  i  Menneskelivets  Moral? 

Nej,  det,  som  fældede  Korfits  Ulfeldt  og  som  førte  Leonora  Christina 
i  det  lange  Fangenskab,  var  visselig  ikke  hans  Forsyndelse  mod  den 
danske  Nationalitets  Fremtid,  men  Majestæts  forbrydelsen  mod  Dan- 
marks Konge.  Hans  Forræderi  mod  sin  Konge  kan  ligesaa  lidt  und- 
skyldes fra  hans  Tids  Synspunkt  som  fra  vor;  det  kan  ikke  engang  be- 
tragtes som  Partipolitik;  thi  Ulfeldt  var  Forræder,  før  Kongen  havde 
kasseret  Haandfæstningen  og  var  traadt  den  danske  Adels  nedarvede 
Rettigheder  for  nær.    Ulfeldt  var  overhovedet  i  Forholdet  mellem  Mand 

og  Mand  ganske  simpelt  en  upaalidelig  og  uredelig  Karakler.  Men  at 
Leonora  Christinas  statsretslige  Samvittighed  —  ifølge  hendes  Fødsel 
som  Kongedatter  af  morganatisk  Ægteskab,  ifølge  hendes  Ægteskab  med 
en  afsat  og  forfulgt  Stormand,  der  en  Tid  havde  været  Danmarks  egent- 
lige Regent,  og  ifølge  hele  Tidens  Virvar,  der  endte  med  Statskup,  —  at 
den  var  kommet  i  et  uophjælpeligt  Vilderede,  det  var  ikke  mere  end 
menneskeligt. 

Og  hvem  var  endelig  de  Mænd,  som  personlig  sad  ligeoverfor 
hende  og  afkrævede  hende  Vidnesbyrd  mod  hendes  Ægteherre?  Det  var 
Kong  Frederik  IIIs  Ministre,  til  Dels  hans  Medhjælpere  ved  Statskupet, 
hvem  hun  sikkert  meget  mindre  har  betragtet  som  Haandhævere  af  Lov 
og  Ret,  Dyd  og  Moral,  end  som  hendes  Mands  heldige  Rivaler,  der  nu 
sad  inde  med  den  Magt,  han  en  Gang  havde  havt  i  Hænde,  medens 
nogle  af  dem  forhen  havde  taget  mod  »Ducører«  af  ham.  Hvorvidt 
skyldte  hun  dem  at  tale  Sandhed? 

Det  var  endnu  ikke  ordnede,  paa  klare  Retsideer  grundede  Tilstande. 
Det  var  endnu  altfor  meget  Rovfuglenes  Krig  imod  hverandre,  hvor  der 
brugtes  Næb  og  Kløer  og  alle  Kneb  gjaldt.  Ørne  og  Falke  kunne  have 
noble  Egenskaber  og  udmærke  sig  tidt  ved  stærkt  monogamisk  Sammen- 
hold; men  almene  Love  bøje  de  sig  ikke  villig  for. 

*  * 
* 

Efter  at  det  sidste  Forhør  var  blevet  afholdt  over  Leonora  Christina 
d.  17de  August  1663,  9  Dage  efter  at  hun  var  bleven  indsat  i  Blaataarn, 
fik  hun  anvist  et  nyt  Fængsel,  der  vel  var  lidt  anstændigere  end  »den 
mørke  Kirke«,  men  dog  endnu  meget  haardt.  Da  hun  nu  kunde  for- 
udse et  langvarigt,  maaske  livsvarigt  Fangenskab,  da  svigtede  hendes 
Styrke  hende, og  hun  glædede  sig  mod  Enden.  Hun  begærede  en  Præst, 
som  kunde  berette  hende  til  Døden,  laa  derefter  stille  hen  i  tre  Dage, 
nød  lidet  eller  intet.  Hendes  Ønske  at  dø  gik  dog  ikke  i  Opfyldelse: 
hendes  kraftige  Natur  reagerede  imod  hendes  egen  Villie.  Da  hun  for- 
nam, at  hendes  Mave  begærede  Mad,  og  at  hun  kunde  beholde  Spisen 
hos  sig,  blev  hun  utaalmodig  over,  at  hun  ikke  kunde  dø.  Nu  begyndte 
der  en  haard  aandelig  Kamp  i  hendes  Indre,  inden  hun  kunde  fmde 
Trøst  og  Ro  i  en  fuldstændig  Resignation.  Ifølge  hendes  religiøse 
Tænkemaade  antog  denne  Kamp  Formen  af,  at  hun  gik  i  Rette  med 
Gud.  Hun  anførte  Udtryk  af  Davids,  Jobs  og  Jeremias's  Klager.  Om 
Natten,  naar  hun  mærkede,  at  Opvartersken  sov,  havde  hun  det  bedst, 
saa  kunde  hun  give  Taarer  og  Tanker  frit  Løb. 

»Da  gik  det  an  paa  en  Rettergang«,  siger  hun.  »Jeg  opregnede  alt 
det,  jeg  uskyldigen  i  mine  Dage  havde  lidt  og  udstaaet,  holdt  Gud  fore: 
Om  jeg  var  vegen  fra  min  Pligt?  Om  jeg  skulde  have  gjort 
mindre  imod  min  Ægtefælle,  end  som  jeg  havde  gjort?  Om 
det  skulde  være  min  Løn,  at  jeg  ham  udi  Modgangs  Tid  ikke 


373 


vilde  forlade?  Om  jeg  nu  derfor  skulde  pines,  plages  og  bespottes? 
Om  saa  mange  usigelige  Ulykker,  jeg  med  ham  havde  udstaaet,  ikke 
vare  nok,  at  jeg  endeligen  til  denne  ulægelige,  store  Ulykke  skulde 
konserveres?« 

I  hendes  Fortælling  om  denne  betydningsfulde  og  afgørende  Sjæle- 
kamp i  Ensomheden  ere  de  anførte  Ord  de  eneste,  som  have  en  sær- 
lig Anvendelse  paa  hendes  egen  Sag:  ellers  fremfører  hun  kun  Bibel- 
sprog eller  almindelige  religiøse  Betragtninger,  som  kunde  anvendes  paa 
enhver,  der  lider  haardt  og  (efter  sin  Mening)  ufortjent.  Ordene  angive 
klart  og  tydelig,  og  aldeles  i  Overensstemmelse  med  hendes  Betragtning 
af  Lucias  Sag,  hvad  der  for  hende  havde  været  det  eneste  ledende  Hen- 
syn ved  hendes  Optræden  under  Forhørene,  nemlig  at  dække  Manden. 
Hun  er  stolt  af,  at  hun  ikke  har  villet  svigte  ham  i  Ulykken.  Det  gaar 
hun  ud  fra,  at  Gud  maa  bifalde.  Dog  prikkes  hendes  Sind  ogsaa  af 
Tanken  om,  at  Gud  muligvis  vil  finde,  at  hun  har  gjort  for  meget  for 
sin  Ægtefælle:  »skulde  hun  have  gjort  mindre?«  Hun  selv  kan 
ikke  være  af  denne  Mening,  tværtimod;  men  —  — 

Hvorledes  falder  hun  overhovedet  paa  at  give  sine  Tanker  denne 
Vending?  Hvis  hun  kun  havde  sat  sin  Ære  i  fremfor  alt  at  holde  sit 
Hjerte  rent  for  Svig  og  sin  Mund  for  Usandhed,  saa  havde  hun  gaaet  i 
Rette  med  Gud  paa  en  anden  Maade,  saa  havde  hun  spurgt:  Er  jeg 
veget  et  Haarsbred  fra  Sandheden?  Har  jeg  taget  dit  Navn  forfængeligt? 
Skal  det  være  min  Løn  for,  at  jeg  er  uskyldig  og  aldrig  har  villet  have 
med  Forræderi  at  gøre? 

* 

Hvorledes  forholdt  hun  sig  da  under  Forhørene? 

Birket  Smith  lægger  den  afgørende  Vægt  paa  det  umiddelbare  Ind- 
tryk af  hendes  Ord,  af  det  »ærlige  Ansigt«,  som  man  kalder  det,  der 
afspejler  sig  i  dem.  Vi  anførte  allerede  foran  hans  Udtalelser:  »Ingen, 
der  har  læst  denne  Bog,  vil  kunne  tvivle  om,  at  det  forholder  sig,  som 
hun  siger,  eller  ogsaa  maa  man  én  Gang  for  alle  opgive  Tanken  om  at 
kunne  skelne  Sandhedens  Sprog  fra  Løgnens  og  Hykleriets«. 

Det  kan  jeg  ikke  se  ganske  paa  samme  Maade.  Jeg  skal  fremdrage 
et  Exempel.  Under  det  andet  Forhør,  d.  10.  August,  udtalte  en  af 
Ministrene  (Kansleren  Peder  Reedtz):  Eders  Mand  har  bødet  en  fremmed 
Herre  Danmarks  Rige  til.  »Jeg  spurgte«,  fortsætter  saa  Leonora  Christina, 
»om  Danmarks  Rige  hørte  min  Mand  til,  at  han  det  kunde  udbyde,  og 
eftersom  ingen  svarede,  for  jeg  videre  fort  og  sagde:  I  gode  Herrer  kende 
alle  min  Herre;  I  vide,  at  han  har  været  æstimeret  for  en  Mand  af 
Forstand,  og  jeg  kan  forsikre  Eder,  at  da  jeg  skiltes  fra  ham,  da  havde 
han  endnu  sin  fulde  Fornuft.  Nu  er  let  at  tænke,  at  ingen  forstandig 
Mand  det  skulde  udbyde,  som  ikke  stod  i  hans  Magt  og  han  ikke 

raadte  for.  Han  er  jo  udi  ingen  Charge,  har  ingen  Myndighed  eller 
Midler;  hvor  skulde  han  være  saa  daarlig  saadant  Tilbud  at  gøre,  og 
hvad  for  en  Herre  skulde  ville  tage  derimod?« 

Er  det  nu  egentlig  den  hellige  Uskyldigheds  Tone,  som  klinger  gen- 
nem disse  Ord?  Eller  er  det  ikke  meget  mere  en  snarraadig  og  slag- 
færdig Disputerekunst  —  beundringsværdig  i  sin  kvindelige  Manér,  men 
ikke  aldeles  beroligende?  Og  saaledes  gaar  det  helt  igennem.  Leonora 
Christina  opfatter  sin  Situation  med  den  skarpeste  Forstand,  forstaar 
under  enhver  Vending  i  Forhøret,  hvad  den  kræver  af  hende,  bruger 
baade  Repliken  og  Pavsen  med  den  største  Finhed  og  Kløgt  uden  et 
Øjeblik  at  slippe  sit  Formaal  af  Syne:  at  dække  Manden.  Ja,  jeg  er 
overbevist  om,  at  hvis  hun  kunde  se  den  Ros  for  hende,  som  jeg  her 
har  nedskrevet,  og  sammenligne  den  med  Birket  Smiths  Ros  over  hendes 
Uskyld  og  Sanddruhed,  saa  vilde  hun  tage  min  til  Indtægt  —  ikke  alene 
fordi  hun  vilde  finde  den  fortjent,  men  ogsaa  fordi  hun  vilde  finde,  at 
den  var  en  langt  højere  og  skønnere  Ros  for  hende  (hvad  jeg  ikke  finder). 

Tilbage  staar  hendes  hyppige  Brug  af  Eden.  Naar  Ministrene  be- 
skylde Korfits  Ulfeldt  for  at  have  tilbudt  Danmark  til  en  fremmed 
Potentat  og  tilføje:  »I  ved  det  vel«,  svarer  Leonora  Christina :  »Gud  skal 
være  mit  Vidne  dertil,  at  jeg  det  ikke  ved«.  Senere:  »Vidste  jeg  det,  da 
skulde  jeg  det  gerne  sige;  men  saa  sandt  Gud  lever,  saa  ved  jeg  det 
ikke,  og  saa  sandt  kan  jeg  og  ikke  heller  tro,  at  min  Mand  skulde  være 
saa  daarlig;  thi  han  er  en  svag  Mand«  o.  s.  v.  —  En  anden  Gang  raaber 
hun  Gud  til  Vidne,  at  hende  om  intet  Forræderi  er  vitterligt,  hvorfor 
hun  og  ingen  [i  Sagen  delagtige]  kunde  navngive.  —  —  »Jeg  kan  med 
god  Samvittighed  sværge  for  Gud  i  Himlen,  at  jeg  aldrig  hørte  ham  tale 
om  noget  sligt.  Ja,  jeg  kan  sige,  at  han  aldrig  ønskede  ondt  over  Kon- 
gen, det  jeg  hørte«,  o.  s.  v.  o.  s.  v.  —  Ikke  alene  i  Forhørene  styrker 
hun  sin  Nægtelse  med  Ed;  ogsaa  ligeoverfor  Præsten,  der  efter  hendes 
eget  Forlangende  besøgte  hende  som  Sjælesørger  for  at  berette  hende 
til  Døden,  og  som  paa  sit  Embeds  Vegne,  »saavel  som  formedelst  Be- 
faling«, foreholdt  hende,  at  hun  ikke  skulde  besvære  sin  Samvittighed 
med  noget,  vidnede  hun  for  Gud  i  Himlen,  for  hvilken  intet  er  skjult, 
at  hende  om  det  Forræderi  intet  var  vitterligt. 

Hvem  er  ikke  tilbøjelig  til  uden  videre  at  lade  det  bero  ved  slige 
Forsikringer  og  drage  et  Lettelsens  Suk  over,  at  Sagen  dermed  er  afgjort? 
Og  hvem  tør  uden  et  aldeles  tvingende  og  fyldestgørende  Bevis  staa 
frem  mod  en  levende  eller  død  og  sige:  Du  gjorde  falsk  Ed? 

Jeg  har  ikke  Beviser  og  staar  ikke  frem  med  en  saadan  Paastand. 
Det  er  muligt,  maaske  endog  det  sandsynligste,  at  hendes  Eder  have 
været  sande  efter  Formen  og  Bogstaven  —  og  det  bør  ikke  overses,  at 
dette  for  den  menneskelige  Samvittighed,  som  den  nu  en  Gang  er  ind- 
rettet, ofte  kan  tjene  til  virkelig  Beroligelse  — ,  medens  hendes  Brug  af 
Eden,  efter  hvad  vi  ovenfor  have  udviklet,  dog  har  været  aldeles  sofistisk 

og  et  Skjul  for  en  Medviden  i  det  væsentlige.  —  Men  man  maa  virkelig 
ogsaa  have  Lov  til  at  vedkende  sig  den  Mening,  at  hendes  Eder,  endog 
hvad  Formen  og  Bogstaven  angaar,  ikke  kunne  betragtes  som  hævede 
over  det  tvivlsomme.  Naar  det  engang  er  givet,  hvad  vi  i  det  foregaaende 
have  hævet  over  al  Tvivl,  at  hun  i  Mellemværendet  med  den  danske 
Regering  saa  hele  sin  Pligt  og  Opgave  i  det  Formaal  at  rense  sin  Mand, 
saa  maa  man  være  belavet  paa  alt,  hvad  der  kunde  tjene  dette  Formaal. 
Sæt  at  hun  har  vidst  god  Besked,  saa  har  hun  dog  —  det  viser  hendes 
Betragtning  af  Lucias  Sag  —  villet  nægte  hvadsomhelst,  der  kunde  skade 
hendes  Mand;   og  hvad  kunde  det  nytte  at  nægte,  naar  hun  vilde  fra- 
falde sin  Nægtelse  i  det  Øjeblik,  det  kom  til  Ed,  der  formodentlig  vilde 
blive  hende  afkrævet,  om  hun  end  ikke  forekom  det  ved  at  aflægge  den 
frivillig?    Hun   er  da  inde  paa  at  spille  en  Rolle,  som  ifølge  Konse- 
kvensens ubønhørlige  Krav  maa  spilles  til  Enden  —  altsammen  til  bedste 
for  det,  som  hun  anser  for  sin  Hovedpligt.  Og  hvad  kunde  det  nytte  at 
sværge  dyre  Eder  for  Ministrene,  naar  hun  vilde  frafalde  dem  for  Præsten, 
der  »formedelst  Befaling«  —  nemlig  fra  Hoffet,  formodentlig  fra  Dron- 
ningen —  foreholdt  hende,  at  hun  ikke  burde  besvære  sin  Samvittighed 
med  noget?  At  hun  i  Enkeltheder  sagde  Usandheder  under  Forhørene, 
fremgaar  af  selve  Jammersmindets  Beretning  om,  hvad  hun  svarede  paa 
Spørgsmaalene  om  sine  Juveler.   Og  jeg  tænker  mig,  at  Leonora  Christinas 
Læber  vilde  kruses  af  et  lunt  og  forbavset  Smil,  hvis  hun  kunde  høre 
nogen  for  Alvor  ytre  Tvivl  om,  at  hun  brugte  snilde  Usandheder  som 
Vaaben  —  jeg  havde  nær  sagt:  lovlige  Vaaben  —  mod  Overmagten. 
Hun  var  sandelig  af  lang  Praxis  i  vanskelige  og  farlige  Situationer  vant 
til  at  handle  efter  Grundsætningerne:  sauve  qui  peiit  og  »Nød  bryder  alle 
Love«.    Hun  maa  i  Smug  begaa  Handlinger,  som  vi  ikke  skulle  bebrejde 
den  forfulgte  Kvinde,  men  som  dog  i  paakommende  Tilfælde  maa  klares 
med  Løgne.    Hvor  er  saa  Grænsen?  Man  kunde  sige,  at  hvis  hun  havde 
svoret  falsk,  saa  vilde  hun  dog  næppe  i  sine  Memoirer  bevare  Mindet 
om  disse  Eder,  der  dog  maa  have  foruroliget  hendes  Samvittighed  noget. 
Men  det  er  netop  Sagen,  at  hun  i  hvert  Fald  til  en  vis  Grad  har  ofret 
endog  sin  Samvittighed  for  sin  Mands  Ære  og  Vel,  og  regnet  sig  det  til 
Fortjeneste*.    Desuden,  som   Birket  Smith  selv  meget  træffende  har 
gjort  opmærksom  paa,  kunde  hun  ikke  vide,  om  Manuskriptet,  der  blev 

*  Det  bør  ogsaa  bemærkes,  at  Samtiden,  endog  Modstandere,  bedømte  Leonora 
Christinas  Pligt  i  Overensstemmelse  med  hendes  egen  Opfattelse.  Hinrich  Blome  til 
Farve,  som  var  en  af  dem,  der  tidligere  (1661)  undersøgte  Korfits  Ulfeldts  Forhold  til 
Sverig,  kom  til  det  Resultat,  at  han,  om  han  end  havde  ti  Liv  og  Hoveder,  havde  for- 
brudt dem  alle.  »Men  om  ogsaa  Hustruen  kan  straffes,  da  hun  dog  efter 
guddommelig  og  menneskelig  Ret  er  skyldig  at  følge  sin  Mand«,  det  tør  han 
ikke  afgøre;  »det  maatte  da  i  alt  Fald  bevises,  at  hun  havde  tenteret  noget 
paa  egen  Haand  og  uden  Mandens  Befaling«.  (S.  Birket  Smith:  Leonora 
Christinas  Historie  U,  S,  61).  Jvf.  ogsaa  Conrad  Hesses  Betænkning  (sammesteds), 
som  gaar  i  en  lignende  Retning. 

affattet  i  Fængslet,  ikke  kunde  falde  i  urette  Hænder,  i  det  danske  Hofs 
i  Stedet  for  hendes  Børns,  hvilket  er  en  tilstrækkelig  Grund  til,  at  man 
af  Jammersmindet  ikke  kan  vente  sig  en  Smule  mere  Uforbeholdenhed 
om  hendes  Mands  Sag  end  af  hendes  Ord  under  Forhørene. 

I  alt,  hvad  der  angaar  hendes  Forhold  til  Ulfeldts  Planer,  er  Jam- 
mersmindet ikke  alene  en  forsigtig  og  paa  Skruer  stillet  Meddelelse, 
men  tør  maaske  ogsaa,  naar  man  rolig  overvejer  Begivenhedernes  Gang, 
antages  for  paa  en  halvt  ubevidst  Maade  at  afvige  fra  Sandheden. 

Øjeblikkelig  efter  sin  Fængsling  maa  hun,  der  af  Naturen  er  en  født 
Advokat,  træde  i  Skranken  i  en  Sag,  hvor  det  gælder  Liv  og  Ære  for 
hendes  Mand  og  hende  selv.  Hun  sætter  alle  sine  Evner,  hver  Blods- 
draabe,  hver  Nerve  ind  paa  dette  Forsvar  og  maa  bide  fra  sig  somme 
Tider  over  tre  Timer  i  Træk.  Selv  om  vi  havde  et  stenografisk  Referat 
af  Forhørene  liggende  for  os,  kunde  den  historiske  Kritik  næppe  aner- 
kende hendes  Forsvar  som  en  klar  Kilde  om,  hvorledes  det  i  Virkelig- 
heden »sad  tilsammen«  med  den  Sag.  Hun  har  sin  Streg  tydelig  anvist 
og  maa  passe  vel  paa  at  holde  Tungen  lige  i  Munden.  Jeg  antager 
ligefrem,  at  hun  paa  den  Tid  har  tilladt  sig  at  sige  en  umaadelig  Mængde 
bevidst  Usandhed.  Saa  begynder  Fangenskabets  Elendighed.  Efter 
at  det  har  varet  lidt  over  et  halvt  Aar,  erfarer  hun  Ulfeldts  Død,  som 
for  hende  bringer  Afslutning  paa  al  Delagtighed  i  politiske  Interesser  og 
forsaavidt  giver  mere  Ro  i  Forholdene.  Dog  holder  Indespærringens 
bitre  Lidelser  bestandig  Hadets  Braad  spids  og  skarp.  Hendes  Fængsel 
maa  egentlig  kaldes  ensomt;  thi  blandt  sine  Omgivelser  fmder  hun  ikke 
et  Menneske,  med  hvem  hun  kan  tale  fortrolig,  end  sige  nogen  jævn- 
byrdig Aand,  der  gennem  Samtale  kunde  bidrage  til  at  udjævne  Ensidig- 
heden i  hendes  Synsmaade.  Hendes  Sjælesørgere  —  i  alt  Fald  de  af 
dem,  som  hun  havde  Agtelse  for,  — kunde  give  hende  Religionens  Trøst; 
men  talte  de  med  hende  om  de  gamle  Anliggender,  saa  maatte  hun  jo 
strax  komme  i  Hu,  at  de  stod  i  Forbindelse  med  Hoffet.  Hun  maa  be- 
standig være  paa  sin  Post;  hun  frygter  endog  for,  at  Sperling,  da  han 
ogsaa  bliver  Fange  i  Blaataarn  og  hun  træder  i  hemmelig  Forbindelse 
med  ham,  skal  spille  Forræder:  »hun  fattede  en  sær  Opinion  om 
ham,  ligesom  han  vilde  drage  noget  af  hende  for  at  fremvise«. 
I  hendes  fordums  fortrolige  Meddelelser  til  ham  var  der  jo  ogsaa  et  og 
andet,  som  kunde  fremvises  med  Effekt. 

Det  forekommer  mig  psykologisk  sandsynligt,  at  hendes  en  Gang 
givne  Synsmaade,  i  hvilken  hun  med  hele  sin  Lidenskab  havde  tænkt 
og  talt  sig  ind,  under  de  mange,  lange  Aars  Fangenskab  efterhaanden 
har  fæstnet  sig  og  er  groet  saaledes  ind  i  hende,  at  hun  aldeles  ikke 
længere  har  staaet  fri  overfor  den.  Det  vilde  vistnok  være  fuldkomment 
fejl  at  mene,  at  en  unaturlig  og  langvarig  Isolering  kan  undlade  at  ud- 
øve sin  Virkning  endog  over  den  stærkeste  Sjæl,  den  lyseste  Aand,  der 
ellers  bevarer  sin  Skarpsindighed  og  sin  Hukommelse  usvækkede.  Korrek- 

tiverne  mangle,  hun  er  ikke  længere  i  Stand  til  at  se  Tingene  fra  nogen 
ny  Side.  Da  hendes  Aands  Virksomhed  saa  efterhaanden  nødtvungent 
fra  Daad  gik  over  til  Erindring,  da  hun  tog  den  Opgave  at  fremstille 
sin  Fængsling  og  sit  Fangenskab,  er  hendes  fordums  Procedure,  som 
hun  fra  sit  Sj^ispunkt  mindedes  med  Stolthed  over  dens  Dygtighed  og 
Standhaftighed,  traadt  i  Stedet  for  Sagens  virkelige  Sammenhæng.  Hun 
er  nu  sin  egen  Heltinde;  der  er  noget  æsthetisk  i  hendes  Opgave.  Hendes 
Referat  af  Forhørene,  der  nu  laa  over  10  Aar  tilbage  i  Tiden,  giver 
uden  Tvivl  et  meget  ensidigt  Udtog  og  Billede  af  dem:  hun  maa  jo 
have  udeladt  meget,  og  vel  særlig  det,  hvorved  hun  har  klaret  mindre 
godt  for  sig.  Hun  er  altfor  meget  Forfatterinde  til,  at  hun  skulde  und- 
gaa  at  pointere  og  idealisere  efter  dramatiske  Hensyn,  saa  fjernt  som 
hun  end  er  fra  smaalig  Forfængelighed.  Hendes  Paastande  paa  Uskyl- 
dighed og  god  Samvittighed  —  ikke  alene  i  Beretningen  om  Forhørene, 
men  rundt  omkring  i  Jammersmindet  (særlig  i  Fortalen)  —  bør  derfor 
hverken  tages  som  objektiv  historisk  Sandhed  eller  som  bevidst  Usand- 
hed paa  den  Tid,  da  de  bleve  nedskrevne.  Kampens  Dage  vare  for- 
længst forbi :  nu  gaar  hendes  Tragten  ud  paa  at  gaa  i  en  værdig  Skik- 
kelse over  i  sine  Børns  og  sin  Efterslægts  Erindring. 

Desuden,  naar  en  paastaar  at  være  uskyldig,  uden  at  man  tillige 
faar  nøjagtig  Oplysning  om  alle  de  Kendsgerninger,  som  derved  kunne 
komme  i  Betragtning,  saa  er  man  jo  henvist  til  Vedkommendes  egen 
Dom  om,  hvad  der  kan  gælde  for  uskyldigt  og  hvad  der  ikke  kan  gælde 
derfor.  Det  bliver  altid  et  aabent  Spørgsmaal,  hvorvidt  den  anklagedes 
moralske  Dom  om  sin  egen  Færd  vilde  falde  sammen  med  andre  Men- 
neskers, naar  de  fuldt  ud  kendte  den.  Enhver  ved,  at  slige  Domme 
undertiden  falde  meget  forskelhg  ud. 

Under  Aaret  1683  skriver  Leonora  Christina  bl.  a. :  »Mit  næsten  20 
Aars  Fængsel  kunde  ikke  formilde  Enkedronningens  Hjerte  imod  mig 
(der  jeg  dog  med  god  Samvittighed  kan  vidne  for  Gud,  at  jeg 
aldrig  ved  at  have  givet  hende  Aarsag  til  sin  fattede  Unaade)«. 
I  disse  Ord  turde  der  foreligge  et  ret  tydeligt  Exempel  paa,  hvor  meget 
—  eller  lidet  —  objektivt  Værd  man  kan  tilskrive  Forfatterindens  For- 
sikringer ved  Gud  og  sin  Samvittighed*.  Man  har  ikke  Føje  til  at  tvivle 
om,  at  de  i  Øjeblikket  ere  nedskrevne  bona  fide.  Og  hvad  der  kan  give 
et  Menneske  Aarsag  til  at  fatte  Unaade  eller  Uvillie  mod  et  andet  Men- 
neske, er  jo  i  Virkeligheden  ogsaa  et  ubestemt  noget,  som  kan  ses  fra 
forskellige  Sider,  navnlig  de  to  paagældende  Menneskers,  hvis  Synsmaade 

*  Det  er  vel  overhovedet  sandsj'^nligt,  at  endog  alvorlige  Personer  som  Leonora 
Christina  paa  hin  Tid  vare  meget  mindre  nøjeregnende  med  Edens  Brug  i  daglig  Tale, 
end  man  nu  regner  det  for  tilstedeligt,  Jo  mindre  sparsom  man  var  med  Paakaidelsen 
af  Guds  Navn,  des  mindre  Vægt  har  der  ligget  paa  hver  enkelt  Forsikring.  Om  Leonora 
Christina  end  ikke  har  svoret  »som  en  Kukkenbagerkone«  eller  blandet  Guds  Navn  i  alt 
i  samme  Grad  som  Geske  Klokkers,  saa  var  hun  dog  ikke  helt  hævet  over  Tidens  Vaner. 

i  Reglen  ikke  vil  falde  sammen.  Men  efter  hvad  der  foreligger,  ville 
vore  Dages  Historikere  dog  næppe  antage,  at  Leonora  Christinas  Færd 
mellem  Aarene  1648  og  1663,  naar  den  skal  dømmes  upartisk,  ikke 
skulde  have  givet  Sophie  Amalie  en  hel  Mængde  meget  god  Aarsag  til 
sin  Unaade  —  uanset,  at  man  ubetinget  vil  fordømme  den  lave  Maade, 
hvorpaa  Dronningen  viste  sin  Unaade  og  tilfredsstillede  sin  Hævntørst, 
da  hun  én  Gang  havde  faaet  sin  Fjende  i  sine  Kløer,  den  indtil  Døden 
uforsonlige  Grusomhed,  hvormed  hun  lod  hende  lide  Fangenskabets 
Tortur.  Leonora  Christinas  Paastand  paa,  at  hun  led  uskyldig,  var 
forsaavidt  ganske  vel  beføjet,  som  hun  i  hen  ved  8000  Dage  af  sit  Liv, 
Dag  ud  og  Dag  ind,  vidste,  at  hun  var  en  værgeløs  Genstand  for  per- 
sonlig Hævn ;  men  den  lærer  os  intet  om,  hvor  megen  Skyld  eller  Uskyld 
i  hendes  tidligere  Tid  der  laa  bagved. 

Det  enkelte  Menneskes  moralske  Udvikling  i  Forhold  til  andre  Men- 
nesker har  megen  Lighed  med  den  Udvikling,  som  Menneskeslægtens 
Opfattelse  af  Verdenssystemet  har  gennemgaaet.  Det  begynder  med,  at 
Menneskene  betragte  deres  eget  Standpunkt,  Jorden,  som  Centrum  for 
hele  Universet,  det,  hvorom  al  Ting  drejer  sig;  og  det  enkelte  Menneske 
gaar  bestandig  ud  fra  at  betragte  sig  selv  som  Centrum  for  alle  sine 
menneskehge  Omgivelser,  som  den,  efter  hvem  det  hele  skal  rette  sig. 
Vort  kære  Jeg  maa  opdrages  til  ikke  at  føre  sig  op  som  et  fordringsfuldt 
Barn. 

Leonora  Christina  hørte  ikke  til  de  sjældne  Mennesker,  der  ere 
voxede  fra  denne  lavere  Verdensbetragtning;  hun  var  ikke  saa  ganske 
rykket  op  til  den  sande  —  kopernikanske  —  Moral.  Livets  Skole  havde 
vel  været  hende  en  haard  og  stræng,  men  ikke  en  god  Tugtemester:  en 
Snes  Aars  Lidelser  under  Overmagten  og  Afspærring  fra  Omverdenen  er 
næppe  det  bedste  Sanatorium  til  at  mildne  Lidenskaberne  og  frigøre 
Omdømmet.  Man  faar  et  forbavsende  Indtryk  heraf  ved  den  Oversigt, 
som  hun  i  sin  Alderdom,  efter  Løsladelsen  af  Fangenskabet,  har  leveret 
over  dem,  hvis  dødelige  Afgang  er  berettet  hende  under  Fængs- 
lingen. Hun  havde  i  Jammersmindet  omtalt  flere  af  disse  11  Døds- 
fald enkeltvis;  men  det  behager  hende  endnu  en  Gang  at  lade  dem  pas- 
sere Revue  for  sig  i  sluttet  Række.  Man  ser  heraf,  hvor  lidet  hun  kan 
frigøre  sig  fra  at  henføre  andre  Menneskers  Skæbner,  Ulykker,  Død,  til 
det  Forhold,  hvori  de  havde  stillet  sig  netop  til  hende,  uagtet  man 
skulde  tro,  at  hendes  gode  Hoved  kunde  have  lært  hende,  at  Himlens 
Vrede  mulig  kunde  have  ramt  dem  af  Hensyn  til  hundrede  andre  For- 
hold.   Her  kun  et  Par  Exempler: 

»2.  Enkedronningens  Hofmesterinde,  som  var  mig  saa  meget  stræng 
i  min  første  Bedrøvelse,  havde  en  lang,  pinagtig  Sygdom ;  sagde  af  Utaal- 
modighed,  at  Helvedes  Pine  var  ikke  større  end  som  hendes  Pine  var. 

Man  kunde  paa  Taarnet  høre  hende  skrige.  Hun  blev  ført  paa  en  Dyne 
ned  i  Byen  og  døde  der«. 

»3.  Abele  Catharinæ  Død  var  meget  smertehg.  Havde  hun  før  søgt 
hos  mig  paa  hemmehge  Steder  efter  Breve,  da  blev  hun  siden  af  Bal- 
berere  meget  befølt,  eftersom  hun  havde  Bylder  paa  hemmelige  Steder. 
Hun  blev  skaaren  og  brændt.  Al  den  Pine  udstod  hun  i  Haab  at  leve, 
men  hverken  Bartskæren*s  Vindskibelighed  eller  Dronningens  Besøgeiser 
kunde  redde  hende  fra  Døden«. 

»4.  Sekretærer  Erik  Krag,  som  havde  ladet  se  sit  onde  Hjertelag 
mod  mig  i  mit  Fængsel  den  mørke  Kirke,  blev  hastig  af  Døden  henrykt 
paa  et  urent  Sted ;  var  frisk  og  sund,  havde  til  Middag  ladet  indbyde 
Gæster  til  sig,  sad  og  skrev  ved  sit  Bord,  gaar  ud  for  at  gøre  sit  Behov, 
der  fmder  hans  Folk  (efter  lang  Bien)  ham  død«. 

Det  er  jo  sandt  at  sige  ikke  andet  end  Udbrud  af  Skadefryd,  af  en 
Hævnlyst,  som  føler  sig  tilfredsstillet,  uagtet  man  selv  er  magtesløs.  Hof- 
mesterindens  Skrig  synes  at  have  klinget  sødt  i  hendes  Øre.  Der  var 
dem,  som  troede,  at  Leonora  Christina  kunde  hexe;  selv  troede  hun  det 
ikke  —  men  havde  hun  blot  kunnet  det!  Nu  paakalder  hun  ikke  de 
onde  Magter,  men  forudsætter  ganske  naivt,  at  det  guddommelige  For- 
syn gaar  hendes  personlige  Hævngerrigheds  Ærinder.  Er  det  egentlig 
bedre?  Det  er  den  velbekendte  Tro  paa  en  providentia  specialissima^ 
en  Selviskhed,  der  ved  Religionens  Hjælp  antager  uendelige  Proportioner, 
som  var  meget  almindelig  i  ældre  Tider  og  som  man  for  Resten  ogsaa 
kender  fra  Exempler  nu  til  Dags,  navnlig  naar  mægtige  Personer  triumfere 
over  deres  Fjender.  Leonora  Christina  var  overordentlig  religiøs,  Gud 
var  idelig  i  hendes  Tanker  og  hendes  Ord.  Hendes  Religiøsitet  har  faaet 
kraftige  og  lutrede  Udtryk  som  i  den  skønne  Morgensang:  »Min  Tunge 
skal  med  Stemme«,  eller  i  Sangen:  »Hvad  er  vores  Levneds  Id«;  men 
en  sandfærdig  Analyse  af  den  vil  vise,  at  den  ligesaa  vel  maatte  laane 
Hus  til  det  hadefulde,  selviske  og  sofistiske  hos  hende,  som  til  det,  der 
var  i  hende  af  Højsind,  Resignation  og  Kærlighed. 

*  * 

Korfits  Ulfeldt  har  i  et  Par  Hundrede  Aar  maattet  bære  Forræder- 
navnet, og  Nutidens  historiske  Forskning  bekræfter,  at  han  ikke  har 
baaret  det  med  Urette.  Mod  Leonora  Christina  har  man  været  ander- 
ledes stemt;  og  efter  Udgivelsen  af  Jammersmindet,  en  af  de  mærkeligste 
og  indholdsrigeste  Bøger  i  hele  vor  Litteratur,  gør  man  sig  saa  meget 
mere  Umage  for  at  skille  hendes  Sag  fra  hans.  Forunderligt  nok:  der 
kan  ikke  tænkes  noget,  som  strider  mere  mod  hendes  eget  Livs  stadige 
Tanke  og  inderste  Villie  end  denne  Stræben  efter  at  rense  hende  ved  at 
skille  hendes  og  Mandens  Sag.  Sit  Livs  Motto  har  hun  angivet  i  de 
bekendte  Linier  af  hendes  Vers  paa  Alterklædet  i  Maribo  Kirke: 

Ej  noget  synes  tungt  for  Ægte-Kærlighed, 
Trofasthed  er  den  Dyd,  man  ej  tør  blues  ved. 

Og  ved  dette  »noget«,  som  ikke  er  tungt  for  den  ægteskabelige  Kærlig- 
hed og  Trofasthed,  maa  man  underforstaa  en  hel  Del,  som  Nutiden 
mener  at  burde  tage  mindre  let.  Ulykken  var,  at  efter  hendes  og  hendes 
Tidsalders  Opfattelse  af  Ægteskabet  var  Hustruen  i  Virkeligheden  et 
ufrit  Menneske,  ufrit  lige  ind  i  hendes  inderste  Væsen:  hendes  Samvit- 
tigheds Tyngdepunkt  faldt  udenfor  hende  selv,  i  Manden,  hvis  Veje  hun 
maatte  følge.  I  alt,  hvad  der  gik  ud  over  Forholdet  til  Mand  og  Børn, 
havde  hun  intet  selvstændigt  Ansvar.  Og  naar  Manden,  s'om  det  her 
var  Tilfældet,  var  en  politisk  Svindler  og  Charlatan,  maatte  Ægteskabet 
—  hvad  Leonora  Christina  jo  ogsaa  tilstrækkelig  fik  at  føle  —  fra  en 
vis  Side  set  kaldes  meget  ulykkeligt,  om  det  saa  indadtil  var  aldrig  saa 
kærligt  og  trofast. 

Hvor  megen  Pris  man  end  maa  sætte  paa  Jammersmindet,  er  det 
dog  et  stort  Spørgsmaal,  om  det  egentlig  egner  sig  til  Folke  læsning. 
Det  er  en  Bog,  som  Historien  spiller  et  højt  Spil  med:  jo  mere  ærligt 
det  Ansigt  er,  som  den  bærer,  des  mere  maa  dette  Ansigt,  hvis  det 
alligevel  ikke  staar  til  troende,  vendes  til  Anklage  mod  Bogen  og  For- 
fatterinden, naar  man  ser  Sagen  fra  Nutidens  Synspunkt.  Der  er  heri 
noget,  som  let  afstedkommer  slor  Forvirring.  Thi  af  den  populære  Læser 
kan  man  ikke  vente,  at  han  skal  kunne  opfatte  Bogen  fra  en  svunden 
Tids  Synspunkt  og  indrømme  en  forældet  Moral  dens  historiske  Ret. 
Skal  man  saa  fremstille  Leonora  Christina  »in  usum  Delphini«  i  en  Skik- 
kelse, der  ikke  svarer  til  den  historiske  Virkelighed?  Eller  skal  man 
prisgive  hende  til  en  naiv  Indignation  som  meddelagtig  i  Forræderi  mod 
Fædrelandet  og  fræk  Fornægtelse  af  Sandheden?  Det  rigtigste  bliver  vel, 
ifølge  det  ganske  særegne  ved  hendes  Forhold,  saavidt  muligt  at  forbe- 
holde hende  for  Læsere,  som  have  Evne  og  Villie  til  at  læse  Historien 
historisk. 


JOHAN  MONRADS  SELVBIOGRAFI  (1888)*. 


Man  kan  blive  en  berømt  Person  paa  temmelig  billige  Vilkaar:  man 
behøver  blot  at  skrive  sin  egen  Biografi.  Naar  da  en  gunstig  Skæbne  i 
nogle  hundrede  Aar  vaager  over,  at  Manuskriptet  ikke  gaar  tabt,  saa  er 
det  —  alene  i  Kraft  af  den  forløbne  Tid  —  et  værdifuldt  historisk  Do- 
kument, om  end  Forfatteren  i  sin  Tid  egentlig  har  været  et  Hverdags- 
menneske og  ikke  en  Gang  har  havt  Talent  som  Forfatter.  Naar  han 
blot  har  været  et  oprigtigt  Menneske,  bliver  han  saa  alligevel  interessant, 
ikke  blot  for  en  snæver  Kreds,  men  for  en  hel  Nation.  Saaledes  er  det 
gaaet  den  gamle  Johan  Monrad.  Uden  at  man  havde  hans  Selvbiografi, 
vilde  lærde  Historikere  maaske  nok  ved  at  endevende  gamle  Papirer  en 
Gang  imellem  støde  paa  hans  Navn ;  men  ingen  vilde  tænke  paa  at  an- 
stille nøjere  Efterforskninger  om  ham:  dertil  fyldte  han  ikke  nok.  Men 
nu  har  han  havt  den  Ide  at  skrive  sit  eget  Levnedsløb;  det  vækker  hen- 
ved 200  Aar  senere  med  Rette  Opmærksomhed  som  originalt  Tidsbillede, 
udgives  den  ene  Gang  efter  den  anden,  først  af  J.  G.  Burman  Becker 
(1862),  nu  atter  —  nøjagtigere  og  kyndigere  —  af  S.  Birket  Smith; 
det  er  aabenbart  blevet  nøje  gransket  af  J.  P.  Jacobsen,  da  han 
rustede  sig  til  at  skrive  sin  Marie  Grubbe;  det  er  blevet  kritisk  og 
litterært  mønstret  af  G.  Brandes  i  hans  Festskrift  om  Holberg.  Det 
anmeldes  i  Blade  og  Tidsskrifter.    Johan  Monrad  er  bleven  berømt. 

Det  havde  han  nu  vist  ikke  noget  imod.  Men  det  kan  vel  være,  at 
han  ikke  vilde  være  helt  tilfreds  med  sin  Berømmelse  i  vor  Tid,  ikke 
finde  den  ganske  svarende  til  sine  Tanker  om  sig  selv.  Saaledes  at  blive 
taget  ned  fra  sin  lille  Piedestal,  ransaget  i  alle  Folder  og  gjort  til  viden- 
skabehg  historisk  Objekt  —  det  var  jo  ikke  Meningen!  Men  det  ene 
følger  med  det  andet. 

Han  var  hverken  i  det  ydre  eller  i  det  indre  Liv  nogen  betydelig 
Personlighed:  det  Indtryk  af  ham,  som  han  selv  meddeler,  svarer  navn- 
lig ikke  til,  hvad  man  i  fremhævet  Betydning  kalder  en  Mand.  Der 
var  ingen  gennemgaaende  Villie  eller  Hensigt  i  ham,  han  havde  intet 
rigtigt  for.  Han  »befalede  Gud  alting  og  ventede  hans  Villie«.  Han  voxede 
op  under  lykkelige  Forhold,  blev,  som  det  synes,  meget  forkælet  fra  alle 

*  Etatsraad  og  Landkommissær  Johan  Monrads  Selvbiografi  (1638 — 1692),  udgivet 
efter  Originalhaandskriftet  af  S.  Birket  Smitli. 

Kanter  og  tog  Livet  afgjort  fra  den  behagelige  Side.  Selv  havde  han 
ikke  synderlig  Formue,  men  kom  dog  til  at  gøre  en  lang  og  nydelsesrig 
Udenlandsrejse  i  fornemme  Folks  Følge  i  Løbet  af  en  7 — 8  Aar.  Efter 
Hjemkomsten,  da  han  allerede  var  nogle  og  f^Tretyve  Aar  gammel,  blev 
han  hæftig  forelsket  i  en  ung  og  smuk  Adelsdame,  en  fin,  fornem  og  rig 
Pige,  og  vandt  hendes  Hjerte  og  Haand,  uagtet  han  stod  ligesaa  meget 
under  hende  i  Rang  som  over  hende  i  Alder.  Og  dermed  er  hans  Lev- 
nedsbog, som  den  foreligger  for  os.  væsentlig  skreven  ud;  Slutningen  af 
hans  Liv  skal,  efter  hvad  Udgiveren  oplyser,  have  været  lidt  mere  torne- 
fuld end  Begyndelsen. 

Efter  hvad  man  kan  slutte  af  hans  egne  Ord  saavel  som  af  hans 
Skæbne,  har  han  været  smuk  og  fremfor  alt  sympathisk,  vindende,  tæk- 
kelig:  baade  Mænd  og  Kvinder,  unge  og  gamle,  syntes  umaadelig  godt 
om  ham.  Det  skal  være  ham  vel  undt,  saa  meget  mere  som  han  i 
Grunden  var  en  brav  Karl,  der  ikke  alene  til  Legemet,  men  ogsaa  til 
Aanden  var  vel  skabt,  mild  og  blød  af  Sind,  med  fint  mærkende  Organer 
for  aandelig  Paavirkning,  derfor  ogsaa  med  et  vist  Hang  til  forfinede, 
men  rene  Nydelser.  Det  bedste  ved  ham  er  en  Glæde,  saa  lys  i  sin 
Tone,  som  man  næppe  skulde  finde  Mage  til  nu  til  Dags,  saavel  over 
Menneskene  som  over  Naturen.  Hans  inderlige  og  rene  Sans  for  Natur- 
skønhed, der  i  psykologisk  og  historisk  Henseende  er  hans  mærkeligste 
Fortrin,  er  allerede  bleven  analyseret  af  G.  Brandes  og  fremhæves  paany 

—  med  Tilslutning  til  Brandes  —  af  Selvbiografiens  Udgiver.  Alt  dette 
tj'der  paa  et  af  Naturen  godt  Hjerte;  og  Indtrykket  heraf  forringes  ikke 
ved,  at  han  havde  en  tilsvarende  Sans  for  god  Mad  og  for  elegante 
Selskabsformer.  I  paakommende  Tilfælde  kunde  han  endog  tage  mere 
virksomt  Parti  for,  at  det  gik  rigtig  til  i  Livet,  som  det  viste  sig,  da  han 
hjalp  en  Slægtning  af  sig,  en  smuk  Dame,  fra  at  blive  Maitresse  for  »een 
stor  Person«  (o:  Christian  V),  hvad  hendes  Venner,  endog  hendes  Fader, 
syntes  gerne  at  ville  give  deres  Velsignelse  til. 

Men  af  alt  i  Verden  synes  han  dog  bedst  om  sig  selv.  Selvtilfreds- 
heden er  smurt  i  tykke  Lag  over  hans  hele  Biografi.  Ogsaa  senere  Tider 
have  kendt  selvtilfredse  Etatsraader,  men  næppe  nogen,  der  har  været 
saa  aldeles  naiv  i  Glæden  over  sig  selv  som  Johan  Monrad.  Han  for- 
styrres ikke  i  mindste  Maade  af  nogen  Reflexion  over,  at  de,  som  læse, 
hvad  han  skriver,  hver  for  sig  paa  menneskelig  Vis  ogsaa  kunne  have 
lidt  tilovers  for  sig  selv  og  derfor  paa  menneskelig  Vis  ville  være  lidt 
skeptiske  med  Hensyn  til  hans  Fortrin  i  alle  Retninger.  Han  fortæller 
allerede  om  sin  Fødsel:  »Gud  gav  mig  saa  fuldkommen  dejlig  et  Legeme 
med  saa  fuldkommen  Sans,  at  alle  —  det  siger  jeg  Gud  til  Ære  og  Tak 

—  fra  mit  Barnsben  ansaa  mig  som  af  en  sær  dejlig  Skabning,  og  saa 
fuldkommen  dejlig  en  Sjæl,  —  —  og  saa  fornøjet  et  Sind,  at  jeg  var 
aldrig  mere  fornøjet,  end  naar  jeg  var  med  mig  selv  alene.  Saa  at  naar 
jeg  siden  har  set  andre  Folks  Væsen,  Natur  og  Humør  efter,  maatte  jeg 

bekende,  Gud  har  havt  en  sær  Naade  for  mig  fremfor  de  meste  andre, 
at  jeg  fandt  i  min  Sjæl  og  Væsen  de  ufejlbarlige  visse  Tegn  paa  et  præ- 
destineret og  udvalgt  Guds  Barn.«  Denne  Overbevisning  følger  ham 
gennem  hele  Betragtningen  af  hans  Livs  Tilskikkelser  og  lader  ham  den 
ene  Gang  efter  den  anden  falde  i  hellig  Forundring  over,  hvilket  mage- 
løst Menneske  han  i  Grunden  var.  Kun  én  Gang  truede  hans  Selvtil- 
fredshed med  at  gaa  helt  op  i  Luer,  nemlig  da  han  blev  saa  forelsket  i 
den  smukke  Mette  Sophie  Krabbe:  »Jeg  ledte  efter  mig,  og  kunde 
intet  finde  mig  selv  nogensteds  mere«,  siger  han  med  et  karak- 
teristisk følt  Udtryk.  At  det  alligevel  efterhaanden  lykkes  ham  —  altfor 
godt  —  at  fmde  sig  selv  igen  og  se  sit  eget  Jeg  i  fuld  bengalsk  Belys- 
ning, derom  vidner  Selvbiografien  alene  ved  at  være  affattet  længe  efter 
denne  Tid:  det  er  kun  hans  sjældne  Beundring  for  sig  selv,  som  vi 
overhovedet  have  at  takke  for,  at  han  har  efterladt  os  denne  Biografi  i 
det  elegante  og  splendid  indbundne  Oktavbind,  som  senere  er  havnet 
paa  det  store  kgl.  Bibliothek.  Man  kan  ikke  lade  være  at  formode,  at 
Ægteskabet  ikke  saa  ganske  har  holdt,  hvad  Forelskelsestiden  lovede. 
En  vis  Forkælelse  af  sin  egen  Person  kan  vistnok  bidrage  til  at  give 
Personen  noget  erotisk  tiltrækkende;  men  naar  det  daglige  Samliv  be- 
gynder, kan  den  falde  besværlig,  især  for  en  Dame,  der  ogsaa  paa  sin 
Side  synes  at  have  været  forkælet  af  sine  Omgivelser. 

Karakteristisk  for  Tidsalderen  er  ikke  alene  det  naive  i  hans  Ego- 
isme, men  ogsaa  det,  at  den  helt  igennem  er  omsat  i  Religion;  og  da 
et  noget  lignende  Fænomen  i  Leonora  Christinas  Jammersminde  nylig 
her  har  været  paa  Tale,  ville  vi  lidt  nærmere  betragte  denne  Sag,  som 
den  fremtræder  hos  de  to  Personer. 

De  ere  begge  i  høj  Grad  religiøse;  men  der  synes  ved  første  Øjekast 
at  være  Forskel  nok  i  den  Maade,  hvorpaa  deres  Religiøsitet  ytrer  sig. 
Hendes  har  en  dybere  og  kraftigere  Farve:  hun  takker  Gud  for  de 
»underlige  Ting«,  det  »store  Mirakel  og  Jærtegn«,  han  har  gjort  imod 
hende,  idet  hun  henfører  sit  Legemes  naturlige  Modstandskraft  mod 
Lidelser  og  sin  Sjæls  Spændstighed  i  Ulykken  til  Guds  særlige  Beskyt- 
telse. »Det  er  mere  end  ubegribeligt,  at  jeg  saa  store  mig  overkomne 
Ulykker  har  kunnet  overleve,  beholdende  min  Fornuft,  Sind  og  Sans. 
Det  er  sig  højligen  over  at  forundre,  at  mine  Lemmer  ikke  ere  krumpen 
og  kontrakt  af  Liggen  og  Sidden,  at  mine  Øjne  ikke  ere  dumme,  ja 
ganske  blinde  af  Graad,  af  Røg  og  Smøg,  at  jeg  ikke  er  stakaandet  af 
idelig  Lysetand  og  Kvalm,  af  Stank  og  indeklemt  Luft.  Gud  alene  Æren« 
Naar  hun  ved  Raadsnarhed  og  Mod  slipper  heldig  over  en  truende  Fare, 
saa  er  det  Gud,  som  giver  hende  Mod  og  betager  den  det,  som  skulde 
gribe  hende.  Gud  skaffer  hende  Hævn  over  hendes  Fjender  Naar  hendes 
Søn,  tilskyndet  af  hendes  egne  hævntørstige  Ytringer,  har  dræbt  en  af  hendes 
Avindsmænd,  saa  mener  hun  da,  at  hun  har  Lov  til  at  glæde  sig  over,  at 
»Gud  har  straffet  den  Skurk«.    Saaledes  taler  Kongedatteren  med 

den  mægtige,  lidenskabelige  Karakter  og  de  store,  mørke  Skæbner.  Præste- 
sønnen med  det  flade,  fornøjede  Sind  har  andre  Ting  at  takke  Gud  for. 
Han  var  f.  Ex.  som  ung  Mand  temmelig  forfalden  til  at  traktere  sig  selv 
paa  Værtshuse,  hos  Madtz  Person  paa  Vestergade  eller  i  det  traiteur-Hus 
paa  Nørregade,  hvor  Maden  altid  var  saa  delikat,  eller  til  Mogenses  i 
Cappadocia,  til  Edings  i  Kongensgade,  i  »Dyrkøb«  og  i  »Godtkøb«  eller 
til  Johan  Lehns.  »Paa  disse  Steder  gik  jeg  da  ganske  alene,  naar  jeg 
vilde  vel  og  fornøjelig  traktere  mig.  Og  det  allerbedste  af  alle  Slags, 
som  de  intet  ellers  solgte  for  Penge,  det  var  altid  for  mig.  Jeg  kan 
intet  nok  forundre  mig  over  den  sær  Naade,  den  gode  Gud 
altid  havt  for  mig  å  part,  derfor  skriver  jeg  dette.  —  —  Naar 
jeg  kom,  saa  lukte  jeg  mig  inde,  indtil  jeg  ringede,  og  havde  ingen  Sel- 
skab uden  mig  selv  og  mine  egne  Tanker,  og  al  Verdens  Selskab  havde 
ikke  kunnet  fournere  mig  saadan  fornøjelig  Omgængelse  som  min  egen 
enlige  Person  og  Tanker,  naar  jeg  vidste,  der  var  ingen  nær.«  —  Med  det, 
han  kalder  »Tanker«,  mener  han  naturligvis  det,  vi  vilde  kalde  »Fantasier«. 

Enhver  ser  let,  at  Forskellen,  saa  stor  den  end  er,  alene  angaar  de 
to  Personers  højst  forskellige  Individualiteter,  deres  Temperament  og 
og  deres  Livs  Tilskikkelser,  men  at  derimod  selve  den  religiøse  Sjais- 
maade  er  aldeles  den  samme  hos  begge.  Allerede  i  det  udvortes  er  der 
overensstemmende  konventionelle  Manerer  og  Udtryksmaader ;  naar  de 
f.  Ex.  begge  indlede  deres  Memoirer  med  en  Betragtning  af  Guds  God- 
hed imod  dem,  saa  mærker  man  deri  noget,  som  ansaas  for  at  høre  sig 
til  ved  den  Slags  Meddelelser,  hvilket  naturligvis  ikke  forhindrer,  at  det 
kan  være  oprigtig  ment.  Men  ogsaa  deres  egentlige  Tro,  som  var  gaaet 
dem  over  i  Kød  og  Blod  og  var  bleven  dem  til  en  anden  Natur,  er  den 
selvsamme.  Det  er  her  som  hist  det  enkelte  Jegs  Tro  paa  Guds  spe- 
cielle Forsyn,  hans  Naade  mod  mig  fremfor  mod  andre  Mennesker, 
eller  endog  til  Skade  for  andre  Mennesker,  for  saa  vidt  de  staa 
mig  og  mine  Interesser  imod. 

Denne  Tro  er  jo  slet  ikke  andet  end  den  uopdragne  Selviskhed, 
som  giver  sig  en  uendelig  Bekræftelse  og  gør  en  Evigliedsfortjeneste  ud 
af  sig  ved  at  gøre  Paastand  paa  en  speciel  Alliance  med  en  almægtig 
Verdensstyrelse.  Den  er  blind  som  Lidenskaben  og  blottet  for  al  Re- 
flexion.  Den  bygger  paa  en  aldeles  umiddelbar  og  naiv  Forudsætning 
om,  at  Gud  er  partisk  for  mig,  i  samme  Grad  som  jeg  er  partisk  for 
mig  selv.  Indlod  den  sig  paa  at  se  Tingene  fra  Medmenneskenes  Stand- 
punkt, vilde  den  idelig  løbe  Panden  mod  den  logiske  Vanskelighed,  at 
end  ikke  Almagten  paa  én  Gang  kan  foretrække  den  ene  for  den  anden 
og  den  anden  for  den  ene:  det  vilde  gaa  som  med  den  uheldige  franske 
Minister,  om  hvem  hans  Kollega,  den  gamle  Dufaure,  hovedrystende  sagde : 
il  préfére  tout  le  monde.  Ved  denne  Tro  isoleres  Individet  i  sin  egen 
Egoisme  og  et  virkeligt  Samfundsliv  forhindres,  idet  Troen  leder  bort 
fra  Jeg'ets  Anerkendelse  af  Næstens  lige  Ret  med  mig  selv,  hvilket  er 

Grundvolden  for  alt  Samfundsliv.  Hvorledes  det  gik,  naar  to  Jeg'er 
tørnede  sammen,  hvert  med  sit  Krav  paa  at  være  det  foretrukne,  kan 
oplyses  ved  et  Træk  af  Leonora  Christinas  Historie*.  Da  hun  Natten 
efter  d.  13de  Marts  1661  iværksatte  et  Forsøg  paa  Flugt  fra  det  haarde 
Fængsel  paa  Hammershus  i  Forening  med  sin  svagelige  Mand  og  en 
Tjener,  kom  Selskabet  ved  Nedstigningen  fra  de  bratte  bornholmske 
Klipper  i  en  aldeles  fortvivlet  Situation,  som  alene  kunde  klares  ved 
hendes  utrolig  dumdristige  Energi.  Hun  ytrede  selv  i  en  senere  Tid,  at 
kun  Gud  kunde  have  ladet  Foretagendet  lykkes,  saa  vidunderligt  var 
det.  Men  Fængslets  Kommandant  Fuchs,  som  de  havde  forsøgt  at  und- 
fly, og  som  ogsaa  betragtede  hendes  foreløbige  Held  som  overmenneske- 
skeligt,  forklarede  Sagen  paa  sin  Maade,  idet  han  sagde,  at  hun  kun  ved 
Djævelens  Bistand  var  kommet  over  Faren.  Det  lyder  som  et  Skænderi 
med  Sværgen  og  Banden;  men  vi  tør  ikke  benægte,  at  de  stridende 
Parter  have  talt  ud  af  deres  inderste  religiøse  Livsanskuelse.  Hvad  der 
lykkes  for  mig,  er  Guds  Værk;  hvad  der  gaar  mig  stik  imod,  er  Djæ- 
velens Værk.  Gud  er  min  specielle  Gud  —  og  Fanden  i  Vold  med 
mine  Fjender! 

Der  er  derfor  ingen  Grund  til  at  blive  rørt  over  denne  Slags  From- 
hed og  Religiøsitet  og  navnlig  ikke  til  at  betragte  den  som  en  ethisk 
Garanti  for  Sanddruhed,  Uskyldighed  eller  Retfærdighed.  Den  er  meget 
snarere  det  modsatte;  den  har  i  hvert  Fald  intet  med  det  ethiske  at 
gøre.  Den  er  ligesaa  vel  en  Religion  for  Menneskets  slettere  Jeg  som 
for  dets  bedre  Jeg.  Men  dermed  tør  det  ikke  nægtes,  at  den  er  en 
psykologisk  Magt,  maaske  des  stærkere,  jo  mere  naiv  og  umiddelbar  — 
raa,  om  man  vil  —  den  er,  og  at  den  kan  yde  megen  Bærekraft  under 
Livets  Tilskikkelser;  det  samme  gælder  jo  f.  Ex.  om  Muhammedanernes 
fatalistiske  Tro.  Leonora  Christinas,  Johan  Monrads  og  deres  samtidiges 
Religion  førte  Kristendommens  Flag  og  dogmatiske  Attributer;  men  hvor 
meget  den  egentlig  har  at  gøre  med  Oldtidens  Kristendom,  som  den 
foreligger  i  det  nye  Testamente,  —  det  er  et  vidtløftigt  Problem,  som 
ganske  vist  fortjener  omhyggelig  at  studeres,  men  som  er  altfor  stort 
for  denne  Anmeldelse. 

*  Omtalt  i  S.  Birket  Smiths  Leonora  Christinas  Historie  II,  S.  32. 

I  Nordisk  tidskrifts  sidste  Hæfte  findes  en  Artikel  af  J.N.Mad- 
vig: »Om  Begrebet  og  Betydningen  af  Folkeejendommeligheden  (Natio- 
nalkarakteren)«. Det  er  et  Foredrag,  som  Madvig  holdt  i  Vinter  i  Stu- 
denterforeningen i  København,  hvor  det  skal  have  gjort  et  dybt  Indtryk 
paa  Tilhørerne,  og  som  han  senere  har  nedskrevet  efter  Hukommelsen. 
Saavel  Forfatterens  Navn  som  det  behandlede  Æmne  maa  anbefale  Af- 
handlingen i  høj  Grad  til  Læseverdenens  Opmærksomhed.  Eller  rettere 
sagt:  Kombinationen  af  Forfatteren  og  Æmnet.  Thi  Madvig  hører  ellers 
ikke  til  de  populære  Forfattere:  enhver  ved  om  ham,  at  han  er  et  filo- 
logisk Taarn,  opført  af  den  solideste  Grundmur  til  en  imponerende 
Højde,  men  temmelig  utilgængeligt  for  Lægfolk.  Det  vilde  næppe  kunne 
nytte  at  foranstalte  nogen  »Folke-Udgave«  af  hans  adversaria  critica.  Naar 
han  har  taget  Del  i  Dagens  Diskussion  om  politiske  eller  pædagogiske 
Spørgsmaal,  er  han  altid  bleven  hørt  med  den  største  Agtelse,  undertiden 
med  stor  og  afgørende  Virkning ;  men  hans  Navn  hører  alligevel  ikke  til 
dem,  som  lokke  det  større  Publikum,  dertil  mangler  han  for  meget  Fart 
og  Flugt  i  siti  Fremstilling.  Men  i  dette  Tilfælde  behandler  han  i  al 
Korthed  et  Æmne  af  stor  aandelig  Rækkevidde,  et  Æmne,  hvori  baade 
hans  Hoved  og  hans  Hjerte  ere  ganske  særlig  interesserede,  og  som  paa 
en  Maade  indeholder  Summen  af,  hvad  han  som  Forsker  i  Sprog  og 
Historie  og  som  virksom  Deltager  i  sit  Fædrelands  offentlige  og  politiske 
Liv  har  ment,  erfaret  og  villet.  Man  kan  ikke  nægte,  at  han  medbringer 
højst  sjældne  Forudsætninger  til  at  bringe  Klarhed  ind  i  Nationalitets- 
begrebet.  Men  det  maatte  der  paa  den  anden  Side  ogsaa  til,  for  at  en 
ny  Behandling  af  dette  Begreb  skulde  tiltrække  sig  almindelig  Opmærk- 
somhed. Dets  virkelige  og  store  Betydning  ufortalt,  er  det  dog  et  Æmne, 
som  i  lange  Tider  har  været  i  den  Grad  »paa  Tapetet«,  at  det  er  blevet 
ynkelig  trivialiseret  og  nu  snarest  vækker  Forestilling  om  en  Opgave  i 
dansk  Stil  for  en  af  de  øverste  Klasser.  I  Madvigs  Afhandling  generes 
man  imidlertid  ikke  af  stilistiske  Fraser  —  i  den  danske  Stil  har  han 
aldrig  søgt  sin  Stolthed  — ,  men  føres  med  sikker  Haand  ind  i  Sagens 
Indhold  og  Kærne.  Den  lille  Afhandling  har  en  frisk  Smag  af  Virkelig- 
hed, den  giver  en  Mængde  nye  og  slaaende  Tanker  og  meddeler  en  kon- 
sekvent gennemført  Betragtning. 


387 


25* 


Sin  hele  Aandsretning  tro  stiller  Madvig  sig  ogsaa  ligeoverfor  dette 
Æmne  som  Kritiker,  som  Tænkningens  »Vejer,  Maaler  og  Vrager«.  Han 
ryster  rolig  paa  Hovedet  ad  alskens  i  Højden  eller  i  Dybden  gaaende 
Nonsens ;  han  modtager  ligesaa  lidt  Invitationer  i  denne  Retning  som  en 
erfaren  og  forstandig  rejsende  vilde  reflektere  paa  Forslag  af  en  »Bauern- 
fånger«  i  en  fremmed  By.  Han  kender  sine  Folk  og  ved,  hvor  det  fører 
hen.  Hans  Polemik  er  rettet  imod  enhver  mystisk  Opfattelse  af  Folke- 
ejendommeligheden, som  om  den  skulde  bero  paa  en  Forudbestemmelse, 
paa  en  særlig  aandelig  Disposition  og  Retning,  der  skulde  være  given  og 
fastsat  forud  for  den  historiske  Udvikling  og  derfor  skulde  kunne  be- 
tragtes som  Rettesnor  for  Folket  selv,  for  dets  Handling  eller  dets  Tænk- 
ning. Han  gør  herimod  —  med  overbevisende  Kraft,  som  det  forekommer 
os  —  gældende,  at  den  sammenlignende  Sprogvidenskab  og  ethnologiske 
Forskning  har  godtgjort,  at  alle  de  europæiske  Folk,  om  hvis  særskilte 
Ejendommeligheder  der  her  nærmest  er  Tale,  ere  udgaaede  fra  et  op- 
rindeligt, inden  snævrere  Grænser  levende  Stammefolk,  der  har  havt 
fælles  Kultur  og  fælles  Sprog,  hvoraf  da  med  logisk  Nødvendighed  følger, 
at  Nationalkarakteren  er  et  Resultat  af  historiske  Skæbner  og  Indflydelser 
og  af  de  Bestræbelser  og  det  Arbejde,  som  det  enkelte  Folk  under 
ledende  Individers  Førelse  og  Vækkelse  har  udfoldet,  nedlagt  i  Tilbøje- 
ligheder, Vaner  og  ubevidst  ledende  Forestillinger.  Han  viser,  paa 
mange  Punkter  med  uomtvistelig  Ret,  paa  hvor  løs  en  Grund  Forestil- 
lingerne om  de  enkelte  Folks  Nationalkarakter  er  bygget,  og  hvor  for- 
anderlige de  Egenskaber  ere,  som  man  hyppig  opfatter  som  de  mest 
fremspringende  Træk  i  et  Folks  særegne  Væsen.  Og  navnlig  advarer 
han  med  Styrke  —  og  sikkert  atter  med  Ret  —  imod,  at  et  Folk  ifølge 
sin  Opfattelse  af  sin  egen  nationale  Ejendommelighed  skulde  mene  sig 
kaldet  til  at  virke  fortrinsvis  i  enkelte  bestemte  Retninger  i  praktisk  eller 
religiøs  eller  videnskabelig  Henseende  og  derved  maaske  komme  til  at 
undertrykke  en  ny  og  uventet  Udfoldelse  af  de  Evner,  der  bo  i  det. 
Derved  kommer  han  ogsaa  til  at  udtale  sig  bestemt  imod  den  af  Mar- 
tensen hævdede  Sætning,  at  Videnskaben  skal  behandles  i  national 
Retning  og  antage  et  nationalt  Præg.  Imod  en  saadan  Betragtning,  der 
er  vel  egnet  til  at  lægge  blide  Lænker  paa  Videnskabens  Frihed  ved  at 
holde  den  indenfor  en  given  Tradition,  stiller  Madvig,  der  har  Krav  paa 
at  høres  som  Talsmand  for  Videnskaben,  den  klare  Sætning,  »at  Sand- 
heden kun  er  én  og  skal  gives  og  tilegnes  rent,  uforfalsket  og  fuldstæn- 
dig,« en  Sætning,  hvis  Indhold  ikke  svækkes  ved  et  forsigtig  tilføjet 
Raad  til  Forsigtighed  med,  hvad  der  kan  meddeles  »en  uforberedt 
Mængde«.  Ligesaa  bestemt  og  med  større  Djærvhed  udtaler  han  sig 
imod  den  Grundtvigianske  »Forkerthed«  »at  ville  indbilde  et  enkelt  lidet 
Folk  af  et  Par  Millioner,  at  det  er  i  Besiddelse  af  særlige  store  Fortrin 
og  en  ejendommelig  Kaldelse«;  og  i  samme  Aandedrag,  mod  Tyskernes 
hovmodige  Tale  om  deres  »Kulturmission«. 

Om  Forfatteren  ikke  paa  flere  Punkter  gaar  vel  vidt  i  sin  Skepsis 
overfor  gængse  Meninger  om  Nationernes  Ejendommeligheder,  er  et 
Spørgsmaal,  som  vilde  føre  ind  i  specielle  Undersøgelser,  for  hvilke  der 
her  ikke  er  Plads,  for  ikke  at  tale  om,  hvor  vanskeligt  det  vilde  være 
at  tage  Kampen  op  med  en  Lærdom  som  Madvigs.  Naar  han  i  sin 
Polemik  imod  alle  Forestillinger  om  Nationalkarakterens  Uforanderlighed 
fremhæver,  at  Jøderne  i  n5^ere  Tider  have  »en  overvejende  Retning  paa 
Handels-Erhverv«,  som  slet  ikke  fandtes  hos  det  oprindelige  Jødefolk, 
synes  dette  ikke  meget  slaaende,  eftersom  et  Folks  Erhverv  selvfølgelig 
er  det  ved  det,  som  allermest  maa  rette  sig  efter  dets  Situation,  og  fordi 
det  her  er  let  at  indse,  hvorledes  Situationen  har  medført  Forandringen. 
Man  maatte  gaa  dybere  ned  i  den  jødiske  Nationalkarakter  for  at  finde 
Træk,  om  hvis  Uforanderlighed  der  overhovedet  kunde  være  Tale. 
Undertiden  kunde  man  vel  ogsaa  anklage  Forfatteren  selv  for  visse  for- 
udfattede Meninger,  for  et  parti  pris,  nemlig  i  negativ  Retning.  At  f.  Ex. 
den  engelske  Filosofi  lige  fra  Francis  Bacon  til  Mill  og  Spencer  har  havt 
en  stærkt  fremtrædende  empirisk  Karakter,  afskrækker  ikke  Madvig  fra 
at  fremholde  Muligheden  af,  at  »i  England  pludselig  en  stor  spekulativ 
Filosof  kunde  opstaa  og  rive  andre  med  sig«.  Dertil  maa  svares,  at  der 
ikke  kan  disputeres  om  pludselige  Muligheder;  Historien  lærer  kun  noget 
om,  hvad  der  er  muligt,  forsaavidt  det  bliver  virkeligt;  men  Historien 
har  dog  noget  ejendommeligt,  et  Karaktertræk,  hvoraf  man  kan  lade  sig 
belære.  Madvigs  sunde  Grundsætning  staar  vistnok  fast,  at  et  Folk  selv 
paa  ingen  Maade  maa  lade  sig  lede  i  sin  Tænke-  og  Handlemaade  af 
nogen  forudfattet  Dom  om  sin  Karakter.  Men  det  gaar  med  Folkene 
som  med  Individerne:  man  kender  allermindst  selv  sit  eget  Fysiognomi, 
det  individuelle  ved  sit  Væsen  og  Aasyn;  det  kende  derimod  andre. 
For  sig  selv  er  man  kun  Menneske  og  skal  være  det  saa  helt  og  fuldt 
som  muligt,  ikke  gaa  og  spejle  sig  og  kæle  for  sine  egne  Ejendom- 
meligheder eller  opelske  dem  til  Affektation ;  for  andre  er  man  et  ganske 
særegent  Menneske,  hvis  Profil  er  tegnet  med  en  rent  individuel  Linie, 
der  ikke  ligner  nogen  andens.  Og  denne  Profil  har  sin  Betydning,  des 
mere,  jo  mere  man  kender  til  Personlighedens  indre  Væsen.  Det  er 
ganske  vist  umaadelig  vanskeligt  at  spaa  af  den,  men  den  peger  dog 
hen  paa  bestemte  Ejendommeligheder  og  Evner  og  paa  tilsvarende 
Mangler.  Det  nationale  Fysiognomi  er  vistnok  endnu  uendelig  vanske- 
ligere at  studere  end  det  individuelle;  men  det  er  der  dog,  og  det  kan 
—  om  end  kun  meget  mangelfuldt  og  stykkevis  —  opfattes,  navnlig  af 
de  andre  Folkeslag.  Madvig  nægter  heller  ikke,  at  der  er  noget 
saadant,  han  indrømmer  det  tværtimod;  men  han  giver  rigtignok  intet 
positivt  Bidrag  til  Opfattelsen.  Og  saasnart  han  ser  et  Forsøg  paa  en 
national  Karaktertegning,  bruger  han  sit  kritiske  Viskelæder  paa  det. 
Den  sande  positive  Side  ved  Sagen  vender  han  Ryggen  til  for  at  gøre 
Front  mod  det  meget  falske,  der  er  paastaaet  om  den.  Desuden  tør  man 

maaske  antage,  at  han  med  al  sin  beundringsværdige  Begavelse,  med 
sin  skarpe  Forstand  og  udmærkede  Dømmekraft  mangler  en  vis  kunst- 
nerisk Evne  til  at  se  og  skildre  det  karakteristiske  ved  Menneskelivet, 
som  aldrig  helt  slippes  af  Anskuelsen  og  aldrig  helt  kan  opløses  af 
Tanken.    Og  til  Evnerne  svare  Troen  og  Mistroen. 

Alligevel  gaar  Madvigs  Betragtning  af  Nationaliteten  aldeles  ikke  op 
i  kold  Forstandskritik.  Der  er  én  Side  af  Sagen,  som  han  baade  med 
Iver  og  Varme  fører  Ordet  for,  nemlig  den  enkeltes  Nationalfølelse,  hans 
Følelse  af  Forholdet  til  sit  eget  Folk  og  sit  eget  Fædreland.  Hvis  jeg 
ikke  —  siger  han  —  med  Hengivenhed  og  Kærlighed  knytter  mig  til  mit 
eget  Folk,  er  der  ingen  Sundhed  og  Sandhed  i  min  Livsstræben  over- 
hovedet, og  han  beraaber  sig  med  fuld  Ret  paa  den  Forestilling,  hans 
Læsere  eller  Tilhørere  medbringe  om  hans  Personlighed,  at  han  er  en 
Mand,  hos  hvem  Nationalfølelsen  altid  har  været  dyb  og  levende.  Natio- 
nalfølelsen har  for  ham  sin  Rod  i  en  primitiv  Naturdrift,  paa  samme 
Maade  som  Kærligheden  til  Fader  og  Moder,  og  han  protesterer  imod, 
at  den  betragtes  som  afledet  af  noget  Begreb  om  særlige  EjendommeHg- 
heder  eller  Fortrin  hos  ens  eget  Folk.  Indblander  man  slige  Forestil- 
linger i  den,  saa  er  den  netop  i  Fare  for  at  blive  uklar  og  tvivlende  om 
sig  selv.  Vi  tro,  at  denne  Betragtning  baade  er  sand  og  betydningsfuld, 
og  at  man  maa  være  den  gamle  Fædrelandsven  taknemlig  for  den;  den 
vil  kunne  afgive  en  god  Støttestav  for  andres  Betragtning  af  dette  Æmne. 
Der  er  fuldkomment  rigtig  Sammenhæng  mellem  den  varme  og  den 
kolde  Side  af  hans  Betragtning.  Den  varme  Side  af  hans  Afhandling  — 
den  optager  i  bogstavelig  Forstand  kun  én  Side  af  den  —  er  for  os  den 
kæreste  og  den  vigtigste.  Det  jævne  og  rolige  Foredrag  er  her  beaandet 
af  en  egen  dyb  og  stærk  Inderlighed  i  Følelsen.  Den  strænge  Kritiker 
taler  her  den  simple,  menneskelige  Pietetsfølelses  Sprog,  og  det  er  for 
Mesteren  i  de  døde  Sprog  i  Sandhed  et  levende  Sprog.  Det  er  ejendom- 
meligt for  Madvig,  at  der  heri  ikke  er  nogetsonihelst  lidenskabeligt:  han 
taler  ikke  højt,  han  tager  ikke  Fart,  han  er  altsaa  ikke  i  Fare  for  at 
komme  en  Tomme  udenfor  den  sikre  Sandheds  Grænser.  Overhovedet, 
vil  man  have  et  Billede  af  en  paa  engang  naturlig  og  ved  de  strængeste 
Studier  helt  opdragen  Sandhedskærlighed,  og  af  en  naturlig,  næsten 
barnlig  blød  Følelse,  der  gennem  Livets  Arbejde  har  udviklet  sig  til  en 
sikker  ethisk  Overbevisning,  saa  læse  man  Madvigs  Afhandling. 

Men  —  vi  nægte  det  ikke  —  der  er  væsentlige  Problemer  angaaende 
Nationalitetslivet,  Problemer,  der  netop  for  Øjeblikket  og  i  vort  eget 
Samfund  maa  have  den  allerstørste  Betydning,  som  Madvig  helt  forbi- 
gaar  eller  kun  ganske  kort  berører  uden  at  diskutere  dem.  Til  sin 
skønne  Udtalelse  om  det  umiddelbare  Pietetsforhold  til  sit  eget  Folk  og 
om  Pligterne  imod  det  føjer  han  den  Sætning:  Kun  ét  forudsætter 
jeg:  Levedygtigheden,  Vitaliteten.  Gid  han  havde  talt  lidt  mere 
om  den  Sag!  Vi  nære  ikke  mindste  Tvivl  om,  at  Madvig  selv  tror  paa 

det  danske  Folks  Levedygtighed  for  Fremtiden,  og  det  vilde  være  den 
sorteste  Uretfærdighed  imod  ham,  hvis  man  vilde  betragte  hin  lille  Sæt- 
ning i  hans  Mund  som  et  Forsvar  eller  en  Undskyldning  for  ham  selv 
eller  andre  til  i  et  givet  Øjeblik  at  opgive  vor  egen  Nationalitets  Sag,  til 
at  »knibe  ud«.  Nej,  det  er  ikke  Mænd  som  ham,  der  her  er  Tale  om; 
Spørgsmaalet  er  om  Rotterne,  og  om  hvad  de  mene  om  Skibets  Dygtig- 
hed til  at  flyde  ovenpaa.  Det  er  kløgtige  Dyr,  men  de  have  ikke  mindste 
Pietetsfølelse  mod  det  Skib,  hvorpaa  de  sejle.  Lad  Rotterne  gaa  Pokker 
i  Vold,  vil  man  sige,  vi  ere  helst  fri  for  dem.  Men  vi  tro,  at  Madvig 
tager  fejl  og  for  meget  lever  i  en  ældre  Tids  Forestillinger,  hvis  han 
gaar  ud  fra,  at  den  Slægt  i  Danmark,  som  er  bleven  voxen  siden  1864, 
dens  Flerhed  i  alt  Fald,  beherskes  af  en  Nationalfølelse,  der  er  saa  intensiv 
som  de  foregaaende  Generationers  eller  har  det  Sving  som  dengang. 
Der  tales  ikke  om  Sagen,  den  ligger  ikke  i  Øjeblikket  for,  og  Status  kan 
ganske  vist  ikke  opgøres,  før  en  Prøvens  Time  kommer.  Men  Madvig 
og  hele  den  ældre  Slægt  maa  ogsaa  betænke,  at  Nationalfølelsen  for  den 
yngre  Slægt  i  Danmark  er  sat  paa  en  langt  haardere  Prøve,  end  den 
var  for  dem  selv,  hvor  megen  Styrke  og  Alvor  der  end  krævedes  af 
dem.  Medens  Danmark,  der  var  lille  nok  i  Forvejen,  har  mistet  to 
Femtedele  af  sin  politiske  Styrke,  har  dets  gamle  Fjende  svunget  sig  op 
til  det  mægtigste  Rige  i  Europa,  der  omtrent  faar  Lov  til  at  gøre,  hvad 
det  vil.  Den  politiske  Attraktion  af  de  smaa  Legemer  til  de  store  viser 
sig  bestandig  mere  i  sin  forfærdelige  Konsekvens.  Der  kræves  nu  langt 
mere  »et  Haab  imod  Haab«,  Og  dertil  kommer  endnu  det  vigtigste  af 
alt:  det  aandelige  Livs  Vilkaar  i  den  lille  —  den  lille  bitte  —  Nation. 
Madvig  nævner  som  »en  Sidebetragtning«,  han  kunde  have  Lyst  til  at 
forfølge  videre,  men  som  han  kun  indskrænker  sig  til  at  nævne,  Spørgs- 
maalet om  »Apostolatet« :  »Hvorledes  skulde  den  i  et  lidet  Folks 
Midte  fødte  Mand  stille  sig,  der  følte,  at  han  i  en  vis  Retning  —  det 
være  sig  som  en  Luther  eller  som  en  Kant,  havde  et  Kald,  hvis  fulde 
Udførelse  fandt  en  væsentlig  Hindring  i  hans  Modersmaals  ringe  Ud- 
bredelse?« Ja  det  er  et  Spørgsmaal,  der  i  Grunden  mere  henhører  til 
en  Hovedbetragtning,  medens  der  nu  vist  ligger  mindre  praktisk  Betyd- 
ning i  en  Polemik  mod  Grundtvigianerne.  Det  store  Spørgsmaal  er,  om 
ikke  Individernes  Arbejde  ogStræben  komme  til  at  lide  ved, 
at  de  høre  til  et  saa  lille  Samfund.  Man  maa  meget  alvorlig  ønske, 
at  en  Mand  med  Madvigs  Kundskaber  og  skarpe  Tænkning  ikke  vil 
holde  sin  Mening  tilbage  om  dette  Problem;  det  er  ikke  til  Gavn,  at  der 
ikke  tales  om  det.  Man  kan  jo  gerne  sige,  at  det  har  ingen  Hast  med 
at  tale  om  det  Tilfælde,  at  der  i  Danmark  skulde  fremtræde  »Apostle« 
som  Luther  eller  Kant,  for  Øjeblikket  er  noget  saadant  ikke  observeret 
over  Horisonten.  Men  det  vilde  for  det  første  dog  være  en  trykkende 
Bevidsthed  hos  et  Folk,  der  var  vaagent  og  søgte  at  holde  Ild  paa  sin 
Lampe,  om  det  ikke  havde  Plads  til  det  bedste  og  største.    Og  dernæst 

maa  det  fremhæves,  at  Sagen  i  Madvigs  Sætning  er  stillet  paa  Spidsen : 
der  er  her  ikke  Tale  om  en  Virksomhed  i  den  Stil  som  f.  Ex.  Luthers, 
der  er  overhovedet  Tale  om,  at  den  aktive,  produktive  Deltagelse  i  det 
europæiske  Aandsliv  fra  vor  Side  ikke  skal  savne  sin  rette  Spore  eller 
sin  bedste  Løn.  Der  er  meget,  der  kan  have  sit  Værd  for  den  litterære 
og  videnskabelige  Diskussion  i  Europa  uden  just  at  være  ligefrem  epoke- 
gørende i  Historien.  Vil  den  snævre  Sproggrænse  ikke  i  saadanne  Til- 
fælde komme  til  at  spille  samme  sørgelige  Rolle  som  en  gammel  Bom 
paa  en  Landevej  ?  Meget  passerer  ind  gennem  Bommen,  yderst  lidt  pas- 
serer ud,  og  Bompengene,  i  Skikkelse  af  Oversættelser  fra  Dansk  til 
fremmede  Sprog  og  fra  fremmede  Sprog  til  Dansk,  ere  temmelig  høje! 
Vil  det  Øjeblik  ikke  komme,  da  man  siger:  Hvad  skal  den  gamle  Bom 
til?  Lad  os  tage  den  bort.  Men  at  Bommen  bliver  tagen  bort,  bliver 
til  udelukkende  Skade  for  det  danske  Sprog  og  til  udelukkende  Gavn 
for  de  store  »Kultursprog«. 

Vi  have  søgt  at  give  Anfægtelserne  deres  rette  Udtryk ;  det  kan  ikke 
nytte  at  lukke  Øjnene  for  dem  eller  at  nægte,  at  de  følge  nødvendig  af 
Situationen.  For  dem,  som  ingen  Nationalfølelse  have,  ere  disse  Be- 
tragtninger ikke  Anfægtelser;  for  os,  som  have  den,  ere  de  i  højeste  Grad 
trykkende  og  truende.  Vi  haabe,  at  vi  ikke  skulle  mangle  mandigt 
Hjerte  til  at  staa  dem  imod.  Betingelsen  for,  at  det  skal  lykkes,  er,  at 
alt  det  indholdsløse  Væsen,  som  har  fyldt  saa  stærkt  op  i  vort  offentlige 
Liv  i  de  senere  Aar,  afløses  af  en  virkelig  dyb,  stærk  og  indholdsrig 
aandelig  Bevægelse. 


CONTRA  MAX  MULLER:  SPROGENE  OG  VIDEN- 
SKABEN (1881). 


En  Artikel  af  den  ansete  tysk-engelske  Professor  Max  Muller  i 
Deutsche  Rundschau*  er  vel  egnet  til  paany  at  purre  op  i  Tanker^ 
som  iblandt  vort  Folk,  i  den  Situation,  hvori  det  befinder  sig,  vel  kunne 
dysses  i  Slummer,  men  dog  kun  faa  Lov  til  at  sove  en  let  Søvn.  Det 
pusler  omkring  os:  gennem  en  utydelig  Summen  af  Valgvrøvl  og  et 
Mareridt  af  uløselige  politiske  Problemer  høre  vi  en  Stemme,  der  taler 
til  os  om  Ting,  som  synes  paa  en  eller  anden  Maade  at  skulle  vedkomme 
os;  —  men  om  det  gælder  aldrig  saa  meget,  kunne  vi  ikke  rigtig  gøre 
os  klart,  om  der  tales  om  videnskabelige  Selskaber  eller  om  Nationali- 
teterne i  Almindelighed  —  vor  egen  indbefattet.  Vi  vaagne,  gnide  vore 
Øjne  og  se  en  anset  Videnskabsmands  tiltalende  og  aandrige  Fysiognomi. 
Straalende  af  uskyldig  Munterhed,  i  en  fortryllende  Causerie-Stil,  fortæller 
Professoren  os  —  vi  kunne  ialfald  ikke  faa  andet  ud  deraf  — ,  at  han 
kommer  og  skal  hilse  fra  Videnskaben  og  dens  Moder  Fornuften  i  egen 
høje  Person,  at  det  snart  er  ude  med  os.  Vi  maa  ialfald  ikke  stræbe 
højere  end  til  at  skrive  »Tragedier«  —  allerede  dette  synes  ikke  at 
varsle  godt  — ;  hvad  der  gaar  ud  derover  i  Henseende  til  aandeligt  Liv, 
vil  være  at  aflevere  til  et  af  de  fire  Verdenssprog,  maaske  nærmest  det 
tyske.  Men  Professoren  taler  saa  elskværdig  og  ledsager  sin  Tale  med 
saa  mange  smaa,  venlige,  vor  Fornuft  og  vore  bedre  Følelser  paakaldende 
Puf  mellem  Ribbenene,  at  vi  ere  meget  fristede  til  at  blive  enige  med 
ham.  Han  bruger  ingen  forlegne  Pavser  eller  kejtede  Tankestreger  foran 
det,  der  kunde  tænkes  at  være  os  og  andre  Smaafolk  lidt  ubehageligt, 
hans  Tale  glider  let  som  en  Olie.  Han  bærer  sig  ad  som  en  af  de  ha- 
bile Tandlæger,  der  under  Paaskud  af  en  foreløbig  Undersøgelse  af 

*  Artiklen  gik  væsentlig  ud  paa,  at  alle  Skrifter,  der  udgives  af  n  idenskabelige  Selska- 
ber«, bør  udkomme  i  et  af  de  europæiske  Hovedsprog;  det  hedder  deri :  »Der  var  en  Tid,  da 
Latin  var  Aandens  lingva  franca;  den  Tid  er  forbi,  og  i  Stedet  for  det  ene  døde  er  der 
nu  i  Europa  4  levende  Sprog,  mellem  hvilke  ethvert  Folk,  der  vil  træde  frem  paa  Ver- 
dens Skueplads,  maa  træffe  sit  Valg:  Engelsk,  Fransk,  Tysk  og  Italiensk.  Enhver  lærd, 
enhver  Filosof,  enhver  Statsmand,  der  vil  tale  med,  maa  kunne  tale  og  skrive  et  af  disse 
Sprog,  ligesom  enhver  dannet  med  Lethed  maa  forstaa  alle  fire  Sprog«.  — 

Mundens  Indre,  alt  imens  han  skæmter  muntert,  trækker  Kindtanden 
ud,  saa  at  Operationen  er  færdig,  før  vi  troede,  at  den  skulde  begynde. 

Hvis  imidlertid  En,  som  ikke  følte  sig  rigtig  hyggelig  ved  Max 
Mullers  Ræsonnement,  men  fandt,  at  han  sammenblandede  smaa  og  store 
Ting  paa  en  betænkelig  Maade,  forlangte  bestemt  at  vide,  hvilket  prak- 
tisk Maal  han  tilsigtede  med  sin  Artikel,  saa  vilde  han  vel  nærmest 
svare,  at  alle  Folkeslags  Videnskabsakademier  skulle  være  saa  artige  at 
gøre  deres  Meddelelser  i  et  af  de  fire  »Verdens-Sprog« :  Engelsk,  Fransk, 
Tysk  eller  Italiensk.  Da  vi  hertillands  ikke  bruge  Ordet  Akademi  i  den 
Betydning  som  Forfatteren,  er  det  maaske  ikke  overflødigt  at  fremhæve, 
at  han  dermed  ikke  mener  Universiteterne,  overhovedet  ikke  Undervis- 
ningsanstalterne, men  de  lærde  Selskaber  af  den  Art,  som  blandt  os  især 
er  repræsenteret  ved  det  danskeVidenskabernes  Selskab.  Ethvert 
civiliseret  Folk  har  og  maa  have  den  Slags  Selskaber  —  »Selskaber  for 
videnskabelige  Opdagelser«,  som  H.  C.  Ørsted,  maaske  lidt  for  smigrende, 
kaldte  dem  — ,  der  byde  deres  Medlemmer  Lejlighed  til  at  bekendtgøre, 
hvad  der  ligefrem  tjener  til  at  berige  deres  Videnskab,  for  andre  Dyrkere 
af  den,  der  staa  paa  samme  Højde  af  Fagkundskab  som  Meddeleren, 
uden  at  man  derved  gaar  ud  paa  at  udbrede  Videnskaben  i  videre 
Kredse,  at  undervise,  hvilket  bliver  Universiteternes  Sag.  Da  disse  Sel- 
skaber kun  ere  Tilflugtssteder  for  den  Slags  Videnskabelighed,  som  ikke 
er  eller  vil  eller  kan  være  »populær«,  kan  man  ikke  vente,  at  Folkene, 
naar  de  forresten  betale  deres  skyldige  Tribut  til  dem,  direkte  skulde 
interessere  sig  synderlig  for,  hvorledes  de  bære  sig  ad.  Det  danske  Vi- 
denskabs-Selskab har  nu  netop  for  ikke  saa  mange  Aar  siden  indført  at 
lade  sine  Meddelelser  og  Afhandlinger,  der  efter  gammel  Skik  leveres 
paa  Dansk,  ledsage  af  en  paa  Fransk  affattet  Udsigt  over  Afhandlingens 
Hovedindhold ;  og  hvis  Selskabet  en  skøn  Dag  vedtog,  at  Afhandlingerne 
i  deres  Helhed  skulde  oversættes  paa  Fransk,  vilde  det  være  en 
Foranstaltning,  som  vort  Publikum  vilde  tage  med  største  Sindsro,  og 
som  knap  nok  vilde  gøre  saa  megen  Opsigt,  at  Dagspressen  vilde  om- 
tale den. 

Man  maa  indrømme  Max  Muller,  at  det  vilde  være  en  nyttig  For- 
anstaltning. Et  Exempel  fra  dansk  Side  kan  vise,  hvilken  Betydning 
Sagen  har.  N.  L.  W^estergaard,  som  havde  vundet  et  blandt  alle 
Verdens  Orientalister  berømt  Navn  ved  sine  Skrifter  paa  Latin,  paa 
Tysk  og  paa  Engelsk,  offentliggjorde  i  1854  i  Videnskabernes  Selskabs 
Skrifter  et  meget  betydeligt  Arbejde  over  Tydningen  af  en  særegen  Art 
af  Kileskrift  paa  oldpersiske  Monumenter,  men  offentliggjorde  sit  om- 
fangsrige Værk  alene  paa  Dansk.  Hans  Bevæggrund  hertil  antages  at 
have  ligget  i  et  vist  patriotisk  Stivsind:  Han  fandt,  at  det  øvrige  Europa 
kun  lidet  havde  gjort  sin  Skyldighed  imod  os  i  den  kort  forud  tilende- 
bragte Krig,  og  fandt  ingen  Opfordring  til  fra  dansk  Side  at  være  imøde- 
kommende.   Det  var  stolt  og  hæderlig  tænkt,  men  alligevel  ikke  vel  be- 

tænkt.  Dr.  Vi  Ih.  Thomsen  oplyser  i  sit  Mindeskrift  over  Westergaard, 
at  hans  Afhandhng  »desværre  synes  at  være  forbleven  saa  godt  som 
ubekendt  i  den  videnskabelige  Verden,  saa  at  man  næppe  engang  vil 
finde  den  citeret  nogetsteds  i  den  følgende  Litteratur  om  dette  Æmne  — 
en  Omstændighed,  der  vistnok  er  ligesaa  let  forklarlig  som  nedslaaende 
for  os  smaa  Nationer«.  Ja,  visselig  er  der  noget  nedslaaende  deri.  Thi 
der  er  jo  her  Tale  om  en  Videnskabsmand^  der  allerede  havde  erhvervet 
sig  sit  Navn  i  en  Tid,  da  Folkene  endnu  levede  fredelig  sammen  paa 
det  videnskabehge  Omraade,  og  hvis  Arbejde  vilde  være  modtaget  med 
den  største  Agtelse  og  Forventning  af  alle  hans  Fagfæller  og  have  faaet 
sin  berettigede  Indflydelse  paa  Videnskabens  Udvikling,  naar  det  blot 
havde  været  affattet  paa  et  »Verdenssprog«,  medens  det  nu  blev  spildt, 
alene  af  den  Grund,  at  det  var  skrevet  paa  Dansk.  I  enhver 
Henseende  spildt.  Thi  det  danske  Folk  fik  intet  godt  deraf;  Arbejdet 
var  alene  bestemt  for  faglærde,  dets  Resultater  vare  af  den  Natur,  at 
deres  Betydning  kun  gennem  mange  Mellemled  kunde  komme  den  al- 
mindelige Bevidsthed  til  gode.  Som  Tyder  af  Kileskrift  havde  Wester- 
gaard —  paa  Grund  af  Nationens  Lidenhed  —  saa  vidt  vi  vide,  ikke 
engang  nogen  dansk  Discipel,  der  kunde  have  optaget  hans  Arbejde  og 
ført  det  videre. 

Nu  kan  man  gerne  sige,  at  det  bliver  til  Videnskabens  egen  Skade, 
naar  den  lader  Arbejder  som  Westergaards  ligge  unyttede  hen,  fordi  de 
ikke  ere  skrevne  paa  et  Verdenssprog,  og  at  den  for  sin  egen  Skyld  gør 
vel  i  at  holde  Spejdere  ude  blandt  de  smaa  Sprog  og  de  smaa  Nationer 
for  at  se,  hvad  der  er  værdt  at  tage  Hensyn  til,  og  lade  sig  dette  over- 
sætte. Men  man  maa  lade  sig  belære  af  Kendsgerninger.  Naar  det  gik 
saaledes  med  Arbejder  af  de  Mænd,  der  havde  vundet  deres  vel  fortjente 
Ry  paa  en  Tid,  da  Nationalitets-Spørgsmaal  endnu  nogenlunde  bleve  holdte 
ude  fra  Videnskaberne,  hvorledes  skulde  det  da  gaa  med  den  senere 
Slægts  Arbejder,  den  Slægt,  der  er  opvoxet  under  allehaande  voldsom 
Spænding,  Rivalitet  og  Tyranni  mellem  Nationaliteterne?  Lad  derfor  Max 
Muller  faa  Ret :  Lad  Videnskabsselskåberne,  om  det  saa  skal  være,  alene 
skrive  Fransk,  Tysk  eller  Engelsk  —  vel  at  mærke :  i  alle  saadanne  Til- 
fælde, hvor  der  ikke  derved  berøves  Nationen  selv  noget  Gode,  hvor  det 
videnskabelige  Arbejde  ikke  kan  faa  nogen  umiddelbar  opdragende  Be- 
tydning for  Folket  selv,  men  foreløbig  kun  er  lærdt. 

Hvis  Max  Mullers  Artikel  nu  ikke  havde  været  andet  end  et  fromt 
lille  Hjertesuk  fra  en  samvittighedsfuld  Akademiker,  der  ikke  kan  løse 
sine  Opgaver  saa  godt,  som  han  gerne  vilde,  paa  Grund  af  den  baby- 
loniske Sprogforvirring,  der  har  trængt  sig  ind  paa  Omraader,  hvor  man 
før  kun  hørte  den  ensformige  Latin,  saa  skulde  vi  gerne  have  overladt 
det  sidste  Ord  til  hans  vægtige  Stemme.  Men  saa  havde  hans  Udtalelse 
heller  ikke  havt  nogen  Tiltrækning  for  det  store  Publikum.  Dens  Til- 
trækningskraft skyldes   visse  blændende  og  dristige  Sætninger  af  en 

Rækkevidde,  som  Forfatteren  ikke  ganske  nøje  har  begrænset,  men  som 
i  hvert  Fald  række  umaadehg  langt,  og  —  sandt  at  sige  —  blive  altfor 
nærgaaende  mod  de  smaa  Nationer,  medens  de  i  samme  Forhold  sikkert 
fmde  livligt  Bifald  hos  de  store.  Fra  at  tale  om  Videnskabsakademierne 
gør  han  en  saa  nem  Overgang  til  at  tale  om  hele  Verden,  at  man  skulde 
tro,  at  hele  Verden  kunde  rummes  i  et  Videnskabsakademi. 

»Menneskeslægtens  maaske  tusinde  Sprog  ere  den  rene  Ufornuft«, 
siger  han;  »thi  hvad  der  modsiger  sig  selv,  er  og  bliver  ufornuftigt  trods 
al  Filosoti;  og  at  en  Bro  bliver  en  Grav,  det  modsiger  sig  selv.«  Som 
om  Sproget  ikke  vedblev  at  være  en  Bro,  det  vil  sige  et  Middel  til  ind- 
byrdes Forstaaelse,  fordi  ethvert  Sprog  ikke  er  Bro  for  enhver.  En 
Dør  er  til,  aabenbart  for  at  man  skal  kunne  passere  ud  og  ind  igennem 
den;  ikke  desmindre  tillade  vi  os  gerne  at  aflaase  Døren  ud  til  Trappen, 
uden  at  tage  videre  Hensyn  til,  om  der  staar  en  vred  Tysker  derude, 
som  højrøstet  forklarer  os,  at  det  er  den  rene  Ufornuft;  »thi  hvad  der 
modsiger  sig  selv,  er  og  bliver  ufornuftigt  til  Trods  for  al  Filosofi,  og 
at  en  Dør  bliver  en  Mur,  det  modsiger  sig  selv.«  Det  kunne  vi  uan- 
fægtet høre  paa  —  saa  længe  i  alt  Fald,  indtil  Tyskeren  skulde  forsøge  paa 
at  bevise  sin  Sætning  med  Magt  ved  at  sprænge  Døren,  saa  maa  vi  se 
til,  om  vi  kunne  svare  paa  en  anden  Maade. 

»Hvem  der  kan  tro«  —  siger  Professoren  haanlig  — ,  »at  Sprogene 
ere  til,  for  at  Menneskene  ikke  skulle  forstaa  hinanden,  han  faar  blive 
ved  det  Dogme.«  Gud  ved,  hvem  der  tror  det;  det  synes  snarere,  som 
om  Max  Muller  tror,  at  ethvert  Sprog,  som  er  ham  utilgængeligt,  dermed 
ogsaa  forfejler  enhver  anden  Bestemmelse  i  Verden,  ikke  er  andet  end 
»en  Grav«.  Han  bruger  en  saa  langt  rækkende  Kikkert,  at  han  endog 
faar  Øje  paa  den  fjerne  Fremtid,  da  der  kun  vil  være  »et  Verdens-Sprog, 
i  hvilket  Folk  og  Kirker  og  Akademier  tale  med  hverandre«.  Hvad 
Akademierne  —  som  her  dog  kun  ere  svundne  ind  til  en  Tredjedel  af 
Verden  —  angaar,  vil  den  Sag  maaske  lade  sig  ordne,  skønt  der  for 
Øjeblikket  ikke  er  fjerneste  Udsigt  til,  at  man  fra  alle  Sider  vil  bøje  sig 
for  et  enkelt  Sprog;  langt  vanskeligere  vil  det  være  med  Kirkerne  — 
det  vilde  da  kun  ske  ved  en  almindelig  Tilbagegang  til  Katholicismen 
— .  og  allervanskeligst  vilde  det  være  med  Folkene.  Men  det  vilde 
unægtelig  blive  en  storartet  Regulering  af  Verden,  som  overhovedet  er 
uforskammet  uregelmæssig,  naar  den  betragtes  med  »Fornuftens«  Øjne. 

Hvilket  latterlig  krøllet,  kantet,  ind-  og  udbugtet  Omrids  have  ikke 
Verdensdelene!  Hvad  skulle  disse  langstrakte  Halvøer  til,  der  sprede 
Befolkningerne  paa  en  Maade,  som  Mathematiken  aldrig  kan  god- 
kende? Hvor  meget  vilde  ikke  være  vundet,  hvis  man  ved  Udtør- 
ringer og  Afgravninger  kunde  opnaa  at  give  hele  Jordens  Landmasse 
den  eneste  rationelle  cirkelrunde  Form  med  koncentriske  Ringbaner 
og  retlinede  Baner  i  Radier  ud  fra  Midtpunktet,  hvor  Verdens- 
Hovedstaden   kunde   anbringes,   der    f.   Ex.    kunde    kaldes  Berlin  til 

Minde  om  en  filosofisk  Verdensbetragtning,  som  allerede  er  skizzeret 
af  Hegel. 

For  omtrent  30  Aar  siden  læste  man  jævnlig  i  Berlingske  Ti- 
dende noget,  som  kaldtes  »et  Olieblad  til  Folket«  af  Elihu  Bur  rit, 
optaget  fra  amerikanske  Aviser.  Det  var  indtrængende  Opfordringer 
til  almindelig  Verdensfred;  det  nøjere  Indhold  have  vi  glemt  over  alle 
de  store  Krige,  som  siden  den  Tid  ere  førte  baade  i  Amerika  og  Em^opa. 
Hvis  nogen  vil  mene,  at  Max  Mullers  Utopier  høre  sammesteds  hjemme 
som  Elihu  Burrits,  saa  tro  vi  dog,  at  den  berømte  Professors  Navn  har 
en  altfor  repræsentativ  Betydning  til,  at  der  ikke  er  al  Opfordring  til 
at  lade  sig  belære  af,  i  hvilken  Retning  hans  Tanker  gaa. 

»Det  er  en  Fordom,«  siger  Max  Muller,  »at  sand  Fædrelands- 
kærlighed umulig  kan  findes  uden  et  fædrelandsk  Sprog,  og  at  enhver 
Patriots  første  Pligt  bestaar  i  at  bære  sit  Landsmaals  gamle,  tunge, 
irrede  Rustning  i  Krig  som  i  Fred.«  Hvad  os  Danske  angaar,  ere  vi 
ellers  i  den  senere  Tid  blevne  meget  fordomsfrie.  Ingen  Dyd  trives 
nu  saa  godt  hos  os  som  den  nationale  Beskedenhed.  Vi  kunne  godt 
til  Motto  for  vort  Forhold  til  Udlandet  vælge  vor  Landsmand  Hamlets 
Ord:  Sandelig,  jeg  har  et  Duesind.  Da  vi  i  Marts  1848  fik  at  høre 
fra  tysk  Side,  at  vi  vare  et  søvnigt  og  udueligt  Folk,  ildnedes  Nationens 
Villie  —  endog  meget  kontemplative  Personers  —  til  tapper  Modstand; 
nu  vilde  vi  maaske  —  om  vi  hørte  det  samme  —  gribe  i  vor  Barm, 
betragte  Sagen  objektivt  og  finde,  at  der  var  noget  i  det.  Men  i  en- 
hver Opfordring,  som  ogsaa  gælder  os,  til  at  afføre  os  vort  »Lands- 
maals« Rustning,  turde  der  dog  endnu  være  noget,  der  forekommer 
os  som  en  Fornærmelse.  Vort  Landsmaal  har  vistnok  den  uhyre  og 
og  kompromitterende  Mangel,  at  Prof.  Max  Miiller  ikke  kender  synder- 
lig til  det  eller  til,  hvilken  Gavn  det  har  gjorl;  men  forresten  er  Rust- 
ningen ikke  tung  og  irret  —  vore  Digtere  have  holdt  den  blank;  vort 
Modersmaal  er  endnu  saa  godt,  smidigt,  skarpt  og  stærkt  et  Vaaben 
som  noget.  Der  har  maaske  været  noget  ikke  ganske  sundt  i,  at  en- 
kelte af  vore  Digtere  til  elegiske  Melodier  have  brugt  Modersmaalet  til 
at  synge  Modersmaalets  egen  Pris;  men  det  maa  dog  mindes,  at  det 
mere  end  de  fleste  har  været  truet.  Hvad  vi  end  have  fejlet  baade  i 
den  ene  og  den  anden  Retning  —  i  vor  svage  Svingning  mellem  national 
Selvgodhed  og  Selvopgivelse  — ,  saa  have  vi  dog  kun  ét  Svar  paa  en- 
hver Opfordring  til  at  se  rolig  paa,  at  Holbergs  og  Oehlenschlågers 
Sprog  skulde  gaa  over  i  de  dødes  eller  halvdødes  Række. 

Men  det  vil  Max  Muller  heller  ikke  —  kunde  man  sige ;  og  vi  ind- 
rømme, at  den  Aand  af  de  store  Nationers  Tyranni  mod  de  mindre,  som 
er  saa  umiskendelig  i  hans  Artikel  som  Helhed,  ikke  stikker  lige  stærkt 
frem  i  alle  Sætningerne  i  denne  Artikel,  som  oprindelig  er  bestemt  til  en 
Present  til  en  lille  Nations  Litteratur.  Han  indrømmer,  at  ved  Siden  af 
Verdenslitteraturen  i  dens  udvalgte  Sprog  »vil  der  blomstre  megen  hjem- 

lig  Digtning:  rumænske  Sange,  serbiske  Ballader,  danske  Tragedier,  plat- 
tyske Fortællinger  og  russiske  Noveller  —  hvem  vil  tvivle  derom?«  Det 
vil  sige,  at  Børnene  skulle  have  Lov  til  at  drive  deres  Leg  og  Spøg  i 
Haven  eller  Barnekamret,  og  at  det  engang  imellem  endog  kan  more  en 
af  de  voxne  at  vise  Børnene  den  Ære  at  se  derpaa.  Men  have  de  smaa 
noget  alvorligt  paa  Hjerte,  saa  maa  de  ind  i  Stuen  til  de  voxne  med 
det  og  bestræbe  sig  saa  godt,  de  kunne,  for  at  tale  de  voxnes  Sprog. 
»Enhver  lærd,  enhver  Filosof,  enhver  Statsmand,  der  vil  tale  med,«  skal 
jo  tale  Verdenssprogene  Tysk,  Fransk,  Engelsk  eller  Itahensk. 

Om  det  i  et  Folks  Liv  er  Poesien  eller  Videnskaben  og  Tænkningen, 
som  betegner  det  højeste  Punkt,  det  bedste,  det  alvorhgste,  det  egentlig 
afgørende,  derom  er  der  sikkert  forskellige  Meninger.  Hvad  Max  Muller 
mener  i  denne  Henseende,  er  tydeligt  nok,  han  holder  paa  Videnskaben ; 
hans  Hensigt  gaar  i  hvert  Fald  ud  paa,  at  de  smaa  Folk  skulle  aflevere 
deres  højeste  Aandsliv  til  Verdenssprogene.  Vi  fra  vor  Side  maa  gøre 
gældende,  at  det  —  hvad  det  saa  er  —  paa  ingen  Maade  bør  unddrages 
Folkene  selv  og  deres  Sprog.  Tror  man  virkelig,  at  et  Sprog  kan  holde 
sig  ved  Live  til  Brug  for  »Tragedier  og  Noveller«,  naar  det  skal  leve 
under  den  Bevidsthed,  at  det  ikke  maa  tjene  til  Forhandling  om  Livets 
vigtigste  Spørgsmaal?  Véd  den  lærde  Sprogforsker  ikke  meget  godt,  at 
hin  smukke  poetiske  Folkelitteratur,  som  han  tager  saa  venlig  under 
Hagen  og  klapper  paa  Kinden,  vil  staa  i  Stampe  i  sin  UdvikUng,  naar 
den  véd,  at  den  ikke  faar  Lov  til  at  tale  de  voxnes  Tale?  Overhovedet 
—  som  gamle  Rosenkilde  sagde  —  naar  Hovedet  først  er  af  en  Mand, 
saa  lad  kun  det  andet  holde  hellig  Aften.  Vi  tro,  at  Max  Muller  har 
Ret  i  at  betragte  Videnskaben  som  Litteraturens  Hoved,  det  er  den,  som 
i  strængeste  Forstand  udtrykker  Bevidsthedslivet,  det  er  den,  som  har 
den  højeste  Grad  af  Ansvarsfølelse.  Men  naar  vi  paastaa,  at  intet  Sprog, 
som  vil  leve,  kan  lade  Videnskaben  tage  bort  fra  sig,  saa  mene  vi  ikke 
dermed  den  udelukkende  lærde  Videnskab,  den,  der  gennem  en  ganske 
lille  Kreds  af  Fagmænds  Arbejde  udvikler  Videnskabens  Midler.  Vi 
mene,  kort  sagt,  ikke  noget  saadant  som  Læsning  af  Kileskrift,  som 
Fremstilling  af  mathematiske  og  kemiske  Formler.  Lad  sligt  strax  blive 
opsamlet  i  videnskabelige  Laboratorier,  der  ere  fælles  for  hele  Europa. 
Derimod  mene  vi  al  den  Videnskab,  som  griber  direkte  bestemmende 
ind  i  Livsanskuelsen,  al  fra  et  filosofisk  Synspunkt  opfattet  Historie-  og 
Naturbetragtning,  al  videnskabelig  Behandling  af  Problemer,  som  falde 
ind  under  Ret,  Stat,  Samfund,  Litteratur,  Kunst,  Naturens  eller  Sprogets 
Udvikling.  Tag  den  Art  af  Diskussion  bort  fra  et  Folk  og  fra  et  Sprog, 
saa  kan  man  med  Rette  behandle  Folket  som  en  Flok  store  Børn. 

Hvad  der  paa  dette  vide  Omraade  har  noget  større  Værd,  kan  vel 
altid  forudsættes  tidligere  eller  senere  at  ville  gaa  over  til  flere  Sprog: 
Folkene  leve  jo  heldigvis  ikke  skarpt  sondrede,  hver  i  sin  Baas  alene; 
Tankelivet  er  fælles-menneskeligt,  og  det  er  vigtigere  for  os,  at  vi  ere 

Mennesker,  end  at  vi  tilhøre  en  bestemt  Nation.  Men  Udvexlingen  mellem 
Sprogene  er  her  meget  vanskeligere  at  regulere  og  maa  efter  Sagens 
Natur  gaa  meget  langsommere  for  sig  end  ved  den  rene  Laboratorie- 
Videnskab.  Man  kan  paa  ingen  Maade  gaa  ud  fra,  at  en  Videnskabs- 
mand, om  han  end  kender  alle  de  fire  »Verdenssprog«  og  har  lagt 
særlig  Vind  paa  et  enkelt  af  dem,  nogensinde  lærer  at  bruge  et  fremmed 
Sprog  som  sit  eget.  Max  Muller  liar  Uret  i,  at  Engelsk,  Tysk  eller 
Fransk  ikke  skulde  være  vanskeligere  at  lære  —  det  vil  sige:  at  bruge 
i  Skrift  og  Tale  —  end  Fortidens  Fællessprog  Latin.  Latinen  var  et 
Kadaver,  som  ingen  egen  Ret  havde;  samtidig  med,  at  Fordringen  til 
virkelig  antikt  (»ciceroniansk«)  Latin  skærpedes,  afskaffedes  Latin  som 
Lærdommens  Tungemaal,  fordi  det  ikke  kunde  være  Organ  for  Nu- 
tidens Idéer.  Ved  de  moderne  Sprog  ere  Fordringerne  til  at  beherske 
Sprogbrugen  uendelig  vanskeligere  at  fyldestgøre,  fordi  den  er  levende 
og  aktuel  og  bestandig  udarbejdes  op  fra  Folkets  eget  Dyb  i  uendelig 
rige  og  fine  Afskygninger,  som  der  er  Straf  for  ikke  at  være  fuldkomment 
hjemme  i,  naar  man  vil  skrive  for  det  Folk,  der  ejer  Sproget.  Her  ere 
Formlæren  og  Syntaxen  det  mindste  af  Sagen.  Den,  hvis  Videnskab 
blot  bestaar  i  at  affatte  Paragrafer  og  Regler,  behøver  mindre  at  være 
bange  for  det  fremmede  Sprog;  men  den,  for  hvem  den  bestaar  i  at  ud- 
tale en  levende  Tankegang,  en  Tankebevægelse,  en  Udvikling,  hvis  Spor 
skal  drages  skarpt  og  nøje,  vil  kun  i  Undtagelsestilfælde  kunne  lære  at 
bruge  et  fremmed  Sprog  som  sit  eget.  Det  bliver  i  alt  Fald  et  meget  be- 
tænkeligt Plus  til  det  videnskabelige  Arbejde  paa  Videnskabsmandens 
egentlige  Fag,  med  hvilket  han  skal  holde  Skridt  med  de  store  Nationer, 
som  tale  deres  eget  Sprog.  En  Bog,  der  kommer  som  Gæst  til  en  frem- 
med Litteratur,  skal  jo  ikke  alene  være  skreven  paa  det  fremmede 
Sprog,  men  være  skreven  godt  —  ellers  vinder  den  aldrig  sin  Plads. 

Tror  man  f.  Ex.,  at  en  Forfatter  som  S.  Kierkegaard  nogensinde 
kunde  have  brugt  et  andet  Sprog,  Tysk  eller  Engelsk,  med  en  Virkning, 
som  blot  nærmede  sig  til  den,  hvormed  han  brugte  sit  Modersmaal? 
Spørgsmaalet  er  slet  ikke  her,  om  Kierkegaard  var  os  til  Gavn  eller 
Skade,  vi  anføre  ham  kun  som  Exempel  paa  en  i  hvert  Fald  genial 
Tænker,  der  paa  en  fuldkomment  original  Maade  afhandlede  Menneske- 
livets største  og  vigtigste  Problemer  og  derved  med  et  vidunderligt  Talent 
benyttede  enhver  Farve,  som  Sprogbrugen  havde  givet  hans  Moders- 
maal. Forfatter  i  dette  Ords  egenthg  litterære  Betydning,  der  ogsaa 
omfatter  det  sandt  videnskabelige  Forfatterskab,  er  egentlig  ingen  paa 
mere  end  ét  Sprog. 

Her  er  desuden  den  farlige  Omstændighed  i  Vejen,  at  den  National- 
følelse, som  er  bleven  saa  dygtig  kujoneret  i  den  senere  Tid  lios  de  smaa 
Nationer,  florerer  i  samme  Forliold  paa  det  prægtigste  hos  de  store,  og 
ikke  mindst  paa  Videnskabens  Omraade,  især  siden  Latinens  Afskaffelse 
som  Fællessprog.    Spørgsmaalet  er  ikke  saa  meget,  om  de  smaa  ville 

give,  som  om  de  store  ville  modtage.  De  store  Nationer,  de,  der  ere  i 
Besiddelse  af  Verdenssprogene,  have  ogsaa  paa  det  aandelige  Omraade 
udviklet  en  Stormagtsfølelse,  som  kan  træde  meget  hensynsløst  og  an- 
massende op:  enhver  af  dem  spørger  først  og  fremmest  efter  sit  eget, 
dernæst  ofre  de  lidt  paa  at  lære  hverandre  at  kende,  men  de  smaa  have 
de  ikke  Tid  til  at  give  sig  af  med.  T^^skerne  ere  vel  dem,  som  kende 
mest  til  de  andre;  men  paa  den  anden  Side  er  det  ogsaa  dem,  hvis 
Nationalfølelse  har  udviklet  sig  til  den  største  Nidkærhed,  Graadighed 
og  Anmasselse  (der  for  Tiden  mest  ytrer  sig  mod  de  slaviske  Nationer). 
Madvig  har  for  et  Aarstid  siden  i  en  Afhandling  »Om  de  smaa  Folks 
Vilkaar  i  det  almindelige  Aandsliv«  meget  træffende  karakteriseret  dette 
Forhold.  »Den  store«  —  siger  han  —  »venter  ikke  Berigelse  af  den 
lille,  og  han  modtager  den  ikke  gerne,  idet  han  vil  være  sig  selv  nok; 
allermindst  finder  det  let  Indgang,  som  bekæmper  Anskuelser,  der  ere 
herskende  i  den  stores  Kreds,  eller  Autoriteter,  som  der  nyde  Anseelse. 
Gælder  dette  om,  hvad  der  fremtræder  som  enkelt  videnskabeligt  Faktum, 
—  for  hvilket  man  vel  stundom,  naar  det  ikke  kunde  benægtes,  har 
søgt  at  fratage  den  fremmede  fra  det  mindre  Folk  Æren  —  da  viser 
det  sig  end  mere  ved  alt,  hvad  der  har  Form  af  rigtigere  Op- 
fattelse og  Forklaring,  almindelig  Anskuelse  og  Betragtning, 
System  og  Methode,  fordi  det  her  overalt  er  vanskeligere  at 
fremlægge,  anbefale  og  forsvare  det  nye  i  de  fremmede  større 
Kredse.  En  Kant  eller  en  Hegel,  født  hos  et  lidet  Folk,  vilde  yderst 
vanskelig  være  bleven  hørt  og  have  dannet  Skole  udenfor  sit  Hjem.«  Det  er 
sande  Ord,  men  en  bitter  Lære.  Om  man  end  taaler  —  ja  endog 
undertiden  gerne  ser  —  at  Mænd  fra  de  smaa  Nationer,  ligesom  Jøderne 
i  Ægypten,  slæbe  Sten  til  Videnskabens  Bygning,  saa  forbeholder  man 
sig  selv  alt,  hvad  der  angaar  Konstruktionen  af  Bygningen,  det  højeste 
videnskabelige  Arbejde.  Smaa  Folk  skulle  bestaa  af  Smaafolk.  Man 
maa  herved  ikke  lade  sig  vildlede  af,  at  netop  Madvig  selv  har  vundet 
en  udbredt  Anerkendelse.  Den  skriver  sig  aldeles  fra  de  latinske  Tider; 
og  af  alle  eminente  Dygtigheder  kunde  paa  den  Tid  vistnok  ingen  hurtigere 
vinde  sin  Krans  end  den  udmærkede  Latinist. 

Det  hører  nøje  med  til  Max  Mullers  hele  Tankegang  at  fastslaa,  at 
»af  Verdenssprog,  der  have  en  Fortid  og  en  Fremtid,  er  der  kun  fire  i 
Europa«  —  nemlig  Engelsk,  Fransk,  Tysk  og  Italiensk  — ;  thi  hvis 
Konkurrencen  mellem  Sprogene  endnu  maatte  betragtes  som  aaben,  vilde 
man  alligevel  være  i  et  beklageligt  Vilderede  med  Hensyn  til,  hvad  man 
havde  at  gøre.  Men  Paastanden  turde  vel  være  lidt  forhastet,  hvad 
Fremtiden  angaar;  den  bliver  maaske  temmelig  lang.  Det  ligger  mindre 
for  os  Danske  at  drøfte,  om  Italiensk  egentlig  har  Ret  til  at  regnes  med, 
og  Muligheden  af,  at  Spansk  i  en  overskuelig  Fremtid  vil  kunne  gøre 
det  Retten  stridig.  Men  der  er  et  Sprog,  som  dog  egentlig  ikke  kan  regnes 
blandt  de  smaa,  og  som  sikkert  i  hvert  Fald  om  ikke  meget  lang  Tid 

vil  møde  frem  med  Krav  paa  at  være  et  Verdenssprog.  Der  turde  være 
en  god  Portion  tysk  Anmasselse  i  allerede  nu  at  afgøre  denne  Sag  i  be- 
nægtende Retning.  Men  naar  Systemet  overhovedet  ikke  er  saa  sikkert, 
som  det  giver  sig  ud  for,  naar  der  er  noget  vist  historisk  flydende  ved 
Begrebet  »Verdenssprog«,  naar  Grænserne  for,  hvad  der  skal  regnes  med 
og  ikke  regnes  med,  ikke  ere  ganske  uomtvistelige,  saa  vil  der  vel  heller 
ikke  være  saa  megen  Opfordring  for  de  mindre  Sprog  til  snarest  muligt 
at  overgive  sig  paa  Naade  og  Unaade.  Om  vi  her  oppe  i  Norden  end 
ikke  tør  vente,  at  noget  af  de  to  nær  beslægtede  skandinaviske  Sprog 
skal  opnaa  at  blive  »Verdenssprog«,  saa  tør  og  bør  vi  dog  ikke  opgive 
at  haabe  og  arbejde  paa,  at  vort  Sprog  ved  det,  som  der  siges  paa  det, 
ogsaa  skal  blive  mere  og  mere  værdt  for  fremmede  at  lære.  Det  er 
det,  som  her  ligger  for,  og  det  vil  snarest  kunne  opnaas,  jo  mere  man 
i  de  skandinaviske  Lande  tilegner  sig  en  vis  Storhed  og  Bredde  i  Tanke- 
gangen, som  svarer  til  Nutidens  Fordringer;  her  er  der  allermindst  Plads 
til  at  rejse  flere  indbyrdes  Stakitter,  end  vi  allerede  have. 

Tyranni  er  Uvidenhedens  Datter.  Det  lyder  maaske  sært  at  beskylde 
en  lærd  som  Max  Muller  for  Uvidenhed,  og  dog  er  det  den,  der  volder 
hele  Ulykken.  Som  de  doktrinære  Statsmænd  mene,  at  de  kunne  styre 
Lande  og  Folk  fra  det  indre  af  et  Centralbureau  uden  nøjere  Under- 
søgelse af  det  myldrende  Liv  rundt  omkring  paa  Jorden,  saaledes  mener 
den  stuelærde,  at  Menneskehedens  Tankeliv  ad  den  lærde  Vej  lader  sig 
centralisere.  Men  netop  ved  denne  Tendens  er  Max  Mullers  Artikel  lære- 
rig, saa  meget  mere  som  den  hverken  fra  hans  eller  fra  Tyskernes  Side 
overhovedet  kommer  overraskende.  Vi  vide  nu,  hvad  vi  have  at  vogte 
os  for.  Og  at  vogte  sig  opnaar  man  allermindst  ved  tvært  at  vende 
Ryggen  mod  det  fremmede  og  afbryde  Forbindelsen  med  det,  men  netop 
ved  at  lære  det  saa  godt  som  muligt  at  kende.  Baade  for  Venskabs  og 
for  Fjendskabs  Skyld  skulle  vi  kende  Tyskerne.  Regne  de  slet  ikke  for 
Umagen  værdt  at  lære  de  nordiske  Nationers  eget  Liv  at  kende,  saa  faa 
de  ikke  —  i  alt  Fald  ikke  ved  aandelige  Midler  —  nogen  Magt  over  os ;  og 
det  eneste  Middel  for  os  smaa  til  at  danne  en  Modvægt  mod  de  stores 
Overmagt  er  at  kende  dem  rigtig  nøje,  baade  i  godt  og  ondt.  Derfor  er 
der  sikkert  noget  rigtigt  i,  at  vi  skulle  lægge  os  dygtig  efter  »Verdens- 
sprogene«, og  det  kunde  vel  være  værdt  at  overveje,  om  ikke  det  meste 
af  den  store  Plads,  som  Latinen  endnu,  efterat  den  har  ophørt  at  være 
et  Verdenssprog,  indtager  i  vor  Skoleundervisning,  bør  indrømmes  til  de 
nyere  Sprog.  Nordenskiold  skal  i  Sverigs  Førstekammer  have  udtalt 
sig  i  denne  Retning ;  nu  have  vi  gennem  Max  Muller  faaet  en  Paamindelse 
derom  fra  selve  Sprogvidenskabens  Side  —  »nu  skriver  kun  Paven  Latin«, 
som  han  rigtig  siger.  Er  det  i  vore  travle  Tider  ikke  lidt  vel  oversanse- 
ligt at  lade  vore  Børn  blandt  alle  Sprog  især  studere  et,  som  er  gaaet 
rent  ud  af  det  aktuelle  Liv? 

Jul.  Lange :  Udvalgte  Skrifter..  I. 


SELVBIOGRAFI  (1887)*. 


Jeg,  Julius  Lange,  er  født  den  19de  Juni  1838  i  Vordingborg, 
hyor  min  Fader,  Dr.  Fr.  Lange,  bekendt  som  praktisk  og  theoretisk 
Skolemand,  var  Overlærer,  senere  Rektor  ved  Latinskolen.  Min  Moder 
var  Louise,  født  Paludan-Muller,  ældre  Søster  til  Historikeren  og  Dig- 
teren. I  Efteraaret  1846,  efter  at  Vordingborg  Skole  var  nedlagt,  flyttede 
mine  Forældre  Hjemmet  til  København.  Jeg  gik  i  Metropolitanskolen, 
men  da  jeg  i  14 — 15  Aars  Alderen  fik  en  Øjensygdom,  blev  jeg  sat  i 
Murerlære  for  at  uddanne  mig  til  Arkitekt.  Jeg  havde  nemlig  lidt  An- 
læg til  Tegning  og  megen  Lyst  til  Kunst,  der  var  blevet  udmærket  ledet 
ved  mit  tidHge  Bekendtskab  med  Maleren  J.  Roed.  I  Prof.  Hetsch's 
Skole  og  i  Kunstakademiets  Skoler  lærte  jeg  Perspektiv,  Ornamentteg- 
ning, Modellering,  Kendskab  til  Arkitekturformer  o.  s.  v.  Mine  Øjne 
vare  imidlertid  næsten  helbredede,  og  da  jeg  følte  en  overvejende  Trang 
til  theoretisk  Uddannelse,  dimitterede  min  Fader  mig  privat  til  Univer 
sitetet  (1858). 

Jeg  studerede  Filologi,  ikke  just  planmæssig,  men  med  nogen  vir- 
kelig Interesse,  og  havde  varig  Gavn  af  nogle  Forelæsninger  af  Madvig. 
Jeg  hørte  ogsaa  flittig  Brøchner  og  var,  allerede  før  jeg  blev  Student, 
en  stadig  Tilhører  af  Høyen;  siden  blev  den  aandfulde  og  lærde  Mand 
ogsaa  mere  personlig  min  Lærer.  Uventet  kom  jeg  i  Begyndelsen  af 
1862  til  at  gøre  en  5  Maaneders  Rejse  til  Italien  i  Selskab  med  en  rig 
Privatmand.  Samme  Aar  mistede  jeg  begge  mine  Forældre.  Da  jeg  nu 
mere  skulde  lede  mig  selv,  vovede  jeg  helt  at  gaa  over  til  Studiet  af 
Kunsthistorien;  under  Høyens  og  Ussings  Vejledning  forberedte  jeg  mig 
til  Magisterkonferens  i  dette  Fag  og  tog  den  1866.  Kort  efter  ægtede  jeg 
Louise  Aagaard,  Datter  af  afdøde  Prokurator  Aagaard  paa  Lolland ;  af 
dette  Ægteskab  har  jeg  5  Børn. 

Efter  en  større  Udenlandsrejse  1867 — 68  overtog  jeg  at  docere 
Kunsthistorien  for  Kunstakademiets  Elever,  hvilket  jeg  siden  den  Tid 
har  gjort;  efter  Høyens  Død  blev  jeg  Docent  ved  Universitetet  (1871), 
fra  1875  med  fast  Ansættelse  som  Medlem  af  det  filosofiske  Fakultet, 
hvilket  i  1886  hædrede  mig  ved  af  egen  Drift  at  kreere  mig  til  Doktor. 

*  Fra  Indbydelsesskriftet  til  Universitetets  Reformationsfest  (i  Anledning  af  det  Forf. 
tildelte  Æresdiplom  som  Dr.  phil.). 

I  1871  blev  jeg  valgt  til  Medlem  af  Kunstakademiet,  og  valgtes  til  dets 
Sekretær  1874.  Da  jeg  1882  til  Ministeriet  havde  indgivet  et  motiveret 
Forslag  til  Reform  af  Akademiet  i  frisindet  Retning,  opgav  jeg,  under 
Forhandlingerne  om  dette  Forslag,  Sekretær-Embedet.  I  1886  indsattes 
jeg  af  Ministeriet  til  Medlem  af  den  Kommission,  der  skulde  søge  at  til- 
vejebringe en  endelig  Ordning  af  Akademiet,  og  tog  virksom  Del  i  Kom- 
missionens Arbejder,  af  hvilke  Akademiets  nuværende  Forfatning  fremgik. 

Da  jeg  gennem  mange  Udenlandsrejser  til  Europas  forskellige  Lande 
havde  udviklet  mig  mere  i  mit  Fag  og  præsteret  nogle  Arbejder  i  det, 
valgtes  jeg  1877  til  Medlem  af  Videnskabernes  Selskab  og  har  leveret 
nogle  Arbejder  til  det.  Ogsaa  et  Par  udenlandske  Akademier  have  op- 
.taget  mig  til  Medlem. 

Uden  her  at  kunne  give  en  Fortegnelse  over,  hvad  jeg  har  offentlig- 
gjort i  mit  Fag,  skal  jeg  indskrænke  mig  til  at  sige,  at  mine  Studier 
overvejende  have  havt  Plastiken  og  Figurmaleriet  til  Genstand.  Især  har 
jeg  i  den  senere  Række  af  Aar  arbejdet  paa  en  sammenhængende  For- 
staaelse  af  Kunstens  Fremstilling  af  Mennesket  og  den  menneskelige 
Skikkelse  og  har  i  denne  Retning  allerede  offentliggjort  et  temmelig  stort 
Kvantum  af  enkelte  Studier  og  Fremstillinger.  Paa  at  udvide  og  sam- 
menarbejde disse  stræber  jeg  bestandig  videre. 

HAANDSKREVNE  OPTEGNELSER  FRA  SAMME  TID. 

—  —  Jeg  gik  nogle  Aar  i  Metropolitanskolen,  hvor  jeg  langtfra  var 
flittig  —  hvilket  jeg  i  Grunden  aldrig  har  fortrudt,  da  jeg  maa  anse  Do- 
venskab for  et  berettiget  Nødværge  fra  Drengenes  Side  mod  en  saadan 
Organisation  af  »det  lærde  Skolevæsen«,  som  fandt  Sted  i  min  Barndom. 
I  Hjemmet  fandt  jeg  en  egen  Art  af  Erstatning,  en  stærk  Fremskyndelse 
til  intellektuel  Udvikling.  Mine  Forældre  vare  begge  i  en  ualmindelig 
Grad  kundskabsrige  og  aandelig  sysselsatte.  Min  Fader  var  halvt  blind 
og  alligevel  ivrigt  studerende,  nemlig  ved  min  Moders  ufortrødne  Hjælp. 
I  de  Stuer,  hvor  Børnene  voxede  op,  blev  der  idelig  læst  højt  og  disku- 
teret, og  da  min  Moder  var  halvt  døv,  førtes  Samtalen,  saa  at  den  ikke 
kunde  overhøres.  Min  Moder  var  i  høj  Grad  rig  paa  Ideer,  men  under- 
kastede dem  ganske  min  Faders  klare  Hoveds  Kritik.  De  drog  andre 
udmærkede  Mennesker  til  deres  Hjem ;  mine  ovennævnte  Morbrødre  have 
i  Sandhed  ikke  været  unyttige  Prydelser  for  mit  og  mine  Søskendes  Liv. 

Jeg  kom  tidlig  i  Berøring  med  Kunstnere.  I  samme  Etage,  hvor 
mine  Forældre  boede  (paa  Kongens  Nytorv),  boede  hændelsesvis  i  mine 
Drengeaar  Mænd  som  J.  T.  Lundbye,  P.  C.  Skovgaard  og  J.  Roed.  Den 
sidstnævnte,  hvis  kunstneriske  Dannelse  strækker  sig  lige  ud  i  Finger- 
spidserne, kendte  jeg  nærmest  og  mest;  han  underviste  mig  tidlig  noget 
i  Tegning,  hvortil  jeg  maaske  havde  lidt  naturligt  Anlæg.  I  min  Opvæxt 
gjorde  en  Øjensygdom  Ende  paa  min  Skolegang.  Da  mine  Øjne  bedredes, 

blev  jeg,  med  mit  eget  frie  Samtykke,  bestemt  ,til  at  blive  Arkitekt;  gik 
et  Par  Vintre  paa  Hetsch's  lille  private  Skole  paa  Charlottenborg,  ogsaa 
paa  Kunstakademiets  Skoler,  hvor  jeg  især  havde  godt  af  Hilkers  Un- 
dervisning; om  Sommeren  var  jeg  Murerdreng,  hvilket  jeg  betragtede 
som  en  Bodsøvelse.  Jeg  fik  saa  igen  en  stærk  Appetit  paa  boglige  Stu- 
dier og  bad  min  Fader  om  at  dimittere  mig  privat,  hvilket  han  ogsaa 
villig  gjorde,  med  stor  Opofrelse  af  Tid  og  Ulejlighed  fra  sin  Side,  skønt 
meget  maatte  overlades  til  mig  selv;  et  Par  af  mine  gamle  Lærere  læste 
ogsaa  gratis  med  mig.  Efter  Artium  valgte  jeg  at  studere  Filologi  og 
har  vistnok  havt  nogen  Nytte  deraf,,  men  udvikledes  mindre  ved  Uni- 
versitet end  ved  fælles  Studier  og  Samtaler  med  andre,  især  G.  Brandes, 
hvis  Fyrighed  og  storartede  Energi  gav  mig  langt  mere  Fart,  end  jeg 
hidtil  havde  havt.  

OPTEGNELSER  OM  FADEREN*. 

 Min  Fader  havde  i  sin  Ungdom  taget  theologisk  Embeds- 

examen,  men  jeg  tror,  at  han  aldrig  havde  havt  synderlig  Lyst  til 
gejstlig  Virksomhed:  allerede  som  Student  lagde  han  sig  mere  efter 
Filologi  end  efter  Theologi,  og  da  han  rejste  sig  fra  Examensbordet  — 
med  et  meget  godt  Laud  — ,  gik  han  lige  hjem  og  satte  sig  til  at  stu- 
dere Æschylos  for  at  aande  op  igen  efter  det  lange  Examenstryk.  Han 
havde  en  fint  reflekterende  Forstand  med  nogen  Tilbøjelighed  til  at  be- 
væge sig  i  Abstraktioner  og  Formler.  Hans  Yndlingsstudium  var  Gram- 
matik (græsk  og  almindelig  filosofisk  Grammatik),  hvorved  han  allerede 
havde  pædagogiske  Formaal  for  Øje,  og  senere,  efter  at  han  havde  vun- 
det Erfaring  som  praktisk  Skolemand,  fremfor  alt  Pædagogik;  i  den 
sidstnævnte  Retning  ansaas  han  efterhaanden  for  den  første  Mand  blandt 
sine  samtidige  i  Danmark,  og  —  saa  vidt  jeg  véd  —  ogsaa  blandt  de 
senere.  Som  ung  Kandidat  havde  han  ved  en  Uforsigtighed  paadraget 
sig  en  voldsom  Forkølelse,  der  slog  sig  paa  hans  Øjne  og  forvoldte,  at 
han  fra  denne  Tid  at  regne  var  halvt  blind.  Han  kunde  egentlig  slet 
ikke  bruge  sine  Øjne  til  Læsning  og  kun  med  strængt  Maadehold  til 
Skrivning;  men  med  Forsigtighed  og  Paapasselighed  og  ved  til  Gengæld 
for  Svækkelsen  af  Synet  at  udvikle  sin  af  Naturen  gode  Hørelse  til  en 
mærkelig  Finhed,  kunde  han  færdes  ret  frit  i  Livet  baade  hjemme  og 
ude  under  nogenlunde  kendte  Forhold.  Naar  disse  haarde  Vilkaar  ikke 
knækkede  hans  oprindelige  Lyst  til  theoretiske  Studier  eller  til  Skole- 
virksomhed, saa  skyldes  det  dels  hans  bestandig  mere  udviklede  stille 
Mod,  Selvbeherskelse  og  Villiekraft,  dels  ogsaa  den  udmærkede  Hjælp, 
han  havde  i  min  Moders  sjældne  Dannelse  og  frejdige  Lyst  til  Samar- 
bejde med  ham.    Paa  denne  Maade  kunde  han  udvikle  sig  til  en  ud- 

*  Vistnok  skrevne  i  samme  Anledning.  Jvf.  den  af  Forf.  i  Nordisk  Universitets- 
Tidskrift«  1863  trykte  Biografi  af  Faderen. 

mærket  Lærer  og  Skolebestyrer,  til  en  mangesidig  og  højt  dannet  Mand, 
om  end  vel  ikke  til  egentlig  lærd,  faglærd  i  strængt  akademisk  Betyd- 
ning. Men  hans  Karakter  og  Anlæg  førte  ham  heller  ikke  til  at  vurdere 
Faglærdom  som  det  højeste  Maal  for  sin  Stræben:  han  krævede  bestan- 
dig baade  for  sit  eget  Vedkommende  som  Menneske  og  i  sin  Virksom- 
hed som  Pædagog  Bevidsthed  om  Kundskabens  rent  menneskelige  og 
ethiske  Udbytte,  og  han  havde  ikke  den  lærdes  Tilbøjelighed  til  at 
samle  Kundskab  for  Kundskabens  egen  Skyld.  Han  forlangte  af  sig  selv 
og  andre  at  være  »orienteret«.  Hans  moralske  Styrke  og  besindige 
Dømmekraft  gav  ham  et  stort  Herredømme  over  andre :  han  skyede  ikke 
Bekendtskab  og  Venskab  med  ret  sære  og  for  de  fleste  andre  umedgør- 
lige eller  frastødende  Folk,  naar  der  var  Indhold  og  Dygtighed  i  dem; 
han  havde  i  det  hele  Talent  som  menneskelig  Dyretæmmer.  Hans  svage 
Syn  og  næsten  altid  lidet  rundelige  Pengevilkaar  anviste  ham  en  tem- 
melig tilbagetrukken  Stilling  i  Livet,  hvorfra  han  dog  undertiden  blev 
fremdraget  ved  den  store  Agtelse,  alle  nærede  for  ham;  han  skyede  hel- 
ler ikke  at  tage  ret  livlig  Del  i  Selskabslivet  eller  ved  Lejlighed  i  offent- 
lige Hverv,  selv  saadanne,  der  laa  fjernere  fra  hans  egentlige  Virksom- 
hed; men  han  foretrak  dog  af  egen  Tilbøjelighed  en  vis  ideel  Stilhed  i 
sin  Tilværelse.  Jeg  havde  i  min  Barndom  en  meget  tydelig  Fornem- 
melse af,  at  hans  Forhold  til  Kristendommen  som  gældende  Religion  var 
temmehg  udvortes;  han  talte  ikke  meget  om  sligt,  men  forbeholdt  sig  en 
uden  Tvivl  paa  Kant'ske  og  Fichte'ske  Lærdomme  grundet  Livanskuelse 
af  en  vis  moralsk  optimistisk  Karakter,  hvori  Religionen  kun  var  et 
samlende  Element  af  meget  abstrakt  og  almindelig  Betydning.  Kun  fra 
Slutningen  af  hans  Liv  mindes  jeg  Ytringer  af  ham  om,  at  man  burde 
tage  et  bestemt  Parti  med  Hensyn  til  Kristendommen;  jeg  forstod  ham 
saaledes,  at  Partiet  burde  tages  i  positiv  Retning.  Hans  Færd  imod  os 
Børn  var  præget  af  en  fast  og  besindig  Villie  til,  at  vi  skulde  gøre 
Fremgang,  og  tillige  af  Liberalitet  imod  vore  bedre  Tilbøjeligheder;  han 
kendte  baade  Livets  og  Skolens  Brøst  for  godt  til,  at  han  vilde  gøre  os 
til  Slaver  af  en  udvortes  Lovgivning  fra  nogen  Side.  I  sit  Væsen  viste 
han  os  egentlig  ikke  Varme  eller  Hjertelighed,  skønt  vi  kunde  være 
sikre  paa,  at  han  i  Gerningen  vilde  hjælpe  os,  endda  med  store  Ofre 
af  Tid  og  Ulejlighed.  

